
1718 metų kovo 22-ąją, pirmą ketvirtadienį po pusiau- 
gavėnio, apie aštuntą valandą ryto, tame Naujojo tilto 
gale, kuris remiasi į Mokyklos krantinę, galėjai pamatyti 
kokių dvidešimt šešerių ar dvidešimt aštuonerių metų 
dailiai nuaugusį senjorą ant puikaus ispanų veislės žirgo. 
Jaunikaitis sėdėjo balne taip tiesiai ir tvirtai, tarsi jį čia 
būtų pastatęs eiti sargybą pats karalystės policijos virši- 
ninkas mesiras Vuaje d'Aržansonas. 

Jau gal pusvalandį jis lūkuriavo, nekantriai dirsčioda- 
mas į Samariteno bokšto laikrodį, o dabar nušvitęs įbedė 
žvilgsnį į vyriškį, kuris, išėjęs iš Dofino aikštės, pasuko 
į dešinę ir žingsniavo jo linkui. 

Žmogus, turėjęs garbę šitaip patraukti jaunojo raitelio 
dėmesį, buvo stambus penkių pėdų ir aštuonių colių ža- 
liūkas, be peruko, su juodais labai vešliais plaukais, ku- 
riuose blykčiojo viena kita sidabrinė gija; jis vilkėjo 
pusiau civiliniais, pusiau kariškais drabužiais ir turėjo 
prisisegęs kaspiną, kuris kadaise buvo tamsiai raudonas, 
bet dabar nuo lietaus ir saulės pasidaręs oranžinis. Jam 
prie šono makštyse kabojo ilga špaga ir negailestingai 
daužė blauzdas. Galvą dengė skrybėlė, kurią kažkada, ma- 
tyt, puošė plunksna ir galionas ir kurią, tikriausiai norė- 
damas pagerbti buvusį jos prašmatnumą, savininkas taip 
buvo atsmaukęs ant kairiosios ausies, kad atrodė, jog ji tik 
per stebuklą. ten laikosi. Iš pažiūros tam žmogui galėjai 
duoti keturiasdešimt—keturiasdešimt penkerius metus. Jis 

ėjo krypuodamas, niekam neužleisdamas kelio, viena ran- 
ka sukdamas -ūsą, o kita duodamas ženklą karietoms va- 
žiuoti pro šalį; jo veidas, eigastis, figūra, žodžiu, visa 
išvaizda bylojo apie tokį nepaprastą šaunumą, kad raitelis, 
sekęs jį akimis, nejučiomis nusišypsojo ir burbtelėjo: 

— Atrodo, jis kaip tik toks, kokio man ir reikia! 

Šitaip nutaręs, jaunasis senjoras patraukė tiesiai prie 
ateinančio vyriškio, aiškiai ketindamas jį užkalbinti. O šis, 
nors ir nepažinojo raitelio, bet, matydamas esąs jam rei- 
kalingas, tučtuojau sustojo priešais Samariteno bokštą ir, 
atstatęs dešinę koją į priekį, vieną ranką pasidėjęs ant 
špagos rankenos, o kita sukdamas ūsą, laukė, ką pasakys 
žmogus, jojantis prie jo. 

Iš tiesų, kaip ir galvojo vyriškis su oranžiniu kaspinu, 
jaunasis senjoras sustabdė žirgą ir, pakėlęs ranką prie 
skrybėlės, tarė: 

Pone, iš jūsų išvaizdos ir laikysenos nusprendžiau, 
kad jūs bajoras. Ar neapsirikau? 

— Velniai rautų, pone, ne!-— taip pat pakėlęs ranką 
prie skrybėlės, atsakė tas, kuriam buvo skirtas šis keistas 
klausimas.— Iš tikrųjų aš labai džiaugiuosi, kad išvaizda 
ir laikysena taip iškalbingai byloja apie mane, bet jeigu 
jūs malonėsite kreiptis į mane laipsniu, tai galite vadinti 
kapitonu. 

— Džiaugiuosi, pone, kad jūs kariškis, — atsakė raitelis, 
vėl nusilenkdainas.— Šitai man teikia dar daugiau vilties, 
jog padorų žmogų negalėsite palikti keblioje padėtyje. 

— Labai prašau, jeigu tas padorus žmogus nesikėsina 
į mano piniginę, kadangi, atvirai prisipažįstu, tik ką pali- 
kau savo paskutinį ekiu Turnelės prieplaukos smuklėje. 

— Jokiu būdu, kapitone; atvirkščiai, prašau patikėti, aš 
atiduodu jūsų žinion savo piniginę. 

“— Su kuo turiu garbę kalbėti — paklausė kapitonas, 
aiškiai sujaudintas tokio atsakymo,— ir kaip galiu būti 
jums naudingas? 

-— Vadinuosi baronas Rene de Valefas...— atsakė rai- 
telis. 

— Atleiskite, ponas barone,— pertraukė jį kapitonas, — 
bet aš, rodos, pažinojau vieną de Valefų šeimą Flandri- 
jos karo metais. 

— Tai mano šeima, pone, juk aš kilęs iš Lježo. 

Abu pašnekovai vėl nusilenkė. 

— Taigi žinokite, — kalbėjo toliau baronas de Valefas,— 
kad ševalje Raulis d'Armantalis, vienas mano artimiausių 
bičiulių, ir aš šiąnakt drauge įsivėlėm į kivirčą, kuris šį 
rytą turi baigtis dvikova. Mūsų priešininkų buvo trys, 
o mes tik du. Užtat rytą aš nuvykau pas markizą de Gasą 
ir grafą de Siurži, bet, deja, nei vienas, nei kitas nenak- 
vojo namie; kadangi negalima atidėlioti — po dviejų 
valandų aš išvažiuoju į Ispaniją, — mes turime truks pliš 
rasti sekundantą, tiksliau, trečią dalyvį; taigi aš ir atjojau 
ant Naujojo tilto, ketindamas kreiptis į pirmą sutiktą ba- 
jorą. Jus sutikau. į jus ir kreipiausi. 

— Ir gerai padarėte, dievaži! Štai jums mano ranka, 
barone, aš jūsų paslaugoms. Prašau pasakyti, kelintą va- 
landą paskirta dvikova. 

— Šįryt pusę dešimtos. 

— Kur? 

— Prie Majo vartų. 

— Velniai rautų, mes negalime gaišti! Bet jūs raitas, 
o aš pėsčias. Kaip čia mums padarius? 

— Yra viena išeitis, kapitone. 

— Kokia? 

— Suteikite man garbę — sėskite man už nugaros, ant 
sturplio. 

— Mielai, ponas barone. ; 

— Tiktai perspėju, mano žirgas karštokas,— pridūrė 
jaunasis senjoras šyptelėjęs. 

— O, šitai matau, — tarė kapitonas, pasitraukdamas per 
žingsnį ir žinovo žvilgsniu apmesdamas gražų gyvulį — 
Jei neklystu, jo gimtinė tarp Grenados ir Siera Morenos 
kalnų. Esu jojęs tokiu žirgu į Almansą ir vien keliais jį 
paguldydavau kaip aviną, kai jis norėdavo lėkti zovada. 

— Tuomet aš ramus. Taigi ant žirgo, kapitone! 

— Gerai, porias barone. 

Ir, net neprisilietęs kilpos, kurią jam paliko laisvą jau- 
nasis senjoras, vienu šuoliu kapitonas užšoko ant žirgo. 

Baronas sakė tiesą. Jo žirgas nebuvo pratęs prie tokios 
sunkios naštos ir iš pradžių bandė ją numesti. Bet kapito- 
nas taip pat nemelavo, ir gyvulys tuojau pajuto, kad jam 

nepavyks atsikratyti raitelio; užtat, du ar tris kartus 
bergždžiai šastelėjęs į šalį — o tai tik parodė praeiviams, 
kokie miklūs abu raiteliai — žirgas pakluso. Baronas de 
Valefas ir jo bendrakeleivis zovada nujojo žemyn Mokyk- 
los krantine, kuri tada dar buvo tiktai prieplauka; paskui 
tuo pačiu aliūru nudūmė Luvro ir Tiuilri krantinėmis, pro 
Konferanso vartus ir, palikę kairėje kelią į Versalį, kiek 
įkabindami nulėkė Eliziejaus laukų aveniu, kuri dabar ve- 
da link Triumfo arkos Žvaigždės aikštėje. Netoli Anteno 
tilto baronas de Valefas pristabdė savo žirgą, nes pamatė, 
kad iki sutartos valandos lengvai spės nujoti prie Majo 
vartų. 

Kapitonas, pasinaudojęs tuo atokvėpiu, tarė: 

— Ar galiu, pone, neprasižengdamas kuklumui, dabar 
jus paklausti, dėl ko mes kausimės? Suprantate, aš turiu 
būti apie tai painformuotas, kad žinočiau, kaip elgtis su 
savo priešininku, — ar jį nudėti, ar ne. 

— Labai teisingai, kapitone, — atsakė de Valefas.— Štai 
kaip viskas buvo. Vakar mes vakarieniavome pas Fijo- 
ną... Be abejo, jūs pažįstate Fijoną, kapitone? 

— Po šimts velnių, savaime aišku! Juk aš ją išvedžiau 
į žmones 1705 metais, prieš išvykdamas Italijos žygin. 

— Šit kaip!— nusijuokė -baronas.— Jūs galite didžiuotis 
savo auklėtine, jinai jums daro garbę! Taigi mes vaka- 
rieniavome pas ją dviese su d'Armantaliu. 

— Be dailiosios lyties atstovių?— paklausė kapitonas. 

— Dievaži, taip. Reikia pasakyti, kad d'Armantalis — 
kažkoks trapistas!. Jis eina pas Fijoną tik iš baimės, kad 
nebūtų apšauktas vyru, kuris pas ją neina, tuo pačiu 
metu myli ne daugiau kaip vieną moterį, o dabar įsimy- 
lėjęs mažytę d'Avern, gvardijos leitenanto žmoną. 

— Puiku. 

— Taigi, kai mes ten vakarieniavome, šnekučiuodamie- 
si apie savo reikalus, išgirdome, kaip į gretimą kabinetą 
įgužėjo linksma kompanija. Kadangi kalbėjome apie ne- 
reikšmingus dalykus, nutilome ir nenoromis išgirdome sa- 
vo kaimynų pokalbį. Štai ką reiškia atsitiktinumas! Jie 
šnekėjo kaip tik apie tai, ko mums nereikėjo girdėti. 

! Trapistas — viduramžių vienuolis, laikąsis ypatingai griežtos 
Iegulos. 


8 


— Gal apie ševalje mylimąją? 

— Atspėjote. Sulig pirmaisiais žodžiais, kurie pasiekė 
mano ausis, aš pakilau, norėdamas išsivesti Raulį, bet, 
užuot sekęs paskui, jis uždėjo man ant peties įanką ir 
mane vėl pasodino. „Vadinasi, — kalbėjo vienas pašneko- 
vų,— Pilypas! įsimylėjęs mažytę d'Avern?“"— „Nuo mar- 
šalo d'Estre žmonos vardinių, per kurias d'Avern, apsi- 
rengusi Venera, jam įteikė špagos perpetinę juostą, dekla- 
muodama eiles, kuriose jį lygino su Marsu.“— „Bet nuo 
tada jau savaitė praėjo“, — pasigirdo trečiasis balsas. 
„Taip,— atsakė pirmasis.— O, ji lyg ir gynėsi, gal dėl to, 
kad brangina tą vargšą d' Armantalį, o gal dėl to, kad re- 
gentas, kaip jai žinoma, myli tik tai, kas jam priešinasi. 
Pagaliau šį rytą, gavusi pintinę gėlių ir brangenybių, ji 
teikėsi atsakyti jo aukštenybę priimsianti.“ 

— Aha, — tarė kapitonas, — imu suprasti. Ševalje įtūžo. 

— Taip ir atsitiko. Užuot pasijuokęs, kaip būtume pa- 
darę mudu, ir pasinaudojęs proga, kad atgautų pulkininko 
patentą, kuris iš jo buvo atimtas neva ekonomijos sume- 
timais, d'Armantalis labai išblyško, ir aš persigandau, 
jog jis neapalptų. Paskui, priėjęs prie sienelės ir pastuk- 
senęs kumščių, kad kompanija nutiltų, jis tarė: 

„Ponai, aš apgailestauju, kad esu priverstas jums prieš- 
tarauti, bet tas, kuris sakė, kad ponia d'Avern paskyrė 
pasimatymą regentui arba kam nors kitam, sumelavo!“ 

„Tai sakiau aš, pone, ir tai patvirtinu,— atsiliepė pirma- 
sis balsas.— O jeigu mano žodžiai jums kuo nors nepa- 
tinka, aš esu Lafaras, gvardijos kapitonas.“ 

„O aš Farži“,— atsakė antrasis balsas. 

„O aš Ravanas"“,— atsakė trečiasis. 

„Puiku, ponai, — atsakė d'Armantalis.— Lauksiu jūsų ry- 
toj tarp devintos ir pusės dešimtos prie Majo vartų.“ 

Ir jis atsisėdo į savo vietą priešais mane. Tie ponai ėmė 
kalbėtis apie ką kita, o mes baigėme vakarienę. Štai ir 
viskas, kapitonė, dabar jūs žinote apie tą istoriją tiek 
pat, kiek ir aš. 

Kapitonas truputį paprieštaravo, jog tai nelabai rimta, 
nes ne visai pritarė perdėtam ševalje jautrumui; tačiau 


! Hercogas Pilypas Orleanietis—- Prancūzijos regentas, 
valdęs šalį, kol Liudvikas XV buvo nepilnametis. 

nutarė kaip galėdamas jam padėti, nors ši istorija, į ku- 
rią jis taip netikėtai įsipainiojo, kapitonui atrodė miglota. 
Be to, trauktis jau buvo per vėlu, jeigu net ir būtų no- 
rėjęs. Jie aijojo prie Majo vartų ir pamatė jauną raitelį, 
kuris, regėjos, kažko lūkuriavo; iš tolo pastebėjęs baroną 
su kapitonu, jis paleido žirgą šuoliais ir bemat atsirado 
prie jų. Tai buvo ševalje d Armantalis. 

— Brangusis ševalje,— tarė baronas de Valefas, jam 
spausdamas ranką, — kadangi neradau seno bičiulio, leisk 
pristatyti naują. Nei Siurži, nei Gaso nebuvo namie. Suti- 
kau šį poną ant Naujojo tilto, jam. papasakojau apie keb- 
lią padėtį, kurioje mes atsidūrėme, ir jis mielai sutiko 
mums padėti. 

— Vadinasi, brangusis Valefai, aš tau dvigubai dėkin- 
gas, — atsakė ševalje, mesdamas į kapitoną kiek nustebu- 
sį žvilgsnį. — O jus, pone, labai atsiprašau, kad tučtuojau, 
vos tik susipažinęs, įveliu į gana biaurią istoriją; bet aš 
turiu viltį, jog kada nors man suteiksite galimybę atsi- 
mokėti jums tuo pačiu, ir prašau prireikus pasikliauti 
manimi, kaip dabar aš jumis. 

— Gerai pasakyta, ševalje,— tarė kapitonas, nušokęs 
nuo .žirgo.— Jūs toks malonus, kad dėl jūsų aš pasirengęs 
vykti nors į pasaulio kraštą. O aplamai juk teisingas prie- 
žodis: tiktai kalnas su kalnu nesusieina... 

— Kas toks tas originalas?— šnibždomis paklausė d'Ar- 
mantalis de Valefą tuo metu, kai kapitonas trypinėjo, no- 
rėdamas pramankštinti kojas. 

— Nežinau, — atsakė de Valefas,— tačiau jis mums bai- 
siai reikalingas. Tur būt, koks nusigyvenęs karininkas, 
kuris, kaip ir daugelis kitų, sudarius taiką, neturi ką veik- 
ti. Beje, tuojau pamatysime, ko jis vertas. 

— Na ką gi, — tarė kapitonas, atsigavęs po savo pra- 
timų.— Kur tie mūsų brangieji priešininkai? Šiandien man 
taip ir knieti sukryžiuoti su kuo nors špagą. 

— Kai jojau jūsų pasitikti, jų dar nebuvo,— atsakė 
d'Armantalis.— Bet aveniu gale pastebėjau samdomą ka- 
rietą, kuria, gal būt, jie važiuoja, ir, kadangi ji juda gana 
pamažu, tai bus dingstis atsiprašyti, jeigu jie pavėluos. 
Beje,— pridūrė ševalje, išsitraukęs iš liemenės kišenės 

prašmatnų laikrodį, papuoštą brangakmeniais — dar ne- 
vėlu, dabar nėra nė pusės dešimtos. 

— Eime jiems priešais, — pasiūlė Valefas, nusėdęs nuo 
žirgo ir mesdamas pavadį d'Armantalio tarnui— Jeigu jie 
atvyks į sutartą vietą, mums čia beplepant, atrodys, kad 
mes privertėme juos laukti, o ne jie mus. 

— Tavo teisybė, — tarė d'Armantalis ir, taip pat nušo- 
kęs nuo žirgo, lydimas dviejų draugų, pasuko link parko 
vartų. 

— Ar ponai neužsisakys ko nors?— paklausė smukli- 
ninkas, tarpduryje laukdamas svečių. 

— O kaipgi, dėdule Diuranai,— atsakė d'Armantalis, 
kuris, bijodamas, kad jiems nesukliudytų, dėjosi atvykęs 
čia šiaip sau, pasivaikštinėti.— Pusrytį trims! Mes paėjė- 
sime alėja ir grįšime. 

Tr jis įspraudė smuklininkui į delną tris luidorus. 

„ Kapitonas pamatė sublizgant vieną po kitos tris auksi- 
nes monetas ir, kaip nuolatinis smuklių lankytojas, grei- 
tai mintyse sumetė, ką galima gauti Bulonės miške už 
septyniasdešimt du frankus; bet, žinodamas, su kuo turi 
reikalą, pamanė, kad nepritiktų duoti smuklės šeiminin- 
kui nurodymų; užtat, priėjęs prie jo, tarė: 

— Klausyk, drauguži, tu žinai, kad aš vėtytas ir mėty- 
tas, ir manęs neapmausi, pateikdamas sąskaitą. Žiūrėk, 
kad vynai būtų be priekaištų ir įvairūs, o pusryčiai gau- 
sūs, jei ne — aš tau sprandą nusuksiu. Aišku? 

— Būkite ramus, kapitone, — atsakė dėdulė Diuranas,— 
man ir į galvą nebūtų atėję apgauti tokį klientą, kaip jūs. 

— Gerai. Žinok, kad dvylika valandų aš nieko burnoje 
neturėjau. 

Smuklininkas nusilenkė kaip žmogus, kuris supranta, ką 
anas norėjo pasakyti, ir nuėjo į virtuvę, galvodamas, kad 
pusryčiai bus ne tokie pelningi, negu jis tikėjosi. O kapi- 
tonas, vietoj paskutinio nurodymo gal tik draugiškai jam 
mostelėjęs, o gal pagrasinęs ranka, paspartino žingsnį 1r 
pasivijo ševalje su baronu, kurie sustoję jo laukė, 

Ševalje neapsiriko. Pirmosios alėjos vingyje jis pamatė 
savo priešininkus, lipančius iš samdomos karietos. Tai 
buvo, kaip mes jau minėjome, markizas de Lafaras, gra- 
fas de Farži-ir ševalje de Ravanas. 

Tepu skaitytojai mums leidžia trumpai papasakėti apie 
šiuos lris personažus, su kuriais mes ne kartą susitiksime 
šioje istorijoje. | 

Markizas de Lafaras, daugiausia iš jų žinomas dėka sa- 
vo eilėraščių, buvo kokių trisdešimt šešerių—trisdešimt 
aštuonerių metų vyras, atviro ir doro veido, be galo links- 
mas ir kupinas gyvenimo džiaugsmo, visuomet pasiren- 
gęs su bet kuo pasivaržyti, kas daugiau išgers, sulošti 
kortomis ir sukryžiuoti ginklus, nuoširdus ir nekerštingas, 
turįs didelį pasisekimą tarp dailiosios lyties atstovių ir 
labai mylimas regento, kuris jį pakėlė gvardijos kapito- 
nu. Regentas, prieš dešimt metų įtraukęs Lafarą į savo 
artimųjų ratą, retkarčiais jame matydavo varžovą, bet 
visuomet — ištikimą tarną. Užtat princas, turėjęs įprotį 
duoti pravardes visoms meilužėms ir visiems plevėsoms, 
kuriuos aplink save buvo sutelkęs, jį vadindavo ne ki- 
taip, kaip šauniu vaikinu. Tačiau Lafaro populiarumas, 
kurį jis buvo išsikovojęs praeities žygiais rūmų damų ir 
operos dainininkių tarpe, pastaruoju metu gerokai pa- 
blėso. Sklido gandai, kad jis pajutęs juokingą norą pa- 
sidaryti rimtu žmogumi. Tiesa, kai kurie patyliukais šne- 
kėjo, norėdami išgelbėti jo reputaciją, jog to tariamo 
pasikeitimo vienintelė priežastis — panelės de Konti pa- 
vydas; ji buvo hercogienės ir didžiojo Konde anūkės duk- 
tė, kuri, kaip pasakojama, pono regento gvardijos kapi- 
toną apdovanojusi savotišku prieraišumu. Beje, jos ryšiai 
su hercogu de Rišelje, kuris buvo laikomas panelės de Ša- 
role mylimuoju, šitiems gandams teikė tam tikrą pa- 
grindą. 

Grafas de Farži, kurį paprastai visi vadindavo gražuo- 
liu Farži, iš protėvių paveldėtą titulą pakeitęs į gamtos 
dovanotą epitetą, buvo laikomas, kaip liudija jo pravardė, 
gražiausiu to meto jaunikaičiu. Iš tikrųjų jis buvo nuo- 
stabiai dailaus sudėjimo. Elegantiškas ir stiprus, vikrus ir 
tvirtas,-- rodės, jis jungė savyje priešingiausias tų laikų 
romano herojaus ypatybes. Prie viso to pridėkite dar ža- 
vingą galvą, kurioje lygiai taip pat derinosi prieštarin- 
giausias grožis — juodi plaukai ir žydros akys, griežti 
bruožai ir švelni lyg moters oda. Pagaliau pridėlite dar 
protą, tiesumą, narsumą, aukštuomenės manieras, ir jūs 

galėsite įsivaizduoti tą didžiulę reputaciją, kurią turėjo 
Farži toje beprotiškoje epochoje, kada nepaprastai buvo 
vertinamos tokios skirtingos savybės. 

O ševalje de Ravanas, palikęs mums tokius nuostabius 
memuarus apie savo jaunystę, kad, nepaisant jų auten- 
tiškumo, vis dėlto norima juos laikyti apokrifiniais, tada 
buvo dar vaikas, tik ką išskridęs iš po tėvų sparno. Tur- 
tingas ir aukštos kilmės, jis žengė į gyvenimą pro para- 
dines duris ir puolė prie jo siūlomų malonumų su jau- 
nystės įkarščiu, beprotiškumu ir goduliu, pasinerdamas 
į visas savo epochos ydas ir dorybes; taip dažniausiai 
būna, kai tau aštuoniolika metų. Todėl lengva suprasti, 
kad jis didžiavosi, jog dalyvauja kartu su tokiais žmo- 
nėmis, kaip de Lafaras ir de Farži, dvikovoje, kuri turėjo 
plačiai nuskambėti. 


|| 
DVIKOVA 


Vos tik Lafaras, Farži ir Ravanas alėjos vingyje pamatė 
savo priešininkus, visi trys nuėjo jų pasitikti. Kai liko 
ne daugiau kaip dešimt žingsnių, vieni ir kiti nukėlė skry- 
bėles ir, sveikindamiesi su tuo elegantišku mandagumu, 
kuris buvo būdingas XVIII amžiaus aristokratams pana- 
šiomis aplinkybėmis, žengė dar keletą žingsnių vienplau- 
kiai ir taip meiliai šypsodamiesi, kad praeivis, nežinojęs 
pasimatymo priežasties, būtų juos palaikęs draugais, ku- 
rie džiaugiasi susitikę. 

— Ponai,—-tarė ševalje d'Armantalis, kuriam teisėtai 
priklausė žodis, — tikiuosi, kad nei jūsų, nei manęs nie- 
kas nesekė, bet metas jau vėlyvas, ir čia mums gali kas 
nors sukliudyti. Užtat manau, jog pirmiausia mums rei- 
kėtų susirasti nuošalesnę vietą, kur būtų patogu atlikti 
tą mažytį reikalą, dėl kurio susirinkome. 

— Ponai,— tarė de Ravanas,— aš žinau tokią vietą: ne 
daugiau kaip šimtas žingsnių nuo čia yra tikra atsiskyrėlių 
buveinė; ten jums atrodys, kad atsidūrėte dykumoje. 

— Ką gi, eime paskui ševalje,— tarė kapitonas.— Vai- 
ko lūpomis byloja tiesa! 

Ravanos atsigręžė ir nuo galvos iki kojų nužve]gė mū- 
sų bičiulį, pasidabinusį oranžiniu kaspinu. 

- Jeigu jūs dar niekam nepažadėjote sukryžiuoti gink- 
lo, mano senasis pone, — pašaipiai tarė jaunasis pažas, — 
aš reikalauju, kad man suteiktumėte pirmenybę! .. 

— Luktelėk, Ravanai,— pertraukė jį Lafaras.— Aš tu- 
riu kai ka paaiškinti ponui d'Armantaliui. 

-— Fonas Lafarai, — atsakė ševalje,— jūsų narsumas pui- 
kiai žincmas, ir tai, kad siūlotės šį tą paaiškinti, parodo 
jūsų delikatumą, už kurį, patikėkite, aš jums labai dėkin- 
gas; Let tie paaiškinimai būtų vien tuščias laiko gaišini- 
mas, 0 Mums, Manau, neverta delsti. 

—- Bravo!— sušuko de Ravanas.— Aukso žodžiai! Ševal- 
je, kai mes baigsime kautis, tikiuosi, man neatsakysite 
savo draugystės. Aš daug apie jus esu girdėjęs ir jau 
seniai noriu su jumis susipažinti. 

D'Armantalis ir de Ravanas vėl nusilenkė. 

— Eime, eime, Ravanai,— paragino de Farži.— Jeigu 
pasišovei būti mūsų gidu, rodyk kelią. 

Ravanas kaip mat šoko į mišką it jaunas elnias. Penki 
jo bendrakeleiviai sekė paskui. Žirgai ir samdoma karieta 
liko ant kelio. 

Po dešimties minučių, per kurias. priešininkai nė žodžio 
nepratarė — gal būkštaudami, kad kas neišgirstų, o gal 
paklusdami natūraliam žmogaus norui pavojaus akivaiz- 
doje valandėlei užsisklęsti savyje,— jie atsidūrė vidury 
aikštelės, apjuostos glaudžiu medžių žiedu. 

— Na, ponai, — tarė Ravanas, patenkintas žvalgydama- 
sis aplinkui, — ką pasakysite apie šią vietelę? 

— Pasakysiu, kad jūs labai juokingas Kolumbas, jei- 
gu giriatės ją atradęs!— tarė kapitonas.— Jums tik pami- 
nėjus, kad ketinate čia eiti, aš ir užrištomis akimis būčiau 
jus atvedęs į šią pievutę. 

— Ką gi, pone, — atsakė Ravanas,— pasistengsime, kad 
išeitumėte iš čia taip pat, kaip, anot jūsų, galėjote ateiti. 

— Jūs žinote, kad aš turiu reikalą į jus, ponas de La- 
farai,. — tarė d'Armantalis, mesdamas savo skrybėlę ant 
žolės. 

— Taip, pone, — atsakė gvardijos kapitonas, sekda- 
mas ševalje pavyzdžiu — žinau ir tai, jog niekas man 

nesuteiktų daugiau garbės ir sielvarto, kaip dvikova su 
jumis, ypač tokia dingstimi. 

D'Armantalis nusišypsojo kaip žmogus, mokąs įvertinti 
tokį nepaprastą mandagumą, bet, užuot ką nors atsakęs, 
paėmė į ranką špagą. 

— Brangusis barone,— kreipėsi Farži į Valefą — sako, 
kad jūs išvykstate į Ispaniją? 

— Turėjau išvykti jau šiąnakt, brangusis grafe,— at- 
sakė Valefas,— aš keliauju ten labai svarbiais reikalais, 
ir tik dėl malonumo pasimatyti su jumis šį rytą atidėjau 
kelionę iki šios valandos. 

— Velniai rautų, man tikrai skaudu! tarė Farži, išsi- 
traukęs špagą.— Juk jeigu, nelaimei, aš jums sukliudysiu 
išvykti, jūs ant manęs baisiai supyksite. 

— Nė kiek, brangusis grafe. Aš žinosiu, kad jūs tai 
padarėte iš gryniausio draugiškumo,— atsakė Valefas.— 
Taigi prašau nesivaržyti ir parodyti visą savo meną — aš 
jūsų paslaugoms. 

— Pradėkime, pone,— kreipėsi Ravanas į kapitoną, ku- 
ris, tvarkingai sulankstęs savo mundurą, dėjo jį šalia 
skrybėlės.— Matote, aš jūsų laukiu. 

— Kantrybės, mielas jaunikaiti,— toliau tvarkydamasis, 
tarė senas karys su jam būdinga flegmatiška pašaipa— 
Kivirčuose viena iš svarbiausių dorybių — šaltakraujišku- 
mas. Jūsų metų ir aš buvau lygiai toks, bet, gavęs tris 
ar keturis smūgius špaga, supratau, kad nuklydau į šun- 
kelius, ir grįžau į tikrąjį kelią. Mat kaip!— pridūrė jis, 
pagaliau išsitraukęs špagą, kuri, kaip mes jau minėjome, 
buvo gana įspūdingo ilgumo. 

— Velniai rautų, pone!—tarė Ravanas, mesdamas 
žvilgsnį į savo priešininko ginklą.— Nuostabi jūsų koli- 
šemarda!. Ji primena ilgą iešmą mano motušės virtuvėje, 
ir aš apgailestauju, kad, ketindamas su jumis kautis, ne- 
paliepiau smuklininkui atnešti man tokią pat. 

— Jūsų motušė — puiki moteris, ir jos virtuvė gera, 
esu girdėjęs apie jas abi daug gražių atsiliepimų, — atsakė 
kapitonas kone tėviškai.— Užtat, ševalje, aš labai neno- 
rėčiau jus išplėšti iš vienos ir kitos dėl tokio mažmožio, 

kuris suleikė man garbę sukryžiuoti su jumis ginklą. Jūs 
paprasčiausiai galvokite, kad imate pamoką iš savo fech- 
tavimo mokytojo, ir mankštinkitės kiek galėdamas uoliau. 

Tas patarimas naudos nedavė: Ravaną supykdė prieši- 
ninko ramumas; mat, jis pats, kad ir labai drąsus, nemo- 
kėjo tvardytis — buvo pernelyg jaunas ir karštakraujis. 
Jis puolė kapitoną su tokiu įniršiu, kad špagos susikryžia- 
vo prie pat rankenų. Kapitonas žingsnį atsitraukė. 

— A, jūs traukiatės, mano senasis pone,-— sušuko Ra- 
vanas. 

— Trauktis — dar nereiškia bėgti, mano mažasis ševal- 
je, — atsakė kapitonas.— Tai fechtavimo meno aksioma, 
apie kurią aš: jums patariu pagalvoti. Be to, man ne pro 
šalį susipažinti su jūsų kovos būdu... Aha, kiek supran- 
tu, jūs Bertlo mokinys. Jis puikus mokytojas, tik turi di- 
delį trūkumą: nemoko atremti smūgio. Va, matote, — kal- 
bėjo jis toliau, sekunde! atremdamas tiesų dūrį,— jei aš 
būčiau šokęs pirmyn, būčiau jus pervėręs kaip žvirbliuką. 

Ravanas tiesiog įsiuto, nes iš tikrųjų ant savo krūtinės 
pajuto priešininko špagos smaigalį, kuris jį palytėjo taip 
švelniai, tarsi koks rapyros bumbuliukas. Jaunuolis dvi- 
gubai labiau įtūžo, supratęs, kad turi būti dėkingas prie- 
šininkui už gyvybę; jis ėmė atakuoti dar dažniau ir smar- 
„kiau. 

— Na, na,— tarė kapitonas, — dabar jūs netenkate pro- 
to ir norite išdurti man akį. Gėda, jaunuoli, gėda! Po šimts 
velnių, smokite į krūtinę! .. Aha, jūs vėl į veidą? Būsiu 
priverstas jus nuginkluoti!.. Vėl? Eikite pasiimti savo 
špagos, jaunuoli, ir grįžkite viena kojyte, šitai jus atvė- 
sins. ..— Ir stipriu smūgiu išmušė Ravanui iš rankos gink- 
lą, kuris nulėkė per dvidešimt žingsnių į šalį. 

Šį kartą Ravanas paklaūsė patarimo: neskubėdamas nu- 
ėjo špagos ir palengva grįžo pas kapitoną, kuris jo laukė, 
įrėmęs savo špagos smaigalį į batą. Tačiau jaunuolis bu- 
vo baltas kaip jo atlasinė palaidinukė, pro kurią prasisun- 
kė lašelis kraujo. 

— Jūsų teisybė, pone,— tarė jis,— aš dar vaikas, bet 
mano dvikova su jumis, tikiuosi, man padės tapti vyru. 

!Sekundė-—-vienas fechtavimo būdų apsiginti nuo priešininko 
dūrio. 

Prašau dar keletą kartų sukryžiuoti su manim špagą, kad 
nebūtų galima sakyti, jog jūs nuskynėte visus laurus.— 
Ir jis vėl stojo kautis. . 

Kapitonas neklydo: ševalje stigo tik šaltakraujiškumo, 
kad pasidarytų pavojingu kovotoju. Užtat, vos tik jie su- 
sirėmė trečią kartą, kapitonas pamatė, kad savo paties 
gynybai jis turi sukaupti visą dėmesį. Bet jis perdaug 
gerai mokėjo fechtuotis, kad jaunasis priešininkas galėtų 
jį įveikti. Susirėmimas baigėsi taip, kaip nesunku buvo 
ir numatyti: kapitonas vėl išmušė špagą Ravanui iš rankų, 
bet šį kartą jis pats ją atnešė ir, grąžindamas jaunuoliui, 
tarė neįtikėtinai mandagiai: 

— Ponas ševalje, jūs šaunus jaunuolis, bet paklausykite 
fechtavimo mokyklų ir tavernų seno lankytojo, dalyvavu- 
sio Flandrijos kampanijoje dar tada, kai jūs nebuvote 
gimęs, Italijos -- kai gulėjote lopšyje, ir Ispanijos — kai 
buvote pažas, — pakeiskite mokytoją. Meskite Bertlo, kuris 
jau išmokė jus visko, ką žino pats, eikite pas Bua-Robe- 
rą, ir tegu mane velniai griebia, jeigu po pusmečio jūs 
nesuriesite į ožio ragą mane patį. 

— Dėkoju už pamoką, pone!-— tarė Ravanas, tiesdamas 
kapitonui ranką, ir kelios ašaros nejučia nusirito jaunuo- 
lio skruostais.— Tikiuosi, ji man pravers.— Ir, paėmęs iš 
kapitono rankų savo špagą, jis pasekė priešininku: ją 
įsidėjo į makštis. 

Paskui abudu atsigręžė į savo draugus, norėdami suži- 
noti, kaip jiems sekasi. Kova buvo baigta. Lafaras sėdėjo 
ant žolės, nugara atsirėmęs į medį: jis gavo smūgį špaga 
į krūtinę, bet, laimei, ašmenys pataikė į šonkaulį ir nu- 
slydo išilgai kaulo, tokiu būdu žaizda pradžioje atrodė 
sunkesnė, negu buvo iš tikrųjų. Vis dėlto nuo sukrėtimo 
jis apalpo. D'Armantalis, klūpodamas prie jo, nosine mė- 
gino sustabdyti kraują. 

Farži ir Valefas abu gavo po smūgį: vienam buvo per- 
durta šlaunis, antram — ranka. Abudu atsiprašė ir patiki- 
no kits kitą, kad tai, kas įvyko, ateityje tik sustiprins jų 
draugystę. 

— Pažiūrėkite, jaunuoli, — tarė kapitonas Ravanui, ro- 
dydamas įvairias mūšio lauko scenas, — pažiūrėkite ir pa- 

mąstykite; šlai liejasi trijų narsių bajorų kraujas, ir tik- 
riausiai dėl kokios nors lengvabūdės moters! 

Dievaži, kapitone, jūsų teisybė, — tarė Ravanas, vi- 
sai nusiraminęs.— Ir, gal būt, jūs vienintelis iš mūsų esa- 
te sveiko proto. 

Tuo momentu Lafaras atsimerkė ir pamatė, kad žmo- 
gus, teikiąs jam pagalbą, yra d'Armantalis. 

— Ševalje,— kreipėsi į jį sužeistasis,— norite paklau- 
syti draugiško patarimo? Atsiųskite man chirurgą, kurį 
rasite karietoje,— atsivežiau jį dėl viso pikto. Paskui kuo 
greičiau grįžkite į Paryžių, šįvakar pasirodykite Operos 
baliuje ir, jeigu jus kas nors paklaus apie mane, saky- 
kite, kad jau savaitė mes nesimatėme. Dėl manęs galite 
būti ramus: jūsų vardo aš neprasitarsiu. Beje, jeigu turė- 
site nemalonumų su valdžios organais, tučtuojau man duo- 
kite žinią, ir mes pasistengsime, kad tas. dalykas liktų be 
pasekmių. 

— Dėkoju, ponas markize,— atsakė d'Armantalis.— Aš 
pasišalinu, nes žinau, kad jūs būsite geresnėse rankose, 
negu mano,— kitaip, prašau patikėti, jokiu būdu su jumis 
nesiskirčiau, kol nepamatyčiau jus gulintį savo lovoje. 

— Laimingos kelionės, brangusis Valefai!--— tarė Farži— 
Nemanau, kad toks menkas įdrėskimas sukliudytų jums 
išvykti. Grįžęs neužmirškite, kad turite draugą Liudviko 
Didžiojo aikštėje, numeris keturioliktas. 

— Jeigu, brangusis Farži, turite kokį reikalą Madride, 
tereikia jums pasakyti, ir galite būti tikras, kad jį atlik- 
siu kruopščiai ir sąžiningai, kaip geras draugas. 

Ir abu paspaudė vienas kitam ranką, tarsi tarp jų ab- 
soliučiai nieko nebūtų įvykę. 

— Likite sveikas, jaunuoli, likite sveikas!-— tarė kapi- 
tonas Ravanui— Neužmirškite mano patarimo: meskite 
Bertlo ir eikite pas Bua-Roberą, o svarbiausia, būkite šal- 
takraujis, prireikus atsitraukite, laiku atremkite smūgį, ir 
jūs tapsite vienu geriausių fechtuotojų Prancūzijos kara- 
lystėje. Mano kolišemarda žemai lenkiasi didžiajam jūsų 
motušės iešmui. 

Nors ir sąmojingas buvo Ravanas, vis dėlto nerado, ką 
atsakyti kapitonui; jis tik nusilenkė ir nuėjo pas Lafarą, 
kuris jam atrodė sužeistas sunkiau, negu Farži. 

O d'Armantalis, Valefas ir kapitonas nuskubėjo į alė- 
ją, Kur rado samdomą karietą ir joje užsnūdusį chirurgą. 
D'Armantalis jį pažadino ir, parodęs kelią, jam pranešė, 
kad markizui de Lafarui ir grafui de Farži reikia jo pa- 
slaugų. Be to, jis liepė savo tarnui nusėsti nuo žirgo ir 
eiti padėti chirurgui. Paskui kreipėsi į kapitoną: 

— Kapitone, manau, kad būtų neatsargu vykti į smuk- 
lę, kur užsakėme pusryčius. Leiskite jums pareikšti karš- 
tą padėką už pagalbą, kurią man suteikėte, ir mūsų susi- 
tikimui atminti, kadangi jūs, rodos, pėsčias, malonėkite 
priimti vieną iš dviejų mano žirgų. Rinkitės, kuris patin- 
ka: abu geri žirgai, jais galite visiškai pasikliauti, jeigu 
jums prireiks sukarti aštuonias ar dešimt 1je per valandą. 

— Iš tikrųjų, ševalje,— atsakė kapitonas, šnairuodamas 
į žirgą, kuris taip didžiadvasiškai jam buvo pasiūlytas,—- 
už tokį menkniekį neverta dėkoti: aukštos kilmės žmo- 
nėms įprasta skolinti vienas kitam kraują ir piniginę. Bet 
jūs toks dosnus, kad aš negaliu jūsų dovanos nepriimti. 
Užtat, jeigu kada nors jums manęs prireiktų, žinokite — 
aš visada jūsų paslaugoms. 

— O kur jus rasčiau, jeigu prireiktų? — su šypsena pa- 
klausė d'Armantalis. 

— Nuolatinės gyvenamosios vietos aš neturiu, bet jūs, 
ševalje, visada galite gauti žinių apie mane pas Fijoną, ten 
paklausęs Normandės ir pasiteiravęs apie kapitoną Rok- 
finetą. 

Kai kapitonas pamatė, kad jaunikaičiai sėda kiekvienas 
ant savo žirgo, jis padarė tą pat, neužmiršęs pastebėti, 
jog ševalje d'Armantalis jam paliko geriausią iš visų trijų. 

Paskui, kadangi jie buvo prie pat kryžkelės, kiekvienas 
nušuoliavo savo keliu. 

Baronas de Valefas grįžo į miestą per Pasi užkardą, nu- 
jojo tiesiog į Arsenalą ir, pažadėjęs- atlikti visus paves- 
tus uždavinius hercogienei diu Men, kurios namuose jis 
buvo savas, tą pačią dieną išvyko į Ispaniją. 

Kapitonas Rokfinetas Bulonės miške apsuko tris ar ke- 
turis ratus žingine, risčia ir zovada, norėdamas pamatyti, 
ką gali žirgas, ir, įsitikinęs, kad jis tikrai, anot ševalje, 
puikus, grynakraujis gyvulys, labai patenkintas grįžo pas 

dėdulę Diuraną, kur vienas sukirto pusryčius, užsakytus 
trim. 

Tą pačią dieną jis nuvedė savo žirgą į arklių rinką ir 
pardavė už šešiasdešimt luidorų. Žirgas buvo vertas dvi- 
gubai tiek, tačiau be aukų neapsieisi, kai nori greitai 
realizuoti savo turtą. 

O ševalje d'Armantalis nujojo Miuetės alėja, grįžo į Pa- 
ryžių Eliziejaus laukų aveniu ir namie, Rišelje gatvėje, 
rado du laiškus. 

Vienas laiškas buvo parašytas labai pažįstama rašysena, 
ir ševalje, jį pamatęs, krūptelėjo; paskui nedrąsiai pa- 
ėmė, tarsi ten būtų buvusi žarija, ir drebėdamas atplėšė; 
šitai rodė, kokią reikšmę jis teikė tam laiškui. Jame buvo 
rašoma: 


„Brangusis ševalje! 

Širdžiai neįsakysi, jūs žinote šią tiesą, ir viena mūsų 
nelaimių tokia, kad iš prigimties mes negalime ilgai my- 
lėti nei to paties žmogaus, nei kokio nors daikto. Aš no- 
rėčiau būti pranašesnė už kitas moteris bent tuo, kad ne- 
apgaudinėju žmogaus, kuris buvo mano mylimasis. Taigi 
neateikite įprastu metu: jums bus pasakyta, kad manęs 
nėra namie, o aš tokia gera, jog nenorėčiau rizikuoti tar- 
no arba kambarinės sielos išganymu, versdama juos taip 
šlykščiai meluoti. 

Likite sveikas, brangusis ševalje; išsaugokite apie mane 
ne itin blogus prisiminimus ir pasistenkite, kad net po de- 
šimties metų, kaip ir dabar, jus laikyčiau vienu iš galan- 
tiškiausių Prancūzijos bajorų. 

Sofi d Avern." 


— Prakeikimas!-— sušuko d'Armantalis, taip trenkęs 
kumščių į nuostabiai gražų Bulio darbo stalelį, kad tas 
subyrėjo į šipulius.— Jei būčiau nukovęs vargšą Lafarą, 
būčiau graužęsis visą gyvenimą! 

Kiek nusiraminęs po to protrūkio, ševalje ėmė vaikš- 
čioti nuo durų prie lango ir atgal; jis buvo toks sutrikęs, 
jog vargšeliui reikėjo dar kelis kartus taip nusivilti, kad 
galėtų sau taikyti filosofinę moralę, kurią jam skelbė pui- 
ki neištikimoji. Paskui, apsukęs kambaryje keletą ratų, 
jis pastebėjo ant grindų antrą laišką, kurį buvo visai už- 


20 


miršęs. Dar porą ar trejetą sykių jis praėjo pro tą laišką, 
žiūrėdamas į jį nepaprastai abejingai; galiausiai, pagalvo- 
jęs, kad tas laiškas, gal būt, atitrauks jo mintis nuo pir- 
mojo, paėmė jį su panieka, neskubėdamas atplėšė, pa- 
žiūrėjo į rašyseną, kuri jam buvo nepažįstama, paieškojo 
parašo, kurio nebuvo, ir, truputėlį to paslaptingumo su- 
intriguotas, perskaitė šit ką: 


„Ševalje, 

Jeigu jūsų protas bent ketvirtadalį toks romantiškas ir 
širdis bent pusę tiek narsi, kaip teigia jūsų draugai, mes 
norime jums pasiūlyti jūsų vertą žygį. Jūs galėsite at- 
keršyti žmogui, kurio labiausiai nekenčiate, ir pasieksite 
tokį nuostabų tikslą, apie kokį nė svajoti nesvajojote. 
Gerasis genijus, kuris jus ves tuo nepaprastu keliu ir ku- 
riuo turite visiškai pasitikėti, lauks jūsų šiandien nuo pu- 
siaunakčio iki antros valandos Operos baliuje. Jeigu ten 
atvyksite be kaukės, jis prie jūsų prieis; jeigu būsite su 
kauke, jį pažinsite iš violetinio kaspino ant kairiojo pe- 
ties. Slaptažodis toks: „Sezamai, atsidaryk“. Drąsiai jį iš- 
tarkite, ir pamatysite, kad prieš jus atsivers dar nuosta- 
besni lobiai, negu Ali-babos urve." 


— Labai laiku!-— tarė d'Armantalis.— Jeigu genijus su 
violetiniu kaspinu ištesės nors pusę savo pažadų, dievaži, 
jis gali manim pasikliauti! 


III 
SEVALJE 


Ševalje Raulis d'Armantalis, su kuriuo, prieš pradedant 
pasakoti tolimesnius įvykius, reikia artimiau supažindinti 
mūsų skaitytojus, buvo vienintelė atžala vienos iš ge- 
riausių Niverne provincijos šeimų. Nors ši šeima istori- 
joje niekada nevaidino svarbesnio vaidmens, vis dėlto ji 
buvo gana garsi, o pagarsėjo iš dalies pati per save, iš 
dalies dėl santuokų. Taigi ševalje tėvas, ponas Gastonas 
d'Armantalis, įsigeidęs važinėti karališkomis karietomis, 
1682 metais atvyko į Paryžių ir, nugalėjęs visas kliūtis, 
įrodė, kad jo giminė paeina iš 1399 metų; ta heraldinė 

operacija, jei tikėsime parlamento memuarais, sutrikdė 
ne vieną hercogą ir perą. O jo dėdė iš motinos pusės, 
ponas de Torinji, 1694 metais apdovanotas Šventosios 
dvasios ordinu, prisipažino, motyvuodamas šešiolika sa- 
vo giminės kartų, kad jo gyslose, kaip tuomet buvo sako- 
ma, teka beveik tik d'Armantalių kraujas; su šia gimine 
jo protėvius ištisus tris šimtmečius siejo santuokos ryšiai. 
To užteko, kad būtų patenkinti epochos, apie kurią mes 
rašome, aristokratų reikalavimai. 

Ševalje nebuvo nei turtuolis, nei vargšas; kitaip tariant, 
jo tėvas jam paliko netoli Nevero žemės, kuri duodavo 
apie dvidešimt ar dvidešimt penkis tūkstančius livrų pa- 
jamų per metus. Provincijoje už tuos pinigus buvo gali- 
ma gyventi labai plačiai, bet ševalje gavo puikų išsimoks- 
linimą ir buvo didelis garbėtroška; užtat, suėjęs į metus, 
1711-aisiais jis paliko provinciją ir atvyko į Paryžių. 

Pirmąjį vizitą jis padarė grafui de Torinji, į kurį dėjo 
daug vilčių, siekdamas patekti į rūmus. Deja, tuo metu 
grafas de Torinji ir pats jau nebuvodavo rūmuose. Bet 
kadangi jis nuolatos, kaip jau esame sakę, su dideliu 
pasitenkinimu minėdavo d'Armantalių giminę, savo sū- 
nėną rekomendavo ševalje de Vilarso, o ševalje de Vi- 
larso, kuris visada buvo paslaugus savo bičiuliui grafui 
de Torinji, įvedė jaunuolį į ponios de Mentenon! saloną. 

Ponia de Mentenon turėjo vieną gerą savybę: ji išsau- 
godavo draugiškus jausmus savo ankstesniems meilužiams. 
Vardan buvusių artimų santykių su ševalje de Vilarso ji 
labai šiltai priėmė d'Armantalį ir, kai po kelių dienų at- 
vyko maršalas de Vilaras jai pareikšti pagarbos, labai 
atkakliai jam rekomendavo savo jaunąjį proteže; marša- 
las, džiaugdamasis proga padaryti malonumą karalienei 
in partibus“, atsakė nedelsiant įtrauksiąs d'Armantalį 
į savo svitą ir pasistengsiąs jam suteikti visas galimybes 
pateisinti gerai nuomonei, kurią teikėsi susidaryti apie jį 
jo prakilnioji globėja. 


!Markizė de Mentenon (1635—1719) — Liudviko XIV fa- 
voritė; karalius po savo pirmosios žmonos Marijos Terezos mirties 
slapta su ja susituokė, 

2 Posakis, vartojamas ironiškai, taikomas didžiūnams, nustumtiems 
nuo veiklos (Jot.). į 

Ševalje labai džiaugėsi, kad jam atsiveria tokia karjera. 
Numatytoji kampanija buvo galutinai nuspręsta. Liudvi- 
kas XIV pradėjo. paskutinį savo viešpatavimo periodą 
permainų laikotarpiu. Talaras ir Marsenas buvo sumušti 
prie Hochšteto, Vilrua — prie Ramilji, o pats Vilaras, 
Fridlingeno didvyris, garsiajame Malplake mūšyje neat- 
silaikė prieš Malborą ir Eugenijų!. Visa Europa, Kolbero 
ir Luvua? laikinai numalšinta, pakilo prieš Prancūziją. Pa- 
dėtis buvo neapsakomai sunki. Karalius, tartum beviltiš- 
kas ligonis, kas valandą kaitaliojąs gydytojus, kiekvieną 
dieną keitė ministrus, bet visi pasirodydavo esą bejėgiai. 
Prancūzija jau nepajėgė kariauti ir neįstengė sudaryti tai- 
kos. Be reikalo ji sutiko atsisakyti Ispanijos ir susiaurinti 
savo sienas. To pažeminimo toli gražu neužteko: iš ka- 
raliaus buvo reikalaujama, kad jis, atidavęs pagal sutartį 
saugumo dėlei Kambre, Meco, La Rošelės ir Bajonos tvir- 
toves, leistų pereiti per Prancūziją priešo kariuomenei, 
pasiųstai išvyti jo anūką iš Ispanijos sosto, jeigu tik jis 
pats neketina vienerių metų bėgyje jį nuversti nuo sosto. 
Štai kokiomis sąlygomis buvo siūlomos paliaubos tam, 
kuris laimėjo puikias pergales Belgi'ose kopose — prie Se- 
nefo, Fleriuso, Šteinkerko ir Marsalio; tam, kuris iki šiol 
laikė karą ir taiką savo karališkosios mantijos skverne; 
tam, kuris buvo vadinamas didžiuoju, nemirtinguoju val- 
dovu, kuris dalino karūnas ir baudė nacijas; pagaliau tam, 
kuriam pusę šimtmečio buvo tašomas marmuras, liejama 
bronza, kuriamos aleksandriškos eilės, smilkomi smilkalai. 

Tarybos posėdyje Liudvikas XIV verkė. 

Tos ašaros sukūrė armiją, ir ta armija buvo atiduota 
Vilarui. 

! Talaras, Marsenas, Vilrua, Vilaras— prancūzų kar- 
vedžiai, dalyvavę kare dėl Ispanijos įpėdinystės (1701—1714), kuriame 
Prancūzija kovojo prieš Europos koaliciją, vadovaujamą Anglijos ir 
Olandijos. Malboras— anglų valstybės veikėjas ir karvedys, va- 
dovavęs anglų kariuomenei kare dėl Ispanijos įpėdinystės. Princas 
Eugenijus Savoiskis — austrų generalisimas, ne vieną kartą tame 
kare sumušęs prancūzus. 

2Kolberas Žanas Batistas (1619—1683) — prancūzų valstybės 
veikėjas — generalinis kontrolierius (finansų ministras), Liudvikui XIV 
valdant. Jo veiklos laikotarpiu Prancūzija pasiekė iki tol neregėtą 
galybę prekybos ir pramonės srityje. Luvua Fransua Mišelis (1641— 


1691) — prancūzų valstybės veikėjas, Liudviko XIV karo ministras, 
turėjęs didelę įtaką Prancūzijos užsienio politikai. 

Vilaras patraukė tiesiog ant priešo, kuris stovyklavo 
Denene ir, užkerėtas Prancūzijos agonijos, jautėsi visiš- 
kai saugus. Niekada nė vienam karvedžiui nebuvo tekusi 
didesnė atsakomybė. Nuo to, kaip seksis Vilarui, priklau- 
sė Prancūzijos išgelbėjimas. 

Sąjungininkai tarp Deneno ir Maršjeno pastatė įtvirti- 
nimų liniją, kurią d'Albemarlis ir Eugenijus, iš anksto 
džiaugdamiesi pergale, pavadino keliu į Paryžių. Vilaras, 
netikėtai užpuldamas, nutarė paimti Deneną ir sutriuškin- 
ti Eugenijų. 

Kad pavyktų toks drąsus žygis, kuris atrodė neįmano- 
mas, reikėjo apgauti ne tik priešo, bet taip pat ir pran- 
cūzų armiją. 

Vilaras visiems apskelbia ketinąs paimti Landresio 
įtvirtinimus. Vieną naktį, paskirtą valandą, pakyla ir žy- 
giuoja to miesto link. Staiga duodamas įsakymas sukti 
į kairę. Pionieriai per Eską permeta tris tiltus. Vilaras 
nekliudomas persikelia per upę ir puola į pelkes, kurios 
buvo laikomos neperbrendamomis ir kur kareiviai slenka 
pirmyn iki juosmens vandenyje; traukia stačiai prie pir- 
mųjų redutų, kurie pasiduoda beveik be kovos, paskui 
vieną po kito užima įtvirtinimus, nusidriekusius per visą 
lje, pasiekia Deneną, persikapsto per griovį, iškastą ap- 
link jį, prasiskverbia į miestą ir, atėjęs į aikštę, randa 
savo jaunąjį proteže ševalįje d'Armantalį; tas, tik ką 
paėmęs į nelaisvę d'Albemarlį, įteikia maršalui jo špagą. 

Tuo momentu pranešama, kad atžygiuoja princas Eu- 
genijus. Vilaras pasuka atgal, užima tiltą, per kurį priešas 
turi eiti, ir laukia. Čia užverda tikros kautynės, nes Dene- 
no paėmimas buvo tik susišaudymas. Eugenijus be pa- 
liovos atakuoja, septynis kartus prieina prie tilto, bet jo 
geriausius dalinius kas kartą sutriuškina priešo artilerijos 
ugnis ir durtuvai. Pagaliau visas kruvinas nuo dviejų 
žaizdų, su kulkų išvarpytais drabužiais jis sėda ant trečio 
žirgo; Hochšteto ir Malplake nugalėtojas traukiasi, verk- 
damas ir iš įtūžimo kramtydamas savo pirštines. Per še- 
šias valandas viskas pasikeitė: Prancūzija išgelbėta, ir 
Liudvikas XIV vėl didis karalius. 

D'Armantalis elgėsi kaip žmogus, kuris trokšta pasižy- 
mėti jau pirmame mūšyje. Pamatęs jį, visą kruviną ir ap- 

dulkėjusį, Vilaras, kuris tuo metu vidury mūšio lauko 
ant būgno rašė pranešimą apie kovos rezultatus, prisimi- 
nė, kas jam ševalje rekomendavo, ir jį pasišaukė. D'Ar- 
mantaliui priėjus, Vilaras pakėlė akis nuo rašomo laiško 
ir paklausė: 

— Ar sužeistas? 

— Sužeistas, ponas maršale, bet taip lengvai, kad ne- 
verta apie tai nė kalbėti. 

— Ar jaučiatės pajėgsiąs nudumti šešiasdešimt 1je, ne- 
sustodamas nei valandai, nei minutei, nei sekundei? 

— Jaučiuosi pajėgsiąs viską, kuo galiu pasitarnauti ka- 
raliui ir jums, ponas maršale. 

— Tuomet jokite negaišdamas, nusėskite nuo žirgo pas 
ponią de Mentenon, jai praneškite mano vardu tai, ką 
matėte, ir pasakykite, kad netrukus atvyks pasiuntinys su 
oficialia reliacija. Jeigu ji panorės jus nuvesti pas karalių, 
eikite. 

D'Armantalis suprato, kokia svarbi misija jam paveda- 
ma, ir kruvinas, visas apdulkėjęs, tuoj pat šoko ant eik- 
laus žirgo ir leidosi kelionėn. Po dvylikos valandų jis 
buvo Versalyje. 

Vilaras teisingai numatė, kas bus toliau. Išgirdusi pir- 
muosius ševalje žodžius, ponia de Mentenon paėmė jį už 
rankos ir nuvedė pas karalių. Karalius dirbo su Vuazenu 
šį kartą miegamajame, nes truputį negalavo. Ponia de 
Mentenon atidarė duris, pastūmėjo ševalje d'Armantalį 
prie karaliaus kojų ir, iškėlusi rankas į dangų, tarė: 

— Valdove, dėkokite dievui, nes jūsų didenybė žinote, 
kad mes patys esame niekas, kad kiekviena malonė eina 
iš dievo. 

— Kas atsitiko, pone? Sakykite!-— gyvai tarė Liudvi- 
kas XIV, nustebęs, kad prie savo kojų mato nepažįsta- 
mą jaunuolį. 

— Valdove, — atsakė ševalje,— Deneno stovykla paim- 
ta, grafas d'Albemarlis nelaisvėje, princas Eugenijus bė- 
ga, ir maršalas Vilaras kloja savo pergalę prie jūsų di- 
denybės kojų. 

Liudvikas XIV išblyško, nors šiaipjau mokėdavo tvar- 
dytis; jis pajuto, kad linksta kojos, ir pasirėmė į stalą, 
bijodamas susmukti krėsle. 

— Pone,— tarė jis, — klokite man su visomis smulkme- 
nomis, kaip ten buvo. 

Tuomet d'Armantalis papasakojo apie tą nuostabų mū- 
šį, kuris per stebuklą išgelbėjo monarchiją. 

— O apie save, pone, —tarė Liudvikas XIV,— nieko 
nesakote? Iš aplipusių purvu ir kruvinų jūsų drabužių 
matyti, kad nelindėjote užnugaryje. 

— Valdove, aš stengiausi padaryti viską, ką galėjau. — 
lenkdamasis tarė -d'Armantalis,— bet jeigu apie mane iš 
tikrųjų yra kas pasakyti, jūsų didenybei leidus, tai aš 
palieku maršalui de Vilarui. 

— Gerai, jaunuoli, bet jeigu netyčia jis jus užmirštų, 
mes patys prisiminsime. Tur būt, esate pavargęs, eikite 
pailsėti. Aš jumis patenkintas. . 

D'Armantalis išėjo, netverdamas džiaugsmu. Ponia de 
Mentenon jį palydėjo iki durų. D'Armantalis, dar kartą 
pabučiavęs jai ranką, skubėjo pasinaudoti karaliaus lei- 
dimu pailsėti: visą parą jis buvo nei gėręs, nei valgęs, nei 
miegojęs. 

Kai jis pabudo, jam buvo įteiktas paketas iš karo mi- 
nisterijos. Tai buvo pulkininko patentas. 

Po dviejų mėnesių buvo sudaryta taika. Pagal taikos 
sutartį Ispanija neteko pusės savo valdų, bet Prancūzija 
išliko nepaliesta. . 

Liudvikas XIV mirė. Po jo mirties atsirado dvi skirtin- 
gos ir, svarbiausia, nesutaikomos partijos: pavainikių įpė- 
dinių — hercogas diu Menas, ir teisėtų princų — herco- 
gas Orleanietis. 

Jeigu hercogas diu Menas būtų buvęs atkaklus, stip- 
rios valios ir toks drąsus, kaip jo žmona Luiza Benedikta 
de Konde, tai, remdamasis karaliaus testamentu, gal jis 
ir būtų triumfavęs; bet gintis turėjo taip pat atvirai, kaip 
buvo puolamas, o hercogas diu Menas, silpnadvasis ir 
silpnaprotis, pavojingas tik savo niekšiškumu, temokėjo 
regzti intrigas. Jam buvo mesti grasinimai tiesiog į akis, 
ir visos jo gudrybės, šmeižikiški prasimanymai ir klastos 
nedavė naudos. Vieną gražią dieną beveik be kovos jis 
buvo nuverstas nuo aukštumos, į kurią jį iškėlė akla se- 
nojo karaliaus meilė; kritimas buvo sunkus ir, svarbiau- 
sia, gėdingas; jis pasitraukė suluošintas, norom nenorom 

perleidęs regentystę savo varžovui, ir iš gausybės malo- 
nių, kuriomis buvo apdovanotas, liko tik vyriausiojo in- 
tendanto pareigos (jis turėjo auklėti jaunąjį karalių), va- 
dovavimas artilerijai ir pirmumas prieš hercogus bei 
perus. 

Parlamento nutarimas sudavė triuškinantį smūgį sena- 
jam dvarui ir visiems, kurie buvo su juo susiję. Tėvas Le- 
telje! buvo ištremtas, ponia de Mentenon pasirinko prie- 
globsčiu Sen-Sirą, hercogas diu Menas užsidarė puikioje 
So pilyje toliau versti Lukrecijaus. 

Ševalje d'Armantalis stebėjo įvykius kaip žiūrovas, tie- 
sa, neabejingas, bet pasyvus, laukdamas, kada jie įgis 
tokį pobūdį, jog jis galėtų juose dalyvauti; jei būtų pra- 
sidėjusi atvira ginkluota kova, jis būtų prisijungęs prie 
tos stovyklos, kur jį kvietė dėkingumas. Pernelyg jaunas 
ir pernelyg nepatyręs politikoje, kad, taip sakant, mokėtų 
žiūrėti, kur vėjas pučia, jis tebegerbė mirusiojo karaliaus 
atminimą ir senojo dvaro griuvėsius. Tai, kad jis nesi- 
lankė Pale-Ruajalyje, kuris tuo metu traukė visus, kas 
norėjo vėl užimti prideramą vietą politikos sferose, buvo 
suprasta kaip opozicija, ir vieną rytą lygiai taip pat, kaip 
kadaise gavo patentą, davusį jam pulką, jis gavo nutari- 
mą, kuris atėmė tą patentą. 

D'Armantalis buvo garbėtroška, kaip ir daugelis jo am- 
žiaus jaunų vyrų. Vienintelė karjera, prieinama tos epo- 
chos bajorui, buvo karinė karjera; jis ją buvo pradėjęs 
puikiai. Todėl tai, kad sudužo visos jo ateities viltys, dvi- 
dešimt penkerių metų jaunuoliui buvo didelis smūgis. Jis 
nuskubėjo pas poną de Vilarą, kuris kadaise taip rūpes- 
tingai jį globojo. Maršalas jį priėmė šaltai, kaip žmogus, 
kuris ne tik pats mielai užmirštų praeitį, bet taip pat 
norėtų matyti, jog ji ir kitų užmiršta. D'Armantalis supra- 
to, kad senas dvariškis keičia kailį, ir diskretiškai pasi- 
šalino. 

Nors ta epocha iš esmės buvo egoizmo epocha, bet pir- 
masis susidūrimas su ja ševalje baisiai prislėgė; laimei, 
jis buvo dar to palaimingo amžiaus, kada apviltas garbės 
troškimas retai sukelia gilų ir patvarų skausmą. Garbės 


! Letelje Mišelis (1603—1685) — Prancūzijos valstybės veikėjas, 
kancleris ir antspaudo saugotojas, valdant Liudvikui XIV. 

troškimas — tai aistra tų žmonių, kurie neturi kitokių aist- 
rų, o ševalje buvo nesvetimos visos aistros, būdingos žmo- 
gui, kai jam dvidešimt penkeri metai. 

Beje, melancholija anaiptol nebuvo savybinga laiko 
dvasiai, Tai visai naujas jausmas, atsiradęs dėl turtų ne- 
tekimo ir Žmonių bejėgiškumo. XVIII amžiuje mažai kas 
galvojo apie abstrakčius dalykus ir veržėsi į nežinią; žmo- 
nės ėjo tiesiai į malonumus, į šlovę arba turtus, ir kiek- 
vienas, kuris buvo gražus, drąsus arba mėgo regzti intri- 
gas, galėjo pasiekti norimą tikslą. Tais laikais niekas ne- 
sigėdijo savo laimės. O mūsų dienomis dvasia pirmauja 
prieš materiją, ir niekas nedrįsta prisipažinti esąs lai- 
mingas. , 

Be to, reikia pasakyti, oras padvelkė linksmumu. Pran- 
cūzija, rodės, plaukia, iškėlusi bures, ieškoti vienos iš tų 
užburtų salų, kurias mes randame auksiniame „Tūkstan- 
čio ir vienos nakties“ žemėlapyje. Po rūškanos ir ilgos 
žiemos, kokia buvo Liudviko XIV senatvė, staiga atėjo 
džiaugsmingas ir švytintis naujo viešpatavimo pavasaris; 
visi pragiedrėjo, nužerti naujos saulės, spindulingos, dos- 
nios, ir nerūpestingai sukosi, ūžė, tarsi bitės ir druge- 
liai pirmosiomis pavasario dienomis. Dingę, išguiti malo- 
numai grįžo; visi juos sutiko kaip draugą, su kuriuo jau 
neturėjo vilties pasimatyti, sutiko nuoširdžiai, išskėstomis 
rankomis, ir, matyt, iš baimės, kad jie vėl neišnyktų, 
stengėsi jiems atiduoti kiekvieną akimirką. Ševalje d'Ar- 
mantalis liūdėjo gal savaitę, paskui, įsimaišęs į minią, lei- 
dosi pagriebiamas sūkurio, ir tas sūkurys jį nusviedė prie 
dailios moters kojų. 

Tris mėnesius jis buvo laimingiausias žmogus pasauly- 
je; per tuos tris mėnesius jis užmiršo Sen-Sirą, Tiuilri, 
Pale-Ruajalį, jis nebesuvokė, kad yra ponia de Mentenon, 
karalius, regentas, tik žinojo, kad gera gyventi, kai esi 
mylimas, ir neįsivaizdavo, Kaip galima gyventi ir nemy- 
lėti amžinai. 

Jis mėgavosi tuo saldžiu sapnu, kol, mes jau pasako- 
jome, jam vakarieniaujant su savo draugu baronu de 
Valefu garbinguose namuose Sent-Onore gatvėje, nelauk- 
tai ir brutaliai jį pažadino Lafaras. Įsimylėjėliai apskritai 
sunkiai pabunda, ir, kaip mes matėme, šiuo atžvilgiu še- 

valje nebuvo ištvermingesnis už kitus. Beje, d'Armanta- 
liui tai buvo atleistina, nes jis manė mylįs iš tikrųjų ir su 
jaunatvišku naivumu galvojo, kad niekas nepajėgs iš jo 
širdies šitos meilės išstumti. Tai buvo provincijos prie- 
taro likučiai, kuriuos atsivežė iš Nevero. Todėl, kaip mes 
jau žinome, ponios d'Avern laiškas, nors ir keistas, tačiau 
atviras, užuot jam sukėlęs žavesį, kurio šitoks laiškas tais 
laikais buvo vertas, pirmiausia jį didžiai nuliūdino. Siela, 
kaip ir kūnas, turi savas žaizdas, ir jos neužgyja taip gerai, 
kad neatsivertų nuo naujo smūgio. D'Armantalis vėl ėmė 
trokšti garbės: mylimosios netekimas jam priminė pulko 
netekimą. 

Užtat vien antrasis laiškas, be galo netikėtas ir paslap- 
tingas, galėjo šiek tiek ševalje prablaškyti. Mūsų dienų 
įsimylėjėlis su panieka numestų tą laišką ir imtų nie- 
kinti save, jeigu tik dar labiau nepasinertų į liūdesį, kuris 
virstų bent savaitei švelnia ir poetiška melancholija, bet 
regentystės laikų įsimylėjėlis buvo kur kas nuolaidesnis. 
Savižudybė, galima sakyti, dar nebuvo atrasta, ir jeigu 
per nelaimę žmogus įkrisdavo į vandenį, tai nuskęsdavo 
tik tada, kai po ranka nepasitaikydavo nė menkiausio 
šiaudelio, už kurio būtų buvę galima nusitverti. 

Todėl d'Armantalis nesimėgavo savo liūdesiu; jis nu- 
sprendė, tiesa, atsidusęs, eiti į Operos balių, o įsimylėjė- 
liui, patyrusiam tokią nenumatytą ir žiaurią neištikimybę, 
tai buvo jau tikrai daug. 

Bet mes turime pasakyti, mūsų apgailėtinos giminės gė- 
dai, jog priimti toki filosofišką sprendimą labiausiai jį su- 
gundė ta aplinkybė, kad laiškas buvo parašytas moters. 


IV 
TŲ LAIKŲ KAUKIŲ BALIUS, „ŠIKŠNOSPARNIS““ 


Baliai Operoje tuomet turėdavo milžinišką pasisekimą. 
Tai buvo naujausias ševalje de Bujono išradimas; išra- 
dėjui, padariusiam tokią svarbią paslaugą lengvabūdei to 
meto visuomenei, buvo atleista už Overnės princo titulą, 
kurį jis pasisavino nežinia kokiu pagrindu. Ne kas kitas, 

o jis sugalvojo nuolaidžias grindis, kurių dėka amfiteatrą 
pavyko iškelti sulig scenos lygiu. Regentas, mokėjęs ver- 
tinti kiekvieną gerą naujovę, kaip atpildą jam paskyrė 
šešių tūkstančių livrų pensiją — keturis kartus daugiau, 
negu didysis karalius duodavo Korneliui!. 

Puiki turtingos ir didingos architektūros salė, kurią at- 
gaivino kardinolo de Rišelje „Miramos“ premjera ir ku- 
rioje Liuli ir Kino? statė savo pastorales, o Moljeras pats 
vaidino savo šedevruose, tuo metu buvo kilmingos, tur- 
tingos ir elegantiškos aukštuomenės susitikimo vieta. 

Vien iš apmaudo, visiškai suprantamo, atsidūrus tokio- 
je padėtyje, d'Armantalis puošėsi prieš balių ypatingai 
kruopščiai. Užtat jis atvyko į Operą, kai salė jau buvo 
pilna. Jis net ėmė būkštauti, kad kaukė su violetiniu kas- 
pinu gali jo nerasti, nes nežinomasis genijus buvo labai 
nerūpestingas ir jam nepaskyrė pasimatymo vietos. Jis 
džiaugėsi, nutaręs būti be kaukės. Beje, tai rodė, jog jis 
nė kiek neabejojo, kad jo priešininkai bus diskretiški, 
nes, jiems nors puse lūpų prasitarus apie dvikovą, jis 
būtų turėjęs stoti prieš parlamentą ar, blogiausiu atveju, 
keliauti į Bastiliją. Bet pasitikėjimas, kurį tos epochos ba- 
jorai jausdavo vienas kitam, buvo toks didelis, kad še- 
valje, rytą špaga perdūręs vieną iš regento favoritų, va- 
kare kaip niekur nieko atėjo ieškoti nuotykių į Pale- 
Ruajalį. 

Pirmas žmogus, kurį jis čia pamatė, buvo jaunasis her- 
cogas de Rišelje; savo vardo, nuotykių, elegancijos, o gal 
ir nekuklumo dėka de Rišelje pasidarė labai madingas. 
Buvo tvirtinama, kad dvi kraujo princesės varžėsi dėl jo 
meilės, bet tai nekliudė poniai de Nel ir poniai de Polin- 
jak kautis dėl jo pistoletais, o ponioms de Sabran, de 
Vilar, de Muši ir de Tansen dalintis jo širdį. 

Priėjęs prie markizo de Kanijako, vieno iš plevėsų, ku- 
riais buvo apsistatęs regentas, juokais vadinęs Kanijaką 
dėl perdėto manieringumo savo mokytoju, Rišelje kvato- 


! Pjeras Kornelis (1606—1684) — didysis prancūzų dramaturgas, 
vienas iš klasicizmo korifėjų. 

2 Džovanis Batista Liuli (1633--1687) -— garsus kompozitorius, dau- 
gelio operų autorius. Pilypas Kino (1635--1688) — prancūzų poetas ir 
dramaturgas, rašęs Liuli operoms libretus. 


30 


damas garsiai ėmė jam pasakoti kažkokią istoriją. Ševalje 
buvo pažįstamas su hercogu, bet ne taip artimai, kad ga- 
lėtų kištis į užsimezgusį pokalbį, be to, jis žvalgėsi ko ki- 
to; todėl d'Armantalis buvo bepraeinąs pro šalį, tačiau 
hercogas jį sustabdė, nutvėręs už frako skverno. 

— Velniai rautų, brangusis ševalje,— tarė hercogas, — 
jūs atėjote kaip tik laiku. Aš pasakoju Kanijakui vieną 
istoriją, kuri jam gali praversti, kaip naktiniam pono re- 
gento adjutantui, o jums — kaip žmogui, kuriam gresia 
toks pat pavojus, koks grėsė man. Ta istorija atsitiko tik 
šiandien, ir juo geriau — ją spėjau papasakoti ne daugiau 
kaip dvidešimčiai žmonių, vadinasi, jos beveik niekas ne- 
žino. Skleiskite ją: tuo suteiksite malonumo ir man, ir 
ponui regentui. 

D'Armantalis suraukė antakius — Rišelje pasirinko ne- 
tinkamą laiką savo pasakojimui. Bet tuo momentu pro šalį 
ėjo ševalje de Ravanas, sekdamas paskui kažkokią kaukę. 

— Ravanai!-—-- šūktelėjo Rišelje.— Ravanai! 

— Neturiu laiko, — aisakė ševalje. 

— Ar nežinote, kur Lafaras? 

— Serga migrena. 

— O Faržiė 

— Nikstelėjo koją. 

Ir Ravanas draugiškai nusilenkė, atsakydamas savo ry- 
liniam priešininkui į pasveikinimą, ir dingo minioje. 

— Na, tai kokia ta istorija?— paklausė Kanijakas. 

— Štai kokia. Įsivaizduokite, netrukus po to, kai išėjau 
iš Bastilijos, kur buvau patekęs už dvikovą su Gasu, po 
kokių trijų ar keturių dienų, kada vėl pasirodžiau aukš- 
tuomenėje, Rafe man perdavė žavingą ponios de Paraber 
laiškelį; ji kvietė praleisti pas ją vakarą. Jūs suprantate, 
ševalje, kad, kai esi tik ką iškėlęs koją iš Bastilijos, ne- 
dera iš aukšto žiūrėti į pasimatymą, kurį paskyrė žmogaus, 
turinčio savo rankose tos tvirtovės raktus, mylimoji. Užtat 
nereikia ir klausti, ar aš buvau punktualus. Atvykstu pas 
markizę nurodytu laiku, bet atspėkite, ką randu šalia jos 
ant sofos. Kertu lažybų, neatspėsite! 

-—- Jos vyrą!-— tarė Kanijakas. 

— Visai ne — patį jo karališkąją aukštenybę! Aš juo 
labiau nustebau, nes buvau įvestas su didžiausiu atsargu- 

mu. Vis dėlto, kaip. jūs suprantate, aš nesuglumau, o nu- 
taisiau momentui tinkamą naivią ir kuklią miną — lygiai 
tokią, kaip tavo, Kanijakai,— ir nusilenkiau markizei taip 
pagarbiai, kad regentas neištvėręs nusikvatojo. Aš nema- 
niau, kad jis pratruks juoktis, ir truputį sumišau. Pasi- 
ėmiau kėdę, ketindamas atsisėsti, bet regentas gestu paro- 
dė man vietą ant sofos kitapus markizės; aš paklusau. 

„Brangusis hercoge,— tarė jis— mes jums parašėme, 
norėdami apsvarstyti kartu su jumis labai svarbų reikalą. 
Mūsų vargšei markizei, kuri štai jau dveji metai gyvena 
viena, storžievis jos vyras grasina teismu ta dingstimi, 
kad ji neva turinti meilužį.“ 

Markizė kaip įmanydama stengėsi parausti, bet, pajutu- 
si, kad jai tat nesiseka, užsidengė veidą vėduokle. 

„Kai tik ji man šitai pranešė, — kalbėjo toliau regen- 
tas, — aš iškviečiau d'Aržansoną ir paklausiau, kas galėtų 
būti tas meilužis." 

„O pone, pasigailėkite manęs!" — tarė markizė. 

„Niekis; mano paukštyte,— ramino regentas, — tuojau 
baigsiu, truputį kantrybės... Žinote, brangusis hercoge, 
ką man atsakė policijos šefas?" 

„Ne“,— atsakiau gana sumišęs. 

„Jis man pasakė, kad meilužis arba aš, arba jūs.“ 

„Tai šlykštus šmeižtas!" — surikau. 

„Nesusipainiokite bemeluodamas, hercoge, markizė vis- 
ką prisipažino.“ 

„Na,— tariau aš, — jei markizė viską prisipažino, neži- 
nau, kas man belieka pridurti.“ 

„Neprašau, kad jūs smulkiau pasiaiškintumėte,— kalbė- 
jo toliau regentas.— Man rūpi tik tai, kad mes, kaip nu- 
sikaltimo bendrininkai, vienas kitam padėtume rasti išeitį 
iš keblios padėties." | 

„O ko jums, jūsų aukštenybe, bijoti?— paklausiau aš.— 
Jei kalbėsime apie mane, tai aš žinau, kad po jūsų spar- 
nu galiu būti visiškai ramus.“ 

„Ko mums bijoti, mano brangusis? Triukšmo, kurį su- 
kels Paraberas. Jis norės, kad aš jį padaryčiau hercogu." 

„O jeigu mes jį padarytume peru?"— tariau aš. 

„Na va!-— sūšuko juokdamasis regentas.— Jūs siūlote tą 
pat, ką ir markizė." 

„Prisiekiu, ponia, man tai didelė garbė!“ 

„Mes turime taip sutvarkyti, kad bent atrodytų, jog tie 
du švelnūs balandėliai susitaikė. Tuomet markizas liautųsi 
įkyriai mums grasinęs skandalingu procesu.“ 

„Bet tai nelengva, — pasakė ponia de Paraber.— Juk jis 
čia nesirodo jau dveji metai. Kadangi pavyduliavimą, 
griežtumą ir dar kažką jis laiko savo nuopelnu, tai pri- 
siekė atkeršysiąs puikiu procesu, jeigu, jam nesant, kas 
nors kitas čia užeis." 

„Jūs suprantate, Ršelje, yra dėl ko susirūpinti", — pri- 
dūrė regentas. 

„Prakeikimas! Aš irgi taip galvoju, jūsų aukštenybe. .." 

„Suprantama, savo žinioje aš turiu šiek tiek prievartos 
priemonių, bet jos nėra tokios galingos, kad priverstų vyrą 
susitaikinti su žmona ir ją priimti į savo namus." 

„Na, o jeigu priverstume jį patį ateiti pas žmoną?" — 
tariau aš. 

„Va šitai ir sunku.“ 

„Palaukite... Markize, nepalaikykite nekuklumu, jeigu 
jus paklausiu, ar ponas de Paraberas vis dar tebejaučia 
silpnybę šambertenui ir romanui?" 

„Bijau, kad taip“, — atsakė markizė. 

„Tuomet, jūsų aukštenybe, mes išgelbėti. Aš pakviesiu 
poną markizą pavakarieniauti pas mane drauge su tuzinu 
plevėsų ir žavingų moterų, jūs atsiųsite Diubua. .." 

„Ką? Diubua?"— paklausė regentas. 

„Žinoma. Reikia, kad kas nors iš mūsų neprarastų gal- 
vos. Kadangi Diubua negali gerti, jam teks uždavinys nu- 
girdyti markizą, ir, kai visi bus nugriuvę po stalu, jis jį 
susiras ir padarys, ką tik norės. O kitkas — jo vežėjo 
reikalas." į 

„Ar aš nesakiau, markize,— tarė regentas, plodamas del- 
nais,— kad Rišelje — puikus patarėjas!.. Klausykite, her- 
coge,— kalbėjo jis toliau, — geriau būtų, jeigu liautumė- 
tės bastęsis aplink kai kuriuos rūmus, leistumėte senei 
ramiai numirti Sen-Sire, o raišiui — rimuoti eiles So pi- 
lyje ir atvirai prisijungtumėte prie mūsų. Aš jus paimčiau 
į savo kabinetą vietoje to seno sukiužėlio d'Iukselio, ir rei- 
kalai tikriausiai nepablogėtų. ..“ 

„Mielai tikiu,—- atsakiau aš, — bet tat neįmanoma; ma- 
no kitokie planai.“ 

„Vėjavaikis!.."— sumurmėjo regentas. . 

— Na, o ponas de Paraberas?— paklausė ševalje d'Ar- 
mantalis, kuriam labai knietėjo sužinoti, kuo baigėsi ta 
istorija. 

— Ponas de Paraberas? Viskas įvyko taip, kaip buvo 
numatyta. Vakar vakare jis užmigo pas mane, o šį rytą 
pabudo pas savo žmoną. Jūs, žinoma, suprantate, kad jis 
ėmė triukšmauti, bet jau nebegalėjo kelti skandalo ir 
pradėti bylos: jo karieta sustojo prie jo. žmonos namų, ir 
visi tarnai matė, kaip jis įėjo ir išėjo. Jis susitaikė su 
markize nenoromis. O jeigu vis dėlto dar drįstų skųstis 
savo mieliausia antrąja puse, jam aiškiau kaip dieną įro- 
dytų, kad jis, pats net nežinodamas, ją dievina ir 
kad ji visų nekalčiausia moteriškė; to jis taip pat nesu- 
vokia. 

— Ševalje — tuo momentu šnipštelėjo d'Armantaliui 
į ausį švelnus, melodingas balsas, ir maža rankutė nusi- 
leido jam ant rankovės, — kai pasišnekučiuosite su ponu 
de Rišelje, aš jus paprašysiu skirti dėmesio ir man. 

— Atleiskite, hercoge,— tarė ševalje,— bet jūs matote: 
mane pagrobia. 

— Aš jums leidžiu eiti, tačiau su viena sąlyga. 

— Kokia? 

— Kad jūs papasakosite mano istoriją šiam žavingam 
šikšnosparniui, o jis ją pakartos visiems pažįstamiems 
nakties paukščiams. 

— Bijau, kad neturėsiu laiko, — atsakė d'Armantalis. 

— O, tuomet juo geriau jums, nes, matyt, galėsite jai 
pasakyti šį tą įdomesnio,— tarė hercogas, paleisdamas 
ševalje, kurį iki šiol tebelaikė už frako. 

Ir, pasisukęs ant kulnų, jis paėmė už rankos domino, 
kuris, eidamas pro šalį, jam pasakė komplimentą ryšium 
su jo nuotykiais. 

Ševalje d'Armantalis žvilgtelėjo į priėjusią kaukę, no- 
rėdamas patikrinti, ar ji paskyrė jam pasimatymą, ir pa- 
matė ant jos kairiojo peties violetinį kaspiną, kuris buvo 
sutartas ženklas. Todėl jis paskubėjo pasišalinti nuo Ka- 

nijako ir Rišelje, kad nekliudomas galėtų dalyvauti po- 
kalbyje, kuris tikriausiai turėjo būti gana įdomus. 

Nepažįstamoji, kuri prašnekusi išdavė savo lytį, buvo 
vidutinio ūgio jauna moteris; apie tai buvo galima spręs- 
ti iš jos elastingų ir lanksčių judesių. Ji vilkėjo šikšno- 
sparnio kostiumu; šis kostiumas tuo metu buvo labai po- 
puliarus ir ypač patogus, nes visai nesudėtingas; jį sudarė 
tik du juodi sijonai. Vienas, kaip paprastai, buvo užsi- 
maunamas, o kitas, užsidėjus kaukę ir pro kišenės pra- 
piovą įkišus galvą, priekyje taip išskleidžiamas, kad išei- 
davo du sparnai, o užpakalyje pakeliamas ir susegamas, 
kad gaudavosi dvi ausys; tada galėjai nė kiek neabejoti, 
jog pašnekovas vargu jus pažins, nebent tik labai steng- 
damasis. 

Visa tai pastebėti ševalje prireikė mažiau laiko, negu 
mums tokį kostiumą aprašyti. Neturėdamas jokio supra- 
timo, kas ta žmogysta, su kuria jis dabar susitiko, ir ma- 
nydamas, kad čia paprasčiausiai kokia nors meilės intri- 
ga, d'Armantalis delsė jai pasakyti slaptažodį, bet staiga, 
pakreipusi į jį galvą ir net nepakeitusi balso, matyt, bū- 
dama tikra, kad jo ševalje nepažįsta, kaukė tarė: 

— Ševalje, aš jums dvigubai dėkinga, kad atėjote, ne- 
paisydamas šiandieninės savo nuotaikos. Gaila, kad tai 
padaryti jus paskatino tik smalsumas. . 

— Gražioji kauke,— atsakė d'Armantalis,— argi savo 
laiške nerašėte, kad jūs — gerasis genijus. Pagaliau jei 
iš tikrųjų jūs aukštesnioji būtybė, tai žinote praeitį, da- 
bartį ir ateitį; vadinasi, žinojote, kad aš ateisiu, o jeigu 
žinojote, tai neturite ko stebėtis. 

— Deja, — atsakė nepažįstamoji,— iš karto matyti, kad 
jūs silpnas mirtingasis ir kad, laimei, niekada nebuvote 
pakilęs aukščiau savo sferos! Kitaip suprastumėte, kad, 
nors mes žinome, kaip jūs sakėte, praeitį, dabartį ir ateitį, 
mūsų mokslas tyli, kai reikia spręsti apie mus pačius, ir 
tai, ko labiausiai trokštame, lieka neperžvelgiamoje tam- 
soje. 

— Velniai rautų!— atsakė d'Armantalis.— Žinote, ponas 
genijau, jūs mane paversite dabišium, jei ir toliau šitaip 
kalbėsite, nes jūs man sakėte arba leidote suprasti, kad 
labai norite, jog aš ateičiau į šitą pasimatymą. 

— Maniau, kad jums nepasakysiu nieko naujo, še- 
valje; man atrodė, jog mano laiškas jums neturėjo su- 
Kelti jokių abejonių, ar aš tikrai noriu jus pamatyti. 

— Ar dėl to noro, — kurio, beje, neatmetu tik todėl, 
kad jūs pati jį pripažįstate, o aš pernelyg galantiškas, jog 
tai neigčiau,— jūs pažadėjote laiške daugiau, negu gali- 
te ištesėti? 

— Patikrinkite mano žinias, ir suprasite, ką ęš galiu. 

— Ol Man užteks paprasčiausio patikrinimo. Jūs sako- 
te žinanti praeitį, dabartį ir ateitį. Tai paburkite man. 

— Nėra nieko lengviau. Duokite savo ranką. 

D'Armantalis padarė, ko prašomas. 

— Ponas ševalje,— tarė nepažįstamoji, valandėlę žiūrė- 
jusi jam į delną, — iš susitraukiančio muskulo krypties ir 
dengiančiame delno raumenis, aš aiškiai išskaitau penkis 
žodžius, kuriuose glūdi visa jūsų gyvenimo istorija; štai 
tie penki žodžiai: drąsa, garbė, nusivylimas, meilė ir ne- 
ištikimybė. .. 

— Po velnių!-— pertraukė ją ševalje.— Nežinojau, kad 
genijai taip nuodugniai studijuoja anatomiją ir privalo, 
kaip Salamankos bakalaurai, laikyti egzaminus licenciato 
laipsniui gauti! 

— Genijai, ševalje, žino viską, ką žino žmonės, ir dar 
daug kitų dalykų. . 

— Ką tuomet reiškia tie žodžiai, tokie skambūs ir drau- 
ge tokie prieštaringi, ir ką jie sako jums, mokslingasis 
genijau, apie mano praeitį? 

— Jie man sako, kad jūs vienintelis už savo drąsumą 
gavote pulkininko laipsnį Flandrijos armijoje; kad tas 
laipsnis jums pažadino garbės troškimą; kad su juo susi- 
jusias jūsų svajones apkartino nusivylimas; kad jūs ti- 
kėjotės rasti paguodą meilėje; bet meilė, kaip ir laimė, 
nepastovi, ir jūs patyrėte neištikimybę. 

— Neblogai, — tarė ševalje.— Netgi Kumų Sibilė! ne- 
būtų išbūrusi geriau už jus. Truputį miglota, kaip ir visi 
horoskopai, bet iš esmės teisinga. Eime prie dabarties, 
gražioji kauke. 


! Kumų Sibilė -—-legendarinė pranašė graikų mitologijoje, 

— Prie dabarties, ševalje? Kalbėkime apie ją pašnibž- 
dom: ji kvepia Bastilija! 

Ševalje nejučiom krūptelėjo: jis manė, kad apie ryto 
nuotykį niekas daugiau nežino, tik jo dalyviai. 

— Dabar, — kalbėjo toliau nepažįstamoji, — kada mes 
linksmai plepame baliuje, du šaunūs bajorai guli sužeisti, 
ir tik dėl to, kad kažkoks ševalje d'Armantalis, didelis 
mėgėjas pasiklausyti prie durų, laiku neprisiminė Vergi- 
lijaus vieno puseilio. 

— Koks tas puseilis?— paklausė ševalje, vis labiau ste- 
bėdamasis. 

— Facilis descensus Averni!— juokdamasis pasakė 
„Šikšnosparnis“. 

— Brangusis genijau!-— sušuko ševalje, įsmeigęs žvilgs- 
nį į plyšį nepažįstamosios kaukėje. — Tai žodžiai, ku- 
riuos, leiskite jums pasakyti, vargu ar būtų citavusi 
moteris. 

— Argi jūs nežinote, kad genijų esti abiejų lyčių? 

— Taip, bet niekada negirdėjau, kad jie taip laisvai 
cituotų „Eneidą“. 

— Argi. ta citata netinkama? Jūs mane palyginote su 
Kumų Sibile — aš jums atsakau jos kalba. Jūs reikalaujate 
iš manęs ko nors tikslaus — aš išpildau jūsų norą. Bet jūs, 
mirtingieji, niekada nebūnate patenkinti. 

— Jūsų teisybė, nes, prisipažįstu, tas faktas, kad žinote 
praeitį ir dabartį, man žadina baisų norą sužinoti ateitį. 

— Ateitis visada dvejopa, — tarė kaukė.— Yra silpna- 
dvasių ir stipriadvasių ateitis. Dievas davė žmogui laisvą 
valią, kad jis galėtų pasirinkti. Jūsų ateitis priklauso nuo 
jūsų pačių. 

— Betgi reikia žinoti šias abi ateitis, kad pasirinktum 
geresnę... 

— Tai štai, viena jūsų laukia netoli Nevero, atkam- 
pioje provincijoje, kur turėsite leisti savo laiką prie 
triušių narvo ir paukštidės. Ta ateitis jus atves tiesiog 
į jūsų parapijos bažnyčios seniūno suolą. Nesunkiai pa- 
siekiamas tikslas, ir jums tereikia plaukti pasroviui, kad 
patektumėte į tylų uostą. 


! Lengva nusileisti į požemio karalystę (Iot.). 

— Na, o kita? — paklausė ševalje, aiškiai užgautas prie- 
laidos, kad jo gali laukti tokia ateitis. 

—- Kita?— tarė nepažįstamoji, remdamasi į jo ranką ir 
įdėmiai žiūrėdama į jį pro kaukės plyšį — Kita kupina 
bruzdėjimo ir blizgesio; kita jus padarys spektaklio, vai- 
dinamo pasaulio scenoje, aktoriumi; kita, pralošite ar išlo- 
šite, bent jums suteiks stambaus lošėjo garbę. > 

— Ką pralošiu, jei pralošiu? 

— Tur būt, gyvybę. 

Ševalje niekinamai numojo ranka. 

— O jei išlošiu?— pridūrė jis. 

— Ką jūs pasakysite apie pulkininko laipsnį, Ispani- 
jos grando titulą ir Šventosios dvasios ordiną, neskaitant 
maršalo lazdos perspektyvoje? 

— Pasakysiu, kad lošti verta, gražioji kauke, ir, jeigu 
man įrodysi, kad gali ištesėti savo pažadą, aš pasirengęs 
būti tavo partneriu. 

— Tokį įrodymą, — atsakė kaukė, — jums gali duoti tik- 
tai kažkas kitas, o ne aš; jeigu norite jį gauti, ševalje, 
jums reikia sekti paskui mane. 

— Oho!-— tarė d'Armantalis.— Nejaugi aš apsirikau, 1r 
tu esi tik antrojo rango genijus, tik pavaldi dvasia, tarpinė 
jėga? Velniai rautų, šitai bent kiek sumenkintų mano 
pagarbą tau. 

— Argi bėda, jeigu aš pavaldi kokiai nors didžiai bur- 
tininkei ir jeigu ji mane atsiuntė čia? 

— Perspėju tave, kad aš dėl nieko nesitariu per pa- 
siuntinius. 

— Užtat mano misija — nugabenti jus pas ją. 

— Vadinasi, aš susitiksiu su ja? 

— Akis į akį, kaip Mozė su ponu dievu. 

— Tuomet vykstame! 

— Jūs labai skubate, ševalje! Nejaugi užmiršote, jog 
prieš bet kokį įšventinimą atliekamos kai kurios ceremo- 
nijos, reikalingos tam, kad būtum tikras dėl įšventina- 
mųjų kuklumo. 

— Tai ką aš turiu daryti? 

— Leisti jums užrišti akis ir nuvežti, kur reikia, o pas- 
kui prie šventyklos vartų iškilmingai prisiekti, kad nie- 

kam pasaulyje neatskleisite to, ką ten išgirsite ir pama- 
tysite. 

— Aš pasirengęs prisiekti Stiksu!— juokdamasis tarė 
d'Armantalis. 

— Ne, ševalje,— paprieštaravo kaukė rimtu balsu — 
prisiekite savo garbe. Jus visi pažįsta kaip kilnų žmogų, 
ir to pakaks. 

— O kai prisieksiu,— paklausė ševalje, valandėlę svars- 
tęs, — ar galėsiu atsisakyti, jeigu tai, ką man pasiūlys, 
pasirodys nesuderinama su bajoro vardu? 

— Teisėjas bus vien jūsų sąžinė, ir iš jūsų daugiau 
nieko nebus reikalaujama, tik garbės žodžio. 

— Aš pasirengęs, — tarė ševalje. 

— Tai eime,— atsakė kaukė. 

Ševalje buvo benorįs pasukti tiesiog prie durų ir skverb- 
tis pro minią, bet, pastebėjęs einančius Brankasą, Broilį 
ir Simianą, kurie jį, be abejo, būtų sustabdę, ėmė irtis 
prie to paties tikslo aplinkiniu keliu. 

— Ką jūs darote?— paklausė kaukė. 

— Vengiu kai ką susitikti, kas galėtų mus sugaišinti. 

— Gerai! O aš jau pradėjau būkštauti. .. 

— Ko jūs būkštavote?— paklausė d'Armantalis. 

— Būkštavau,— juokdamasi atsakė kaukė, — kad jūsų 
įkarštis nesumažėtų tiek, kiek kvadrato įstrižainė mažesnė 
už dvi jo kraštines. 

— Dievaži,— tarė d'Armantalis,-- aš manau, kad pirmą 
kartą kilmingam žmogui paskiriamas susitikimas Operoje 
pasikalbėti su juo apie anatomiją, antikinę literatūrą ir 
matematiką! Man nemalonu jums tai sakyti, gražioji kau- 
ke, bet aš niekada nesu matęs tokio pedantiško genijaus, 
kaip jūs! 

„Šikšnosparnis“ nusijuokė, bet neatrėmė to išpuolio, ku- 
riame buvo jaučiamas ševalje apmaudas, kad jis negali 
pažinti žmogaus, matyt, labai gerai informuoto apie jo 
nuotykius; bet, kadangi tas apmaudas tiktai kurstė jo 
smalsumą, po valandėlės, skubiai nulipę laiptais, abu at- 
sidūrė vestibiulyje. 

! Stiksas— antikinėje mitologijoje požeminės Aido karalystės 
šventa upė; į tą karalystę pakliūdavę mirusieji. Priesaika Stiksu buvo 
laikoma šventa. 

— Kokį kelią pasirinksime?— paklausė ševalje.— Va- 
žiuosime požemiu ar vežimu, pakinkytu dviem grifais? 

— Jei sutiksite, ševalje, mes paprasčiausiai važiuosime 
ekipažu. Vis dėlto aš esu moteris, nors jūs, berods, ne 
kartą tuo abejojote, ir bijau tamsos. 

— Tuomet leiskite man jus nuvežti savo karieta, — pa- 
siūlė ševalje. 

— Ne, dėkoju, turiu savo, — atsakė kaukė. 

— Tada įsakykite, kad ji atvažiuotų. 

— Jums leidus, mes nebūsime labiau išdidūs, negu Ma- 
hometas su savo kalnu, ir, kadangi mano karieta negali 
atvažiuoti pas mus, mes patys nueisime prie jos. 

Tai pasakęs, „šikšnosparnis“ nusivedė ševalje Sent-Ono- 
re gatve. Prie Pjero Lesko gatvės kampo jų laukė karieta 
be herbo, pakinkyta dviem tamsaus plauko žirgais. Ve- 
žėjas sėdėjo savo vietoje, įsigūžęs į platų apsiaustą, kuris 
slėpė visą apatinę veido dalį; didelė trikampė skrybėlė 
buvo užsmaukta ant akių. Karietos tarnas viena ranka lai- 
kė atdaras dureles, kita dengė nosine savo veidą. 

— Sėskite,— tarė kaukė. 

D'Armantalis valandėlę dvejojo: du nepažįstami tarnai 
be livrėjų, kurie, kaip ir jų ponia, matyt, taip pat stengėsi 
išsaugoti incognito; karieta be jokio herbo, be jokio ženk- 
lo; tamsi vieta, kur ji stovėjo; vėlyvas nakties metas — 
viskas kėlė ševalje gana suprantamą nepasitikėjimą; bet, 
pagalvojęs, kad jis laiko už parankės moterį ir kad prie 
šono turi špagą, drąsiai įlipo į karietą. „Šikšnosparnis“ 
atsisėdo greta, karietos tarnas uždarė dureles, ir pasigirdo 
trakštelėjimas, tartum kas būtų pasukęs du kartus raktą 
spynoje. 

— Kodėl nevažiuojame?— paklausė ševalje, matydamas, 
kad karieta nejuda iš vietos. 

— Mums dar reikia imtis šiokių tokių atsargumo prie- 
monių, — tarė kaukė, traukdama iš kišenės šilkinę no- 
sinaitę. 

— Ak, taip, tiesa, — tarė d'Armantalis, — aš ir užmiršau. 
Atsiduodu jums, riškite. 

Ir jis palenkė galvą. 

Nepažįstamoji užrišo jam akis ir tarė: 

— Ševalje, duokite man garbės žodį, kad to raiščio ne- 
pajudinsite, kol gausite leidimą jį nusiimti. 

— Duodu. 

— Gerai, — tarė nepažįstamoji ir, pakėlusi priekinį stik- 
lą, kreipėsi į vežėją: 

— Važiuokite, ponas grafe, kur reikia. 

Ir karieta nurūko. 


v 
ARSENALAS 


Baliuje mezgėsi gyvas pokalbis, o kelionės metu viešpa- 
tavo visiška tyla. Nuotykis, iš pradžių panašus į meilės 
intrigą, netrukus įgavo rimtesnį pobūdį ir aiškiai krypo 
į politinę machinaciją. Jei tas naujas posūkis ševalje. ir 
negąsdino, tai bent davė medžiagos svarstymams, juo la- 
biau kad d'Armantalis jau ne kartą buvo svajojęs, ką 
veiktų, atsidūręs panašioje situacijoje. 

Kiekvieno žmogaus gyvenime esti momentas, nulemiąs 
visą jo ateitį. Nors ir labai svarbus šis momentas, jis retai 
būna apdairiai numatytas ir mūsų valios apspręstas; be- 
veik visada į naują nežinomą kelią žmogų nukreipia at- 
sitiktinumas, panašiai kaip vėjas gena nukritusį lapą; 
žengęs į tą kelią, žmogus yra priverstas paklusti aukštes- 
nei jėgai ir, galvodamas, kad elgiasi laisvu noru, visuo- 
met tampa aplinkybių vergu ir įvykių žaisliuku. 

Taip buvo ir ševalje. Mes matėme, kaip jis pateko į Ver- 
salį, ir jeigu ne simpatija, tai nauda, netgi dėkingumas 
buvo tie saitai, kurie jį surišo su senuoju dvaru. Užtat 
d'Armantalis neskaičiavo, ko daugiau — gero ar blogo — 
padarė Prancūzijai ponia de Mentenon; jis nesigilino 
į klausimą, ar Liudvikas XIV turėjo teisę arba galią įtei- 
sinti savo nesantuokinius vaikus, nesvėrė genealogijos 
svarstyklėmis nei hercogo Meno, nei hercogo Orleaniečio 
pretenzijų. Jis instinktyviai suprato, kad turi pašvęsti sa- 
vo gyvenimą tiems, kurie jį, niekam nežinomą, išvedė 
į šlovės kelią. Kai, mirus senajam karaliui, d'Armantalis 
sužinojo, kad velionis norėjęs, jog regentu taptų hercogas 

diu Menas, ir kai paskutinę monarcho valią parlamentas 
sulaužė, hercogo Orleaniečio atėjimą į valdžią jis laikė 
uzurpacija; įsitikinęs, kad prieš tą valdžią kils ginkluotas 
sąjūdis, ėmė laukti, ar kur nors Prancūzijoje nesuplevė- 
suos vėliava, po kuria jis galėtų stoti, paklusdamas sąži- 
nės balsui. Bet, dideliam jo nustebimui, nieko panašaus 
neįvyko. Ispanija, labai suinteresuota, kad Prancūzijos 
vyriausybės priešakyje būtų žmogus, nusiteikęs jos at- 
žvilgiu palankiai, net protesto nepareiškė. Hercogas diu 
Menas, pavargęs nuo kovos, trukusios, beje, tik vieną 
dieną, vėl pasitraukė į šešėlį, iš kur jis būvo išėjęs, ma- 
tyt, ne savo noru. Ponas de Tuluzas, švelnus, geras, 
taikus ir beveik gėdijęsis malonių, kuriomis buvo api- 
piltas jis ir jo vyresnysis brolis, net nedavė pagrindo 
manyti, jog galėtų kada nors vadovauti partijai. Silpna 
maršalo de Vilrua opozicija pasitenkino neskaudžiais baks- 
telėjimais, ji nebuvo nei planinga, nei toli siekianti. Vila- 
ras pas nieką nėjo, bet aiškiai laukė, kad ateitų pas jį. 
D'Iukselis prisišliejo prie naujo dvaro ir gavo užsienio 
reikalų ministro postą. Hercogai ir perai apsiginklavo 
kantrybe ir meilikavo regentui, vildamiesi, kad jis atims, 
kaip buvo žadėjęs, iš hercogų diu Meno ir de Tuluzo pri- 
vilegijas, kuriomis juos buvo išskyręs iš kitų Liudvi- 
kas XIV. Pagaliau ir pačioje hercogo Orleaniečio vyriau- 
sybėje buvo jaučiami nesutarimai, nepasitenkinimas, opo- 
zicija, bet visa tai buvo neapčiuopiama, nematoma, 
išblaškyta. Niekur nebuvo branduolio, prie kurio būtų bu- 
vę galima prisijungti, niekur nebuvo valios, kuriai būtų 
buvę galima palenkti savąją. 

Nors karieta važiavo jau apie pusvalandį, ševalje tas 
laikas nė kiek neprailgo: jis taip buvo pasinėręs savo 
mintyse, kad akių būtų buvę galima nerišti — vis tiek 
nebūtų pastebėjęs, kokiomis gatvėmis jį veža jaunoji da- 
ma. Pagaliau ratai ėmė dardėti gaudžiai — taip jie darda, 
kai važiuojama po arkos skliautais; sugirgždėjo atidaro- 
mos grotos, ir karieta, įriedėjusi į vidų, netrukus apsuko 
ratą ir sustojo. 

— Ševalje,— tarė d'Armantaliui jo palydovė, — jeigu 
apsigalvojote, dar nevėlu grįžti; o jeigu savo sprendimo 
nepakeitėte, tuomet eime. 

Vietoj atsakymo d'Armantalis ištiesė ranką. Karietos 
tarnas atidarė dureles; nepažįstamoji pirmiausia pati iš- 
lipo, paskui padėjo išlipti d'Armantaliui. Netrukus jis pa- 
juto po kojomis laiptus. Suskaičiavęs šešias pakopėles, 
atsidūrė prieangyje ir, vis dar užrištomis akimis, lydimas 
damos su kauke, perėjo vestibiulį, patraukė koridoriumi 
ir įžengė į kambarį. Čia išgirdo, kaip vėl nudardėjo ka- 
rieta. 

— Štai mes ir atvykome, — tarė nepažįstamoji.— Ar pri- 
simenate mūsų sąlygas, ševalje? Jūs laisvas priimti arba 
atmesti vaidmenį, jums numatytą toje pjesėje, kuri ne- 
trukus turi prasidėti, bet jeigu atsisakysite, jūs prisie- 
kiate niekam nė puse lūpų neprasitarti apie tai, ką čia 
dabar pamatysite ir išgirsite. Gerai? 

— Prisiekiu garbe!— atsakė ševalje. 

— Tuomet sėskitės, luktelėkite šitame kambaryje ir ne- 
nusiimkite raiščio, kol laikrodis išmuš dvi. Būkite ramus, 
nereikės ilgai laukti. 

Tai pasakiusi, ševalje palydovė pasišalino; durys atsi- 
darė ir vėl užsidarė. Beveik tą pat akimirką išmušė dvi 
valandas, ir ševalje nusitraukė nuo akių raištį. 

Jis stovėjo vienas nepaprasto grožio buduare: tai buvo 
nedidelis aštuoniakampis kambarys, kurio visos sienos 
aptrauktos šviesiai violetiniu kinų šilku, su apmuštais 
baldais ir portjeromis; puikūs Bulio darbo staliukai ir eta- 
žerės ištisai nustatyti dailiais kinietiškais suvenyrais, grin- 
dys užklotos persų kilimu, o lubos ištapytos Vato, kuris 
tuo metu darėsi madingas dailininkas. Ševalje, apsidairius 
šiame buduare, sunku buvo patikėti, kad jis pakviestas 
svarbiu reikalu, jam vėl šmėkštelėjo ankstesnieji spėlio- 
jimai. 

"Tuo momentu atsidarė durys už portjeros, ir įėjo mote- 
ris, kurią d'Armantalis, pagautas fantazijos, būtų galėjęs 
palaikyti fėja — tokia ji buvo miniatiūriška, liekna ir 
grakšti. Jos nuostabi šilkinė pilkšvo žemčiūgų atspalvio 
suknelė buvo nusėta puokštėmis, taip puikiai išsiuvinėto- 
mis, kad per tris žingsnius būtum jas palaikęs gyvomis 
gėlėmis; apsiuvai, rankovės ir kaspinai buvo iš angliškų 
nėrinių, o sagtelės — iš žemčiūgų su brangakmeniais. 

Jos veidą dengė juodo aksomo puskaukė su tokios pat 
spalvos nėrinių vualiu. 

D'Armantalis pagarbiai nusilenkė, nes tos moters ei- 
sena ir manieros buvo lyg karalienės. Dabar jis suprato, 
kad ana nepažįstamoji — tik jos pasiuntinė. 

— Ponia, — tarė jis, — nejaugi iš tikrųjų, kaip imu tikė- 
ti, aš persikėliau iš žmonių gyvenamos žemės į dvasių 
pasaulį ir regiu prieš save galingą fėją, kuriai priklauso 
šie puikūs rūmai? 

— Deja, ševalje,— atsakė dama sū kauke švelniu, bet 
drauge tvirtu bei ryžtingų balsu. — aš vigai ne galinga 
fėja, o, atvirkščiai, vargšė princesė, persekiojama burti- 
ninko, kuris pagrobė iš manęs karūną ir žiauriai engia 
mano karalystę. Todėl, kaip matote, visur ieškau drąsaus 
riterio, kuris mane išvaduotų. Ir jūsų garsi šlovė mane 
paskatino kreiptis į jus. 

— Ponia, jei reikalinga mano gyvybė jūsų buvusiai ga- 
lybei grąžinti, — kalbėjo d'Armantalis, — tarkite tik vieną 
žodį, ir aš su džiaugsmu ją statau ant kortos. Kas tas 
burtininkas, su kuriuo reikia kautis? Kas tas gigantas, 
kuriam reikia nukirsti galvą? Kadangi iš visų jūs pasi- 
rinkote mane, aš būsiu. vertas garbės, kurią man sutgi- 
kėte. Nuo šio momento prisiekiu jums tarnauti, nors dėl 
to. ir tektų žūti. k 

— Jei ir žūtumėte, ševalje, tai bent jau geroje drau- 
gijoje,— tarė nepažįstamoji dama, atsirišdama kaukės 
juosteles ir atsidengdama veidą, — nes žūtumėte kartu su 
Liudviko XIV sūnumi ir didžiojo Konde anūke. 

— Hercogienė diu Men!-— sušuko d'Armantalis, pri- 
klaupęs ant vieno kelio.— Teatleidžia man jūsų aukš- 
tenybė, jei, jūsų nepažindamas, pasakiau ką nors tokio, 
kas nesiderina su gilia mano pagarba jums. 

— Jūs pasakėte, ševalje, tik tai, kas turi žadinti mano 
pasididžiavimą ir dėkingumą. Bet, gal būt, gailitės? Tuo- 
met jūs laisvas ir galite savo žodį atsiimti. 

— Sergėk dieve, ponia, kad aš, turėdamas laimę pa- 
„švęsti savo gyvenimą tokiai didžiai ir kilmingai princesei, 
pasirodyčiau be galo niekingu žmogumi — atsisakyčiau 
didžiausios garbės, apie kokią niekuomet nedrįsau nė 
pagalvoti! Ne, ponia, priešingai, rimtai priimkite tai, ką 

prieš valandėlę juokais jums pasiūliau: mano špagą ir ma- 
no gyvybę. 

— Eime, ševalję,— tarė hercogienė diu Men su žavin- 
ga šypsena, kuri pavergdavo visus, su kuo ji tik susidur- 
davo.— Matau, baronas de Valefas tikrai manęs nesuklai- 
dino — jūs esate lygiai toks, kaip jis apie jus pasakojo. 
Eime, aš jus pristatysiu savo draugams. 

Hercogienė diu Men išėjo iš kambario pirmoji; d'Ar- 
mantalis išsekė paskui ją, vis dar apstulbintas to, kas 
įvyko, bet tvirtai nutaręs, tiek iš išdidumo, tiek ir iš įsi- 
tikinimo „nė per žingsnį nesitraukti. 

D'Armantalis pateko į tą patį koridorių, kuriuo jį vedė 
jo ankstesnioji palydovė. Ponia diu Men ir ševalje paėjo 
keletą žingsnių, ir hercogienė atidarė duris į saloną, kur 
jų laukė keturi vyrai: kardinolas de Polinjakas, markizas 
de Pompaduras, ponas de Malezje ir abatas Brigo. 

Kardinolas de Polinjakas buvo laikomas ponios diu Men 
meilužiu. Tai buvo gražus kokių keturiasdešimt—ketu- 
riasdešimt penkerių metų prelatas, visuomet dailiai apsi- 
rengęs, saldaus balso, šalto kaip ledas veido; baikščios 
širdies, didelis garbėtroška, tačiau baisiai silpnavalis; to- 
dėl jis nuolatos pasilikdavo užpakalyje, kada reikėdavo 
eiti pirmyn. Pridursime, kad jis kilęs iš garsios giminės, 
kaip kardinolas — labai mokytas ir kaip didikas — labai 
apsišvietęs. 

Ponas de Pompaduras, kokių keturiasdešimt penkerių 
ar penkiasdešimt metų vyras, kadaise buvo paskirtas auk- 
lėti dofiną, Liudviko XIV sūnų, ir nuo to laiko jaučia 
tokią karštą meilę ir tokią šventą pagarbą visai didžiojo 
karaliaus šeimai, kad, neįstengdamas be gilaus sielvarto 
žiūrėti, kaip regentas rengiasi paskelbti Pilypui V karą, 
siela ir kūnu atsidavė hercogo diu Meno partijai. Be to, 
būdamas išdidus ir nesavanaudis, jis parodė toje epochoje 
labai retą dorumo ir tiesumo pavyzdį, grąžinęs regentui 
raštus, kuriais buvo paskirtos jam ir jo žmonai pensijos, 
ir atsisakęs savo ir savo žento markizo de Kursijono var- 
du visų viena po kitos jiems pasiūlytų tarnybų. 

Ponas de Malezje buvo šešiasdešimt—šešiasdešimt pen- 
kerių metų amžiaus. Dombo kancleris ir Šatene senjoras, 
Malezje buvo dėkingas už tą dvigubą titulą hercogui diu 

Menui, kurį jis auklėjo. Poetas, muzikas, mažų komedijų 
autorius, kuriose su neišsenkamu sąmoju jis pats vaidin- 
davo, Malezje buvo gimęs neveikliam intelektualiniam 
gyvenimui; jis amžinai rūpinosi visų malonumais ir ypač 
ponios diu Men laime, nes ponią diu Men jis stačiai die- 
vino; tai buvo XVIII amžiaus sibarito tipas. Kaip sibari- 
tai, suvilioti Kleopatros grožio, sekdavo paskui ją į Aciu- 
mą ir savanoriškai žūdavo šalia jos, taip ir jis dėl savo 
brangiosios Benediktos būtų ėjęs į ugnį bei į vandenį, ir, 
jai ištarus tik vieną žodį, nedvejodamas, negaišdamas, ir, 
netgi sakyčiau, beveik neapgailestaudamas, būtų šokęs 
žemyn nuo Paryžiaus dievo motinos katedros bokšto vir- 
šūnės. 

Abatas Brigo buvo Liono negocianto sūnus. Jo tėvui, 
palaikančiam glaudžius komercinius ryšius su Ispanijos 
dvaru, kadaise buvo pavesta, neva savo iniciatyva, pazon- 
duoti dirvą dėl jaunojo Liudviko XIV ir infantos Marijos 
Terezos Austrijietės vedybų. Jeigu į jo piršlybas būtų 
buvę priešiškai pažiūrėta, Prancūzijos ministrai būtų jų 
nepripažinę, ir viskas tuo būtų pasibaigę; bet į jas buvo 
palankiai pažiūrėta, ir ministrai joms pritarė. Vedybos 
įvyko, o kadangi mažasis Brigo gimė maždaug tuo pat me- 
tu, kaip ir didysis dofinas, jo tėvas sau už atpildą paprašė, 
kad karaliaus sūnus taptų jo sūnaus krikštatėviu, ir ka- 
ralius maloningai sutiko. Be to, jaunasis Brigo „gavo tar- 
nybą dofino svitoje, čia ir susipažino su markizu de Pom- 
paduru, kuris, kaip jau minėjome, buvo paskirtas auklėti 
princą įpėdinį. Sulaukęs tų metų, kada pasirenkama vei- 
kimo dirva, Brigo įstojo į Oratuaro kongregaciją ir išėjo 
iš jos jau abatas. Tai buvo gudrus, suktas garbėtroška, 
kuriam vis dėlto, kaip kartais būna net didžiausiems ge- 
nijams, nepasitaikė progos padaryti karjerą. Prieš kiek 
laiko, dar neprasidėjus aprašomiesiems įvykiams, jis su- 
sitiko markizą de Pompadurą, ieškantį protingo ir ap- 
sukraus žmogaus, kuris galėtų būti ponios diu Men sek- 
retoriumi. Jis pasiūlė Brigo eiti tas pareigas, jam paaiš- 
kinęs, su kokia rizika esamu momentu jos susijusios. Šis 
pasvėrė už ir prieš, ir, kadangi už persvėrė prieš, sutiko. 

D'Armantalis asmeniškai buvo pažįstamas tik su marki- 
zu de Pompaduru, kurį dažnai matydavo pas poną de Kur- 

sijoną, jo žentą; šis buvo tolimas d Armantalių šeimos 
arba jų santuokos partnerių giminaitis. 

Ponai de Polinjakas, de Pompaduras ir de Malezje šne- 
kučiavosi, sustoję prie židinio; abatas Brigo sėdėjo už 
stalo ir sklaidė popierius. 

— Ponai,— įėjusi tarė hercogienė diu Men,— štai nar- 
susis karys, apie kurį mums kalbėjo baronas de Valefas 
ir kurį atvežė, ponas Malezje, jūsų brangioji de Lone. 
Jeigu jo vardas ir jo praeitis jums nepakankama rekomen- 
dacija, tai aš pati už jį laiduoju. 

— Jeigu jūsų aukštenybė jį taip pristato, — tarė Malez- 
je, — mes jį laikysime ne tik bendražygiu, bet ir tikru va- 
du, paskui kurį pasirengę sekti, kad ir kur jis mus vestų. 

— Brangusis d'Armantali — tarė markizas de Pompadu- 
ras, tiesdamas jaunuoliui ranką, — mes su jumis ir šiaip- 
jau buvome beveik giminės, o dabar būsime broliai, 

— Sveikas atvykęs, pone, — tarė kardinolas de Polinja- 
kas, kaip paprastai, saldžiu balsu, kuris visiškai neatitiko 
šaltos jo veido išraiškos. 

Abatas Brigo pakėlė galvą, nelyginant gyvatė pakreipė 
į ševalje ir įsmeigė į jį dvi blizgančias lūšies akutes. 

— Ponai, — tarė d'Armantalis, kiekvienam nusilenkda- 
mas, — aš žmogus nepatyręs ir naujas jūsų tarpe, 0 svar- 
biausia, neturiu supratimo, kas čia vyksta ir kuo galiu 
būti jums naudingas. Nors žodžiu įsipareigojau tik prieš 
valandėlę, bet jau daug metų aš atsidavęs reikalui, kuris 
mus čia sukvietė. Užtat jus prašau man parodyti pasitikė- 
jimą, dėl kurio taip maloningai tarpininkavo jos šviesiau- 
sioji aukštenybė. Tada paprašysiu tik greičiau man duoti 
progą jums įrodyti, kad aš esu vertas to pasitikėjimo. 

— Atleiskite, hercogiene,— įsiterpė kardinolas, pešio- 
damas nėrinių apsiuvus,— bet jūs kalbate taip, kad še- 
valje gali pagalvoti, jog čia turima omenyje sąmokslas. 

— O kas čia turima omenyje, kardinole?— nekantriai 
paklausė hercogienė diu Men. 

— Turima omenyje taryba,— paaiškino kardinolas, — 
teisybė, slapta, bet anaiptol nesmerktina, kurioje mes ieš- 
kome būdų pašalinti valstybės negandas ir parodyti Pran- 
cūzijai jos tikruosius interesus, jai primindami paskutinę 
karaliaus Liudviko XIV valią. 

— Klausykite, kardinole,— tarė hercogienė, treptelėjusi 
koja — jūs mane numarinsite savo postringavimais! Še- 
valje, — kalbėjo ji toliau, atsigręždama į d'Armantalį,— 
neklausykite jo eminencijos, jis šiuo momentu, matyt, 
galvoja apie savo „„Anti-Lukrecijų“. Jei būtų kalbama tik 
apie paprastą tarybą, tai, žinodami, kokį puikų protą turi 
jo eminencija, mes apsieitume ir be jūsų pagalbos. Ren- 
giamas tikras sąmokslas prieš regentą — sąmokslas, ku- 
riame dalyvauja Ispanijos karalius, kardinolas Alberonis, 
hercogas diu Menas, dalyvauju aš, markizas de Pompadu- 
ras, ponas de Malezje, abatas Brigo, de Valefas, dalyvau- 
jate jūs, dalyvauja pats ponas kardinolas, dalyvauja pir- 
masis pirmininkas, dalyvaus pusė parlamento įr trys ket- 
virtadaliai Prancūzijos! Štai kas rengiama, ševalje. Ar 
jūs patenkintas, kardinole? Ar jums aišku, ponai? 

— Ponia!-— sušnibždėjo Malezje, sudėdamas prieš ją 
rankas kur kas dievobaimingiau, negu melsdamasis nekai- 
tai mergelei. i 

— Ne, tik jūs pažiūrėkite į Malezje!— kalbėjo toliau 
hbercogienė.— Kaip jis mane iškamuoja savo nevykusiais 
tramdymais! Dieve mano, ar verta būti vyru, kad amžinai 
tūpčiotum vietoje ir dairytumeis į šalis! O aš nepra- 
šau nei jūsų špagos, nei durklo, tegu man duoda tik 
baslį, ir aš, moteris, dargi beveik nykštukė, eisiu, kaip 
naujoji Jahilė, smogti juo tam Sisarui! į smilkinį. Tuomet 
viskas bus baigta, ir jeigu man nepasiseks, tik aš viena 
būsiu sukompromituota. 

Kardinolas de Polinjakas giliai atsiduso, Pompaduras 
nusikvatojo, Malezje mėgino nuraminti hercogienę, abatas 
Brigo nuleido galvą ir įniko rašyti, tarsi nieko nebūtų 
girdėjęs. 

O d'Armantaliui kilo noras pabučiuoti ponios diu Men 
rūbų kraštelį — taip ta moteris jam atrodė pranašesnė už 
ją supančius keturis vyrus. 

Tuo momentu vėl pasigirdo į kiemą įvažiuojančios I ka- 
rietos dardėjimas; netrukus ji sustojo prie laukujų durų. 

! Jahilė ir Sisaras —bibliniai personažai. Sisaras, asirų ka- 
raliaus Javino karo vadas, dvidešimt metų engęs izraelitus, Jahilės 
buvo nužudytas, kai jo kariuomenė leidosi bėgti, o jis pats buvo 
pasislėpęs jos palapinėje. 

Tas, kurio visi čia laukė, be abejo, buvo svarbus asmuo, 
nes stojo tyla, ir hėrcogienė diu Men nekantraudama pati 
nuėjo atidaryti durų. 

— Na?— paklausė ji. 

— Štai jis, — pasigirdo balsas koridoriuje. 

Ir d'Armantaliui pasirodė, kad tai „šikšnosparnio“ 
balsas. 

— Prašom, prašom, prince!— tarė hercogienė.— Pra- 
šom, mes jūsų laukiame. 


vi 
PRINCAS DE SELAMARAS 


Šitaip kviečiamas, įėjo augalotas, lieknas vyriškis, su- 
sisupęs į apsiaustą, įdegusio veido ir didingos, orios lai- 
kysenos; jis apžvelgė viską, kas buvo kambaryje,— ir 
žmones, ir daiktus. Ševalje pažino jų katalikiškųjų dide- 
nybių pasiuntinį — princą de Selamarą. 

— Na, prince,— paklausė hercogienė— ką naujo pa- 
sakysite? 

— Pasakysiu, ponia,— tarė princas, pagarbiai bučiuo- 
dlamas jai ranką ir mesdamas savo apsiaustą ant kėdės, — 
pasakysiu, kad jūsų šviesiausiajai aukštenybei reikėtų pa- 
keisti vežėją. Geruoju nesibaigs, jeigu ir toliau laikysite 
tą plevėsą, kuris mane atvežė pas jus. Iš visa ko matyti: 
jį papirko regentas, kad galėtų nusukti sprandą jūsų 
aukštenybei ir jūsų draugams. 

Visi pasileido kvatoti, o ypač pats vežėjas, kuris be 
ceremonijų įėjo į kambarį paskui princą. Jis padėjo savo 
peleriną ir skrybėlę ant kėdės, stovinčios greta fotelio, 
ant kurio buvo užmestas princo de Selamaro apsiaustas, 
ir pasirodė esąs išvaizdus vyras kokių trisdešimt penke- 
rių ar keturiasdešimt metų; visą apatinę jo veido dalį 
slėpė juodos taftos antsmakris. 

— Girdite, brangusis Lavali, ką sako apie jus princas?— 
paklausė hercogienė. 

— Taip, taip, — atsakė Lavalis— Jeigu jam patarnautų 
Monmoransi, kažin ar jis taip šnekėtų! Vadinasi, ponas 

prince, pirmieji krikščionių baronai jums netinka į vežė- 
jus? Jūs bambeklis, velniai rautų! Ar daug pas jus Nea- 
polyje tokių vežėjų, kurie savo genealogiją veda iš Ro- 
berto Stipriojo?! 

— Kaip, tai jūs, brangusis grafe?— tarė princas, ties- 
damas jam ranką. 

— Taip, aš, prince. Hercogienė išsiuntė savo vežėją 
praleisti pusiaugavėnio su saviškiais ir šiai nakčiai paėmė 
mane į jo vietą. Ji nusprendė, kad taip bus patikimiau. 

— Ir gerai padarė, — įsiterpė kardinolas de Polinjakas.— 
Bet koks atsargumas ne pro šalį. 

— Kurgi ne, jūsų eminencija!— tarė Lavalis.— Norė- 
čiau žinoti, ar jūs nepakeistumėte savo nuomonės, jei 
tektų prakarksoti pusę nakties ant vežėjo pasostės, kol 
iš pradžių parvežtumėte d'Armantalį iš Operos baliaus, 
o paskui — princą iš Kolbero viešbučio. 

— Kaip, — tarė d'Armantalis— tai jūs, grafe, buvote 
toks geras... 

— Taip, aš, jaunuoli, — atsakė Lavalis.— Ir būčiau va- 
žiavęs nors į pasaulio kraštą jūsų atgabenti, nes aš jus 
pažįstu. Jūs drąsuolis! Juk tai jūs vienas iš pirmųjų įžen- 
gėte į Deneną ir paėmėte į nelaisvę d'Albemarlį. Jums 
pasisekė, nepalikote ten pusės žandikaulio, kaip kad man 
atsitiko Italijoje, ir gerai padarėte, nes tai būtų buvusi 
tik dar viena dingstis atimti iš jūsų pulką, kurį, beje, ir 
taip atėmė, 

— Nesijaudinkite, grafe, mes jums viską grąžinsime, ir 
grąžinsime šimteriopai. ..— tarė hercogienė.— O dabar pa- 
kalbėkime apie Ispaniją. Prince, man sakė Pompaduras; 
kad jūs gavote žinių iš Alberonio? 

— Taip, jūsų aukštenybe. 

— Kokios tos žinios? 

— Ir geros, ir blogos. Jo didenybei Pilypui eilinis me- 
lancholijos priepuolis, ir neįmanoma jo paveikti, kad vie- 
naip ar kitaip apsispręstų. Jis negali patikėti, kad bus pa- 
sirašyta EEiuzių sąjungos? sutartis. 


4 Robertas Stiprusis — Anžujos grafas iš Kepeliagų giminės. 
2 Keturių sąjunga-— žr. epilogą. 

— Negali patikėti!-— sušuko hercogienė.— O juk ta su- 
tartis turi būti pasirašyta šiąnakt, ir po savaitės Diubua 
ją atveš čia! 

— Aš tai žinau, jūsų aukštenybe,— šaltai tarė Selama- 
ras, — bet jo katalikiškoji didenybė to nežino. 

— Vadinasi, jis mus palieka mūsų pačių valiai? 

— Tur būt, taip. 

— Bet ką tuomet veikia karalienė ir ko verti visi gražūs 
jos pažadai ir valdžia, kurią ji neva turinti savo vyrui? 

— Ji žada mums duoti tos valdžios įrodymų. 

— Taip, — tarė kardinolas de Polinjakas— o paskui 
neištesės žodžio. 

— Ne, jūsų eminencija, už ją aš laiduoju. 

— Iš visko man aišku tik viena, — tarė Lavalis.— Rei- 
kia sukompromituoti karalių. Tuomet jis pasiryš! 

— Pagaliau, — tarė Selamaras,— mes artėjame prie rei- 
kalo esmės. 

— Bet kaip jį sukompromituosi, kai jis už penkių šim- 
tų Ije, ir nėra nei laiško mums parašęs, nei žodžiu ką įsa- 
kęs?— paklausė hercogienė diu Men. 

— Argi Paryžiuje nėra jo atstovo ir argi tas atstovas 
dabar ne pas jus, ponia? 

— Klausykite, prince— kreipėsi hercogienė,— matyt, 
jūs turite platesnių įgaliojimų, negu norite prisipažinti. 

— Ne. Aš įgaliotas tik jums pranešti, kad Toledo 
citadelė ir Saragosos tvirtovė jūsų žinioje. Reikia kaip 
nors ten nugabenti regentą, ir jų katalikiškosios dideny- 
bės taip sandariai užvers jam už nugaros duris, kad jis 
iš ten nebeišeis, už tai aš jums atsakau! 

— Šitai neįmanoma, — tarė kardinolas de Polinjakas. 


— Kodėl neįmanoma?— sušuko  d'Armantalis.— Prie- 
šingai, net labai lengva, ypač kai toks regento gyvenimo 
būdas. Ko tam reikia? Aštuonių ar dešimties narsių vy- 
rų, dengtos karietos ir pašto arklių iki Bajonos. 

— Aš jau siūliausi tai atlikti. — tarė Lavalis. 

— Aš irgi, — tarė Pompaduras. 

— Jums negalima,— prieštaravo hercogienė.— Regen- 
tas jus pažįsta. Jeigu jums nepasiseks, jis sužinos, kas 
įsivėlęs į tą reikalą, ir tuomet jūs žuvęs! 

— Labai gaila, — šaltai pasakė Selamaras, — nes to, kuris 
atgabens regentą į Toledą arba Saragosą, laukia Ispanijos 
grando titulas. 

— O grįžus į Paryžių — žydrasis kaspinas, — pridūrė 
hercogienė diu Men. 

— Ak, gana, maldauju jus, ponia!— sušuko d'Armanta- 
lis.— Jeigu jūsų aukštenybė ir toliau kalbėsite panašius 
dalykus, atsidavimas virs garbės troškimu ir neteks bet 
kokios reikšmės. Aš norėjau pasisiūlyti tam žygiui, juk 
regentas manęs nepažįsta, bet dabar jau dvejoju. Ir vis 
dėlto drįstu pasakyti, jog manau esąs vertas jūsų aukš- 
tenybės pasitikėjimo ir sugebėsiąs jį pateisinti. 

— Kaip, ševalje?— kreipėsi hercogienė.— Jūs pasiryžęs 
rizikuoti. .. 

— Gyvybe, tai viskas, kuo galiu rizikuoti. Man atrodo, 
kad aš ją jau pasiūliau jūsų aukštenybei ir kad jūsų aukš- 
tenybė ją priėmė. Ar aš neapsirikau? 

— Ne, ne, ševalje,— gyvai tarė hercogienė,— jūs nar- 
sus ir ištikimas bajoras! Esti nuojautų, aš visada jomis ti- 
kėdavau. Tą akimirką, kai Valefas ištarė jūsų vardą ir 
pavaizdavo jus tokį, koks ir esate, aš nusprendžiau, kad 
su jumis ateis pas mus sėkmė. Ponai, girdite, ką sako 
ševalje. Kuo galite jam padėti? 

— Viskuo, ko jis norės, — pažadėjo Lavalis ir Pompa- 
duras. 

— Jų katalikiškųjų didenybių seifai — jo žinioje, — ta- 
rė princas de Selamaras,—ir jis gali iš jų semti riešku- 
čiomis. 

— Dėkoju, ponai,— tarė d'Armantalis, atsigręždamas 
į grafą de Lavalį ir markizą de Pompadurą,— bet, būda- 
mi plačiai žinomi, jūs tik apsunkintumėte mano užduotį. 
Jūs man parūpinkite vien leidimą įvažiuoti į Ispaniją; 
leidime tegu būna pažymėta, kad man pavesta ten nuga- 
benti svarbų kalinį. Šitai, tur būt, nesunku. 

— Aš tai sutvarkysiu,— tarė abatas Brigo.— Gausiu iš 
pono d'Aržansono paruoštą blanką, kurį tereikės užpildyti. 

— Tik pažiūrėkite į mūsų brangųjį Brigo,— tarė Pom- 
paduras.— Jis kalba retai, bet gerai. 

— Va kas turėtų būti kardinolu — pasakė hercogie- 
nė — o ne kai kurie mano pažįstami didikai. Bet būkite 

ramūs, ponai, — kada mūsų žinioje bus žydrieji kaspinai ir 
raudonos mantijos, mes jų nepašykštėsime savo bičiu- 
liams. O dabar, ševalje, ar girdėjote, ką sakė princas: 
jeigu jums reikia pinigų... 

— Deja, aš nesu toks turtingas, kad galėčiau atsisakyti 
jo prakilnybės pasiūlymo,— tarė d'Armantalis.— Kai iš- 
leisiu tą tūkstantį pistolių, kurį, gal būt, sudarysiu, man 
iš tikrųjų teks kreiptis į jus. 

— Į jį, į mane, į mus visus, ševalje, nes, esant šitokioms 
aplinkybėms, kiekvienas turi apsidėti mokesčiais. Aš ma- 
žai turiu grynų pinigų, bet daug deimantų ir žemčiūgų, 
taigi prašau jus nesispausti be reikalo. Ne visi tokie ne- 
savanaudžiai, kaip jūs; yra žmonių, kūrių atsidavimą gali- 
ma pirkti tik auksu. 

— Svarbiausia atsargumas, pone, — tarė kardinolas. 

— Nebijokite, jūsų eminencija,— atšovė d'Armantalis 
su panieka, — aš turiu pakankamai priežasčių pykti ant 
regento; vadinasi, jeigu mane sučiups, bus aišku, kad tai 
tik mano ir jo reikalas, kad aš keršiju vien už save. 

— Bet vis dėlto šitame žygyje jums būtina turėti pa- 
galbininką,— tarė grafas de Lavalis— žmogų, kuriuo ga- 
lėtumėte pasikliauti. Ar esate ką nors numatęs? 

— Manau, taip,— atsakė d'Armantalis.— Svarbiausia, 
kad kiekvieną rytą man būtų pranešama, ką regentas 
veiks vakare. Princas de Selamaras, kaip pasiuntinys, tik- 
riausiai turi savo slaptąją policiją. 

— Taip, — atsakė princas sumišęs,— yra vienas kitas 
žmogus, kuris mane informuoja... 

— Kaip tik tai aš ir turėjau galvoje,— tarė d'Arman- 
talis. 

— Kur jūs gyvenate?— paklausė kardinolas. 

— Savo namuose, jūsų eminencija,— atsakė d'Armanta- 
lis. — Rišelje gatvė, septyniasdešimt ketvirtas numeris. 

— Ar seniai ten gyvenate? 

— Treji metai. 

— Tuomet jus ten visi pernelyg puikiai pažįsta, jums 
reikia pakeisti butą. Jūsų namiškiai žino, kas pas jus 
lankosi, ir pasirodę nauji žmonės sukels įtarimą. 

-— Šį kartą jūsų eminencijos teisybė, — tarė d'Arman- 
talis.— Susiieškosiu kitą butą toliau, kokiame nors at- 
kampiame kvartale. 

— Aš surasiu,— tarė Brigo.— Drabužiai, kuriuos dėviu, 
nekelia įtarimų. Išnuomosiu butą neva jaunikaičiui iš pro- 
vincijos, kurį man kas nors rekomendavo ir kuris atvyks, 
norėdamas gauti kokią vietą ministerijoje. 

— Tikrai, brangusis Brigo,— tarė markizas de Pompa- 
duras,— jūs esate lyg princesė iš „Tūkstančio ir vienos 
nakties“, kuriai, vos tik prasižiojus, iš burnos pabyra 
perlai. 

— Na ką gi, sutarta, ponas abate,— tarė d'Armanta- 
lis.— Aš jumis pasikliauju ir jau šiandien savo namuose 
paskelbsiu, kad trim mėnesiams išvykstu iš Paryžiaus. 

— Vadinasi, viskas nuspręsta?— džiaugsmingai tarė 
hercogienė diu Men.— Pirmą kartą mes suvokėme, kokie 
mūsų reikalai, ir tai jūsų dėka, ševalje. Aš to neužmiršiu. 

— Ponai, — tarė Malezje, išsitraukęs laikrodį — atkrei- 
piu jūsų dėmesį, kad jau ketvirta valanda ryto ir kad mes 
mirtinai išvarginome mūsų brangiąją hercogienę. 

— Apsirinkate, kancleri, — atsakė hercogienė.— Šitokios 
naktys ramina. Jau seniai mano siela neturėjo tokio po- 
ilsio. 

— Prince,— tarė Lavalis, imdamas savo peleriną, — jums 
teks pasitenkinti vežėjų, kurį patarėte išmesti už durų, 
jei tik nepanorėsite važnyčioti pats arba eiti pėsčias. 

— O ne,— tarė princas, — rizikuosiu važiuoti su jumis. 
Juk aš neapolietis ir tikiu prietarais. Jeigu mane išversi- 
te, tai bus ženklas, kad kol kas mums geriau nieko neda- 
ryti, o jeigu laimingai nuvešite, kur reikia, vadinasi, mes 
galėsime veikti. 

— Pompadurai, jūs parvešite poną d'Armantalį, — tarė 
hercogienė. 

— Mielai, — atsakė markizas.— Seniai mes nesimatėme 
ir turime daug ką vienas kitam pasipasakoti. 

— Ar negalėčiau atsisveikinti su savo protinguoju šikš- 
nosparniu?— paklausė d'Armantalis.— Aš neužmiršau, kad 
tik jai esu dėkingas už laimę pasiūlyti savo paslaugas jū- 
sų aukštenybei. 

— De Lone!— šūktelėjo hercogienė, lydėdama iki durų 
princą de Selamarą ir grafą de Lavalį — De Lone!.. Še- 
valje d'Armantalis tvirtina, kad jūs didžiausia burtininkė, 
kokią jis kada nors matė. 

— Tai kaip, — šypsodamasi tarė ta, kuri vėliau ponios 
de Stal! vardu paliko tokius nuostabius memuarus,— ar 
jūs dabar tikite mano pranašystėmis, ponas ševalje? 

— Tikiu, nes turiu viltį — atsakė ševalje.— Tačiau da- 
bar, kai pažįstu fėją, kuri jus atsiuntė, labiausiai mane 
stebina ne tai, ką pranašavote apie mano ateitį, bet kas 
jus taip puikiai informavo apie mano praeitį ir ypač apie 
dabartį. 

— Gana, de Lone, — juokdamasi tarė hercogienė,— būk 
jam gera ir daugiau jo nekankink, paskui dar pagalvos, 
kad mudvi burtininkės, ir pradės mūsų bijoti. 

— Ševalje, ar jūsų nepaliko šį rytą Bulonės miške kas 
nors iš mūsų draugų, panorėjęs užvažiuoti su mumis atsi- 
sveikinti? — paklausė panelė de Lone. 

— Valefas! Tai Valefas!— sušuko d'Armantalis.— Da- 
bar suprantu! 

— Na štai, pagaliau!-— tarė hercogienė diu Men.— Jei 
būtumėte Edipas, jau dešimtį kartų Sfinksas būtų jus 
prarijęs. 

— Na, o matematika, Vergilijus, anatomija? — neatlyžo 
d'Armantalis. 

— Argi nežinote, — įsiterpė į pokalbį Malezie,— kad 
mes ją praminėme mūsų mokslininke, tik de Šolje ją 
vadina kokote ir šelme, bet vien iš poetinio laisvumo. 

— Kaipgi!— pridūrė hercogienė— Mes ją palikome 
kartą su Diuvernua, mūsų mediku, ir ji sutriuškino jį iš 
anatomijos! 

— Užtat — tarė markizas de Pompaduras, imdamas po 
ranka d'Armantalį ir norėdamas jį išsivesti — garbusis 
gydytojas, nusivylęs savo mokslingumu, pareiškė, kad ta 
mergina geriausiai iš visų Prancūzijoje pažįsta žmogaus 
kūną. 


! Margarita Žermena Stal (1684—1750) — prancūzų rašytoja, gar- 
sių memuarų apie regentystę autorė. 

— Tai pirmasis mokslininkas, kuris leido sau pažerti 
sąmojų,— rinkdamas savo popierius, tarė abatas Brigo— 
Tiesa, pats to nenutuokdamas. 

D'Armantalis ir Pompaduras atsisveikino su hercogiene 
diu Men ir juokdamiesi išėjo, lydimi abato Brigo, kuris 
dėjo viltis į jų ekipažą, kad nereikėtų grįžti namo pėsčiam. 

— Na,— tarė ponia diu Men, kreipdamasi į kardinolą 
de Polinjaką, kuris, kitiems išėjus, dar buvo likęs drauge 
su Malezje.— Ar vis dar jūsų eminencijai atrodo, kad 
labai baisu dalyvauti sąmoksle? 

— Ponia,— atsakė kardinolas, nesuprasdamas, kaip ga- 
lima juokauti, kada rizikuoji galva, — aš jums duosiu tą 
patį klausimą, kai visi mes būsime Bastilijoje. 

Ir jis išėjo kartu su geruoju kancleriu, apverkdamas 
savo nelemtą likimą, kuris jį įvėlė į tokią beprotišką avan- 
tiūrą. 

Hercogienė diu Men pažiūrėjo jam įkandin su panieka, 
kurios nepajėgė nuslėpti, ir, likusi viena su panele de 
Lone, linksmai tarė: 

— Brangioji Sofija, užpūskime žiburį, nes, man atrodo, 
pagaliau mes radome žmogų! 


VII 
ALBERONIS. MŪSŲ PAŽĮSTAMAS KAPITONAS 


Kai d'Armantalis nubudo, jam atrodė, kad viskas prisi- 
sapnavo. Per pastarąsias trisdešimt šešias valandas įvy- 
kiai keitėsi taip greitai, tartum jį būtų pagriebęs viesulas 
ir nubloškęs dievai žino kur. Tik dabar, kai vėl buvo 
pats vienas, ševalje galėjo galvoti apie praeitį ir ateitį. 

Mes gyvename tokioje epochoje, kada kiekvienas dau- 
giau ar mažiau yra dalyvavęs sąmoksluose. Vadinasi, iš 
savo patyrimo žinome, kaip tokiais atvejais viskas vyks- 
ta. Kai egzaltacijos pagautas žmogus užsikrauna įsiparei- 
gojimą, pirmas jausmas, kurį jis vėliau patiria, metęs 
žvilgsnį į savo naują padėtį, būna apgailestavimas, kad jis 
taip toli nuėjo; po to pamažu jis apsipranta su mintimi 
apie jam gresiančius pavojus; paslaugi vaizduotė juos 

pašalina iš regėjimo lauko ir į jų vietą iškelia garbės 
troškimą, kuris atrodo įgyvendinamas. Netrukus prisideda 
išdidumas — žmogus suvokia staiga pasidaręs slapta jėga 
valstybėje, kurioje dar vakar jis buvo niekas; jis su 
panieka praeina pro tuos, kurie gyvena paprastą gyvę- 
nimą; aukščiau pakelia galvą, išdidžiai žvalgosi aplinkui; 
liūliuoja save svajonėmis, užminga, skraidydamas debesy- 
se, ir vieną gražų rytą pabunda nugalėtojas arba nugalė- 
tasis, tautos nešiojamas ant rankų arba sutriuškintas dant- 
račių mašinos, kuri vadinama vyriausybe. 

Taip buvo ir d'Armantaliui. Tuo metu, kai jis gyveno, 
Lyga! dar nebuvo dingusi iš istorijos horizonto, o Fron- 
da? buvo nesena praeitis; vos spėjo pasitraukti viena kar- 
ta nuo to laiko, kai Bastilijos patrankos rėmė didžiojo 
Konde maištą. Tiesa, šios kartos gyvenime sceną užėmė 
Liudvikas XIV, visus valdė jo geležinė valia. Bet dabar 
Liudviko XIV jau nebebuvo, o jo anūkai galvojo, kad ta- 
me pačiame teatre, padedami tų pačių mechanizmų, jie 
galės vaidinti tą patį spektaklį, kurį vaidino jų tėvai. 

Ir iš tikrųjų, kaip mes jau sakėme, po valandėlės svars- 
tymų d'Armantalis pamatė daiktus vakarykštėje šviesoje 
ir vėl apsidžiaugė, kad iš karto užėmė pirmą vietą tarp 
tokių aukštų asmenų, kaip Monmoransi ir Polinjakas. Iš 
savo protėvių, būtent todėl, kad jie visą laiką gyveno 
provincijoje, jis paveldėjo labai būdingą Liudviko XIII 
epochai riterišką narsumą, kurio Rišelje neįstengė sunai- 
kinti ant ešafotų, o Liudvikas XIV nepajėgė užslopinti 
prieškambariuose. Jaunuoliui atrodė kažkaip romantiška 
stoti po moters vėliava, ypač kai ta moteris — didžiojo 
Konde anūkė. Be to, kai žmogui dvidešimt šešeri metai, 
jis taip mažai brangina gyvybę, jog kas valandą ja rizi- 
kuoja dėl daug tuštesnių dalykų, negu žygis, kurio vy- 
riausiuoju vadu pasidarė d'Armantalis. 

Užtat jis nutarė negaišti ir žūt būt ištesėti duotuosius 
pažadus. Jis neslėpė nuo savęs, kad dabar jau nepri- 


! Katalikų Lyga, kovojusi prieš hugenotus (protestantus), su- 
sikūrė Prancūzijoje XVI amžiaus pabaigoje, religinių karų epochoje, 
Lyga siekė apriboti karaliaus valdžią ir išsaugoti feodalines laisves. 

2 Fronda— socialinis politinis XVII amžiaus sąjūdis Prancūzijoje, 
nukreiptas prieš absoliutizmą, kuriam atstovavo Mazarinio vyriausybė, 


57 


klauso pats sau ir kad į jį nukreipti visų sąmokslininkų 
žvilgsniai, pradedant Liudviku XV ir baigiant abatu Bri- 
go. Nuo šio momento aukštesnieji interesai buvo susieti 
su jo valia, ir jo drąsa bei atsargumas nulems karalysčių 
likimą ir pasaulinę politiką. | 

Iš tikrųjų regentystė tuo laiku buvo kertinis Europos 
rūmų akmuo. Prancūzija, dar neturėdama atsvaros šiau- 
rėje, pradėjo įgauti, jei ne ginklo galia, tai bent diploma- 
tija, tą įtaką, kurią, deja, vėliau ne visada jai pasisekdavo 
išsaugoti. Būdama trikampio, kurį sudarė trys didžiosios 
valstybės, centre, Prancūzija žvelgė į Vokietiją ir tiesė 
vieną ranką Anglijai, o kitą — Ispanijai, pasirengusi 
draugiškai gyventi su tomis trim valstybėmis arba pavirs- 
ti priešu tai iš jų, kuri pažeis jos orumą; Prancūzija per 
pastaruosius pusantrų metų nuo to laiko, kai į valdžią 
atėjo hercogas Orleanietis, užėmė kupiną ramios galybės 
poziciją, kokia ji niekada nepasižymėjo, netgi valdant 
Liudvikui XIV. Tai buvo susiję su skirtingų interesų ko- 
va, kurią sukėlė Vilhelmo Oraniečio uzurpacija ir Pily- 
po V atėjimas į sostą. Visą laiką neapkęsdamas Olandijos 
štathalterio, nesutikusio jam atiduoti savo dukters rankos, 
Liudvikas XIV nuolatos palaikė Jokūbo II pretenzijas, 
o po jo mirties — ševalje de Sen-Žoržo. Ištikimas savo 
šeimos paktui su Pilypu V, jis tolydžio rėmė savo anūką, 
teikdamas jam pagalbą žmonėmis ir pinigais kovoje prieš 
imperatorių, ir, be paliovos silpninamas to dvigubo karo, 
kuris Prancūzijai kaštavo neišpasakytai daug kraujo ir 
pinigų, pagaliau buvo priverstas pasirašyti jam be galo 
gėdingą Utrechto taikos sutartį!. 

Bet po senojo karaliaus mirties viskas virto kitaip; ir 
regentas varė ne vien naują, bet ir priešingą politiką. 
Utrechto taikos sutartis buvo atokvėpis, kuris pasibaigė, 
kai tik Anglijos ir Olandijos politika liovėsi siekusi tų 
pačių tikslų, kaip ir Prancūzijos politika. Dėl to regentas 
pirmiausia padavė ranką Jurgiui I, ir 1717 metų vasario 


„1 Utrechto taikos sutartis 1713 metais padarė galą ka- 
rūi dėl Ispanijos įpėdinystės. Pagal Utrechto taikos sutartį Prancūzija 
neteko eilės savo valdų Šiaurės Amerikoje, įsipareigojo likviduoti 
Diunkerko įtvirtinimus ir t. t. Utrechto taikos sutartis padėjo išaugti 
Anglijos, kaip jūrų ir kolonijinės valstybės, galiai. 

4 dieną Hagoje buvo sudaryta sutartis dėl trijų sąjungos. 
Prancūzijos vardu ją pasirašė abatas Diubua, Anglijos — 
generolas Kadoganas ir Olandijos — pensionarijus Hein- 
zijus. Tai buvo didelis žingsnis pirmyn, pacifikuojant Eu- 
ropą, bet ne galutinis. Austrijos ir Ispanijos nesutarimai 
ir toliau liko neišspręsti. Karolis VI vis dar nepripažino 
Pilypo V Ispanijos karaliumi, o Pilypas V savo ruožtu 
nenorėjo jam užleisti teisės į tas Ispanijos monarchijos 
provincijas, kurios pagal Utrechto sutartį buvo atiduotos 
imperatoriui kaip kompensacija už Pilypo II sostą. 

Nuo šiol regentas galvojo vien apie tai, kaip draugiš- 
kais pasitarimais palenkti Karolį VI, kad jis pripažintų 
Pilypą V Ispanijos karaliumi, ir, jeigu reikės, jėga pri- 
versti Pilypą V atsisakyti pretenzijų į tas provincijas, 
kurios atiteko imperatoriui. 

Tuo metu, kai mes pradėjome savo pasakojimą, Diubua 
kaip tik šiuo tikslu buvo Londone ir siekė pasirašyti ke- 
turių valstybių sąjungos sutartį dar uoliau, negu Hagos. 

Ta sutartis, susiedama draugėn Prancūzijos, Anglijos, 
Olandijos ir imperijos interesus, turėjo neutralizuoti bet 
kokias kurios nors kitos valstybės pretenzijas, jei ta valsš- 
tybė negautų minėtųjų keturių kraštų pritarimo. To ir 
bijojo Pilypas V, arba, tiksliau, kardinolas Alberonis. 

Jis buvo vienas iš favoritų, kurie visais laikais, tautų 
nustebimui, lyg iš po žemės išdygsta aplink sostus. 

Alberonis gimė sodininko lūšnelėje. Vaikystėje jis bu- 
vo pasidaręs varpininkų; jaunystėje drobinę palaidinę pa- 
keitė į sutaną. Jis buvo linksmas, mėgo pokštus. Vieną 
rytą Parmos hercogas išgirdo jį kvatojant, ir taip užkre- 
čiamai, kad vargšas hercogas, kuris retai juokdavosi, pa- 
noro sužinoti, kas taip pralinksmino tą vaikiną, ir liepė 
jį pašaukti. Alberonis papasakojo kažkokią komišką is- 
toriją. Ji prajuokino jo aukštenybę, ir hercogas, pastebė- 
jęs, kad kartais nebloga pasijuokti, paėmė jį pas save. 
Hercogas, mielai klausydamasis jo linksmų pasakojimų, 
pamažu įsitikino, kad jo juokdarys turi galvą, ir suprato, 
kad ta galva gali duoti naudos valstybiniuose reikaluose. 
Tuo tarpu grįžo iš savo kelionės vargšas Parmos vysku- 
pas, baisiai įsižeidęs, kad blogai jį priėmė prancūzų ar- 

mijos generalisimas. Šito pasiuntinio įžeidumas galėjo su- 
duoti smūgį jo aukštenybės interesams, sukliudydamas 
apsvarstyti svarbius klausimus, kuriuos buvo būtina iš- 
spręsti su Prancūzija. Jo aukštenybė nutarė, kad Albero- 
nis, kurio neįmanoma įžeisti, kaip tik toks žmogus, kokio 
jam reikia, ir pasiuntė abatą užbaigti vyskupo nutrauktų 
derybų. 

Ponas de Vandomas, nesiskaitęs su vyskupu, juo labiau 
nepaisė abato ir antrąjį jo aukštenybės pasiuntinį priėmė 
taip pat, kaip ir pirmąjį. Bet Alberonis nesekė savo pirm- 
tako pavyzdžiu — nors pono de Vandomo padėtis buvo 
pranašesnė, negu jo, jis rado dingsčių tokiems linksmiems 
pokštams ir tokioms meilikaujamoms pagyroms, kad rei- 
kalas buvo tučtuojau išspręstas; jis grįžo pas hercogą, 
sutvarkęs viską taip, kaip šis norėjo. 

Todėl hercogas jį pasiuntė ir su antra misija. Šį kartą, 
kai Alberonis atvyko, ponas de Vandomas buvo besėdąs 
prie stalo. Alberonis, užuot ėmęs kalbėti su juo apie rei- 
kalus, paprašė leidimo pavaišinti hercogą dviem savo 
paties pagamintais patiekalais; jis nulipo į virtuvę ir iš 
ten grįžo, nešdamas vienoje rankoje sūrio sriubą, o ki- 
toje — makaronus. Ponui de Vandomui sriuba taip patiko, 
kad jis pakvietė Alberonį prie stalo drauge su juo para- 
gauti to patiekalo. Valgant desertą, Alberonis prašneko 
apie savo reikalą ir, pasinaudojęs gera pono de Vandomo 
nuotaika, atsiradusia dėka skanių pietų, su šakute ranko- 
je pasiekė tai, ko norėjo. Hercogas apstulbo: talentingiau- 
si jo dvaro žmonės niekada nebuvo laimėję šitokios per- 
galės. 

„ Alberonis nebuvo kvailas — nedavė savo recepto virė- 
jui. Užtat netrukus ponas de Vandomas pats užklausė 
Parmos hercogą, ar nereikia jiems apsvarstyti dar kokių 
nors klausimų. Jo aukštenybei nesunku buvo rasti dingstį 
trečiai misijai, ir jis vėl pasiuntė pas generalisimą Albe- 
ronį. Abatas sugebėjo įtikinti savo suvereną duosiąs jam 
daugiausia naudos, būdamas pas poną de Vandomą, 0 po- 
ną de Vandomą — kad tas negali gyventi be sūrio sriubos 
ir makaronų. Todėl ponas de Vandomas priėmė Alberonį 
į tarnybą, jam patikėjo slapčiausius reikalus ir galų gale 
jį padarė savo pirmuoju sekretoriumi. 

Netrukus ponas de Vandomas išvyko į Ispaniją. Ten 
Alberonis užmezgė ryšius su princese Orsini, ir, kai 1712 
metais Tinjarose Vandomas mirė, ji pavedė abatui tas 
pačias pareigas, kokias jis ėjo pas velionį. O tai reiškė, 
kad Alberonis pakilo dar aukščiau. Beje, nuo pat savo 
karjeros pradžios Alberonis vis kilo ir kilo. 

Princesė Orsini pradėjo senti — nedovanotinas nusikal- 
timas Pilypo V akimis. Ji nutarė paieškoti jaunos moters, 
kuri galėtų jam pakeisti Mariją Savojietę ir kurios pa- 
dedama ji ir toliau valdytų karalių. Alberonis pasiūlė 
tam vaidmeniui savo buvusio valdovo dukterį, ją nupie- 
šęs kaip silpnabūdę ir bevalę mergaitę, kuri nepreten- 
duos į nieką, tik į karalienės titulą. Princesė Orsini pati- 
kėjo šiais žodžiais, jungtuvės buvo sutartos, ir jaunoji 
princesė iš Italijos atvyko į Ispaniją. 

Firmasis jos valdžios aktas buvo įsakymas areštuoti 
princesę Orsini, išėjusią jos pasitikti tiktai su rūmų suk- 
nele, ir, šitaip apsirengusią, esant dešimt laipsnių šalčio, 
nugabenti karietoje, kurios stiklą vienas sargybinis buvo 
išmušęs alkūne, iš pradžių į Burgosą, o paskui į Pran- 
cūziją; čia princesė atvyko, kelionei pasiskolinusi iš savo 
tarnų penkiasdešimt pistolių. Princesės vežikas nušalo ran- 
ką, ir ją teko amputuoti. 

Jau po pirmo pasikalbėjimo su Elzbieta Farneze Ispani- 
jos karalius pranešė Alberoniui, kad dabar jis — pirmasis 
ministras. 

Nuo tos dienos dėka jaunos karalienės, kuri jautėsi jam 
už viską skolinga, buvęs varpininkas įgijo neribotą val- 
džią Pilypui V. 

Štai apie ką svajojo Alberonis, kuris, kaip mes jau mi- 
nėjome, visada kliudė Pilypui V pripažinti Utrechto tai- 
kos sutartį: jei sąmokslas pasisektų, jei d'Armantaliui 
pavyktų pagrobti hercogą Orleanietį ir atgabenti į Tole- 
do citadelę arba Saragosos tvirtovę, Alberonis pasiektų, 
kad regentu būtų pripažintas ponas diu Menas; priverstų 
Prancūziją išstoti iš keturių valstybių sąjungos; mestų lai- 
vyną, vadovaujamą ševalje de Sen-Žoržo, prie Anglijos 
pakrančių ir Olandiją supiudytų su Prūsija, Švedija ir 
Rusija, kurios pagal sutartį yra jo sąjungininkės. Imperija, 
pasinaudodama ta kova, atsiimtų Neapolį ir Siciliją, už- 

tikrintų antrajam Ispanijos karaliaus sūnui didžiąją Tos- 
kanės hercogystę, liekančią be valdovo, pasibaigus Me- 
dičių giminei; prijungtų prie Prancūzijos katalikiškuosius 
Niderlandus; Sardiniją atiduotų Savojos hercogams, Ko- 
makiją — popiežiui, Mantują — venecijiečiams; pasidary- 
tų didžiosios Pietų Lygos, kuri būtų atsvara Šiaurei, siela, 
ir, jeigu Liudvikas XV mirtų, Pilypas V taptų pusės pa- 
saulio karaliumi. 

Reikia pasakyti, kad, kaip makaronų meistro, tat gana 
neblogai sugalvota! 

Visų tų planų įgyvendinimas buvo jauno, dvidešimt še- 
šerių metų amžiaus, vaikino rankose; nenuostabu, kad 
iš pradžių jį šiek tiek gąsdino jam tekusi atsakomybė. 
D'Armantalis buvo paskendęs savo svarstymuose, kai įėjo 
abatas Brigo. Jis jau spėjo pasirūpinti būsimuoju ševalje 
būstu ir jam surado Prarasto laiko gatvėje numeris pėnk- 
tas, tarp Gro-Šene ir Monmartro gatvių, mebliuotą kam- 
barėlį, tinkamą jaunam vaikinui, atvažiavusiam iš provin- 
cijos į Paryžių laimės ieškoti. Be to, iš princo de Selama- 
ro jis atnešė du tūkstančius pistolių. D'Armantalis norėjo 
jų atsisakyti, nes manė, kad, paėmęs pinigus, jis tarsi pa- 
sidarys samdiniu ir negalės veikti, klausydamas tik sąži- 
nės balso arba atsidavimo. Tačiau abatas Brigo jam išaiš- 
kino, kad tokiame žygyje pinigai reikalingi vienų skru- 
pulingumui nugalėti ir kitų paslaugoms nupirkti; be to, 
jei pagrobimas pasiseks, negaišdamas nė minutės, d'Ar- 
mantalis turės vykti į Ispaniją ir, gal būt, auksu tiesti 
sau kelią. b 

Brigo išsinešė visą d'Armantalio kostiumą; jis norėjo 
nupirkti tokio pat dydžio paprastus drabužius, labiau tin- 
kančius jaunuoliui, kuris stengiasi gauti kuklią vietą mi- 
nisterijoje. Abatas Brigo iš tikrųjų buvo brangus žmogus. 

Likusią dienos dalį d'Armantalis praleido ruošdamasis 
savo tariamam išvykimui; jis sunaikino visus laiškus, ku- 
rie galėtų ką nors iš draugų sukompromituoti, jei įvykiai 
liūdnai baigtųsi; paskui, kai sutemo, jis nuėjo į Sent- 
Onore gatvę, kur iš Normandės tikėjosi sužinoti, kaip 
susirasti kapitoną Rokfinetą. 

Kai jam buvo užsiminta apie padėjėją tokiame žygyje, 
jis prisiminė savo atsitiktinį pažįstamą, kuris, būdamas 

jo sekundantu, pasirodė esąs nepaprastai narsus. Vos tik 
metęs į jį žvilgsnį, d'Armantalis suprato, kad jis avan- 
tiūristas, vienas iš viduramžių paskutiniųjų kondotjerų!, 
kurie visada pasirengę parduoti savo kraują bet kam, kas 
už jį gerai mokės, kurie, sudarius taiką, lieka be darbo 
ir eina su špaga, valstybei daugiau nereikalinga, tarnau- 
ti privatiems asmenims. Šitoks žmogus tikriausiai buvo 
susijęs kažkokiais tamsiais ir paslaptingais ryšiais. su to- 
mis bevardėmis žmogystomis, be kurių neapsieina nė vie- 
nas sąmokslas ir kurie tarnauja sąmokslininkams kaip 
akli įrankiai — jie nežino, kokia spyruoklė juos išjudina 
ir kokie dėka jų gaunami rezultatai. Kai juos užgriūna 
lemtingi įvykiai — sėkmė ar nesėkmė, — jie iškrinka ir 
dingsta visuomenės apačiose, kaip tos šmėklos, kurios, pa- 
sibaigus pjesei, gerai įrengtame teatre prasmenga scenos 
angose.. 

Vadinasi, kapitonas Rokfinetas buvo reikalingas ševalje, 
kad šis galėtų įgyvendinti savo planą. O kadangi įsivėlę 
į sąmokslą žmonės darosi prietaringi, d'Armantalis pra- 
dėjo galvoti, kad kapitoną jam atsiuntė pats dievas. 

Nors ševalje nebuvo Fijonos smuklės dažnas lankyto- 
jas, vis dėlto kartais jis ten užsukdavo. Tuo metu buvo 
laikoma geru tonu bent sykį pas tą moterį įkaušti, Bet 
kadangi d'Armantalis užeidavo pas ją gana retai, ji neva- 
dindavo jo familiariai „sūneliu“, kaip nuolatinius lanky- 
tojus, nei „kūmu“, kaip abatą Diubua, o tiesiog — „,„ponu 
ševalje"“; toks pagarbos ženklas būtų įžeidęs daugelį jau- 
nų vaikinų, besistengiančių neatsilikti nuo mados. Fijo- 
na truputį nustebo, kai d'Armantalis ją paklausė, ar jis 
negalėtų šnektelėti su ta iš jos merginų, kuri žinoma Nor- 
mandės vardu. 

— Dievaži, man labai gaila, ševalje— tarė ji, — bet 
kaip tik šiuo metu Normandė užimta — ji patarnauja per 
pietus, kurie turi trukti iki rytojaus vakaro. 

— Velniai rautų,— tarė ševalje,— tai bent pietūs! 

— Na ir kas čia tokio, — kalbėjo toliau Fijona,— tai se- 
no namų draugo įgeidis. Jis nori, kad jam patarnautų prie 
stalo tik ji ir niekas kitas. Negaliu jam to atsakyti. 


I! Kondotjeras — samdinių būrio vadas. 

— Žinoma, jeigu jis turi pinigų. 

— O čia jūs apsirinkate! Aš jam duodu kreditan iki 
tam tikros sumos. Iš mano pusės tai silpnybė, bet juk 
reikia būti dėkingai: jis mane pastatė ant kojų. 

— Vadinasi, — tarė ševalje, šiuo momentu nejausdamas 
ypatingo susidomėjimo Fijonos istorija, nors ir. labai pa- 
traukli ji būtų buvusi, — jūs sakote, kad Normandė baigs 
tarnauti tam žmogui prie pietų stalo tik rytoj vakare? 

— Mano kapitonas, jeigu jau sykį atsisėdo už stalo, tai 
be rytojaus vakaro nuo jo nepasikels. 

— O sakykite, brangioji pirmininkiene (taip irgi buvo 
vadinama Fijona nuo to laiko, kai kilo vienas nešusipra- 
timas tarp jos ir parlamento pirmininko žmonos, kurios 
buvo irgi toks vardas), ar jūsų kapitonas kartais ne tas. 
pats, kurio aš ieškau? 

— O kaip vadinasi jūsiškis? 

— Kapitonas Rokfinetas. 

— Tas pats! 

— Jis čia? 

— Čia, čia. 

— Ak, taip! Man kaip tik jo ir reikia. Aš klausiau 
Normandės todėl, kad sužinočiau iš jos kapitono adresą. 

— Tuomet viskas gerai, — tarė pirmininkienė. 

— Būkite maloni, paprašykite jį ateiti pas mane. 

— O, jis neis, nors ir pats regentas kviestų pasikalbėti. 
Jeigu norite su juo pasimatyti, teks lipti pas jį. 

— O kur jis? 

— Kabinete numeris antras, tame pačiame, kur jūs pra- 
eitą kartą vakarieniavote su baronu de Valefu. O kai tas 
žmogus turi pinigų, jis jų nešykšti. Nors jis tiktai kapito- 
nas, bet širdį turi karaliaus. 

— Puiku!-— tarė d Armantalis, kopdamas laiptais į kam- 
barį, kur jam atsitiko nemalonumas, tačiau šis prisimini- 
mas nepasuko jo minčių nauja linkme.— Karaliaus širdis, 
brangioji pirmininkiene! Kaip tik tokios man reikia. 

Jei d'Armantalis ir nebūtų žinojęs kambario, apie kurį 
buvo kalbama, vis tiek jis nebūtų apsirikęs: jam būtų 
kelią nurodęs kapitono balsas, kurį jis išgirdo, vos tik už- 
lipęs į antrąjį aukštą. 

D'Armantalis pabeldė į duris. 

— Timptelėkite už virvelės — durys atsidarys,—- tarė 
kapitonas. 

D'Armantalis padarė, kas buvo nurodyta, lygiai taip, 
kaip ir pasakoje apie Raudonkepuraitę, ir, atvėręs duris, 
pamatė kapitoną. 

—- Sveiki gyvi, ševalje!-— tarė kapitonas.— Panelės, pra- 
šau patarnauti tam ponui su jums būdingu paslaugumu ir 
dainuoti tokias dainas, kokių jis pageidaus. Sėskitės, še- 
valje, ir valgykite bei gerkite kaip savo namuose, kadan- 
gi mes čia prageriame ir pravalgome jūsų žirgą. Vargšas 
gyvulys, iš jo jau mažiau kaip pusė beliko, bet likučiai 
skanūs. 

—- Ačiū, kapitone, aš ką tik pietavau; jeigu leisite, no- 
rėčiau jums pasakyti porą žodžių. 

— Ne, velniai rautų, neleisiu — tarė kapitonas, — nebent 
jeigu vėl būtų kalbama apie dvikovą! O, šitai turi būti 
pirmoje vietoje. Jeigu jūs atėjote dėl dvikovos, prašau! 
Normande, paduok man špagą!.. 

— Ne, kapitone, aš atėjau su reikalu, — pertraukė įį 
d'Armantalis. 

— Jei su reikalu, aš iš visos širdies pasirengęs jums 
tarnauti, ševalje. Bet aš didesnis tironas už Tebų arba 
Korinto tironus Archiją, Pelopidą, Leonidą; žodžių, ne- 
žinau, koks dar ten buvo pagyrų puodas, kuris atidėlio- 
davo reikalus rytdienai. Man užieks pinigų iki rytojaus 
vakaro. Vadinasi, tegu. rimti reikalai porą dienelių pa- 
laukia. 

— O poryt ar galiu jumis pasikliauti, kapitone?— pa- 
klausė d'Armantalis, 

— Kaip mane gyvą matote, ševalje! 

— „Aš irgi galvoju, kad mes protingai padarysime, jei 
atidėsime tą reikalą. 

— Labai protingai, — tarė kapitonas. 

— Tad iki poryt, kapitone? 

— Iki poryt. Bet kur aš jus rasiu? 

— Klausykite, — tarė d'Armantalis, pasilenkęs prie ka- 
pitono taip, kad tik jis vienas galėjo jį girdėti — Nuo 

dešimtos iki vienuoliktos valandos ryto vaikštinėkite Pra- 
rasto ldiko gatve ir dairykitės į viršų; iš kur nors jūs bū- 
site pašauktas, tuomet užlipsite ir rasite savo pažįstamą. 
Ten jūsų lauks geri pusryčiai! 

— Sutarta, ševalje— atsakė kapitonas.— Nuo dešimtos 
iki vienuoliktos ryto. 


VII 
MANSARDA 


Kitą dieną abatas Brigo atėjo pas ševalje tuo pačiu lai- 
ku, kaip ir vakar. Tai buvo nepriekaištingai punktualus 
žmogus. Jis atnešė tris daiktus, ševalje labai reikalingus, — 
drabužius, leidimą ir princo de Selamaro slaptų agentų 
pranešimą apie tai, ką turėjo veikti regentas tą dieną, 
1718 metų kovo 24-ąją. . 

Drabužiai buvo paprasti, kaip tik tokie, kokiais dažniau- 
siai dėvėjo jaunesnioji padorios buržuazinės šeimos atža- 
la, atvykusi į Paryžių ieškoti laimės. Ševalje juos prisi- 
matavo, ir, kadangi jo išvaizda buvo graži, drabužiai jam 
nuostabiai tiko. Abatas Brigo palingavo galvą: jis būtų 
bemeilijęs, kad ševalje nebūtų toks gražus; bet tai buvo 
nepataisoma bėda, ir jam teko su ja susitaikyti. 

Leidimas buvo išrašytas senjoro Diego vardu, kilmin- 
gos Oropeso šeimos intendanto, kuriam pavesta nugaben- 
ti į Ispaniją maniaką, minėtos šeimos pavainikį sūnų, įsi- 
kalusį sau į galvą, neva jis esąs Prancūzijos regentas. 
Tas atsargumas, kaip lengva suprasti, niekais būtų pa- 
vertęs visus pareiškimus, kurių gal būtų griebęsis her- 
cogas Orleanietis iš savo karietos. Kadangi leidimas, pa- 
sirašytas princo de Selamaro ir vizuotas mesiro Vuaje 
d'Aržansono, buvo kaip reikiant, neliko jokio pagrindo 
abejoti, jog regentas, jei tik jis bus pasodintas į karietą, 
laimingai nuvažiuos iki Pampelunos, kur viskas bus su- 
tvarkyta. Mesiro Vuaje d'Aržansono parašas buvo labai 
vykusiai padirbtas, ir tai darė didelę garbę princo de Se- 
lamaro kaligrafams. 

O pranešimas buvo tikras aiškumo ir punktualumo še- 
devras. Mes jį atgaminsime pažodžiui, kad būtų galima 

įsivaizduoti princo gyvenimo būdą ir drauge Ispanijos pa- 
"'siuntinio' agentus. Tas pranešimas buvo datuotas antra 
valanda po pusiaunakčio. 


„Šiandien regentas kelsis vėlai: vakar vakare buvo po- 
būvis mažuosiuose apartamentuose. Ten pirmą kartą da- 
lyvavo ponia d'Avern vietoj ponios de Paraber. Iš mote- 
rų, be jos, buvo hercogienė de Falari ir freilina Laseri, 
o iš vyrų — markizas de Broilis, grafas de Nose, markizas 
de Kanijakas, hercogas de Brankas ir ševalje de Simianas. 
O markizas de Lafaras ir ponas de Farži negalėjo atvykti 
dėl negalavimų, kurių priežastys nežinomos. 

Vidurdienį įvyks valstybės tarybos posėdis. Jame re- 
gentas turi referuoti hercogui diu Menui, princui de Kon- 
ti, hercogui de Sen-Simonui, hercogui de Gišui ir kitiems 
apie keturių valstybių sutarties projektą, kurį jam at- 
siuntė abatas Diubua kartu su pranešimu, kad po trijų 
ar keturių dienų jis grįš. 

Visas dienos likutis bus skirtas tėvo pareigoms. Užva- 
kar ponas regentas ištekino savo ir ponios Demare duk- 
terį, kuri buvo auklėjama Sen-Deni vienuolyne. Ji pietaus 
su savo vyru Pale-Ruajalyje, o po pietų ponas regentas 
ją lydės į Operą, į Šarlotės Bavarietės ložę. Demare, ne- 
mačiusi savo dukters šešerius metus, įspėta, kad gali at- 
vykti į teatrą, jeigu nori su ja susitikti. 

Nors regentas susižavėjęs ponia d'Avern, jis ir toliau 
meilinasi markizei de Sabran. Markizė vis dar giriasi išti- 
kimybe, tik ne vyrui, o hercogui de Rišelje. Kad reikalas 
pasistūmėtų pirmyn, regentas vakar paskyrė poną de Sab- 
raną savo mažordomu.“ 


— Man rodos, kad darbas atliktas gerai, — tarė abatas 
Brigo, kai ševalje perskaitė pranešimą.— Tikiuosi, jūs to- 
kios pat nuomonės. 

— Taip, žinoma, brangusis abate,— atsakė d'Armanta- 
lis, — bet jeigu regentas ateityje mums neduos patogesnės 
progos mūsų planui įgyvendinti, man bus nelengva jį nu- 
gabenti į Ispaniją. 

— Kantrybės, kantrybės!-— tarė Brigo.— Viskam ateina 
laikas. Jei regentas jums duotų tokią progą šiandien, jūs, 
tur būt, negalėtumėte ja pasinaudoti. 

— Taip, jūsų teisybė. 

— Patys matote; ką dievas daro, gerai padaro. Dievas 
mums duoda šią dieną. Pasinaudokime ja ir persikrausty- 
kime į naują butą. 

D'Armantalis persikraustė greitai ir be jokio vargo. 
Ševalje pasiėmė pinigus, keletą knygų, ryšulį drabužių, 
sėdo į ekipažą, nuvažiavo pas abatą ir išsiuntė karietą na- 
mo, pasakęs, kad išvykstąs iš miesto ir kad jo nebūsią 
dešimt—dvylika dienų, užtat nereikią juo rūpintis; paskui, 
savo elegantiškus rūbus pakeitęs labiau tinkančiais tam 
vaidmeniui, kurį turėjo vaidinti, lydimas abato Brigo, jis 
nuvyko užimti naujojo savo buto, 

Tai buvo kambarys, arba, tiksliau, mansarda su kama- 
rėle, Prarasto laiko gatvės name penktas numeris penk- 
tame aukšte; dabar ta gatvė vadinasi Sen-Žozefo gatve. 
Namų savininkė — abato Brigo pažįstama, todėl jo reko- 
mendacijos dėka jauno provincialo labui buvo padaryta 
šiokių tokių nenumatytų išlaidų: savo kambaryje d'Ar- 
mantalis rado baltas kaip sniegas užuolaidas, plonutėlius 
skalbinius, lyg etažerę su knygomis ir iš pirmo žvilgsnio 
pamatė, kad čia visai pakenčiama, nors ir ne taip gera, 
kaip jo bute Rišelje gatvėje. 

Ponia Deni — taip vadinosi abato Brigo bičiulė — laukė 
savo būsimojo gyventojo, norėdama jį palydėti į jam skir- 
tą kambarį. Ji išsijuosusi gyrė ševalje visus to kambario 
patogumus, galvą guldė, kad nė už dvigubą kainą nebūtų 
jo gavęs, jeigu ne tokie laikai; užtikrino gyventoją, kad 
jos namas turįs kvartale labai gerą reputaciją ir kad dirb- 
ti nekliudys triukšmas, nes gatvė labai siaura, dviem ka- 
rietoms prasilenkti joje neįmanoma, užtat vežėjai retai 
kada drįsta čia užsukti. Į visa tai ševalje atsakė taip kuk- 
liai, kad ponia Deni, nulipusi į antrąjį aukštą, kur ji gy- 
veno, šveicoriui ir jo žmonai labai palankiai atsiliepė apie 
naująjį nuomininką. Nors tas jaunuolis savo išvaizda, be 
abejo, būtų galėjęs varžytis su žymiausiais rūmų didikais, 
jo manieros, ponios Deni nuomone, ypač kai jis kalbėda- 
vo su moterimis, nebuvo pernelyg laisvos ir drąsios, kaip 

to meto auksinio jaunimo, kuris tai laikė geru tonu. Tiesa, 
abatas Brigo savo globotinio šeimos vardu jai sumokėjo 
už tris mėnesius iš anksto. 

Po valandėlės abatas nulipo pas ponią Deni, norėdamas 
papildomai ją painformuoti apie savo jaunąjį proteže, pas 
kurį, anot jo, nesilankysią jokie svečiai, tik pats abatas ir 
senas jo tėvo draugas. Pastarasis, nors ir įgijęs karo 
tarnyboje šiurkščių manierų, esąs visokeriopos pagarbos 
vertas žmogus. D'Armantalis manė, kad toks atsargumas 
reikalingas, nes bijojo, kad, kapitonui atėjus, per daug 
neišsigąstų geroji ponia Deni, jeigu netyčia ji tą svečią 
sutiktų. 

Likęs vienas, ševalje, kuris jau spėjo apžiūrėti savo 
kambarį, įdomumo dėlei nutarė pasižvalgyti, kas yra jo 
kaimynystėje; jis atidarė langą ir ėmė stebėti gatvę. 

Pirmiausia jis įsitikino, kad ponia Deni sakė teisybę 
apie Prarasto laiko gatvę: ji buvo ne daugiau kaip dešim- 
ties—dvylikos pėdų pločio, o iš penktojo aukšto d'Ar- 
mantaliui atrodė dar siauresnė. Tokia gatvė bet kuriam 
kitam nuomininkui būtų nepatikusi, o ševalje, priešingai, 
padarė gerą įspūdį: d'Armantalis bemat suvokė, jog, per- 
metęs lentą tarp savo ir priešais esančio namo langų, jis 
galės pereiti į kitą gatvės pusę, jeigu kas ims jį perse- 
kioti. Užtat buvo svarbu užmegzti su to namo gyvento- 
jais gerus santykius. 

Deja, jo kaimynas ar kaimynė, matyt, nemėgo bend- 
rauti: langas buvo ne tik hermetiškai uždarytas, kaip to 
reikalavo metų laikas, bet ir taip aklinai užtrauktas mus- 
lino užuolaidomis, kad nebuvo likę nė mažiausio plyše- 
lio, pro kurį būtų galėjęs prasiskverbti žvilgsnis. Kitas 
langas, tikriausiai to paties kambario, buvo uždarytas ly- 
giai taip pat kruopščiai. 

Priešais stovintis namas buvo pranašesnis už ponios De- 
ni namą: jis turėjo ir šeštą aukštą, arba, teisingiau, tera- 
są. Terasoje buvo mansardos tipo kambarėlis, kaip tik 
virš sandariai užverto lango. Mansardos gyventojas, tur 
būt, buvo žymus sodininkas, nes jo kantrybė, darbas ir 
laikas pavertė tą terasą sodu, kur dvylikos ar penkiolikos 
kvadratinių pėdų plote buvo fontanas, grota ir pavėnė. 
Tiesa, kad fontanas trykštų, viršum jo buvo įtaisytas ba- 

kas, kuris žiemą prisipildo lietaus vandetis, 6 vasėrą pii- 
pilamas šulinio; grota buvo visa išklota kriauklėmis ir ant 
jos pastatyta mažytė medinė tvirtovė; iš tikrųjų prirei- 
kus ji nebūtų galėjusi duoti prieglobsčio žmogui, nebent 
tik šuniui; pagaliau pavėnė, šiuo rūsčiu žiemos metu li- 
kusi be lapijos, kuri buvo jos didžiausias gražumas, da- 
bar atrodė panaši į didelį narvą viščiukams. 

Vis dėlto d'Armantalis žavėjosi Paryžiaus miestelėno 
sumanumu: jis mokėjo susikurti kaimo aplinką ant savo 
palangės, stogo kertelėje ir net vandens nutekamojo vamz- 
džio latakėlyje. Ševalje sušnibždėjo garsias Vergilijaus 
eiles: „O fortunatos nimium!. ..", paskui, pajutęs traukiant 
žvarbų vėją ir matydamas prieš save tik monotoniškų 
stogų eilę, kaminus bei vėpūtes, uždarė langą, nusirengė 
kostiumą, apsivilko chalatą, turėjusį vienintelį trūkumą, 
kad jis buvo pernelyg puošnus iš provincijos atvykusiam 
jaunuoliui, kuriuo šiuo metu dėjosi jo šeimininkas; atsi- 
sėdo į krėslą, užkėlė kojas ant židinio grotų, pasiėmė aba- 
to de Šolje tomelį ir, norėdamas prasiblaškyti, ėmė skai- 
tyti jo eiles, skirtas panelei de Lone; apie tas eiles jam 
buvo kalbėjęs markizas de Pompaduras, ir dabar, kai jis 
pažinojo jų heroję, jos sužadino jam naują susidomėjimą. 

Po kiek laiko jis pastebėjo, kad langas kitapus gatvės, 
prieš valandą buvęs taip aklinai uždarytas, pagaliau at- 
lapotas. D'Armantalis mašinaliai atsistojo, atitraukė užuo- 
laidą ir įsmeigė akis į kambarį, kurį šią akimirką galėjo 
stebėti. 

Iš visa ko buvo matyti, kad tame kambaryje gyvena mo- 
teris. Greta lango, prie kurio ant užpakalinių kojyčių, pir- 
mutinėmis atsirėmęs į palangę, stovėjo mažas baltintos 
kavos plauko šuniukas ir smalsiai žiūrėjo į gatvę, buvo 
padėti spręstuvai. Kambario gilumoje, prieš langą, ilsėjosi 
tarp dviejų melodijų atvožtas klavesinas. Ant sienų, iš- 
klijuotų persiškais apmušalais, kabojo keletas pastelių 
juodmedžio rėmeliuose su auksiniais kraštais, o pro mus- 
linines užuolaidas, taip puikiai slepiančias lango stiklus, 
buvo matyti kitos, kartūninės, užuolaidos, lygiai su tokiais 
pat ornamentais, kaip ir apmušalų. Pro antrą, pravirą, 


! Kokie laimingi kaimiečiai. .. (Iot.). 

langą buvo galima įžiūrėti uždengtą nišą, kurioje greičiau- 
siai stovėjo lova. Kiti baldai buvo labai paprasti, bet 
tvarkingi bei nuostabiai suderinti, ir už tai jie turėjo būti 
dėkingi to mažo butelio kuklios gyventojos skoniui, o ne 
turtingumui. 

Sena moteriškė šluostė dulkes, šlavė ir tvarkė kambarį, 
matyt, naudodamasi tuo, kad nėra namie šeimininkės; 
nors kambaryje buvo tik senutė, nekilo jokių abejonių, 
kad gyvena čia ne ji. 

Ūmai šuniukas, kurio didelės akys iki šiol klaidžiojo 
į šalis su būdingu tiems gyvuliams aristokratišku nerū- 
pestingumu, sujudo, palenkė galvą ir ėmė žvilgčioti į pa- 
nelį, paskui nuostabiai lengvai ir vikriai užšoko ant pa- 
langės ir čia atsitūpė, pastatęs ausis ir pakėlęs laibą bei 
grakščią pirmutinę kojytę. Iš tų ženklų ševalje suprato, 
kad pareina kambarėlio gyventoja, ir tuojau atidarė lan- 
gą. Deja, buvo jau per vėlu: gatvėje jis nieko nepamatė. 
Tuo momentu šuniukas stryktelėjo nuo lango ir pribėgo 
prie durų. Iš to d'Armantalis padarė išvadą, jog dama 
lipa laiptais; norėdamas kaip reikiant ją apžiūrėti, jis pa- 
sitraukė atgal ir pasislėpė už užuolaidos. Bet dabar senutė 
priėjo prie lango ir jį uždarė. Ševalje nelaukė tokios ato- 
mazgos ir iš pradžių net pyktelėjo. Tuomet ir jis užvėrė 
savo langą, vėl atsisėdo į krėslą ir padėjo kojas ant židi- 
nio grotelių. 

Sėdėti vienam buvo nelinksma, ir ševalje, labai mėgstąs 
kompaniją ir, kaip paprastai, pasinėręs į visas tas smulk- 
menas, kurios sudaro aukštuomenės žmogaus gyvenimo 
tikrąją esmę, pajuto, kaip jam bus nuobodu, jeigu čia jis 
užtruks kiek ilgiau. D'Armantalis prisiminė kadaise taip 
pat grodavęs klavesinu ir piešdavęs, ir jam dingtelėjo, 
kad laikas taip neprailgtų, jeigu jis turėtų bent pakenčia- 
mą klavesiną ir keletą pastelių. Jis paskambino durininkui 
ir jį paklausė, kur galima gauti tuos daiktus. Durininkas 
atsakė, kad bet kokie papildomi baldai pateikiami, aiškų, 
buto nuomininko sąskaita; jeigu jis nori turėti kambaryje 
klavesiną, jam reikia jį išsinuomoti; o pastelių galima nu- 
sipirkti rašymo reikmenų krautuvėlėje, kuri yra Kleri ir 
Gro-Šene gatvių kampe. 

D'Armantalis davė durininkui dubloną!, pareikšdamas, 
jog po pusvalandžio nori turėti kambaryje klavesiną ir 
visus piešimo reikmenis. Dublonas buvo neatremiamas 
argumentas, tuo ševalje ne sykį įsitikino. Tačiau d'Ar- 
mantalis ėmė sau priekaištauti, kad šį kartą jis panaudojo 
tą argumentą nedovanotinai lengvai; tai tiesiog nesideri- 
na su jo kuklia padėtimi; tuomet jis vėl pašaukė dutininką 
ir jam pasakė, kad už savo dubloną tikisi ne tik įsigyti 
popieriaus ir pasteles, bet ir išsinuomoti vienam mėnesiui 
klavesiną. Durininkas atsakė, kad gal ir pavyks, jeigu 
jis derėsis kaip sau, bet, žinoma, jam reikės užmokėti už 
atvežimą. D'Armantalis sutiko. 

Po pusvalandžio jis gavo viską, ko prašė, nes Paryžius 
jau tada buvo stebuklingas miestas kiekvienam, kas laikė 
savo rankose auksinę burtininko lazdelę. 

Durininkas, nulipęs žemyn, pasakė žmonai, kad jaunuo- 
lis iš penktojo aukšto švaisto pinigus ir šitaip gali elge- 
tom paleisti savo šeimą. Jis parodė žmonai dvi monetas 
po šešis frankus, kurias sutaupė iš d'Armantalio dublono. 
Žmona paėmė monetas vyrui iš rankų, jį apšaukusi gir- 
tuokliu, ir padėjo į odinį kapšą, paslėptą po krūva skudu- 
rų, apverkdama nelemtą likimą tų tėvų ir motinų, kurie 
atsisako būtiniausių dalykų dėl tokių plevėsų, kaip nau- 
jasis gyventojas. Tai buvo laidotuvių žodis ševalje dub- 
lonui. 


IX 
MIESTELĖNAS Iš PRARASTO LAIKO' GATVĖS 


Tuo metu d'Armantalis sėdėjo prie savo klavesino ir 
uoliai lavinosi. Pirklys pasielgė su juo gana sąžiningai, 
jam atsiuntęs visai neblogai suderintą instrumentą, ir še- 
valje, įsitikinęs, kad jis nuostabiai groja, pradėjo galvoti 
turįs įgimtą muziko talentą, tik iki šiol jam tiesiog nepa- 
sitaikiusi proga jį ugdyti. Matyt, čia buvo dalis tiesos, 
nes, skambindamas vieną nuostabią savo trelę, jis paste- 
bėjo, kaip kitapus gatvės penki švelnūs pirščiukai paleng- 
va kilstelėjo užuolaidą, pro kurią buvo neįmanoma įžiū- 


! Dublonas-- Ispanijos auksinė moneta. 


72 


rėti, iš kur sklinda ta nepaprasta melodija. Deja, pamatęs 
tuos pirščiukus, ševalje užmiršo muziką ir gyvai pasisuko 
su savo taburete į langą, tikėdamasis išvysti ne tik ran- 
kytę, bet ir nepažįstamosios veidą. Tas blogai apskaičiuo- 
tas manevras jį pražudė. Mažojo kambario šeimininkė, 
užklupta smalsaujant, nuleido užuolaidą. D'Armantalis, 
įžeistas tokio nepaprasto griežtumo, uždarė langą ir iki 
vakaro niršo ant savo kaimynės. 

Vakare jis piešė, skaitė ir grojo klavesinu. Ševalje nie- 
kada nebūtų pamanęs, kad valanda turi tiek minučių ir 
diena — tiek valandų. Dešimtą valandą jis paskambino 
durininkui, norėdamas duoti nurodymų dėl rytdienos. Bet 
durininkas neatėjo: jis jau seniai miegojo. Ponia Deni sa- 
kė teisybę: tai buvo ramus namas. D'Armantalis tokiu 
būdu sužinojo, kad esama žmonių, kurie eina gulti tuo 
metu, kada jis paprastai sėsdavo į karietą pradėti savo 
vizitų. Šis atradimas davė gausybę medžiagos jo svars- 
tymams apie Keistus tos nelaimingos klasės papročius: 
ji nesilanko nei Operoje, nei kviestinėse vakarienėse, 
naktį miega, o dieną budi. Ševalje pagalvojo, kad verta 
pabuvoti Prarasto laiko gatvėje, jeigu nori pamatyti to- 
Kius dalykus, ir davė sau žodį palinksminti draugus, kai 
galės jiems apie tai papasakoti. 

Bet viena aplinkybė jam patiko: jo kaimynė, kaip ir 
jis, nemiegojo; tai liudijo, jog ji pranašesnė už vulgarius 
Prarasto laiko gatvės gyventojus. D'Armantalis vis dar 
manė, jog žmonės budi vien todėl, kad nenori miego arba 
kad nori pasilinksminti. Jis užmiršo tuos, kurie budi iš 
būtinybės. 

Vidurnaktį kambaryje kitapus gatvės šviesa užgeso, ir 
d'Armantalis taip pat nutarė gulti. 

Kitą rytą, aštuntą valandą, pas jį atėjo abatas Brigo. 
Jis atnešė antrą princo de Selamaro slaptų agentų prane- 
šimą. Štai kas jame buvo rašoma: 


„Trečia valanda ryto. 
Kadangi vakar dieną ponas regentas praleido tvarkin- 
gai, jis liepė jį pažadinti devintą valandą. 
Jis priims keletą asmenų, paskirtų dalyvauti rytą jo kė- 
limosi ceremonijoje. 


Nuo dešimtos valandos. iki vidudienio duos viešą au- 
dienciją. 

Nuo dvyliktos valandos iki pirmos drauge su Lavrije- 
ru ir Leblanu nagrinės savo šnipų pranešimus. 

Nuo pirmos iki antros kartu su Torsi skaitys laiškus. 

Pusę trijų eis į regento tarybą ir aplankys karalių. 

Trečią valandą vyks į Senos gatvę, kur drauge su Bran- 
kas ir Kanijaku žais muštuką prieš hercogą de Rišelje, 
markizą de Broilį ir grafą de Gasą. 

Šeštą valandą važiuos vakarieniauti į Liuksemburgo rū- 
mus pas hercogienę de Beri ir ten praleis vakarą. 

Į Pale Ruajalį grįš be apsaugos, jei tik hercogienė de 
Beri jam neduos savo eskorto". 


— Velniai rautų, be apsaugos, brangusis abate! Kokia 
jūsų numonė?— paklausė d'Armantalis, tvarkydamasis 
savo tualetą — Ar jūs, tai išgirdęs, neėmėte varvinti 
seilės? 

— Taip, be apsaugos, bet su pėsčiais palydovais, rai- 
tais kurjeriais, vežėjų; visi tie žmonės pešasi, tiesa, gana 
prastai, bet užtat rėkia labai garsiai. Kantrybės, kantry- 
bės, mano jaunasis drauge! Vadinasi, jūs trokštate kuo 
greičiau tapti Ispanijos grandu? 

— Ne, brangusis abate, aš trokštu kuo greičiau išlįsti 
iš šitos mansardos, kur visko trūksta ir kur, kaip matote, 
man pačiam tenka rūpintis savo tualetu. Vadinasi, jūsų 
manymu, menkniekis — eiti gulti dešimtą valandą vakaro 
ir rytą rengtis be liokajaus pagalbos! 

— Užtat jūs turite muziką, — prieštaravo abatas. 

— Taip, čia tiesa, — tarė d Armantalis.— Prašau, abate, 
atidaryti langą, tegu visi mato, kad aš priiminėju žmones 
iš geros draugijos. Šitai mane iškels kaimynų akyse. 

— Žiūrėk tu man, žiūrėk, — tarė abatas, vykdydamas še- 
valje prašymą, — visai neblogai! 

— Neblogai?— atsiliepė d'Armantalis.— Bet juk tai nuo- 
stabu! Arija iš „Armidos“, dievaži! Tegu mane velniai 
griebia, jei aš maniau rasiąs ką nors panašaus penktame 
aukšte, ir dar Prarasto laiko gatvėje. 

-— Ševalje, aš jumš pranašauju,— tarė abatas, — kad, 
jeigu ta dainininkė jauna ir graži, po savaitės mums bus 
lygiai taip pat sunku jus priversti išeiti iš šio kambario, 
kaip dabar — jame pasilikti. 

— Brangusis abate,— atsakė d'Armantalis, linguodamas 
galvą, — jeigu jūs turėtumėte tokią gerą slaptą policiją, 
kaip princas de Selamaras, žinotumėte, kad aš ilgam išsi- 
gydžiau nuo meilės. Kad negalvotumėte, jog leidžiu die- 
nas, dūsaudamas dėl meilės, paprašysiu jus, nulipus 
žemyn, man atsiųsti, sakysim, pašteto ir tuziną butelių pir- 
marūšių vynų. Pasikliauju jumis: girdėjau, kad jūs žino- 
vas. Be to, tie jūsų atsiųsti vynai parodys globėjo dėmesį 
savo augintiniui; jei aš pats nusipirkčiau, jie liudytų jūsų 
globotinio pasileidimą, o man reikia išsaugoti ponios Deni 
akyse provincijos vaikino reputaciją. 

— Teisingai. Aš pasitikiu jumis ir neklausiu, kam jums 
viso to reikia. 

— Ir gerai darote, brangusis abate,— tai būtina mūsų 
reikalo labui. 

— Po valandos paštetas ir vynas bus čia. 

— Kada aš jus pamatysiu? 

— Tur būt, rytoj. 

—- Vadinasi, iki rytojaus. 

— Jūs mane išvarote? 

— Aš laukiu svečio. 

— Taip pat mūsų reikalo labui? 

— Už tai atsakau. Eikite, ir tesaugo jus dievas! 

— Likite, ir tenegundo jūsų šėtonas. Atsiminkite, kad 
dėl moters mus visus išvarė iš žemiškojo rojaus. Saugo- 
kitės moterų! 

— Amen!-— tarė ševalje ir atsisveikindamas pamosavo 
abatui Brigo ranka. 

Iš tikrųjų, kaip tat pastebėjo gerasis abatas, d'Armanta- 
liui labai knietėjo, jog jis išeitų. Jo meilė muzikai, kurią 
jis pajuto tik vakar, taip išbujojo, kad ševalje nenorėjo, 
jog kas jam trukdytų ja mėgautis. Iš balso ir klavesino 
garsų, sklindančių pro prakeiktą langą, dar vis aklinai 
uždarytą, d Armantalis nusprendė, kad jo kaimynė — pui- 

ki muzikė: ji skambino nuostabiai gerai, o jos balsas, švei- 
nus ir plataus diapazono, jai dainuojant aukštas gaidas, 
vibravo, ir tai jaudino iki širdies gelmių. Todėl po vieno 
ypatingai sunkaus ir be priekaištų atlikto pasažo d'Ar- 
mantalis neiškentė nepaplojęs ir nesurikęs „bravo“. Deja, 
šitai ne tik nepadrąsino dainininkės, kuri vienumoje ne- 
buvo pratusi prie tokio triumfo, bet, atvirkščiai, taip smar- 
kiai ją sutrikdė, kad tą pat akimirksnį nutilo ir klavesinas, 
ir balsas; visiška tyla pakeitė melodiją, kurią išgirdęs še- 
valje taip neatsargiai išreiškė susižavėjimą. 

Užtat d'Armantalis pamatė, kaip atsidarė kambario du- 
rys viršuje; iš šio kambario, kaip mes jau sakėme, buvo 
galima patekti tiesiai į terasą. Pirmiausia pro duris pa- 
sirodė ištiesta ranka, matyt, klausianti, koks oras. Tur būt, 
atsakymas buvo raminantis, nes įkandin rankos išlindo 
galva su kartūninė kepuraite, surišta ant kaktos siaura 
šilkine juostele, o po valandėlės paskui galvą išniro ir 
liemuo, apvilktas chalatu iš tos pat medžiagos, kaip ir 
kepuraitė. Tačiau ševalje dar negalėjo tiksliai nustatyti, 
kokios lyties buvo žmogysta, kuri vos pasiryžo išeiti į gry- 
ną orą. Pagaliau saulės spindulys, prasiskverbęs pro de- 
besis, matyt, įliejo baikščiam mansardos gyventojui žva- 
lumo, ir jis išdrįso žengti per slenkstį. Tuomet iš jo trum- 
pų juodo aksomo kelnių ir ažūrinių kojinių d'Armantalis 
pažino, kad personažas, pasirodęs scenoje, — vyras. 

Tai ir buvo sodininkas, apie kurį mes kalbėjome. 

Kelias dienas truko blogi orai, ir jis, be abejo, negalėjo. 
rytais pasivaikščioti ir rūpintis sodu; užtat dabar jis Žval- 
gėsi po savo valdas su nerimu, aiškiai būkštaudamas rasti 
kokią vėjo ar lietaus padarytą žalą. Bet, kai sodininkas 
kruopščiai apžiūrėjo fontaną, grotą ir pavėnę, svarbiau- 
sius terasos. papuošalus, jo veide švystelėjo džiaugsmas, 
panašiai kaip saulė danguje. Jis ne tik pamatė, kad vis- 
kas vietoje, bef ir aptiko, kad bakas pilnas vandens. Todėl 
jis nusprendė suteikti sau malonumą — paleisti fontaną; 
tai buvo išlaidumas, kurio jis, Liudviko XIV pavyzdžiu, 
neatsižadėdavo tik sekmadieniais. Jis atsuko kraną, ir fon- 
tano čiurkšlės, sudarydamos didingą reginį, šovė į keturių 
ar penkių pėdų aukštį. 

Žmogelis taip nudžiugo, kad net ėmė niūniuoti seną pie- 
menų dainelę, d'Armantaliui žinomą nuo lopšio. Karto- 
damas: 

Leiskite man eiti, 
Leiskite man žaisti, 
Po lazdyno krūmu 
Pamiškėj žalioj, 


jis pribėgo prie savo lango ir du kartus garsiai pašaukė: 

— Batilda! Batilda! 

Dabar ševalįe suprato, kad penktojo ir šeštojo aukšto 
kambariai tarpusavy bendrauja ir kad tarp sodininko ir 
muzikės yra kažkoks ryšys. Nutaręs, kad jeigu jis nenu- 
eis nuo lango, muzikė dėl savo kuklumo, kuriuo jis tik 
ką įsitikino, tikriausiai nelips į terasą, d'Armantalis, dė- 
damasis nerūpestingas, uždarė savo langą, tačiau paliko 
mažą tarpelį tarp užuolaidų, pro kurį jis galėjo matyti, 
pats būdamas nepastebimas. 

Įvyko tai, ko jis ir laukė, Po valandėlės lange pasirodė 
žavinga merginos galvutė. Bet kadangi dirva, kuria drą- 
siai žengė vyriškis, pašaukęs penktojo aukšto gyventoją, 
be abejonės, buvo perdaug drėgna, ji nepanorėjo pas jį 
ateiti. Šuniukas, toks pat bailus, kaip ir šeimininkė, liko 
šalia jos, padėjęs kojytes ant palangės, ir purtė galvą, 
tarsi neigiamai atsakydamas sodininkui, kuris atkakliai 
bandė nuvilioti gyvulėlį toliau, negu sutiko eiti jo šei- 
mininkė. 

Tuo tarpu vyriškis ir mergina ėmė kalbėtis, ir d Arman- 
talis keletą minučių galėjo tik stebėti savo kaimynę, ka- 
dangi pro uždarytą langą nebuvo girdėti jų žodžių. 

Ji, atrodė, buvo sulaukusi to puikaus amžiaus, tos ribos 
tarp vaikystės ir jaunystės, kada merginos širdyje ir iš- 
vaizdoje viskas pražysta — jausmai, gracija, grožis. Iš pir- 
mo žvilgsnio buvo aišku, kad jai ne mažiau šešiolikos ir 
ne daugiau aštuoniolikos metų. Joje keistai buvo susimai- 
šę dviejų rasių bruožai: ji turėjo anglės šviesius plaukus, 
matinę odą ir gulbės kaklą, bet ispanės juodas akis, ko- 
ralų spalvos lūpas ir perlų dantis. Kadangi ji nenaudojo 
nei baltų, nei raudonų dažų, o pudra tuo metu ką tik 
buvo įėjusi į madą, be to, skirta vien aristokratų galvoms, 

jos veidas spindėjo natūraliu gaivumu, ir niekas netemdė 
žavaus jos plaukų atspalvio. Ševalje sustingo, tarsi eksta- 
zės pagautas. 

Jis atsipeikėjo, išgirdęs atidaromų durų girgžtelėjimą: 
į ševalję mansardą tarnas iškilmingai įnešė abato Brigo 
atsiųstąjį paštetą ir vyną. Pamatęs tuos maisto produktus, 
d'Armantalis prisiminė, kad dabar ne metas vėpsoti pro 
langą, kad jis susitarė pasimatyti su kapitonu Rokfinetu 
dėl labai svarbių reikalų. Jis išsitraukė laikrodį ir pamatė, 
kad jau dešimta valanda ryto. Kaip mes prisimename, tai 
ir buvo sutartasis laikas. D'Armantalis atleido tarną, kai 
tik tas padėjo produktus ant stalo, pats serviravo pusry- 
čius, bijodamas, kad durininkas nesužinotų jo reikalų, ir, 
vėl atidaręs langą, ėmė laukti kapitono Rokfineto. | 

Vos tik užėmęs stebėjimo postą, jis pamatė garbųjį ka- 
pitoną: iškėlęs galvą ir įsirėmęs į šoną, jis ėjo iš Gro-Šene 
gatvės karingu ir ryžtingų žingsniu, kaip žmogus, kuris, 
sakytum graikų filosofas, jaučia, kad visą turtą nešasi su 
savimi. Skrybėlė, tas termometras, kuris kapitono artimie- 
siems rodė tikrąją jo finansų būklę, laimingomis dienomis 
tvirtai besilaikanti ant jo galvos, kaip piramidė ant savo 
pagrindo, dabar vėl buvo smarkiai pakrypusi; tai prieš 
kiek laiko nepaprastai apstulbino baroną de Valefą; vie- 
nas iš trijų jos kampų beveik siekė dešinįjį petį, o kitas 
prieš keturiasdešimt metų būtų galėjęs duoti Franklinui 
mintį išrasti perkūnsargį, jei Franklinas tą dieną būtų su- 
tikęs kapitoną. Nuėjęs trečdalį gatvės, jis, kaip buvo su- 
tarta, pakėlė galvą ir viršum savęs pamatė ševalje. Jie 
pasikeitė ženklu, ir kapitonas, stratego žvilgsniu įvertinęs 
dispoziciją ir suvokęs, kurios durys atitinka d'Armantalio 
langą, žengė per ponios Deni taikingų namų slenkstį taip 
nerūpestingai, tarsi būtų ėjęs į žinomą smuklę. Ševalje 
užvėrė langą ir kruopščiai užtraukė užuolaidą. Sunku pa- 
sakyti, ar jis tai padarė-dėl to, kad puikioji kaimynė jo 
nepamatytų su kapitonu, ar kad kapitonas jos nepamatytų. 

Po valandėlės d'Armantalis išgirdo kapitono žingsnius 
ir į laiptų turėklus besidaužančios špagos, garsiosios koliše- 
mardos, džingsėjimą. Kadangi šviesa sklido iš apačios, ka- 
pitonas, užkopęs į ketvirtąjį aukštą, atsidūrė gana keblioje 
padėtyje — nežinojo, ar turi sustoti, ar eiti toliau. Jis iš- 

kalbingai kostelėjo ir, pamatęs, kad šio garso nesuprato 
tas, kurio jis ieško, tarė: 

— Velniai rautų, ševalje, jūs mane kvietėte, matyt, ne 
dėl to, kad nusisukčiau sprandą; atidarykite savo duris 
arba bent uždainuokite, kad šviesa arba jūsų balsas man 
rodytų kelią; juk aš paklysiu kaip Tezėjas labirinte, 

Ir kapitonas visa gerkle užtraukė: 


Gražioji Ariana, aš jus meldžiu. .. 


Sevalje pribėgo ir atidarė duris. 

— Pačiu laiku!-— tarė kapitonas, išnirdamas iš priete- 
mos.— Jūsų karvelidėje velniškai tamsūs laiptai. Na, štai 
ir aš. Kaip matote, manimi galima pasikliauti: laikausi są- 
lygų ir nevėluoju į pasimatymą. Samariteno bokšte iš- 
mušė dešimt kaip tik tuo momentu, kada ėjau per Naująjį 
tiltą. 


X 
SUSITARIMAS 


Ševalje ištiesė kapitonui Rokfinetui ranką ir tarė: 

— Taip, aš matau, kad jūs laikotės žodžio, bet paskubė- 
kite į vidų: man svarbu, kad kaimynai neatkreiptų į jus 
dėmesio, 

— Tuomet aš tyliu kaip žuvis, — atsakė kapitonas.— Be 
to,— pridūrė jis, rodydamas paštetą ir butelius, kuriais 
buvo apkrautas stalas,— jūs radote patikimą priemonę 
užkimšti man burną. 

Kapitonui įėjus, ševalję užtrenkė duris ir užstūmė 
skląstį. 

— A, paslaptis? Juo geriau, aš už paslaptį. Beveik vi- 
sada ką nors laimi, susidūręs su žmonėmis, kurie iš pra- 
džių jums sako: „Tssl“ Šiaip ar taip, jūs labai gerai pa- 
darėte, kad kreipėtės į savo tarną,— kalbėjo toliau kapi- 
tonas, grįždamas prie mitologijos, — nes mano asmenyje 
jūs regite Harpokrato, tylos dievo, anūką. Taigi nebi- 
jokite. + 


79 


— Puiku, kapitone,— tarė d'Armantalis;— nes, prisipa- 
žinsiu, turiu jums pasakyti tokių svarbių dalykų, kad iš 
anksto negaliu jūsų nepaprašyti būti diskretišku. 

— Manimi galite pasikliauti, ševalje. Duodamas maža- 
jam Ravanui pamoką, akies krašteliu aš mačiau, kaip 
meistriškai jūs valdote špagą, o aš mėgstu drąsius žmo-. 
nes. Ir paskui, atsidėkodamas už paslaugą, nevertą nė 
supuvusio skatiko, jūs man padovanojote šimto luidorų, 
vertės žirgą, o aš mėgstu dosnius žmones. Jeigu jūs du 
kartus nusipelnėte mano pagarbą, tai kodėl man vieną 
kartą nenusipelnyti jūsiškės? 

— Puiku, — tarė ševalje.— Matau, kad mes galime su- 
sitarti. 

— Kalbėkite, aš jūsų klausau,— atsakė kapitonas, nu- 
taisęs be galo rimtą veidą. 

— Jums, brangusis svety, bus patogiau manęs klausy- 
tis atsisėdus. Taigi sėskim prie stalo ir papusryčiaukim. 

— Ševalje, jūs kalbate kaip šventasis Jonas Auksabur- 
nis, — tarė kapitonas, nusisegdamas špagą ir dėdamas drau- 
ge su skrybėle ant klavesino— Su jumis negalima nesu- 
tikti. Aš pasirengęs, — kalbėjo jis toliau, sėsdamas prie- 
šais d'Armantalį. — Komanduokite operacijai, ir aš ją 
atliksiu. 

— Paragaukite šito vyno, o aš tuo tarpu atakuosiu paš- 
tetą. | 

— Teisingai, — tarė kapitonas.— Padalinkime mūsų jė- 
gas ir pulkime priešą skyrium, o paskui susijungsime ir 
ji pribaigsime. 

Ir, paremdamas teoriją praktika, kapitonas čiupo pirmą 
pasitaikiusį butelį, atkimšo ir, prisipylęs pilną stiklinę, 
ištuštino taip lengvai, tarsi gamta jį būtų apdovanojusi 
kažkokiu ypatingu rijimo aparatu. Bet reikia pripažinti 
teisybę: kai tik jis išmaukė vyną, tuoj pastebėjo, kad 
gėrimas, su kuriuo jis taip įžūliai elgėsi, vertas kur kas 
didesnio dėmesio. 

— Oho!— tarė jis, pliaukštelėdamas liežuviu ir iš lėto, 
su pagarba statydamas ant stalo stiklinę. — Ką gi aš, ne- 
švankėlis, darau! Ryju nektarą kaip atskiestą vyną! Ir 
dar tik ką atsisėdęs prie stalo! Ak mano drauge Rokfine- 

tai, — kalbėjo jis toliau, linguodamas galvą ir įsipildamaš 
antrą stiklinę, — tu pradedi senti. Prieš dešimt metų, pir- 
mam lašeliui palietus tavo gomurį, būtum žinojęs, ką ge- 
ri, o dabar tau reikia kelių bandymų, kad suprastum, ko 
verti daiktai. .. Į jūsų sveikatą, ševalje! 

Šį sykį kapitonas, pasidaręs apdairesnis, palengva, per 
tris kartus, išgėrė antrąją stiklinę ir iš pasitenkinimo pri- 
simerkė. 

— Tai 1702 metų -— kautynių prie Fridlendeno metų --- 
„Ermitažas“!— tarė jis.— Jeigu jūsų tiekėjas turi daug 
tokio vyno ir jeigu jis duoda kreditan, pasakykite man 
jo adresą: jis susilauks mano asmenyje puikaus kliento! 

— Kapitone,— atsakė ševalje, savo pusryčių draugui 
įvertęs į lėkštę didžiulį gabalą pašteto,— mano tiekėjas 
ne tik duoda kreditan — mano bičiuliams jis negaili to 
vyno veltui. 

— O, puikus žmogus!-—- sušuko kapitonas jausmingai, 
Po valandėlės tylos, kurios metu paviršutiniškam stebėto- 
jui galėjo atrodyti, kad kapitonas dabar skanauja, ar gar- 
dus paštetas, taip pat uoliai, kaip tik ką bandė nustatyti, 
ko vertas vynas, — taigi po valandėlės tylos Rokfinetas, 
pasirėmęs alkūnėmis ant stalo ir žiūrėdamas į d' Armantalį 
vylingu žvilgsniu, su peiliu ir šakutę rankose tarė:— Va- 
dinasi, brangusis ševalje, mes dalyvaujame sąmoksle, ir 
mums, matyt, reikia to vargšo kapitono Rokfineto pa- 
galbos? .. 

— Kas jums tai sakė, kapitone?— nustebo ševalje, ne- 
jučiom krūptelėjęs. 

— Kas man sakė, po šimts velnių! Gera šarada! Žmo- 
gus dovanoja šimto luidorų vertės žirgus ir šiokiadieniais 
geria vyną, Kurio butelis kaštuoja pistolį, o gyvena man- 
sardoje Prarasto laiko gatvėje. Velniai griebtų, ką gi, jū- 
sų nuomone, jis veikia, jei nedalyvauja sąmoksle? 

— Tuomet, kapitone,— juokdamasis tarė d'Armanta- 
lis, — nesiginsiu. Labai galimas daiktas, kad atspėjote. Ar- 
gi jus gąsdina sąmokslas? — kalbėjo toliau ševalje, pilda- 
mas savo svečiui vyno. 

— Mane? Gąsdina? Kas sakė, kad yra pasaulyje toks 
dalykas, kuris galėtų išgąsdinti kapitoną Rokfinetą? 

— Ne aš, kapitone, nes, vos tik susipažinęs su jumis 
ir persimetęs keletu žodžių, tuoj pat po pirmo mūsų susi- 
tikimo panorau jums pasiūlyti būti mano pagalbininku. 

— Vadinasi, jeigų mus pakars, jūs kabėsite dvidešim- 
ties pėdų aukštyje, o aš — dešimties; štai ir viskas. 

— Velniai rautų, kapitone!— tarė d'Armantalis, vėl pil- 
damas jam vyno.— Jei iš pat pradžių matysime daiktus 
juodos spalvos, tai nieko negalėsime imtis, 

— Taip jūs kalbate todėl, kad aš užsiminiau apie kai- 
tuves?— paklausė kapitonas.— Bet tat nieko neįrodo. O kas 
yra kartuvės, filosofo nuomone? Vienas iš tūkstančio bū- 
dų atsisveikinti su gyvybe ir, ko gero, vienas iš mažiau- 
siai nemalonių. Puikiai matyti, kad jūs niekada nesusidū- 
rėte su jomis akis į aki, jeigu taip jų boditės. Be to, ka- 
dangi mes esame aukštos kilmės, mums nukirs galvą, kaip 
ponui de Roanui. Ar matėte, kaip kirto galvą ponui de 
Roanui?— kalbėjo kapitonas, žiūrėdamas d'Armantaliui 
tiesiai į akis.— Kaip ir jūs, jis buvo gražus jaunuolis, maž- 
daug jūsų amžiaus. Jis dalyvavo sąmoksle, kaip ir jūs 
ketinate dalyvauti, bet sąmokslas nepasisekė. Na ir kas! 
Kiekvienas gali suklysti. Jam pastatė gražų juodą ešafotą; 
leido atsigręžti į tą pusę, kur buvo jo mylimosios langas; 
žirklėmis jam nukirpo marškinių apykaklę; bet budelis 
buvo nerangus, įpratęs daugiau karti, o ne galvas kapoti; 
tris kartus jis smogė kirviu, o galva vis nekrinta; tada ki- 
bo į darbą su peiliu, kurį išsitraukė iš už juostos, ir, 
gerokai pasikamavęs, pagaliau jam perpiovė kaklą... Jūs 
drąsuolis!— kalbėjo toliau kapitonas, matydamas, kad še- 
valje net nemirktelėjęs išklausė smulkų pasakojimą apie 
tą siaubingą mirties bausmės įvykdymą.— Štai jums ma- 
no ranka, galite manimi pasikliauti. O prieš ką tas są- 
mokslas? Dėstykite. Prieš hercogą diu Meną? Ar prieš 
hercogą Orleanietį? Šlubiui reikia antrą koją nulaužti? Ar 
vienakiui išdurti antrą akį? Aš pasirengęs. 

— Nieko panašaus, kapitone, jei duos dievas, apsieisim 
be kraujo praliejimo. 

— Tai prieš ką tuomet kėsinamasi? 

— Ar jūs kada nors girdėjote apie Mantujos hercogo 
sekretoriaus pagrobimą? 

— De Matiolio? 

— Taip. 

— Velniai rautų! Aš žinau tą dalyką geriau, negu bet 
kas kitas. Mačiau, kaip jį vežė į Pinjerolį. Tai padarė 
ševalje de Sen-Martenas ir ponas de Vilrua. Net jums 
pasakysiu, kad už tai jie gavo po tris tūkstančius livrų 
sau ir savo Žmonėms. 

— Šykščiai jiems užmokėjo!— su panieka tarė d'Ar- 
mantalis. 

— Jūs taip manote, ševalje? Vis dėlto trys tūkstan- 
čiai livrų — apvali suma. 

— Vadinasi, už tris tūkstančius livrų jūs. imtumėtės 
tokio darbo? 

— Imčiausi,— atsakė kapitonas. 

— O jeigu jums reikėtų pagrobti ne sekretorių, o her- 
cogą? 

— Tai kaštuotų brangiau. 

— Bet vis dėlto jūs imtumėtės? 

— O kodėl ne? Tik pareikalaučiau dvigubos sumos, 
štai ir viskas. 

— O jeigu, sutikęs mokėti dvigubą sumą, toks žmogus, 
kaip aš, jums tartų: „Kapitone, aš nenoriu jūsų statyti 
į slaptą pavojų, palikdamas likimo valiai, o drauge su 
jumis einu į kovą ir, kaip ir jūs, statau ant kortos savo 
vardą, savo ateitį ir savo gyvybę“, — ką jūs tam žmogui 
atsakytumėte? 

— Aš jam paduočiau ranką, kaip ją duodu jums. Da- 
bar sakykite, prieš ką kėsinamasi? 

Ševalje pripildė stiklines ir tarė: 

— Į regento sveikatą ir kad jis laimingai pasiektų Ispa- 
nijos sieną, kaip Matiolis pasiekė Pinjerolį! 

— Mat kaip! ..— tarė kapitonas Rokfinetas, pakėlęs sa- 
vo stiklinę sulig akimis, ir po pauzės kalbėjo toliau:— 
O kodėl ne? Pagaliau ir regentas tik žmogus. Jeigu ne- 
pasisektų, mūsų nei kartų, nei galvos mums kirstų, o ket- 
virčiuotų. Kitam būčiau pasakęs, kad tai kaštuos bran- 
giau, bet jums, ševalje, neturiu dviejų kainų. Jūs man 
duosite šešis tūkstančius livrų, ir aš jums surasiu dvylika 
žmonių, pasirengusių viskam. 

— Ir jūs manote, kad tais žmonėmis galima pasitikė- 
ti?— gyvai paklausė d'Armantalis. 

— Argi jie žinos, kas čia dedasi? — atsakė kapitonas.— 
Jie manys, kad tai paprasčiausios lažybos, ne daugiau. 

— O aš jums įrodysiu, kad su draugais nesideru,— ta- 
rė d Armantalis, atidaręs sekreterą ir imdamas kapšą su 
tūkstančiu pistolių.— Štai jums du tūkstančiai livrų auksu. 
Jei mums pasiseks, jie įeis į sutartąją sumą, jei nepasi- 
seks, jūs visi turėsite tiek, kiek dabar duodu. 

— Ševalje,— atsakė kapitonas, paėmęs kapšą ir be ga- 
lo linksmai kilnodamas.— Suprantate, pinigų aš neskai- 
čiuosiu, nes jus įžeisčiau... O kada numatytas pagro- 
bimas? 

— Dar nieko nežinau, brangusis kapitone, bet jeigu 
pripažįstate, kad paštetas neblogas ir vynas geras, ir jei- 
gu norite kasdien man suteikti tokį pat malonumą, kaip 
šiandien, pusryčiaudamas kartu su manimi, aš jus pain- 
formuosiu. 

— Ne, ševalje, apie tai negali būti nė kalbos, dabar 
jau gana juokauti!-—- tarė kapitonas.— Jeigu aš pas jus 
užeidinėčiau kas rytą, tai nepraeitų nė trys dienos, ir pra- 
keiktojo d'Aržansono policija aptiktų mūsų pėdsakus. 
Laimei, jo priešininkas toks pat gudruolis, kaip ir jis. 
ševalje, nuo šio momento iki tos dienos, kada išmuš mūsų 
valanda veikti, mes turime matytis kaip galima rečiau, 
o dar geriau — visai nesimatyti. Jūsų gatvė neilga, ir, ka- 
dangi ji vienu galu išeina į Gro-Šene gatvę, o kitu — 
į Monmartro, man net nėra reikalo ja eiti. Paimkite šį 
daiktelį — kalbėjo jis, segdamasis nuo liemenės kaspiną 
ir duodamas ševalje.— Tą dieną, kai aš būsiu jums rei- 
kalingas, jį pririškite prie vinies už lango. Aš žinosiu, ką 
tai reiškia, ir ateisiu pas jus. 

— Kaip, kapitone, — tarė d' Armantalis, matydamas, kad 
jo svečias stoja ir segasi špagą,— jūs išeinate, nebaigęs 
butelio? Kuo jums nusikalto tas geras vynas, kurį visai 
neseniai taip vertinote, už ką jį dabar niekinate? 

— O skiriuosi su juo todėl, kad ir dabar jį vertinu; 
norėdamas įrodyti, kad anaiptol jo neniekinu.— pridūrė 
jis, vėl prisipylęs stiklinę, — jam pasakysiu paskutinį su- 
die. Į jūsų sveikatą, ševalje! Jūs galite didžiuotis puikiu 
vynu! Hm... O dabar viskas, daugiau nė lašo! Nuo šios 


84 


valandėlės nieko nebegersiu, tik vandenį, koi nepamaty- 
siu raudono kaspino, plevėsuojančio už jūsų lango. Pa- 
sistenkite, kad tai įvyktų kuo greičiau, nes vanduo vel- 
niškai kenkia tokio sudėjimo žmogui, kaip aš. 

— Bet kodėl jūs taip greitai išeinate? 

— Todėl, kad pažįstu kapitoną Rokfinetą. Tai šaunus 
vaikinas, bet kada prieš jį stovi butelis vyno, jis negali 
negerti, o išgėręs negali nekalbėti. Tačiau, kad ir kaip 
perai žmogus kalbėtų, įsidėmėkite: kai jis kalba pernelyg 
daug, visuomet pasako kvailystę... Iki pasimatymo, še- 
valje; neužmirškite raudonojo kaspino. Einu mūsų rei- 
kalais. 

— Iki pasimatymo, kapitone,— tarė d'Armantalis.—- 
Džiaugiuosi, kad nereikia jūsų prašyti būti diskretišku. 

Kapitonas dešinės rankos nykščiu peržegnojo burną, už- 
sismaukė ant kaktos skrybėlę, pakėlė garsiąją kolišemar- 
dą, kad ji nedaužytų sienos, ir ėmė leistis laiptais taip 
tyliai, tarsi būtų bijojęs, kad jo žingsniai aidu neatsišauk- 
tų d'Aržansono name. 


XI 
SŪPUOKLĖS 


Ševalje liko vienas. Bet tai, kas įvyko tarp jo ir kapi- 
tono, šį sykį davė tiek daug medžiagos svarstymams, kad 
jam nereikėjo iš nuobodulio griebtis nei abato de Šolje 
eilėraščių, nei klavesino, nei pastelės. Iš tiesų iki šiol 
ševalję tam tikra prasme buvo tik pusiau įpainiotas į šį 
rizikingą žygį, kurio laimingą baigtį jam nupiešė herco- 
gienė diu Men ir princas de Selamaras, o labai galimas 
kruvinas pasekmes, norėdamas išbandyti jo drąsumą, at- 
skleidė kapitonas Rokfinetas. Iki šiol ševalje buvo tiktai 
kraštinė grandinės grandis. Jeigu būtų norėjęs nedaly- 
vauti žaidime, būtų turėjęs tik pertraukti tą grandį iš 
vienos pusės. Dabar jis buvo tarpinė grandis, prikaustyta 
iš abiejų pusių prie kitų grandžių ir jungianti visuomenės 
viršūnę su jos apačiomis. Jis jautėsi vienišas pasaulyje, 
tik naudos ryšiais susietas su žmonėmis, kuriems pasida- 

tys kliūtimi nuo to moinento, kai liausis buvęs jų įrankiu; 
jeigu jį ištiks nesėkmė, jie ne tik jo neraudos, bet džiaug- 
sis, kad jo mirtis laiduoja jiems ramybę. O toks vienišu- 
mas, kurio kiekvienas turėtų geisti, stodamas į mirtiną 
pavojų, beveik visada panašiais atvejais mums teikia 
daug sielvarto, nes mes esame egoistai. Nebūtis taip gąs- 
dina žmogų, kad jis tikisi pergyventi save nors jausmais, 
kuriuos sužadina kitiems, ir, kadangi jam lemta palikti 
šią ašarų pakalnę, jį šiek tiek guodžia mintis, kad širdgė- 
la apgaubs jo atminimą ir jo kapas bus lankomas su pie- 
tetu. Štai kodėl šią akimirką ševalje viską būtų atidavęs, 
kad tik būtų mylimas kokios nors gyvos būtybės, tegu 
net šuns. 

D'Armantalis buvo pasinėręs į liūdnus apmąstymus, kai, 
vaikštinėdamas pirmyn ir atgal, pastebėjo, kad kaimynės 
langas atdaras. Staiga jis sustojo, atmetė galvą, tarsi no- 
rėdamas nusipurtyti juodas mintis, ir atsirėmė į sieną. 

Mergina, kurią jis buvo matęs rytą, sėdėjo prie lango 
ir mėgavosi paskutiniais saulės spinduliais; ji kažką dirbo, 
gal būt, siuvinėjo. Už nugaros buvo atvožtas klavesinas, 
o prie jos kojų ant taburetės gulėjo šuniukas ir miegojo 
jautriu miegu, būdingu gyvuliams, kuriuos gamta skyrė 
žmogaus apsaugai; bet koks triukšmas, sklindąs iš gat- 
vės, šuniuką pažadindavo; jis pastatydavo ausis, iškišdavo 
pro langą savo grakščią galvutę, o paskui vėl užmigdavo, 
padėjęs kojytes savo šeimininkei ant kelių. Visa tai bu- 
vo nuostabiai gražiai nutvieksta besileidžiančios saulės; 
jos spinduliuose ryškiais taškais švytėjo klavesino variniai 
papuošalai ir pastelės auksinio apvado kampelis. Visa ki- 
ta skendėjo prieblandoje. 

Ir štai ševalję pasirodė — tikriausiai dėl to buvo kalta 
nuotaika, kuri jį buvo apėmusi, kai tas paveikslas pa- 
traukė jo žvilgsnį — kad ši ramaus ir nuostabiai švel- 
naus veido mergina įžengia į jo gyvenimą, tarsi persona- 
žai, kurie iki tam tikro laiko lieka už kulisų ir tik antrame 
ar trečiame veiksme išeina į sceną, įsijungia į veiksmą, 
o kartais net pakeičia pjesės atomazgą. Seniai, dar nuo 
to amžiaus, kai sapnuodavo angelus, jis nieko panašaus 
nebuvo sutikęs. Mergina nepanėšėjo nė į vieną tų mote- 
rų, kurias jis iki šiol matydavo. Joje nuostabiai derinosi 

grožis, naivumas ir paprastumas, — visa tai, kas kartais 
aptinkama žavingose Grezo! galvutėse, kurių jis nekopi- 
juodavo iš natūros, o regėdavo atsispindinčias savo vaiz- 
duotės veidrodyje. Tuomet, užmiršęs viską, — be abejo, 
jos žemą kilmę, gatvę, kur ji gyvena, kuklų kambarį — 
joje matydamas tik moterį ir mintyse ją apdovanodamas 
siela, tokia pat puikia, kaip ir jos veidas, d'Armantalis 
pagalvojo, koks laimingas būtų tas vyriškis, kuris pirma- 
sis priverstų prabilti jos širdį, meiliai pažvelgtų į nuo- 
stabias akis ir drauge su pirmuoju bučiniu nuskintų nuo 
gaivių ir nekaltų lūpų žodžius „Aš myliu tave“, tą sielos 
žiedelį. 

Ūmai mergina pakėlė galvą, netyčia žvilgtelėjo į prie- 
šais esantį namą ir pro lango stiklą pamatė susimąsčiusį 
ševalje veidą. Jai dingtelėjo, kad jaunuolis stovi prie lan- 
go dėl jos ir ją stebi. Ji sumišo, ir jos veidą užliejo rau- 
donis. Tačiau dėjosi nieko nemačiusi ir vėl pasilenkė prie 
siuvinio. Po valandėlės mergina atsistojo, perėjo per kam- 
barį, paskui nesimaivydama, be apsimestinio drovumo, 
nors ir kiek suglumusi, vėl priėjo prie lango ir jį uždarė. 

D'Armantalis nė nepajudėjo ir, nepaisydamas, kad mer- 
gina pasislėpė, mintimis toliau keliavo per savo vaizduo- 
tės pasaulį. Vieną ar du kartus jam pasirodė, kad jo kai- 
mynės lango užuolaida truputį pakilo, tarsi mergina būtų 
norėjusi sužinoti, ar vis dar stovi savo poste ją nubaidęs 
nekuklus nepažįstamasis. Pagaliau pasigirdo keletas nuo- 
stabių ir greitų akordų, po jų sekė švelni melodija, ir tuo- 
met d'Armantalis atidarė savo langą. 

Jis neapsiriko: jo kaimynė buvo puiki muzikė. Ji ne- 
dainavo, tik pagrojo du ar tris fragmentus, ir d'Armanta- 
lis jos klausėsi, jausdamas beveik tokį pat malonumą, 
kaip anksčiau, kada į ją žiūrėjo. Staiga vidury takto ji 
sustojo. D'Armantalis nusprendė, kad jinai arba, pama- 
čiusi jį, sumišo ir panorėjo nubausti už smalsumą, arba 
kas nors įėjo į kambarį ir jai sukliudė; ševalje žingtelėjo 
atgal, bet taip, kad ir toliau matytų jos langą. Netrukus 
jis įsitikino, kad paskutinis jo spėjimas buvo teisingas. 
Prie lango priėjo vyriškis, atitraukė užuolaidą ir, prispau- 

! Žanas Batistas Grezas (1726—1805) — prancūzų dailininkas žan- 
ristas. 

dęs prie stiklo geraširdišką stambų veidą, ėmė barškinti 
pirštais į kitą stiklą. Nors dabar jis buvo apsirengęs ki- 
taip, ševalje pažino sodininką, kurį jis matė rytą terasoje 
ir kuris taip familiariai du kartus ištarė Batildos vardą. 

Nepaprastai proziškas to žmogaus pasirodymas pa- 
darė tai, ko ir negalėjo nepadaryti,— grąžino d'Armantalį 
į tikrovę. Jis buvo užmiršęs tą žmogystą, kuri, kad ir la- 
bai skyrėsi nuo merginos, vis dėlto buvo, matyt, arba jos 
tėvas, arba meilužis, arba vyras. O ką bendra galėjo tu- 
rėti su kilmingu ir aristokratišku ševalje tokios Žmogys- 
tos duktė, žmona ar meilužė? Kadangi moteris nuo amžių 
priklauso nuo vyro, ji neišvengiamai pritampa prie jo 
didybės arba vulgarumo; reikia pripažinti, sodininkas iš 
terasos anaiptol nebuvo sutvertas tam, kad išlaikytų varg- 
šę Batildą tose aukštybėse, į kurias savo svajonėse ją iš- 
kėlė d'Armantalis. 

Ševalje nusijuokė iš savo beprotiškumo ir, kadangi nuo 
vakar ryto nebuvo išėjęs iš namų, sutemus nutarė pasi- 
vaikštinėti po miestą, kad pats įsitikintų, ar tikslūs slaptų 
princo de Selamaro agentų pranešimai. 

Jis užsimetė apsiaustą, nulipo iš penktojo aukšto ir pa- 
traukė link Liuksemburgo rūmų, kur, kaip buvo sakoma 
pranešime, kurį jam rytą atnešė abatas Brigo, regentas be 
apsaugos turėjo vykti vakarienės. 

Sustojęs prieš Liuksemburgo rūmus, ševalje nepastebėjo 
nė jokios žymės, iš kurios būtų buvę galima spręsti, kad 
hercogas Orleanietis yra pas savo dukterį: prie vartų sto- 
vėjo tik vienas sargybinis, o paprastai, kai atvykdavo re- 
gentas, ten būdavo statomas ir antras. Be to, kieme 
nebuvo nei karietos, laukiančios regento, nei pėsčių 
palydovų, nei kelionės tarnų. Buvo aišku, kad hercogas 
dar neatvažiavęs. Ševalje lūkuriavo, norėdamas pamatyti 
jį pravažiuojant: kadangi regentas niekada nevalgydavo 
pusryčių ir antrą valandą dienos išgerdavo tik puodelį 
šokolado, jis retai vakarieniaudavo vėliau kaip šeštą va- 
landą. Kai d'Armantalis ėjo pro Konde ir Vožiraro gatvių 
kampą, išmušė tris ketvirčius šeštos. 

Ševalje išlaukė pusantros valandos Turnono gatvėje, 
vaikštinėdamas nuo Pti-Lijono gatvės iki rūmų, bet ne- 
pastebėjo nieko, iš ko būtų galima spręsti, kad atvyks 

regentas. Be penkiolikos minučių aštuntą valandą jam kri- 
to į akis kažkoks sujudimas Liuksemburgo rūmuose. Prie 
paradinių durų privažiavo karieta, ją lydėjo raiti kurjeriai 
su žibintais. Netrukus į ją įsėdo trys moterys, ir vežėjas 
šūktelėjo kurjeriams: „Į Pale-Ruajalį“. Kurjeriai pasileido 
zovada, karieta nuvažiavo iš paskos, sargybinis atidavė 
pagarbą. Nors ir labai greitai pralėkė pro šalį elegantiš- 
kas ekipažas su Prancūzijos herbu, d'Armantalis pažino 
hercogienę de Beri, jos freiliną ponią de Muši ir jos ka- 
meristę ponią de Pons. D'Armantaliui atsiųstame praneši- 
me buvo rimta klaida: ne tėvas važiavo pas dukterį, bet 
duktė pas tėvą. 

Vis dėlto ševalje dar palūkuriavo, kadangi regentą ga- 
lėjo sūlaikyti Pale-Ruajalyje koks nors įvykis. Po valan- 
dos karieta grįžo. Hercogienė de Beri juokėsi, klausyda- 
ma kažkokios istorijos, kurią pasakojo ją lydįs de Broilis. 
Vadinasi, nieko rimto neatsitiko. Tai buvo tik princo de 
Selamaro slaptosios policijos apsirikimas. 

Ševalje, kurio niekas nesutiko ir niekas nepažino, į na- 
mus grįžo apie dešimtą valandą. Jam ne tuojau buvo 
atidarytos durys, nes, pagal patriarchalinius Deni namo 
papročius, durininkas jau buvo atsigulęs. Pagaliau niurnė- 
damas jis atstūmė sklendę. D'Armantalis įspraudė jam 
į delną ekiu ir pasakė, kad retkarčiais grįš vėliau, bet 
kiekvieną vakarą, šitaip atsitikus, durininkas gaus tokį 
pat atpildą. Tas puolė dėkoti ir užtikrino, jog d'Armanta- 
lis galįs pareiti kada tinkamas arba net nenakvoti namie. 

Užlipęs į savo kambarį, ševalje pamatė. kad pas jo kai- 
mynę šviesu, ir, pastatęs žvakę už širmos, priėjo prie lan- 
go. Dabar, kiek buvo įmanoma įžiūrėti pro muslinines 
užuolaidas, pats likdamas nepastebimas, jis galėjo matyti, 
kas dedasi pas ją. 

Ji sėdėjo netoli stalo ir, rodės, piešė ant kartono, kurį 
buvo pasidėjusi ant kelių; šviesa krito ant merginos iš 
užpakalio, ir jos profilis ryškiai išsiskyrė tamsiame sienos 
fone. Netrukus kitas šešėlis — d' Armantalis pažino sodi- 
ninką — du ar tris kartus sušmėžavo tarp lempos ir lan- 
go. Pagaliau tas šešėlis, priėjęs prie merginos, kuri jam 
atkišo kaktą, ją pabučiavo ir su žvakide rankoje pasiša- 
lino. Po valandėlės nušvito mansardos langas. Visos šios 

aplinkybės bylojo tai, ko neįmanoma buvo nesuprasti: 
žmogus iš terasos — ne Batildos vyras, o blogiausiu atve- 
ju — jos tėvas. 

D'Armantalis, pats nesuvokdamas, kodėl, tai atradęs, 
pasijuto laimingas; labai tyliai jis atidarė langą, alkūnė- 
mis atsirėmė į palangę ir, įsmeigęs žvilgsnį į merginos 
siluetą, vėl paskendo svajonėse, iš kurių dieną jį pažadino 
juokingas jos kaimyno pasirodymas. 

Maždaug po valandos mergina atsistojo, padėjo ant sta- 
lo kartoną su pieštukais, nuėjo prie nišos ir, atsiklaupusi 
ant suoliuko prieš antrąjį langą, pasimeldė. D'Armantalis 
suprato, kad jos darbo diena baigėsi; bet, prisiminęs smal- 
sumą, kurį parodė jo gražioji kaimynė, kai jis pirmą kartą 
užgrojo, ševalje panoro sužinoti, ar negalės prailginti tos 
dienos, ir atsisėdo prie klavesino. Atsitiko tai, ko jis ir 
vylėsi: nuskambėjus pirmiesiems garsams, mergina, nė ne- 
pagalvojusi, jog dėl šviesos šaltinio vietos jos šešėlis pro 
užuolaidas matomas, ant pirštų galiukų priėjo prie lango; 
ji manė, kad niekas jos nepastebi, ir nesidrovėdama ėmė 
klausytis melodingo instrumento, kuris, tarsi vėlyvas 
paukštis, pabudo ir čiulba vidury nakties. 

Galimas dalykas, koncertas būtų trukęs ne vieną va- 
landą, kadangi d'Armantalis, paskatintas jo rezultatų, jau- 
tėsi pakiliai ir grojo taip lengvai, kaip niekada iki šiol. 
Deja, ketvirtojo aukšto gyventojas, matyt, buvo storžie- 
vis, nieko nenutuokiąs apie muziką, nes d'Armantalis stai- 
ga išgirdo iš apačios, kaip tik sau po kojomis, daužant 
lazda į lubas su tokiu įkarščiu, kad muzikantui neliko jo- 
kios abejonės, jog būtina nukelti koncertą į tinkamesnį 
laiką. Kitokiomis aplinkybėmis d'Armantalis būtų pasiun- 
tęs tą akiplėšą po velnių, bet dabar jis sumetė, kad skan- 
dalas, kuris išduotų jo aukštą kilmę, sugadintų jo reputa- 
ciją ponios Deni akyse; be to, jis pernelyg daug kuo ri- 
zikuoja, jeigu kas jį pažintų; užtat geriau žiūrėti į kai 
kuriuos dabartinės savo padėties nepatogumus su filoso- 
fiška ramybe. Taigi, užuot ir toliau nepaisęs nakties meto 
elgsenos taisyklių, galiojančių name, matyt, abipusiai su- 
sitarus šeimininkei su gyventojais, jis priėmė pasiūlymą 
liautis grojus klavesinu, užmiršęs, kaip tas pasiūlymas 
buvo padarytas. 

Vos tik muzika nutilo, mergina pasitraukė nio laigo 
ir, kadangi ji nuleido ir kartūninę užuolaidą, visai dingo 
iš akių. Dar kurį laiką jos kambaryje degė šviesa, bet 
netrukus ji užgeso. O šeštojo aukšto kambarys jau geros 
dvi valandos skendėjo absoliučioje tamsoje. 

D'Armantalis taip pat nuėjo miegoti, džiaugdamasis, 
kad yra šioks toks kontaktas tarp jo ir gražiosios kai- 
mynės. 

Kitą rytą, kaip visada punktualiai, jo kambaryje pasi- 
rodė abatas Brigo. Ševalje buvo atsikėlęs jau dvi valan- 
dos ir spėjęs gal dvidešimt kartų nueiti prie lango, bet 
savo kaimynės taip ir negalėjęs pamatyti, nors buvo aišku, 
kad ji taip pat atsikėlusi, ir net anksčiau už jį: nubudęs 
jis pamatė pro viršutinį jos lango stiklą, kad didžioji štora 
vėl pakelta prie rozetės. Todėl jo nuotaika ėmė gesti, jis 
panoro išgiežti ant ko nors apmaudą ir, kai tik abatas įėjęs 
uždarė duris, jam tarė: 

— O, brangusis abatas! Pasveikinkite mano narsųjį prin- 
cą de Selamarą — nieko sau jis turi agentus! 

— O kuo jie jums nepatinka? — paklausė abatas Brigo. 

— Kuo jie man nepatinka? O štai kuo: sumanęs pats 
įsitikinti, kiek teisingos jų žinios, vakar vakare aš nu- 
ėjau į Turnono gatvę, išbuvau ten keturias valandas ir 
pamačiau, kad ne regentas atvažiavo pas savo dukterį, 
o hercogienė de Beri — pas tėvą. 

— Na ką gi, mes tai žinome. 

— Jūs tai žinote?— paklausė d'Armantalis. 

— Taip, ir net žinome, kad ji išvažiavo iš Liuksembur- 
go rūmų drauge su ponia de Muši ir ponia de Pons be 
penkių minučių aštuntą, o grįžo pusę devintos, lydimos 
de Broilio, atvykusio užimti prie stalo regento vietą. 

— O kur buvo regentas? 

— Regentas? 

— Taip. 

— Čia jau kita istorija, tuojau ją sužinosite. Klausykite 
ir dėkitės į galvą kiekvieną žodį, o paskui pažiūrėsime, 
ar jūs vėl sakysite, kad princo agentai prasti. 

— Aš klausau. 

— Mūsų pranešime buvo sakoma, kad trečią valandą 
regentas turi vykti į Senos gatvę žaisti muštuko. 

— Taip. 

— Jis ten nuvažiavo. Praslinkus pusvalandžiui nuo par- 
tijos pradžios, regentas išėjo iš aikštelės, spausdamas prie 
akių nosinę. Netyčia jis sudavė rakete sau per veidą, ir 
taip smarkiai, kad prasikirto antakiį. 

— Ak, štai kas atsitiko! 

— Palaukite. Tuomet regentas, užuot grįžęs į Pale-Rua- 
jalį, liepė jį nuvežti pas hercogienę de Sabran. Ar žinote, 
kur gyvena ponia de Sabran? 

— Gyveno Turnono gatvėje, bet nuo to laiko, kai jos 
vyras pasidarė regento mažordomu, jei neklystu, ji gy- 
vena Gerųjų vaikų gatvėje, visai prie pat Pale-Ruajalio. 

— Teisingai. Tai va, ponią ce Sabran, iki šiol saugan- 
čią ištikimybę hercogui de Rišelje, sujaudino princo ap- 
verktina būklė, ir, matyt, ji nutarė pateisinti patarlę: 
kam nesiseka žaidimuose, sekasi meilėje. Pusę aštuntos 
iš ponios de Sabran valgomojo, kur ši vaišino princą va- 
kariene, jis pasiuntė de Broiliui žinią, kad neatvyks į Liuk- 
semburgo rūmus, jį įpareigojo ten nuvažiuoti ir jo vardu 
atsiprašyti hercogienę de Beri. 

— Vadinasi, karietoje de Broilis pasakojo šitą istoriją, 
taip prajuokinusią damas? 

— Tikriausiai. Dabar suprantate? 

— Taip, suprantu, kad regentas negalėjo tuo pat lai- 
ku būti pas ponią de Sabran ir pas savo dukterį. 

— Tik tiek suprantate? 

— Brangusis abate, jūs, kaip orakulas, kalbate mįslė- 
mis. Galų gale paaiškinkite! 

— Šiandien užeisiu jūsų paimti aštuntą valandą, ir mes 
pavaikštinėsime Gerųjų vaikų gatve! Man nieko nerei- 
kės jums aiškinti: viską pasakys ponios de Sabran namo 
vieta. 

— Suprantu!-— tarė d'Armantalis.— Jis taip arti Pale- 
Ruajalio, kad regentas grįš pėsčias. Po tam tikros valan- 
dos Pale-Ruajalio durys, atsidarančios į Gerųjų vaikų gat- 
vę, užrakinamos. Vadinasi, norėdamas patekti į rūmus, 
regentas turės daryti lankstą per Fontanų kiemą arba per 
naująją Gerųjų vaikų gatvę, ir čia jis jau mūsų! Velniai 
rautų, jūs didelis žmogus, ir, jeigu hercogas diu Menas 

jūsų nepadarys kardinolu arba bent jau arkivyskupu — 
nėra pasaulyje teisybės. 

— To aš tikiuosi. Dabar suprantate — jums reikia būti 
pasirengusiam. 

— Aš pasirengęs. 

— Ar turite priemonių šiam sumanymui įgyvendinti? 

— Turiu. 

— Vadinasi, jūs susižinosite su savo žmonėmis? 

—- Taip, sutartu ženklu. 

— O tas ženklas jūsų neišduos? 

— Jokiu būdu. 

— Tuomet viskas gerai. Dabar mums belieka tik pa- 
pusryčiauti, nes aš taip skubėjau jums pranešti tas geras 
žinias, kad išėjau iš namų tuščiu pilvu. 

— Papusryčiauti, brangusis abate? Bepigu jums kalbė- 
ti! Galiu pasiūlyti tik vakarykščio pašteto likučių ir tris 
ar keturis butelius vyno, berods, atlaikiusius ataką, kuri 
čia vakar vyko. 

— Hm, hm!-— sumurmėjo abatas.— Mes padarysime ge- 
riau, brangusis ševalje. 

— Aš pasikliauju jumis. 

— Nulipsime papusryčiauti pas mūsų gerąją šeimininkę 
ponią Deni. 

— Kokio velnio turiu eiti pas ją pusryčiauti? Argi aš 
jos pažįstamas? 

— Čia jau mano reikalas. Pristatysiu jus kaip. savo 
augintinį. 

— Bet mūsų pusryčiai bus biaurūs. 

— Nesijaudinkite: žinau jos virtuvę. 

— Bet juk bus pašėlusiai nuobodu. 

— Užtat jūs užmegsite draugystę su moterimi, pagar- 
sėjusia savo kvartale puikiais papročiais ir atsidavimu vy- 
riausybei,— žodžiu, su moterimi, kuri negali duoti prie- 
globsčio sąmokslininkui. Suprantate? 

— Jeigu tat būtina mūsų reikalo labui, abate, aš au- 
kojuosi. 

— Jau nekalbu, kad tai be galo malonūs namai — čia 
jūs susipažinsite su dviem jaunomis merginomis, iš kurių 

viena groja viola d'amur!, kita — klavesinu, ir su jaunuo- 
liu, kuris yra advokato klerkas; žodžiu, namai, kur jūs 
galite sekmadienio vakarais sužaisti loto partiją. 

— Eikite po velnių su savo ponia Deni! Ak, atleiskite, 
abate! Gal jūs namų draugas? Tuomet atsiimu savo 
žodžius. 

— Aš jos dvasios ganytojas,— kukliai atsakė abatas 
Brigo. 

— Tuomet tūkstantį kartų atsiprašau, brangusis abate. 
Ponia Deni iš tikrųjų dar labai daili, metų nepaliesta mo- 
teris. Jos gražios rankos ir mažytės kojos. Velniai rautų, 
aš ją puikiai prisimenu! Jūs pirma nulipkite, o aš paskui. 

— Kodėl mums kartu nenulipus? 

— O mano tualetas, brangusis abate? Negi jūs norite, 
kad pasirodyčiau panelėms Deni šitoks susivėlęs? Velniai 
rautų, juk mes turime žiūrėti savo išvaizdos! Be to, bus 
padoriau, jeigu perspėsite, kad aš ateisiu — aš juk nesi- 
naudoju dvasios ganytojo privilegijomis. 

— Jūsų teisybė. Aš nulipsiu, perspėsiu, o po dešimties 
minučių ateikite ir jūs pats. Gerai? 

— Po dešimties minučių. 

— Aš jus palieku. 

— Iki pasimatymo. 

Ševalje pasakė tik dalį teisybės: gal būt, jis liko susi- 
tvarkyti savo tualeto, bet taip pat jam rūpėjo nors va- 
landėlei pamatyti savo puikiąją kaimynę, apie kurią sva- 
jojo visą naktį. Ta viltis neišsipildė: tuščiai jos tykojo, 
užlindęs už užuolaidos, — šviesiaplaukės ir juodakės mer- 
ginos langas tebebuvo aklinai uždengtas. Tiesa, vietoj jos 
ševalje galėjo pamatyti savo kaimyną, apsivilkusį jau pa- 
žįstamu rytiniu drabužiu; sodininkas, pravėręs duris, 1y- 
giai taip pat atsargiai, kaip ir vakar, pirmiausia iškišo 
ranką, o paskui galvą. Bet šį kartą jo drąsa tuo ir pasi- 
baigė, nes buvo lengvas rūkas, o rūkas, kaip žinoma, be 
galo kenksmingas Paryžiaus miestelėno organizmui. Mū- 
sų sodininkas kokia porą kartų krenkštelėjo žemiausiomis 
gaidomis ir, įtraukęs galvą ir ranką, vėl pasislėpė kamba- 
ryje, tarsi vėžlys kiaute. D'Armantalis patenkintas įsiti- 

kino, kad nėra reikalo pirkti barometro, nes jo kaimynas 
jam visiškai atstos medinius kapucinus, kurie išeina iš 
savo celės, kai oras gražus, ir atkakliai joje lindi lietin- 
gomis dienomis. 

Pasirodžius sodininkui, d'Armantalis, kaip ir visada, ėmė 
galvoti apie vargšę Batildą. Ji buvo tokia miela ir pa- 
traukli, kad kiekvieną kartą, kai d'Armantaliui pasisekda- 
vo į ją žvilgtelėti, jis regėdavo tik jauną merginą, gra- 
cingą, gražią, talentingą muzikai ir piešimui, kitaip tariant, 
žavingiausią ir tobuliausią būtybę, kokią jam teko sutikti. 
Tokiomis valandėlėmis — lyg tie vaiduokliai, kurie praei- 
na mūsų svajonių naktimis, nešdami patys savyje šviesą, 
tarsi alebastro žibintą, — ji sušvisdavo nelyginant padan- 
gių spindulys, nubloškęs į tamsą viską, kas jį supo. Bet, 
kai ševalje išvysdavo terasos šeimininką, jo negražų vei- 
dą, trivialias manieras ir tą neišdildomą vulgarumo ant- 
spaudą, kuriuo pažymėti kai kurie žmonės, d'Armantaliui 
viduje tarsi sūpuoklės susiūbuodavo; visa poezija dingda- 
vo, kaip dingsta, mašinistui sušvilpus, nuo teatro scenos 
pasakiški rūmai; daiktai iškildavo naujoje šviesoje; im- 
davo viršų įgimtas d'Armantalio aristokratiškumas: Batil- 
da vėl atrodydavo tik šitos žmogystos duktė, tai yra, gri- 
zetė, ne daugiau; jos grožis, gracingumas, elegancija ir 
net talentai virsdavo tik atsitiktinumo išdaiga, gamtos klai- 
da, kažkuo, kas buvo panašu į rožę, pražydusią ant ko- 
pūsto galvos. Tuomet ševalje, traukydamas pečiais, pra- 
pliupdavo iš savęs juoktis ir negalėdavo suprasti, iš kur 
atsirado toks stiprus įspūdis, kurį jis patyrė anksčiau; 
visa tai jis priskirdavo savo susirūpinimui, padėties ne- 
įprastumui, vienatvei,— žodžiu, kam tik patinka, bet jo- 
kiu būdu ne jo tikrajai priežasčiai: didžiulei ir neįveikia- 
mai žavesio ir grožio galiai. 

Taigi d'Armantalis nulipo pas savo šeimininkę, iš anks- 
to nusiteikęs Deni paneles pripažinti žavingomis. 


ANTROJI DALIS 


| 
PONIOS DENI ŠEIMA 


Įkandin abato ševalje išėjo iš mansardos ir nulipo pas 
šeimininkę. Ponia Deni manė, kad tokioms nekaltoms bū- 
tybėms, kaip jos dukterys, nepadoru pusryčiauti kartu su 
jaunu vaikinu, kuris, neišgyvenęs Paryžiuje nė trijų die- 
nų, grįžta namo vienuoliktą vakaro ir iki antros valandos 
nakties groja klavesinu. Abatas Brigo nešykštėjo žodžių, 
įtikinėdamas ponią Deni, kad tas dvigubas name veikian- 
čių vidaus tvarkos taisyklių pažeidimas neturi apjuodinti 
jos akyse jaunuolio, nes jis atsakąs už jį kaip ir už save 
patį; vis dėlto abatas šiek tiek laimėjo — ponia Deni lei- 
do mergaitėms sėsti prie stalo, valgant desertą. 

Tačiau ševalje pastebėjo, kad šeimininkė, užgynusi duk- 
terims pusryčiauti drauge su juo,— matyt, joms nedraudė 
džiuginti jo klausos. Vos tik ponia Deni ir jos svečiai 
susėdo prie stalo, kur buvo serviruoti gausūs pusryčiai 
iš daugybės įvairiausių gražiai atrodančių ir labai skanių 
patiekalų, už sienos pasigirdo trankūs klavesino akordai 
ir suskambėjo balsas, gana stiprus, bet taip dažnai deto- 
nuojantis, kad iš karto pasidarė aišku, jog dainininkė ne- 
patyrusi. Nuaidėjus pirmiesiems akordams, ponia Deni 
palietė abato ranką ir, patenkinta šypsodamasi, valandėlę 
klausėsi iš gretimo kambario girdimo koncerto, nuo kurio 
d'Armantaliui ėmė eiti per nugarą šiurpuliai. 

—- Girdite?— tarė ji. — Tai Atenaidė groja klavesinu, 
o Emilija dainuoja. 

Abatas Brigo linktelėjo galvą, parodydamas, kad groži- 
si tiek dainavimu, tiek grojimu, ir, atsargiai užmynęs še- 
valje anti kojos, jį perspėjo, jog atėjo laikas pasakyti 
poniai Deni komplimentą. 

— Ponia,—- tuojau tarė d'Armantalis, puikiai supratęs, 
kad abatas apeliuoja į jo mandagumą, — mes turime jums 
pareikšti dvigubą padėką, nes jūs vaišinate mus ne tik 
nuostabiais pusryčiais, bet ir puikiu koncertu. 

— Kur jau ten, — atsainiai numojo ranka ponia Deni, — 
mergaitės tik pramogauja. Jos nežino, kad jūs čia, užtat 
ir muzikuoja. Tuojau liepsiu joms liautis.— Ir ponia Deni 
krustelėjo, lyg ketindama stotis. 

— Susimildama, ponia!-— sušuko d'Armantalis.— Nejau- 
gi dėl to, kad atvykau iš Ravenos, jūs manote, jog esu 
nevertas susipažinti su sostinės talentais? 

— Sergėk dieve, pone, aš visai taip nemanau, — atsakė 
ponia Deni, vylingai žvilgtelėjusi į ševalje.— Aš juk ži- 
nau, kad jūs muzikantas. Man jau sakė gyventojas iš ket- 
virtojo aukšto. 

— Tokiu būdu, ponia, vargu ar atsiliepimai apie mano 
meną buvo palankūs, — juokdamasis tarė d'Armantalis, — 
nes kaimyną, atrodo, ne itin sužavėjo mano pratybos. 

— Jis man tiktai pasakė, kad jūs pasirenkate keistoką 
metą muzikai. .. Bet klausykite, ponas Rauli,— pridūrė po- 
nia Deni, atsigręžusi į duris, — vaidmenys pasikeitė. Da- 
bar, brangusis abate, dainuoja Atenaidė, o Emilija akom- 
panuoja seseriai viola d'amur. 

Matyt, ponia Deni jautė silpnybę Atenaidei, nes, užuot 
kalbėjusi, kaip kad darė, dainuojant Emilijai, ji tylomis 
išklausė iki galo savo numylėtinės romansą, nenuleisda- 
ma švelnaus žvilgsnio nuo abato Brigo, kuris, įnikęs į val- 
gius ir gėrimus, vien pritariamai lingavo galvą. 

— Vadinasi, ponas Rauli, jūs, toks jaunas ir nepatyręs, 
atvykote čia, nebijodamas pavojų, kurie slypi sostinės 
gyvenime, — gracingai palinkusi į ševalje, tarė ponia Deni. 

— Šventa teisybė!-— paskubėjo atsakyti abatas Brigo, 
būkštaudamas, kad ševalje neatsilaikys prieš pagundą lep- 
telėti kokį sąmojų.— Tas jaunuolis, ponia Deni, mirusio 
mano draugo sūnus, tas draugas man be galo brangus 
(dabar abatas pakėlė prie akių servetėlę); aš turiu viltį, 

kad pastangos, kurių negailėjau savo augintinio auklėji- 
mui, nenueis niekais, nes jis, nors tai ir nekrinta į akis, 
yra didelis garbėtroška. 

— Ir labai gerai, — pritarė ponia Deni.— Su jo talentais 
ir išvaizda, man atrodo, galima visko pasiekti. 

— O, ponia, — tarė abatas Brigo,— jeigu iš pat pradžių 
jį taip lepinsite, tai, žinokite, pas jus daugiau jo nesive- 
siu... Raulii mano vaikeli. — kalbėjo abatas, tėviškai 
kreipdamasis į ševalje,— viliuosi, kad jūs netikite nė vie- 
nu tų komplimentų žodžiu?— Paskui, pasilenkęs prie po- 
nios Deni, šnipštelėjo jai į ausį: — Jūs matote, koks jis. 
Jis būtų galėjęs likti Sovinji ir ten pasidaryti pirmutiniu 
žmogumi po grafo, juk jis turi gerus tris tūkstančius livrų 
metinių pajamų iš nekilnojamo turto. 

— Tai lygiai tiek pat, kiek aš ketinu duoti kraičio kiek- 
vienai savo dukteriai, — atsakė ponia Deni, keldama balsą, 
kad ją išgirstų ševalje, ir šnairuodama į jį, kad pamatytų, 
kokį įspūdį jam padarė toks dosnumas. 

Ponios Deni dukterų nelaimei, ševalje tuo metu galvo- 
jo visiškai ne apie tai, kad pridurtų prie tūkstančio ekiu 
metinių pajamų, kuriomis jį apdovanojo abatas Brigo, 
tris tūkstančius livrų kraičio, kuriuos skyrė savo dukte- 
rims ta kilni motina. Klausydamasis panelės Emilijos fal- 
ceto, Atenaidės kontralto, abiejų -prasto akompanavimo, 
d'Armantalis prisiminė švarų ir puikiai valdomą merginos 
balsą, sklidusį iš namo kitapus gatvės, jos subtilų ir to- 
bulą dainavimą. 

Tik susikaupęs ševalje galėjo atsiriboti nuo išorinių 
įspūdžių, atitrūkti nuo kačių koncerto, sklindančio iš ana- 
pus sienos; pasinėręs savyje, jis gėrėjosi švelnia melodija, 
kuri skambėjo jo atmintyje ir jį gynė tartum pasakiški 
šarvai nuo šaižių, rėksmingų garsų, užtvindžiusių kambarį. 

— Žiūrėkite, kaip dėmesingai jis klausosi, — tarė ponia 
Deni abatui Brigo.— Ką gi, puiku! Dėl tokio jaunuolio 
verta pasistengti. Na ir užkursiu pirtį ponui Fremonui! 

— Kas tas ponas Fremonas?— paklausė abatas, pilda- 
masis vyno. 

— Gyventojas iš ketvirtojo aukšto, nususęs rantje, gav 
nąs vos tūkstantį du šimtus livrų metinių pajamų. Be to, 
dėl jo mopso turėjau name per akis nemalonumų. Tai va, 

tas ponas Fremonas ailėkė pas mane skųstis, kad ponas 
Raulis jam ir jo šuniui kliudąs miegoti. 

— Brangioji ponia Deni, — tarė abatas Brigo,— nereikia 
dėl to vaidytis su ponu Fremonu. Antra valanda nakties 
iš tikrųjų netinkamas laikas muzikai, ir jeigu mano au- 
gintinį neima miegas, tegu jis groja dieną, o naktį piešia! 

— Kaip, ponas Raulis dar ir piešia? — sušuko ponia De- 
ni, apstulbinta tokios gausybės jauno vaikino talentų. 

— Ar jis piešia? Ne blogiau už Minjarą!. 

— Brangusis abate,— tarė ponia Deni, suplojusi del- 
nais,— jeigu mes galėtume paprašyti vieno dalyko. 

— Kokio? — paklausė abatas. 

— Jeigu mums pavyktų jį prikalbėti nupiešti mūsų Ate- 
naidės portretą! 

Išgirdęs šiuos žodžius, ševalje pabudo iš savo vizijų, pa- 
našiai kaip užmigęs ant žolės keleivis, kuris, dar nesuvok- 
damas, kad prie jo šliaužia gyvatė, instinktyviai pajunta, 
jog jam gresia baisus pavojus. 

— Abate,— išgąstingai sušuko ševalje, įsmeigęs į jį ku- 
pinas įniršio akis, — nedarykite kvailysčių! 

— Viešpatie, kas čia atsitiko jūsų auklėtiniui?— sumi- 
šusi paklausė ponia Deni. 

Laimei, tuo momentu, kai abatas, nežinodamas, ką atsa- 
kyti į ponios Deni klausimą, ieškojo kokio nors įtikinamo 
paaiškinimo, kad nuslėptų tikrąją ševalje sušukimo pras- 
mę, atsidarė valgomojo durys, ir ant slenksčio, paraudu- 
sios iš sumišimo, pasirodė ponios Deni dukterys; atsitrau- 
kusios viena nuo kitos per žingsnį, jos padarė menueto 
reveransą. 

— Ką tai reiškia?— dėdamasi griežta, tarė ponia De- 
ni.— Kas jums leido išeiti iš savo kambario? 

— Dovanokite, mamyte, jei mes blogai pasielgėme,— 
atsakė viena merginų. Iš jos plono balso ševalje suprato, 
kad tai ir yra Emilija.— Jeigu jūs liepsite, mes tučtuojau 
grįšime į savo kambarį. 

— Bet, mamyte, — įsiterpė antroji mergina, ir ševalje iš 
jos žemo balso pažino Atenaidę,— juk mums, rodos, buvo 
sakyta, kad ateitume deserto. 


! Pjeras Minjaras (1612—1692) --garsus prancūzų dailininkas. 

— Na ką gi, jeigu jau atėjote, likite. Būtų juokinga da- 
bar jus išsiųsti. Antra vertus, — pridūrė ponia Deni, sodin- 
dama Atenaidę tarp savęs ir Brigo, o Emiliją — tarp savęs 
ir ševalje, jauniems padarėliams niekada nekenkia, kai 
jie būna po motinos sparneliu. Teisybė, abate? 

Ponia Deni pastūmė savo dukterims saldainių vazelę, 1š 
kurios abi merginos pirštų „galais, kukliai — tai darė gar- 
bę jų geram išsiauklėjimui — paėmė po saldainį: panelė 
Emilija — apcukruotą migdolą, o panelė Atenaidė — šo- 
koladinį draže. 

Abi sesutės, nors buvo tik vienuolikta valanda ryto, 
atėjo išsipusčiusios, tarsi į balių — kaklą, rankas ir 
ausis apsikarsčiusios visomis brangenybėmis, kokias be- 
turėjo. 

Šeimininkės dukterys atrodė visiškai taip, kaip ir gal- 
vojo d'Armantalis, ir tai davė jam naujos medžiagos ap- 
mąstymams. Jei Deni merginos buvo absoliučiai tokios, 
kokios ir turėjo būti, kitaip tariant, jeigu jų išorė atitiko 
jų kilmę ir išsiauklėjimą, tai kodėl Batilda, kurios visuo- 
meninė padėtis, regėjos, buvo žemesnė už seserų Deni, 
buvo tiek pat rafinuota, kiek šitos vulgarios? Iš kur toks 
didžiulis fizinis ir dvasinis skirtumas tarp to paties am- 
žiaus ir to paties luomo merginų? Be abejo, čia buvo kaž- 
kokia paslaptis, ir anksčiau ar vėliau d'Armantalis ją 
sužinos. | 

Abatas Brigo vėl užmynė ševalje ant kojos, duodamas 
suprasti, kad nugrimzti į apmąstymus čia ne vieta, nors 
ir labai teisingi jie būtų. Ir iš tikrųjų ponios Deni veide 
ūmai atsirado įžeisto orumo išraiška; ševalje d'Armantalis 
suvokė negalis gaišti nė minutės, jeigu nori sušvelninti 
nemalonų įspūdį, kurį padarė šeimininkei jo išsiblaškymas. 

— Ponia, — skubiai tarė jis labai meiliu balsu, — pažin- 
tis su jūsų dukterimis, — o tai man didelė garbė, — žadina 
troškimą pažinti visą jūsų šeimą. Nejaugi didžiai gerbia- 
mo jūsų sūnaus nėra namie, ir aš neturėsiu malonumo 
būti jam pristatytas? 

— Pone, — atsakė šeimininkė, kuriai malonus d'Arman- 
talio klausimas grąžino gerą nuotaiką, — mano sūnus pas 
advokatą, poną Žuliu, ir, jeigu atsitiktinai kokie reikalai 

jo neatves į mūsų kvartalą, mažai įtikima, kad jis turės 
garbę susipažinti su jumis šį rytą. 

— Dievaži, vaikeli, — tarė abatas Brigo,— jūs tarsi pa- 
sakos Aladinas. Vos tik pareiškiate pageidavimą, tučtuo- 
jau norite, kad jis išsipildytų. 

Iš tiesų tą pat akimirką ant laiptų pasigirdo daina „„Mal- 
brukas traukia į žygį '— ši daina tuo metu dar turėjo visą 
naujovės žavesį, — netrukus plačiai atsidarė durys, ir į kam- 
barį įvirto stambus linksmo veido bernas, labai panašus 
į panelę Atenaidę. į 

— Štai kaip!— sušuko jis, sunėręs ant krūtinės rankas 
ir apmesdamas žvilgsniu motiną su seserimis, bepusryčiau- 
jančias abato Brigo ir ševalje d'Armantalio draugijoje.— 
Matau, motušė Deni nelabai varžosi! Išgrūdo savo Boni- 
facą pas advokatą, įbrukusi jam į ranką kriaukšlelę duo- 
nos su sūriu ir dar perspėjusi: „Eik, mano drauguži, tik, 
žiūrėk, nepersivalgyk."“ O jam išėjus, ji, pasirodo, suruošė 
tikrą puotą! Laimei, vargšas Bonifacas turi puikią uoslę. 
Eidamas Monmartro gatve, jis staiga įtraukė į nosį Orą 
ir tarė: „Kuo čia taip skaniai kvepia Prarasto laiko gat- 
vės penktame numeryje?“ Jis pasileido į tą namą kiek įka- 
bindamas, ir štai jis prieš jus! .. Nagi, duokite jam vietos! 

Ir tuoj pat, savo žodžius paremdamas veiksmais, Boni- 
Tacas prisistūmė prie stalo kėdę, stovėjusią netoli durų, ir 
atsisėdo tarp abato Brigo ir ševalje. 

— Ponas Bonifacai,— tarė ponia Deni, stengdamasi at- 
1odyti griežta, — argi jūs nematote, kad čia esama sve- 
timų? 

— Svetimų?— nustebęs paklausė Bonifacas, prisislink- 
damas dubenį — O kur jie, tie svetimi? Gal jūs, tėtuši 
Brigo, o gal ponas Raulis? Bet juk jis visai ne svetimas, 
jis nuomininkas! 

Ir, prisitraukęs laisvus valgymo įrankius, Bonifacas įni- 
ko taip uoliai sotintis, kad nebuvo jokios abejonės, jog 
jis dabar atsigriebs. 

— Ponia Deni, — sušuko ševalje,— aš su džiaugsmu ma- 
tau, kad mano reikalai kur kas geresni, negu galvojau! 
Visai nė nemaniau, kad mane pažįsta ponas Bonifacas! 
Tai man teikia garbę. 

— Būtų keista, jeigu aš jūsų nepažinčiau,— pilna bur- 
na tarė advokato klerkas.— Juk jūs užėmėte mano kam- 
barį. 

— Kaip, ponia Deni, — tarė d'Armantalis — jūs manęs 
nepainformavote, kad aš turiu garbę užimti būsimojo jū- 
sų namų paveldėtojo apartamentą? Dabar aš nesistebiu, 
kodėl kambarį radau taip puikiai mebliuotą. Iš visko ma- 
tyti, kad jį išgražino mylinti motinos ranka. 

— Ačiū už gerą žodį. Bet leiskite, ševalje, jums duoti 
draugišką patarimą: per daug nežiūrėkite pro langą. 

— Kodėl?— paklausė d'Armantalis. 

— Ogi todėl, kad priešais gyvena viena kaimynė. 

— Panelė Batilda!-— neiškentęs sušuko ševalje. 

— Ak, jūs jau pažįstamas su ja?— įsiterpė Bonifacas.— 
Taip, taip, tuomet viskas eis kaip sviestu patepta! 

— Malonėkite nutilti, gerbiamasis, — riktelėjo ponia 
Deni. 

— O ne, —atsakė Bonifacas.— Reikia perspėti nuomi- 
ninkus, kai esama aplinkybių, dėl kurių gali būti nutrauk- 
ta nuomos sutartis. Jūs, motuše, netarnaujate pas advoka- 
tą ir viso to nežinote. 

—- Berniukas nepaprastai protingas!-— tarė abatas Brigo 
tokiu tonu, kad nebuvo įmanoma suprasti, ar jis juokauja, 
ar kalba rimtai. 

— Bet kas gali būti bendra tarp pono Raulio ir pane- 
lės Batildos?— paklausė ponia Deni, 

— Kas gali būti bendra? O tai, kad ponas Raulis po 
savaitės dėl jos iš proto kraustysis, jeigu jis vyras. O įsi- 
mylėti koketę neverta. 

— Koketę?— paklausė d'Armantalis. 

— Taip, ji koketė, koketė!-— atkakliai pakartojo Boni- 
facas.— Aš tai tvirtinu ir savo žodžių neatsisakysiu. Prieš 
jaunus vyrukus vaidina nekaltybę, o gyvena su seniu. Be 
to, ji turi baisiai biaurų šunpalaikį, vardu Mirza, kuris 
surydavo visus mano saldainius, o dabar, kai tik mane 
pamato, taip ir taiko suleisti dantis į blauzdą. 

— Išeikite, panelės, — sušuko ponia Deni, stodamasi ir 
tuo pačiu priversdama pakilti savo dukteris.— Išeikite! 
Jūs neturite girdėti šitokių lengvabūdiškų kalbų. 

Ir, kumšėdama panelę Atenaidę ir panelę Emiliją link 
durų, ji taip pat išėjo drauge su dukterimis į jų kambarį. 

O ševalje d'Armantalį apėmė pasiutęs noras suknežinti 
buteliu ponui Bonifacui galvą. Tačiau, suprasdamas padė- 
ties komizmą, jis įtempė visas savo jėgas ir susivaldė. 

— Aš maniau, kad tas padorus miestelėnas, kuris gy- 
vena terasoje, — matyt, jį turite galvoje, ponas Boni- 
facai... 

— Taip, taip, jį, tą seną sukčių. Ir kas būtų galėjęs pa- 
galvoti! 

— ,. „yra jos tėvas!-— kalbėjo toliau d'Armantalis. 

— Jos tėvas? Bet argi panelė Batilda turi tėvą? Ji ne- 
turi jokio tėvo! 

— Arba, sakysim, dėdė. 

— Aha, „dėdė“! Devintas vanduo nuo kisieliaus, o ne 
dėdė! 

— Gerbiamasis,— didingai tarė ponia Deni, grįžusi iš 
merginų kambario ir sandariai uždariusi duris — aš jau 
prašiau jus įsidėmėti visam laikui, kad negražu taip at- 
palaiduoti liežuvį, girdint panelėms jūsų sesutėms. 

— Ak, jau tos panelės mano sesutės!— sušuko Bonifa- 
cas nenustygdamas.— Nejaugi manote, kad jos per jau- 
nos girdėti tai, ką sakiau, ypač Emilija, kuriai jau suėjo 
dvidešimt treji metai. 

— Emilija, gerbiamasis, nekalta kaip kūdikis, — tarė po- 
nia Deni, sėsdama į savo vietą tarp Brigo ir d'Armantalio. 

— Na jau, nekalta! Ką čia bešnekėti, motuše Deni. Ne- 
seniai tos nekaltosios kambaryje radau vieną puikų ro- 
maniuką. Nieko sau lektūra gavėnios metu!.. Jums, tė- 
tuši Brigo, kaip nuodėmklausiui, duosiu jį paskaityti. Gal 
jūs Emilijai leidote sėdėti priešvelykiniais vakarais prie 
tos knygos? 

— Nutilk, biaurus vėjavaiki!-— tarė abatas.— Matai, 
kaip tu skaudini savo motiną? 

Iš tikrųjų ponia Deni neturėjo kur dingti iš gėdos, pa- 
galvojusi, kad ta scena, tokia pražūtinga jos dukterų re- 
putacijai, įvyko matant jaunuoliui, į kurį su būdingu mo- 
tinoms toliaregiškumu ji jau dėjo savo viltis. Rodės, dar 
akimirka, ir ji apalps. 

Vyrai užvis mažiausiai tiki moterų alpimais, ir tuo pat 
metu kaip tik alpimais juos lengviausia apmauti. Galų 
gale nesvarbu, ar patikėjo ševalje d'Armantalis savo šei- 
mininkės apalpimu, ar ne, bet jis buvo pernelyg manda- 
gus, kad esamomis aplinkybėmis jai neparodytų dėmesio. 
Ištiesęs rankas, ševalje ėjo prie ponios Deni. Ponia Deni, 
nematydama kitos atramos, žengė keletą žingsnių link še- 
valje ir, atmetusi galvą, susmuko jo glėbyje. 

— Abate,— tarė d'Armantalis tuo metu, kai ponas Bo- 
nifacas, naudodamasis susidariusia padėtimi, skubiai kim- 
šosi į kišenes saldainius, kurie dar buvo likę ant stalo, — 
abate, greičiau duokite kėdę! 

Abatas pristūmė kėdę, ramiai ir nė trupučio neskubėda- 
mas, o tai rodė, kad jis pripratęs prie panašių įvykių ir 
visai nesibaimina dėl jų pasekmių. Kai ponia Deni buvo 
pasodinta, d'Armantalis prikišo jai prie nosies uostomo- 
sios druskos, tuo tarpu abatas švelniai plekšnojo per del- 
nus. Tačiau, kad ir kaip jie stengėsi, ponia Deni, regėjos, 
nė negalvojo atsipeikėti. Bet staiga tuo momentu, kada 
užvis mažiausiai buvo galima tikėtis, ji pašoko kaip įgel- 
ta ir sukliko. D'Armantalis pagalvojo, kad po apalpimo 
šeimininkę ištiko nervinis priepuolis. Jis ne juokais išsi- 
gando — vargšės moteriškės riksmas buvo kupinas natū- 
ralaus siaubo. 

— Nieko, nieko,— tarė Bonifacas,— paprasčiausiai aš 
jai suverčiau už apykaklės grafiną šalto vandens — nuo 
to ji ir atsipeikėjo. O šiaip, jūs juk patys matėte, ji ne- 
žinojo, kaip atsigauti. Ko taip žiūri? — paklausė negailes- 
tingasis nutrūktgalvis, pastebėjęs pykčiu degantį ponios 
Deni žvilgsnį. — Na taip, čia aš. Tu nepažįsti manęs, savo 
mažojo Bonifaco, kuris taip tave myli! 

— Ponia, — tarė d'Armantalis, pasijutęs labai nesma- 
giai, — man labai nemalonu dėl visko, kas čia įvyko. 

— O, gerbiamasis!— sušuko ponia Deni ir paplūdo aša- 
romis.— Aš tokia nelaiminga! 

— Na, neverk, motuše Deni, jau ir taip tu baisiai per- 
šlapusi,— tarė Bonifacas.— Verčiau eik, pasikeisk marški- 
nius. Niekas taip nekenkia sveikatai, kaip šlapi marški- 
niai, prilipę prie nugaros. 

— Tas vaikas kupinas sveiko proto,— tarė abatas Bri- 
go.— Mano manymu, ponia Deni, jums reikia paklausyti 
jo patarimo. 

— Jei išdrįsčiau prijungti savo balsą prie abato Brigo 
balso, aš primygtinai prašyčiau nesiceremoninti su mu- 
mis,— parėmė jį ševalje.— Be to, mums metas eiti, mes 
kaip tik ketinome atsisveikinti su jumis. 

— Jūs taip pat, abate?— paklausė ponia Deni, metusi 
į Brigo maldaujantį žvilgsnį. 

— Taip, manęs laukia Kolberų namuose, — atsakė Bri- 
go, kurio, matyt, nė kiek neviliojo guodėjo vaidmuo, — 
ir aš esu priverstas eiti. 

— Ką gi, likite sveiki, ponai, — tarė ponia Deni ir pa- 
darė reveransą, tiesa, netekusį žymios dalies didingumo — 
mat, buvo atsiradusi balutė ant grindų po jos suknele, 
nuo kurios varvėjo vanduo. 

— Likite sveika, motuše,— tarė Bonifacas, drąsiai, kaip 
tai daro išlepinti vaikai, abiem rankom apsivydamas po- 
niai Deni aplink kaklą.—-- Ar jūs nieko neturite pasakyti 
ponui Žuliu? 

— Lik sveikas, nenaudėli — atsakė vargšė moteris, bu- 
čiuodama sūnų. Jinai jau šypsojosi, nors dar tebepyko; 
kaip ir kiekviena motina, ji nepajėgė atsispirti sūnaus 
glamonei.— Lik sveikas ir būk gerutis. 

— Aš būsiu caca vaikas, motuše Deni, bet su sąlyga, 
kad tu pagaminsi pietums ką pasmaližiauti. Gerai? 

Ir tretysis pono Žuliu klerkas pasišokinėdamas prisivijo 
abatą Brigo su d'Armantaliu, kurie jau lipo laiptais. | 

— Ei, klausyk, plevėsa,— sušuko abatas, griebdamasis 
už surduto kišenės, — kur tu lendi? 

— Nekreipkite dėmesio, tėtuši Brigo. Aš tik norėjau pa- 
tikrinti, ar ten neužsiliko koks smulkus pinigas jūsų bi- 
čiuliui Bonifacui. 

— Štai tau visas ekiu, — tarė Brigo,— tik greičiau neš- 
dinkis ir duok mums ramybę. 

— Tėtuši Brigo,— suspigo Bonifacas iš didelio dėkingu- 
mo,— garbės žodis, jūs turite kardinolo širdį! Ir jeigu 
karalius jus paskirs tik arkivyskupu, manykite, kad juš 
apvogė... Likite sveikas, ponas Rauli,— kreipėsi jis į še- 
valje taip familiariai, tarsi su juo būtų buvęs pažįstamas 

mažiausiai dešimtį metų.— Kartoju, saugokitės panelės Ba- 
tildos, jeigu nenorite prarasti galvos, ir nešykštėkite Mir- 
zai cukraus, jeigu jums brangios jūsų blauzdos.— Jis įsi- 
kibo rankomis į turėklus, vienu ypu nusileido visas dvyli- 
ka pakopų iš antrojo aukšto į pirmą ir atsidūrė gatvėje, 
nesiekęs kojomis nė vierfė laiptelio. 

Brigo, susitaręs su d'Armantaliu pasimatyti aštuntą va- 
landą vakaro, ramiai nuėjo žemyn paskui savo draugą 
Bonifacą. O ševalje, giliai susimąstęs, užlipo į savo man- 
sardą. 


| 
RAUDONASIS KASPINAS 


Tačiau ševalje d'Armantalio šiuo metu nedomino nei 
dramos, kurioje jam teko toks atsakingas vaidmuo, besiar- 
tinanti atomazga, nei išmintingas Brigo apdairumas, kad 
jį apgyvendino namuose, kur jau dešimt metų abatas kas- 
dien lankosi, ir todėl jo vizitai niekam negalėjo kristi 
į akis, nors jie būtų buvę dar dažnesni; jis negalvojo nei 
apie pompastiškas ponios Deni kalbas, nei apie panelės 
Emilijos sopraną, nei apie panelės Atenaidės kontraltą, 
nei apie pono Bonifaco išdaigas. Visos d'Armantalio min- 
tys krypo į vargšę Batildą, apie kurią ką tik taip nieki- 
namai buvo atsiliepta jo šeimininkės namuose. 

Bet skaitytojas smarkiai apsiriktų, manydamas, kad bru- 
talus pono Bonifaco apkaltinimas nors truputį paveikė 
tuos dar neaiškius, miglotus jausmus, begimstančius jau- 
nuolio širdyje, Batildai. Tiesa, iš pradžių pono Bonifaco 
žodžiai d'Armantalį prislėgė, jam pasidarė labai nesmagu. 
Bet užteko tik keleto sekundžių, kad jis suprastų, jog pa- 
našūs ryšiai neįmanomi. Atsitiktinai žemos kilmės žmo- 
gui gali gimti žavinga duktė, likimas gali sujungti jauną 
ir elegantišką moterį su vulgariu seniu. Bet tokie neteisėti 
ryšiai, kokie buvo įtariami tarp merginos, gyvenančios 
penktame aukšte, ir miestelėno iš terasos, atsiranda tik 
dėl aistros arba išskaičiavimo. Tačiau tų dviejų, taip skir- 
tingų būtybių meilė neįmanoma. Dar mažiau buvo pa- 
grindo galvoti, kad čia būtų vaidinusi kokį vaidmenį nau- 

da, nes jie gyvėno tik vidutiniškai, nors ir nematė tikro 
skurdo. Ir tai buvo ne pertekliumi paauksuotas vidutiniš- 
kas gyvenimas, kokį apdainuoja Horacijus ir koks slen- 
ka kur nors kaimo namelyje prie Tiberio arba Monmo- 
ransi, aprūpintas trisdešimt tūkstančių frankų valstybine 
renta, o kuklus, skurdus ir vargingas žmonių gyvenimas; 
tie žmonės šiaip taip suduria galą su galu ir gelbstisi iš 
nepriteklių tik atkakliu kas dieną, o neretai ir naktį, dir- 
bamu darbu. 

Iš viso to d'Armantalis padarė vienintelę išvadą — Ba- 
tilda negali būti jo šlykštaus kaimyno — jis net savo iš- 
vaizda temdė gimstančią ševalje meilę — nei duktė, nei 
žmona, nei meilužė. Vadinasi, Batildos kilmė susijusi su 
kažkokia paslaptimi, ir Batilda ne ta, kuo atrodo esanti. 
Tokiu būdu viskas aiškėjo: aristokratiškas Batildos grožis, 
jos žavus gracingumas ir puikus išsiauklėjimas jau ne- 
buvo neįmenama mįslė. Dabartinė varginga jos padėtis 
neatitiko kilmės. Tur būt, likimas jai padarė staigmenų, 
kurios žmogui maždaug tas pat, kas miestui žemės drebė- 
jimas. Kažkas jos gyvenime sugriuvo, ir ji buvo priversta 
nusileisti į tą aplinką, kurioje dabar vegetavo. 

Užtat ševalje įsitikino, kad, neprarasdamas pagarbos 
sau pačiam, jis gali įsimylėti Batildą. Dvikovoje su išdi- 
dumu — savo pasipūtusiu ir amžinai niurzgiančiu prie- 
šu — širdis nepritrūksta gudrybių. Jei Batildos kilmė bū- 
tų žinoma, ji nebūtų išėjusi už ribų to rato, kuriam pri- 
klausė jos šeima, — taip sakant, Popilijaus rato!; bet jos 
gyvenimą gaubė paslaptinga tamsa, ji išniro iš jos didin- 
gai švytėdama, ir niekas nekliudė žmogui, mylinčiam Ba- 
tildą, savo vaizduotėje ją iškelti į tokias aukštumas, į ku- 
rias ji pati, gal būt, nebūtų išdrįsusi nukreipti net savo 
svajonių žvilgsnį. 

Užtat d'Armantalis nepaklausė pono Bonifaco draugiško 
patarimo ir, vos tik įėjęs į savo kambarį, tučtuojau 
puolė prie lango, norėdamas sužinoti, ar namie jo kaimy- 
nė. Jos langas buvo iki galo atdaras. 


! Popilijus — Romos konsulas, kurį senatas pasiuntė pas Siri- 
jos valdovą Antiochą, kad tam pasiūlytų atsižadėti savo užkariavimų. 
Kai Antiochas paprašė jam duoti laiko pagalvoti, Popilijus apibrėžė 
apie jį ratą ir valdingai pareiškė, kad valdovas neišeis iš to rato, kol 
neduos senatui atsakymo. 

Jei prieš savaitę kas nors būtų sakęs ševalje, kad tokš 
paprastas dalykas, kaip atviras langas, gali priversti daž- 
niau plakti jo širdį, jis tikriausiai būtų nusikvatojęs. Ta- 
čiau dabar taip ir buvo. Prisispaudęs ranką prie krūtinės, 
kaip žmogus, pagaliau giliai atsikvėpęs po kankinamo du- 
sulio, d'Armantalis kita ranka atsirėmė į sieną ir slapčia 
žvilgtelėjo į Batildosękambarį, vildamasis pamatyti mer- 
giną, 0. pats tuo tarpu likti nepastebimas. Jis bijojo ją 
nubaidyti, kaip kad atsitiko vakar vakare, savo atkakliu 
dėmesiu, kurį ji būtų galėjusi priskirti vien smalsumui. 

Praslinkus kelioms minutėms, d'Armantalis nutarė, kad 
kambarys tuščias, nes veikli ir judri mergina jau ne kartą 
būtų šmėkštelėjusi jam prieš akis. Tuomet ševalje išdrį- 
sęs atvėrė savo langą ir pastebėjo, kad jis manė teisingai. 
Batildos kambarys, matyt, buvo tik ką sutvarkytas: iš 
rūpestingai ir simetriškai išdėstytų daiktų lengva buvo 
pažinti senosios tarnaitės ranką; klavesino dangtis buvo 
sandariai uždarytas, gaidos, paprastai išmėtytos, dabar 
buvo sudėtos į krūvelę ir prispaustos trimis ar keturiais 
tomais, sudarančiais piramidę; puikaus gipiūro gabalas 
buvo užmestas ant kėdės atlošo, jo galai karojo vienodai 
iš abiejų pusių. Beje, d'Armantalio spėjimas, kad šeimi- 
ninkės nėra namie, netrukus pasitvirtino: išgirdęs, jog še- 
valje atidaro savo langą, pro Batildos langą bemat iškišo 
savo grakščią galvutę šuniukas. Tas šuniukas, tikrai ver- 
tas saugoti savo šeimininkės namus, visada būdavo gyvas. 
Tr šį kartą jis tučtuojau nubudo ir, atsistojęs ant pagalvė- 
lio, akimis ėmė ieškoti akiplėšos, kuris drįso sudrumsti 
jo miegą. 

Išgirdęs skardų mansardos gyventojo bosą ir pono Bo- 
nifaco pagiežingas kalbas, ševalje sužinojo du labai svar- 
bius dalykus, būtent: kad jo kaimynė vardu Batilda — šis 
švelnus ir maloniai skambąs vardas be galo tiko gražiai, 
grakščiai ir elegantiškai merginai, — o šuniukas — Mirza; 
toks šunų giminės atstovo vardas d'Armantaliui atrodė 
ne mažiau puikus ir aristokratiškas. 

Kadangi į nieką negalima žiūrėti iš aukšto, kai nori pa- 
imti tvirtovę, nes menka gudrybė kartais greičiau pri- 
verčia priešą kapituliuoti, negu grėsmingiausi ginklai, 
d'Armantalis pirmiausia nutarė susidraugauti su šuniu- 

ku; todėl jis nepaprastai švelniu ir meiliu balsu pašaukė: 
„Mirza!“ 

Mirza, kuris tuo metu vėl tingiai gulėjo ant savo pa- 
galvėlio, žvitriai pakėlė galvą; iš jo snukučio buvo ma- 
tyti, kad jis labai nustebęs. Be abejo, gudriam ir supra- 
tingam gyvulėliui atrodė keista, kad kažkoks visai 
nepažįstamas žmogus drįsta jį šaukti vardu. Todėl jis 
nepajudėjo iš vietos, o tik, užlindęs už atitraukiamos lan- 
go užuolaidos, nerimastingai įsmeigė į ševalje degančias 
kaip du rubinai akis. 

Ševalje priėjo prie lango, laikydamas rankose du di- 
delius gabalus cukraus, kuriuos paskui susmulkino. 

D'Armantalis teisingai buvo numatęs: vos tik pirmasis 
gabaliukas nukrito netoli Mirzos ant grindų, šuniukas van- 
giai pasuko į jį galvą; kai uoslė pakuždėjo Mirzai, koks 
masalas jam numestas, jis ištiesė į cukrų kojytę, prisi- 
traukė jį sau prie snukučio, atsargiai paėmė priešakiniais 
dantimis ir ėmė krūminiais krimsti su ilgesinga išraiška, 
tokia būdinga tai padermei, kuriai šuniukas turėjo gar- 
bę priklausyti. 

Ševalje patenkintas vėl pašaukė šuniuką, bet dabar jau 
valdingesniu balsu: „„Mirza!“— ir ant savo delno jam pa- 
rodė likusius cukraus gabalus. 

Šį kartą Mirza jau nesvaidė į ševalje nerimastingų ir 
niekinamų žvilgsnių, bet, atsistojęs ant užpakalinių kojy- 
čių, o priekines pasidėjęs ant palangės, ėmė į jį žiūrėti 
draugiškai ir netgi lipšniai, tarsi jis būtų buvęs senas jo 
pažįstamas. D'Armantalis savo pasiekė: Mirza buvo pri- 
jaukintas. 

Dabar atėjo eilė ševalje parodyti Mirzai panieką. Jis 
ėmė kalbinti šunį, kad tas priprastų prie jo balso. Tačiau 
baimindamasis, kad įo pašnekovą, uoliai palaikantį po- 
kalbį tyliais cypčiojimais ir meiliu urzgimu, vėl neapimtų 
išdidumas, ševalje jam numetė dar vieną gabalą cukraus, 
prie kurio tas puolė dar godžiau, nes šį kartą d'Armantalis 
jį privertė laukti ilgiau, negu pirma. Prarijęs cukrų, Mirza 
grįžo prie lango, nelaukdamas, kol jį kaimynas pašauks. 

Ševalje pasiekė visišką pergalę, nes šuniukas neparodė, 
kaip vakar, aukšto intelekto — nežvilgtelėjo į gatvę, kai 
Batilda grįžo namo, ir nepribėgo prie durų, kai ji lipo 


102 


laiptais. Taigi, netikėtai įėjusi į kambarį, šeimininkė už- 
klupo savo Mirzą prie lango, meilikaujantį kaimynui. Vis 
dėlto teisybės dėlei reikia pasakyti, kad Mirza, nors ir 
labai įnikęs viliojo iš ševalje cukrų, kai tik išgirdo trink- 
telint duris, atsigręžė ir, pažinęs šemiininkę, vienu šuoliu 
atsidūrė šalia jos; jis ėmė nepaprastai švelniai glaustytis 
apie kojasąBet vos tik baigęs sutikimo apeigas, Mirza, 
didelei visos šunų padermės gėdai, skubiai grįžo prie 
lango. Tokia neįprasta šuniuko elgsena, aišku, patraukė 
Batildos dėmesį; ji pažiūrėjo pro langą ir sutiko d'Arman- 
talio žvilgsnį. Mergina išraudo, ševalje nusilenkė, ir Ba- 
tilda, sumišusi, nesižinodama, ką daranti, atsakė į jo pa- 
sveikinimą. 

Pirmiausia merginai dingtelėjo prieiti prie lango ir tuč- 
tuojau jį uždaryti. Bet kažkoks instinktas ją sulaikė nuo 
šito ketinimo. Batilda suprato, kad toks poelgis parodytų, 
jog ji teikia tam tikrą prasmę įvykiui, kuris iš esmės bu- 
vo absoliučiai nereikšmingas, ir kad gynyba šiuo atveju 
reikštų, jog pripažįstama jaunuolio ataka. Užtat mergina 
ramiai pasitraukė nuo lango į tą kambario vietą, kur jos 
negalėjo pasiekti ševalje žvilgsnis. Po valandėlės, nutaru- 
si grįžti į pirmykštę vietą, ji pamatė, kad kaimyno langas 
jau uždarytas. Batilda teisingai įvertino d'Armantalio kuk- 
lumą ir pasijuto jam dėkinga. 

Iš tikrųjų ševalje padarė meistrišką ėjimą. Kadangi tarp 
jo ir kaimynės dar nebuvo užsimezgę jokie santykiai, jų 
langai, esantys vienas prieš kitą, abu tuo pat metu ne- 
galėjo būti atidaryti. Vadinasi, d'Armantaliui palikus langą 
atvirą, mergina būtų turėjusi uždaryti savąjį, o ševalje 
jau žinojo, kad jis būdavo uždaromas ir dar užuolaida 
užleidžiamas labai aklinai; taigi pro stiklą ir medžiagą 
jis nebūtų galėjęs pamatyti net Mirzos snukio galiuko. 
Kai ševalje užvėrė langą, kaimynė savąjį paliko atdarą, 
ir jam buvo patogu stebėti, kaip ji vaikščioja po kambarį 
arba pasilenkusi dirba. Lengva suprasti, kad tai buvo di- 
delė pramoga vargšui ševalje, priverstam gyventi visiškai 
vienišam. Beje, savo santykiuose su Batilda šiandien jis 
padarė didžiulį žingsnį pirmyn — jis ją pasveikino, ir ji 
atsakė į pasveikinimą. Vadinasi, jie jau nebuvo visai 
svetimi vienas kitam — jie susipažino, bet, kad susipa- 

žintų artimiau, reikėjo, jei nepasitaikys palankios pro- 
gos, veikti labai apdairiai. Rizikuoti ją užkalbinti — reiš- 
kė rizikuoti viskuo, kas jau buvo iškovota. Verčiau tegu 
Batilda galvoja, kad tai, kas įvyko šiandien, yra tik atsi- 
tiktinumas. Žinoma, Batilda taip negalvojo, bet ji lengvai 
galėjo apsimesti mananti kaip tik šitaip. Užtat ji neužvėrė 
savo lango ir, pamačiusi, kad ševalje langas uždarytas, 
atsisėdo prie palangės su knyga rankoje. 

Mirza užšoko ant kėdutės kojoms pasidėti (ji buvo mėgs- 
tamiausia jo vieta), bet, priešingai savo įpročiui, snukutį 
priglaudė ne prie apvalių merginos kelių, o prie kietos 
palangės; tai liudijo, kad jam padarė didelį įspūdį kilnia- 
širdis nepažįstamasis, taip dosniai jį vaišinęs cukrumi. 

Ševalje atsisėdo savo kambario vidury. Pasiėmė dėžutę 
su pastele ir pradėjo piešti žavingą paveikslą, atsivėrusį 
jam prieš akis, nes lango užuolaidos kampas tarsi tyčia 
buvo pakeltas. 

Deja, dienos buvo trumpos — apie trečią valandą jau 
imdavo temti. Saulės šviesa, vos beprasiskverbianti pro 
niūrius debesis ir lietaus tinklą, pamažu geso, ir Batilda 
netrukus uždarė savo langą. Bet, nors ševalje turėjo labai 
mažai laiko, vis dėlto jis spėjo nupiešti merginos galvutę, 
ir dar nuostabiai panašią; pastelė, kaip žinoma, labiausiai 
tinka vaizduoti subtiliems, dailiems veidams, kuriuos alie- 
jus visada šiek tiek sušiurkština. Merginos banguoti plau- 
kai, švelni kaip vaiko oda, grakštus lyg gulbės kaklas — 
visa tai d'Armantalis perteikė stebėtinai išraiškingai, ir 
portretas pasiekė tas aukštumas, į kurias menas gali pa- 
kilti tik tada, kai dailininkas turi prieš save tikrai nepri- 
lygstamą modelį. 

Sutemus pas ševalje atėjo abatas Brigo, ir, apsivilkę ap- 
siaustus, jiedu išėjo į Pale-Ruajalį. Kaip skaitytojas pri- 
simena, jie norėjo apžiūrėti numatomos pasalos vietą. 

Namas, kuriame apsigyveno ponia de Sabran, kai jos 
vyras buvo paskirtas regento mažordomu, buvo pažymė- 
tas dvidešimt antruoju numeriu; jis stovėjo tarp La Roš- 
Giujono vilos ir Pasažo, kuris anksčiau buvo vadinamas 
Pale-Ruajalio Pasažu, nes tai buvo vienintelis kelias, jun- 
giąs Gerųjų vaikų gatvę su Valua gatve. To siauro skers- 
gatvio,- vėliau pavadinto Licėjaus Pasažu, vartai buvo 

užrakinami tuo pat metu, kaip ir visi Pale-Ruajalio sodo 
vartai, tai yra, lygiai vienuoliktą valandą vakaro. Todėl 
žmonės, užsisėdėję ilgiau kaip iki vienuoliktos valandos 
vakaro Gerųjų vaikų gatvės name, kuris neturėjo kito 
išėjimo į Valua gatvę, darydavo didelį lanką arba Nev- 
de-Pti-Šano gatve, arba per Fontanų kiemą, kad patektų 
į Pale-Ruajalį. 

Šitoks buvo ir ponios de Sabran namas. Tai buvo nedi- 
delė puiki vila, pastatyta praeito šimtmečio pabaigoje, tai 
yra, prieš dvidešimt ar dvidešimt penkerius metus; ją 
pasistatydino kažkoks mokesčių atpirkėjas, norėjęs vis- 
kuo pamėgdžioti didikus. 

Tas namas buvo tik dviejų aukštų; virš antrojo aukšto 
ėjo akmeninė galerija su mansardomis tarnams; namas 
buvo užderigtas beveik plokščiu čerpių stogu. Po antrojo 
aukšto langais buvo trijų keturių pėdų pločio balkonas 
per visą fasadą. Aukštomis geležinėmis grotomis, siekian- 
čiomis galeriją, balkonas buvo padalintas į dalis; grotos 
atskyrė po du langus iš abiejų fasado pusių nuo trijų 
langų viduryje — taip dažnai esti namuose, kur nenorima, 
kad kambariai turėtų lauko susisiekimą. Abu namo fasa- 
dai — ir tas, kur į Gerųjų vaikų gatvę, ir tas, kur į Valua 
gatvę, — buvo visiškai vienodi; bet iš Valua gatvės pu- 
sės — ta gatvė aštuonias ar dešimt pėdų buvo žemiau už 
Gerųjų vaikų gatvę — buvo įrengta akmeninė terasa ir jo- 
je užveistas nedidelis sodas, kuris pavasarį sužydėdavo 
nuostabiomis gėlėmis. Tačiau iš tos terasos nebuvo laip- 
telių į Valua gatvę, vadinasi, į namą patekdavai, kaip ir 
išeidavai, tik iš Gerųjų vaikų gatvės. 

Geresnės vietos pasalai mūsų sąmokslininkai negalėjo 
nė norėti. Iš tikrųjų, jei regentas būtų atėjęs pas ponią 
de Sabran pėsčias — o tat įmanoma —ir čia būtų užsisė- 
dėjęs ilgiau kaip iki vienuoliktos valandos — o tat visiš- 
kai įtikima,— jis būtų pakliuvęs kaip į pelėkautus, nes 
Gerųjų vaikų gatvė buvo viena iš tamsiausių ir tuščiau- 
sių Pale-Ruajalio rajone ir labiau už kitas tiko sąmoksli- 
ninkų kėslams įgyvendinti. 

Be to, tais laikais, kaip, beje, ir dabar, apie šios gat- 
vės namus sklido prastas gandas, ten daugiausia lanky- 
davosi labai įtartini žmonės. Užtat buvo galima statyti 

šimtą prieš vieną, kad niekas nekreips jokio dėmesio 
į riksmą — pernelyg dažnai jis ten būdavo girdimas, kad 
kam nors būtų kėlęs nerimo. Net jeigu būtų pasirodę nak- 
tiniai patruliai, kurie paprastai rinkdavosi labai palengva 
ir ateidavo gerokai pavėlavę, operacija būtų buvusi baigta 
anksčiau, negu jie būtų spėję įsikišti. 

Apžiūrėję vietovę, sudarę strateginį planą ir įsidėmėję 
namo numerį, d'Armantalis ir abatas Brigo išsiskyrė. Aba- 
tas nuskubėjo į Arsenalą pranešti hercogienei diu Men, 
kad ševalje d'Armantalis, kaip visada, nusiteikęs gerai. 
D'Armantalis grįžo į savo mansardą Prarasto laiko gat- 
vėje. 

Kaip ir praėjusį vakarą, Batildos kambaryje degė šviesa, 
tik šį kartą mergina ne piešė, o siuvinėjo. Jos langas 
buvo apšviestas iki pirmos valandos nakties. Terasos gy- 
ventojas, jau gerokai prieš d'Armantaliui grįžtant, buvo 
užlipęs į savo kambariuką. 

Tą naktį ševalje ilgai negalėjo užmigti. Iki šiol nepa- 
tirti jausmai, kuriuos sužadino beužgimstanti meilė ir ar- 
tėjančio sąmokslo atomazga, išblaškė visus miegus. Ta- 
čiau paryčiais nuovargis jį įveikė, ir ševalje pabudo tik 
tada, kai kažkas keletą kartų jį papurtė gana smarkiai už 
peties. Tur būt, tuo momentu ševalje sapnavo blogą sap- 
ną, nes, vis dar miegodamas, jis čiupo pistoletus, padėtus 
ant naktinio staliuko. 

— Ei, ei, palaukite, jaunuoli!-— sušuko abatas Brigo.— 
Koks jūs greitas, velniai rautų! Geriau prasitrinkite akis! .., 
Va šitaip. Dabar mane pažįstate? 

— A, čia jūs, abate?— juokdamasis tarė d'Armantalis.— 
Jūsų laimė, kad mane sulaikėte, kitaip jums būtų buvę 
karšta. Sapnavau, kad atėjo mane suimti. 

— Geras ženklas!—nudžiugo abatas Brigo— Geras 
ženklas. Juk jūs žinote, kad sapnai išsipildo, bet tik at- 
virkščiai. Viskas bus gerai. 

— Yra naujienų? — paklausė d'Armantalis. 

— O jeigu būtų, kaip jūs į tai pažiūrėtumėte? 

— Tiesą sakant, nepaprastai džiaugčiausi— sušuko 
d'Armantalis.— Juo greičiau užbaigsi tokį reikalą, tuo 
geriau. 

— Na ką gi, tuomet skaitykite,— tarė abatas Brigo, 

ištraukęs iš kišenės sulankstytą lapą ir duodamas ševal- 
je.— Skaitykite ir dėkokite aukščiausiajam, nes jūsų troš- 
kimai išsipildė, 

D'Armantalis paėmė popierių, ramiai išlankstė, tarsi ko- 
kį menkavertį raštelį, ir pusbalsiu ėmė skaityti: 

— „Kovo 27 dienos pranešimas. Antra valanda nakties. 

Šiandien, dešimtą valandą vakaro, regentas gavo iš Lon- 
dono laišką, kuriame rašoma, kad rytoj, 28-ąją, į Paryžių 
grįžta abatas Diubua. Kadangi regentas vakarieniavo pas 
Madam!, nepaisant vėlaus meto, tas laiškas buvo jam 
tuojau pat įteiktas. Prieš keletą minučių panelė de Šartr 
buvo prašiusi savo tėvą, kad jis ją leistų į pamaldas Šelės 
vienuolyne; buvo nutarta, kad regentas pats ją lydės. Bet, 
vos tik jis perskaitė laišką, tučtuojau pakeitė savo planus 
ir liepė rytojaus vidurdieniui sušaukti valstybės tarybą. 
Trečią valandą dienos regentas vyks į Tiuilri pas jo di- 
denybę. Regentas prašė, kad jo didenybė priimtų jį vieną, 
nes maršalo de Vilrua spyrimasis būtinai dalyvauti — tai 
jis laiko savo pareiga — visuose jo didenybės ir regento 
pokalbiuose baigia išvesti hercogą iš kantrybės. Sklinda 
gandai, kad jeigu maršalas ir toliau spirsis, tat jam baig- 
sis blogai. Šeštą valandą vakaro regentas, ševalje de Si- 
mianas ir ševalje de Ravanas pietaus pas ponią de Sab- 
ran“... Aha!— išsprūdo d'Armantaliui. 

Ir jis perskaitė paskutiniąsias dvi eilutes, pasverdamas 
kiekvieną žodį. 

— Na, ką jūs pasakysite dėl šito punkto?— paklausė 
abatas. 

Ševalje greitai iššoko iš lovos, apsivilko chalatą, iš ko- 
modos stalčiaus ištraukė raudoną kaspiną, pasiėmė nuo 
rašomojo stalo plaktuką, vinį, atidarė langą ir, slapčia 
metęs žvilgsnį į kaimynės langą, ėmė kalti kaspiną prie 
sienos iš lauko pusės. 

— Štai mano atsakymas, — tarė ševalje. 

— Po šimts velnių, ką tai reiškia? 

— Tai reiškia, kad jūs galite pranešti hercogienei diu 

1! Madam —ikirevoliucinėje Prancūzijoje — vyriausiosios karaliaus 
dukters, dofino dukters ir karaliaus sužadėtinės titulas. Šiuo atveju 


turima galvoj Pilypo I, karaliaus Liudviko XIV brolio, žmona, herco- 
go Orleaniečio motina, 

Men,— kalbėjo d'Armantalis— jog aš tikiuosi šiandien 
vakare išpildyti savo pažadą. O dabar eikite, brangusis 
abate, ir grįžkite ne anksčiau kaip po dviejų valandų. Aš 
laukiu žmogaus, su kuriuo jums geriau čia nesusitikti. 

Abatui, kuris buvo nepaprastai atsargus, tų žodžių kar- 
toti nereikėjo. Jis užsidėjo skrybėlę, paspaudė d'Armanta- 
liui ranką ir skubiai išėjo. 

Po kokių dvidešimt minučių pas ševalje atėjo kapito- 
nas Rokfinetas. 


|| 
GERŲJŲ VAIKŲ GATVĖ 


Tą patį sekmadienį, maždaug aštuntą valandą vakaro, 
kai apie satvės dainininką, kuris sau akompanavo, vie- 
nu metu ranka mušdamas būgną ir keliais daužydamas 
lėkštes, susispietė didokas būrys vyrų bei moterų, pri- 
gužėjusių į Valua gatvę, kažkoks muškietininkas, lydimas 
dviejų leibhusarų, nulipo užpakaliniais Pale-Ruajalio laip- 
tais ir pasuko į Licėjaus Pasažą, išeinantį, kaip jau sakė- 
me, į Valua gatvę. 

Pamatę, kad minia jiems užstoja kelią, kariškiai stab- 
telėjo. Pasitarę jie, matyt, nusprendė patraukti kitu keliu, 
nes muškietininkas, o paskui jį ir abu leibhusarai, perėjo 
Fontanų kiemą ir nužingsniavo į Gerųjų vaikų gatvę. 
Kai muškietininkas, kuris, nors ir būdamas gana apkū- 
nus, ėjęs sparčiu žingsniu, pasiekė namą numeris dvide- 
šimt antras, durys lyg užburtos atsidarė ir, vos tik spėjo 
visi trys įžengti į vidų, vėl užsidarė. 

Tą pat akimirką, kai kariškiai nutarė daryti lankstą, 
kažkoks vaikinas, apsivilkęs tamsiu kostiumu ir tokiu pat 
apsiaustu, užsimaukšlinęs ant akių plačiabrylę skrybėlę, 
ir, niūniuodamas sau panosėje dainelės apie pakartuosius 
„dvidešimt keturis, dvidešimt keturis, dvidešimt keturis“ 
motyvą, nuskubėjo Licėjaus Pasažo link. Jis spėjo ateiti 
iki Valua gatvės kampo anksčiau, negu trys kariškiai pa- 
siekė mums pažįstamą namą, ir matė, kaip jie įžengė 
pro duris. 

Tuomet vaikinas apsidairė ir vieno iš trijų žibintų švie- 
soje — tie trys žibintai miesto valdžios dosnumo dėka ap- 

švietė arba, tiksliau, turėjo apšviesti visą Gerųjų vaikų 
gatvę — pastebėjo vieną tų stambių šachtininkų, kuriuos 
taip dažnai vaizdavo savo drobėse Grezas. Šachtininkas 
ilsėjosi priešais La Roš-Giujono vilą, pasidėjęs ant akme- 
ninės tumbos maišelį. Vaikinas truputį padelsė, tartum 
būtų nedrisęs prieiti, bet, kai ir šachtininkas užtraukė dai- 
nelės apie pakartuosius tą patį priedainį, pastarasis prisi- 
artino prie jo nedvejodamas. 

— Vadinasi, juos matėte, kapitone?— paklausė vaikinas 
su apsiaustu. 

— Lygiai taip pat, kaip jus matau, pulkininke. Tai bu- 
vo muškietininkas ir du leibhusarai. Bet negalėjau jų pa- 
žinti. Muškietininkas užsidengė veidą nosine, ir aš spėju, 
jog jis ir buvo regentas. 

— Neapsizikote, O leibhusarai — Simianas ir Ravanas. 

— A, mano mokinys! Man būtų malonu su juo susitik- 
ti. Jis šaunus vyrukas. 

— Šiaip ar taip, kapitone, žiūrėkite, kad tas vyrukas jū- 
sų nepažintų. 

— Kur ten! Net pats velnias manęs šitaip atrodančio 
nepažins. Tai jums, ševalje, reikėtų būti atsargesniam. 
Jūs, deja, turite didiko išvaizdą, kuri niekaip nesiderina 
su jūsų kostiumu. Bet dabar ne tai svarbu. Jie pateko į pe- 
lėkautus, ir mūsų uždavinys — neleisti jiems iš ten pa- 
sprukti. Ar visi mūsų Žmonės įspėti? 

— Juk jūs žinote, kapitone, kad aš jūsų žmonių ne- 
pažįstu, kaip ir jie manęs. Aš išėjau iš minios, niūniuoda- 
mas dainelę — mūsų slaptažodį. Bet ar jie mane girdėjo 
ir suprato, negaliu jums pasakyti. 

— Nesirūpinkite, ševalje. Mano vyrukai girdi net tai, 
kas kalbama pašnibždomis, ir viską supranta iš pusės 
žodžio. 

Iš tikrųjų, vos tik vaikinas su apsiaustu spėjo pasitrauk- 
ti iš minios, susispietusios aplink gatvės dainininką ir su- 
sidedančios, rodės, vien iš dykinėtojų, ten prasidėjo keis- 
tas ir visai nenumatytas bruzdėjimas. Nors daina dar 
nebuvo baigta, o dainininkas nepradėjęs rinkti pinigų, 
minia ėmė sparčiai retėti. Daugelis vyrų, nežymiai mos- 
telėję kits kitam ranka, pavieniui ar poromis išėjo iš rato; 
vieni žengė aukštyn Valua gatve, kiti — per Fontanų kie- 

mą, treti — per Pale-Ruajalį, bet visi jie susirinko Gerųjų 
vaikų gatvėje, kuri tikriausiai ir buvo numatyta jų susi- 
tikimo vieta. 

Dėl to manevro, kurio tikslą nesunku suprasti, aplink 
dainininką liko vos dešimt ar dvylika moterų, keletas vai- 
kų ir padorus kokių keturiasdešimt metų miestelėnas, ku- 
ris, pastebėjęs, kad dainininkas tuojau pat pradės rinkti 
pinigus, taip pat pasišalino. Be to, iš visos jo išvaizdos 
buvo matyti, kad jis niekina naujas dainas; jis žengė, 
tyliai niūniuodamas senovinę pastoralę, kurią, matyt, ver- 
tino daug labiau už naujamadiškus laisvus kupletus. 
Tiesa, tam padoriam miestelėnui atrodė, kad nepažįstami 
vyrai, pro kuriuos jis ėjo, jam duoda kažkokius ženklus, 
bet jis nepriklausė nei slaptai draugijai, nei masonų 10- 
žei; todėl kuo ramiausiai žingsniavo savo keliu, niūniuo- 
damas mėgstamą priedainį: 

Leiskite man eiti, 

Leiskite man žaisti 
Po lazdyno krūmu 
Pamiškėj žalioj. 

Nuėjęs Sent-Onore- gatve iki Dviejų seržantų užkardos 
šlagbaumo, jis pasuko į Gaidžio gatvę ir dingo iš akių. 

Maždaug tuo pat metu vaikinas su apsiaustu, tas pats, 
kuris, dainuodamas „dvidešimt keturi, dvidešimt keturi, 
dvidešimt keturi“, pirmasis pasitraukė iš žiūrovų minios, 
vėl pasirodė šalia Pale-Ruajalio Pasažo laiptų ir, priėjęs 
prie dainininko, tarė: 

— Bičiuli, mano žmona serga, o tavo muzika jai ne- 
duoda užmigti. Jei tau nebūtina čia dainuoti, eik į Pale- 
Ruajalio aikštę. Še tau ekiu, kad neturėtum nuostolio. 

— Dėkoju, monsinjore,— atsakė dainininkas, nustaty- 
damas nepažįstamojo socialinę padėtį pagal jo dosnumą.— 
Einu. Gal jūs turite kokį reikalą Muitaro gatvėje? 

— Ne. 

— Aš mielai jį atlikčiau už tą patį ekiu. 

Ir žmogelis patraukė savais keliais. O kadangi jis bu- 
vo žmonių susitelkimo centras ir priežastis, negausūs žiop- 
sotojai, kurie dar buvo likę, dingo įkandin jo. 

Tuo momentu Pale-Ruajalio bokšte išmušė devynias. 
Vaikinas su apsiaustu išsitraukė iš liemenės kišenėlės laik- 
rodį, nusagstytą brangakmeniais; tai niekaip nesiderino 
su jo kukliu kostiumu. Kadangi laikrodis dešimt minučių 
skubėjo, jaunuolis jį nustatė tiksliai pagal bokštą, paskui 
perėjo Fontanų kiemą ir pasuko Gerųjų vaikų gatve. 

Prie namo numeris dvidešimt ketvirtas jis vėl sutiko 
šachtininką. 

— Kaip ten dainininkas?— paklausė tas. 

— Pasišalino. 

— Gerai. 

— O pašto karieta?— savo ruožtu paklausė vaikinas. 

— Laukia prie Bajifo gatvės kampo. 

— Karietos ratai ir arklių kanopos apvynioti skudurais? 

— "Taip. * 

— Puiku! Tuomet mums belieka tik laukti, — tarė vai- 
kinas su apsiaustu. 

Ir vėl stojo tyla. 

Praėjo valanda. Vėlyvi praeiviai pasirodydavo retai, ir 
pagaliau gatvė visai ištuštėjo. Kai kur dar švietė langai, 
bet ir jie vienas po kito geso; netrukus tamsa, besirun- 
gianti tik su blausia šviesa, kurią skleidė du žibintai, ka- 
bą priešais Sen-Klero varpinę ir ant Bajifo gatvės kampo, 
prarijo visą kvartalą. 

Praslinko dar valanda. Valua gatvėje pasigirdo nakti- 
nio patrulio žingsniai. Po to sugirgždėjo vartai. Tai sargas 
užrakino Pasažą. 

— Gerai!-— šnipštelėjo žmogus su apsiaustu.— Dabar 
mums niekas nesukliudys. 

— Taip, — pritarė šachtininkas,— kad tik jis nesėdėtų 
ten iki ryto. 

— Ar jūsų žmonės tiki, jog čia tiktai lažybos? 

— Apsimeta, kad tiki, o daugiau iš jų negalima reika- 
lauti. 

— Vadinasi, kapitone, mudu dėl visko susitarėme. Jūs 
ir jūsų žmonės dedatės girti. Jūs mane stumiate, aš krintu 
tarp regento ir jo palydovų. Jūs jį puolate, užkemšate 
jam burną. Sušvilpus atvažiuoja karieta. Jūsų žmonės pri- 
kiša Simianui ir Ravanui prie smilkinių pistoletus ir ne- 
leidžia pajudėti iš vietos. 

— Bet ką mums daryti, jeigu jis pasisakys, kas esąs?— 
paklausė šachtininkas tyliau. 

— Jeigu pasisakys, kas esąs?— pakartojo vaikinas su 
apsiaustu ir vos- girdimai pridūrė:— Jeigu pasisakys, kas 
esąs, nužudykite. Sąmoksle negalima sustoti pusiaukelėje. 

— Velniai rautų!— sušuko šachtininkas.— Ką gi, pasi- 
stengsime, kad nepasisakytų. 

Žmogus su apsiaustu netarė nė žodžio, ir vėl stojo tyla. 

Prabėgo dar ketvirtis valandos, tačiau nieko naujo ne- 
atsitiko. 

Bet štai nušvito trys centriniai namo langai. 

— Žiūrėkite, žiūrėkite!— kartu šūktelėjo žmogus su ap- 
siaustu ir šachtininkas. 

Tą akimirką pasigirdo žingsniai. Kažkas ėjo iš Sent- 
Onore gatvės ir, matyt, ketino pasukti Gerųjų vaikų gat- 
ve. Šachtininkas iškošė pro dantis tokį prakeikimą, kad 
net danguje karšta pasidarė. 

O praeivis tuo tarpu artinosi. Arba jis iš viso bijojo 
tamsos, arba pastebėjo, kad joje juda kažkokie įtartini 
šešėliai, viena buvo aišku, kad jis išsigandęs. Iš tikrųjų, 
atėjęs iki Sen-Klero varpinės, jis griebėsi gudrybės, bū- 
dingos baikštiems žmonėms, kurie nori parodyti nieko 
nebiją: jis uždainavo. Bet kuo toliau jis žengė, tuo labiau 
drebėjo jo balsas. Nors nekalta dainelė, kurią jis niūnia- 
vo, rodės, bylojo apie ramią jo nuotaiką, prie Pasažo pra- 
eivį apėmė tokia panika, kad jis net užsikosėjo. O kosu- 
lys, kaip žinome, rodo didesnį išgąsčio laipsnį, negu dai- 
navimas. Tačiau, įsitikinęs, kad aplink viskas ramu, 
žmogus truputį pažvalėjo ir vėl uždainavo drebančiu bal- 
su, kuris labiau atitiko jo būseną, negu žodžių prasmę: 


Leiskite man eiti, 
Leiskite man... 


Staiga jis nutilo ir sustojo kaip įbestas: jis pamatė, kad 
vieno namo tarpuvartėje tūno du vyrai, apšviesti krintan- 
čios pro vilos langus šviesos. Pajutęs, jog prapuolė balsas 
ir neremia kojos, dainininkas sustingo vietoje be žado. 
Nelaimei, kaip tik tuo momentu ponios de Sabran salone 
kažkas priėjo prie lango. Šachtininkas, supratęs, kad at- 

sitiktinis riktelėjimas gali viską sužlugdyti, buvo bešokąs 
prie praeivio, bet žmogus su apsiaustu jį sustabdė. 

— Kapitone,— tarė jis — nelieskite šito žmogaus. ..— 
Ir, prisiartinęs prie praeivio, paliepė:— Eikite, mano bi- 
čiuli, bet tik greitai ir nesidairydamas! 

Dainininkui nereikėjo to sakyti antrą kartą, ir, visu kū- 
nu drebėdamas, jis nudūmė gatve taip greitai, kaip tik 
jam leido trumpos kojos. Po valandėlės jis jau suko pro 
Tuluzos viešbučio sodo kampą. 

— Pačiu laiku jis dingo!-- sušnibždėjo šachtininkas.— 
Jie atidaro duris į balkoną. 

Abu sąmokslininkai pasitraukė į tarpuvartės šešėlį. 

Durys iš tikrųjų atsivėrė, ir vienas leibhusaras išėjo 
į balkoną 

— Na, koks oras, Simianai?— pasigirdo iš kambario. 

Šachtininkas ir vaikinas su apsiaustu pažino regento 
balsą. 

— Man atrodo, — atsakė Simianas,— kad sninga. 

— Kaip? Tau atrodo, kad sninga? 

— O gal lyja. Nesusigaudau,— kalbėjo toliau Simianas. 

— Ką tu, žioply, sniego nuo lietaus neatskiri? — sušuko 
Ravanas ir taip pat išėjo į balkoną. 

— O gal nei sninga, nei lyja, — toliau postringavo Si- 
inianas. 

— Jis girtas kaip dūmas, — tarė regentas. 

— Aš girtas?— sušuko Simianas įsižeidęs. Jis manė, kad 
tai žemina jo, kaip lėbautojo, reputaciją.— Eikšekit, mon- 
sinjore. Eikšekit, eikšekit. 

Nors tas kvietimas nebuvo labai pagarbus, regentas 
tučtuojau juokdamasis prisijungė prie savo bičiulių. Be- 
je, iš jo eisenos nesunku buvo suprasti, kad ir jis pats 
gerokai įkaušęs. 

— Aš girtas kaip dūmas?— nenustygo Simianas, ties- 
damas regentui ranką.— Lažinuosi iš šimto luidorų, kad 
jūs neišdrįsite padaryti to, ką aš padarysiu, nors ir esate 
Prancūzijos regentas. 

— Girdite, monsinjore,— atsklido iš kambario moteriš- 
kas balsas,-— jus provokuoja. 

— Aš sutinku, — atsakė regentas.— Galiu lažintis iš šim- 
to luidorų. 

— O aš iš. pusės su bet kuriuo iš jūsų, — įsiterpė Ra- 
vanas. 

-— Lažinkis su markize,— tarė Simianas.— Aš nenoriu, 
kad kas nors dalyvautų mano lažybose. 

“ — Ir aš nenoriu, — atkirto regentas. 

— Markize,—- sušuko Ravanas,— statau penkiasdešimt 
luidorų už pabučiavimą! 

— Paklauskite Pilypą, ar jis man leis eiti tokių lažybų. 

— Prašau,— tarė regentas, — Jums siūlo patogias sąly- 
gas, markize,—ir vienu, ir kitu atveju jūs laimite.., Ar 
tu jau pasirengęs, Simianai? 

— Pasirengęs. Ir jūs seksite paskui mane? 

— Visur. O ką tu darysi? 

— Žiūrėkite. 

— Kur tave velnias neša? 

— Aš grįžtu į Pale-Ruajalį: 

— Kokiu keliu? 

— Stogais. 

Ir Simianas, įsikibęs į geležines grotas, kurios, kaip jau 
minėjome, svetainės langus skyrė nuo miegamojo langų, 
ėmė ropštis aukštyn, tartum beždžionė, sliuogianti virve 
į ketvirtąjį aukštą, kad ten gautų sū. 

— Jūsų aukštenybe,— sušuko ponia de Sabran, išbėgu- 
si į balkoną ir nutvėrusi regentui už rankos, — tikiuosi, ne- 
seksite paskui jį? 

— Aš neseksiu?— tarė regentas, traukdamas iš mar- 
kizės ranką.— Jūs nežinote, kad aš laikausi taisyklės da- 
ryti viską, ką daro kiti. Jeigu net šautų jam į galvą užsi- 
karti ant mėnulio, aš ten būčiau tuo pat metu, kaip ir 
jis... Ravanai, ar susilažinai dėl manęs? : 

— Taip, jūsų aukštenybe,— atsakė Ravanas, nuoširdžiai 
juokdamasis. 

— Ką gi, tuomet bučiuok markizę, tu laimėjai. 

Ir regentas taip pat pribėgo prie grotų ir ėmė jomis 
kopti aukštyn paskui vikrų, augalotą ir liesą Simianą, ku- 
ris akies mirksniu atsidūrė akmeninėje galerijoje. 

— Turiu viltį, kad bent jūs, Ravanai, neišeisite?— tarė 
markizė. 

— Tik tam, kad atsiimčiau savo laimikį — atsakė Rava- 
nas ir pabučiavo gražuolę de Sabran į skruostą.— Na, 

o dabar likite sveika, mieloji markize. Aš jo aukštenybės 
pažas. Jūs pati suprantatę, turiu sekti paskui jį. 

Ir Ravanas puolė vytis abudu savo bičiulius. 

Šachtininkui ir vaikinui su apsiaustu tuo pat metu iš- 
sprūdo nustebimo šūksnis, kurio aidas nuskambėjo per 
visą gatvę. 

— Hm! Ką tai galėtų reikšti?— paklausė Simianas. Jis 
jau stovėjo galerijoje, užtat pirmasis atkreipė dėmesį į tą 
garsą. 

— Kas ten tau vaidenasi, girtuokli?— paklausė regen- 
tas, įsikibęs į galerijos karnizą.— Tai juk naktiniai pat- 
ruliai. Per tave mes dar pakliūsime į kordegardiją. Įsidė- 
mėk, iš ten tavęs aš nevaduosiu. 

Išgirdę šiuos žodžius, sąmokslininkai nuščiuvo; jie ti- 
kėjosi, kad.hercogas ir jo bičiuliai liausis išdaigavę, nu- 
lips žemyn ir išeis iš namo įprastu keliu. 

— Ufl Štai ir aš, — tarė regentas, įsiropštęs į galeriją.— 
Na, užteks, Simianai? 

— Jokiu būdu ne, jūsų aukštenybe, jokiu būdu. ..— 
atsakė Simianas ir pasilenkęs šnipštelėjo Ravanui į au- 
sį:— Čia ne patruliai: negirdėti nei durtuvų žvangčioji- 
mo, nei diržų gurgždėjimo. 

— Kas ten dar?— paklausė regentas. 

— Nieko, — atsakė Simianas, duodamas ženklą Ravanui, 
kad tas tylėtų — nieko. Aš lipu aukštyn ir kviečiu jūsų 
aukštenybę sekti paskui mane. 

Sulig tais žodžiais jis ėmė kartis ant stogo, tempdamas 
už rankos regentą; Ravanas jį stūmė iš apačios. 

Pamatęs šitą sceną, kuri nekėlė jokių abejonių dėl bėg- 
lių ketinimų, šachtininkas nusikeikė, o vaikinas su ap- 
siaustu tiesiog sustaugė iš įniršio. 

Tuo pat momentu Simianas pasiekė kaminą. 

— Ė, kas gi čia dabar?— tarė regentas, atsisėdęs ant 
stogo šelmens ir žvelgdamas žemyn. Markizės de Sabran 
namo langų nušviestoje gatvėje jis įžiūrėjo aštuonetą ar 
dešimtį vyrų.— Šit kaip, mažutis sąmokslas? Galima pa- 
galvoti, kad jie šturmu ketina paimti namą? Kaip jie įtū- 
žę! Man taip ir knieti paklausti, ar negalėčiau kuo nors 
jiems padėti? 

= Dabar he metas juokauti, jūšų aukštenybe,— tarė 
Simianas.— Mums reikia skubėti. 

— Dumkite Sent-Onore gatve,— suriko savo žmonėms 
vaikinas su apsiaustu.— Pirmyn, pirmyn! 

— Taip, jie nejuokais mus medžioja, Simianai,— tarė re- 
gentas.—- Greičiau pereikime į aną pusę! Atgal! 

— Nesuprantu, — sušuko vaikinas su apsiaustu, — kodėl 
aš jo nenukepu, kaip lėlės šaudykloje! 

Jis išsitraukė iš už juosmens pistoletą ir nusitaikė į re- 
gentą. 

— Tūkstantis velnių!-— nusikeikė šachtininkas, sulaiky- 
damas jaunuolio ranką.— Dėl jūsų mus visus nuket- 
virčiuos! 

— O ką gi daryti? 

— Palaukime, kol jie patys nudribs ir nusisuks spran- 
dą. Jei likimas teisingas, jis mums paruošė tą mažytį 
siurprizą. 

— Kokia absurdiška mintis, Rokfinetai! 

—- Ei pulkininke, prašau be vardų! 

— Jūsų teisybė, dovanokite! .. 

— Nėra už ką. Verčiau apsvarstykime, ką daryti! 

— Paskui mane, paskui mane!-—- staiga riktelėjo vaiki- 
nas su apsiaustu ir pasileido prie Pasažo.— Išlaužkime var- 
tus ir juos sučiupsime anoje pusėje, kai tik jie nušoks 
ant žemės. 

Visi sąmokslininkai puolė paskui jį, tik penki ar šeši 
vyrai buvo nubėgę aplinkui Sent-Onore gatve. 

— Greičiau, greičiau, monsinjore, mes negalime gaišti 
nė akimirkos, — tarė Simianas,— leiskitės nugara, nors ir 
nelabai kilnu, bet užtat saugu. 

— Tur būt, jie dumia per Pasažą.— Regentas ėmė klau- 
sytis.— Ką tu apie tai galvoji, Ravanai? 

— Aš nieko negalvoju, jūsų aukštenybe. Aš šliaužiu 
žemyn. 

Ir visi trys, kartu nučiuožę stogo šlaitu, nušoko į ak- 
meninę galeriją. 

— Čionai! Čionai!-— pasigirdo moteriškas balsas tuo 
momentu, kai Simianas jau buvo bekeliąs koją per ga- 
lerijos viršų, norėdamas leistis žemyn geležinėmis gro- 
tomis. 

-— A, čia jūs, markize?— tarė regentas.— Reikia pripa“ 
žinti, jūs atsiradote labai laiku, tarsi angelas sargas. 

— Greičiau leiskitės ir šokite čionai!-— riktelėjo mar- 
kizė. 

Trys bėgliai akies mirksniu atsidūrė kambaryje. 

— Gal jūs norite likti čia? — paklausė ponia de Sabran. 

— Žinoma,— atsakė Ravanas.— O aš tuo tarpu nubėg- 
siu pas Kanijaką, tegu ateina su savo būriu. 

— Ne, ne,— prieštaravo regentas,— čia mes negalime 
likti. Sąmokslininkai tokie ryžtingi, kad nepabūgs štur- 
muoti jūsų namo, markize, ir tuomet jie čia elgsis kaip 
užimtame mieste. Mums reikia nusigauti į Pale-Ruajalį, 
šitaip bus geriau. 

Vedami Ravano, jie greitai nulipo laiptais ir atidarė 
duris į sodą. Čia buvo girdėti, kaip jų persekiotojai įnir- 
šę daužo geležinius vartus. 

— Daužykite, daužykite, mielieji bičiuliai!— šūktelėjo 
regentas ir nubėgo lyg nerūpestingas jaunuolis į sodo ga- 
1ą.— Vartai stiprūs, turėsite gerai pasidarbuoti. 

— Atsargiai, jūsų didenybe,— perspėjo Simianas; jis, 
būdamas augalotas, lengvai liuoktelėjo per tvorą, pakibo 
ant rankų ir nušoko žemėn.— Jie jau aname Valua gai- 
vės gale. Statykite koją man ant peties. Va taip, gerai. 
Dabar kitą, ir leiskitės man ant rankų... Garbė aukščiau- 
siajam — mes išgelbėti! . 

— Špagą iš makštų! Špagą iš makštų, Ravanai!-— įsakė 
regentas.— Pamokysime tuos niekšus. 

— Viešpaties dievo vardu maldauju jūs, monsinjore, 
sekite paskui mus!-—-- sušuko Simianas, tempdamas regen- 
tą.— Po šimts velnių, aš pats ne iš baikščiųjų, bet tai, ką 
jūs norite daryti, gryna beprotybė... Pas mane, Ravanai, 
pas mane! 

Tr abu jaunuoliai, nutvėrę regentą už parankių, kiek 
įkabindami nudūmė drauge su juo ir šmurkštelėjo pro 
vienus visada atdarus vartus į Pale-Ruajalį kaip tik tuo 
momentu, kai grupė sąmokslininkų, bėgančių Valua gat- 
ve, buvo jau per dvidešimt žingsnių, o Pasažo vartai 
griuvo ant žemės nuo kitos grupės smūgių. Tokiu būdu 
visas sąmokslininkų būrys atsidūrė prieš vartus, kuriuos 
tik ką užsklendė ismukę trys bėgliai. 

— Ponai, — sušuko regentas, sveikindamas sąmokslinin- 
kus ranka, nes skrybėlę dievai žino kur buvo pametęs, — 
tikiuosi, kad čia buvo tik pokštas, kitaip neišneštumėte 
Kudašiaus! Susidoroti su tokiu priešininku, kaip aš, ne 
jūsų nosiai! O policijos viršininkui tai atsirugs rytoj! Kol 
kas jums linkiu labos nakties! 

Tuoj po šitos tirados sugriaudėjo juokas, galutinai iš- 
mušdamas iš vėžių abu sąmokslininkus, kurie stovėjo prie 
užšautų vartų uždususių savo žmonių priešakyje. 

—-. Tas žmogus sudaręs sutartį su pačiu velniu!-- tarė 
ševalje d'Armantalis. 

— Lažybas mes pralaimėjome, bičiuliai, — kreipėsi Rok- 
finetas į savo būrį, laukiantį nurodymų.— Bet jūsų dar ne- 
paleidžiame, teks atidėti mūsų žygį. O atlyginimo pusę 
jau gavote. Rytoj sutartoje vietoje gausite likutį. Iki grei- 
to susitikimo! 

Žmonės išsiskirstė, ir d'Armantalis su Rokfinetu liko 
vieni. 

— Tai mat kaip, pulkininke!-— tarė Rokfinetas, išžergęs 
kojas, ir pažiūrėjo d'Armantaliui į akis. 

— Tai mat kaip, kapitone!— atsakė ševalje.— Noriu jus 
prašyti vienos paslaugos. 

— Kokios? — paklausė Rokfinetas. 

— Kad paėjėtumėte drauge su manimi į kokį nors skers- 
gatvį ir pistoleto šūviu iš arti sutriuškintumėte man gal- 
vą, tegul ta apgailėtina makaulė būna nubausta, ir tegul 
niekada niekas jos nepažįsta. 

— O kodėl? 

— Dar Klausiate, kodėl? Ogi todėl, kad aš niekingas 
kvailys — sužlugdžiau tokį dalyką! Ką dabar pasakysiu 
hercogienei diu Men? 

— Jūs jaudinatės dėl to menkniekio? Po perkūnų, jūs 
pernelyg jautrus, pulkininke! Kokio velnio jos šlubako- 
įis pats nesusitvarko savo reikalų! Norėčiau dabar ją pa- 
matyti, tą jūsų pamaivą: tikriausiai sėdi Arsenale su savo 
dviem kardinolais ir dar trim ar keturiais markizais, ku- 
rie baigia nukeipti iš baimės, tuo tarpu, kai mes likome 
mūšio lauko šeimininkai. Gražu būtų pažiūrėti, kaip jie 
sprunka į plyšius lyg driežai... Norite išgirsti vėtyto ir 
mėtyto žmogaus patarimą? Kad būtum geras sąmokslinin- 

kas, pirmučiausia reikia to, ko jūs turite per akis, — drą- 
sos; bet reikia dar ir to, ko jums trūksta,— kantrybės. 
Prakeikimas! Jeigu man būtų pavestas toks dalykas, pri- 
siekiu, anksčiau ar vėliau aš jį atlikčiau iki galo, ir jeigu 
kada nors jūs panorėtumėte man viską perleisti... Nors 
apie tai mes dar pakalbėsim. 

— Bet ką jūs pasakytumėte hercogienei diu Men, bū- 
damas mano vietoje?— paklausė ševalje. 

— Ką aš pasakyčiau? O štai ką: „Hercogiene, regentas, 
matyt, policijos buvo perspėtas, nes jis neišėjo iš namo 
ten, kur mes tikėjomės, ir susidūrėme tik su velniais jo 
dykaduoniais, kurie mus apmovė.“ Tada princas de Sela- 
maras jums atsakys: „„Brangusis d'Armantali, visa mūsų 
viltis tik jūs.“ O hercogienė diu Men pridurs: „Dar ne 
viskas prarasta, jei narsusis d'Armantalis su mumis.“ Gra- 
fas de Lavalis paspaus jums ranką ir taip pat mėgins pa- 
sakyti komplimentą, tik iš to nieko neišeis, nes nuo tada, 
kai jam buvo sutriuškintas žandikaulis, jis vos apverčia 
liežuvį, ypač kada reikia išspausti švelnius žodžius. Kar- 
dinolas de Polinjakas pradės žegnotis, o nuo Alberonio 
keiksmų ims drebėti dangus. Tokiu būdu jūs garbingai 
išbrisite iš to liūno, jūsų savimyla nenukentės, ir jūs grį- 
šite į savo mansardą, iš kurios, beje, aš jums patariu 
artimiausiomis dienomis neiškelti kojos, jei nenorite būti 
pakartas. Retkarčiais aš jus aplankysiu, o jūs dalinsitės 
su manimi Ispanijos dovanomis, nes aš noriu gyventi sma- 
giai ir išlikti žvalus. O paskui, pasitaikius pirmai patogiai 
progai, mes vėl pasitelksime šaunuolius, kurie dabar išsi- 
skirstė į namus, ir atsirevanšuosime. 

— Taip, žinoma, bet kuris kitas manimi dėtas pasielg- 
tų kaip tik šitaip, tačiau, kapitone, mano kvailas charak- 
teris: aš nemoku meluoti. 

— Kas nemoka meluoti — nemoka veikti, — atsakė ka- 
pitonas.— Bet ką aš matau? Žiūrėk, ar tik ne nakties pat- 
rulių durtuvai? Pažįstu tave, patikimoji apsauga, tu visa- 
da pasirodai ketvirčiu valandos vėliau, negu reikia. Bet, 
šiaip ar taip, mes turime skirtis. Likite sveikas, ševalje. 
Eikite šituo keliu — pridūrė kapitonas, rodydamas Pale- 
Ruajalio Pasažą.— O aš pasuksiu štai čia.— Ir jis ištiesė 
ranką Nev-de-Pti-Šano gatvės kryptimi. — Svarbiausia — 

ramybė. Neskubėkite, kad niekas nepagalvotų, jog iš tik- 
rųjų jums reikia dumti strimagalviais. Ženkite įsisprendęs 
ir dainuokite ,,Motušę Godišon“. 

Ir, kol d'Armantalis ėjo per Pasažą, kapitonas žingsnia- 
vo Valua gatve tokiu pat greičiu, kaip ir patrulis, sekąs 
jį per šimtą žingsnių. Kapitonas žengė priešakyje ir dai- 
navo taip nerūpestingai, tarsi nieko nebūtų atsitikę: 


Tad išlenkime lig dugno bokalus, 

Kas mums darbo tie prancūzai — tegu žus! 
Ir pašlovinkim ispanišką dubloną — 
Gryno aukso pinigą geltoną! 


O ševalje tuo tarpu vėl atsidūrė Gerųjų vaikų gatvėje, 
kuri dabar buvo tokia pat tyli, kokia prieš dešimtį mi- 
nučių triukšminga. Ant Bajifo gatvės kampo, tiksliai vyk- 
dydama jo nurodymus, dar tebelaukė karieta. Karietos 
durelės buvo atidarytos, užpakalyje ant laiptelio stovėjo 
tarnas, o ant pasostės sėdėjo vežėjas. 

— Į Arsenalą!-—- paliepė ševalje. 

— Neverta, — pasigirdo balsas, ir d'Armantalis krūp- 
telėjo.— Žinau, kas čia įvyko. Mačiau viską pats ir pra- 
nešiu, kam reikia. Jūsų atvykimas tokiu vėlyvu metu 
gali sukelti įtarimą. 

— A, čia jūs, abate?— tarė d'Armantalis, stengdamasis 
atpažinti Brigo po tarno livrėja, kurią šis buvo užsitem- 
pęs.— Ką gi, jūs man padarysite didelę paslaugą, praneš- 
damas apie tai, kas įvyko, nes, tegu mane velniai griebia, 
jeigu žinau, ką reikėtų sakyti. 

— Aš pasakysiu, — tarė Brigo,— kad jūs drąsus ir išti- 
kimas ir kad tvarka būtų tuoj pat įvesta, jei Prancūzijoje 
atsirastų bent dešimt tokių narsuolių, kaip jūs. Bet mes 
esame čia ne dėl to, kad žertume viens kitam kompli- 
mentus. Greičiau sėskite į karietą. Kur jus nuvežti? 

— Nereikia, — tarė d'Armantalis, — aš eisiu pėsčias. 

— Ne, sėskite, bus saugiau. 

D'Armantalis įlipo į karietą, ir Brigo, nors buvo apsi- 
rengęs tarno livrėja, atsisėdo greta. 

— Sustokite Gro-Šene ir Kleri gatvių sankryžoje, — ta- 
rė abatas. 

Vežėjas, kuriam buvo įgrisę taip ilgai laukti, bemat pa- 
ragino arklius; karieta sustojo ten, kur buvo liepta. Še- 
valje išlipo ir nuėjo Gro-Šene gatve. Netrukus jis dingo, 
pasukęs į Prarasto laiko gatvę. 

O karieta greitai ir tyliai nuriedėjo bulvaro link. Iš 
tolo ji buvo panaši į pasakišką vežimą, skriejantį oru. 


IV 
DĖDULĖ BiUVA 


Dabar reikia skaitytojus arčiau supažindinti su vienu 
iš pagrindinių veikėjų tos istorijos, kurią pradėjome pa- 
sakoti, nes iki šiol apie jį buvo užsiminta tik probėgšmais. 
Mes turime galvoje padorų miestelėną, kuris, kaip žino- 
ma, pasitraukė iš būrio, besiklausančio Valua gatvėje dai- 
nininko, ir nuėjo prie Seržantų užkardos kaip tik tuo me- 
tu, kai gatvės artistas ruošėsi rinkti pinigus. Prisimenate, 
tą Žmogų mes vėl sutikome pačiame nakties įvykių įkarš- 
tyje, kai jis vėlyvą valandą ėjo Gerųjų vaikų gatve. 

Dieve sergėk, mes jokiu būdu neabejojame mūsų skai- 
tytojų nuovokumu ir nemanome, kad jie nepažino, jog 
tas bėdžius, kuriam. d'Armantalis pačiu laiku atėjo į pa- 
galbą, terasos gyventojas iš Prarasto laiko gatvės. Bet 
skaitytojams liks nežinoma, jeigu mes smulkiau nepapa- 
sakosime, kokie to žmogaus papročiai, išvaizda ir visuo- 
meninė padėtis. 

Jeigu jūs neužmiršote tų šykščių žinių, kurias mes jau 
turėjome progos apie jį pranešti, prisimenate, kad jis 
buvo kokių keturiasdešimt—keturiasdešimt penkerių me- 
tų. Kaip žinoma, pradėjęs penktą dešimtį, Paryžiaus mies- 
telėnas liaujasi paisęs savo išvaizdos, kuo, beje, ir anks- 
čiau jis nelabai rūpinosi. Jis rengiasi bet ką, šukuojasi 
kaip pakliūva, ir nuo to aplaidumo gerokai nukenčia vi- 
sa jo išorė, ypač jeigu ji iš prigimties nėra patraukli. Kaip 
tik šitoks ir buvo mūsų herojus. 

Tai buvo penkių pėdų ir vieno colio vyriškis, linkęs 
pilnėti ir kas metai vis labiau ir labiau storėjąs. Jo vei- 
das niekada neprarasdavo geraširdiškos išraiškos; plau- 
kai, antakiai, akys, oda atrodė vienos spalvos, ir bruožų 

nebuvo galima įžiūrėti per dešimtį žingsnių. Užtat netgi 
entuziastiškiausias fizionomistas, užsibrėžęs tikslą rasti šia- 
me veide garsios asmenybės žymių, atsisakytų savo ke- 
tinimo, kai tik jo žvilgsnis nuo mėlynų fajansinių akių 
nuslystų prie žemos kaktos arba nuo geraširdiškų pravirų 
lūpų prie dvigubo smakro. Jis iš karto suprastų, kad šito- 
kiems žmonėms svetimi maištavimai, kad jų aistros — ne- 
svarbu, geros ar blogos,— visuomet tyli, o tuščiose gal- 
vose daugiau niekas negimsta, tik koks nors banalus prie- 
dainis, pridedamas prie paprastutės dainelės, panašios į tas, 
kurias niūniuoja auklės, supdamos vaikus. 

Pridursime, kad apvaizda, kuri niekada nepalieka savo 
darbo neužbaigto, pasirašė originalą, o jo kopiją mes da- 
bar pateikėme skaitytojų dėmesiui charakteringu Žano 
Biuva vardu. Tiesa, žmonės, turėję progos įvertinti šito 
doro žmogaus proto menkumą ir širdies gerumą, papras- 
tai kreipdavosi į jį ne vardu, gautu per krikštą, o tiesiog 
„Aėdule Biuva“, 

Dar ankstyvoje vaikystėje mažasis Biuva, kupinas gi- 
laus pasibiaurėjimo bet kokiais mokslais, vis dėlto turėjo 
gabumų kaligrafijai. Kas rytas jis eidavo į koležą, kur 
motina jam išrūpino teisę nemokamai mokytis; jo raši- 
niuose ir vertimuose mirguliavo be galo stambios klai- 
dos, bet jie buvo parašyti tokia aiškia, taisyklinga ir gra- 
žia rašysena, kad net malonu būdavo žiūrėti. Užtat mažąjį 
Biuva kiekvieną dieną perdavo už tingų protą, bet kas- 
met apdovanodavo už dailią rašyseną. 

Penkiolikos metų jis perėjo nuo šventosios istorijos, 
kurią kalė penkerius metus, prie graikų istorijos; bet po 
pirmųjų jo atliktų vertimų mokytojai įsitikino, kad šuo- 
lis, kurį jie privertė padaryti, ne jo jėgoms, ir jis grįžo 
prie šventosios istorijos šeštiesiems metams. 

Nors iš pažiūros jaunasis Biuva atrodė viskam be galo 
abejingas, tačiau jis nebuvo praradęs tam tikros savimei- 
lės. Vieną vakarą jis atėjo pas motiną apsiašarojęs ir ėmė 
skųstis mokytojų neteisingumu; iš sielvarto jis prisipaži- 
no tai, ką iki šiol slėpė: pasirodo, koleže buvo dešimties 
metų vaikų, kurie mokėsi vyresnėse klasėse, o jis, penkio- 
likmetis, tebesėdėjo žemesnėje. 

Našlė Biuva, garsėjanti savo apsukrumu, matė, kad 
kiekvieną rytą sūnus eina į koležą su sąsiuviniais, kuriuo- 
se puikiai išvedžiotos visos raidės, ir užtat manė, kad 
priekabių ieškoti čia nėra ko. Ji tučtuojau nubėgo į ko- 
ležą išsiaiškinti su vienuoliais-mokytojais. Vienuoliai pa- 
sakė, kad jos sūnus geras berniukas, kad jo negalima kal- 
tinti blogomis, dievui nepatinkančiomis mintimis arba blo- 
gu elgesiu su draugais, bet, nepaisant io, nepaprastai kvai- 
las; jie patarė motinai vystyti jame tą vienintelį talentą, 
kuriuo gamta teikėsi jį apdovanoti, — būtent, padaryti iš 
jo dailyraščio mokytoją. 

Tas patarimas buvo tikras šviesos spindulys poniai Biu- 
va. Ji suprato, jog tokiu būdu. tučtuojau galės skinti sū- 
naus išsilavinimo vaisius. Parėjusi namo, ji negaišdama 
pranešė jaunajam Biuva savo naujus planus, susijusius 
su jo ateitimi. Jaunasis Biuva pagalvojo, kad jis galės 
išvengti pėrimo ir griežtos priežiūros; kadangi, jo su- 
pratimu, tų kasdieninių kančių neišpirkdavo knyga su odi- 
niu viršeliu, kuria jis kasmet būdavo apdovanojamas 
už kaligrafiją, berniukas su dideliu džiaugsmu sutiko nau- 
ją savo motinos nutarimą ir jai pažadėjo, jog, nepraėjus 
nė pusmečiui, jis bus geriausias sostinės kaligrafas. Tą pa- 
čią dieną iš savo menkų santaupų jis nusipirko plunks- 
noms drožti peiliuką su keturiomis geležtėlėmis, ryšulėlį 
žąsies plunksnų, du mokyklinius sąsiuvinius ir kibo į darbą. 

Koležo mokytojai neapsiriko dėl jaunojo Biuva tikrojo 
pašaukimo. Kaligrafija jam pasidarė menu, mažai kuo be- 
siskiriančiu nuo piešimo. Praslinkus pusmečiui, jis, kaip 
beždžionė iš „Tūkstančio ir vienos nakties“, jau puikiai 
rašė šešiais skirtingais šriftais ir nuostabiai piešė viso- 
kiausias užsklandas, vaizduodamas žmonių veidus, me- 
džius ir gyvulius. Po metų Biuva taip toli pažengė, kad 
pasijuto turįs teisę paskelbti, jog priima mokinius. Tris 
mėnesius dieną ir naktį jis dirbo skelbimą, vos neapako, 
bet teisybės dėlei reikia pažymėti, kad galų gale jis su- 
kūrė šedevrą. Tai buvo ne kokia nors lentelė, o tikras 
paveikslas, vaizduojąs pasaulio sutvėrimo scenas, nupieš- 
tas įvairaus storio brūkšniais ir savo kompozicija prime- 
nąs Rafaelio „Atsimainymą“. Lapo viršuje, skirtame Ede- 
nui, buvo nupieštas sutvėrėjas, viliojąs Ievą prie miegan- 

čio Adomo, apsupto gyvūnų — liūto, arklio ir žuvų, — 
kurie dėl įgimto taurumo yra verti prisiartinti prie žmo- 
gaus. Apatinėje lapo dalyje buvo atvaizduota jūra, ku- 
rios gelmėse nardo fantastiškos žuvys, o paviršiuje plau- 
kia gražus trijų denių laivas. Šonuose nupiešti medžiai 
su daugybe paukščių šakose; savo viršūnėmis siekdami 
dangų, tie medžiai jungė jį su žeme, kurioje buvo jų šak- 
nys. O lapo viduryje tarp idealiai horizontalių linijų še- 
šiais skirtingais šriftais buvo parašytas prieveiksmis „ne- 
gailestingai“, 

Šį kartą dailininko lūkesčiai nebuvo tušti: paveikslas 
padarė reikiamą įspūdį. Po savaitės jaunasis Biuva jau 
turėjo penkis mokinius ir dvi mokines. 

Toliau jo šlovė vis augo, ir ponia Biuva, pagyvenusi dar 
keletą metų pertekliuje, kokio ji nebuvo mačiusi net ve- 
lioniui vyrui gyvam esant, turėjo laimę numirti, nė kiek 
nerimaudama dėl savo sūnaus ateities. O pats Biuva, pri- 
deramai apraudojęs savo motiną, gyveno kaip visada — 
kiekviena ateinanti diena būdavo panaši į vakarykštę. 
Taip jis sulaukė dvidešimt šešerių—dvidešimt septynerių 
metų, patį audringąjį žmogaus gyvenimo laikotarpį pra- 
leidęs nesudrumsčiamoje ramybėje, kurią dovanoja ne- 
kaltybė ir dora. 

Kaip tik šiuo metu jam pasitaikė proga padaryti labai 
gerą darbą, ir jis jį padarė instinktyviai, naiviai, nuošir- 
džiai, kaip ir visa kita. Galimas daiktas, protingas žmogus 
būtų praėjęs, to nepastebėdamas, o ir pastebėjęs, gal būtų 
nusigręžęs. 

Tuo laiku Orti gatvės šeštame numeryje, kurio antrame 
aukšte Biuva nuomojo kuklią mansardą, gyveno jauna 
pora, meile ir sutarimu žavėjusi viso kvartalo gyvento- 
jus. Tiesa, reikia pasakyti, kad vyras ir žmona atrodė lyg 
sutverti vienas kitam. Vyras buvo kokių trisdešimt pen- 
kerių metų pietietis; jo plaukai, akys ir barzda buvo juo- 
di, oda tamsi, o dantys — tikri perlai. Jis vadinosi Alberas 
diu Roše. Jo tėvas, vienas iš buvusių Sevenos vadų, turė- 
jo drauge su visa šeima priimti katalikybę tuo metu, kai 
buvo persekiojamas ponas de Bavilis. Iš dalies dėl to, 
kad priklausė opozicijai, iš dalies dėl jaunystės įkarščio 
Alberas diu Roše, jau užsirekomandavęs kaip drąsus ba- 

joras, stojo į hercogo Šartriečio kariuomenę; hercogas 
tuo laiku kaip tik performavo savo dalinius, smarkiai nu- 
kentėjusius per pirmąją žiemos kampaniją dar prieš mūšį 
prie Nervindeno. Tokiu būdu diu Roše gavo La Nevilio 
vietą — pastarasis žuvo per tą nuostabią karaliaus dalinių 
ataką, kuri nulėmė kautynių baigtį. 

Žiema nutraukė karo veiksmus. Bet pavasarį Liuksem- 
burgo hercogas pašaukė po savo vėliava visus šauniuo- 
sius karininkus, skiriančius savo gyvenimą, priklausomai 
nuo metų laiko, arba karui, arba pramogoms. Hercogas 
Šartrietis, taip karštai svajojęs apie karo žygius ir dėl 
Liudviko XIV pavydo nieko negalėjęs veikti, vienas iš 
pirmųjų atsiliepė į tą šaukimą. Drauge su visu daliniu 
paskui jį sekė ir diu Roše. 

Atėjo didžioji Nervindeno- kautynių diena. Hercogas 
Šartrietis, kaip paprastai, vadovavo kariuomenei ir pats 
ją vedė į puolimą. Kautynių įkarštyje jis taip toli atitrū- 
ko nuo saviškių, kad tą dieną penkis kartus atsidūrė be- 
veik vienas tarp priešų. Penktąjį kartą greta jo šuoliavo 
tik mažai pažįstamas jaunuolis. Bet iš trumpo žvilgsnio, 
kuriuo jie pasikeitė, hercogas suprato, kad jo palydovo 
krūtinėje plaka drąsi ir ištikima širdis. Užuot pasidavęs 
į nelaisvę, kaip siūlė hercogui jį pažinęs priešo brigados 
vadas, pistoleto šūviu iš arti jis sutriuškino priešui galvą. 
Kaip atsakymas pasigirdo du šūviai. Viena kulka pervėrė 
hercogui skrybėlę, kita pataikė į jo špagos rankeną. Tą 
pačią akimirką jaunasis hercogo bendražygis patiesė abu- 
du šovusius: vieną kardo smūgiu, o kitą taikliu šūviu. 
Tuomet į hercogą ir į jaunuolį iš visų pusių pasipylė 
kulkos, bet laimingo atsitiktinumo dėka, o tiksliau, per 
stebuklą, nė viena kulka jų nekliudė. Tik hercogo žirgas, 
mirtinai sužeistas į galvą, pargriuvo po raiteliu. Jaunuo- 
lis, lydėjęs hercogą, tučtuojau nulipo ir jam pasiūlė savo 
žirgą. Hercogas nenorėjo pasinaudoti ta paslauga — ji ga- 
lėjo labai brangiai kaštuoti tam, kas ją teikė, bet auga- 
lotas ir stiprus jaunuolis, nutaręs, kad dabar ne metas 
mandagybėms, pagriebė hercogą ir pasodino į balną. 

Tuo tarpu markizas d'Arsi, per kautynes pametęs iš 
akių savo mokinį, hercogą Šartrietį, su būriu kavalerijos 
puolė jo ieškoti ir pas jį nusigavo kaip tik tuo momentu, 

kada hercogui ir jo draugui, nepaisant jų narsumo, neiš- 
vengiamai grėsė mirtis arba nelaisvė. Vis dėlto, nors her- 
cogo Šartriečio rūbuose buvo keturių kulkų skylės, nei 
vienas, nei kitas nebuvo sužeistas. Kai atskubėjo pagalba, 
hercogas ištiesė savo narsiam draugui ranką ir paklausė, 
kaip jis vadinasi; nors jaunuolio veidas jam buvo pažįs- 
tamas, jo pavardės jis neprisiminė — jaunasis karininkas 
neseniai pas jį pradėjo tarnauti. Jaunuolis atsakė, kad 
jis — Alberas diu Roše ir kad hercogo būryje jis pakeitė 
La Nevilį, žuvusį mūšyje prie Šteinkerko!. 

Tuomet hercogas kreipėsi į atvykusius jam pagelbėti 
šiais žodžiais: 

— Ponai, jūs padėjote man išvengti nelaisvės, bet štai 
kas, — tarė jis, rodydamas į diu Roše,— išgelbėjo man gy- 
vybę! 

Šios kampanijos pabaigoje hercogas Šartrietis paskyrė 
diu Roše savo pirmuoju adjutantu, o po trejų metų, vis 
dar kupinas dėkingumo, apvesdino jaunąjį karininką su 
mergina, kurią tas buvo įsimylėjęs, ir jai paskyrė kraitį. 
Deja, hercogas Šartrietis tada buvo dar jaunas žmogus ir 
negalėjo duoti didelio kraičio, bet užtat pasirūpino, kad 
jo numylėtinis kiltų tarnybos laiptais. 

Ta mergina buvo anglų kilmės. Jos motina lydėjo prin- 
cesę Henrietę, kai ši atvyko į Prancūziją susituokti su ka- 
raliaus broliu. Paskui, kai ševalje d'Efia Henrietę nunuo- 
dijo, diu Roše sužadėtinės motina pasidarė sosto įpėdinės 
kameriste. Bet 1690 metais, sosto įpėdinei mirus, kameris- 
tė, kupina grynai angliško išdidumo, nepanoro tarnauti 
panelei Šuen; ji apsigyveno mažame kaimo namelyje, ku- 


! Kad niekas nepagalvotų, jog, užuot aprašę tikrus įvykius, mes 
pakišame skaitytojui tam tikrą prasimanymą, prašome leisti pateikti 
šią ištrauką iš amžininko liudijimo: „Hercogas Šartrietis vedė karaliaus 
kavalerijos būrį į ataką. Jis šuoliavo būrio priešakyje ir savo karinio 
narsumo pavyzdžiu visiems kėlė dvasią. Penkis kartus jis atsidūrė 
priešų apsupime. Ponas diu Roše, vienas jo ginklanešių, jam padėjo 
išvengti nelaisvės ir užmušė du priešo šaulius, šovusius iš pistoleto 
į hercogą; jo rūbai buvo kulkų išvarpyti keturiose vietose. Vienas 
iš karininkų, jojusių šalia hercogo, buvo užmuštas vietoje. Markizas 
d'Arsi, pametęs iš akių hercogą Šartrietį, paskui prasimušė iki jo; 
beje, markizo rūbai taip pat buvo perverti keturių kulkų. Žirgas, 
kuriuo jojo hercogas, buvo nušautas.“ (Ištrauka iš de Vize pranešimo 
apie kautynes prie Nervindeno. Ž. Vatu — „Selamaro sąmokslas“.) 
(Aut. pasi). 

rį išsinuomojo netoli Sen-Klu, ir visiškai pasišventė savo 
mažosios Klarisos auklėjimui; ji gyveno iš rentos, kurią 
jai buvo paskyręs iki gyvos galvos sosto įpėdinis. Per 
hercogo Šartriečio keliones į Sen-Klu diu Roše susipažino 
su šia mergina, su kuria, kaip mes jau sakėme, hercogas 
jį ir apvesdino 1697 metais. 

Ta jauna pora, gyvendama didelėje santarvėje, nuomo- 
jo Orti gatvės name numeris šeštas pirmąjį aukštą; tame 
pačiame name Biuva turėjo išsinuomojęs kuklią mansardą. 

Netrukus jaunai šeimai gimė sūnus, o kai mažyliui su- 
ėjo ketveri metai, Biuva buvo pavesta jį mokyti kaligra- 
fijos meno. Jaunasis mokinys jau buvo bedarąs akivaiz- 
džią pažangą, bet netikėtai susirgo tymais ir mirė. Nesun- 
ku įsivaizduoti, kokia didelė buvo tėvų širdgėla; Biuva 
taip pat labai sielvartavo, nes miręs jo mokinys turėjo 
neabejotinų gabumų dailyraščiui. Užuojauta, kurią rodė 
svetimas žmogus, suartino diu Roše šeimą su Biuva. Todėl 
kartą, kai pastarasis dejavo, kad visų meno žmonių pa- 
dėtis esanti liūdna, Alberas diu Roše pasišovė jam pa- 
dėti; jis tikėjosi, pasinaudodamas savo įtakingumu, išrū- 
pinti Biuva tarnybą karališkojoje bibliotekoje. Kaligrafi- 
jos mokytojas nesitvėrė džiaugsmu, pagalvojęs, kad jis 
gali pasidaryti valstybės tarnautoju. Tą patį vakarą jis 
parašė savo gražiąja rašysena prašymą. Pirmasis hercogo 
adjutantas karštai rekomendavo Biuva, ir po mėnesio ka- 
ligrafas gavo pažymėjimą, kad jis karališkosios bibliote- 
kos rankraščių skyriaus tarnautojas su devynių šimtų 
livrų metine alga. 

Nuo tos dienos Biuva, savaime suprantama, didžiuoda- 
masis nauja visuomenine savo padėtimi, metė mokinius 
bei mokines ir atsidėjęs įniko rašyti knygų korteles. De- 
vynių šimtų livrų alga iki gyvos galvos jam buvo didelis 
turtas, ir garbusis kaligrafas karaliaus dosnumo dėka ėmė 
gyventi savo malonumui, be paliovos tvirtindamas kai- 
mynams, kad jeigu jiems gims antras kūdikis, tik jis, 
Žanas Biuva, išmokys jį rašyti. O nelaimingi tėvai savo 
ruožtu karštai troško, kad Biuva turėtų galimybę pažadui: 
ištesėti. Dievas išklausė jų maldų. 1702 metų pabaigoje, 
Klarisa pagimdė dukterį. 

: Tai buvo didelis džiaugsmas visiems namams. Biuva 
jautėsi kaip devintame danguje, jis zujo laiptais, plojo 
sau per šlaunis ir tyliai niūniavo pamėgtos dainelės prie- 
dainį: „Leiskite man eiti, leiskite man žaisti!“ ir t. t. 
Tą dieną, pirmą kartą nuo to laiko, kai Biuva gavo tar- 
nybą karališkojoje bibliotekoje, tai yra, pirmą kartą per 
dvejus metus, jis atėjo į darbą ne lygiai dešimtą, o pen- 
kiolika minučių vienuoliktos. Neetatinis raštininkas jau 
buvo prašęs Biuva vietos, — mat, jis pagalvojo, kad Biu- 
va numirė. 

Mažoji Batilda dar neturėjo nė savaitės, o Biuva jau ke- 
tino ją mokyti rašyti lazdeles, nuolatos kartodamas, kad 
jei nori tobulai išmokti koki nors dalyką, reikia kibti į jį 
nuo ankstyvos vaikystės. Labai sunku buvo įtikinti Biuva, 
kad kaligrafijos mokymą reikia dar atidėti porai trejetui 
metų. Biuva teko susitaikyti su tuo, ir, laukdamas, kol jo 
būsimoji mokinė paaugs, atsidėjęs jai ruošė rašto pavyz- 
džius. Po trejų metų Klarisa išlaikė savo žodį, ir Biuva iš- 
kilmingai įspraudė į Batildos pirščiukus plunksną. 

Atėjo 1707 metai. Hercogas Šartrietis, po brolio-kara- 
liaus mirties gavęs hercogo Orleaniečio titulą, pagaliau 
buvo paskirtas kariuomenės vadu Ispanijoje; ten jis ir 
nuvedė savo pulkus padėti maršalui de Bervikui. Visi her- 
cogo karininkai tučtuojau gavo įsakymą pasirengti kovo 
penktosios žygiui. Kaip pirmasis adjutantas, Alberas bū- 
tinai turėjo lydėti hercogą. Ta naujiena, kuri bet kada 
anksčiau būtų labai pradžiuginusi diu Roše, dabar jam 
buvo greičiau liūdna, kadangi Klarisos sveikata pradėjo 
kelti rimtą susirūpinimą ir gydytojas prasitarė, jog jai 
plaučių džiova. Ar Klarisa pati jautė, kaip sunkiai ji ser-. 
ga, ar, kas dar labiau suprantama, būkštavo dėl vyro gy- 
vybės, bet, sužinojusi apie numatomą žygį, ji taip puolė 
į neviltį, kad Alberas pravirko drauge su ja, o pamatę jų 
ašaras, ėmė raudoti ir mažoji Batilda su Biuva. 

Atėjo kovo penktoji — hercogo kariuomenės išžygiavi- 
mo diena. Nors Klarisa ir labai sielvartavo, tačiau pati su- 
tvarkė vyro aprangą. Ji troško, kad jis būtų vertas her- 
cogo, kurį lydėjo. 

Klarisa lydėjo vyrą paplūdusi ašaromis, bet, kai ji pa- 
matė Alberą su elegantišku munduru ant kovos žirgo, aki- 

mirkai jos veidą nušvietė pasididžiavimo džiaugsmas. 
O pats Alberas tuo tarpu buvo kupinas vilčių ir išdidumo. 
Jaunoji moteris liūdnai šypsojosi, klausydama vyro, tą- 
čiau, nenorėjo skaudinti jo atsisveikinimo valandą; todėl 
giliai paslėpė sielvartą širdyje ir neparodė, kad labai neri- 
mauja dėl jo likimo, o, gal būt, ir dėl savojo. Klarisa pati 
jam sakė, kad dabar jis turįs galvoti ne apie ją, bet apie 
savo garbę. 

Hercogas Orleanietis pirmosiomis balandžio dienomis 
su savo kariuomene įžengė į Kataloniją ir tučtuojau for- 
suotu maršu persikėlė per Aragoną. Atvykęs į Segorbą, 
jis sužinojo, kad maršalas de Bervikas ruošiasi lemiamoms 
kautynėms. Norėdamas nuvykti laiku ir dalyvauti tose 
kautynėse, hercogas pasiuntė Alberą pranešti maršalui, 
kad jam į .-pagalbą atžygiuoja -hercogas Orleanietis su de- 
šimties tūkstančių armija, ir prašyti de Berviką, jei tat 
negriauna jo planų, nepradėti karo veiksmų, kol ateis 
parama. 

Alberas išjojo. Bet, paklydęs kalnuose dėl palydovų kal- 
tės, jis tiktai kitą dieną pralenkė hercogo Orleaniečio ar- 
miją ir atšuoliavo pas maršalą de Berviką kaip tik tuo 
momentu, kada maršalas ketino pradėti mūšį. Alberas pa- 
siklausė, kur maršalo būstinė. Jam parodė kairiajame 
sparne nedidelę kalvelę, nuo kurios buvo matyti visas slė- 
nis. Ant kalvos stovėjo de Bervikas, apsuptas štabo kari- 
ninkų. Alberas zovada nurūko tiesiai pas juos. 

Pasiuntinys prisistatė maršalui ir pranešė, ko atvykęs. 
Nieko neatsakęs, maršalas jam parodė mūšio lauką, liepė 
joti atgal pas hercogą ir papasakoti, ką matęs. Bet Al- 
beras, užuodęs parako kvapą, nepanoro grįžti. Jis paprašė 
maršalą, kad leistų likti čia iki mūšio pabaigos, nes norįs 
nunešti hercogui žinią apie pergalę. De Bervikas malo- 
ningai sutiko. Tą akimirką maršalas nusprendė, kad 
dragūnams jau metas pradėti ataką, ir pasiuntė vieną 
savo adjutantą pas pulkininką su įsakymu pulti priešą. 
Jaunuolis pasileido šuoliais, bet nenujojo nė trečdalio 
kelio, ir patrankos sviedinys nunešė jam galvą. Jis dar 
nebuvo nukritęs ant žemės, kai Alberas, tik ir laukęs 
dingsties, kad galėtų dalyvauti mūšyje, zovada nudūmė 
pas dragūnus. Perdavęs pulkininkui įsakymą, jaunuolis, 

užuot grįžęs į maršalo vyriausiąją būstinę, išsitraukė špa- 
gą ir puolė į ataką pulko priešakyje. 

Ta ataka buvo viena iš puikiausių per visą dieną. Dra- 
gūnai taip giliai įsibrovė į priešo pozicijas, kad ispanų 
eilės neišlaikė, Maršalas nejučiom stebėjo jaunąjį kari- 
ninką, kurį pažino iš munduro. Maršalas matė, kaip her- 
cogo Orleaniečio adjutantas prasimušė prie ispanų vėlia- 
vos, susikovė vienas prieš vieną su vėliavininku ir po va- 
landėlės, kai dragūnai ėmė trauktis, nušuoliavo atgal, 
suspaudęs rankose savo trofėjų. Grįžęs Alberas numetė 
maršalui prie kojų priešo vėliavą ir norėjo atraportuoti, 
bet staiga jam iš gerklės pliūptelėjo kraujas. Maršalas 
matė, kaip jis susverdėjo balne, bandė jį sulaikyti, bet 
buvo per vėlu — Alberas nugriuvo; priešo kulka jam bu- 
vo pervėrusi krūtinę. Maršalas nušoko nuo žirgo ir rado 
narsųjį karininką negyvą. Jis gulėjo ant priešo vėliavos, 
kurią pats buvo atėmęs per ataką. 

Hercogas Orleanietis su savo armija atvyko kitą dieną. 
Jis gailėjosi Albero, kaip gailimasi kritusių drąsuolių. Bet 
pagaliau diu Roše žuvo didvyriškai, ant priešo vėliavos, 
kurią jis atėmė per narsią ataką. Ar galėjo svajoti apie 
gražesnę mirtį tikras prancūzas, karys ir bajoras? 

Hercogas Orleanietis panoro savo ranka parašyti varg- 
šei našlei. Jei kas nors ir gali paguosti žmoną, ištiktą to- 
kio sielvarto, tai tik jo laiškas. Bet nelaimingoji Klarisa 
jame teįskaitė viena: ji jau neturi vyro, o Batilda — 
tėvo. 

Ketvirtą valandą Biuva grįžo iš bibliotekos. Jam buvo 
pasakyta, kad Klarisa jo teiravusis. Biuva negaišdamas 
nulipo pas ją. Sielvartas buvo palaužęs Klarisą. Vargšė 
moteris neverkė, nedejavo. Ji neturėjo nei ašarų, nei Žžo- 
džių savo širdgėlai apsakyti. Paklaikęs įkritusių jos akių 
žvilgsnis lyg beprotės buvo įsmeigtas į vieną tašką. Kai 
Biuva įėjo, Klarisa, net neatsigręžusi, net galvos nepasu- 
kusi į tą pusę, jam padavė hercogo laišką. 

Suglumęs Biuva ėmė dairytis į šalis — jis stengėsi at- 
spėti, kas čia įvyko, bet nepastebėjo nieko, kas būtų ga- 
lėję jam padėti tą mįslę įminti. Tuomet jis nukreipė akis 
į lakštą popieriaus ir balsiai perskaitė: 

„Ponia, jūsų vyras žuvo už Prancūziją ir už mane. Nei 
Prancūzija, nei aš negalime jums jo grąžinti. Bet, jeigu 
kada nors jums ko prireiks, žinokite, kad mes jums sko- 
lingi. 

Su gilia pagarba 
Pilypas Orleanietis." 


— Kaip?!-— sušuko Biuva, žvelgdamas savo didelėmis 
apskritomis akimis į Klarisą.— Ponas diu Roše? .. Nega- 
li būti! 

— Tėvelis mirė?— priėjusi prie motinos, paklausė ma- 
žoji Batilda, kuri iki tol žaidė nuošaliai su savo lėle— 
Mama, ar tikrai tėvelis mirė? 

— Deja, taip, mano vargšas kūdiki!-— garsiai pasakė 
Klarisa, staiga atgavusi žadą.— Taip, taip, teisybė! O, ko- 
kios mes nelaimingos!—- ėmė raudoti ji. 

— Ponia, — tarė Biuva, kuriam buvo sunku rasti paguo- 
dos žodį, — nereikia taip sielvartauti. Gal būt, įvyko 
klaida. 

— Ak, nejaugi jūs nematote, kad tą laišką parašė pats 
hercogas Orleanietis!:— suriko nelaimingoji našlė.— Taip, 
mano kūdiki,— kreipėsi ji į Batildą,— taip, tavo tėvas mi- 
rė. Verk, verk, mano dukrele! Gal būt, pamatęs tavo aša- 
ras, dievas tavęs pasigailės! 

Po tų žodžių vargšė moteriškė ėmė taip baisiai kosėti, 
kad Biuva atrodė, jog kosulys drasko jo paties krūtinę. 
Bet jį apėmė dar didesnis siaubas, kai pamatė, kad nosi- 
nė, kurią Klarisa prispaudė prie lūpų, buvo visa kruvina. 
Tuomet Biuva suprato: mažajai Batildai gresia dar dides-+ 
nė nelaimė, negu tėvo mirtis. 

Butas, kurį nuomojo diu Roše, dabar Klarisai buvo per 
didelis, ir niekas nenustebo, kai ji persikraustė į mažą 
butelį trečiame aukšte. 

Ne tik sielvartas, kuris visai suparaližavo Klarisą, bet 
ir savotiška gėda, būdinga kiekvienam išdidžios širdies 
žmogui, neleido prašyti, kad Prancūzija atsilygintų už pra- 
lietą dėl jos kraują, ypač kai tas kraujas dar nebuvo 
spėjęs alaušti. Todėl visai suprantama, kad vargšė našlė 
ne tuojau ryžosi eiti į karo ministeriją rūpintis pensijos. 
Kai po trijų mėnesių, šiek tiek atsigavusi, Klarisa jau ga- 

lėjo daryti pirmuosius žygius, kaip tik tuo metu buvo 
paimta Rekena bei Saragosa, ir visi užmiršo mūšį prie Al- 
mansos. Klarisa parodė ministerijos sekretoriui hercogo 
Orleaniečio laišką. Ministerijos sekretorius jai atsakė, kad 
tas laiškas suteikia visas teises gauti pensiją, bet reikia 
palaukti, kol grįš jo aukštenybė. Klarisa žvilgtelėjo veid- 
rodyje į savo sukritusį veidą ir liūdnai nusišypsojo: „Pa- 
laukti? Ką gi, taip gal ir geriau bus, aš sutinku. Bet tik 
vienas dievas žino, ar sulauksiu?“ 

Nepasisekus gauti pensijos, Klarisai teko keltis iš buto 
trečiame aukšte į du mažus kambarėlius ketvirtame. Varg- 
šė našlė visiškai neturėjo iš ko gyventi. Nedidelis kraitis, 
kurį kadaise jai davė hercogas, išėjo baldams ir Albero 
aprangai. Kadangi naujasis jos butas buvo žymiai mažes- 
nis už ankstesniuosius, niekas nesistebėjo, kad ji pardavė 
kai kuriuos baldus. 


Buvo manoma, kad hercogas Orleanietis grįš prieš žie- 
pasitaisys. Bet, priešingai visoms karinėms to meto tradi- 
cijoms, armija, užuot nutraukusi kampaniją ir ėjusi į žie- 
mos kareivines, toliau kariavo. Netrukus pasklido žinia, 
kad hercogas Orleanietis ne tik neketina grįžti į Paryžių, 
bet dargi ruošiasi apsupti Leridą. Kadangi 1647 metais 
pats didysis Konde prie Leridos patyrė nesėkmę, apsupi- 
mas, rodės, ilgai užtruks, nors ir viskas palankiai klos- 
tytųsi. 

Klarisa vėl buvo priversta kreiptis į karo ministeriją. 
Bet valdininkai per tą laiką net diu Roše vardą spėjo už- 
miršti. Tuomet ji vėl parodė hercogo laišką. Laiškas, kaip 
paprastai, padarė įspūdį, ir jai buvo atsakyta, kad herco- 
gas, pasibaigus Leridos apsupimui, tikrai grįšiąs į Pary- 
žių. O kol kas vargšei našlei reikia turėti kantrybės. 

Iš dviejų kambarėlių ketvirtame aukšte Klarisa persi- 
kraustė į mažutę mansardą, priešais tą, kur gyveno Biuva, 
pardavė visus baldus, pasiliko tik stalą, keletą kėdžių, 
Batildos lovytę ir savo lovą. 

Biuva matė visus tuos persikraustymus bei pardavimus 
ir, nors nebuvo guvaus proto, puikiai suprato, kokioje 
vargingoje padėtyje atsidūrė jo kaimynė. Kaip apdairus 

žmogus, Biuva turėjo šiokių tokių santaupų, ir jis labai 
norėjo jas atiduoti Klarisai. Bet drauge su skurdu augo 
ir Klarisos išdidumas. Biuva niekaip neišdrįso jai įteikti 
tokios dovanos. Gal dvidešimt kartų jis užėjo pas našlę 
su nedideliu ryšulėliu, kuriame buvo penkiasdešimt ar še- 
šiasdešimt luidorų — visas jo turtas, —ir kiekvieną sykį 
išeidavo, iki pusės ištraukęs tą ryšulėlį iš kišenės, bet taip 
ir neišdrįsęs pasiūlyti vargšei našlei pinigus. Kartą, eida- 
mas į tarnybą, Biuva susitiko ant laiptų namo šeimininką, 
kuris užeidinėjo pas skolingus nuomininkus, reikalauda- 
mas užsimokėti už butą. Biuva suprato, kad šeimininkas 
ketina padaryti šitokį vizitą ir diu Roše našlei ir, nors jos 
nuomos suma nedidelė, gali ją pastatyti į labai keblią 
padėtį. Tuomet Biuva pakvietė šeimininką pas save ir pa- 
reiškė, kad ponia diu Roše vakare jam davusi pinigus ir 
prašiusi sumokėti buto nuomą už pusę metų. Šeimininkas, 
būkštavęs, kad ji visai nesumokės, labai nudžiugo, ir jam 
buvo nė motais, kas tą sumą moka. Abiem rankom jis su- 
sižėrė pinigus, išrašė Biuva po kvitą už kiekvieną trimest- 
rą ir nuėjo toliau. 

Reikia pažymėti, kad Biuva iš dvasinio tyrumo ir naivu- 
mo graužėsi dėl to gero darbo, tartum dėl nusikaltimo. 
Tris ar keturias dienas jis nedrįso nė į akis pasirodyti sa- 
vo kaimynei. O kai pagaliau pas Klarisą užsuko, ją rado 
labai nuliūdusią, kad jis ilgai nebuvo; tai ji suprato kaip 
abejingumą. Biuva matė, kad per tas dienas Klarisa smar- 
kiai pasikeitė. Dėl to jis taip nusiminė, kad išėjo iš jos, 
linguodamas galvą ir šluostydamasis ašaras. Tą vakarą, 
gal būt, pirmą kartą per daugelį metų, prieš miegą iš 
įpratimo vaikštinėdamas po kambarį, jis neniūniavo savo 
pamėgtos dainelės: 


Leiskite man eiti, 
Leiskite man žaisti, ir t. t. 


Tai rodė, kad Biuva slegia liūdnos mintys. 

Prieš žiemos pabaigą atėjo žinia, kad Lerida krito, bet 
tuo pat metu pasklido šnekos, kad jaunas ir nenustygstan- 
tis karvedys ketinąs apgulti ir paimti Tortosą. Šis paskuti- 
nysis smūgis pakirto nelaimingąją Klarisą. Vargšė moteris 
suprato, kad ankstyvą pavasarį prasidės naujas žygis, ku- 

ris vėl sukliudys hercogui grįžti į Prancūziją. Jėgos ją 
apleido, ir ji atgulė. 

Klarisos padėtis buvo siaubinga. Ji neturėjo jokių iliu- 
zijų dėl savo ligos — ji suprato serganti mirtinai, o ne- 
buvo kam palikti mažos dukrelės. Nelaimingoji moteris 
bijojo mirties ne dėl to, kad baisu mirti, o dėl to, kad 
jos mažytė negalės net paverkti ant motinos kapo, nes 
tokius skurdžius laidoja bendroje duobėje. Tiesa, velionis 
jos vyras turėjo tolimų giminaičių, bet Klarisa negalėjo 
ir nenorėjo maldauti jų gailesčio. O savo pačios giminių 
ji niekuomet nepažinojo, nes gimė Prancūzijoje, kur ir 
mirė jos motina. Be to, Klarisa suprato, kad jei anksčiau 
ir buvo galima tikėtis giminaičių iš Anglijos paramos, tai 
dabar jau per vėlu į juos kreiptis. Mirtis artinosi. 

Kartą Biuva išsėdėjo prie ligonės iki vėlaus vakaro — 
ji visa degė. O naktį, pabudęs nuo širdį draskančio Klarn- 
sos vaitojimo, jis šoko iš lovos, apsirengė ir puolė prie 
jos kambario. Bet, atbėgęs iki durų, neišdrįso nei įeiti, nei 
pabelsti: Klarisa balsu raudojo ir meldėsi. Mažoji Batilda 
nubudo ir pašaukė mamą. Klarisa ėmė raudoti dar gar- 
siau, pasiėmė mergaitę iš lovytės ir, paklupdžiusi savo 
patale, liepė kartoti paskui ją visas maldas, kokias tik ji 
mokėjo; kiekvieną užbaigdavo šiais žodžiais: „Viešpa- 
tie, viešpatie, išklausyk mano vargšę mergaitę!“ Mažytė, 
vos išlipusi iš lopšio, ir motina, viena koja būdama grabe, 
kreipėsi į dievą, kuris vienas tegalėjo padėti. Ta nakties 
scena buvo tokia graudi, kad Biuva, puolęs ant kelių, 
tyliai pasižadėjo padaryti tai, ko neišdrįso ištarti garsiai. 
Jis prisiekė pasirūpinti Batilda, jeigu ji liks našlaitė. Die- 
vas išklausė motinos ir kūdikio maldos ir prašymą išpildė. 

Kitą rytą Biuva, užėjęs pas Klarisą, pasielgė taip, kaip 
anksčiau niekada nesielgdavo: jis paėmė Batildą ant ran- 
kų, priglaudė savo putnų skruostą prie žavaus kūdikio 
veidelio ir sušnibždėjo: 

— Būk rami, vargše nekalta mažyte, pasaulyje dar yra 
gerų Žmonių! 

Mergaitė jį apkabino ir pabučiavo. Biuva pajuto, kad 
jo akys pilnos ašarų, bet, prisiminęs, jog ligonių akivaiz- 
doje nedera verkti, nes negalima jų jaudinti, išsitraukė 

laikrodį ir tyčia šiurkščiu balsu, stengdamasis nuslėpti su- 
sijaudinimą, tarė: 

— Hm, jau be ketvirčio dešimta, man metas eiti, po- 
nia diu Roše. 

Ant laiptų Biuva sutiko gydytoją ir paklausė, kokia li- 
gonės būklė. Gydytojas, lankęs Klarisą tik iš gailestingu- 
mo, nesijautė įpareigotas elgtis švelniai ir atsakė, kad po 
kokių trijų dienų ji mirs. 

Grįžęs ketvirtą valandą, Biuva visą namą rado ant kojų. 
Išeidamas gydytojas. pasakė durininkei, kad atėjo metas 
aprūpinti ligonę sakramentais. Tučtuojau buvo pakviestas 
kunigas, netrukus jis atėjo ir, lydimas zakristijono, skam- 
binančio varpeliu, ėmė lipti laiptais. Be jokio perspėjimo 
jie įėjo į ligonės kambarį. Klarisa sutiko kunigą kaip vieš- 
paties pasiuntinį, maldingai sudėjusi rankas ir pakėlusi 
akis į dangų. Vis dėlto netikėtas bažnyčios tarnų pasiro- 
dymas giliai ją sukrėtė. Išgirdęs giedant, Biuva suprato, 
kas dedasi mansardoje. Jis greitai užbėgo į viršų. Klarisos 
kambaryje ir aikštelėje prieš jos duris būriavosi viso kvar- 
talo kūmutės, kurios, pagal to meto paprotį, atsekė pas- 
kui švenčiausiąjį sakramentą. Prie lovos, kurioje gulėjo 
mirštančioji, tokia išbalusi ir sustingusi, kad, jei ne pilnos 
akys ašarų, ją būtų buvę galima palaikyti marmurine ant- 
kapio statula, kunigas ir zakristijonas giedojo maldas. Ba- 
tilda buvo nuo motinos nuvesta, kad ligonė galėtų susi- 
kaupti, atliekant paskutiniąsias bažnytines apeigas. Mer- 
gytė įlindo į kamputį, nedrįsdama nei verkti, nei šaukti. 
Nepažįstami žmonės ir nesuprantamas giedojimas ją iš- 
gąsdino. Vos tik pamačiusi Biuva, Batilda puolė prie jo, 
kaip prie vienintelio žmogaus, kurį ji pažinojo iš viso to 
niūraus būrio. Biuva paėmė mergaitę ant rankų ir atsi- 
klaupė prie mirštančiosios patalo. Tuo momentu Klari- 
sa nukreipė savo žvilgsnį nuo dangaus ant žemės. Gal 
būt, ji vėl maldavo dievą, kad tas pasiųstų jos dukte- 
riai globėją. Dabar ji pamatė Batildą ant vienintelio 
savo bičiulio rankų. Graudus mirštančiosios žvilgsnis pa- 
siekė doros ir atsidavusios Biuva širdies pačias gelmes, 
ir, matyt, Klarisa joje perskaitė viską, ko jis nedrįso jai 
pasakyti, nes staiga, pasikėlusi lovoje, ji ištiesė jam ran- 
ką. Iš jos lūpų ištrūko laimės ir dėkingumo šūksnis, kurį 


142 


suprato tik angelai. Paskui, tarsi išeikvojusi šiam motinos 
džiaugsmui paskutines gyvybines jėgas, Klarisa apalpu- 
si susmuko lovoje, | 

Religinės apeigos pasibaigė. Pirmieji išėjo kunigas ir 
zakristijonas, paskui juos išsekė visi dievobaimingieji. 
Ilgiausiai nesiskirstė abejingieji ir smalsuoliai. Jų tarpe 
buvo keletas moterų. Biuva paklausė, ar jos negalėtų re- 
komenduoti patyrusią slaugę. Viena pasisakė tokia esan- 
ti ir užtikrino, pritariamai burbant savo draugėms, kad 
ji turinti visas būtinas tai garbingai profesijai dorybes; 
paprastai jai mokama už savaitę iš kalno, nes ji visuo- 
met grobstyte grobstoma. Biuva pasiteiravo, kiek ji pra- 
"šanti už savaitę. Moteris atsakė, kad iš kiekvieno kito 
ji paimtų šešiolika livrų, bet, kadangi ta vargšė dama, 
matyt, neturtinga, sutiktų ir už dvylika. Biuva, kuris tą 
dieną buvo gavęs mėnesinį atlyginimą, išsiėmė iš kišenės 
porą ekiu ir nesiderėdamas padavė moteriai. Jeigu ji 
būtų pareikalavusi dvigubai daugiau, jis būtų jai ir tiek 
mokėjęs. Tas netikėtas dosnumas sukėlė visokiausių spė- 
liojimų, nedarančių garbės mirštančiajai. Geras darbas, 
matyt, iš tikrųjų tokia retenybė, kad jeigu jis atlie- 
kamas žmonių akivaizdoje, šie, jo didingumo pažeminti, 
mėgina jį paaiškinti nešvariais ketinimais arba savanau- 
diškumu. 

Klarisa vis dar buvo be sąmonės, ir slaugė tučtuojau 
pradėjo eiti savo pareigas — pakišo jai acto, nes nebuvo 
uostomosios druskos. Biuva nuėjo į savo kambarį, o ma- 
žajai Batildai buvo pasakyta, kad jos mama užmigo. Varg- 
šė mergaitė dar nežinojo, kuo skiriasi miegas ir mirtis, ir, 
nulindusi į kamputį, vėl ėmė žaisti su lėle. 

Kitą rytą ligonei pasidarė dar blogiau. Klarisa, nors jos 
akys buvo atmerktos, jau nieko nepažinojo, tik dukrelę, 
kurią ji buvo pasiguldžiusi šalia savęs lovoje. Motina 
stipriai spaudė savo rankose mažą jos plaštakėlę. Mergai- 
tė, tarsi pajutusi, kad tai paskutinė motinos glamonė, gu- 
lėjo net nekrustelėdama ir tylėjo. 

Tik pamačiusi savo draugą Biuva, ji sušnibždėjo: 

— Mamytė miega. Miega... 

Biuva pasirodė, kad Klarisa nežymiai sujudėjo, saky- 
tum ji būtų išgirdusi ir pažinusi savo kūdikio balsą, bet 

gal tai buvo tik nervinis virptelėjimas. Biuva paklausė 
slaugę, ar nereikia ko nors nupirkti ligonei. 

Slaugė palingavo galvą ir tarė: 

— O kam? Pinigai būtų išmesti kaip į balą. Ir taip tie 
sukčiai vaistininkai lupa per akis. 

Biuva labai norėjo pabūti prie Klarisos — jis suprato, 
kad gyventi jai liko nedaug, bet jam ir į galvą neatėjo 
praleisti nors vieną darbo dieną, nebent jei pats mirtų. 
Bibliotekoje jis pasirodė nustatytu laiku, bet buvo toks 
nusiminęs ir prislėgtas, kad karalius šį kartą naudos iš jo 
ne ką tepešė. Tą dieną Biuva, bibliotekos darbuotojų nuo- 
stabai, nelaukė, kol laikrodis išmuš keturias, o sulig pir- 
mu dūžiu atsistojo, nusiėmė mėlynus antrankovius, ku- 
riuos jis užsimaudavo, kad nešuteptų švarko, užsidėjo 
skrybėlę ir išėjo. Neetatinis. raštininkas, tas pats, kuris 
jau buvo padavęs prašymą Biuva vietai užimti, pažiūrėjo 
jam įkandin ir, kai durys užsidarė, gana garsiai, kad jo 
žodžius išgirstų viršininkas, pasakė: 

— Va čia tai nieko sau! Šitas žmogelis nepersidirbs. 

Biuva būkštavimai nebuvo tušti. Grįžęs namo, jis pa- 
klausė durininkę, kaip jaučiasi Klarisa. 

— Ačiū dievui, — atsakė ši, — vargšelė dabar laiminga: 
bent nesikamuoja. 

— Numirė?!-— sušuko Biuva su virpuliu balse, kurį vi- 
suomet sukelia žmogui tas baisus žodis. 

— Prieš kokius tris ketvirčius valandos.— Ir durininkė 
vėl pasilenkė prie kojinės, niūniuodama sau panosėje kaž- 
kokią linksmą dainelę, kurią buvo pertraukusi, kad atsa- 
kytų į Biuva klausimą. 

Biuva palengva, žingsnis po žingsnio, ėmė kopti laip- 
tais, kiekviename aukšte stabtelėdamas nusišluostyti pra- 
kaituotos kaktos. Pasiekęs aikštelę, kurioje buvo durys 
į jo ir į Klarisos kambarius, jis turėjo atsiremti į sieną, 
nes pajuto, kad neremia kojos. 

„ Biuva negalėjo suprasti, kodėl niekas neišvedė kūdikio 
iš kambario tuoj pat, kai tik mirė motina, ir gilus gailes- 
tis mažylei įveikė tą slogų jausmą, kuris privertė jį su- 
stoti prie durų. Biuva ryžtingai paspaudė durų rankeną, 
bet durys buvo užrakintos. Tą akimirką išgirdo, kad jį 

šaukia durininkė. Jis pribėgo prie laiptų narvelio ir pa- 
klausė, pas ką velionės ponios diu Roše kambario raktas. 

— Dėl to ir šaukiu jus, — atsakė iš apačios durininkė.— 
Tik pamanykit, kokia pasidariau išsižiojusi. — užmiršau 
jums paduoti, kai kopėte laiptais. 

Biuva greitai nubėgo žemyn. 

— O kodėl raktas pas jus?— paklausė durininkę. 

— Kai išvežė baldus, jį man atnešė šeimininkas. 

— Kur išvežė?!— sušuko Biuva. 

— Jūsų kaimynė, ponas Biuva, nebuvo turtinga, matyt, 
skolų turėjo. O kam šeimininkui tos visos rietenos? Va 
jis ir išsivežė baldus kaip užmokestį už butą. Ir teisingai 
padarė. Juk jai, vargšelei, dabar jau nereikia baldų. 

— O kur slaugė? 

— Slaugė, kai tik pamatė, kad jos ligonė mirė, tučtuo- 
jau išėjo. O ką jai čia veikti. Jei duosite dar vieną ekiu, ji 
gal ir ateis mirusios pašarvoti, bet paprastai čia jau durinin- 
kės uždarbis; aš, tiesa, to ir nesiimsiu: pernelyg esu jautri. 

Biuva sudrebėjo iš siaubo, supratęs, kas atsitiko. Ir jei- 
gu pirma jis lipo laiptais vos koja už kojos, tai dabar kaip 
viesulas užlėkė į viršų. Virpančiomis rankomis vargais 
negalais įkišo raktą į spyną ir atidarė duris. 

Klarisa gulėjo viduryje visai tuščio kambario ant šiau- 
dinio čiužinio, išimto iš lovos. Ant jos užtiestos paklodės 
kampas buvo atmestas, — matyt, jį pakėlė mažoji Batilda, 
norėdama pamatyti mirusios motinos veidą. ' 

Biuva paėmė mergaitę ant rankų ir nusinešė į savo kam- 
barį. Ji nesipriešino, tarsi būtų supratusi visą savo be- 
jėgiškumą ir vienatvę. 

Paskui jis paguldė Batildą į savo lovą, nes šeimininkas 
buvo išvežęs iš kambario visus baldus, net ir vaiko 10- 
vytę. Kai ji užmigo, Biuva išėjo pranešti policijos komi- 
sarui apie ponios diu Roše mirtį ir pasirūpinti laidotu- 
vėmis. 

Kada jis grįžo, durininkė jam padavė popieriaus lapą, 
kurį slaugė rado mirusios rankoje. 

Biuva išlankstė popierių ir pamatė, kad tai hercogo 
Orleaniečio laiškas. 

Jis buvo visas turtas, kurį vargšė motina paliko savo 
dukteriai. 

v 
BATILDA 


Grįžęs iš policijos komisariato ir laidotuvių kontoros, 
Biuva ėmė ieškoti moteriškės, kuri galėtų prižiūrėti ma- 
žąją Batildą. Šitos pareigos jis pats, neturėdamas nė ma- 
žiausio supratimo apie vaikų auklėjimą, jokiu būdu ne- 
galėjo imtis. Be to, jis kasdien išeidavo šešioms valandoms 
į biblioteką, ir nebuvo įmanoma visą laiką palikti mergaitę 
vieną. Laimė, ko jam reikėjo, jis turėjo visai po ranka: 
Biuva prisiminė tarnaitę, kuri dirbo pas jo motiną pasku- 
tiniuosius trejus jos gyvenimo metus. Tai buvo puiki ko- 
kių trisdešimt—trisdešimt penkerių metų moteris. Biuva 
tą pačią dieną susitarė su Nanete — toks buvo tarnaitės 
vardas, — kad ši persikels pas jį gaminti valgio, prižiūrėti 
mažosios Batildos ir už tai, be maisto, gaus algos pen- 
kiasdešimt livrų per metus. 


Toks nutarimas griovė visus metų metais nusistovėju- 
sius Biuva įpročius; dabar jis, viengungis, visada ėmęs 
gatavus pietus, turėjo tvarkytis ūkiškai ir, savaime aišku, 
jau negalėjo likti savo mansardoje, kuri buvo pernelyg 
ankšta, kad joje sutilptų ir tie, su kuriais nuo šiolei jis 
surišo savo gyvenimą. Užtat jau kitą rytą Biuva pradėjo 
ieškoti naujo buto. Jis rado tinkamą Paževeno gatvėje, 
nes norėjo gyventi netoli karališkosios bibliotekos, kad 
bet kokiu oru į ją galėtų nusigauti be ypatingo vargo. 
Butas buvo dviejų kambarių ir virtuvės, dar turėjo ir 
sandėliuką. Biuva negaišdamas jį išsinuomojo ir nuvyko 
į Sent-Antuano gatvę nupirkti Batildos ir Nanetės kam- 
bariams trūkstamų baldų. Tą patį vakarą, kai Biuva grįžo 
iš bibliotekos, jie ir persikraustė. 

Kitą dieną įvyko Klarisos laidotuvės. Buvo sekmadie- 
nis, ir Biuva nereikėjo prašyti savo viršininką, kad jį iš- 
leistų vienai dienai iš darbo atiduoti poniai diu Roše pas- 
kutinės pagarbos. 

Pirmąsias dvi savaites Batilda kas minutę klausinėdavo 
apie mamą, bet, kadangi gerasis bičiulis Biuva, norėda- 
mas ją išblaškyti, padovanojo daugybę gražių žaisliukų, 
mergaitė vis rečiau ir rečiau ėmė beprisiminti savo mo- 

tiną. Jai buvo pasakyta, kad mama išvyko pas tėvelį. Ir 
Batilda beveik liovėsi klausinėjusi, kada juodu grįš. O pas- 
kui plonas šydas, skiriąs mūsų atmintyje vaikystės metus 
nuo vėlesnio gyvenimo, pamažu ėmė tankėti, ir Batilda 
užmiršo savo tėvus iki to laiko, kai, truputį paūgėjusi, 
ji staiga suprato, ką reiškia našlaitės dalia. Tuomet iš jos 
vaikiškų prisiminimų gelmės vėl išplaukė tėvo ir motinos 
paveikslai, 

Gražesnįjį kambarį Biuva atidavė Batildai, kitame įsi- 
kūrė pats, o sandėliukas liko tarnaitei. Geroji Nanetė val- 
gyti gamino ne ypatingai skaniai, bet užtat puikiai mezgė, 
o dar puikiau verpė. Tačiau, nors Nanetė turėjo įvairia- 
pusiškų talentų, Biuva suprato, kad nei jis, nei ji negalės 
duoti Batildai tikro išsiauklėjimo ir kad net tada, kai ji 
gražiai rašys ir mokės skaityti, o taip pat siūti ir verpti, 
ji vis tiek žinos tik pusę to, ką turi žinoti. Biuva suvokė, 
kokias dideles pareigas užsikrovė. Tai buvo žmogus, ku- 
ris, kaip sakoma, galvoja širdimi. Jis žinojo, kad Batilda, 
pasidariusi jo auklėtine, tebebuvo Albero ir Klarisos duk- 
tė. Užtat jis tvirtai nutarė jai duoti tokį išsilavinimą, kuris 
atitiktų ne jos šiandieninę padėtį, o diu Roše vardą. 

Taip nuspręsti Biuva padėjo nesudėtingas samprotavi- 
mas: tarnybą jam išrūpino Alberas, vadinasi, jo pinigai 
priklauso Batildai. Biuva paskirstė savo metinę devynių 
šimtų livrų algą šitaip: keturi šimtai penkiasdešimt livrų 
eis apmokėti muzikos, piešimo ir šokių mokytojams, kitus 
keturis šimtus penkiasdešimt livrų kasmet reikia atidėti 
Batildos kraičiui. 

Sakysime, Batilda, kuriai tada buvo ketveri metai, ište- 
kės po keturiolikos metų, tai yra, kai jai sueis aštuonioli- 
ka, jos kraitis, skaičiuojant ir kapitalą, ir procentus, bus 
devyni ar dešimt tūkstančių livrų. Žinoma, Biuva puikiai 
suprato, jog tai nedidelė suma, bet, kad ir kiek jis siel- 
vartavo, kiek belaužė sau galvą, nieko geresnio sugalvoti 
neįstengė. 

O maisto išlaidoms, mokesčiui už butą, mergaitės ir sa- 
vo drabužiams, taip pat Nanetės algai Biuva nutarė už- 
dirbsias dailyraščio pamokomis arba perrašinėdamas viso- 
kiausius popierius. Tiesa, jis turės kelti kokią penktą va- 
landą ryto ir gultis dešimtą vakaro, bet Biuva manė, kad 

tokia dienotvarkė jam bus tik į naudą, nes šitaip jis galės 
prailginti savo gyvenimą trimis keturiomis valandomis 
per dieną. 

Iš pradžių, rodės, dievas laimino visus jo sumanymus. 
Biuva netrūko nei pamokų, nei popierių perrašinėti; ka- 
dangi pirmuosius dvejus metus jis pats rūpinosi Batildos 
auklėjimu, sutaupė tam reikalui skirtus devynis šimtus 
rublių ir juos galėjo prisumuoti prie tų pinigų, kurie buvo 
padėti banke Batildos vardu. Bet vos tik mergytei suėjo 
šešeri metai, ją pradėjo lankyti šokių, muzikos ir piešimo 
mokytojai, kuriuos net turtingose ir kilmingose šeimose 
jos amžiaus vaikai ne visada turi. 

Girdėdamas, kaip po pamokų mokytojai giria jo auklė- 
tinę, Biuva jausdavosi išdidus. O kai sekmadieniais, apsi- 
vilkęs savo oranžinį durtini, -apsiavęs juodas aksomines 
kelnes ir raštuotas kojines, Biuva imdavo mažąją Batildą 
už rankutės ir eidavo su ja pasivaikščioti, jis tiesiog tirp- 
davo iš laimės. Jiedu traukdavo į Poršerono alėją, kur 
paryžiečiai paprastai žaisdavo kroketą. Anksčiau Biuva 
buvo didelis jo mėgėjas. Bet dabar, neturėdamas galimy- 
bės žaisti, jis buvo pasidaręs teisėju ir spręsdavo įvairiau- 
sius žaidėjų ginčus. Reikia pripažinti, kad Biuva akis 
buvo gera: jis iš tolo matydavo, koks rutulys arčiausia 
prisirito prie duobelės. Užtat visus jo patarimus žaidėjai 
priimdavo besąlygiškai. Tačiau reikia pagirti Biuva — ne 
tik egoistinis noras pažiopsoti į žaidžiančius kroketą 
jį atviliodavo į tą parko kampelį, bet ir tai, kad Poršerono 
alėja buvo prie Granž-Bateljero kūdrų. Tamsus tų kūdrų 
vanduo priviliodavo daugybę auksaspalvių žiogų, kuriuos 
taip mėgsta gaudyti vaikai. Batilda su žaliu graibšteliu 
rankoje vaikydavosi drugelius ir žiogus, ir jos puikūs 
šviesūs plaukai plaikstydavosi vėjyje; tai buvo viena iš 
mėgstamiausių jos pramogų. Tiesa, kai jie eidavo namo, 
balta jos suknutė dažnai būdavo sutepta ar suplėšyta, 
tačiau Biuva tetroško, kad mergaitė į valias prisižaistų 
ir į dėmę ar skylę suknelėje žiūrėdavo su filosofišku ra- 
mumu — tegu apie tai galvoja Nanetė. Tetulė Nanetė, aiš- 
kų, bardavosi, bet Biuva tuojau ją nuramindavo viena 
ir ta pačia fraze: „Taip jau surėdyta: jaunystė laiminga, 
senatvė vaidinga.“ Nanetė, be galo mėgusi visokiausius 

priežodžius ir pati įterpdavusi, progai pasitaikius, kokį 
nors linksmą žodelį, pasiduodavo Biuva žodžių išminčiai. 

Retkarčiais, didžiųjų švenčių dienomis, Biuva nusileis- 
davo, kai mažoji Batilda prašydavo ją vestis pažiūrėti 
iš arti vėjo malūnų, ir jie keliaudavo pėsti į Monmartrą. 
Į tokias iškylas jie išeidavo anksčiau, negu paprastai. Na- 
netė gabendavo pintinėje pietus, kuriuos jie suvalgydavo 
aikštelėje prieš vienuolyną. Paskui jie patraukdavo per 
priemiestį, pereidavo Poršerono tiltą, iš kairės aplenkdavo 
Sent-Estašo kapines ir, palikę šone Notr-Dam-de-Loreto 
varpinę, per užkardą nusigaudavo į kelią, kuris pievomis 
vingiavo į Monmartro kalvą. 

Tomis dienomis jie grįždavo namo ne anksčiau, kaip 
aštuntą vakaro. Šalia kryžiaus prieš Poršerono tiltą Biuva 
imdavo mažąją Batildą ant rankų, ir ji bematant užmig- 
davo. 

Taip jie gyveno iki 1712 metų, kada finansiniai didžiojo 
karaliaus reikalai tiek susipainiojo, kad jis nerado kitos 
išeities, kaip liautis mokėjus savo tarnautojams algas. 
Apie tą administracinę priemonę Biuva sužinojo tada, kai 
įprastu laiku atėjo atsiimti savo mėnesinės algos. Kasinin- 
kas pasakė, kad kasoje nėra pinigų. Biuva, išplėtęs akis, 
pažiūrėjo į kasininką, nes jam niekada nebuvo atėjusi 
tokia mintis, kad karalius gali neturėti pinigų. Tačiau ka- 
sininko žodžiai jo nė kiek nenugąsdino. Biuva manė, kad 
tik dėl kokio atsitiktinio įvykio laikinai nemokama alga, 
ir grįžo prie darbo stalo, niūniuodamas pamėgtą dainelę: 


Leiskite man eiti, 
Leiskite man žaisti, ir t. t. 


— Dovanokite,— kreipėsi į jį mums jau pažįstamas ne- 
etatinis raštininkas, kuris tik po septynerių metų, nuo 
praėjusio mėnesio 1 dienos, buvo paskirtas etatiniu — tur 
būt, jums labai linksma, jeigu dainuojate, nors mums ir 
nustojo mokėję 

— Kaip?— paklausė Biuva.— Ką jūs norite pasakyti? 

— Argi jūs dar nebuvote pas kasininką? 

— Kaipgi, iš jo grįžtu. 

— Gal jums sumokėjo? 

— Ne, man pasakė, kad pinigų neturi. 

— Ir ką jūs apie tai manote? 

— Manau, kad mums sumokės už dų mėnesius iš karto. 

— Kurgi ne! „Už du mėnesius iš karto"! Klausyk, Diu- 
kudre,— kreipėsi raštininkas į savo kaimyną, — Biuva gal- 
voja, kad mums sumokės už du mėnesius iš karto. Na ir 
naivus tas dėdulė Biuva! 

— Tuo mes įsitikinsime po mėnesio, — atsakė Diukudre. 

—- Tikrai taip, — pritarė Biuva ir pakartojo Diukudre žo- 
džius, kurie jam pasirodė labai išmintingi, — tuo mes įsi- 
tikinsime po mėnesio. | 

— O jeigu mums nemokės nei kitą mėnesį, nei vėliau, 
ką jūs tuomet darysite, dėdule Biuva? 

— Ką aš darysiu?— pakartojo klausimą Biuva, nuste- 
beęs, kad kas nors gali nežinoti, ką jis darys.— Savaime 
aišku, aš ir toliau dirbsiu. 

— Kaip, jūs dirbsite, net jeigu jums liausis mokėję?— 
nustebo raštininkas. 

— Pone, — tarė Biuva,— dešimt metų karalius tvarkin- 
gai man mokėjo algą. Užtat manau, kad dabar, kai jam 
striuka su pinigais, karalius gali tikėtis iš manęs nedidelio 
kredito. 

— Šlykštus pataikūnas!-— sumurmėjo buvęs neetatinis 
raštininkas. 

Praslinko mėnuo. Vėl atėjo algų mokėjimo diena. Biuva 
nuėjo prie kasos, tvirtai įsitikinęs, kad jam sumokės už 
abudu mėnesius, bet, dideliam jo nustebimui, kasininkas 
pranešė, kaip ir praėjusį kartą, kad kasoje nėra pinigų. 
Biuva pasiteiravo, kada jų bus, bet kasininkas atkirto, kad 
jis esąs labai smalsus. Biuva atsiprašė ir grįžo prie savo 
stalo; tiesa, šį kartą jis jau nedainavo. 

Tą pačią dieną buvęs neetatinis raštininkas metė tarny- 
bą. Jį pakeisti buvo neįmanoma, nes nebuvo mokamos 
algos. Bet darbas nelaukė —ir viršininkas pavedė Biuva 
dar ir metusio tarnybą raštininko pareigas. Biuva nuolan- 
kiai kibo į darbą, ir, kadangi jis sugaišdavo nedaug laiko, 
kol išrašydavo korteles, mėnesio gale jau buvo atlikęs 
visą jam pavestą darbą. 

Ir trečią mėnesį nebuvo mokamos algos. Grėsė tikras 
bankrotas. 

Kaip mes matėme, Biuva niekuomet neišsisukinėjo nuo 
savo pareigų. Tai, ką užsikraudavo, pirmojo impulso pa- 
-gautas, visada puikiai atlikdavo. Bet jam teko praimti sa- 
vo santaupas — nedidelį turtą, kurį susitaupė per porą 
metų, reguliariai atidėdamas visą algą. 

Tuo metu Batilda augo. Dabar ji buvo trylikos ar ke- 
turiolikos metų mergaitė, kuri kiekvieną dieną darėsi vis 
gražesnė; ji pradėjo suvokti, kokia sunki jos būklė, Užtat 
jau beveik metai, paaiškinusi, kad labiau mėgsta piešti ar- 
ba groti kalvesinu, ji atsisakė pasivaikščiojimų Poršerono 
alėja, žaidimų prie Granž-Bateljero kūdrų ir išvykų į Mon- 
martro kalvą. Biuva nesuprato, kodėl mergaitė taip pano- 
ro sėdėti namie. Jis bandė porą ar trejetą kartų pasivaikš- 
čioti vienas, tačiau be Batildos tie pasivaikščiojimai jam 
neteikė nė mažiausio džiaugsmo; kadangi Paryžiaus mies- 
telėnui, visą savaitę praleidžiančiam įstaigoje, bent jau 
sekmadieniais reikia pakvėpuoti grynu oru, Biuva nutarė 
pasiieškoti mažą butuką su sodeliu. Tačiau butai su sode- 
liais vargšo Biuva kišenei dabar buvo neprieinami; todėl, 
kai beieškinėdamas jis aptiko mažą butelį Prarasto laiko 
gatvėje, jam šovė į galvą puiki mintis sodelį pakeisti te- 
rasa. Jis net pagalvojo, kad ten, aukštai, oras bus dar gry- 
nesnis. Grįžęs namo, Biuva negaišdamas papasakojo Ba- 
tildai, kokį butą jis radęs. Tas butas visais atžvilgiais 
tinkamas, tik turi, jo manymu, vieną nepatogumą: jų kam- 
bariai būsią atskirai. Batildai su Nanete reiksią gyventi 
penktame aukšte, o jam — mansardoje. Bet tai, kas Biuva 
atrodė nepatogu, Batildai, priešingai, patiko. Jau senokai 
natūralus drovumas, būdingas kiekvienai moteriai, jai 
kuždėjo, kad merginai nedera gyventi kambaryje, kuris 
yra greta vyriškio kambario, ypač kai tas vyriškis dar 
nesenas ir, be to, nei jos tėvas, nei vyras. Užtat Batilda 
įtikino Biuva, kad, sprendžiant iš visų jo pasakojimų, jiems 
vargu ar pavyks rasti geresnį butą. Ji patarė Biuva kaip 
galima greičiau tą butą išsinuomoti. Biuva su džiaugsmu 
pasakė šeimininkui išeinąs iš dabartinio buto ir davė rank- 
pinigių už naująjį. Prabėgus tam laikui, už kurį buvo su- 
mokėta iš kalno, jie persikraustė į Prarasto laiko gatvę. 
Per dvidešimt metų Biuva keitė butą trečią kartą, ir kiek- 
vieną sykį tai darė, verčiamas ypatingų aplinkybių. Kaip 

matyti iš mūsų pasakojimo, Biuva nebuvo linkęs į per- 
mainas. 

Batilda, trokšdama nuošalumos, buvo teisi, nes nuo to 
laiko, kai po juoda jos pelerina pasirodė nuostabaus gro- 
žio pečiai, o iš puspirštinių išlindo grakščiausi pasaulyje 
pirščiukai, nuo to laiko, kai pirmykštės Batildos liko ne- 
bent tik vaikiška kojytė, visi staiga pastebėjo, jog Biuva 
dar jaunas. Žmonės taip pat prisiminė, kad Biuva, visada 
turėjusiam padoraus žmogaus reputaciją ir kas mėnesį re- 
guliariai lankiusiam savo notarą, penketą ar šešetą kartų 
pasitaikė gera partija, bet jis ta galimybe kažkodėl ne- 
pasinaudojo. Liežuviais plakė ir už tai, kad globėjas ir jo 
augintinė gyveno po vienu stogų; kūmutės, kurios, kai 
Batilda buvo šešerių metų, vos nebučiavo žemės, kur žen- 
gė Biuva koja, dabar, kai jai suėjo penkiolika, ėmė taukš- 
ti apie jo nedorovingumą. 

Vargšas Biuva! Jeigu apie kieno nors širdį galima būtų 
pasakyti, kad ji tauri ir nekalta, tai pirmiausia — apie Biu- 
va širdį: dešimtį metų jis išgyveno kambaryje greta Ba- 
tildos, ir nė karto net sapne jam neatėjo į galvą nedoro- 
vingos mintys. 

Tačiau, kai jie apsigyveno Prarasto laiko gatvėje, pa- 
dėtis dar labiau pablogėjo. Kaip skaitytojas prisimena, 
Biuva ir Batilda iš Orti gatvės persikraustė į Paževeno 
gatvę, kur žmonės tebeprisiminė retą Biuva kilnumą, pa- 
rodytą našlaitei. Ir šitai jį gelbėjo nuo liežuvių. Bet nuo 
to laiko praėjo daug metų, ir gerą darbą ėmė primiršti 
net Paževeno gatvėje. Užtat nebuvo ko ir tikėtis, kad 
gandai, kurie pradėjo persekioti Biuva ir Batildą dar se- 
najame bute, aprimtų naujame kvartale, kur jie dabar ap- 
sigyveno. Čia jų niekas nepažinojo, o skirtingos pavar- 
dės atmetė mintį apie artimą giminystę ir neišvengiamai 
žadino įtarimus. Tiesa, kai kurie manė, kad Biuva turėjęs 
audringą jaunystę ir kad Batilda esanti ankstesnės, baž- 
nyčios nepalaimintos Biuva santuokos vaisius. Bet įdėmiau 
pažvelgę į Batildą, šios prielaidos atsisakydavo. Batilda 
buvo aukšta ir liekna, tuo tarpu Biuva — kresnas ir storas. 
Jos akys buvo juodos ir ugningos, o jo — mėlynos, be 
jokios išraiškos, tarsi fajansinės. Batildos oda buvo balta, 
matinė, o Biuva — rausva ir blizganti. Pagaliau Batilda 

visa dvelkė grakštumu ir elegancija, tuo tarpu vargšas 
Biuva nuo galvos iki kojų atrodė vulgariai paprastas. Dėl 
viso to kaimynės ėmė dėbčioti į Batildą su panieka, 0 vy- 
rai — vadinti Biuva „laimingu niekšu“, 

Beje, teisingumo dėlei turime pasakyti, kad ponia De- 
ni kvartale vėliausiai iš visų patikėjo tomis paskalomis. 

Tuo tarpu pradėjo pildytis tarnybos atsisakiusio rašti- 
ninko pranašystės. Praėjo pusantrų metų nuo tos dienos, 
kai Biuva paskutinį kartą buvo išmokėta alga. Nors dabar 
už savo triūsą jis negaudavo nė vieno sū, šitai jam nekliu- 
dė eiti pareigas taip pat stropiai, kaip ir anksčiau. Be to, 
nuo tada, kai ištuštėjo karaliaus kasa, Biuva apėmė bepro- 
tiška baimė, kad ministras, papildomos ekonomijos sume- 
timais, gali atleisti trečdalį valstybės tarnautojų. O Biuva 
tarnybos netekimas būtų buvusi be galo skaudi nelaimė, 
nors darbas bibliotekoje kasdien jam atimdavo šešias va- 
landas, kurias jis būtų galėjęs panaudoti žymiai geriau. 
Užtat juo labiau jis prarasdavo viltį, kad vėl ims mokėti 
algas, tuo stropiau eidavo savo pareigas. Savaime aišku, 
jog niekas neketino išvaryti į gatvę Žmogaus, kuris dar 
daugiau atsidėjęs dirbo, kai viltys gauti algą vis labiau 
žlugo. 

Biuva visiškai nežinojo, kada pagaliau baigsis ta neaiš- 
ki padėtis; jo santaupos tirpte tirpo, ir netoli buvo diena, 
kada jis galėjo pasilikti be sū kišenėje. Todėl Biuva darėsi 
vis niūresnis, ir Batilda negalėjo nepastebėti, kad globė- 
jas nuo jos kažką slepia. Su moterims būdingu taktu ji 
nutarė, jog nėra prasmės klausinėti Biuva, kokia ta pa- 
slaptis, kurios jis nenori jai atskleisti. Todėl ji kreipėsi 
į Nanetę. Tarnaitė, tiesa, lyg ir nenorėjo leistis į kalbas, 
bet, kadangi ir ji buvo Batildos įtakoje, neiškentė ir viską 
papasakojo. Tik tada Batilda galutinai įsitikino, koks ne- 
savanaudiškas ir delikatus jos globėjas. Ji sužinojo, kad 
Biuva, nutaręs skirti savo algą jos kraičiui ir mokytojams 
apmokėti, rytais dirbdavo nuo penktos iki aštuntos, o va- 
karais — nuo devintos iki pusiaunakčio. Nusiminęs jis bu- 
vo dėl to, kad, nors ir daug dirbo, sparčiai artėjo diena, 
kada jis turės prisipažinti Batildai, jog jiems reikia atsi- 
sakyti visų išlaidų ir palikti tik būtiniausias. 

Kitą dieną juokdamasi Batilda pasakė Biuva, kad moky- 
tojai, atrodo, daugiau jos nieko negalėsią išmokyti, kad 
ji mokanti ne mažiau už juos ir kad toliau imti pamo- 
kas — tai mėtyti pinigus į vandenį. Kadangi Biuva nematė 
nieko gražesnio už Batildos piešinius, o klausytis jos dai- 
nuojančios jam buvo tikra palaima, jis lengvai patikėjo 
savo auklėtine, be to, jos mokytojai, būdami kaip reta 
sąžiningi, paaiškino, kad jinai jau mokanti pakankamai 
ir toliau galinti lavintis pati viena. Bendravimas su Ba- 
tilda žadindavo žmonėms tauriausius jausmus. 

Savaime aišku, Batildos žodžiai ir jos mokytojų gera 
nuomonė Biuva nepaprastai pradžiugino. Bet Batilda no- 
rėjo daugiau, negu sumažinti išlaidas. Ji nutarė pati už- 
dirbti pinigų. Nors Batilda beveik vienodai buvo gabi 
ir muzikai, ir piešimui, tačiau ji suprato, kad tik piešimas 
gali jai tapti pajamų šaltiniu, o muzika liks dvasios poil- 
siui. Todėl su nepaprastu uolumu ji atsidėjo piešimui. 
Kadangi Batilda iš tikrųjų turėjo neeilinių gabumų, netru- 
kus ji ėmė piešti labai puikias pasteles. Atėjo diena, kada 
ji nutarė įsitikinti, ar jos darbai ko nors verti. Ji paprašė 
Biuva, kad jis, eidamas į biblioteką, užsuktų pas piešimo 
reikmenų pirklį Kleri ir Gro-Šene gatvių kampe, — pas jį 
Patilda visuomet pirkdavosi piešimo popieriaus ir pieštų- 
kų,— jam parodytų dvi jos nupieštas vaikų galvutes ir 
paklaustų, kiek jisai jas įkainotų. Nieko neįtardamas, Biu- 
va sutiko tai padaryti ir įpareigojimą atliko su jam bū- 
dingu naivumu. 

Pirklys, kuriam tokie pasiūlymai buvo ne naujiena, su 
panieka pavartaliojo rankose piešinius, smarkiai juos iš- 
kritikavo ir pareiškė galįs duoti ne daugiau kaip penkio- 
lika livrų už kiekvieną. Biuva, įsižeidęs ne dėl kainos, 
o dėl tono, su kuriuo pirklys kalbėjo apie Batildos talentą, 
išplėšė. jam iš rankų piešinius ir pasakė nuolankiausiai 
dėkojąs. Pirklys nutarė, kad Biuva taip suspirgo dėl per- 
nelyg žemos kainos ir.pareiškė, jog jų pažinties vardan 
jis duotų už abudu piešinius keturiasdešimt livrų. Bet Biu- 
va, būdamas velniškai įžeidus, kai kas nors užgaudavo jo 
augintinę, atrėžė, kad tie piešiniai iš viso neparduodami 
ir kad jis tik norėjęs juos įkainoti. Jau vien tai, kad pie- 
šiniai neparduodami, bematant pakėlė jų kainą. Pirklys 

pasiūlė už juos penkiasdešimt livrų. Tačiau Biuva, kuriam 
ir į galvą neatėjo, kad jis gali turėti iš to pasiūlymo nau- 
dos, nė kiek juo nesusižavėjo; jis susidėjo piešinius į ap- 
lanką, išėjo iš krautuvės pasipūtęs bei piktas ir pasuko 
į biblioteką. Kai vakare jis grįžo namo, pirklys neva šiaip 
sau stovėjo prie krautuvės durų. Biuva, jį pamatęs, buvo 
beeinąs pro šalį, bet pirklys jį sustabdė ir, uždėjęs jam 
ant pečių rankas, paklausė, ar neduosiąs tų piešinių už 
pasiūlytąją kainą. Dabar Biuva dar šalčiau atsakė, kad 
piešiniai neparduodami. 

— Gaila,— tarė pirklys — o aš už juos duočiau aštuo- 
niasdešimt livrų. 

Batilda išgirdo, kad Biuva kopia laiptais, bilsnodamas 
į turėklus lazda; jis mėgo lipdamas klausytis to monoto- 
niško garso. Degdama iš nekantrumo, ji išbėgo pasitikti 
tiesiog į laiptų aikštelę ir, tarsi prisiminusi vaikiškus įpro- 
čius, apsivijo rankomis jam apie kaklą. 

— Gerasis drauge, ką gi sakė ponas Papijonas? 

Tokia buvo pirklio pavardė. 

— Ponas Papijonas?— atsiliepė Biuva, šluostydamasis 
nuo kaktos prakaitą.— Ponas Papijonas — akiplėša! 

Vargšė Batilda išblyško. 

— Kodėl akiplėša? 

— Todėl akiplėša, kad, užuot nusilenkęs prieš tavo pie- 
šinius, drįso juos iškritikuoti. 

— Jeigu tik tiek,— nusijuokė Batilda,— tai jis visiškai 
teisus. Jūs neturite užmiršti, kad aš kol kas tik mokinė. 
Bet ar pasiūlė nors kiek už juos? 

— Taip, — atsakė Biuva,— įžūlumo jam užteko. 

— Kiek?-—- paklausė Batilda, net drebėdama iš susijau- 
dinimo. 

— Jis pasiūlė aštuoniasdešimt livrų. 

— Aštuoniasdešimt livrų?!— sušuko Batilda.— Ak, jūs, 
tur būt, apsirinkate, gerasis drauge. 

— Ne, kartoju, jis išdrįso man pasiūlyti aštuoniasde- 
šimt livrų už abu piešinius,-—- atsakė Biuva, pabrėždamas 
kiekvieną skiemenį. 

— Bet juk tai keturis kartus daugiau, negu jie verti!— 
sušuko mergina ir iš džiaugsmo suplojo delnais. 

— Gal ir taip, — kalbėjo toliau Biuva,— nors aš netikiu. 
Bet ponas Papijonas vis tiek akiplėša. 

Batilda negalėjo su tuo sutikti. Tačiau ji nenorėjo leis- 
tis į tokį keblų ginčą ir pakeitė temą, pranešdama Biuva, 
kad pietūs ant stalo. Kai Biuva tai išgirsdavo, mintys pa- 
krypdavo kita linkme. Ir šį kartą be nereikalingų žodžių 
Biuva padavė Batildai aplanką ir nuskubėjo į mažą val- 
gomąjį, plekšnodamas sau per šlaunis ir niūniuodamas: 


Leiskite man eiti, 
Leiskite man žaisti, ir t. t. 


Valgė jis su tokiu apetitu, tarsi jo savimeilė visiškai 
nebūtų buvusi užgauta, tarsi ponas Papijonas net nebūtų 
egzistavęs pasaulyje. 

Tą patį vakarą, kai tik Biuva užlipo į savo kambarį 
perrašinėti popierių, Batilda, padavusi piešinius Nanetei, 
liepė juos nunešti ponui Papijonui ir paimti tuos aštuo- 
niasdešimt livrų, kuriuos jis buvo siūlęs Biuva. 

Nanetė išėjo, o Batilda, baisiai nerimaudama, ėmė lauk- 
ti jos grįžtant, nes jai sunku buvo patikėti, kad Biuva ne- 
apsiriko dėl kainos. Tačiau po dešimties minučių ji nusi- 
ramino, nes tarnaitė parnešė aštuoniasdešimt livrų. Batil- 
da paėmė pinigus ir pažiūrėjo į juos su ašaromis akyse. 

Pagaliau ji galės nors šiek tiek atsimokėti gerajam Biu- 
va už viską, ką jis yra padaręs jos labui. 

Kitą dieną, grįždamas iš bibliotekos, Biuva panoro eiti 
pro Papijono krautuvę, gal būt, dėl to, kad jį kiek paer- 
zintų. Bet staiga jis net išsižiojo, pamatęs vitrinoje pui- 
kiuose rėmuose Batildos nupieštas vaikų galvutes. Durys 
tuojau atsidarė, ir ant slenksčio pasirodė pirklys. 

— Vadinasi, dėdule Biuva,— tarė jis,— vis dėlto apsi- 
galvojote? Nutarėte išsiskirti su tomis dviem galvutėmis, 
kurios neparduodamos? Žinai, kaimyne, visai nemaniau, 
kad jūs toks gudruolis! Mikliai iš manęs išviliojote aštuo- 
niasdešimt livrų! Bet tiek to, pasakykite panelei Batildai, 
kad iš pagarbos jai, tokiai puikiai ir gerai merginai, aš 
pasirengęs pirkti už tą pačią kainą po du tokius piešinius 
kas mėnesį, jeigu ji pažadės jų neparduoti metų bėgyje 
kam nors kitam, 

Biuva buvo pritrenktas. Jis sumurmėjo kažką — pirklys 
taip ir neišgirdo ką — ir nuėjo Gro-Šene gatve, iš anksto 
numatydamas grindinio akmenį, kurį palies lazda, o tai 
rodė, kad jis smarkiai susirūpinęs. Paskui užlipo į savo 
penktąjį aukštą, net netaukštelėjęs į turėklus lazda, ir ati- 
darė Batildos kambario duris. Mergina neišgirdo. Ji piešė 
jau kitą galvutę. 

Pamačiusi, kad jos gerasis draugas susirūpinęs stovi 
tarpduryje, Batilda skubiai padėjo ant stalo kartoną bei 
pastelę, puolė prie jo ir ėmė klausinėti, kas atsitiko. Bet 
Biuva be žodžių nusibraukė dvi ašaras, besiritančias veidu, 
paskui su neapsakoma širdgėla tarė: 

— Vadinasi, mano geradarių duktė, Klarisos Grei ir Al- 
bero diu Roše duktė, turi dirbti, kad galėtų pragyventi! 

— Bet juk aš visai nedirbu, tėveli — atsakė Batilda, pro 
ašaras juokdamasi,— aš nedirbu, aš pramogauju. 

— Aš joks tėvelis, joks gerasis draugas. ..— sumurmėjo 
Biuva, linguodamas galvą ir žiūrėdamas į merginą su ne- 
paprastu geraširdiškumu.— Aš tik vargšas Biuva, kuriam 
karalius jau nemoka algos ir kuris perrašinėdamas neįsten- 
gia uždirbti pakankamai pinigų, kad galėtų duoti pride- 
ramą išsilavinimą tokiai panelei, kaip jūs: 

Nevilties apimtas, jis nuleido rankas, ir jo lazda nukrito 
ant grindų. 

— Tai jūs norite, kad aš numirčiau iš sielvarto!-— sušu- 
ko Batilda ir paplūdo ašaromis, pamačiusi kančios iškreip- 
tą Biuva veidą. 

— Aš noriu, kad numirtum iš sielvarto, vaikeli ma- 
no?!— šūktelėjo Biuva nepaprastai švelniai. — Ką aš tau 
blogo pasakiau? Ką padariau? 

— Dabar gerai, — tarė Batilda.— Man patinka, tėveli, 
kai jūs sakote savo dukrai „tu“. Šiaip man atrodo, kad 
jūs ant manęs pykstate, ir tuomet aš verkiu. 

— Aš nenoriu, kad tu verktum,— tarė Biuva.— To dar 
betrūko! 

— O aš visą laiką verksiu, — tarė Batilda,— jeigu jūs 
neleisite man daryti, ko aš noriu. 

Tas vaikiškas grasinimas Biuva smarkiai išgąsdino, nes 
nuo to laiko, kai Batilda, dar būdama kūdikis, verkė savo 
motinos, daugiau nė viena ašarytė neišriedėjo jai iš akių. 


157 


— Ką gi, — tarė Biuva,— daryk, ką nori ir kaip nori, 
bet prižadėk, kad tą dieną, kai karalius man sumokės savo 
skolą... 

— Gerai, gerai, tėveli. — pertraukė Batilda Biuva,— pa- 
matysime, kas bus tuomet. O kol kas dėl jūsų kaltės šąla 
pietūs. 

Tr mergina, paėmusi Biuva už parankės, nuėjo su juo 
į mažą valgomąjį; netrukus pokštais ir linksmumu jai pa- 
sisekė nuvyti nuo gero apskrito Biuva veido paskutinį 
liūdesio šešėlį. 


vi 
JAUNUOLIŲ MEILĖ 


Pono Bonifaco kambarys buvo tuščias tris ar keturis 
mėnesius. Bet vieną dieną Batilda, kuri jau buvo pripra- 
tusi, kad langas priešais visada uždarytas, pakėlė nuo 
siuvinio akis ir pamatė, jog tas langas atlapotas, o pro jį 
žiūri jai nepažįstamas jaunuolis. Tai buvo ševalje d'Ar- 
mantalis. 

Tokių veidų, kaip ševalje, ne dažnai pamatysi Prarasto 
laiko gatvėje. Užtat Batilda, kuri, pasislėpusi už užuolai- 
dos, stebėjo, kas dedasi kambaryje anapus gatvės, nega- 
lėjo neatkreipti į jį dėmesio. Ir iš tikrųjų mūsų herojaus 
bruožai buvo be galo taurūs ir subtilūs; jie negalėjo 
prasprūsti pro tokios merginos, kaip Batilda, akis. Ševalje 
rūbai, kad ir labai paprasti, bylojo apie įgimtą jo elegan- 
tiškumą. O gana garsūs paliepimai tarnui, kuriuos Batilda 
galėjo išgirsti, rodė, jog tas žmogus pratęs įsakinėti. 

Tokiu būdu Batilda iš pat pradžių pamatė, kad jos nau- 
jasis kaimynas viskuo pranoksta buvusį to kambario gy- 
ventoją. Instinktyviai, kaip būdinga bajorų kilmės žmo 
nėms, Batilda pajuto, kad jaunuolis — aristokratas. Tą. pa- 
čią dieną ševalje bandė savo klavesiną. Išgirdusi pirmuo- 
sius jo akordus, mergina pakėlė galvą. Ševalje, nors ir 
nežinojo, kad jo klausomasi, o gal kaip tik todėl, kad ne- 
žinojo, pagrojęs preliudiją, ėmė improvizuoti. Iš jo grojimo 
buvo matyti, kad jis gabus muzikas, tikras virtuozas. Vos 
tik išgirdusi melodingus garsus, kurie, rodės, virpino visas 

jos sielos stygas, Batilda atsistojo ir priėjo prie lango; ji 
nenorėjo praleisti nė vienos gaidos, nes Prarasto laiko gat- 
vėje jai dar neteko girdėti šitaip grojant. 

Stai tuomet d'Armanialis ir pastebėjo pro užuolaidos 
tiulį žavingus savo kaimynės pirščiukus. Jis atsigręžė — 
pirščiukai dingo taip greitai, kad neliko jokios abejonės, 
jog mergina jį matė. 

Kitą dieną Batilda prisiminė, jog pati jau seniai begro- 
jusi, ir atsisėdo prie klavesino. Kai mergina skambino 
pirmuosius akordus, jos rankos drebėjo, nors ji visai ne- 
suprato, ko taip jaudinasi. Bet kadangi ji buvo puiki mu- 
zikė, netrukus nusiramino ir be priekaištų pagrojo tą iš- 
trauką iš ,„Armidos“, kurios d'Armantalis ir abatas Brigo 
taip nustebę klausėsi. 

Mes jau pasakojome, kaip kitą rytą ševalje d'Armanta- 
lis pamatė Biuva ir kaip sužinojo, kuo vardu jo žavioji 
kaimynė, kurią globėjas šaukė į terasą pasigrožėti trykš- 
tančiu fontanu. Pasirodžiusi Batilda padarė ševalje didelį 
įspūdį, nes tame kvartale, ir dar penktame aukšte, jis 
nieku būdu nesitikėjo pamatyti šitokios gražios merginos. 
Jis visas gyveno to susitikimo įspūdžių, kai įėjo kapito- 
nas Rokfinetas ir nauja linkme pakreipė ševalje mintis, 
kurios, beje, netrukus vėl grįžo prie Batildos. 

Kitą rytą Batilda stovėjo prie lango, grožėdamasi pir- 
maisiais pavasario saulės spinduliais. Ji pastebėjo, kad 
ševalje neatitraukia nuo jos degančių akių, vėl pažiūrėjo 
į atvirą jo veidą; jaunuolis, paskendęs mintyse apie 
ateitį, buvo susikaupęs ir liūdnas. O juk liūdesys paprastai 
nesutaria su jaunyste, ir tas prieštaravimas nustebino Ba- 
tildą. Tur būt, pamanė ji, tą jaunuolį kamuoja kažkoks 
sielvartas, jeigu jis toks nusiminęs. Bet ko jis galėtų siel- 
vartauti? Taigi, kaip matome, jau kitą dieną Batilda ėmė 
apie jį galvoti. . 

Tačiau tat nekliudė Batildai uždaryti savo lango. Bet, 
žvilgtelėjusi į ševalje pro užuolaidą, ji pastebėjo, kad jo 
liūdnas veidas dar labiau paniuro. Tuomet ji suprato 
įskaudinusi tą gražų jaunuolį ir, paklusdama kažkokiam 
"dar nepatirtam jausmui, atsisėdo prie klavesino. Gal būt, 
ji suvokė, kad muzika — geriausia paguoda, kai kenčia 
širdis. 

O vakare d'Armantalis ėmė groti klavesinu. Batilda, su- 
laikiusi kvapą, klausėsi melodingo balso, kuris nakties 
tyloje vis dainavo ir dainavo apie meilę. Ševalje nelai- 
mei, ketvirtojo aukšto gyventojas nutraukė koncertą, ta- 
čiau d'Armantalis, pamatęs anapus užuolaidų stovinčios 
merginos siluetą, suprato, kad kaimynė neliko abejinga 
jo grojimui. Bet svarbiausia buvo padaryta. Muzika su- 
artino jaunuolius, ir jiedu jau kalbėjo vienas su kitu šir- 
dies kalba, pavojingiausia iš visų kalbų. 

Kitą rytą Batilda, visą naktį svajojusi apie muziką ir 
truputį apie muzikantą, pajuto, kad jos širdyje dedasi 
kažkas keista, iki šiol nepatirta. Ir, nors ją nesulaikomai 
traukė prie lango, mergina vis dėlto jo neatidarė. Štai 
kodėl sugedo ševalje nuotaika, prieš jam einant pas po- 
nią Deni. 

Ten jis sužinojo labai svarbią naujieną, būtent, kad Ba- 
tilda nėra Biuva nei duktė, nei žmona, nei giminaitė; jis 
grįžo į savo kambarį puikiausiai nusiteikęs. Pamatęs, kad 
kaimynės langas atdaras, jis tuojau užmezgė draugiškus 
santykius su Mirza — siekdamas jo palankumo, jis ėmė 
jam mėtyti gabaliukus cukraus. Netikėtai pasirodžiusi Ba- 
tilda tą veiklą nutraukė. Tuomet ševalje su pabrėžtu de- 
likatumuų, už kurio slypėjo egoistiniai sumetimai, uždarė 
langą; bet prieš tai jaunuolis Batildai nusilenkė, ir jinai 
jam atsakė. Šitaip Batilda dar nebuvo elgusis nė su vienu 
vyriškiu. Žinoma, mergina sveikindavosi su Biuva pažįs- 
tamais, bet-niekuomet nerausdavo. Rytojaus dieną Batil- 
da nustebusi pamatė, kad d'Armantalis, atvėręs savo lan- 
gą, kala prie sienos raudoną kaspiną ir kad jis nepaprastai 
susijaudinęs. Iš tikrųjų, kaip skaitytojas prisimena, rau- 
donas kaspinas buvo signalas, o davęs tą signalą, ševalje 
d'Armantalis, gal būt, žengė pirmą žingsnį į ešafotą. Po 
pusvalandžio ševalje kambaryje pasirodė Batildai nepažįs- 
tamas žmogus, kurio išvaizda nežadino pasitikėjimo. Tai 
buvo kapitonas Rokfinetas. Mergina nė be tam tikro ne- 
rimo pastebėjo, kad vos tik tas žmogus su ilga špaga 
peržengė kambario slenkstį, d'Armantalis skubiai užsida- 
rė langą. 

Kaip nesunku suprasti, ševalje ilgai kalbėjosi su kapi- 
tonu; jiems reikėjo kuo smulkiausiai aptarti vakare nu- 

matytąjį žygį. Užtat ševalje langas ilgai buvo uždarytas. 
Batilda, nusprendusi, kad d'Armantalio nėra namie, pa- 
manė galinti atverti savo langą. 

Bet vos tik ji atidarė langą, kaimynas, kuris, rodės, 
telaukė tos akimirkos, tuoj pat atlapojo savąjį. Batilda 
labai sumišo, bet, laimei, tuo momentu ji buvo kambario 
gilumoje, ir ševalje žvilgsniai jos negalėjo pasiekti. Mer- 
gina nutarė ten ir likti iki to laiko, kol jos kaimynas vėl 
užsidarys langą. 

Bet Mirza, kuris nebuvo toks skrupulingas, kaip šei- 
mininkė, vos tik pamatęs ševalje, pribėgo prie lango ir, 
padėjęs priekines kojytes ant palangės, ėmė linksmai strik- 
sėti ant užpakalinių. Kaip atpildą už tą dėmesį, Mirza ga- 
vo iš d'Armantalio iš pradžių vieną, o paskui antrą ir 
trečią gabalą cukraus. Be to, trečiasis gabalas, dideliam 
Batildos nustebimui, buvo suvyniotas į popierėlį. 

Ta popieriaus skiautelė merginai sukėlė kur kas dau- 
giau nerimo, negu Mirzai, nes Mirza, kuris jau ne kartą 
buvo vaišintas saldainiais su popierėliais, žinojo, kaip rei- 
kia tokiais atvejais elgtis. Jis susidomėjo ne popierėliu, 
bet jo turiniu ir, greitai išvyniojęs, ėmė graužti cukrų. 
Paskui, palikęs popierėlį ant grindų, Mirza vėl puolė prie 
lango, tačiau ševalje jau buvo dingęs. Tur būt, jis buvo 
patenkintas Mirzos vikrumu, kad užsidarė langą. 

Batilda sumišo. Vos tik metusi akį, ji pastebėjo, kad 
popierėlyje parašytos trys ar keturios eilutės. Visiškai su- 
prantama, jog tas laiškas nebuvo adresuotas Mirzai, kad 
ir kokią didelę simpatiją jam būtų jautęs kaimynas. Va- 
dinasi, jis buvo skirtas Batildai. 

Bet ką daryti su tuo laišku? Paimti jį ir suplėšyti? 

Batilda, pasislėpusi už užuolaidos, dirbo toliau arba, 
tiksliau, svarstė, o ševalje tuo metu, matyt, irgi buvo už- 
lindęs už savo lango štoros. | 

Po valandos, kurios ne mažiau kaip tris ketvirčius Ba- 
tildos akys buvo įbestos į numestą ant grindų laišką, 
į kambarį įėjo Nanetė. Nepasikeldama iš vietos, Batilda 
jai liepė uždaryti langą. Nanetė padarė, ko prašoma, ir, 
pasitraukusi nuo lango, pamatė popierėlį. 

— Kas čia? — paklausė tarnaitė lenkdamasi. 

-— Nieko, — skubiai atsakė Batilda, užmiršusi, kad Na- 
netė nemoka skaityti. — Matyt, koks nors raštelis, iškritęs 
man iš kišenės.— Ir, kiek patylėjusi, ne be tam tikrų pa- 
stangų pridūrė:— Įmesk į ugnį. 

— Kaipgi taip? O gal čia koks reikalingas popierius? 
Jūs, panele, nors žvilgtelėkite į jį. 

Ir Nanetė, išlyginusi ševalje raštelį, padavė Batildai. 

Pagunda buvo per didelė, kad mergina būtų galėjusi 
jai atsispirti. Batilda metė žvilgsnį į popierių ir, nutaisiusi 
kuo abejingiausią veido išraiška, perskaitė štai ką: 

„Sako, jūs našlaitė. Aš taip pat neturiu tėvų. Vadinasi, 
prieš dievą mes brolis ir sesuo. Šį vakarą man grės didelis 
pavojus. Bet tikiuosi išlikti gyvas ir sveikas, jei mano se- 
suo Batilda melsis už savo brolį Raulį.“ 


— Tavo teisybė, — susijaudinusi tarė Batilda, imdama iš 
Nanetės rankų raštelį — tas popierėlis svarbesnis, negu 
aš maniau!-—- Ir ji įsidėjo d Armantalio laišką į savo pri- 
juostės kišenę. 

Bet mintis, kad jos kaimynas gali žūti, Batildai neišėjo 
iš galvos, ir šitai jai atrodė kur kas pavojingiau, negu 
karščiausias meilės išpažinimas. Batilda matė, koks susi- 
jaudinęs buvo jos kaimynas, kada jis kalė prie sienos 
raudoną kaspiną, ir kaip skubiai jį nuėmė, kai tik į kam- 
barį įėjo kapitonas. Batilda buvo įsitikinusi, kad Rauliui 
gresiąs pavojus susijęs su tuo nepažįstamu žmogumi. Bet 
koks tas pavojus ir kaip jis susijęs su tuo žmogumi? Šito 
suprasti ji nepajėgė. Batilda visaip spėliojo ir be palio- 
vos galvojo apie Raulį, vien apie Raulį. Jeigu jis to ti- 
kėjosi, tai negalima nepripažinti, kad teisingai galvojo 
apie vargšę Batildą. 

"Praėjo diena, o Raulis vis nesirodė, Užtat, kai Biuva, 
kaip paprastai, grįžo namo lygiai dešimt minučių penk- 
tos, jis, nors ir nebūdamas labai įžvalgūs, tuojau pa- 
stebėjo, kad jo augintinė kažko smarkiai susirūpinu- 
si; jis net tris ar keturis kartus paklausė, kas jai yra. 
Kiekvieną kartą Batilda jam atsakydavo tokia kerinčia 
šypsena, kad Biuva užmiršdavo viską pasaulyje, ja besi- 
grožėdamas. Tokiu būdu, nors globėjas ir klausė keletą 
kartų, Batildai pavyko išsaugoti savo paslaptį. 

Po pietų atėjo abato de Šolje liokajus. Jis pranešė, 
kad jo šeimininkas prašąs Biuva užeiti pas jį vakare, mat, 
prisirinke daug eilėraščių, kuriuos norįs duoti perrašyti. 
Abatas de Šolje buvo vienas iš geriausių Biuva klientų. 
Jis ne kartą lankėsi mūsų herojaus namuose, nes labai 
mylėjo Batildą. Vargšas abatas buvo beveik aklas, bet 
vis dėlto dar galėjo įžiūrėti puikų Batildos veidą, nors 
tikriausiai jį matė lyg pro rūką. Abatas de Šolje kartą 
pasakė Batildai su jam būdingu galantiškumu, jog jį pa- 
guodžia tik viena mintis: kad žmonėms pasirodą angelai. 

Biuva niekada nebūtų drįsęs numoti ranka į tokį pa- 
kvietimą. O Batilda širdyje dėkojo gerajam abatui, kuris 
jai davė galimybę praleisti vakarą vienumoje: ji žinojo, 
kad pas abatą de Šolje Biuva užsisėdi gana ilgai. Mergina 
tikėjosi, kad ir šį sykį Biuva greitai negrįš namo. Vargšas 
žmogelis išėjo iš namų, visai neįtardamas, kad Batilda 
pirmą kartą dėl to džiaugiasi. 

Kaip ir kiekvienas Paryžiaus miestelėnas, Biuva buvo 
dykinėtojas. Žingsniuodamas per Pale-Ruajalį, jis žiop- 
sojo į visų krautuvėlių vitrinas, tūkstantąjį kartą susto- 
damas prieš daiktus, kurie nuo seno jį žavėjo. Išėjęs iš Pa- 
le-Ruajalio, Biuva išgirdo dainuojant ir pamatė būrį žmo- 
nių, apstojusių gatvės dainininką. Jis prisidėjo prie jų ir 
taip pat ėmė klausytis dainos. O kai dainininkas pradėjo 
rinkti pinigus, Biuva skubiai pasitraukė. Jis taip pasielgė 
ne dėl to, kad būtų buvęs šykštus arba kad būtų manęs, 
jog nereikia duoti gatvės muzikantui to kuklaus atlygini- 
mo, į kurį šis turėjo teisę; Biuva visuomet išeidavo iš 
namų be sū kišenėje — jis taip buvo įpratęs nuo senų lai- 
kų ir to įpročio privalumais jau ne kartą įsitikinęs: jeigu 
kelyje jam pasitaikys kokia pagunda, Biuva galėjo būti 
visiškai tikras, kad jai atsispirs. 

Jis patraukė, kaip mes jau žinome, prie Dviejų seržantų 
užkardos, nuo čia pasuko Gaidžio gatve, perėjo Naująjį 
tiltą ir Konti krantine nusileido iki Mazarinio gatvės, ku- 
rioje gyveno abatas de Šolje. 

Abatas de Šolje priėmė Biuva, kurio puikias savybes 
Jis turėjo galimybę kuo geriausiai įvertinti per dvejus jų 
pažinties metus, kaip ir paprastai. Kitaip tariant, primygti- 
nai abatui prašant ir Biuva atsisakinėjant, vis dėlto šei- 

mininkui payyko a anos svečią greta savęs prie 
rašomojo stalo, apveršto popieriais. Tiesa, iš pradžių Biu- 
va atsisėdo ant kėdės kraštelio ir sustingo tokioje nena- 
tūralioje pozoje, kad, žiūrint iš šalies, sunku buvo supras- 
ti, ar jis sėdi, ar stovi; bet pamažu jis vis toliau slinkosi 
ant sėdynės; galų gale, pasistatęs savo lazdą tarp kojų, 
o skrybėlę pasidėjęs ant žemės, atsisėdo ant kėdės, kaip 
ir visi žmonės. 

Tą vakarą abatas ir Biuva turėjo daug darbo. Ant stalo 
buvo trisdešimt ar keturiasdešimt įvairiausių eilėraščių — 
geras pustomis poezijos, ir visus juos reikėjo sutvarkyti, 
suskirstyti į skyrius. Abatas de Šolje iš eilės sakydavo 
eilėraščio pavadinimą, o Biuva suieškodavo tą eilėraštį 
ant stalo ir užrašydavo atitinkamą numerį. Kai tas 
darbas buvo baigtas, abatas drauge su Biuva ėmėsi kito. 
Kadangi abatas pats negalėjo rašyti, o rašydavo, jam dik- 
tuojant, liokajus, ėjęs sekretoriaus pareigas, dabar reikėjo 
ištaisyti eilėdaros netikslumus ir rašybos klaidas. Abatas 
deklamavo eilėraščius atmintinai, o Biuva juos tikrino su 
užrašytu tekstu. Abatui de Šolje tas darbas negalėjo at- 
sibosti, o Biuva neturėjo teisės nuobodžiauti, todėl abu 
tiesiog apstulbo, kai laikrodis išmušė vienuolika, — jie ma- 
nė, kad dar nėra nė devynių. 

Tiesa, juodu jau taisė paskutinį eilėraštį. Biuva mikliai 
pašoko nuo kėdės — jis labai išsigando, kad taip vėlai tu- 
rės grįžti namo. Jam taip atsitiko pirmą kartą. Jis suvy- 
niojo rankraščius ir, juos perrišęs rausva juostele, kuria, 
matyt, juosėdavo panelė de Lone, įsikišo į kišenę, po to 
pasiėmė lazdą, užsidėjo skrybėlę ir, kuo skubiausiai atsi- 
sveikinęs su abatu de Šolje, išėjo. Prie visų bėdų prisidė- 
jo dar viena: naktis buvo tamsi, mėnulio šviesa negalėjo 
prasimušti pro tirštus debesis. Biuva labai gailėjosi, kad 
neturi kišenėje nė dviejų sū: jis būtų kėlęsis per Seną 
keltu, kuris tuo metu buvo ten, kur dabar yra Menų til- 
tas. Bet mes jau paaiškinome mūsų skaitytojams Biuva 
teoriją dėl smulkių pinigų; ta teorija jį privertė dabar 
grižti namo tuo pat keliu, kuriuo atėjo, būtent: Ponti kran- 
tine, Naujuoju tiltu, Gaidžio ir Sent-Onore gatvėmis. 

Iki šiol viskas klostėsi puikiai, jei neminėsime, kad Biu- 
va nejuokais išsigando, pamatęs Henriko IV statulą, — jis 

buvo užmiršęs, kad ji čia stovi; paskui jį vėl nukrėtė šiur- 
pas — už penkiasdešimt žingsnių Samariteno bokšto laik- 
rodis netikėtai išmušė pusvalandį. Bet kol kas joks realus 
pavojus Biuva negrėsė. Tačiau, kai tik jis pasuko į Gerųjų 
vaikų gatvę, viskas pasikeitė: pirmiausia jam nekėlė pa- 
sitikėjimo ta siaura ir ilga gatvė, vos apšviesta dviem 
kabančiais žibintais, kurie skleidė silpną, virpančią švie- 
są; be to, persigandęs Biuva pastebėjo, kad tą vakarą 
čia vyko kažkas ne visai įprasta. Biuva niekaip negalėjo 
suvokti, ar jis miega, ar budi — sapne ar tikrovėje regi 
fantastiškas vizijas. Viskas toje gatvėje buvo tartum at- 
giję, jo kelyje išnirdavo kažkokios užtvaros, visose tar- 
puvartėse kažkas kuždėjosi, o prie namo numeris dvide- 
šimt ketvirtas, kaip mes jau pasakojome, akis į akį jis 
susidūrė su ševalje d'Armantaliu ir kapitonu. D'Armanta- 
lis jį pažino, apgynė nuo kapitono, o paskui jam liepė 
skubiai eiti toliau. Biuva nereikėjo to sakyti antrą kartą, 
jis tučtuojau pasileido tekinas į Pergalės aikštę, iš čia 
pasuko Melio gatve, po to — Monmartro ir galų gale at- 
sidūrė prie namo numeris ketvirtas Prarasto laiko gait- 
vėje. Bet pasijuto saugus, tik užtrenkęs sau už nugaros 
duris ir užstūmęs sklendę. 

Ant laiptų jis sustojo atsikvėpti, užsidegė nuo lempu- 
tės savo žvakę ir pradėjo lipti aukštyn. Tačiau dabar jis 
pajuto, kad šis įvykis jam nepraėjo be pasekmių: jo ko- 
jos vos rėmė, ir jis vargais negalais užkopė į savo aukštą. 

Visą vakarą Batilda buvo viena ir juo toliau, tuo labiau 
jaudinosi. Iki septintos valandos jos kaimyno kambaryje 
degė lempa, bet paskui šviesa užgeso ir daugiau neužsi- 
degė. Ji niekaip negalėjo suprasti, ar pavojus užklupo 
jaunuolį, pasivadinusį jos broliu, ar praėjo. Mergina ka- 
mavosi savo kambaryje, nedegdama lempos, kad niekas 
negalėtų pastebėti, jog ji nemiega; staiga jos kambario 
durys atsidarė, ir Batilda pamatė ant slenksčio Biuva, ap- 
šviestą silpnos žvakės šviesos. Iš jo balto, persigandusio 
veido mergina kaip mat suvokė, kad kažkas įvyko. Kupina 
nerimo dėl Raulio, ji puolė prie Biuva paklausti, kas atsi- 
tiko. Bet ne taip lengva buvo prakalbinti Biuva. Išgąstis 
ne tik kojas jam buvo pakirtęs, bet ir liežuvį sukaustęs. 

Biuva atsisėdo į savo krėslą, nosine nusišluostė prakai- 
tuotą kaktą ir, visas drebėdamas, tris ar keturis kartus 
atsigręžė į duris, kad įsitikintų, jog tie baisūs žmonės iš 
Gerųjų vaikų gatvės neatsekė paskui jį ir dabar neįsiverš 
į jo augintinės kambarį; paskui užsikirsdamas jis ėmė pa- 
sakoti, kas jam atsitiko. Biuva papasakojo, kaip Gerųjų 
vaikų gatvėje jį sustabdžiusi gauja banditų, kaip vienas 
jų vadeiva, žiaurus šešių pėdų žmogėnas, norėjęs jį vie- 
toje nudėti ir kaip kitas vyresnis vadeiva laiku įsikišęs 
ir išgelbėjęs jam gyvybę. Batilda klausėsi Biuva labai dė- 
mesingai, nes nuoširdžiai mylėjo savo globėją ir matė, 
kaip smarkiai jis išsigandęs; tuo momentu jai nerūpėjo, 
ar jo baimė pagrįsta, ar ne; be to, visiems šios nakties 
įvykiams ji nebuvo abejinga. Kad ir kaip atrodytų keista, 
bet jai atėjo į galvą mintis, jog gražusis kaimynas, gal 
būt, taip pat dalyvavo toje scenoje, apie kurią tik ką 
papasakojo Biuva; ji paklausė globėją, ar jis nespėjęs ge- 
riau įsižiūrėti į tą jauną vyrą, kuris jam atskubėjo į pa- 
galbą ir išgelbėjo gyvybę. Biuva atsakė, kad susidūręs 
su juo akis į akį ir jį matęs lygiai taip pat, kaip dabar ją 
matąs, ir kad jis galįs tai įrodyti, nupasakodamas jo iš- 
vaizdą. Biuva išgelbėtojas, jo žodžiais tariant, buvęs dvi- 
dešimt šešerių— dvidešimt aštuonerių metų vyras su ap- 
siaustu ir plačiabryle fetrine skrybėle. Tą akimirką, kai 
jis ištiesė ranką, kad apgintų Biuva, jo apsiaustas prasi- 
skleidė, ir Biuva pamatė, kad jaunuolis ginkluotas ne tik 
špaga, bet dar ir dviem pistoletais, kyšančiais iš už diržo. 
Visos tos detalės buvo pernelyg tikslios, kad būtų buvę 
galima pamanyti, jog Biuva visa tai pasivaideno. Užtat, 
nors Batilda ir labai nerimavo, kad pavojus, kurį minėjo 
ševalje laiškelyje, susijęs su tuo nakties įvykiu, ją ne 
mažiau jaudino visai reali grėsmė, kuri buvo pakibusi 
ties Biuva. Batilda sakė paruošianti savo globėjui stiklinę 
vyno su cukrumi — gėrimo, kurį jis leisdavo sau išgerti 
ypatingai rimtais atvejais; kadangi poilsis — geriausias 
vaistas nuo bet kokių fizinių arba moralinių sukrėtimų, 
augintinė priminė Biuva, jog jau dvi valandos, kai jis 
turįs būti lovoje. Vyno Biuva atsisakė, bet jis buvo taip 
išgąsdintas, kad nė girdėti nenorėjo apie miegą: Biuva 
buvo įsitikinęs, jog visą naktį jam nepavyks nė bluosto 

sudėti. Tačiau Biuva pagalvojo, kad nemiegos ir Batilda, 
jeigu jis neis gulti. Jis įsivaizdavo, kokia ji bus kitą ry- 
tą — išblyškusi, raudonomis nuo nemigos akimis, —ir pa- 
sakė su jam būdingu geraširdiškumu, kad jos teisybė — 
miegas, be abejo, jam bus labai į naudą. Tai taręs, Biuva 
pabučiavo merginai į kaktą ir ėmė lipti į savo kambarį, 
nuolat stabtelėdamas ant laiptų ir klausydamasis, ar ne- 
pasigirs koks nors įtartinas triukšmas. 

Batilda liko viena. Iš tolstančių Biuva žingsnių ji supra- 
to, kad jis užlipo laiptais ir įėjo į savo kambarį, paskui 
sugirgždėjo uždaromos durys ir spynoje du kartus trakš- 
telėjo raktas. Tuomet Batilda, iš susijaudinimo drebėdama 
ne mažiau už savo vargšą globėją, puolė prie lango, ne- 
rimastingo laukimo nukamuota ir užmiršusi viską, net 
maldą. 

Taip ji stovėjo, praradusi laiko nuovoką, tur būt, apie 
valandą. Staiga džiaugsmingai šūktelėjo. Pro langą, ne- 
užtrauktą štora, ji pamatė, kaip atsidarė ševalje kambario 
durys ir ant slenksčio pasirodė d'Armantalis su žvake ran- 
koje. Nuojauta neapgavo Batildos: jaunuolis, išgelbėjęs 
Biuva, buvo ne kas kitas, o jos kaimynas, nes jis grįžo 
namo su apsiaustu ir plačiabryle fetrine skrybėle. Be to, 
įėjęs į kambarį ir užsirakinęs duris, tur būt, ne mažiau 
atsargiai ir kruopščiai, negu Biuva, ševalje numetė ant 
kėdės savo apsiaustą, ir Batilda pamatė, kad jis apsivilkęs 
tamsia liemene, o už diržo, prie kurio buvo prisegta špa- 
ga, užkišti du pistoletai. Vadinasi, be jokios abejonės, vi- 
sos žymės sutapo su tomis, kurias buvo nusakęs Biuva. 
Batilda turėjo laiko tuo įsitikinti, nes d'Armantalis nenu- 
siėmė savo kovinės aprangos, o sunėręs ant krūtinės ran- 
kas ir giliai susimąstęs, keletą kartų perėjo per kambarį. 
Paskui jis išsitraukė iš už diržo pistoletus, patikrino, ar 
jie užtaisyti, ir padėjo ant naktinio staliuko. Nusisegęs 
špagą, jis ištraukė ją iki pusės makštų, vėl įkišo atgal 
ir įgrūdo savo lovos galvūgalin. Papurtęs galvą, lyg no- 
rėdamas nuvyti kankinančias juodas mintis, jis priėjo 
prie lango, jį atidarė ir nepaprastai švelniai pažvelgė į Ba- 
tildos langą; mergina, užmiršusi, jog jis negali jos ma- 
tyti, nejučiomis žengė žingsnį atgal ir užtraukė užuolaidą, 

tarsi ją gaubianti tamsa būtų buvusi per menka priedanga 
nuo jo žvilgsnio. 

Taip ji stovėjo ir nekrutėjo gal dešimt minučių, prisi- 
spaudusi prie krūtinės ranką, sakytum stengdamasi nu- 
maldyti širdies plakimą, paskui vėl atsargiai atitraukė 
užuolaidą. Bet kaimyno lango štora buvo nuleista, ir pro 
ją ji pamatė tik siluetą, kuris judėjo pirmyn ir atgal,—- 
tai jaunuolis susijaudinęs žingsniavo po kambarį. 


VII 
KONSULAS DUILIJUS 


Kitą rytą po mūsų aprašytųjų įvykių hercogas Orlea- 
nietis, laimingai grįžęs į Pale-Ruajalį ir išmiegojęs naktį 
ramiai, kaip ir visada, įėjo į savo darbo kabinetą įprastu 
laiku, tai yra, apie vienuoliktą valandą. Dėl jo įgimto 
nerūpestingumo, kurio didžiausi kaltininkai buvo drąsu- 
mas, pavojų nepaisymas ir mirties niekinimas, ramiame 
jo veide, apsiniaukiančiame tik jam nuobodžiaujant, vi- 
siškai nebuvo likę jokių susijaudinimo pėdsakų po nak- 
ties įvykių. Maža to, pabudęs jis tikriausiai net neprisimi- 
nė keisto nuotykio, kurio auka vos netapo. 

Hercogo Orleaniečio darbo kabinetas tuo pat metu bu- 
vo ir politinio veikėjo kabinetas, ir mokslininko laborato- 
rija, ir dailininko dirbtuvė. Vidury kambario stovėjo di- 
džiulis stalas, uždengtas žalia gelumbe. Stalas buvo ap- 
verstas daugybe popierių, tarp jų buvo matyti rašalinės, 
plunksnos. Ant piupitro gulėjo pradėtos operos partitūra, 
ant molberto — neužbaigtas piešinys, o ant stovo padėta 
retorta, daugiau kaip iki pusės pripilta kažkokio skysčio. 
Regentas buvo stebėtinai guvaus „proto: nuo sudėtin- 
giausių politinių kombinacijų jis galėdavo žaibiškai per- 
eiti prie keisčiausių fantazijų tapyboje, nuo abstrakčiausių 
chemijos apskaičiavimų — prie audringai linksmos arba 
labai liūdnos muzikos. Regentas nieko taip nebijojo, kaip 
nuobodulio, to priešo, su kuriuo be paliovos kovojo, ta- 
čiau niekada nelaimėjo galutinės pergalės. Priešas nuo 
jo pasitraukdavo, kai jis dirbdavo, būdavo užsiėmęs moks- 

lu arba pramogomis, bet visuomet likdavo hercogo regė- 
jimo lauke, tarsi tie debesys, kurie telkiasi horizonte net 
giedrą dieną ir į kuriuos jūrininko žvilgsnis nejučiom 
nukrypsta. Užtat regentas niekuomet nesėdėdavo be dar- 
bo, jis labai mėgdavo prieštaringiausius užsiėmimus. 

Vos tik įėjęs į savo kabinetą, kur po dviejų valandų 
turėjo susirinkti valstybės taryba, regentas pasuko prie 
molberto su pradėtu piešiniu, vaizduojančiu sceną iš „,Daf- 
nio ir Chlojės" (šiuo siužetu Andranas, vienas geriausių 
to laikotarpio dailininkų, regentui buvo padaręs seriją 
graviūrų), ir ėmė dirbti tai, ką vakar nespėjo baigti dėl 
tos pagarsėjusios muštuko partijos, kuri prasidėjo nevy- 
kusiu raketės smūgiu ir baigėsi vakariene pas. ponią de 
Sabran. Bet dabar hercogui buvo pranešta, kad jo moti- 
na, princesė Elzbieta Šarlotė, jau du kartus teiravosi, ar 
gali su juo pasimatyti. Regentas jautė kuo giliausią pa- 
garbą savo motinai ir liepė pasakyti, kad jis tučtuojau pas 
ją skuba, jeigu ji teiksis jį priimti. Tarnas išėjo pranešti 
atsakymo, o regentas tobulino savo piešinio detales, ku- 
rios jam atrodė labai svarbios; jis buvo įsitraukęs į darbą 
su tikro menininko įkvėpimu. Po valandėlės jo kabineto 
durys atsidarė, ir vietoj tarno, kuris grįžęs turėjo praneš- 
ti, kaip išpildė įsakymą, ant slenksčio pasirodė pati prin- 
cesė. 

Elzbieta Šarlotė, kaip žinoma, buvo Pilypo I, karaliaus 
brolio, žmona. Ji atvyko į Prancūziją po tokios keistos 
ir netikėtos Anglijos Henrietės mirties užimti vietos tos 
gražios ir grakščios princesės, kuri, tartum krintanti 
žvaigždė, tik šmėkštelėjo per Prancūzijos dangaus skliau- 
tą. Ne bet kuri princesė galėjo prilygti Henrietei, o juo 
labiau vargšė Vokietijos Elzbieta Šarlotė, nes, jei patikė- 
sime jos pačios paliktu savo išvaizdos aprašymu, jos akys 
buvo mažos, nosis trumpa ir stora, lūpos plačios ir žandai 
nukarę; matyt, gražuole jos nebuvo galima laikyti. 

Elzbieta Šarlotė rūmuose užėmė labai aukštą padėtį. Ir 
jeigu vis dėlto ji neturėjo nė mažiausios politinės. įtakos, 
tai vien todėl, kad regentas laikėsi taisyklės neleisti mo- 
terims kištis į valstybės reikalus. Tokiu būdu nušalinęs 
savo motiną nuo dalyvavimo politiniame gyvenime ir no- 
rėdamas kaip nors jai kompensuoti tą apribojimą, regen- 

tas suteikė teisę vienvaldystės principu auklėti jo duk- 
teris, ir dėl savo neįtikėtino tingumo tam nė kiek nekliu- 
dė hercogienė Orleanietė. Bet ir šitoje dirvoje vargšės 
Elzbietos Šarlotės veikla, jei tikėsime memuarais, nebuvo 
sėkminga. 

Vos tik regentas pamatė motiną, jam tučtuojau dingte- 
lėjo, kad vėl ką nors iškrėtė jo užsispyrėlės dukterys, ku- 
rios tiek sielvarto suteikdavo Elzbietai Šarlotei. Bet joks 
nerimas negalėjo priversti hercogo Orleaniečio nepaisyti 
tų pagarbos ženklų, kuriuos jis visada rodydavo motinai 
ir viešai, ir be pašaliečių. Užtat vos tik Elzbieta Šarlotė 
pasirodė tarpduryje, regentas puolė jai priešais, ceremo- 
ningai pasisveikino ir, paėmęs už parankės, nuvedė prie 
krėslo. O pats liko stovėti. 

— Kas įvyko, sūnau mano?— tarė Elzbieta Šarlotė su 
stipriu vokišku akcentu, patogiai atsisėdusi krėsle.— Vėl 
man tenka klausytis pasakojimų apie jūsų išdaigas. Kas 
jums atsitiko vakar vakare? 

— Vakar vakare?— paklausė regentas, stengdamasis 
prisiminti, kas buvo vakar. 

— Taip, taip, — nenurimo Elzbieta Šarlotė, — vakar va- 
kare, kai jūs ėjote iš ponios de Sabran. 

— A, jūs apie tą menkniekį!— sušuko regentas. 

— Kaip — „apie tą menkniekį“? .. Jūsų draugas Simia- 
nas visur pasakoja, kad jus norėjo pagrobti ir kad jūs 
išsigelbėjote, nusigavę į rūmus stogais. Sutikite, jog tai 
gana keistas kelias Prancūzijos regentui. Aš abejoju, ar 
jūsų ministrai, nors ir labai atsidavę, sektų paskui jus 
tokiu keliu. 

— Simianas pamišo, motute,— atsakė regentas, neju- 
čiom nusijuokdamas, kad motina vis dar jį bara už išdy- 
kavimus, tartum vaiką.— Tai buvo visai ne piktadariai, 
ketinę mane pagrobti, o kažkokie plevėsos, kurie tikriau- 
siai išėjo iš smuklės prie Dviejų seržantų užkardos ir nu- 
tarė pasiautėti Gerųjų vaikų gatvėje. O stogais keliavome 
ne dėl to, kad būtume norėję pabėgti — mes buvome su- 
silažinę su tuo girtuokliu Simianu. Va jis, tur būt, ir dūks- 
ta, kad pralošė! 

— Ak sūnau mano, sūnau!-—- linguodama galvą, tarė 
Elzbieta Šarlotė.— Jūs niekada nenorite tikėti pavojais, 

nors puikiai žinote, ką gali padaryti jūsų priešai. Tie, 
kurie diena iš dienos jus šmeižia, būkite tikras, nepasi- 
bodės ir kraujo pralieti. 

— Kur jau ten, motute!— nusijuokė regentas.— Ar tik 
nepasidarėte tokia uoli katalikė, kad jau netikite likimu? 
O štai aš, kaip žinote, fatalistas. Kodėl jūs norite, kad 
sukčiau galvą, bergždžiai stengdamasis išvengti pavojaus, 
kurį, jeigu tik jis yra, su visomis jo pasekmėmis iš anks- 
to skyrė likimas. Ne, motute, visi tie atsargumai bepras- 
miški, jie temdo gyvenimą. Dėl savo gyvybės dreba vien 
tironai, o aš, kaip teigia Sen-Simonas,— geraširdiškiausias 
iš visų Prancūzijos valdovų nuo Liudviko Gerojo laikų. 
Tai ko man bijoti? 

— Viešpatie,— tarė Elzbieta Šarlotė, paėmusi hercogui 
už rankos ir žiūrėdama į jį su motinišku švelnumu, kokį 
tik galėjo išreikšti jos mažos akutės, — jums nebūtų ko 
bijoti, mano brangusis sūnau, jeigu visi jus pažinotų taip 
puikiai, kaip aš. Juk jūs toks geras, kad nemokate net 
savo priešų neapkęsti. Tačiau Henrikas IV, į kurį jūs, 
nelaimei, daugeliu atžvilgių labai panašus, taip pat buvo 
labai geras. Ir vis dėlto atsirado Ravaljakas !. Deja, mein 
Goti!?— kalbėjo toliau princesė, įterpdama į savo pran- 
cūzišką žargoną vokišką posakį — Nužudomi tik geri ka- 
raliai. O tironai imasi tiek daug atsargumo priemonių, 
kad durklas jų nepasiekia. Jūs, mano sūnau, niekur ne- 
turėtumėte rodytis be eskorto; ne man, o jums būtų ne 
pro šalį būrys gvardiečių. 

— Motute,— tarė regentas šypsodamasis,— ar norite, aš 
jums papasakosiu vieną istoriją? 

— Žinoma, — atsakė motina, — juk jūs taip gražiai pa- 
sakojate. . 

— Senovės Romoje, aš jau neprisimenu, kokiais res- 
publikos gyvavimo metais, buvo vienas drąsus konsulas, 
turėjęs, deja, tą patį trūkumą, kaip Henrikas IV ir aš: 
jis mėgo naktį bastytis gatvėmis. Vieną kartą tas konsu- 
las buvo pasiųstas kariauti su kaxtaginiečiais ir, kadangi 
jis buvo išradęs naują karo mašiną, vadinamą „Varnu“, 


!Ravaljakas — fanatikas katalikas, nužudęs Prancūzijos karalių 
Henriką IV. 
2 Mano dieve (vok.). 

laimėjo pirmąsias Romos istorijoje jūrų kautynes. Paskui 
jis išvyko į tėvynę, iš anksto džiaugdamasis, kad nauja 
šlovė jam suteiks naują triumfą. Ir neapsiriko. Visi sosti- 
nės gyventojai išėjo jo pasitikti už miesto vartų, o paskui 
triumfo eisena pajudėjo link Kapitolijaus, kur didvyrio 
laukė senatas. Senatas iškilmingai pranešė, kad, atsidėko- 
jant už pergalę, jam bus ypatingu būdu reiškiama pagar- 
ba; tai labai glostys jo savimeilę: nuo šiol pirma konsulo 
didvyrio gatvėmis visuomet žygiuos muzikantas, fleitos 
garsais skelbdamas žinią, kad eina garsusis Duilijus -—-- 
Kartaginos nugalėtojas... Konsulas, kaip jūs pati supran- 
tate, motute, tiesiog nesitvėrė džiaugsmu. Jis ėjo namo, 
išdidžiai pakėlęs galvą, pirma jo žygiavo fleitininkas ir 
grojo, o minia šaukė: „Tegyvuoja Duilijus! Tegyvuoja 
Kartaginos. nugalėtojas! Tegyvuoja Romos išgelbėtojas!“ 
Tai jį labai svaigino, ir vargšas konsulas vos neprarado 
galvos; tą dieną jis du kartus išėjo iš namų vien tik: to- 
dėl, kad pasinaudotų senato suteikta privilegija ir išgirstų 
triumfo muziką bei minios sveikinimo šūksnius. Jo džiū- 
gavimas buvo neapsakomas. Pagaliau atėjo vakaras, Nu- 
galėtojas turėjo mylimąją, kurią dievino, — panašiai, kaip 
ponia de Sabran, tik anas vyras buvo pavydus, o mūsų ma- 
žordomas, kaip žinote, neturi šio juokingo trūkumo. Su- 
prantama, Duilijui labai rūpėjo ją pamatyti! 

Taigi konsulas išsimaudė vonioje, pasipuošė ir, kai jo 
smėlio laikrodis rodė vienuoliktą, išėjo ant galų pirštų iš 
namų, ketindamas vykti į Suburo gatvę. Bet jis visai ne- 
pagalvojo apie fleitininką. Nespėjo Duilijus žengti nė ke- 
lių žingsnių, ir muzikantas, kuris turėjo budėti visą parą, 
pašoko nuo tumbos, ant kurios sėdėjo; laukdamas, kol iš- 
eis konsulas, ir patraukė pirma jo, garsiai birbindamas sa- 
vo fleitą. Tie, kurie dar vaikštinėjo gatvėse, atsisukdavo, 
grįžusieji namo, vėl ėjo į gatvę, o tie, kur jau buvo at- 
sigulę, lipo iš lovų ir spoksojo pro langus. Ir visi choru 
šaukė: „Va, eina konsulas Duilijus! Tegyvuoja Duilijus! 
Tegyvuoja Kartaginos nugalėtojas! Tegyvuoja Romos iš- 
gelbėtojas! .." Suprantama, tat buvo labai malonu, tik vi- 
sai ne laiku. Žinoma, konsulas mėgino fleitininką nutil- 
dyti. Bet tas pareiškė, kad senatas jam įsakęs nė akimir- 
kai nenustoti grojus, kol konsulas gatvėje, kad už tai jam 

moka dešimt tūkstančių sestercijų per metus, kad jis pū- 
siąs savo dūdą, kol turėsiąs kvapo. Konsulas, įsitikinęs, 
kad tuščiai ginčijasi su žmogumi, turinčiu senato įsakymą, 
pasipustė padus ir — į kojas; jis tikėjosi atsikratyti savo 
grojančio palydovo. Tačiau fleitininkas neatsiliko nuo jo 
nė per žingsnį, ir viskas buvo kaip ir anksčiau, tik muzi- 
kantas ėjo ne pirma konsulo, o bėgo jam iš paskos. Dui- 
lijus mėtė pėdas kaip zuikis, dūmė pasistriksėdamas lyg 
ožys, nėrė, nepaisydamas jokių kliūčių, tartum šernas, bet 
prakeiktas muzikantas nė akimirkai jo nepaleido iš akių. 
Visa Roma, nesuprasdama, kas čia dedasi, stebėjo tas 
nakties lenktynes; pažinę vakarykštį triumfatorių, žmonės 
ėjo į gatves, būriavosi prie durų, kvempėsi pro langus 
ir šaukė: „Tegyvuoja Duilijus! Tegyvuoja Kartaginos nu- 
galėtojas! Tegyvuoja Romos išgelbėtojas!..“ Nelaimin- 
gam triumfatoriui beliko paskutinė viltis: jeigu jo myli- 
mosios namuose visi miega, gal jam. pavyks, pasinaudo- 
jus sąmyšiu, įsmukti pro duris, kurias ji žadėjo palikti 
atdaras. Bet kur tau! Triukšmo banga atsirito ir į Suburo 
gatvę, ir, kai konsulas atbėgo iki to svetingo namo, kurio 
duris jis taip dažnai šlakstydavo kvepalais ir puošdavo 
girliandomis, jis tuojau pamatė, kad visi namo gyvento- 
jai ant kojų, o prie lango stovi jo mylimosios vyras. Vos 
tik pamatęs konsulą, jis suriko: „Tegyvuoja Duilijus! Te- 
gyvuoja Kartaginos nugalėtojas! Tegyvuoja Romos išgel- 
bėtojas!" Baisiai nusiminęs, didvyris turėjo grįžti namo. 

Jis tikėjosi, kad gal kitą dieną jam pavyks ištrūkti iš 
fleitininko, tačiau jo viltys žlugo. Tai nepasisekė ir vė- 
liau. Konsulas suprato, kad jau niekada jis negalės vaikš- 
tinėti gatvėmis incognito, ir vėl išvyko į Siciliją. Įtūžęs 
jis vėl sutriuškino kartaginiečius, bet šį kartą taip Žiau- 
riai, kad, rodės, visiems laikams baigėsi punų karai. 

Roma džiūgavo po tos pergalės, vėl buvo surengta tau- 
tos šventė, tokia pat iškilminga, kaip miesto įkūrimo su- 
kaktuvės. Herojui suorganizavo iškilmingą sutikimą, dar 
prašmatnesnį, negu po pirmosios pergalės. O senatas su- 
sirinko, kad, prieš Duilijui atvykstant, nuspręstų, kaip šį 
kartą geriau atžymėti jo nuopelnus. 

Buvo siūloma pastatyti herojaus garbei paminklą, ir se- 
natoriai jau buvo bebalsuoją, tik staiga iš gatvės pasigir- 

do minios sveikinimo šūksniai ir fleitos garsai. Tai buvo 
Duilijus, kuris grįžo taip netikėtai, kad jam pavyko iš- 
vengti iškilmingo sutikimo. Tačiau dėl fleitininko jis ne- 
galėjo prasmukti miesto gatvėmis nepastebėtas: džiūgau- 
janti minia sveikino didvyrį. Susiprotėjęs, kad senatas 
svarsto, Kaip vėl jam išreikšti pagarbą, konsulas tučtuojau 
nuvyko į Kapitolijų; jis norėjo dalyvauti tame svarstyme. 
Duilijus rado senatorius su rutuliais rankose — jie ruošė- 
si balsuoti. Tuomet jis įlipo į tribūną ir tarė: 

„Tėvai senatoriai, balsuodami, matyt, jūs ketinate nu- 
statyti tokį pagarbos išreiškimo būdą, kuris, jūsų nuo- 
mone, turėtų man suteikti daugiausia džiaugsmo." 

„Mes ketiname, — atsakė pirmininkas, — jus padaryti lai- 
mingiausiu žmogumi žemėje!“ 

„Ką gi,— kalbėjo toliau Duilijus, — tuomet leiskite jus 
paprašyti atpildo, apie kurį aš labiausiai svajoju.“ 

„Prašykite, prašykite!“— choru ėmė šaukti senatoriai. 

„Ir jūs prižadate išpildyti mano prašymą?" — su nedrą- 
sia viltimi paklausė konsulas. 

„Prisiekiu Jupiteriu, mes išpildysime tavo prašymą!'— 
sušuko pirmininkas visų senatorių vardu. 

„Jeigu jūs manote, kad aš turiu nuopelnų tėvynei, tai, 
atsilygindami už antrąją pergalę, atsiimkite tą prakeiktąjį 
fleitininką, kuriuo mane apdovanojote pirmosios pergalės 
garbei." 

Senatoriams konsulo prašymas atrodė keistas, bet jie iš 
anksto buvo prižadėję jį išpildyti. O tais laikais dar ne- 
buvo įprasta laužyti savo žodžio. Fleitininkui už stropų 
savo pareigų ėjimą paskyrė iki gyvos galvos pensiją, ly- 
gią pusei jo algos, o konsulas Duilijus, pagaliau išsiva- 
davęs nuo muzikanto persekiojimų, patyliukais įsmuko 
pro mažo namelio Šuburo gatvėje duris, kurias jam buvo 
užtrenkusi pirmoji jo pergalė ir vėl atvėrusi antroji. 

— Ką bendra turi jūsų papasakotoji istorija su mano 
baime dėl jūsų gyvybės?— paklausė Elzbieta Šarlotė. 

— Ir jūs dar klausiate, motute?— nusijuokė hercogas.— 
Jeigu vienas .fleitininkas konsului Duilijui pridarė tiek 
nemalonumų, tai, spręskite pati, kas manęs lauktų, jei man 
būtų priskirti gvardiečių kuopa. 

— Ak Pilypai, Pilypai!-— tarė princesė, tuo pat metu 1r 
juokdamasi, ir dūsaudama.— Jūs visada taip lengvabūdiš- 
kai žiūrite į rimtus dalykus. 

— Visai ne, motute,— atsakė regentas.— Kad taip nė- 
ra, aš tuojau jums įrodysiu, išklausydamas ir rimtai at- 
sakydamas į tuos klausimus, dėl kurių pas mane teikėtės 
atsilankyti, nes, manau, jūs atėjote ne tik manęs pabarti 
už naktines ekskursijas. 

— Taip, jūsų teisybė,— prisipažino princesė — iš tik- 
rųjų aš atėjau kitu reikalu. Atėjau pasikalbėti su jumis 
"apie panelę de Šartr. 

— Na, aišku, motute, apie savo numylėtinę; kad ir kaip 
tat neigtumėte, Luiza — jūsų numylėtinė. Ar tik ne todėl, 
kad ji negali pakęsti savo dėdžių, kurie jums taip pat ne- 
patinka? 

— Ne, čia visai kas kita, nors, prisipažinsiu, aš džiau- 
giuosi, kad Luiza pritaria mano pažiūrai į tuos išsigimė- 
lius. Luiza, nors ir apdovanota grožiu, kurio man stinga, 
kaip du vandens lašai panaši į mane, kokia aš buvau jau- 
nystėje. Jos visiškai berniokiški pomėgiai: ji siaučia su 
šunimis, šuoliais lekia ant žirgo, su paraku elgiasi kaip 
artileristas ir gamina raketas lyg pirotechnikas. Taigi 
spėkite, kas jai užėjo. 

— Ji.nori stoti į gvardiečių pulką? 

— Nieko panašaus. Ji nori tapti vienuole! 

— Luiza? Vienuole? Negali būti, motute. Tur būt, čia 
kokia nors pasiutėlių jos seserų išdaiga. 

— Ne, sūnau!-— atsakė Elzbieta Šarlotė.— Ir visa ta is- 
torija, galiu prisiekti, nė kiek nejuokinga. 

— Velniai rautų, bet kodėl staiga jai užėjo toks da- 
vatkiškumas?— paklausė regentas, imdamas tikėti savo 
motinos žodžių rimtumu, nes tais laikais ekstravagantiš- 
kiausi dalykai tuojau pasidarydavo visai paprasti. 

— Kodėl jai užėjo? — kalbėjo toliau Elzbieta.— Į šį klau- 
simą gali atsakyti tiktai dievas arba velnias. Užvakar ji 
praleido visą dieną su savo seseria, jiedvi jodinėjo ir šau- 
dė iš pistoleto. Niekada nemačiau jos tokios linksmos. 
O vakare jos motina, hercogienė Orleanietė, mane pa- 
kvietė į savo kabinetą. Jame buvo ir panelė de Šartr. 

Ji klūpojo prieš motiną ir, apsipylusi ašaromis, maldavo 
ją leisti į Šelės vienuolyną atgailauti. Kai aš įėjau, jos 
motina atsigręžė ir paklausė: „O ką jūs apie tai manote?" 
Aš atsakiau: ,,Mano nuomone, visiškai nesvarbu, kur at- 
gailaujama, atgailauti galima visur vienodai sėkmingai, 
viskas priklauso nuo to, kokia sielos būsena ir kaip esi 
pasiruošęs atgailai.“ Išgirdusi mano atsakymą, panelė de 
Šartr vėl ėmė maldauti ir taip atkakliai prašė ją leisti 
į vienuolyną, kad aš jos motinai pasakiau: „Žiūrėkite, ma- 
no dukra, jūsų žodis lemiamas.“ Hercogienė atsakė: „Aš 
negaliu uždrausti tam vargšui kūdikiui vykti atgailau- 
ti. "— „Na ką gi, tegu važiuoja,— pasakiau aš.— Tegul 
dievas duoda, kad tos kelionės tikslas būtų atgailavimas.“ 
Ir tada, kreipdamasi į mane, panelė de Šartr pasakė: „Pri- 
siekiu jums, aš vykstu į Šelės vienuolyną, galvodama tik 
apie dievą ir neturėdama jokių kitų paskatų.“ Paskui ji 
pabučiavo mudvi, o vakar rytą, septintą valandą, išvyko. 

— Betgi aš viską žinau. Aš pats turėjau ją lydėti į vie- 
nuolyną,— tarė regentas.— Argi nuo to laiko atsitiko kas 
nors naujo? 

— Atsitiko tai, — atsakė Elzbieta Šarlotė, — kad Luiza 
vakar vakare sugrąžino savo karietą į rūmus ir įdavė ve- 
žėjui laišką, adresuotą jums, motinai ir man. Tame laiške 
ji praneša radusi vienuolyne dvasios ramybę bei rimtį, 
kokios niekada neturėsianti pasaulietiškame gyvenime, už- 
tat nutarusi tapti vienuole. 

— O kaip sutiko tą žinią jos motina? — paklausė regen- 
tas, tiesdamas ranką paimti laiško. 

— Jos motina? Man atrodo, kad ji labai patenkinta. Juk 
ji mėgsta vienuolynus ir galvoja, jog tapti vienuole — 
jos dukteriai didelė laimė. O aš manau, kad negali būti 
laimės, jeigu nėra pašaukimo. 

Regentas vėl ir vėl skaitė laišką, tartum vildamasis už- 
čiuopti paprastose jo frazėse slaptą priežastį, kuri nulėmė 
panelės de Šartr norą likti Šelės vienuolyne. Valandėlę 
jis galvojo labai susikaupęs, tarsi būtų sprendęs imperijų 
likimą, o paskui tarė: 

— Po viskuo čia slypi širdies žaizda. Negirdėjote, mo- 
tute, ar Luiza ko nors neįsimylėjusi? 

Elzbieta Šarlotė papasakojo regentui apie įvyki Opero- 
je ir pakartojo frazę, išsprūdusią panelei de Šartr, kai ji, 
kupina susižavėjimo, klausėsi gražuolio tenoro dainavimo. 

— Velniai rautų!-—- sušuko regenias.— Ir ką gi jūs ta- 
da nutarėte su hercogiene Orleaniete savo šeimos ta- 
ryboje? 

— Mes atsakėme Košero vietą, o panelei de Šartr už- 
draudėme lankytis Operoje. Kitaip negalėjome pasielgti. 

-- Ką gi, dabar viskas aišku, ir daugiau nėra ko sukti 
galvos. Belieka vienas rūpestis — kuo greičiau ją pagydy- 
ti nuo tos kvailos fantazijos. 

— O kaip jūs manote tai padaryti, mano sūnau? 

— Aš pats dar šiandien nuvažiuosiu į Šelės vienuoly- 
ną ir pasikalbėsiu su Luiza. Jeigu čia tik kaprizas, tai, 
laikui bėgant, jis praeis. Metus ji bus naujokė. Dėsiuosi, 
kad rimtai žiūriu į jos apsisprendimą, o kai ateis laikas 
įsišvęsti, ji pati kreipsis į mus, prašydama jai padėti iš- 
sikapstyti iš keblios padėties. Bet jeigu jos apsisprendi- 
mas rimtas, tai rasti išeitį bus nelengva. 

— Tik neužmirškite, mano sūnau, — tarė princesė sto- 
damasi,— kad vargšelis Košero čia, matyt, visai niekuo 
dėtas ir kad jis tikriausiai net nenutuokia, kokią aistrą 
sužadino Luizai. 

— Nebijokite, motute,— nusijuokė regentas, pagalvo- 
jęs, kad jo motina, remdamasi iš anapus Reino atsivežtais 
vaizdiniais, vos neteikia jo žodžiams tragiškos prasmės.— 
Aš neketinu pakartoti liūdnos Parakleto įsimylėjėlių isto- 
rijos!. Nepaisant viso to įvykio, Košero dainuos kaip ir 
anksčiau — ne blogiau ir ne geriau. Nė vienas plaukas 
nenukris jam nuo galvos. Juk čia kalbama ne apie kokią 
nors mMiestelėnę, o kraujo princesę. 

Ir, su gilia pagarba pabučiavęs motinai ranką, regentas 
ją nuvedė prie durų. Princesei išėjus, hercogas Orleanie- 
tis grįžo prie molberto, niūniuodamas ariją iš „Pantėjo“ 
operos, kurią jis buvo sukūręs drauge su Lafaru. 

Už kabineto durų Elzbieta Šarlotė pamatė, kad priešais 


! Turima galvoje tragiška garsaus viduramžių scholasto bei teolo- 
go Abeliaro ir kanauninko Fulbero dukters Eloizos meilės istorija. 
Parakletu buvo vadinamos Abeliaro pastatytos celė ir varpinė, 
kur vėliau buvo palaidoti nelaimingi įsimylėjėliai. 


12 Ševaljė d'Armantalis 177 


ateina mažas žmogeliūkštis su ilgaauliais kelioniniais ba- 
tais. Jo galva skendėjo didžiulėje kailiais pamušto redin- 
goto apykaklėje. Kai žmogeliūkštis prisiartino prie Elz- 
bietos Šarlotės, iš apykaklės išlindo pašaipios akutės ir 
smaili nosytė. Žmogeliūkščio veidas nešė gal į vištos gal- 
vą, gal į lapės snukutį. 

— A,— tarė Elzbieta Šarlotė — tai jūs, abate? 

— Aš patis, jūsų aukštenybe. Ir tik ką išgelbėjau Pran- 
cūziją. Tikrai taip! 

—- Kažką panašaus jau esu girdėjusi. Ir dar man sakė, 

kad kai kurios ligos gydomos nuodais. Kas-ne-kas, o tu, 
Diubua, šitai turi žinoti, juk tu vaistininko sūnus. 
* — Ponia, — atsakė Diubua su jam įprastu akiplėšiš- 
kumu,— gal būt, žinojau, bet užmiršau. Kaip tikriausiai 
jūsų aukštenybė prisimena, nuo jaunumės aš palikau tė- 
vo piliules, kad visas jėgas atiduočiau jūsų sūnaus auk- 
lėjimui. 

— Gana, gana! Aš labai patenkinta tavo uolumu, Diu- 
bua, ir, jeigu regentui prireiks Žmogaus pasiųsti su misija 
į Kiniją arba į Persiją, aš mielai pasirūpinsiu, kad pasirink- 
tų tave. 

— O kodėl, jūsų aukštenybe, iš karto jums nepasiųsti 
manęs tiesiog į Mėnulį arba, sakysim, į Saulę. Tuomet įūs 
būtumėte visiškai tikra, kad daugiau manęs niekada ne- 
matysite. 

Abatas galantiškai nusilenkė ir, nelaukdamas,. kad prin- 
cesė jam leistų pasišalinti, kaip to reikalavo etiketas, pa- 
sisuko ant kulnų ir nepranešęs įėjo į regento kabinetą. 


Viti 
ABATAS DIUBUA 


Visi žino, kaip abatas Diubua pradėjo savo karjerą; 
užtat mes smulkiai nepasakosime apie jo jaunystės me- 
tus, kurių aprašymą galima rasti visuose to meto me- 
muaruose ir ypač negailestingojo Sen-Simono! prisimini- 
muose. 

!Sen-Simonas (1675—1755) — prancūzų rašytojas ir politinis 


veikėjas. Savo ,,„Memuaruose“ kritikavo absoliutizmą iš kilmingosios 
aristokratijos pozicijų. 

Amžininkai neapšmeižė Diubua, nes jo apšmeižti ne- 
buvo įmanoma. Paprasčiausiai, pasakę visa bloga, kas bu- 
vo galima apie jį pasakyti, niekas neužsiminė apie kokį 
nors, kad ir mažiausią, jame slypintį gėrio grūdelį. Jis 
kilęs maždaug iš tos pačios aplinkos, kaip ir Alberonis, 
bet, reikia pasakyti, savo vaižovą pralenkė. Ilgoje ko- 
voje su Ispanija, apie kurią pasakojimo tema mums lei- 
džia tik užsiminti, vaistininko sūnus laimėjo prieš sodi- 
ninko sūnų. Diubua pranoko Figaro, kurio jis gal buvo 
prototipas. Bet vaistininko sūnui pasisekė labiau, negu 
Figaro: iš tarnų kambario jis pateko į svetainę, o iš sve- 
tainės — į sosto salę. 

Kiekvienas jo paaukštinimas buvo atlyginimas ne tiek 
už kokias nors privačias paslaugas, kiek už nuopelnus 
valstybei. Jis buvo vienas iš tokių žmonių, kurie, anot 
Talerano, ne pamažu iškyla, o kaip kamštis iššauna. 

Jo paskutinės derybos iš tikrųjų buvo šedevras. Sutar- 
tis, kurią Diubua pavyko sudaryti, Prancūzijai buvo dar 
naudingesnė, negu Utrechto. Austrijos imperatorius ne tik 
atsisakė savo teisių į Ispanijos karūną, panašiai kaip Pi- 
lypas V atsižadėjo visų savo pretenzijų į Prancūzijos sos- 
tą, bet ir įstojo drauge su Anglija bei Olandija į karinę 
sąjungą, pietuose nukreiptą prieš Ispaniją, o šiaurėje — 
prieš Švediją ir Rusiją. 

Šia sutartimi numatytas teritorijos pasidalinimas tarp 
penkių ar šešių Europos valstybių turėjo tokį išmintingą 
ir tvirtą pagrindą, kad ir dabar, po šimto dvidešimt metų, 
per kuriuos įvyko tiek daug karų, revoliucijų ir sukrėti- 
mų, visos tos valstybės išsaugojo savo ankstesnes sienas, 
tik imperijos ribos pasikeitė. 

Regentas, iš prigimties nelinkęs smerkti žmonių, mylėjo 
abatą, kuris jį auklėjo, ir visaip globojo. Jis vertino Diu- 
bua už jo teigiamybes ir ne per daug smarkiai peikė už 
trūkumus, kurių ir pačiam unestigo. Tačiau tarp regento 
ir Diubua buvo visa bedugnė. Regento ydos ir dorybės — 
pono ydos ir dorybės, o Diubua trūkumai ir teigiamumai — 
liokajaus trūkumai ir teigiamumai. Kiekvieną kartą, su- 
teikdamas abatui malonę, regentas jam sakydavo: „Diu- 
bua, Diubua, neužmiršk, kad aš tau dovanoju tik naują 
livrėją.“ Diubua, visuomet besidomįs tik pačia dovana, 

o ne tuo, kaip jis ją gavo, išsiviepdavo lyg beždžionė ir 
su jam būdingu įžūlumu atrėždavo: „Aš jūsų tarnas, jū- 
sų aukštenybe, užtat mane atitinkamai ir aprėdykite." 

Beje, Diubua labai mylėjo regentą ir buvo jam visiškai 
atsidavęs. Abatas puikiai jautė, kad tik galinga regento 
ranka jį išlaiko ties ta kloaka, iš kurios jis išėjo ir į kurią, 
apsuptas visuotinės neapykantos bei paniekos, būtų ne- 
išvengiamai nugarmėjęs, jei būtų netekęs savo pono glo- 
bos. Taigi Diubua ne iš baimės, o dėl savo paties interesų 
sekė visas intrigas ir pinkles, kurios buvo nukreiptos prieš 
regentą. Padedamas savo slaptų agentų, kurie dažnai bū- 
davo kur kas apsukresni, negu policija, ir ponios de Tan- 
sen dėka prasiskverbdamas į aukštuomenės sluoksnius, 
o tetulės Fijonos — į žemiausias visuomenės apačias, aba- 
tas jau ne. kartą susekė sąmokslus, apie kuriuos policijos 
galva Vuaje d'Aržansonas nė girdėti nebūdavo girdėjęs. 

Regentas didžiai vertino paslaugas, kurias Diubua jau 
buvo jam padaręs ir kurias dar galėjo padaryti; užtat pri- 
ėmė abatą pasiuntinį išskėstomis rankomis. Vos tik pama- 
tęs Diubua, regentas atsistojo ir, pažeisdamas valdovų pa- 
proti visada menkinti savo valdinių paslaugas, kad mažiau 
jiems reikėtų mokėti, džiaugsmingai sušuko: 

— Diubųa, mano geriausias bičiuli! Keturių valstybių 
sąjungos sutartis duos Liuvikui XV daugiau naudos, ne- 
gu visos jo senolio Liudviko XIV pergalės. 

— Tikrai taip, jūsų aukštenybe,— atsakė Diubua.— Jūs 
mane teisingai vertinate, bet, deja, ne visi taip daro. 

— Na,— paklausė regentas, — ar tik nesutikai motutės? 
Ji neseniai išėjo iš manęs. 

— Jūs neapsirinkate. Kadangi aš taip sėkmingai atli- 
kau savo misiją, ji labai norėjo grįžti ir jus paprašyti kuo 
greičiau mane išsiųsti su nauja užduotimi į Kiniją arba 
į Persiją. | 

— Ką padarysi, mano vargšas abate,-- nusijuokė regen- 
tas, — mano motina kupina prietarų. Ji tau niekada neat- 
leis, kad išauklėjai jos sūnų tokiu plevėsa. Bet nebijok, 
abate, tu man reikalingas čia. 

—- O kaip gyvuoja jo didenybė?— paklausė Diubua su 
šypsena, kurioje buvo niekšiška viltis— Kai aš išvažia- 
vau, jis buvo labai silpnas. 

— Gerai, abate, labai gerai!-— rimtai atsakė regentas — 
Tikiuosi, dievas jį apsaugos Prancūzijos laimei ir mūsų 
šmeižikų gėdai. 

— Ar jūsų aukštenybė, kaip paprastai, matotės su juo 
kasdien? 

— Mačiausi vakar ir net kalbėjau apie tave. 

— Šit kaip! Ir ką gi jam sakėte? 

— Sakiau jo didenybei, kad tu, galimas daiktas, jam 
užtikrinai ramų viešpatavimą. 

— Ir ką atsakė karalius? 

— Ką jis atsakė? Jis atsakė, mano brangusis, nemanęs, 
kad abatai gali būti tokie naudingi. 

— O, jo didenybė nepaprastai sąmojingas. Ir senis Vil- 
rua buvo drauge? 

— Kaip visada. 

— Teks, matyt, jūsų aukštenybei leidus, vieną gražią 
dieną išsiųsti tą seną sukčių manęs paieškoti kur nors ki- 
tame Prancūzijos gale. Jau pradeda man įgristi jo įžū- 
lumas. 

— Neskubėk, Diubua, neskubėk. Viskam ateina laikas. 

— Ir mano arkivyskupystei? 

— Svaičiojimai, jūsų aukštenybe? Garbės žodis, aš kal- 
bu visiškai rimtai. 

— Kaip Anglijos karalius savo laiške, kuriame prašo 
paskirti tave arkivyskupu. .. 

— Argi jūsų aukštenybė nepažinote to laiško stiliaus? 

— Ar tik ne tu pats jį padiktavai, niekše? 

— Aš jį padiktavau poetui Neriko Detušui, o tas davė 
laišką karaliui pasirašyti. 

— Ir karalius jį pasirašė, nieko nepasakęs? 

— Ne, jis nenorėjo rašytis. „Argi galima, — tarė jis mū- 
sų poetui, — Anglijos karaliui protestantui kištis, skiriant 
katalikų arkivyskupą Prancūzijoje? Regentas perskaitys 
mano rekomendaciją, nusijuoks ir nieko nedarys.“ Žino- 
ma, valdove,— atsakė Detušas, kuris, pasirodo, yra daug 
protingesnis, negu galima pagalvoti apie jį, sprendžiant 
iš jo eilių — regentas nusijuoks, bet nusijuokęs išpildys 
jūsų didenybės prašymą.“ 

— Detušas pamelavo! 


181 


— Ne, jūsų aukštenybe, Detušas teisybę sakė. 

— Tu —arkivyskupas?! Karalius Jurgis vertas, kad aš 
atsikeršydamas jam parekomenduočiau kokį niekšą, tokį, 
kaip tu, į Jorko arkivyskupo vietą, kai ji bus laisva. 

— Jūs niekada nerasite tokio, kaip aš. Pažįstu tik vie- 
ną žmogų pasaulyje, kuris... 

— Kas jis toks? Įdomu būtų į jį pažiūrėti. 

— O, iš to jokios naudos. Jis jau turi pareigas. O ka- 
dangi tos pareigos aukštos, jis jų nemainytų į jokias pa- 
saulio arkivyskupystes. 

— Akiplėša! 

— Ant ko jūs pykstate, jūsų aukštenybe? 

— Ant vieno niekšo, kuris nori tapti arkivyskupu, nors 
nepriėjęs net prie pirmosios komunijos. 

— Užtat dabar juo geriau pasiruošiu. 

— Betgi kur tavo subdiakonatas, diakonatas, kunigo 
šventimai? š 

— Menkniekis, rasime kokį mišių žinovą, kokį brolį 
Žaną, kuris per vieną valandą man duos visus tuos šven- 
timus. 

— Vargu, ar pavyks rasti tokį žmogų. 

— Jau radau. 

—- Kas jis toks? 

— Jūsų vyresnysis dvasininkas Tresanas, Nanto vys- 
kupas. 

— Toks sukčius, kaip tu, iš anksto sugalvoja atsakyrnus 
į visus galimus klausimus. Bet juk tu vedęs! 

— Aš vedęs? 

— Na taip. Juk ponia Diubua... 

— Ponia Diubua? Aš tokios nepažįstu. 

— Kaip, nelaimingasai, ar tik nepasiuntei jos į aną 
pasaulį? 

— Jūs, matyt, užmiršote, jūsų aukštenybe, kad vos prieš 
dvi dienas jai paskyrėte pensiją iki gyvos galvos. 

— O jeigu ji nesutiks, kad tu būtum paskirtas arki- 
vyskupu? 

— Aš jos nebijau, ji neturi jokių įrodymų. 

— Ji gaus jūsų jungtuvių pažymėjimo nuorašą. 

— Nuorašo negaus — nėra originalo. 

— O kur originalas? 

— Štai kas iš jo beliko, — atsakė Diubua, išsitraukęs iš 
piniginės popierėlį, kuriame buvo žiupsnelis pelenų. 

— Kaip, nevidone, ir tu nebijai, kad galiu tave išsiųsti 
į katorgą?! 

— Jeigu iš tikrųjų norite mane išsiųsti, tai dabar kaip 
tik gera proga — laukiamajame girdžiu policijos viršinin- 
ko balsą. 

— Kas jį iškvietė? 

— Aš. 

— Kodėl? 

— Kad užkurtume jam. pirtį. 

— Kokia dingstimi? 

— Tuojau išgirsite. Vadinasi, viskas nuspręsta: aš gau- 
nu arkivyskupystę. 

—- Ar jau pasirinkai kokią? 

— Žinoma, aš imu Kambre. 

— Velniai rautų, neblogai taikai! 

— Dievaži, man svarbu ne pajamos, jūsų aukštenybe, 
o garbė — juk užimsiu Fenelono! vietą. 

— Ir tu, be abejo, mums padovanosi naują Telemachą. 

— Taip, jeigu jūsų aukštenybė man ras bent vieną Pe- 
nelopę visoje karalystėje. 

— Taip, beje, apie Penelopę. Ar tu žinai, kad ponia de 
Sabran. .. 

— Aš viską žinau. 

— Nejaugi, abate, tavo policija, kaip paprastai, viską 
sušniukštinėja? 

— Spręskite pats, jūsų aukštenybe,— atsakė abatas ir 
ištiesė ranką prie skambučio virvelės. Skambučiui nuskar- 
dėjus, į regento kabinetą įžengė durininkas. 

— Tegu ateina ponas policijos viršininkas, — paliepė 
Diubua. 

— Klausyk, abate, nuo kada tu ėmei čia įsakinėti? 

— Aš tai darau jūsų labui, jūsų aukštenybe. Leiskite 
man veikti. 

— Na ką gi, veik, — tarė regentas. — Žmonėms, kurie 
tik ką grįžo į tėvynę, turiu būti atlaidus. 

Į kabinetą įėjo Vuaje d'Aržansonas. Šlykštumo atžvil- 

1! Fenelonas (1651—1715) — prancūzų rašytojas, pedagogas. Nuo 
1693 metų — Prancūzų akademijos narys. 

giu jis galėjo varžytis su Diubua, nors į jį nė trupučio 
nebuvo panašus. Tai aukšto ūgio vyriškis, nutukęs ir 
dramblotas, su nežmoniškai dideliu peruku, stebėtinai tin- 
kančiu prie plačių gauruotų jo antakių. Vuaje d'Aržanso- 
no išvaizda buvo tokia siaubinga, kad vaikai, pamatę po- 
licijos šefą pirmą kartą, jį palaikydavo velniu. Beje, jis 
buvo energingas, apsukrus, suktas ir mokėjo regzti intri- 
gas. Trumpai sakant, Vuaje d'Aržansonas sąžiningai ėjo 
savo pareigas, ypač jeigu jo neatitraukdavo naktimis ko- 
kie nors meilės nuotykiai. 

— Ponas policijos viršininke,— tarė Diubua, neduoda- 
mas laiko d'Aržansonui nusilenkti, kaip kad reikalavo 
etiketas, — jo aukštenybė, kuris nieko nuo manęs nesle- 
pia, jus pasiuntė pakviesti, kad man pasakytumėte, su 
kokiu kostiumu ponas regentas išėjo vakar vakare iš rū- 
mų, kokiame name praleido vakarą ir kas jam atsitiko, 
kai išėjo iš to namo. Jeigu aš pats tik ką nebūčiau atvy- 
kęs iš Londono, man nereikėtų jus klausti visų tų dalykų. 
Bet vakar vakare aš dūmiau pašto arkliais iš Kale ir, kaip 
jūs patys suprantate, nieko nežinau. 

— Kaip, — tarė d'Aržansonas, pajutęs, kad tuose klau- 
simuose slypi kažkokie spąstai — argi vakar įvyko kas 
nors ypatinga? Turiu prisipažinti — jokių pranešimų ne- 
gavau. Šiaip ar taip, tikiuosi, kad jo aukštenybei nieko 
nemalonaus neatsitiko? 

— Sergėk dieve, žinoma, nieko! Jei neminėsime, kad 
jo aukštenybės vos nepagrobė, kai jis, apsirengęs gvardie- 
čio uniforma, ėjo iš ponios de Sabran namo, kur pra- 
leido vakarą. 

— Vos nepagrobė?!-— suriko d'Aržansonas blykšdamas, 
o tuo tarpu regentui nejučiom išsprūdo nustebimo šūks- 
nis.— Vos nepagrobė? Bet kas? 

— Kaip tik to mes ir nežinome. O jūs, ponas policijos 
viršininke, turėtumėte žinoti. 

— Klausykite, ponas abate,— atsakė policijos šefas su- 
sirūpinęs,— jeigu viskas, ką jūs man pasakojate apie jo 
aukštenybę, tiesa, tai čia iš tikrųjų rimtas dalykas, ir aš 
kaltas, kad nieko apie tai nežinau, kai jūs žinote. Bet dar 
viskas pataisoma, mes surasime kaltininkus ir nubausimę 
pagal nuopelnus. 

— Vis dėlto neverta teikti tam įvykiui pernelyg dide- 
lės reikšmės, — tarė regentas.— Gatvėje siautėjo kažkokie 
girti karininkai ir įsigeidė pajuokauti, matyt, mane pa- 
laikę vienu iš savo draugų. 

— Ne, jūsų aukštenybe, tai buvo tikrų tikriausias są- 
mokslas, ir jo gijos eina iš Pale-Ruajalio per Arsenalą 
į Ispanijos pasiuntinybę. 

— Vėl jūs tą patį, Diubua. 

— Visada taip sakysiu, jūsų aukštenybe. 

— O ką jūs, d'Aržansonai, apie tai manote? 

— Iš jūsų priešų visko galima laukti, bet mes demas- 
kuosime jų pinkles, nors jos būtų rezgamos ir labai gud- 
riai. Duodu jums žodį! 

Tuo momentu durys atsidarė, ir šveicorius pranešė, kad 
atvyko hercogas diu Menas dalyvauti valstybės tarybos 
posėdyje. Kaip karališkojo kraujo princas, hercogas diu 
Menas turėjo privilegiją įeiti pas regentą, nelaukdamas, 
kol pakvies. Jis baikščiai įžengė į kabinetą, neramiai šnai- 
ruodamas į tris pašnekovus, tartum būtų stengęsis atspėti, 
apie ką čia buvo kalbama prieš jam įeinant. 

Regentas, perpratęs jo mintis, tarė: 

— Sveikas, bičiuli. Klausykite, štai šitie du jums žino- 
mi niekšai tik ką teigė, kad jūs dalyvaujate sąmoksle prieš 
mane. 

Hercogas diu Menas išbalo kaip drobė ir, jausdamas, 
kad linksta kojos, atsirėmė į savo lazdą, panašią į ra- 
mentą, su kuria niekada nesiskirdavo. 

— Turiu viltį, monsinjore,— tarė jis, bergždžiai mėgin- 
damas kalbėti tvirtu balsu, — kad jūs tuo šmeižtu nepa- 
tikėjote. 

— Viešpatie, žinoma, ne!-— valiūkiškai atsakė iegen- 
tas.— Bet ką padarysi? Juk čia kietasprandžiai, jie tvirti- 
na, kad vieną gražią dieną jus užklups nusikaltimo vie- 
toje. Aš tuo nė trupučio netikiu. Bet kaip žmogus, lošiąs 
sąžiningai, dėl viso pikto įspėju: saugokitės jų, jie velnių 
priėdę. Šitai galiu jums garantuoti. 

Hercogas diu Menas vargais negalais pračiaupė lūpas, 
ketindamas suveblenti keletą nieko nereiškiančių frazių, 
bet tą akimirką durys vėl atsidarė, ir šveicorius pranešė, 
kad atvyko heicogas de Burbonas, princas de Konti, her- 

cogas de Sen-Simonas, karališkosios gvardijos kapitonas 
hercogas de Gišas, finansų tarybos pirmininkas hercogas 
de Noajis, intendantūros sandėlių viršininkas hercogas 
d'Antenas, užsienio reikalų tarybos pirmininkas maršalas 
d'Iukselis, Trua vyskupas, markizas de Lavrijeras, marki- 
zas d'Efia, hercogas de Laforsas, markizas de Torsi ir mar- 
šalai de Vilrua, d'Estre, de Vilaras ir de Bezonas. 

Visi tie svarbūs asmenys buvo sukviesti apsvarstyti ke- 
turių valstybių sąjungos sutarties, kurią Diubua atvežė 
iš Londono. O kadangi ta sutartis mūsų pasakojime žy- 
mesnio vaidmens nevaidina, tikimės, jog skaitytojai mūsų 
nebars, jei paliksime prabangų kabinetą Pale-Ruajalyje ir 
grįšime į kuklią mansardą Prarasto laiko gatvėje. 


x 
NAUJAS SĄMOKSLAS 


D'Armantalis numetė skrybėlę ir apsiaustą ant kėdės, 
pistoletus pasidėjo ant naktinio staliuko, o špagą po pa- 
galve ir nusirengęs griuvo į lovą. Matyt, jis buvo lai- 
mingesnis už Damoklą, nes užmigo sveiku, kietu miegu, 
nors virš jo ir kabojo Damoklo kardas. 

Kai d'Armantalis nubudo, buvo jau visai šviesu, ir, ka- 
dangi, iš vakaro susirūpinęs, jis pamiršo uždaryti langi- 
nes, pirmučiausia pastebėjo linksmą saulės spindulį kam- 
baryje nuo lango iki durų. Plačiame šviesos ruože ribėjo 
ir sūkuriavo miriadai dulkelyčių. Pamatęs, kad jis ramių 
ramiausiai guli jaukiame ir švariame savo kambarėlyje, 
d'Armantalis pagalvojo, jog tai sapnas, nes po nakties 
pasalos jis turėjo atsikvošėti greičiau kur nors niūriame 
kalėjime. Paskui ševalje paabejojo, ar iš tikrųjų vakar 
visa tai įvyko. Tačiau jį galutinai grąžino į tikrovę po 
kambarį išmėtyti daiktai: ant komodos suglamžytas rau- 
donas kaspinas, ant kėdės fetrinė skrybėlė ir apsiaustas, 
ant naktinio staliuko pistoletai, o lovos galvūgalyje špaga. 
Kad vakarykštis nuotykis ne sapnas, paskutinis, svarbiau- 
sias įrodymas, — jeigu kiti atrodytų nepakankamai įtiki- 
nami, — jis pats. D'Armantalis buvo apsirengęs ta pačia 

liemene, su kuria vakar išėjo iš namų ir kurios prieš gul- 
damas nenusivilko: jis baiminosi, kad koks neprašytas 
svečias gali jį pažadinti vidury nakties. 

Ševalje šoko iš lovos ir tučtuojau žvilgtelėjo į savo 
kaimynės langą. Jis buvo atdaras, ir jaunuolis pamatė, 
kad mergina vaikščioja po kambarį. Paskui d' Armantalis 
metė akį į veidrodį ir pastebėjo, jog dalyvavimas sąmoks- 
le jam labai į naudą: išblyškęs veidas buvo daug įdo- 
mesnis, o karštligiškai blizgančios akys išraiškingesnės. 
Nebuvo jokių abejonių, kad, susišukavęs ir pasikeitęs per 
naktį susiglamžiusią apykaklę bei antkrūtinį, jis pasirodys 
Batildai, ypač po vakarykščio laiškelio, tikrai romantiš- 
kas herojus. 

Baigęs tvarkytis ir puoštis, — tai ševalje darė daugiau 
instinktyviai, negu sąmoningai, — jis išėjo iš mažučio kam- 
barėlio-garderobo, nutaisęs liūdną veidą ir tapęs dar ža- 
vingesnis; jis pažvelgė į veidrodį ir nusišypsojo savo at- 
vaizdui. Buvo aišku, ką reiškia ta šypsena, nes d'Armanta- 
lis tučtuojau priėjo prie lango ir jį atidarė. 

Gal būt, Batilda mintyse taip pat ruošėsi susitikti su 
savo kaimynu. Gal būt, ji nutarė būti santūri ir nežiūrėti 
į jo pusę arba pasisveikinusi tuojau pat užverti langą. 
Bet, vos tik išgirdusi, kad ševalje atidaro langą, Batilda 
viską užmiršo, puolė prie savo lango ir sušuko: 

— Ak, tai jūs! Dieve mano, kaip aš drebėjau dėl jūsų! 

Tas šūksnis pasakė mažiausiai dešimtį kartų daugiau, 
negu d'Armantalis galėjo tikėtis. Užtat jeigu jis buvo su- 
galvojęs keletą galantiškų, gražių frazių, — o tat labai įti- 
kima,—tai jos akies mirksniu išdulkėjo jam iš galvos. 

— Ak Batilda, Batilda,— sušuko jis, prisispaudęs ran- 
kas prie krūtinės, — nejaugi jūs tokia pat gera, kaip ir 
graži? 

— Kodėl gera?— paklausė Batilda.— Argi man nerašė- 
te, kad jūs, kaip ir aš, našlaitis? Argi nerašėte, kad 
aš jūsų sesuo, o jūs mano brolis? .. 

— Tai jūs, Batilda, už mane meldėtės? 

— Visą naktį, — sušnibždėjo ji rausdama. 

—- Aš, kvailys, dėkojau atsitiktinumui — galvojau, kad 
jis mane išgelbėjo, o, pasirodo, už viską turiu būti dė- 
kingas angelo maldoms. 


187 


— Vadinasi, pavojus jau praėjo?— gyvai sušuko Ba- 
tilda. 

— Naktis buvo niūri ir liūdna, — atsakė d'Armantalis.— 
O šįryt mane pažadino saulės spindulys. Bet atslinks tik 
vienas debesėlis, ir tas spindulys pasislėps. Taip ir su 
man gresiančiu pavojumi. Jis praėjo, ir dabar, Batilda, aš 
be galo laimingas, nes žinau, kad jūs apie mane galvo- 
jate. Bet pavojus gali vėl pakibti. Štai, — kalbėjo jis to- 
liau, išgirdęs, kad kažkas pas jį lipa laiptais, — gal būt, 
jis dabar pasibels į mano duris. 

Ir iš tikrųjų tą akimirką kažkas tris kartus pabeldė 
į duris. 

— Kas čia?— paklausė d'Armantalis, nesitraukdamas 
nuo lango, ir, nors jo balsas skambėjo tvirtai, jame buvo 
jaučiamas nerimas. , 

— Draugas!-— atsakė iš anapus durų. 

-- Kas ten?— susirūpinusi paklausė Batilda. 

— Jūsų dėka dievas vis dar mane globoja. Žmogus, 
kuris dabar beldžiasi — draugas. Dar kartą jums ačiū, Ba: 
tilda! 

Ir d'Armantalis mostelėjo ranka, lyg atsisveikindamas, 
lyg pasiųsdamas bučinį, ir uždarė langą. 

Paskui jis atvėrė duris abatui Brigo, kuris, netekęs kant- 
rybės, pasibeldė antrą kartą. 

—- Ak brangusis auklėtini,— tarė abatas, kurio veide 
nebuvo žymu nė menkiausių jaudinimosi pėdsakų, — jūs, 
kaip matau, ne tik užsirakinęs, bet dar ir užsisklendęs! 
Ką tai reiškia? Ar tik nesipratinate prie Bastilijos tvarkos? 

— Abate,— atsakė d'Armantalis taip džiaugsmingai ir 
tokiu švytinčiu veidu, kad regėjos, jog jis varžosi su 
Brigo, katras bebaimiškesnis,— taip nejuokaukite: galite 
prišaukti nelaimę! 

— Jūs tik pažiūrėkite, tik pažiūrėkite, — tarė Brigo, ap- 
mesdamas akimis kambarį, — argi iš karto neaišku, kad 
esi pas sąmokslo dalyvį? Ant naktinio staliuko — pistole- 
tai, lovos galvūgalyje — špaga, ant kėdės — plačiabrylė 
skrybėlė ir apsiaustas! Na, brangusis auklėtini, man at- 
rodo, kad jūs per daug nerūpestingas. Taigi padėkite vis- 
ką į vietą, kad net aš, atvykęs pas jus su tėvišku vizitu, 
negalėčiau suprasti, kas čia dedasi, man nesant. 

D'Armantalis pakluso, žavėdamasis tuo dvasininku, ku- 
ris jam, kariškiui, nenusileido savo šaltakraujiškumu. 

— Gerai, gerai, — tarė Brigo, jį sekdamas akimis.— Ne- 
užmirškite to kaspino, kuris, aiškų, ne jūsų, nes, galiu pri- 
siekti, tokie buvo nešiojami tais laikais, kai jūs dar laks- 
tėte su trumpomis kelnytėmis. Paslėpkite, paslėpkite jį. 
Kas žino, juk gali jo prireikti. 

— O kodėl man gali jo prireikti?— nusijuokė d'Arman- 
talis.— Nebent kada dalyvaučiau regento kėlimosi cere- 
monijoje? 

— Ne, ne, visai ne dėl to, jis gali būti reikalingas kaip 
ženklas kokiam nors šauniam praeiviui. Taigi paslėpki- 
te jį. 

— Brangusis abate,— tarė d'Armantalis, — jeigu jūs ne 
pats velnias, tai, šiaip ar taip, vienas iš jo artimiausių 
bičiulių. 

— Ką jūs! Dieve sergėk! Aš vargšas žmogelis, einu sa- 
vo keliu ir dairausi tai į dešinę, tai į kairę, tai aukštyn, 
tai žemyn, ir viskas. Štai, pavyzdžiui, šis langas... Kokio 
velnio jis uždarytas! Saulės spindulėlis, pirmas pavasario 
saulės spindulėlis kukliai mėgina spįstelėti į jūsų kamba- 
rį, o jūs jo neleidžiate, tartum bijote, kad jus kas pa- 
matys... Aha, dovanokite, aš ir nežinojau, kad langas 
priešais tučtuojau užsidaro, kai tik jūs atveriate savąjį. 

— Brangusis globėjau, jūs nepaprastai nuovokus, — at- 
sakė d'Armantalis,— bet baisiai nekuklus. Toks nekuklus, 
kad jus iššaukčiau į dvikovą, jeigu būtumėte ne abatas, 
o muškietininkas. ; 

— Į dvikovą? Už ką, mano brangusis? Už tai, kad aš 
noriu jums nutiesti kelią į turtūs, į garbę ir, gal būt, 
į meilę! O, jūs būtumėte siaubingai nedėkingas! 

— Gerai, abate, verčiau likime draugais — tarė d'Ar- 
mantalis, duodamas jam ranką.— Beje, ne pro šalį būtų 
išgirsti iš jūsų kokių nors naujienų. 

— Apie ką? 

— Kaip tai — apie ką? Naujienų apie Gerųjų vaikų gat- 
vę, kur, girdėjau, naktį buvo šiokių tokių įvykių; apie 
Arsenalą, kur, kiek žinau, hercogienė diu Men vakar 
vakare buvo surengusi balių; ir pagaliau apie regentą, 

kuris, jei galima tikėti mano sapnu, į Pale-Ruajalį grįžo 
labai vėlai ir smarkiai susijaudinęs. 

— Ką gi, viskas klostosi puikiai, Jei kas ir buvo Gerųjų 
vaikų gatvėje, tai paryčiais nurimo. Hercogienė diu Men 
kupina dėkingumo tiems, kam svarbūs reikalai sutrukdė 
vakar atvykti pas ją į balių, ir slaptos paniekos tiems, 
kas jame dalyvavo. Pagaliau regentas, kuris, kaip visuo- 
met, sapnavo Prancūzijos karūną, per naktį spėjo užmirš- 
ti, jog vos nepasidarė Ispanijos karaliaus belaisviu. Dabar 
viską reikia pradėti iš naujo. 

— Tik be manęs, abate!— pasakė d'Armantalis.— Jums 
leidus, dabar eilė kitiems. O aš norėčiau truputį pa- 
ilsėti. 

— Velniai Tautų, tat BISESID nesiderina su ta žinia, ku- 
rią jums atnešiau. 

— O kokią žinią man atnešėte? 

— Šiąnakt nuspręsta, kad šį rytą pašto arkliais jūs iš- 
važiuojate į Bretanę. 

— Į Bretanę? O ką aš ten veiksiu? 

— Sužinosite nuvykęs. 

— O jeigu nepanorėsiu vykti? 

— Gerai pagalvosite ir vis dėlto vyksite. 

— O apie ką man galvoti? 

— Apie tai, kad būtų beprotybė mesti pradėtą darbą, 
Kuris visai arti pabaigos, dėl meilės, kuri dar tik prasi- 
deda, ir nutraukti kovą dėl karališkojo kraujo princesės 
interesų, kad įsigytum grizetės palankumą. 

— Abate,— sušuko d'Armantalis. 

— O, nereikia širsti, brangusis ševalje,— toliau kalbė- 
jo abatas Brigo.— Verčiau imkime ir ramiai pasvarstyki- 
me. Jūs savo valia pareiškėte esąs pasirengęs dalyvauti 
mūsų žygyje ir žadėjote mums padėti jį įvykdyti. Nejau- 
gi jums atrodo sąžininga mus palikti dabar, kai mes pa- 
tyrėme nesėkmę? Po šimts velnių, brangusis auklėtini, rei- 
kia turėti nors truputį nuoseklumo arba visiškai nesivelti 
į sąmokslus. 

— Kaip tik todėl, kad nuoseklumo man užtenka, — spy- 
rėsi d'Armantalis, — dabar, kaip ir praeitą sykį, prieš im- 
damasis ko nors naujo, aš noriu gerai suvokti, ko būtent 
imuosi. Aš pasišoviau būti jūsų ranka, tas teisybė. Bet, 

prieš smogdama, ranka privalo žinoti, ko siekia galva. 
Aš rizikuoju laisve, rizikuoju gyvybe, gal būt, rizikuoju 
dar kažkuo, kas man užvis brangiausia. Aš pasirengęs vis- 
kuo rizikuoti, bet tik atmerktomis, o ne užrištomis aki- 
mis. Pirmiausia man pasakykite, ką turiu veikti Bretanė- 
je. O paskui, ką gi, gal ir vyksiu. 

— Įsakyme parašyta, kad jums reikia nuvažiuoti į Re- 
ną, kur atplėšite šitą laišką ir jame rasite tolimesnes in- 
strukcijas. 

-— Įsakymas! Instrukcijos! 

— Argi ne tokiais žodžiais generolas kreipiasi į savo 
karininkus? Argi karininkai svarsto gautus įsakymus? 

— Žinoma, ne, kai jie karinėje tarnyboje. Bet juk aš 
dabar netarnauju armijoje. 

— Ak, tiesa, užmiršau pasakyti, kad jūs vėl armijos 
karininkas. 

— Aš? 

— Taip, jūs. Mano kišenėje jums pulkininko patentas. 
Imkite. 

Ir abatas padavė d'Armantaliui sulankstytą pergamen- 
tą, kurį ševalje pamažu išskleidė, įsmeigęs į Brigo klau- 
siamą žvilgsnį. 

— Patentas!— sušuko d'Armantalis.— Pulkininko paten- 
tas vienam karabinierių pulkui, kurių iš viso keturi! Kas 
man davė tą patentą? 

— Velniai rautų, žvilgtelėkite į parašą. 

— Liudvikas Ogiustas, hercogas diu Menas! 

— Kas gi čia nuostabaus? Argi, būdamas vyriausias 
artilerijos viršininkas, hercogas negali skirti vadus savo 
dvylikai pulkų? Štai jis ir duoda jums pulką vietoj to, ku- 
ris buvo iš jūsų atimtas, ir, kaip jūsų generolas, jus siun- 
čia su misija. Ar kariškis gali būti abejingas garbei, ku- 
rią jam teikia vadas, jį prisimindamas? Nors aš, teisybę 
sakant, kaip dvasininkų luomo žmogus, menkai nusimanau 
apie tokius dalykus. 

— Ne, brangusis abate, ne!-— sušuko d'Armantalis.— 
Atvirkščiai, kiekvieno karininko pareiga besąlygiškai pa- 
klusti savo viršininkui. 

— O jeigu sąmokslas nepasisektų, — atsainiai kalbėjo 
toliau abatas Brigo,— jūs galėsite tvirtinti, kad tiktai vyk- 

dėte gautus įsakymus, tokiu būdu visą atsakomybę suve:- 
site kitam. 


—- Abate!-— vėl sušuko d'Armantialis. 


— Na ką gi, jeigu jūs spyriojatės, man tenka ŠiRsialės 
ti pentinais. 

— Ne, brangusis abate, ne. Aš važiuoju... Atleiskite 
man. Žinote, būna valandėlių, kai žmogus praranda nuo- 
voką. Taigi dabar aš visiškoje hercogo diu Meno arba, 
tiksliau, hercogienės diu Men valioje. Nejaugi, prieš iš- 
vykdamas, jos nepamatysiu ir negalėsiu pulti jai po kojo- 
mis, pabučiuoti jos rūbų kraštelio ir pasakyti, kad gana 
vieno jos žodžio, ir aš pasirengęs už ją galvą padėti! 

— Štai dabar jūs metatės į kitą kraštutinumą. Ne mirti 
reikia, o gyventi! Gyventi, kad suriestumėte į ožio ragą 
savo priešus ir visuomet dėvėtumėte gražią uniformą, su 
kuria jūs apsuksite galvas visoms moterims. 

— Ak, brangusis Brigo, pasaulyje yra tik viena mote- 
ris, kuriai norėčiau apsukti galvą. 

— Ką gi, pirmiausia jai apsukite, o paskui — visoms 
kitoms. 

— Kada turiu išvykti? 

— Tučtuojau. 

— Bet jūs man duosite pusvalandį? 

— Nė vienos minutės. 

— Juk aš dar be pusryčių. 

— Papusryčiausite kartu su manimi. 

— Turiu tik du ar tris tūkstančius frankų. Mažai. 

— Karietoje, savo kelionės skrynutėje, jūs rasite algą 
už metus iš kalno. 

— O drabužiai? 

— Jūsų lagaminai pilni drabužių. Aš turėjau jūsų rūbų 
išmatavimus. Nebent tik būsite nepatenkintas mano siu- 
vėju. 

— Bet, abate, nors pasakykite, kada aš grįšiu. 

— Lygiai po šešių savaičių hercogienė diu Men jūsų 
lauks So pilyje. 

— Tuomet leiskite bent parašyti keletą žodžių. 

— Keletą žodžių? Gerai. Aš nenoriu būti pernelyg 
reiklus. 

Ševalje atsisėdo prie stalo ir parašė: 

„Brangioji Batilda, šiandien man ne tik gresia pavojus, 
šiandien mane ištiko nelaimė. Esu priverstas tučtuojau 
išvykti, net nepamatęs jūsų, neatsisveikinęs su jumis. 
Nebūsiu šešias savaites. Vardan dievo, Batilda, neužmirš- 
kite to, kuris visą laiką galvos apie jus. Raulis,“ 


Kai laiškas buvo parašytas, sulankstytas ir užantspau- 
duotas, ševalje atsistojo ir priėjo prie lango, bet, kaip 
mes jau minėjome, kaimynės langas užsidarė, vos tik pa- 
sirodė Brigo. Taigi nebuvo jokios galimybės perduoti laiš- 
ko Batildai. D'Armantalis apmaudžiai mostelėjo ranka. 
Tuo momentu kažkas patyliukais ėmė krebždinti duris. 
Abatas atidarė. Mirza, vedinas noro pasmaguriauti, uos- 
lės pagalba rado kambarį to, kuris taip dosniai jį buvo 
vaišinęs cukrumi. Šuo stovėjo ant slenksčio, visaip reikš- 
damas savo džiaugsmą. 

— Pamėginkite dabar sakyti, kad dievas negloboja įsi- 
mylėjėlių. Ieškojote pasiuntinio? Štai jis!— šypsodamasis 
tarė Brigo, 

— Abate, abate!-— sušuko d'Armantalis, linguodamas 
galvą.— Saugokitės prasiskverbti į mano paslaptis giliau, 
negu leidžiu! 

— Nebijokite!-— atsakė Brigo.— Nuodėmklausys neby- 
lus kaip žemė. 

— Vadinasi, apie tai jūs niekam neprasitarsite? 

— Duodu žodį, ševalje. 

D'Armantalis prisegė raštelį Mirzai prie antkaklio ir, 
atsilygindamas už paslaugą, jam davė gabaliuką cukraus. 
Iš anksto liūdėdamas, kad šešias savaites nematys gra- 
žiosios savo kaimynės, ir kartu džiaugdamasis, kad vėl ap- 
sivilks uniformą, jis pasiėmė pinigus, susikišo į kišenes 
pistoletus, prisisegė prie diržo špagą, užsidėjo skrybėlę, 
persimetė per petį apsiaustą ir nuėjo paskui abatą Brigo. 


13 Ševalje d'Armanialis 


TREČIOJI DALIS 


i 
BITĖS ORDINAS 


Išvykęs iš Bretanės nurodytą dieną ir valandą, tai yra 
lygiai po- šešių savaičių, kai paliko sostinę, ketvirtą po 
pietų d'Armantalis atvažiavo pašto karieta, pakinkyta 
dviem žirgais, į So rūmus. 

Ant laiptų dviem eilėmis stovėjo tarnai su paradinėmis 
livrėjomis. Iš visa ko buvo matyti, kad rūmuose rengiama 
šventė. Ševalje pro dvigubą tarnų eilę užlipo laiptais, 
perėjo vestibiulį ir atsidūrė didelėje svetainėje, kurioje 
jau buvo susirinkę apie dvidešimt svečių; jie stovėjo ne- 
didelėmis grupėmis ir, laukdami šeimininkės, šnekučiavo- 
si. D'Armantalis beveik su visais buvo pažįstamas. Čia 
buvo grafas de Lavalis, markizas de Pompaduras, poetas 
Sen-Ženestas, senasis abatas de Šolje, Sent-Oleras, ponios 
de Roan, de Kruasi, de Šaro ir de Brisak. 

D'Armantalis pasuko tiesiai prie markizo de Pompadu- 
ro, su kuriuo buvo pažįstamas artimiau, negu su bet 
kuo kitu iš visos tos kilmingos ir apsišvietusios draugi- 
jos. Juodu paspaudė vienas kitam ranką. 

Paskui, pasivedėjęs markizą į šalį, d'Armantalis pa- 
klausė: 

— Brangusis markize, ar jūs negalite man paaiškinti, 
kaip atsitiko, kad, manydamas vykstąs į liūdną ir nuobo- 
dų politinį susirinkimą, aš patekau, sprendžiant iš visko, 
į kažkokią šventę? | 

— Iš tikrųjų, brangusis ševalje, aš ir pats nieko nesu- 
prantu,— atsakė markizas de Pompaduras.— Stebiuosi ne- 
mažiau už jus. Juk aš grįžau iš Normandijos. 

— A-a, jūs irgi tik ką grįžote? 

— Taip, tik ką. Ir aš pats dabar klausiau Lavalį, kas čia 
dedasi, bet jis parvažiavo iš Šveicarijos ir taip pat nieko 
nežino. 

Tuo tarpu liokajus pranešė, kad atvyko baronas de 
Valefas. 

— Kaip tik jo mums ir reikia!— sušuko markizas de 
Pompaduras.— Valefas — vienas artimiausių hercogienės 
draugų, jis tikriausiai mums viską paaiškins. 

D'Armantalis ir markizas nuėjo pasitikti Valefo, kuris, 
juos pažinęs, taip pat žengė priešais. D'Armantalis su 
Valefu nebuvo matęsi po dvikovos, kuria mes pradėjome 
savo pasakojimą; užtat jiedu su dideliu džiaugsmu pa- 
spaudė vienas kitam ranką. Kai visi pasisveikino, d'Ar- 
mantalis paklausė: 

— Brangusis Valefai, ar jūs nepasakytumėte, kokiu 
tikslu surengtas tas didžiulis priėmimas. Aš galvojau, kad 
mes apsvarstysime viską siaurame ratelyje. 

— Brangusis, aš pats nieko nežinau, — atsakė Valefas.— 
Aš atvykau iš Madrido. 

— Ak, šit kaip! Vadinasi, visi svečiai suvažiavo iš 
toli, — nusijuokė markizas de Pompaduras.— Štai ateina 
Malezje. Manau, kad jis atvyko ne iš toliau, kaip iš Dom- 
bo arba Šatene; be to, jis tikriausiai jau spėjo pabuvoti 
herčogienės menėse ir galės mums paaiškinti, kas čia 
dedasi. 

Taręs šiuos žodžius, markizas de Pompaduras gestu pa- 
kvietė Malezje, bet tas garbusis kavalierius buvo labai 
galantiškas,— vos tik įžengęs į svetainę, pirmiausia pri- 
ėjo prie damų. Pasisveikinęs su poniomis de Roan, de 
Šaro, de Kruasi ir de Brisak, jis pasuko prie grupės, kurią 
sudarė markizas de Pompaduras, d'Armantalis ir de Va- 
lefas. 

— Brangusis Malezje, dievaži, mes jūsų laukėme, bai- 
siai nekantraudami,— tarė Pompaduras.— Pasirodo, mes 
čia suvažiavome iš keturių pasaulio kraštų. Valefas atvyko 
iš pietų, d'Armantalis —iš vakarų, Lavalis — iš rytų, 
o aš—iš šiaurės; iš kur jūs atvykote — nežinau. Bet 
mums, prisipažinsiu, labai rūpi išsiaiškinti, kodėl mes visi 
sųkviesti į So. 

— Jūs atvykote čia, ponai,— atsakė Malezje,— daly- 
vauti iškilmingoje ceremonijoje, priimant naują kavalie- 
rių į Bitės ordiną. 

— Velniai rautų!— sušuko d'Armantalis pyktelėjęs: 
mat, prieš važiuodamas į So rūmus, jis negalėjo užsukti 
į Prarasto laiko gatvę.— Dabar suprantu, kodėl hercogie- 
nė diu Men taip atkakliai reikalavo, kad mes nepavėluo- 
tume. Aš labai dėkingas jos aukštenybei. .. 

— Pirmučiausia, jaunuoli, — pertraukė Malezje,— čia 
nėra jokios hercogienės diu Men, nėra jos aukštenybės, 
čia viešpatauja gražioji fėja Liudoviza, Bičių karalienė, 
kurios kiekvienas privalo aklai klausyti. O mūsų karalie- 
nė ne tik nepaprastai išmintinga, bet ir turi neribotą val- 
džią. Kai sužinosite, ką mes šiandien priimsime į Bitės 
ordino kavalierius, gal tada taip labai neapgailestausite 
dėl savo uolumo. 

— O ką priimsime?— paklausė Valefas, kuriam dau- 
giausia iš visų knietėjo sužinoti, kodėl jie čia sukviesti, 
nes jis sukorė ilgiausią kelią. 

— Priimsime jo kilnybę princą de Selamarą. 

— O, tuomet visai kas kita, — tarė markizas de Pompa- 
duras.— Imu šį tą suprasti. 

— Aš taip pat,— pridūrė Valefas. 

— Ir aš, — tarė d'Armantalis. 

— Ką gi, puiku!-— nusišypsojo Malezje— O pritemus, 
ponai, jūs suprasite viską dar geriau. Kol kas leiskite 
man būti jūsų vadovu. Juk jums ne naujiena imtis darbo 
aklai, tiesa, d'Armantali?— Ir, nelaukdamas atsakymo, Ma- 
lezje nuėjo pasitikti mažo žmogelio paplokščiu veidu, il- 
gais lygiais plaukais ir pavydulingu žvilgsniu; žmogelis 
buvo aiškiai sutrikęs, kad jis atsidūrė tokioje kilmingoje 
draugijoje. D'Armantalis jį matė pirmą kartą, todėl tuč- 
tuojau paklausė markizą de Pompadurą, kas jis toks. Mar- 
kizas atsakė, kad tai poetas Lagranž-Šanselis. 

D'Armantalis ir Valefas valandėlę stebėjo naująjį sve- 
čią smalsiai, tačiau ir su pasibiaurėjimu. Paskui Pompa- 
duras nuskubėjo pasitikti kardinolo de Polinjako, o juo- 
du pasitraukė prie lango, norėdami ramiai pasišnekučiuoti 
apie būsimą naujo kavalieriaus priėmimą į Bitės ordiną. 

Įsteigti Bitės ordiną hercogienę diu Men paskatino 
Torkvato Taso poemos „„Aminta“ strofa „Piccola si ma fa 
puo gravi le ferite“; šią strofą ji pasirinko devizu savo 
vestuvių dienai. Malezje, nuoširdžiai atsidavęs didžiojo 
Konde anūkei ir jai paskyręs visą savo poeziją, išvertė 
tą devizą šitaip: 


Nors mažutė, mažutė, mažutė, 
Bet kaip įgelia žiauriai bitutė! 
Be žabangų pinklių 

Cvaktels savo gyliu,-- 
Pasisaugok taiklių jos strėlių! 


Bitės ordinas, kaip ir visi ordinai, turėjo savo emblemą 
ir savo vyresniuosius, jam vadovavo didysis magistras. 
Ordino emblema buvo medalis, kurio vienoje pusėje iš- 
kaltas avilys, o kitoje — Bičių karalienė. Medalis, priseg- 
tas prie geltonos juostelės, būdavo nešiojamas liemenės 
kilpelėje, ir visi ordino kavalieriai turėdavo su juo ateiti 
į So rūmus. Ordino magistrai buvo Malezje, Sent-Antua- 
nas, abatas de Šolje ir Sen-Ženestas. Didysis magistras 
buvo pati hercogienė diu Men. Ordiną sudarė trisdešimt. 
devyni kavalieriai, ir pagal statutą tas skaičius negalėjo 
būti viršytas. Mirus ponui de Neverui, atsirado laisva vie- 
ta, į kurią, kaip pranešė d'Armantaliui Malezje, bus pri- 
imtas princas de Selamaras. 

Viso to reginio esmė ta, kad hercogienė diu Men kons- 
piracijos dėlei politiniam sąmokslininkų susirinkimui nu- 
tarė suteikti žaismingos cėremonijos pobūdį. Hercogienė 
buvo įsitikinusi, jog linksma šventė So parke Diubua ir 
Vuaje d'Aržansonui atrodys mažiau įtartina, negu slap- 
tas pasitarimas Arsenale. 

Užtat, kaip mes toliau matysime, buvo viskas padaryta, 
kad būtų sugrąžintas Bitės ordinui ankstyvesnis spinde- 
sys ir. atgaivintos linksmos bemiegės Liudviko XIV laikų 
naktys, kupinos pirmykščio prašmatnumo. 

Lygiai ketvirtą valandą, tai yra, tuo laiku, kada buvo 
numatyta ceremonijos pradžia, dvivėrės svetainės durys 
atsidarė. Didžiulėje salėje, išmuštoje skaisčiai raudonu at- 
lasu, kuris buvo nusagstytas auksinėmis bitėmis, ant aukš- 
to sosto iškilmingai sėdėjo gražioji fėja Liudoviza. Jos mi- 

niatiūrinė figūrėlė ir švėlnūs vėido bruožai dar labiau, 
negu auksinė lazda, kurią ji laikė rankoje, ją darė panašią 
į tą nežemišką būtybę, kurios vardu ji vadinosi. Fėjai da- 
vus ženklą, visa jos svita iš svetainės perėjo į salę ir 
išsirikiavo pusračiu aplink trijų pakopų pakylą, ant ku- 
rios buvo sostas. Ordino magistrai atsistojo ant -plačių 
pakopų. Kai visi užėmė savo vietas, atsidarė šoninės du- 
rys, ir ant slenksčio pasirodė heroldo rūbais apsirengęs 
Besakas, hercogienės diu Men apsaugos viršininkas. Jis 
dėvėjo vyšnių spalvos mantiją, išsiuvinėtą sidabrinėmis 
'bitėmis, ant galvos buvo užsidėjęs avilio formos skrybėlę. 

Lesakas garsiai paskelbė: 

— Jo prakilnybė princas de Selamaras. 

Princas įėjo; jis iškilmingai prisiartino prie Bičių kara- 
lienės, atsiklaupė ant pirmosios pakopos priešais jos sos- 
tą ir laukė!. 

— Samarkando prince!-— garsiai prabilo heroldas.— Ati- 
džiai klausykite, bus skaitomi įstatai ordino, kurio kava- 
lieriumi didžioji fėja Liudoviza ketina jus priimti, ir rim- 
tai apgalvokite, ar jūs pasiruošęs iškilmingai priesaikai. 

Princas nulenkė galvą, tuo parodydamas, kad supranta, 
kokie svarbūs jam tenką įsipareigojimai. 

Heroldas kalbėjo toliau: 

— Pirmasis straipsnis. Jūs pažadate ir prisiekiate sau- 
goti nepažeidžiamą ištikimybę didžiajai fėjai Liudovizai 
ir aklai klausyti jos, vienintelės neprilygstamo Bitės or- 
dino valdovės! Prisiekite šventuoju Himentu ?! 

Tuo tarpu iš kažkur pasigirdo orkestro garsai, ir nema- 
tomas choras uždainavo: 


Prisiek, Samarkando valdove, 
Prisiek, didžiojo chano vertas sūnau! 


— Prisiekiu šventuoju Himetu!-— iškilmingai tarė 
princas. 


! Nėra reikalo perspėti mūsų skaitytojų, kad. ceremonijos visos 
smulkmenos, kurias čia pateikiame, istoriškai tikros, kad mes nieko 
neprasimanome ir nieko negražiname, tik žodis žodin pakartojame 
aprašymą scenos, mūsų paimtos ne iš „Tariamojo ligonio“ ar „Mieste- 
lėno bajoro“, o iš „So rūmų pramogų aprašymo“ (aut. past.). 

2 Himetas—kalnų grandinė Atikoje. Senovėje Himeto šlaituose 
buvo išvystyta bitininkystė, ir Himeto medus garsėjo visoje Graikijoje. 

Vėl uždainavo choras, tik šį kartą daug galingiau, nes 
prie jo prisijungė ir visi esantieji salėje: 
Il principe di Samarcand, 
Il digno figlio del gran'khan, 
Ha giurato: 
Sia ricevuto.! 


Priešgiesmį pakartojus tris sykius, heroldas skaitė toliau: 

— Antrasis straipsnis. Jūs pažadate ir prisiekiate ai- 
vykti į užburtą So pilį, pagrindinę Bitės ordino reziden- 
ciją, kiekvieną kartą, kada bus šaukiama kapitula, ir ne- 
turite teisės nedalyvauti dėl neatidėliotinų darbų arba dėl 
lengvų negalavimų, kaip: podagra, gleivių perteklius ir 
Burgundijos gumbelis?. 

Choras vėl užtraukė: 


Prisiek, Samarkando valdove, 
Prisiek, didžiojo chano vertas sūnau! 


— Prisiekiu šventuoju Himetu!-— tarė princas. 

— Trečiasis straipsnis, — paskelbė heroldas.— Jūs paža- 
date ir prisiekiate be paliovos mokytis šokti visus kadri- 
lius, būtent: fiurstenbergą, dervišą, pistoletą, kurantus, 
taip pat sarabandą, žigą ir kitus šokius, šokti bet kuriuo 
metų laiku, o ypač karštomis vasaros dienomis, ir be ypa- 
tingo nurodymo nesiliauti šokus tol, kol jūsų drabužiai 
permirks prakaitu ir ant lūpų pasirodys putos. 

Choras: 

Prisiek, Samarkando valdove, 
Prisiek, didžiojo chano vertas sūnau! 

Princas: 

— Prisiekiu šventuoju Himetu! 

Heroldas: 

— Ketvirtasis straipsnis. Jūs pažadate ir prisiekiate 
didžiadvasiškai kopti į visas šieno kauges, kad ir kokios 
aukštos jos būtų, nebijodamas nukristi ir nusisukti sprando. 
! Samarkando valdove, 

Didžiojo chano vertas sūnau, 
Prisiekei: 
Būk priimtas (ital.). 

2 Nors ir labai stengėmės sužinoti, kokia ta liga, mums nepavyko 

rasti jos priežasčių ir pasekmių aprašymo (aut. past.), 

Choras: 
Prisiek, Samarkando valdove, 
Prisiek, didžiojo chano vertas sūnau! 


Princas: 

— Prisiekiu šventuoju Himetu! 

Heroldas: 

— Penktasis straipsnis. Jūs pažadate ir prisiekiate glo- 
boti visas bičių rūšis, nė vienai bitei niekuomet neda- 
ryti jokios žalos, jų nebaidyti, bet narsiai joms leisti gilti, 
nesvarbu, kokią vietą jos pasirinktų: ar rankas, ar veidą, 
ar kojas ir taip toliau, jeigu net jų sugiltos kūno dalys 
baisiai sutintų. 


Choras: 
Prisiek, Samarkando valdove, 
Prisiek, didžiojo chano vertas sūnau! 
Princas: 
— Prisiekiu šventuoju Himetu! 
Heroldas: 


— Šeštasis straipsnis. Jūs pažadate ir prisiekiate gerti 
bičių triūsą ir, sekdamas mūsų didžiosios valdovės pavyz- 
džiu, nepaprastai dideliais kiekiais valgyti medų ir nepri- 
pažinti vaistininkų nustatytos normos, net jeigu sprogtu- 
mėte iš nutukimo. 


Choras: 
Prisiek, Samarkando valdove, 
Prisiek, didžiojo chano vertas sūnau! 
Princas: 
— Prisiekiu šventuoju Himetu! 
Heroldas: 


— Septintas ir paskutinis straipsnis. Pagaliau jūs paža- 
date ir prisiekiate rūpestingai saugoti šlovingąją ordino 
emblemą ir niekada nesirodyti jūsų valdovės akivaizdoje 
be medalio, kuriuo jinai dabar jus apdovanos. 

Choras: 


Prisiek, Samarkando valdove, 
Prisiek, didžiojo chano vertas sūnau! 


Princas: 
— Prisiekiu šventuoju Himetu! 

Ištarus paskutiniąją priesaikos frazę, nematomas choras 
ir visa salė užtraukė: 
Il principe di Samarcand, 
Ti digno figlio del gran'khan, 
Ha giurato: 
Sia ricevuto. 


Dabar fėja Liudoviza atsistojo, paėmė Malezje iš rankų 
medalį su geltonu kaspinu ir mostelėjusi pakvietė princą 
prieiti arčiau. Paskui ji padeklamavo eiles, kurias tikrai 
verta pagirti, nes jos labai tiko momentui: 


Karaliaus atsiųstas bičiuli mums brangus, 
Jums meiliai įteikiamas ženklas palankus, — 
Priimkit Ordiną, nešiokit jį nuo šiolei! 
Šlovingasis Tesandrai, nuo šiandien amžinai 
Jūs mūsų tarpe jausitės lyg tikras brolis, 
Jūs „Bitės“ kavalierius esate nūnai! 


Princas atsiklaupė, ir fėja Liudoviza užkabino jam ant 
kaklo geltoną kaspiną su medaliu. Tą akimirką vėl už- 
dainavo visų choras: 


Viva sempre, viva, ed in honore cresca, 
II novo cavaliere della Mosca.! 


Vos tik choras nutilo, atsidarė abi pusės kitų šoninių 
durų, ir svečiai pamatė, kad šventiškai apšviestoje salėje 
serviruota puiki vakarienė. 

Naujasis Bitės ordino kavalierius padavė ranką savo 
valdovei fėjai Liudovizai, ir jie iškilmingai nuėjo į val- 
gomąjį. Svečiai patraukė įkandin jų. 

Prie durų juos sustabdė dailus vaikas, aprengtas Amū- 
ru; rankoje jis laikė krištolo taurę, kurioje buvo tiek su- 
vyniotų bilietėlių, kiek dalyvavo svečių. Tai savotiška 
naujos rūšies loterija, visiškai tinkamas tęsinys tos cere- 
monijos, kurią mes tik ką aprašėme. 

Iš penkiasdešimties šios loterijos bilietėlių dešimtyje bu- 
vo užrašyta: daina, madrigalas, epigrama, ekspromtas 
ir t. t. Svečiai, kurie išsitraukė šiuos bilietėlius, turėjo nu- 

! Tegyvuoja ir tebūnie pašlovintas naujasis Bitės ordino kavalie- 
rius (ital.). 

rodytą užduotį atlikti tuoj pat arba per vakarienę. Kitiems 
dalyviams teko įpareigojimas tiktai ploti, gerti ir valgyti. 

Ketvertas damų bandė sakyti nedalyvausiančios toje 
poetinėje loterijoje, remdamosi nepakankamu proto ašt- 
rumu, bet hercogienė diu Men pareiškė, kad visi privalo 
daryti tai, ką jiems lėmė loterija. Tačiau damoms ji leido 
pasirinkti pagalbininkų, kurie už savo triūsą gavo teisę 
į bučinį. Kaip matote, pramogos čia vyko pastoralės dvasia. 

Atlikusi šią loterijos nuostatų pataisą, fėja Liudoviza 
pirmoji įkišo savo mažą rankutę į krištolo taurę ir ištrau- 
kė bilietėlį, kurį tučtuojau išvyniojo. Jame buvo žodis 
„Ekspromtas“. 

Po hercogienės kiekvienas vakaro dalyvis išsitraukė 
bilietėlį. Ar dėl atsitiktinumo, ar bilietėliai buvo išdės- 
tyti kažkokiu ypatingu .būdų, tačiau beveik visos poe- 
tinės užduotys teko abatui de Šolje, Sen-Ženestui, Malez- 
je, Sent-Olerui ir Lagranž-Šanseliui. 

Ponios de Kruasi, de Roan ir de Brisak ištraukė bilietė- 
lius su užduotimis ir negaišdamos pasirinko pagalbinin- 
kais Malezje, Sen-Ženestą ir abatą de Šolje; taigi jiems 
teko dvigubos užduotys. 

D'Armantalis, dideliam savo džiaugsmui, ištraukė tuščią 
bilietėlį, kuris, kaip mes jau sakėme, įpareigojo tik ploti, 
valgyti ir gerti. 

Bilietėlių traukimo operacijai pasibaigus, svečiai nuėjo 
prie stalo užimti savo vietų, kurios iš anksto buvo nu- 
rodytos kortelėmis. 


W 
REGENTYSTĖS POETAI 


Tačiau paskubėkime tarti pagiriamąjį žodį hercogienei 
diu Men, mat, jos garsioji loterija, primenanti Rambuje 
salono klestėjimo dienų pramogas, iš esmės nebuvo tokia 
juokinga, kokią galėjo pasirodyti iš pirmo žvilgsnio. So- 
netai, epigramos, trumpi eilėraštukai tais laikais buvo la- 
bai madingi, neš jie nepaprastai puikiai išreiškė tos leng- 
vabūdiškos epochos dvasią. Didingas poezijos laužas, už- 
kurtas Kornelio ir Rasino, pradėjo blėsti, ir jo liepsną, 

kadaise nušvietusią pasaulį, priminė tik kibirkštys; jos 
plykstelėdavo, nutvieksdamos siaurą ratelį, išsisklaidyda- 
vo kokiame tuzine gatvelyčių ir bematant užgesdavo. Pa- 
galiau ne vien mada paskatino hercogienę griebtis poe- 
tinės loterijos; vos penki ar šeši žmonės žinojo tikrąjį 
So rūmuose surengtos šventės tikslą, užtat reikėjo tuš- 
čiais niekučiais užpildyti tas dvi vakarienės valandas, per 
kurias kiekvienas veidas būtų lyg atversta knyga smal- 
siems žvilgsniams. Kaip tik dėl to hercogienė diu Men su- 
galvojo vieną iš tų žaidimų, kurių dėka So rūmai buvo 
vadinami Sąmojo akademija. 

Vakarienės pradžioje svečiai, kaip paprastai, buvo san- 
tūrūs ir tylūs; kiekvienam reikėjo apsiprasti su savo Kai- 
mynais, įsikurti prie stalo jam skirtoje siauroje erdvėje 
ir pagaliau numalšinti alkį, kurį jaučia net subtiliausi 
pastoralės poetai, Vis dėlto jau po pirmojo patiekalo nu- 
šiušėjo lengvas kuždesys, koks paprastai esti prieš bend- 
rą klegesį. Gražioji fėja Liudoviza, nepasiėmusi pagalbi- 
ninko, kad neparodytų blogo pavyzdžio, mąstė, tur būt, 
apie ekspromtą, išsitrauktą loterijoje, ir tylėjo. Ši aplin- 
kybė —o tat labai natūralu — metė liūdnumo šešėlį visai 
vakarienei. Malezje pajuto, kad laikas rauti blogybę su 
šaknimis, ir kreipėsi į hercogienę diu Men: 

— Gražioji fėja Liudoviza, tavo pavaldiniai karčiai de- 
juoja dėl tavo tylumo, prie kurio jie nepripratę, ir man 
pavedė sudėti jų dejones tavo sosto papėdėje. 

-— Deja, — atsakė hercogienė,— jūs, brangusis magist- 
re, pats matote, kad aš panaši į pasakėčios varną, kuri, 
norėdama prilygti arui, mėgina nunešti avelę. Ekspromtas 
man spąstai, ir aš negaliu iš jų ištrūkti. 

— Tuomet,— tarė Malezje,— leisk mums pirmą kartą 
prakeikti tuos įstatymus, kuriuos mums išleidai. Juk mes, 
gražioji fėja, taip pripratę prie tavo balso skambėjimo ir 
tavo proto žavesio; kad nepajėgiame iškęsti, kai tu tyli. 

Kiekvienas žodelis iš lūpų tavų 
Atrodo mums kupinas burtų žavių; 
Kaskart jis sušvinta kitokia gama, 

Ir jeigu. pabodo man eilės žaismingos, 
Tai vien tik todėl, kad tu, jas kurdama, 
Tylėjai, ir mūsų linksmybė pradingo. 

— Brangusis Malezje, — sušuko hercogienė,— aš imu tą 
jūsų ekspromtą! Su draugija esu atsiskaičiusi ir tik jums 
skolinga bučinį. 

— Bravo!-— sušuko visi svečiai. 

— Vadinasi, pradedant šiuo momentu, prašau jus, po- 
nai, atsisakyti privačių pokalbių, nesikuždėti. Kiekvienas 
privalo linksminti visus... Na, mano Apolone,— kalbėjo 
toliau hercogienė, atsigręždama į Sent-Olerą, kuris tą 
akimirką sakė kažką į ausį šalia sėdinčiai poniai de 
Roan,— apklausą pradėsime nuo jūsų. Pasakykite mums 
garsiai paslaptį, kurią dabar ketinote pašnibždėti savo pui- 
kiajai kaimynei. 

Tur būt, pasakyti tą paslaptį garsiai buvo nelabai pato- 
gu, nes ponia de Roan paraudo iki ausų ir davė ženklą 
Sent-Olerui tylėti. Tas gestu nuramino savo kaimynę, 
o paskui atsigręžė į hercogienę: 

— Klausau, ponia, — tarė jis ir kreipėsi į visus, norė- 
damas ne tik išpildyti fėjos Liudovizos įsakymą, bet ir 
pateikti svečiams madrigalą, kurį loterijos bilietėlis įpa- 
reigojo sukurti; 

Ar mano paslaptį norėtum sužinoti? 
Gražuole, jei pabūti Apolonu gaučiau, 


Tu man ne mūza, o Fetida stotum, 
Ir rūko skraistė dangų tuoj aptrauktų. 


Šitas madrigalas, po penkerių metų atidaręs Sent-Ole- 
rui akademijos duris, turėjo tokį pasisekimą, jog, nuščiu- 
vus audringiems aplodismentams, visi svečiai nutilo: po 
poeto niekas nedrįso prabilti. Pagaliau tylą nutraukė her- 
cogienė, ėmusi priekaištauti Lavaliui, kad jis nieko ne- 
valgąs. 

— Jūs užmirštaie mano žandikaulį, — atsakė Lavalis, ro- 
dydamas savo pasmakrę. 

— Argi mes galime užmiršti jūsų žaizdą!— sušuko her- 
cogienė.— Žaizdą, kurią gavote, gindamas tėvynę ir tar- 
naudamas mūsų garsiajam tėvui Liudvikui XIV! Jūs ap- 
sirinkate, brangusis Lavali, tai regentas užmiršo jūsų žaiz- 
dą, o ne mes. 

— Šiaip ar taip, — pridūrė Malezje,— man atrodo, bran- 
gusis grafe, kad tokia žaizda reikia didžiuotis, liūdėti dėl 
jos neverta. 


Kautynių dievas toks nuožmus, — 
Per jį narsus Lavalis mūs 
Žandikaulį prarado. 

Bet kol sveika dar jo gerklė, 
Kol tik jisai išgert galės, 

Jis nieko neprarado! 


— Bijau, brangusis grafe,— tarė kardinolas de Polinja- 
kas,— kad į Lavalio gerklę gali nepatekti nė lašelio šių 
metų vyno. 

— Kodėl jūs taip manote?— susirūpinęs paklausė aba- 
tas de Šolje. 

— Brangusis Anakreone— nustebo kardinolas,— argi 
jūs nematote, kas darosi? Pažiūrėkite į dangų. 


— Deja, — atsakė Šolje, pasisukdamas į hercogienę— 
danguje — taip nusilpo akys. Vis dėlto jūsų žodžiai man 
sukėlė nerimą, nors ir nežinau, kas darosi. 

— O darosi štai kas, — kalbėjo toliau kardinolas.— Ma- 
no vynuogininkai rašo iš Burgundijos, kad visas derlius 
žus nuo sausros, jeigu artimiausiu laiku dievas neduos 
lietaus. 

— Girdite, Šolje,— nusijuokė hercogienė diu Men,— jo 
šventenybė reikalauja lietaus, suprantate — lietaus, o jūs 
taip nekenčiate vandens. 

— Tas tiesa, — atsakė abatas de Šolje,— bet viską ga- 
lima suderinti. | 


Gal ir skanus vanduo, bet, mama, patikėk: 

Vos pažiūriu į jį — negera man, ir tiek, 

Tiesiog suvirpu aš, piktai užverda kraujas! 

Bet štai išdžiūvusia žeme aš vaikštau ir dairaus, 
Ir kaip vandens geidžiu, ir kaip vandens maldauju: 
Juk trokšta vynuogynai be lietaus sodraus! 


O, duok vandens, dangau! Prapliupki, prasiverk! 
Tegu laukai nugeltę sočiai atsigers!:— 
Juk mano žemęi tiek reikėjo iškentėtį. ., 

Tegu liūtis atšniokš, te uraganas siaus! 
O man niekai — galiu po stogu pastovėti, 
Kitaip vandens pribėgs man taurė lig viršaus! 


— O brangusis Šolje,— sušuko hercogienė.— Pasigailė- 
kite mūsų šį vakarą ir luktelėkite iki rytojaus. Lietus su- 
kliudys pramogoms, kurias mieloji de Lone, jūsų bičiulė, 
mums rengia parke. 

— Tai štai kodėl mes neturime malonumo matyti prie 
stalo tos žavios mokslingos damos!-— tarė markizas de 
Pompaduras.— Ji, vargšelė, aukojasi dėl mūsų malonumų, 
o mes ją užmirštame. Kokie mes nedėkingi! Išgerkim, Šol- 
je, į jos sveikatą! 

Ir Pompaduras pakėlė savo taurę; abatas de Šolje, še- 
šiasdešimtmetis būsimosios ponios de Stal gerbėjas, ne- 
gaišdamas pasekė jo pavyzdžiu. 

— Palaukite, palaukite,— sušuko Malezje, tiesdamas 
ranką su tuščia savo stikline į Sen-Ženestą.— Velniai rau- 
tų, aš taip pat noriu už ją išgerti! 


Man nepatinka tuštuma, draugai, 
Su tuštuma kovosiu dar ilgai! 

Su ja net susidurt man nemalonu — 
Ji visada man priešiškumą kelia. 

O kad jokių neliktų abejonių, 
Pripilki, Sen-Ženestai, man taurelę! 


Sėn-Ženestas paskubėjo išpildyti Malezje prašymą. Bet, 
statydamas butelį ant stalo, tyčia ar netyčia jis parvertė 
vieną žvakidę. Žvakės užgeso. Hercogienė, savo žvitrio- 
mis, gyvomis akimis viską stebėjusi, tučtuojau. išjuokė jo 
nerangumą. 

Matyt, abatas to ir telaukė, nes jis bematant atsigręžė 
į hercogienę diu Men ir tarė: 

— Žavingiausioji fėja, jūs be reikalo juokiatės iš mano 
nerangumo. Tai, ką jūs laikote nerangumu, iš tikrųjų tėra 
susižavėjimo duoklė jūsų nuostabiai gražioms akims. 

— Kaip, brangusis abate? Sakote — susižavėjimo duok- 
lė mano akims? 

— Šventa tiesa, didžioji fėja, — atsakė Sen-Ženestas,— 
aš taip pasakiau ir tai įrodysiu. 


Nors ir ne kokio; paklausykite poeto — 
Dangaus skliaute tiek daug šviesos palieta. 
O kam? Pasaulyje tamsu. Nušvinta 

Tiktai tada jis spindesiu puikiu, 

Kai pasirodo fėja mūs — Aminta 

Ir trykšta spinduliai iš jos akių. 


Tas grakštus madrigalas, be abejo, būtų buvęs pride- 
ramai įvertintas, jei, Sen-Ženestui skaitant paskutiniąją 
eilutę, ponia diu Men, kad ir kaip stengdamasi susilai- 
kyti, nebūtų garsiai nusičiaudėjusi; tad, dideliam Sen-Že- 
nesto nusiminimui, dauguma klausytojų neišgirdo galan- 
tiško eilėraščio finalo. Bet toji smailaliežuvių draugija nie- 
ko nenuleisdavo vėjais: kas vienam pakenkdavo, kitam 
išeidavo į gera. Vos tik hercogienė taip nelaiku nusičiau- 
dėjo, Malezje tuojau padeklamavo: 

Kai nusičiaudėjo mūs fėja, 

Ilgai apstulbęs aš stovėjau — 
Man teko laimė tik šiandieną, 
Tik šiandien aiškiai pamatyti, 
Kad mūs; didžiosios hercogienės 
Tokia nedidelė nosytėl 


Ekspromtas buvo toks vykęs, kad svečiai valandėlei 
nutilo, o paskui iš poezijos aukštybių nusileido į vulga- 
tiąją prozą. 

Kol truko ta protų dvikova, d'Armantalis nepratarė nė 
žodžio; jis naudojosi laisve, kurią jam davė tuščias lote- 
rijos bilietas, Tik retkarčiais tyliai pasikeisdavo kokia nors 
pastaba arba šypsniu su savo kaimynu Valefu. Nors kai 
kurie svečiai dėl visiškai suprantamų priežasčių ir buvo 
susikaupę, tačiau, kaip ir tikėjosi ponia diu Men, vaka- 
rienė įsivažiavo į tokias lengvas vėžes, kad pašaliniam 
stebėtojui sunku būtų buvę suvokti, jog keletą vakaro 
dalyvių riša sąmokslo gijos. Ar gražioji fėja Liudoviza 
prisivertė būti linksma, ar iš tikrųjų džiaugėsi, kad jos 
garbėtroškiškiems planams tiek nedaug trūksta, jog jie pa- 
virstų tikrove, bet, šiaip ar taip, ji vedė pokalbį prie stalo 
su nepakartojamu polėkiu, sąmoju ir nuostabiai linksmai. 

Malezje, Sent-Oleras, Šolje ir Sen-Ženestas, kaip mes ma- 
tėme, visaip stengėsi jai padėti. . 
Artinosi momentas, kada reikėjo kilti nuo stalo. Pro 
uždarytus langus ir praviras duris salę pasiekė neaiškūs 
muzikos garsai, liudiją, kad parke svečių laukia naujos 
pramogos. Pamačiusi, jog atėjo metas palikti salę, herco- 
gienė diu Men pranešė, kad vakar ji žadėjusi Fonteneliui 
stebėti, kaip užtekės Venera, o kadangi „Pasaulių“ au- 
torius šiandien jai atsiuntęs nuostabų teleskopą, ji kvie- 
čianti visus svečius pro šį prietaisą pažiūrėti į puikiąją 
planetą. Tas pranešimas buvo labai paranki dingstis mad- 
rigalui sukurti, ir Malezje negalėjo ja nepasinaudoti. Už- 
tat, atsiliepdamas į hercogienės pareikštą būkštavimą, kad 
Venera jau užtekėjo, Malezje sušuko: 
— O gražioji fėja, jūs geriau už visus žinote, kad mums 

nėra ko bijoti! 

Nakčia išeit į sodą gera 

Ir pasidžiaugti žvaigždėmis; 

Tik veltui ieškome Veneros — 

Juk nėr princesės su mumis! 

Bet jei paliks ji salę šviesią, 

Pas mus, į sodą atskubės, 

Venerą puikią paregėsim, 

Skaisti žvaigždė mums sužibės. 


Taigi vakarienė pasibaigė, kaip ir prasidėjo, Malezje 
eilėmis. Pasigirdo plojimai, ir, kai svečiai jau ėmė kilti 
nuo stalo, staiga Lagranž-Šanselis, iki tol nė žodžio nepa- 
sakęs, atsigręžė į hercogienę ir tarė: 

— Atleiskite, ponia, bet aš negaliu likti skolingas drau- 
gijai, nors iš manęs ir niekas nereikalauja apsimokėti. Aš, 
kaip sakoma, esu labai tvarkingas skolininkas, todėl noriu 
atsilyginti pilnutinai. 

— O, tikra tiesa!— sušuko hercogienė— Jūs, tur būt, 
norite mums pasakyti sonetą? 

— Visiškai ne. Burtai man lėmė sukurti odę. Ką gi, už 
tai galiu tik padėkoti likimui, nes aš nesugebėčiau kurti 
galantiškos poezijos, kuri šiandien madinga. Kaip jūs ži- 
note, ponia, mano mūza yra Nemezidė!, ir įkvėpimas man 


' Nemezidė—antikinėje mitologijoje keršto ir bausmės deivė. 

nenusileidžia iš dangaus, o ateina iš pragaro gelmių. Už- 
tat malonėkite paprašyti savo draugus man skirti truputį 
dėmesio, kurio jie per visą vakarą nešykštėjo kitiems. 

Užuot atsakiusi, hercogienė diu Men atsisėdo į savo 
vietą, ir svečiai pasekė jos pavyzdžiu. Valandėlę truko 
tyla, ir visų žvilgsniai su nerimu įsmigo į žmogų, kuris 
pats prisipažino, kad jo mūza buvo furija, o Hipokre- 
nė — Acheronas !. 

Taigi Lagranž-Šanselis atsistojo, niūri ugnis įsiplieskė jo 
akyse, lūpas perkreipė kandi šypsena, ir dusliu balsu, 
visiškai atitinkančiu jo žodžius, jis perskaitė eiles, kurios 
vėliau pasiekė Pale-Ruajalį ir išspaudė regentui iš akių 
pasipiktinimo ašaras. Tas ašaras matė Sen-Simonas. 


O jūs, oratoriai, kurių aistringas žodis 

Kadaise privertė liepsnoti tiek širdžių, 

Romėnams, graikams kelią pergalėn parodė, 

Du tironus prakeikė prakeiksmu rūsčiu, 

Įliekit man nuodų, tulžies karčios 

Pakirst pabaisai dar piktesnei už anuos. 

Kaip žemė jį nešioja! Vos sudėjęs bluostą, 

Piktus kėslus jis rezgė per naktis tamsias; : 

Savais darbais greit pasirodė, kas esąs — 

Jis žmones šalino savam kely į sostą. 

Ir — o piktadarys!— gardžiavos slapčiomis 

Žiauriais Medėjų kerštais, Kirkių pinklėmis. 

Tad nedrebėk, Charone, kai pirm laiko tau 

Filipas atsiunčia karališkų šešėlių, 

Per požeminę upę kelk juos kuo greičiau 

Ir perkelti naujų skubėki vėlei. 

Prarandam tiek žmonių! O sielvarte kartus! 

Ano pasaulio upė plakas į krantus. 

Iš nebežmoniškų darbų jis džiaugsmo semias 

Ir nepaliauja žengęs pragaro keliu, 

Tikėdamas užsispyrimu atkakliu 

Per nusikaltimus kai ką paglemžt šioj žemėj. 

Po brolio skuba brolis, vyras — po žmonos. 

O kurgi pasislėps jie nuo mirties nuožmios? 

Kaip amžinosios upės sraunumoje 

Vis verčias po bangos nauja banga rūsti, 

!Hipokrenė— šventas šaltinis Graikijoje, Helikono viršūnėje. 

Jis buvo laikomas mūzų įkvėpimo šaltiniu. Acheronas, kaip tikėjo 
senovės graikai,-— upė požemio karalystėje, pragaro kančių simbolis. 

Taip krenta sūnūs, ką tik tėvą apraudoję, 

Iš pasalų klastingos rankos pakirsti! 

Nė vieno smūgis neaplenks. Šiai pas dofiną 
Du sūnūs augo — mūsų paguoda paskutinė. .. 
Bet veikiai trūko Parkos siūlas: vienas mus 
Paliko. Greitai antro valanda išmuš. 


Suprask, karaliau! Juk tave svaigina 

Ir gyrių smilkalai, ir prabangumo vynas, 
Bet argi tu žinai, kas ruošia keršto puotą, 
Kas skina tavo giminę iš pasalų? 

Tai bendras hercogo — klasta jo rafinuota, 
Kaip hercogo paties... Verti bausmės abu. 
Atstumki išgamą! Tegu jį siaubas gena, 
Te su bendru jis slapstos, kur išmano, — 
Jų pražūtis tave išgelbės. Nevilty 
Gėdingas galas teištiks jį, kaip kadais 
Ištiko Mitridatą priešų apsupty,— 
Tekrinta, nusinuodijęs savais nuodais! 


Neįmanoma nusakyti įspūdžio, kurį padarė svečiams 
tos eilės, perskaitytos po Malezje ekspromtų, Sent-Olero 
madrigalų ir Šolje dainelių. Visi tylėdami susižvalgė, sa- 
kytum apimti siaubo, kad pasibaisėtinas šmeižtas, iki šiol 
slypėjęs tamsiose užuoglaudose, staiga atvirai stojo prieš 
juos. Net pati hercogienė diu Men, užvis labiausiai kalta, 
skleidžiant siaubingus gandus, išgirdusi odę, perbalo, tar- 
tum savo akimis ji būtų pamačiusi šlykščią šešiagalvę 
hidrą, purškiančią nuodus ir tulžį. Princas de Selamaras 
sumišo ir nežinojo, kaip jam derėtų elgtis, o kardinolas 
de Polinjakas drebančia ranka ėmė pešioti sutanos apy- 
kaklės nėrinius. 

Lagranž-Šanseliui baigus skaityti paskutiniąją strofą, 
visi atkakliai tebetylėjo, ir ta tyla negalėjo netrikdyti poe- 
to, nes ji iškalbingiau, negu bet kokie žodžiai, bylojo, 
kad jo poelgiui nepritaria net aršiausi regento priešai. 
Hercogienė diu Men atsistojo, visi svečiai ja pasekė ir 
įkandin jos išėjo į parką. 

Akmeninėmis plytomis išgrįstoje aikštelėje priešais pi- 
lies duris d'Armantalis, išėjęs į sodą paskutinis, netyčia 
stuktelėjo Lagranž-Šanselį, grįžtantį į salę nosinaitės, ku- 
rią ten pamiršo ponia diu Men. 

— Prašau atleisti, ponas ševalje, — tarė susierzinęs poe- 
tas ir įsmeigė į d'Armantalį mažytes, nuo tulžies pageltų- 
sias akutes, —ar tik neketinatęe iš netyčių mane sutraiš- 
kyti? 

— Taip, pone, — atsakė d'Armantalis, iš aukšto žiūrė- 
damas į Lagranž-Šanselį su tokiu pasišlykštėjimu, tarsi 
prieš jį būtų buvusi rupūžė ar gyvatė.— Tikrai aš taip 
ir padaryčiau, jeigu žinočiau, kad jus sutraiškysiu. 

Ir, paėmęs po ranka de Valefą, ševalje nulipo su juo 
į parką. 


|| 
GRENLANDIEČIŲ KARALIENĖ 


Jau per vakarienę buvo galima suprasti, kad šventė, 
kurios pradžią skaitytojai matė, iš rūmų salių persikels 
į parką, kur hercogienė diu Men, kaip visuomet, buvo 
paruošusi savo svečiams naujų siurprizų. Tr iš tikrųjų di- 
delis So rūmų parkas, kurį suprojektavo Lenotras Kolbe- 
rui, o paskui nupirko hercogas diu Menas, hercogienės rū- 
pesčiu buvo paverstas tikru pasakų kampeliu. Erdvūs 
prancūziški parkai su bukmedžių atžalynais, ilgomis liepų 
alėjomis, kukmedžių krūmais, kuriems sodininko žirklės 
suteikė rutulių, spiralių ir piramidžių formą, daug labiau 
tiko prašmatnioms šventėms su baletais mitologinėmis te- 
momis, buvusiais madingais, valdant Didžiajam karaliui, 
negu maži angliški parkai su nugrįstais takeliais ir hori- 
zontą užstojančiais kupliais medžiais. So parkas iš tiesų 
buvo karališkas. Viskas jame stulbino ir džiugino akį: dirb- 
tinės kūdros, pievutės žaisti su lankais, muštuko ir orasvy- 
džio aikštelės ir vidury ežero dunksąs Auroros paviljonas, 
taip vadinamas dėl to, jog iš čia paprastai būdavo duo- 
damas ženklas, kad jau brėkšta rytas ir kad svečiams me- 
tas skirstytis. 

Visi hercogienės diu Men vakaro dalyviai, išėję į aikš- 
telę priešais rūmus, apstulbo, kai pamatė aukštus medžius, 
tiesias gražias alėjas ir puikius bukmedžių atžalynus, ap- 
raizgytus girliandomis įvairiaspalvių žibintuvėlių, kurie 

tamsią naktį pavertė akinamai šviesia diena. Kažkur gro- 
jo orkestras, ir nuostabios muzikos garsai sklido parke. 
Staiga parko gilumoje pasirodė kažkokios keistos figūros 
ir į muzikos taktą ėmė artintis prie žiūrovų. Pamatę, kad 
plačia alėja slenka didžiuliai kėgliai, priešakyje žengia 
karalius, o gale ritasi rutulys, visi ėmė kvatoti. Kėgliai 
atėjo į akmens plytomis išgrįstą aikštelę, sustojo žaidimo 
pradžiai reikiama tvarka, grakščiai nusilenkė hėrcogienei 
diu Men ir, rutuliui pamažu teberiedant link jos kojų, 
užtraukė choru gailią dainą apie tai, kad jiems, nelaimin- 
giems, iki šiol likimas ne visada buvęs toks palankus, 
kaip muštukui, orasvydžiui ir žaidimui lankais, nes jie iš 
So parko buvę išguiti. Kėgliai prašė hercogienę atitaisyti 
šią skriaudą ir leisti jiems, kaip ir kitiems žaidimams, 
linksminti' kilnius gražiosios fėjos Liudovizos svečius. Ta 
graudi daina buvo parašyta devynių balsų kantatos forma 
su altų ir fleitos akompanimentu, taip pat boso partija 
solo, kurią dainavo rutulys. Kėglių choras padarė labai 
didelį įspūdį, nes buvo originalus ir dainavo virtuoziškai. 
Užtat visi svečiai parėmė jų prašymą, ir hercogienė diu 
Men jį patenkino. Ir tučtuojau, tarsi reikšdami savo 
džiaugsmą, pagal ženklą, kurį davė rutulys, tyliai apsisuk- 
damas aplink savo ašį, kėgliai pradėjo šokti, taip juokin- 
gai maivydamiesi ir taip komiškai linkčiodami galvas, 
kad baletas turėjo dar didesnį pasisekimą, negu jų daina. 
Hercogienė diu Men, labai patenkinta tuo spektakliu, krei- 
pėsi į kėglius, komiškai rodydama apgailestavimą, kad 
taip ilgai jų neįvertino, ir džiaugsmą, kad pagaliau su 
jais susipažino. Paskui, kaip Bičių karalienė, jiems sutei- 
kė „Kilmingojo kėglių žaidimo“ vardą, kad jie būtų lygia- 
verčiai savo varžovui „Kilmingajam žąsies žaidimui“. 

Kai tik kėgliams buvo suteikta ši malonė, jie bematant 
pasišalino, užleisdami vietą naujai spalvingai grupei, kuri 
jau artinosi pagrindine alėja. Tai buvo septynios į kailius 
susisupusios figūros su kailinėmis kepurėmis ant galvų. 
Jie oriai žengė paskui roges, pakinkytas dviem elniais. 
Viskas liudijo, kad čia šiauriečiai: iš tikrųjų tai buvo 
Grenlandijos pasiuntiniai, atvykę pas fėją Liudovizą. Prieš- 
akyje ėjo vyriausias pasiuntinys, apsivilkęs plačią manti- 
ją, pamuštą kiaunenomis, užsidėjęs lapinę kepurę su tri- 

mis uodegomis: dvi buvo nukarusios iš šonų, o vieni —- 
iš užpakalio. 

-Kai ta grupė prisiartino prie ponios diu Men, vyriau- 
sias pasiuntinys žemai nusilenkė ir visų savo kelionės 
draugų vardu tarė: 

— Ponia, grenlandiečiai savo tautos visuotinėje asamb- 
lėjoje nutarė išrinkti iš savo tarpo geriausius piliečius ir 
pasiųsti pas jūsų šviesiausiąją aukštenybę. Man teko gar- 
bė vadovauti šitiems pasiuntiniams, įpareigotiems visų 
grenlandiečių vardu jums pasiūlyti aukščiausiąją jų kraš- 
to valdžią. 

Užuomina buvo labai aiški ir drauge išreikšta tokia ne- 
užgaulia forma, kad pasigirdo visuotinis pritarimo mur- 
mesys, o gražiosios fėjos Liudovizos lūpose nušvito malo- 
ninga šypsena. Pasiuntinys, matyt, paskatintas palankumo, 
su kuriuo buvo sutikti jo žodžiai, kalbėjo toliau: 

— Kalbos pasiekia Grenlandiją tik labai retais atvejais, 
tačiau ir iki mūsų, gyvenančių tarp ledų ir sniegynų, pa- 
čiame pasaulio krašte, atėjo garsas apie jūsų šviesiausio- 
sios aukštenybės žavingumą, dorybes ir polinkius. Taip 
mes sužinojome, kad jūsų aukštenybė neapkenčia saulės. 

Ši nauja užuomina buvo sutikta su tokiu pat pritarimu 
ir įkarščiu, kaip ir pirmoji. Mat, regento devizas buvo 
saulė, o hercogienės — naktis. 

-— Ponia, — toliau kalbėjo pasiuntinys, — kadangi dievas, 
atsižvelgdamas į mūsų geografinę padėtį, buvo toks neiš- 
pasakytai geras — mums dovanojo šešis nakties mėnesius 
ir šešis prieblandos, mes jums siūlome atvykti pas mus, 
kad daugiau neregėtumėte jūsų nekenčiamos saulės. Norė- 
dami jums atsilyginti už tai, ko netenkate čia, mes jums 
siūlome Grenlandijos karalienės titulą. Esame įsitikinę, 
jog vien dėl to, kad jūs būsite pas mus, sužydės mūsų 
bėdina žemė ir jūsų išmintingi įstatymai sutramdys mūsų 
nepaklusnius protus. Mes pasirengę atsižadėti savo lais- 
vės, kuri mums ne tokia miela, kaip jūsų karališkasis vieš- 
patavimas. 

— Bet man atrodo,— tarė hercogienė diu Men, — kad 
karalystė, kurią jūs man siūlote, yra toli, o mane, prisi- 
pažinsiu, gąsdina tolimos kelionės. 

— Ponia, mes tikėjomės tokio atsakymo, — pareiškė vy- 
riausias pasiuntinys.— Būkštaudami, kad jūs būsite ne- 
paslankesnė už Mahometą ir nepanorėsite eiti pas kalną, 
mes, padedami garsaus burtininko, padarėme taip, kad 
kalnas ateis pas jus... Ei poliaus genijau,— sušuko pa- 
siuntinys, lazdele brėždamas ore kažkokius kabalistinius 
ženklus, — tegu visi išvysta mūsų naujosios valdovės 
rūmus! 

Tą pačią akimirką pasigirdo fantastiška muzika, ūka- 
nos, kuriose iki šiol skendėjo Auroros paviljonas, išsi- 
sklaidė, ir, tarsi mostelėjus burtininkei lazdele, blausus, 
lyg patamsėjęs, ežero vanduo staiga nušvito paslaptinga 
šviesa, panašia į mėnesieną. Ir apstulbę svečiai išvydo 
Grenlandijos karalienės rūmus, dunksančius ledo saloje; 
jų apačia buvo permatoma, o viršus apklotas sniegu. Į rū- 
mus buvo nutiestas tiltas, toks lengvas, kad atrodė, jog 
jis pastatytas iš plaukiančio debesies. Aidint svečių susi- 
žavėjimo šūksniams, vyriausias pasiuntinys paėmė vienam 
savo kelionės draugui iš rankų karūną ir uždėjo hercogie- 
nei ant galvos. Pasitaisiusi karūną tokiu didingu gestu, 
kad buvo galima pagalvoti, jog ji iš tikrųjų tik ką vai- 
nikuota, ponia diu Men sėdo į roges ir nuvažiavo link 
savo jūrų pilies. Paskui ji nuėjo per tiltą ir drauge su 
septyniais Grenlandijos pasiuntiniais dingo už vartų, pri- 
menančių angą į urvą, 0 sargyba sulaikė minią, neleis- 
dama jai sekti paskui karalienę į jos naująją buveinę. 
Tiltas tučtuojau išnyko, tarsi sumanus mašinistas būtų 
norėjęs parodyti, kad praeitis neturi nieko bendra su atei- 
timi; virš Auroros paviljono sutvisko fejerverko ugnys, 
simbolizuojančios grenlandiečių džiaugsmą, pamačius nau- 
jąją savo karalienę. 

Tuo metu tarnas įvedė hercogienę diu Men į labiausiai 
izoliuotą naujųjų jos rūmų kambarį. Septyni grenlandiečių 
pasiuntiniai nusiėmė kailines kepures ir pavirto princu 
de Selamaru, kardinolu de Polinjaku, markizu de Pompa- 
duru, grafu de Lavaliu, baronu de Valefu, ševalje d'Ar- 
mantaliu ir ponu de Malezje. O tarnas, kuris juos sutiko 
prie įėjimo, o paskui, rūpestingai užrakinęs visas duris, 
be ceremonijų prisijungė prie tos kilmingos draugijos, 
buvo ne kas kitas, kaip mūsų senas bičiulis abatas Brigo. 

Taigi viskas pagaliau atgavo savo tikrąjį pavidalą, ir 
šventė, nusimetusi, kaip ir grenlandiečių pasiuntiniai, mas- 
karadinį kostiumą, virto sąmokslininkų sueiga. 

— Ponai,— tarė hercogienė diu Men su jai būdingu gy- 
vumu,— negaiškime nė minutės: ilgas mūsų dingimas ga- 
li sukelti įtarimą! Kiekvienas privalo kuo greičiau papasa- 
koti, ką nuveikęs, kad būtų aišku, kokie mūsų reikalai. 

— Atleiskite, ponia, — tarė princas — bet jūs sakėte, 
kad išvien su mumis eina dar vienas žmogus, o aš jo čia 
nematau. Aš labai nusiminčiau, jei paaiškėtų, jog jis ne 
su mumis. 

— Jūs turite galvoje hercogą de Rišelje, tiesa?— pa- 
klausė hercogienė diu Men.— Taip, jis žadėjo atvažiuoti, 
bet, matyt, jam sutrukdė koks nuotykis ar pasimatymas. 
Teks apsieiti be jo. ž 

— Savaime suprantama, ponia,— atsakė princas,— kad 
turėsime apsieiti be jo, jeigu jis neatvyks; tačiau neslėp- 
siu nuo jūsų, kad tai mane labai nuliūdintų. Pulkas, ku- 
riam jis vadovauja, stovi Bajonoje, dėl to Rišelje mums 
būtų be galo naudingas. Užtat, hercogiene, malonėkite įsa- 
kyti, kad Rišelje. tučtuojau atvestų pas mus, jeigu tik jis 
atvyks. 

— Abate,— tarė hercogienė diu Men, atsisukdama į Bri- 
g0,— girdėjote? Įspėkite d'Avranšą. 

Brigo išėjo vykdyti gauto įsakymo. 

-— Atleiskite, ponas kancleri,— tarė d'Armantalis, kreip- 
damasis į Malezje,— bet, kiek žinau, prieš pusantro mėne- 
sio ponas de Rišelje griežtai atsisakė dėtis prie mūsų. 

— Tikrai taip, — patvirtino Malezje.— Mat, tuomet Ri- 
šelje buvo pavesta nuvežti mėlyną Šventosios dvasios or- 
dino juostą princui Asturijiečiui, ir tokiu momentu jis, 
aišku, nenorėjo gadinti santykių su regentu, nes kaip at- 
pildą už savo misiją tikėjosi gauti Auksinės vilnos ordi- 
ną. Bet nuo to laiko regentas spėjo persigalvoti: kadangi 
santykiai su Ispanija sugedo, jis nutarė kol kas ordino 
nesiųsti. O Rišelje, pamatęs, kad negaus Auksinės vilnos 
ordino, dabar ketina prisijungti prie mūsų. 

— Jūsų aukštenybės įsakymas perduotas kam reikia,— 
grįžęs pranešė abatas Brigo.— Jei hercogas de Rišelje pa- 
sirodys, jį tučtuojau atves čia, 

— Gerai,— tarė hercogienė.— O dabar sėskime už sta- 
lo ir pasikalbėkime apie mūsų reikalus. Lavali, pradėkite. 

— Ponia, — prabilo Lavalis,— kaip jūs žinote, aš buvau 
Šveicarijoje ir veikiau ten Ispanijos karaliaus vardu. Gri- 
zone man pavyko suagituoti pulką, kuris pasirengęs įženg- 
ti į Prancūziją, kai tik ateis metas. Tas pulkas apgink- 
luotas, viskuo aprūpintas ir laukia vien įsakymo žygiuoti. 

— Gerai, brangusis grafe, labai gerai!-— pagyrė herco- 
gienė.— Jeigu jūs manote, kad Monmoransi per žema va- 
dovauti pulkui, tai, laukdamas geresnio atpildo, vadovau- 
kite jūs. Patikėkite, šitaip greičiau gausite Auksinės vil- 
nos ordiną, negu nuvežęs į Ispaniją princui Šventosios 
dvasios ordiną. 

— Ponia, — atsakė Lavalis— jūsų valia mums įsakinėti 
bei skirti pareigas, ir jūsų nuolankiausias tarnas su dė- 
kingumu priims kiekvieną postą, kurį teiksitės jam pa- 
vesti, 

— O jūs, markize?— paklausė ponia diu Men, rankos 
mostu padėkojusi Lavaliui už atsakymą.— Ką jūs pa- 
darėte? 

— Vykdydamas jūsų aukštenybės įsakymą,— atsakė 
markizas de Pompaduras,— aš nuvažiavau į Normandiją 
ir ten rinkau bajorų parašus po protesto peticija. Atve- 
žiau jums trisdešimt aštuonis geriausių šeimų atstovų pa- 
rašus. 

Ir jis ištraukė iš savo kišenės popierių. 

— Žvilgtelėkite, ponia, štai peticija karaliui su pa- 
rašais. 

Hercogienė taip skubiai čiupo popierių, kad susidarė 
įspūdis, jog tą popierių ji plėšte išplėšė markizui de Pom- 
padurui iš rankų. Metusi žvilgsnį į peticiją, ji tarė: 

— Taip, taip, gerai padarėte, kad pridūrėte: „„Pasirašyta, 
nenurodant nei titulų, nei rangų“. Už tai niekas nebars. 
Taip, čia jau negalimi kokie nors ginčai dėl vyresnumo. 
Puiku. Pasirašė Gijomas Aleksandras de Vje-Ponas, Pjeras 
Ana Mari de Lapajetri, de Bofremonas, de Latur-Diupenas, 
de Šatijonas. .. Taip, jūsų teisybė — čia ne šiaip sau gar- 
sių žmonių, o ištikimiausių Prancūzijos sūnų vardai. Ačiū, 
markize, jūs puikiai atlikote savo misiją, ir mes to neuž- 
miršime. Ateis diena, kada jums bus patikėta ne misija, 

bet ambasada. O jūs, ševalje,— atsigręžusi į d'Armanta- 
li, paklausė hercogienė su ta žavinga šypsena, prieš ku- 
rią, kaip ji žinojo, buvo neįmanoma atsispirti. 

— Aš?— pakartojo klausimą ševalje— Jūsų aukšteny- 
bei įsakius, aš išvykau į Bretanę. Nante atplėšiau voką ir 
sužinojau, ką turiu veikti. į 

— Toliau?— gyvai paklausė hercogienė. 

— Aš atlikau savo užduotį taip pat sėkmingai, kaip po- 
nai de Lavalis ir de Pompaduras. Štai ponų de Mon-Lui, 
de Bonamuro, de Pon-Kale ir de Roan-Soldiu pasižadėji- 
mai. Tegu tik pasirodo prie mūsų krantų Ispanijos eskad- 
ra, ir visa Bretanė sukils. 

— Štai matote, prince!— sušuko hercogienė, kreipda- 
masi į Selamarą. Jos balse skambėjo garbėtroškos džiaugs- 
mo gaidelės— Visi mus palaiko! 

— Taip, — atsakė princas.— Bet šitos keturios pavardės, 
nors ir labai įtakingos, — dar ne visa Bretanės bajorija. 
Būtų ne mažiau svarbu palenkti į savo pusę tokias šei- 
mas, kaip: Lagerš-Sent-Amano, Bua-Davi, Larošfuko-Gond- 
talio ir, sakysim, Dekuro arba d'Ere. 

— Ir šitai jau padaryta, prince,— tarė d'Armantalis.— 
Štai jų laiškai, paklausykite. 

D'Armantalis išsiėmė iš kišenės pundelį laiškų, porą ar 
trejetą išlankstė ir balsiai perskaitė: 

— „Esu labai sujaudintas jos aukštenybės man parody- 
to dėmesio ir, kai bus sušaukta Generalinių luomų asamb- 
lėja, prijungsiu savo balsą prie visos bajorijos balsų; 
ta bajorija įrodys savo atsidavimą jos aukštenybei. Mar- 
kizas Dekuras.“ 

— „Jeigu turiu šiokią tokią įtaką savo provincijoje ir 
man rodoma truputis pagarbos, tai panaudosiu šitai, kad 
įtikinčiau visus, koks teisingas reikalas, kuriam pasišven- 
tė jos aukštenybė. Laroštuko-Gondralis.“ 

— „Jeigu jūsų reikalo sėkmę lemia septynių ar aštuo- 
nių šimtų bajorų parama, tai drįstu jūsų aukštenybę pa- 
tikinti, kad jis būtinai laimės. Turiu garbę dar kartą jums 
patvirtinti, jog padarysiu visa, kas mano galioje, kad jūsų 
aukštenybės sumanymai būtų įgyvendinti. Grafas d'Ere.“ 

— Na, prince,— sušuko ponia diu Men,— dabar jau pa- 
siduodate? Žiūrėkite, be tų trijų, va dar Lavogiujono, Bua- 

Davi, Fiume laiškai. Štai jums, ševalje, mano dešinioji 
ranka, kuri laikys plunksną. Šios rankos paspaudimas te- 
būnie jums laidas, jog tą dieną, kai jos parašas pasida- 
rys karališkuoju parašu, jums nieko nebus atsakyta. 

— Dėkoju, ponia,— atsakė d'Armantalis, pagarbiai pa- 
lietęs lūpomis ištiestą ranką, — bet ta ranka jau ir taip man 
davė daugiau, nei esu nusipelnęs, ir, kai laimės jūsų rei- 
kalas ir jūsų aukštenybė užimsite jums teisėtai priklau- 
sančią vietą, aš jausiuosi taip dosniai atlygintas, kad dau- 
giau nieko netrokšiu. 

— O dabar, Valefai, jūsų eilė — toliau kalbėjo herco- 
gienė.— Jus mes palikome pabaigai, kadangi jūs turėjote 
visų svarbiausią įpareigojimą. Jei aš teisingai supratau 

„tuos ženklus, kuriais mes pasikeitėme pėr vakarienę, jūs 
nesate nepatenkintas jo didenybe Ispanijos karaliumi, 
tiesa? 

— Ką pasakytumėte, jūsų aukštenybe, jeigu jums įteik- 
čiau laišką, parašytą paties jo didenybės Pilypo ranka? 

— Ką pasakyčiau, gavusi laišką, parašytą jo didenybės 
ranka? Pasakyčiau, kad to niekuomet nė tikėtis nebūčiau 
drįsusi. 

— Prince,— tarė Valefas, duodamas laišką de Selama- 
rui,— ar jūs pažįstate jo didenybės karaliaus Pilypo V ra- 
šyseną? Patvirtinkite jos aukštenybei, kad tas laiškas nuo 
pradžios iki galo parašytas Ispanijos karaliaus ranka, 

— Taip, nuo pradžios iki galo,— patvirtino de Selama- 
ras, linktelėjęs galvą, — nuo pradžios iki galo, tikra tei- 
sybė. 

— O kam adresuotas tas laiškas? — paklausė hercogie- 
nė diu Men, jį imdama princui iš rankų. 

— Liudvikui XV, ponia, — atsakė de Valefas. 

— Labai gerai!-— tarė hercogienė.— Mes perduosime tą 
laišką jo didenybei per maršalą de Vilrua. Na ką gi, 
perskaitykime, ką rašo Pilypas V. 

Ir, nors karaliaus rašysena buvo sunkiai įskaitoma, po- 
nia diu Men skubiai perskaitė štai ką: 

— „Eskurialas, 1718 metų kovo 16-oji.! 


! Tas laiškas, esąs užsienio reikalų ministerijos archyvuose, iš tik- 
rųjų parašytas Pilypo V ranka (aut. past.). 


218 


Nuo to laiko, kai apvaizda mane pasodino į Ispanijos 
sostą, aš niekada neužmiršau priedermių, kurias man už- 
dėjo mano kilmė: nė vienai akimirkai nesiliauju galvojęs 
apie šviesaus atminimo Liudviką XIV. Mano ausyse ir 
dabar skamba žodžiai, kuriuos pasakė didysis karalius, kai 
mes skyrėmės. Jis mane pabučiavo ir tarė: „Pirėnų nebė- 
ra!" Jūsų didenybė — vienintelė mano vyresniojo brolio 
atžala (dar ir dabar raudu dėl jo mirties). Aukščiausiojo 
valia jūs paveldėjote valdžią didžiulei monarchijai, ku- 
rios šlovė ir interesai man bus brangūs iki paskutinio ma- 
no atodūsiė. Mano širdis kupina meilės jums, aš niekuomet 
ir nieku būdu neužmiršiu savo pareigos jūsų didenybei, 
savo tėvynei, savo mirusio senolio atminimui. 

Mano brangūs ispanai, kuriuos aš švelniai myliu, ne- 
abejoja dėl mano jausmų ir nepavydi manęs Prancūzijai, 
nes puikiai supranta, kad mūsų sąjunga — jų gerovės pa- 
matas. Man teikia džiaugsmo viltis, kad mano asmeniniai 
interesai, kaip ir anksčiau, brangūs nacijai, kuri mane pa- 
gimdė, ir kad jos kilmingieji bajorai, pralieję tiek kraujo, 
kol apgynė tuos interesus, visada išsaugos meilę karaliui, 
kuris didžiuojasi, jog už daug ką skolingas Prancūzijos 
bajorams ir yra iš jų kilęs. .."— Čia apie jus, ponai, — stab- 
telėjusi tarė hercogienė diu Men ir gracingu rankos mos- 
tu pervedė susirinkusius. Paskui, baisiai nekantraudama, 
ji vėl įniko skaityti — „O kaip gali žiūrėti jūsų pavaldi- 
niai į sąjungą, nukreiptą prieš mane arba, stačiai sakant, 
prieš jus patį?! Nuo to laiko, kai ištuštėjęs jūsų iždas 
neįstengia padengti einamųjų taikos meto išlaidų, jūsų 
didenybę nori priversti sudaryti sąjungą su mirtinu mano 
priešu? ir pasiųsti kariuomenę prieš mane, jeigu atsisaky- 
siu atiduoti erchercogui Siciliją. Aš niekuomet nesutiksiu 
su šitokiomis sąlygomis, nes još man visiškai nepriimti- 
nos. Dabar negvildensiu planuojamos sąjungos pražūtingų 
pasekmių. Aš tik primygtinai jus prašau, jūsų didenybe, 
negaištant sušaukti savo karalystės Generalinius luomus, 
kad jie apsvarstytų tą žingsnį, galintį turėti labai rimtų 
pasekmių." 


! Turima galvoje keturių valstybių sutartis, kurią Diubua parvežė 
iš Londono (aut. past.). 
2 Imperatoriumi (aut. past.). 

— Šušaukti Generalinius luomus! ..— burbtelėjo kardi- 
nolas de Polinjakas. 

— Ką jūsų šventenybė nori pasakyti dėl Generalinių 
luomų?— nekantriai pertraukė kardinolą hercogienė diu 
Men.— Šitam žingsniui gresia nelaimė negauti jūsų pri- 
tarimo? 

— Aš nei pritariu, nei smerkiu, ponia — atsakė kardi- 
nolas.— Tik prisimenu, kad Generaliniai luomai buvo su- 
šaukti Lygos laikais ir kad Pilypui II tat neišėjo į naudą. 

— Laikai ir žmonės nuo to meto pasikeitė, ponas kar- 
dinole!-— karštai gynė savo nuomonę hercogienė diu 
Men.— Dabar ne 1594-ieji, o 1718-ieji. Pilypas II buvo 
flamandietis, o Pilypas V — prancūzas. Pasekmės negali 
būti tokios pat, nes priežastys skirtingos. Atleiskite, po- 
nai. ..— Ir hercogienė diu Men skaitė laišką toliau:— „Aš 
kreipiuosi į jus su šituo prašymu vardan mūsų kraujo gi- 
minystės, vardan didžiojo karaliaus, jūsų prosenelio ir ma- 
no senelio, vardan mano ir jūsų šalies tautų. Atėjo va- 
landa išgirsti prancūzų nacijos balsą. Reikia, kad pati na- 
cija pasakytų, ką ji galvoja. Reikia sužinoti, ar ji nori 
mums paskelbti karą. Kadangi dėl jos interesų ir dėl jos 
garbės aš pasirengęs rizikuoti savo gyvybe, drįstu tikėtis, 
jog jūs nedelsdami atsakysite į mano pasiūlymą. Tegu 
asamblėja, kurią jus prašau sušaukti, pastoja kelią nelai- 
mėms, galinčioms mus užgriūti; Ispanijos jėgos tegu bū- 
na panaudotos tik Prancūzijos didybei palaikyti ir jos 
priešams nužeminti, o aš visas savo jėgas skirsiu vien 
tam, kad įrodyčiau jūsų didenybei širdingą ir karštą mei- 
lę, kurią jums jaučiu.“ 

-— Na, ponai, ką jūs apie tai pasakysite? Ar jo kata- 
likiškoji didenybė galėjo mums padaryti dar daugiau?— 
paklausė ponia diu Men. 

— Jo didenybė galėjo pridėti prie šio laiško raštą 
Generaliniams luomams, — atsakė kardinolas.— Toks raš- 
tas, jei tiktai karalius būtų teikęsis jį parašyti, be abejo- 
nės, turėtų didelę įtaką pasitarimo eigai. 

— Štai tas raštas, — tarė princas de Selamaras, imdamas 
iš kišenės popierių. 

— Kaip, prince?— sušuko kardinolas.-— Ką jūs sakote? 

— Aš sakau, kad jo katalikiškoji didenybė buvo tokios 
pat nuomonės, kaip ir jūsų eminencija; užtat karalius tei- 
kėsi man perduoti šį raštą kaip priedą prie laiško, kurį 
atvežė baronas de Valefas. 

— Vadinasi, dabar mums nieko netrūksta!-—- sušuko her- 
cogienė diu Men. 

— Mums trūksta Bajonos,— tarė princas de Selamaras, 
palingavęs galvą.— Bajona — Prancūzijos vartai! 

Tą akimirką pasirodė d'Avranšas ir pranešė, kad atvy- 
ko hercogas de Rišelje. 

— O dabar, prince, mums jau iš tikrųjų nieko netrūks- 
ta, — juokdamasis tarė markizas de Pompaduras, — nes štai 
žmogus, kurio rankose tų vartų raktas. 


IV 
HERCOGAS DE RIšELJE 


— Pagaliau!-— sušuko hercogienė, pamačiusi įeinant Ri- 
šelje.— Čia jūs, ponas hercoge?. . Va susipažinkite su ši- 
tais laiškais ir žinosite tiek pat, kiek ir mes. 

— O, tegu jūsų aukštenybė man atleidžia, — atsakė Ri- 
šelje,— bet aš neskaitau netgi tų laiškų, kurie man adre- 
suoti... Klausykite, Malezje, jūsų tokia šviesi galva, iš- 
dėstykite man trumpai, kas čia parašyta. 

— Prašau, hercoge,— tarė Malezje— Va šituose laiš- 
kuose Bretanės bajorų pasižadėjimai paremti jos aukšte- 
nybės teises. 

— Labai gerai! 

— O šitame popieriuje — bajorijos protestas. 

— O, duokite man tą popierių. Aš irgi protestuoju. 

— Bet jūs net nežinote, prieš ką tas protestas. 

— Nesvarbu, vis tiek protestuoju. 

Ir, paėmęs popierių, jis pasirašė po Gijomo Antuano 
de Šateliu pavarde, kuri buvo paskutinė. 

— Tegu rašosi, ponia, — tarė Selamaras hercogienei— 
Turėti Rišelje parašą visada pravartu. 

— O koks čia laiškas? — paklausė hercogas, rodydamas 
pirštu Ispanijos karaliaus raštą. 

— Tas laiškas, — tarė Malezje,— parašytas paties kara- 
liaus Pilypo V ranka. 

— Jo katalikiškosios didenybės rašysena dar biauresnė, 
negu mano!-— sušuko Rišelje.— Šitai man patinka. O Ra- 
fe sako, kad biauresnės už mano niekur nerasi. 

— Nors laiškas ir prasta rašysena parašytas, vis dėlto 
jame yra puikių naujienų, — tarė ponia diu Men.— Tai 
prašymas, adresuotas Prancūzijos karaliui, sušaukti Gene- 
ralinius luomus, kad nebūtų sudaryta keturių valstybių .są- 
junga. 

— Ak, šit kaip!— tarė Rišelje.— O ar jūsų aukštenybė 
tikra, kad Generalinių luomų nutarimas bus palankus? 

— Štai bajorijos peticija. Kardinolas atsako už dvasi- 
ninkiją. Lieka tik armija. 

— Aš imuosi armijos, — tarė Lavalis.— Turiu dvidešimt 
dviejų pulkininkų pasirašytus tuščius blankus. 

— Pirmučiausia aš laiduoju už savo pulką, — tarė Rišel- 
je, — o kadangi jis stovi Bojonoje, gali mums labai pasi- 
tarnauti. į 

— Taip,— pritarė de Selamaras,— mes juo pasikliau- 
jame. Bet girdėjau, kad norima jį perkelti kitur? 

— Rimtai? 

— Visiškai rimtai. Jūs pats suprantate, hercoge, jog 
reikia viską daryti, kad taip neatsitiktų. 

— Žinoma, ir tučtuojau! Duokite popieriaus, rašalo. .. 
Parašysiu hercogui de Bervikui. Niekam neatrodys keista, 
kad dabar, laukiamos kampanijos išvakarėse, aš jo prašau 
manęs nenušalinti nuo karo veiksmų teatro. 

Hercogienė diu Men pati suskato paduoti Rišelje po- 
pieriaus ir plunksną. 

Hercogas jai nusilenkė, paėmė plunksną ir parašė laiš- 
ką, kurį mes čia pateikiame be jokių pakeitimų: 

„Hercogui de Bervikui, Prancūzijos perui ir maršalui.! 

Pone, mano pulkas gali būti mestas į kautynes vienas 
iš pirmųjų; užtat jis turi kaip reikiant pasiruošti, tačiau 
jis to negalės padaryti, jeigu jam teks keltis į kitą vietą. 

! Hercogas de Bervikas buvo paskirtas karaliaus armijų vyriau- 
siuoju. vadu tam atvejui, jei prasidėtų karo veiksmai, ir tą paskyrimą 


priėmė, nors Pilypas V jam suteikė Ispanijos grando titulą, jį padarė 
hercogu ir- apdovanojo Aukso vilnos ordinų (gut. pąsi.). 


222 


Turiu garbę jūs maldauti, pone, kad paliktumėte pulką 
Bajonoje iki gegužės pradžios, kada pasiruošimas bus baig- 
tas, ir prašau priimti mano patikinimą, jog jus gerbiu, 
ir mane laikyti jūsų nuolankiu tarnu. 

Hercogas de Rišelje.“ 


— Dabar, ponia, prašom perskaityti — tarė Rišelje, pa- 
duodamas hercogienei diu Men laišką.— Šios atsargumo 
priemonės dėka pulkas nepajudės iš Bajonos. 

Hercogienė paėmė laišką, perskaitė ir padavė savo kai- 
mynui, o šis sekančiam; tokiu būdu laiškas netruko apeiti 
stalą. Laimei, hercogo bičiuliai buvo per daug žymūs žmo- 
nės, kad kreiptų dėmesį į tokius menkniekius, kaip viena 
kita rašybos klaida. Tik Malezje, kuris perskaitė laišką 
paskutinis, negalėjo iškęsti truputį nepasišaipęs. 

— A, ponas poete,— sušuko Rišelje, supratęs, kame šuo 
pakastas,— jūs iš. manęs juokiatės. Matyt, per nelaimę 
būsiu užgavęs tą juokingą pamaivą, vadinamą ortografija. 
Bet ko jūs norite, aš esu bajoras, ir tėvai mane užmiršo 
išmokyti prancūzų kalbos; jie manė, kad už tūkstantį pen- 
kis šimtus livrų metams galėsiu pasisamdyti tarną, kuris 
rašys už mane laiškus ir kurs eiles. Taip ir yra. Tačiau šitai, 
brangusis Malezje, man nesukliudys pasidaryti akademi- 
jos nariu anksčiau ne tik už jus, bet ir už Volterą. 

— O kalbą, kurią turėsite pasakyti, stodamas į akade- 
miją, jums taip pat parašys tarnas? 

— Tą kalbą jis jau rašo, ponas kancleri. Ir jūs įsitikin- 
site, kad ji bus ne blogesnė už tas, kurias sukūrė mano 
pažįstami akademikai. 

— Hercoge,— tarė ponia diu Men, — jūsų priėmimas 
į akademiją bus tikriausiai labai įdomus įvykis, ir aš pa- 
žadu jau rytoj pasirūpinti vietą akademijos salėje tai įžy- 
miai dienai. Bet šį vakarą mums rūpi kiti reikalai. Taigi 
grįžkime, kaip ir ponia Dezuljer, prie mūsų avinų. 

— Jeigu jūs, puikioji hercogiene, būtinai norite pasida- 
ryti piemene, kalbėkite, aš jūsų klausau. Ką jūs nutarėte? 

— Jau sakėme, kad su šitais dviem laiškais ketinamę 
paveikti karalių, kad jis sušauktų Generalinius luomus. 
O kai Generaliniai luomai bus sušaukti, mes, iš anksto 

užsitikrinę bajorijos, dvasininkijos ir armijos paramą, nu- 
versime regentą ir vietoj jo Prancūzijos valdovu paskit- 
sime Pilypą V. 

— O kadangi Pilypas V negali palikti Madrido, jis 
mums duos labai plačius įgaliojimus, ir vietoj jo mes val- 
dysime Prancūziją... Ką gi, visai neblogai sugalvota! Bet 
juk Generaliniai luomai gali būti sušaukti tiktai karaliaus 
įsakymu. 

— Karalius pasirašys tą įsakymą,— atsakė ponia diu 
Men. 

—- Pasirašys be regento žinios?— paklausė Rišelje. 

— Taip, be regento žinios. 

— Tur būt, Frežiu vyskupui pažadėjote kardinolo man- 
tiją. 

— Ne, bet Vilrua pažadėsiu grando titulą ir Auksinės 
vilnos ordiną. 

— Bijau, ponia hercogiene,— tarė princas de Selama- 
ras, — jog to gali būti per maža, kad maršalas ryžtųsi to- 
kiam atsakingam žingsniui. 

— Tam žingsniui reikia palenkti ne maršalą, o jo žmoną. 

— Jūs man pakišote nuostabią mintį!— sušuko Rišel- 
je.— Šitai aš padarysiu. 

— Jūs?— nustebo hercogienė. 

— Taip, aš, ponia,— atsakė Rišelje.— Jūs turite savo 
korespondenciją, o aš — savo. Dabar išklausiau septynis 
ar aštuonis laiškus, jūsų gautus šiandien. Malonėkite, jū- 
sų aukštenybe, perskaityti vieną laišką, mano gautą vakar. 

— Ar tą laišką man vienai permesti akimis, ar skaityti 
balsiai? 

—- Manau, kad čia esantys žmonės moka saugoti pa- 
slaptį, — tarė Rišelje, ramiai nužvelgdamas visus. 

— Drįstu tikėtis, — atsakė hercogienė— be to, padėtis 
tokia rimta... 

—- Skaitykite, hercogiene. 

Hercogienė paėmė laišką ir balsiai perskaitė: 

— „Ponas hercoge, aš ištesėjau savo žodį: mano vyras 
rytoj išvyksta į kelionę, apie kurią jums esu kalbėjusi. 
Vienuoliktą valandą ryto aš jūsų lauksiu savo namuose. 
Turėkite galvoje, jog ryžausi tokiam žingsniui vien dėl 
to, kad ponas Vilrua man nusikalto. Imu baimintis, ar tik 

neteks jus įpareigoti jį nubausti. Taigi ateikite sutartu 
laiku — noriu įsitikinti, jog manęs per daug nesmerkiate, 
kad jums atidaviau pirmenybę, o ne savo teisėtam ponui 
ir valdovui...“ 

— Ak, atleiskite, hercogiene, atleiskite man už išsi- 
blaškymą — visai ne tą laišką norėjau jums parodyti, jį 
aš gavau užvakar. Prašau, štai vakarykštis. 

Hercogienė diu Men paėmė iš Rišelje kitą laišką ir vėl 
pradėjo skaityti: 

—- „Mano brangusis Armanai...“ O čia ar tikrai tas 
laiškas? Ar vėl neapsirikote?-— paklausė hercogienė, atsi- 
gręždama į Rišelje. 

— Ne, jūsų aukštenybe, šį kartą neapsirikau. 

Hercogienė vėl ėmė skaityti: 

— „Mano brangusis Armanai! Jūs pasidarote auksabur- 
niu prokuroru, kai kaltinate poną de Vilrua. Aš juk būti- 
nai turiu išpūsti jūsų talentus, kad galėčiau pateisinti 
savo silpnumą. Mano širdis — teisėjas, kuriam rūpi, kad 
jūs laimėtumėte bylą. Ateikite rytoj, ir mes diskutuosi- 
me toliau; aš jums duosiu audienciją ant teisėjo kated- 
ros,— rodos, taip vakar pavadinote mano sofą !." 

— Ir jūs nuėjote? 

— Suprantama, ponia. 

— Vadinasi, hercogienė. .. 

— ...padarys, manau, viską, ko mes norėsime; o ka- 
dangi ji gali priversti savo vyrą padaryti viską, ko ji 
nori, mes gausime karaliaus įsakymą dėl Generalinių luo- 
mų sušaukimo, kai tik maršalas grįš. 

— Kada jis grįš? 

— Po savaitės. 

— Vadinasi, mes galime jumis pasikliauti? 

— Aš visas atsidedu mūsų reikalui. 

— Ponai, — tarė hercogienė diu Men, — jūs girdėjote, ką 
sakė Rišelje. Kiekvienas dirbkime toliau savo darbą. Jūs, 
Lavali, agituokite armiją. Jūs, Pompadurai, bajorus. Jūs, 


! Tikimės, kad skaitytojai, turėdami omenyje, jog mes rašome ro- 
maną, mums dovanos už visas smulkmenas, kurios, beje, būtinos veiks- 
mui vystyti. Be to, visos šios istorinės, neišgalvotos smulkmenos ir 
laiškai, pateikti čia be jokių iškraipymų, galimas dalykas, bus verti 
dėmesio (aut. pasi.). 

kardinole, dvasininkiją. O hercogas de Rišelje tegu spau- 
džia ponią de Vilrua. į 

— Kada mes vėl susitiksime?— paklausė de Selamaras. 

— Tai priklausys nuo aplinkybių, — atsakė hercogie- 
nė.— Bet nesirūpinkite, jei neturėsiu laiko jūsų perspėti 
iš anksto, pasiųsiu pas jus tą pačią karietą ir tą patį ve- 
žėją, kuris andai atvežė jus į Arsenalą. Ponai, — toliau kal- 
bėjo hercogienė,— mes sėdime čia gal jau pusantros va- 
landos, manau, pats metas grįžti į parką, jei nenorime, 
kad būtų per daug kalbama apie mūsų dingimą. Be to, 
pakrantėje mūsų laukia vargšė Nakties fėja, kuri turi 
mums pareikšti savo dėkingumą, kad ją vertiname labiau, 
negu saulę; būtų nemandaguų, jeigu verstume fėją dar 
ilgiau laukti. 

— Vis dėlto, jūsų aukštenybei leidus, — tarė Lavalis,— 
aš jus dar valandėlę sugaišinsiu, noriu papasakoti, kokio- 
je keblioje padėtyje atsidūriau. 

— Pasakokite, grafe, — tarė hercogienė.— Ką jūs turi- 
te galvoje? 

— Mūsų prašymus, protestus, deklaracijas... Kaip jūs 
prisimenate, mes kalbėjome, kad visus tuos dokumentus 
duosime atspausdinti darbininkams, kurie nemoka skai- 
tyti. 

— Na ir kas? 

— Tai va, aš nupirkau spausdinimo stakles ir pastačiau 
jas vieno namo už Val-de-Graso bažnyčios rūsyje. Pasam- 
džiau mums reikalingų darbininkų, ir iki šiol, kaip jūsų 
aukštenybė jau galėjotė įsitikinti, viskas klostėsi sklan- 
džiai. Bet ar spausdinimo staklių trinksėjimas pakišo kai- 
mynams mintį, kad mūsų žmonės kala netikrus pinigus, 
ar kas kita atsitiko, šiaip ar taip, į namą atvyko poli- 
cija. Laimei, spėta sustabdyti darbą ir lova užstumti 
liuką — įėjimą į rūsį, taigi Vuaje d'Aržansono sekliai nie- 
ko nepamatė. Pagalvojęs, kad jie ir vėl gali apsilankyti, 
aš pabūgau liūdnų pasekmių; tučtuojau, dar policijos pė- 
doms neataušūs, atleidau darbininkus, liepiau užkasti stak- 
les ir visus atspaudus nugabenti pas mane. 

— Ir gerai padarėte, grafe!— sušuko kardinolas de Po- 
linjakas. š 

— Taip, bet ką mes toliau darysime?— paklausė herco- 
gienė diu Men. 

— Atgabenkite stakles pas mane, — pasiūlė markizas de 
Pompaduras. 

— Arba pas mane, — tarė de Valefas. 

— Ne, ne,— prieštaravo Malezje,— spausdinimo staklės 
baisiai pavojingas daiktas, tarp darbininkų gali atsirasti 
šnipas, ir tuomet viskas žuvę. Be to, ne kažkiek mums 
liko spausdinti. 

— Taip, — pritarė Lavalis,— svarbiausia jau padaryta. 

— Tuomet,— toliau kalbėjo Malezje,— mums reikia su- 
siieškoti sumanų, kuklų ir patikimą perrašinėtoją, kuris, 
gavęs gerą sumą pinigų, tylėtų kaip žuvis. 

— Žinoma, tai būtų daug saugiau, — sušuko kardinolas 
de Polinjakas. ) 

— Taip, bet kur rasti tokį perrašinėtoją?— paklausė 
princas de Selamaras.— Jūs patys suprantate, kad tokiam 
svarbiam darbui baisu imti pirmą pasitaikiusį. 

— Jeigu aš drįsčiau. ..— tarė abatas Brigo. 

— Drįskite, abate, drįskite,— paragino hercogienė diu 
Men. 

— Galėčiau pranešti, kad turiu tinkamą žmogų. 

— Juk aš jums sakiau, kad abatas aukso žmogus!— su- 
šuko markizas de Pompaduras, 

— Bet ar jis iš tikrųjų toks, kokio mums reikia?— pa- 
siteiravo kardinolas de Polinjakas. 

— Jūsų eminencija, tinkamesnį stačiai sunku įsivaiz- 
duoti. Tai tikra rašymo mašina, kuri viską rašys ir nieko 
neskaitys. 

— Be to, dar didesnio atsargumo dėlei svarbiausius do- 
kumentus galime rašyti ispanų kalba, — tarė princas, — ka- 
dangi jie skiriami katalikiškajai didenybei. Šitai mums 
duos dvigubą naudą: teksto perrašinėtojas dokumentų ne- 
supras, ir tat mums bus dingstis jam mokėti brangiau, o jis 
net neįtars, kokie svarbūs tie popieriai. 

— Tuomet, prince, turėsiu garbę atsiųsti tą žmogų pas 
jus. 

— Ne, ne,— tarė de Selamaras,— jam negalima per- 
žengti Ispanijos pasiuntinybės slenksčio. Viskas turi būti 
daroma per tarpininkus. 

— Gerai, gerai, visa tai mes sutvarkysime,— įsiterpė 
ponia diu Men.— Svarbiausia, kad žmogų radome. Brigo, 
ar jūs atsakote už jį? 

— Taip, ponia. 

— Tai ir viskas, ko man reikia. Dabar,— toliau kalbėjo 
hercogienė— galime skirstytis. Ponas d'Armantali, pra- 
šau man duoti ranką. 

Ševalje negaišdamas įvykdė, ką liepė ponia diu Men; 
hercogienė, iki šiol neturėjusi galimybės jam skirti dau- 
giau dėmesio, negu kitiems, dabar pasinaudojo proga, kad 
pareikštų savo padėką už narsą, kurią tas parodė Gerųjų 
vaikų gatvėje, ir už sumaniai atliktą misiją Bretanėje. 

Prie paviljono vartų Grenlandijos pasiuntiniai, vėl virtę 
paprastais So pilies svečiais, pamatė laivelį su Prancūzi- 
jos ir Ispanijos vėliavomis, kuris turėjo juos nugabenti 
į krantą, nes tilto jau nebuvo. Ponia diu Men pirmoji įlipo 
į laivelį ir greta pasisodino d'Armantalį, palikusi Malezje 
šnekučiuotis su Rišelje ir Selamaru. Netrukus pasigirdo 
muzika, ir laivelis ėmė plaukti kito kranto link. 

Kaip hercogienė buvo minėjusi, ant kranto jų laukė 
Nakties fėja, apsirengusi ilga juodo gazo suknia, išsiūta 
žvaigždėmis. Nakties fėją supo dvylika pažų, vaizduojan- 
čių dvylika valandų. Kai tik laivelis ėmė artėti prie kran- 
to, fėja ir valandos uždainavo kantatą. Kantata prasidėjo 
trumpa choro dainuojama įžanga, paskui sekė Nakties 
fėjos arija, po jos vėl skambėjo choras. Kantata buvo 
tokia nuostabiai graži ir taip puikiai dainuojama, kad visi 
laivelyje atsigręžė į Malezje, nepakeičiamą švenčių 
linksmybių tvarkytoją, ir jį pasveikino su šia pramoga. 
Tik vienas d'Armantalis krūptelėjo, išgirdęs pirmuosius 
Nakties arijos garsus, nes dainininkės balsas buvo ne- 
apsakomai panašus į kitą balsą, gan pažįstamą ir brangų; 
kad ir kaip neįtikima atrodė d'Armantaliui, kad Batilda 
dalyvautų So pilies šventėje, jis nejučia pašoko, norėda- 
mas geriau pamatyti fėją, kuri jį taip sujaudino. Nors ji 
buvo apsupta žibintų, kuriuos valandos laikė rankose, 
d'Armantalis negalėjo įžiūrėti jos veido — jį dengė tan- 
kus juodo gazo vualis. Tačiau iš jos balso, tyro, skambaus 
ir melodingo, ševalje pažino tą laisvą dainavimo manierą, 
tą atlikimo jėgą, kurios taip jį nustebino, kai jis pirmą 

kartą išgirdo dainuojant merginą iš Prarasto laiko gatvės. 
Ir kiekvienas to balso garsas, kurį d'Armantalis girdėjo 
vis aiškiau, nes laivelis dar daugiau priartėjo prie kranto, 
varstė jo širdį, ir jis visas virpėjo. Pagaliau laivelis pa- 
siekė krantą. Arija baigėsi, užtraukė choras. D'Armantalis 
tebestovėjo laivelyje, paskendęs savo mintyse, ir jo gal- 
voje tebeskambėjo tik ką nutilęs balsas. 

— Ponas d'Armantali, — tarė hercogienė diu Men, — ma- 
tyt, jus labai žavi muzika, jeigu užmiršote, kad jūs — ma- 
no kavalierius. 

— O, atleiskite, atleiskite, ponia,— sušuko ševalje, vik- 
riai iššokęs iš laivelio ant kranto ir tiesdamas hercogie- 
nei ranką, — man pasirodė, jog pažįstu tą balsą, ir, prisi- 
pažinsiu, jis man sužadino jaudinančius prisiminimus! 

—- Tai rodo, mano brangusis ševalje, kad jūs nuolati- 
nis Operos lankytojas ir kad deramai įvertinote panelės 
Biuri talentą. 

— Argi čia dainavo panelė Biuri?— nustebęs paklausė 
d'Armantalis. 

— Ji pati, pone. Jeigu manim netikite,— tarė hercogie- 
nė kiek apmaudžiai,— leiskite man įsikibti Lavaliui ar 
Pompadurui į ranką, o jūs eikite įsitikinti, ar aš sakau 
teisybę. 

— Jūsų aukštenybe!-— sušuko d'Armantalis, pagarbiai 
sulaikydamas hercogienės ranką, kurią ši buvo beištrau- 
kianti.— Mes esame Armidos sode, kur tiek daug viso- 
kiausių kerų, ir aš manau, kad akimirkos proto aptemi- 
mas atleistinas. 

Ir vėl pasiūlęs hercogienei ranką, ševalje nuėjo greta 
jos pilies link. 

Tuo momentu kažkas aiktelėjo. D'Armantaliui suspaudė 
širdį, ir jis nejučiom atsisuko. 

— Kas atsitiko?— paklausė hercogienė diu Men neri- 
mastingai ir kartu nekantriai. 

— Nieko, nieko, — atsakė Rišelje.— Mažajai Biuri silp- 
nas nervų priepuolis. Bet nesirūpinkite, jūsų aukštenybe, 
ta liga nepavojinga... Ir... ir jeigu panorėsite, aš rytoj 
nuvažiuosiu pas ją ir pasiteirausiu, kaip ji jaučiasi... 

Praslinkus porai valandų po šito įvykio, per daug ne- 
reikšmingo, kad būtų sudrumsta šventė, ševalje d'Arman- 
talis, drauge su abatu Brigo grįžęs į Paryžių po šešių sa- 
vaičių, vėl įžengė į savo kuklią mansardą Prarasto laiko 
gatvėje. 


v 
PAVYDAS 


Pirmasis jausmas, kurį d'Armantalis patyrė, grįžęs na- 
mo, buvo džiaugsmas: pagaliau jis vėl mažamė savo kam- 
barėlyje, kur kiekvienas daiktas žadino prisiminimus. Nors 
ševalje nebuvo namie šešias savaites, tačiau galima buvo 
pamanyti, jog jis tik vakar paliko kambarį, nes geroji 
ponia Deni kaip tikra motina pasirūpino, kad kiekvienas 
daiktelis būtų savo vietoje. D'Armantalis stabtelėjo ant 
slenksčio su žvake rankoje, apimtas virpulio, vos ne eks- 
tazės: visi bet kada jo patirti jausmai buvo nublankę, 
palyginus su tais, kokius jam teko pergyventi šiame ma- 
žame kambarėlyje. Paskui jis puolė prie lango, jį atlapojo 
ir įbedė į kaimynės langą kupiną meilės žvilgsnį. Tikriau- 
siai Batilda miegojo angelo miegu ir nežinojo, kad d'Ar- 
mantalis grįžo ir žiūri į jos langą, virpėdamas iš meilės 
bei vilties, tartum — o, neįmanoma laimė!-— tas langas tuč- 
tuojau atsivertų, ir jinai jį užkalbintų. 

D'Armantalis taip stovėjo daugiau negu pusvalandį, vi- 
sa krūtine traukdamas nakties orą, kuris dar niekada jam 
neatrodė toks grynas ir gaivus. Ir, žvelgdamas čia į jos: 
langą, čia į dangų, d'Armantalis. pajuto, kad be Batildos 
jis negali gyventi, kad labai stipriai ją pamilo. 

Pagaliau d'Armantalis suprato, jog neįmanoma visą nak- 
tį žiūrėti į jos langą, ir uždarė savąjį. Bet tuomet jį už- 
plūdo prisiminimai, Kai ševaljeę dar kartą pastoviniavo 
prieš kiekvieną daiktą, staiga jį pašėlusiai, kaip tat esti 
jaunystėje, ėmė marinti miegas; jis atsigulė ir užmigo, 
niūniuodamas kantatos ariją, padainuotą panelės Biuri, 
kuri, jam snūduriuojant, susiliejo į vieną paveikslą su 
Batilda. 

Pabudęs d'Armantalis šoko iš lovos ir puolė prie lango. 
Atrodė, jo ilgai miegota: saulė jau buvo aukštai pakilusi. 
Tačiau net dabar Batildos langas buvo aklinai uždarytas. 
D'Armantalis žvilgtelėjo į laikrodį: dešimta valanda. Še- 
valje susirūpino tualetu. Mes jau minėjome, kad jam ne- 
buvo svetimas tam tikras koketiškumas, labiau deramas 
moterims, negu vyrams, nors dėl to nereikėjo jaunikaičio 
kaltinti — toje epochoje viskas buvo manieringa, netgi 
aistros. Bet šį kartą jis stengėsi suteikti savo veidui ne 
švelnaus liūdesio išraišką, o neslepiamą džiaugsmą, kad 
grįžo, kad visa.jo esybė sklidina laimės. Buvo aišku, jog 
d'Armantaliui užtenka tik vieno Batildos žvilgsnio, kad pa- 
sijustų visatos valdovu. 

Vildamasis sutikti tą žvilgsnį, jis nuėjo prie lango. Bet 
Batildos langas, kaip ir anksčiau, buvo uždarytas. Tuomet 
ševalje triukšmingai atvėrė abi savo lango puses, tikėda- 
masis tuo atkreipti kaimynės dėmesį, tačiau jos kamba- 
ryje nebuvo matyti nė gyvos dvasios. Jis prastovėjo visą 
valandą. Per tą laiką net nekrustelėjo Batildos lango užuo- 
laida. Galima buvo pagalvoti, kad merginos kambaryje 
dabar niekas negyvena. D'Armantalis garsiai kosėjo, ati- 
darinėjo ir uždarinėjo savo langą, krapštė nuo sienos tin- 
ko gabaliukus ir svaidė į Batildos lango stiklus, bet visos 
jo gudrybės nedavė jokių vaisių. 

Pamažu nustebimą pakeitė susirūpinimas. Aklinai užda- 
rytas langas bylojo, kad merginos nėra namie arba kad 
atsitiko kokia nelaimė. Bet kur ji galėjo būtit Koks 
įvykis galėjo sudrumsti lygią tėkmę to tylaus, ramaus ir 
tvarkingo gyvenimo? Kas galėtų atsakyti į šį klausimą? 
Tik geroji ponia Deni. Juk visai natūralu, jeigu jis, grį- 
žęs namo naktį, rytą aplankys savo šeimininkę. Taigi d'Ar- 
mantalis nulipo pas ponią Deni. 

"Ponia Deni nebuvo mačiusi savo gyventojo nuo tos die- 
nos, kada jį drauge su abatu vaišino pusryčiais. 

D'Armantalio laimei, Deni panelės turėjo piešimo pamo- 
ką, o ponas Bonifacas buvo pas savo advokatą, todėl še- 
valje niekas netrukdė kalbėtis su savo garbingąja šeimi- 
ninke. Pokalbis, aišku, lietė kambario tvarką bei švarą, 
kuria ji rūpinosi, nors gyventojas ir buvo išvykęs. Nuo 
šitos temos buvo vieni juokai pereiti prie klausimo, ar ne- 

pasikeitė gyventojai bute, esančiame priešais. Tas klausi- 
mas, duotas ramiu, abejingu ir mandagiu tonu, poniai De- 
ni nesukėlė jokių įtarimų. Ji papasakojo vakar rytą ma- 
čiusi Batildą prie savo lango, o vakar vakare ponas Boni- 
facas' sutikęs Biuva grįžtant iš bibliotekos. Tačiau pono 
Žuliu trečiasis klerkas pastebėjęs oraus raštininko veide 
didingo pasipūtimo išraišką; Deni namų paveldėtojas į tai 
atkreipęs ypatingą dėmesį, nes jo garbiajam kaimynui 
tokia išraiška buvo visiškai nebūdinga. 

D'Armantalis tiek ir tenorėjo sužinoti. Batilda buvo Pa- 
ryžiuje, Batilda tebegyveno savo kambaryje. Be abejo, tik 
dėl paprasčiausio atsitiktinumo iki šiol ji nepažvelgė į vi- 
sada uždarytą langą ir į kambarį, taip ilgai buvusį tuščią. 
D'Armantalis vėl padėkojo poniai Deni už dėmesį, kurį ji 
jam parodė, rūpindamasi jo kambario švara, kai jis buvo 
išvykęs, ir išreiškė viltį, kad pasitaikys proga jai atsimo- 
kėti tuo pačiu. Paskui jis atsisveikino su šeimininke, dar 
sykį padėkojęs, o geroji ponia Deni nė nenumanė, kodėl 
jis taip šiltai dėkoja. 

Ant laiptų d'Armantalis sutiko abatą Brigo, kuris ėjo 
pas ponią Deni su kasdieniniu vizitu, Abatas paklausė še- 
valje, ar jis grįžtąs į savo kambarį, ir, gavęs teigiamą 
atsakymą, pasakė užkopsiąs pas jį į penktąjį aukštą. 
D'Armantalis kol kas neketino niekur eiti ir pažadėjo aba- 
tui jo laukti. 

Grįžęs į savo kambarį, d Armantalis nuėjo tiesiai prie 
lango. Pas kaimynę per tą laiką niekas nepasikeitė: užuo- 
laidos, kaip ir anksčiau, rūpestingai užtrauktos ir niekur 
jokio plyšelio, pro kurį galima būtų mesti akį į merginos 
kambarį. Iš visa ko buvo matyti, kad tyčia taip daroma, 
D'Armantalis nutarė griebtis paskutinės priemonės, kurią 
tebelaikė atsargai — jis atsisėdo prie klavesino ir, puikiai 
pagrojęs preliudiją, savitai akompanuodamas, užtraukė 
ariją iš Nakties kantatos, kurią vakar išgirdo ir įsidėmėjo 
visą nuo pirmos iki paskutinės natos. Jis dainavo, nenu- 
leisdamas akių nuo rūstaus lango, bet ten, kaip ir anks- 
čiau, jokio krustelėjimo: kambarys anapus gatvės dau- 
giau į nieką neatsišaukė. 

Nors dainavimu ševalje nepasiekė, ko norėjo, tačiau 
laimėjo ką kita, ko visiškai nesitikėjo: vos tik nuaidėjo 


232 


paskutinė gaida, jam už nugaros pasigirdo aplodicmentai. 
D'Armantalis atsigręžė ir pamatė abatą Brigo. 

— A, čia jūs, abate,— tarė ševalje, atsistojęs ir pulda- 
mas uždaryti lango.— Velniai rautų, aš nežinojau, kad 
jūs toks melomanas. 

— O aš nežinojau, kad jūs toks puikus muzikantas, 
brangusis auklėtini. Tiesiog neįtikima, jog jūs galėjote ši- 
taip padainuoti kantatą, kurią girdėjote tik vieną kartą. 

— Melodija man pasirodė labai graži, štai ir viskas, 
abate,— tarė ševalje.— O kadangi turiu gerą muzikinę at- 
mintį, aš ją įsidėmėjau. 

— Be to, kantata buvo nuostabiai puikiai padainuota, 
ar ne tiesa?— toliau kalbėjo abatas. 

-— Taip, — sutiko d'Armantalis.— Ta panelė Biuri turi 
nepaprastai gražų balsą, ir aš tariau sau: kai tik pamaty- 
siu afišoje jos vardą, tučtuojau incognito eisiu į Operą. 

— Jūs norite dar kartą išgirsti tą balsą?— paklausė 
Brigo. 

—- Taip,— atsakė d Armantalis. 

— Tuomet jums nėra ko eiti į Operą. 

— O kur man eiti? 

— Niekur. Sėdėkite čia, jūsų kambarys — puikiausia 
ložė. 

— Nejaugi Nakties fėja? .. 

— Jūsų kaimynė. 

— Batilda!— sušuko d'Armantalis.— Vadinasi, aš neap- 
sirikau, aš ją pažinau. Bet juk šitai neįmanoma, abate. 
Kaip galėjo Batilda tą naktį atsidurti pas hercogienę diu 
Men? 

— EFirmučiausia, brangusis auklėtini, mūsų laikais ne- 
įmanomų dalykų nėra,— atsakė abatas Brigo.— Įsidėkite 
tai į galvą. Prieš ką neigiant arba ko imantis, reikia 
tikėti, kad viskas, viskas įmanoma. Tai geriausias būdas 
visko pasiekti, 

— Bet kaip galėjo vargšė Batilda. .. 

— Taip, iš pirmo žvilgsnio šitai atrodo labai keista, ar 
ne? Ir vis dėlto dalykas labai paprastas. Bet ši istorija ne- 
turėtų jus itin dominti, tiesa, ševalje? Verčiau pakalbėki- 
me apie ką nors kita. 

— Ne, abate, ne, jūs labai klystate, — tarė ševalje— 
Priešingai, ta istorija mane be galo domina. 

— Ką gi, brangusis auklėtini, jeigu jūs toks smalsus, 
aš jums papasakosiu, kaip ten viskas buvo. Abatas de Šol- 
je pažįstamas su panele Batilda. Rodos, taip jūs vadinate 
savo kaimynę? 

— Taip, bet iš kur ją gali pažinoti abatas de Šolje? 

— O, tai labai paprasta. Tos žavios būtybės globėjas, 
kaip jūs tikriausiai žinote, o gal ir nežinote, yra vienas 
geriausių sostinės kaligrafų. 

— Gerai, o toliau. 

— Toliau štai kas. Ponui de Šolje reikėjo perrašinėtojo. 
Kadangi abatas, kaip jūs galėjote tuo įsitikinti, beveik 
aklas, kurdamas jis turi diktuoti eiles savo menkai raš- 
tingam tarnui. Todėl abatas ir patikėjo tokį atsakingą 
darbą — perrašinėti savo kūrinius — Biuva, kuris ir supa- 
žindino jį su Batilda. 

— Bet tai dar nepaaiškina, kaip panelė Batilda atsidūrė 
pas hercogienę diu Men. 

— Neskubėkite. Velniai rautų, juk kiekviena istorija 
turi savo pradžią ir peripetijas! 

— Abate, jūs mane kankinate. 

— Kantrybės, mielasis, kantrybės! 

— Pasakokite, abate, aš jūsų klausau. .. 

— Taigi, susipažinęs su panele Batilda, gerasis abatas 
de Šolje, beje, kaip ir visi, kurie ją pažįsta, buvo pa- 
vergtas jos žavesio, nes ta mergina apdovanota kažkokiais 
ypatingais kerais, ir, bent kartą ją pamačius, neįmanoma 
jos nepamilti. 

— Aš tai žinau, — sušnibždėjo d'Armantalis. 

— Kadangi panelė Batilda apdovanota visokiausiais ta- 
lentais — ji ne tik dainuoja kaip lakštingala, bet ir nuo- 
stabiai gražiai piešia, — gerasis Šolje be galo entuziastin- 
gai ją gyrė panelei de Lone, ir ta nutarė pavesti Batildai 
nupiešti įvairių personažų kostiumus; tie personažai vai- 
dino.šventėje, kurioje ir mes vakar dalyvavome. 

— Tačiau iš viso to man dar nepaaiškėjo, kodėl Nakties 
ariją dainavo Batilda, o ne panelė Biuri. 

— Tuojau sužinosite. 

— Pagaliau! 

— Paskui panelei de Lone atsitiko tai, kas ir kitiems: 
ji pamilo tą mažytę burtininkę. Užuot išsiuntusi Batildą 
į Paryžių, kai kostiumų eskizai buvo nupiešti, panelė de 
Lone ją pasiliko dar trim dienores So. rūmuose. Užvakar, 
de Lone ir Batildai besėdint vienoje menėje, staiga atėjo 
persigandęs liokajus ir pranešė, kad operos teatro režisie- 
rius prašąs šventės rengėją pasikalbėti labai svarbiu rei- 
kalu. Panelė de Lone išėjo, Batilda liko viena. Naujoji 
pažįstama kažkodėl užtruko, ir Batilda ėmė nuobodžiauti; 
norėdama prasiblaškyti, ji atsisėdo prie klavesino, pagrojo 
kelis akordus, sudainavo porą ar trejetą gamų ir įsitiki- 
nusi, kad instrumentas skamba gerai, o ji balsinga, už- 
traukė ariją iš kažkokios operos. Ji dainavo taip puikiai, 
kad panelė de Lone, išgirdusi koncertą, kurio visiškai ne- 
sitikėjo, tylutėliai pravėrė menės duris ir išklausė ariją 
iki galo. Paskui panelė de Lone puolė nuostabiajai daini- 
ninkei ant kaklo, šaukdama, kad tik ji galinti išgelbėti 
jos gyvybę. Apstulbusi Batilda paklausė, kaip ji galėtų 
padaryti savo naujajai pažįstamai tokią didelę paslaugą. 
Tuomet panelė de Lone jai papasakojo, kad Biuri, kara- 
liškosios Operos solistė, buvo sutikusi dainuoti Nakties 
ariją per šventę, kuri turėjo įvykti kitą dieną So pilyje. 
Bet netikėtai dainininkė rimtai susirgo ir atsiuntė žmogų 
įspėti jos karališkąją aukštenybę, ponią diu Men, jog, di- 
džiai apgailestaudama, ji esanti priversta prašyti, kad į ją 
vilčių nedėtų. Tokiu būdu jie neteko Nakties vaidmens 
atlikėjos, ir šventė negalės įvykti, jei Batilda nesutiks pa- 
dainuoti kantatos. Batilda, kaip jūs pats suprantate, at- 
sikalbinėjo kiek įmanydama. Ji sakė negalėsianti dainuoti 
jai nežinomos arijos. Panelė de Lone padėjo prieš ją na- 
tas, bet Batildai pasirodė ta partija nepaprastai sunki. Pa- 
nelė de Lone pasakė, kad tokiai puikiai muzikei nieko 
negali būti sunkaus. Batilda norėjo nueiti nuo klavesino, 
bet panelė de Lone vėl ją pasodino prie instrumento. Ba- 
tilda sudėjo rankas lyg maldai. Panelė de Lone išskyrė 
merginos rankas ir padėjo ant klavišų. Klavesinas vėl su- 
skambo. Batilda nejučiom iššifravo pirmą taktą, paskui 
antrą, paskui ir visą kantatą. Tada ji pabandė ariją ir ją 
padainavo nuo pradžios iki galo su nuostabiai teisinga 
intonacija ir nepaprastai puikia ekspresija. 

Panelė de Lone buvo labai sužavėta. Tuo tarpu į menę 
įėjo hercogienė diu Men. Ji buvo baisiai nusiminusi, nes 
tik ką sužinojo, kad panelė Biuri negalės dainuoti. Panelė 
de Lone paprašė Batildą padainuoti kantatą. Mergina ne- 
drįso atsisakyti. Tai buvo tikrai angeliškas dainavimas 
Tuomet hercogienė prijungė savo prašymus prie panelės 
de Lone maldavimų. Argi galima ko nors neišpildyti, jei 
prašo ponia diu Men? Jūs, ševalje, pats žinote, kad tai 
neimanoma. Vargšei Batildai teko pasiduoti. Susidrovėjusi, 
sutrikusi, juokdamasi ir drauge verkdama, ji sutiko dai- 
nuoti, bet tik su dviem sąlygomis: pirma, jeigu jai bus 
leista nuvažiuoti į miestą paaiškinti savo gerajam drau- 
gui Biuva, kodėl taip ilgai ji negrįžusi ir ko vėl išvyk- 
sianti; antra, jeigu visą tą vakarą bei kitos dienos rytą 
ji galėsianti namuose mokytis tą nelemtą kantatą, kuri taip 
nelaiku pažeidė jos gyvenimo ramią tėkmę. Tas sąlygas 
abi pusės ilgai svarstė, bet pagaliau jos buvo priimtos ir 
sutvirtintos priesaikomis. Batilda prisiekė grįžti kitą die- 
ną septintą valandą vakaro, o panelė de Lone ir hercogie- 
nė diu Men prisiekė, kad svečiai nesužinos, jog vietoj 
panelės Biuri dainuoja Batilda. 

— Bet kaip ta paslaptis išaiškėjo? — paklausė d'Arman- 
talis. 

— Visai nenumatytomis aplinkybėmis, — atsakė Brigo su 
geraširdiška pašaipėle, dėl kurios niekuomet negalima su- 
prasti, ar jis kalba rimtai, ar juokauja.— Kaip jūs pats 
įsitikinote, kantata ligi galo buvo padainuota be priekaiš- 
tų, ir šito geriausias įrodymas yra tai, kad jūs ją įsidėmė- 
jote nuo pirmos iki paskutinės natos, nors girdėjote tik 
vieną sykį. Bet, kai laivelis, kuriuo mes grįžome iš Au- 
roros paviljono, pasiekė krantą, Batilda staiga suriko ir 
krito ant rankų artistėms, kurios vaidino valandas; tat 
atsitiko gal dėl to, kad Batilda buvo per dao susijaudi- 
nusi, nes ji pirmą kartą dainavo publikai, o gal ją ne- 
paprastai sukrėtė tai, kad tarp ponios diu Men palydovų 
ji pastebėjo vaikiną, kurio nesitikėjo pamatyti tokioje 
rinktinėje draugijoje; niekas taip ir nesužinojo tikro- 
sios priežasties. Tada, aišku, visos priesaikos buvo sulau- 
žytos, visi pažadai užmiršti. Panelė de Lone nuo Batildos 
nuėmė vualį ir apšlakstė vandeniu jai veidą. Atbėgęs į tą 

vietą — tuo metu jūs vedėte už rankos jos aukštenybę 
į rūmus, — aš net išsižiojau, nes pamačiau su Nakties kos- 
tiumu vietoj panelės Biuri jūsų žavingąją kaimynę. Tada 
ėmiau kamantinėti panelę de Lone, ir, kadangi išlaikyti 
paslapties jau buvo neįmanoma, ji man papasakojo viską, 
kas buvo įvykę; tiesa, ji mane prisaikdino saugoti pa- 
slaptį, kurią atskleidžiau tiktai jums, mano brangusis 
auklėtini, nes, nė pats nežinau kodėl, aš negaliu jums 
nieko atsakyti. 

— O tas apalpimas?— nerimaudamas paklausė d'Arman- 
talis. 

— Menkniekis. Akimirkos silpnumas, susijaudinimas, 
kuris neturėjo jokių pasekmių, nes Batilda, nors ir labai 
prašoma, nieku būdu nesutiko užtrukti So rūmuose nė 
pusvalandžio ir atkakliai reikalavo, kad ją tučtuojau 
vežtų namo; jai buvo duota karieta, ir ji grįžo gal tik 
valanda anksčiau, negu mes. 

— Grįžo? Jūs esate tikras, kad ji grįžo? Dėkoju, abate. 
Tai viskas, ką norėjau jūsų paklausti. 

— O dabar,— tarė Brigo,— aš galiu eiti, ar ne? Dau- 
giau jums nesu reikalingas, nes jūs jau žinote viską, ką 
norėjote sužinoti. 

— Ne tai aš turėjau galvoje, mano brangusis Brigo. 
Likite, aš tik džiaugsiuosi. 

— Ne, ačiū. Turiu šiokių tokių reikalų mieste. Palieku 
jus vieną su jūsų mintimis, mano brangusis auklėtini. 

— Kada vėl jus pamatysiu, abate?-— negalvodamas pa- 
klausė d'Armantalis. 

— Tur būt, rytoj. 

— Tai iki rytojaus. 

— Iki rytojaus. 

Ir abatas išėjo, kaip visada, mįslingai šypsodamasis, 
o d'Armantalis vėl atidarė savo langą, ketindamas prie jo 
stovėti nors iki kito ryto, kad tik bent akimirką gautų 
pamatyti Batildą. 

Vargšas ševalje buvo įsimylėjęs kaip vaikigalis. 

Ni 
DINGSTIS 


Keletą minučių po keturių d'Armantalis pamatė Biuva, 
kuris iš Monmartro gatvės suko į Prarasto laiko gatvę. 
Ševalje pasirodė, kad garbusis raštininkas žingsniavo grei- 
čiau, negu paprastai; be to, savo lazdą jis laikė ne stat- 
menai, kaip visi Paryžiaus miestelėnai, o horizontaliai, 
lyg skubantis kurjeris. O tos didingos išvaizdos, kuri va- 
kar taip nustebino poną Bonifacą, nė žymės nebuvo likę. 
Atvirkščiai, Biuva veide buvo pastebimas tam tikras ne- 
1imas. Viskas aišku: Biuva taip mikliai žingsniuoja iš sa- 
vo bibliotekos, nes jam rūpi Batilda. Vadinasi, Batilda 
serga! 

Ševalje akimis palydėjo raštininką iki arkos vartų; už 
jų buvo dūrys į namą, kuriame tas gyveno. D'Armantalis 
galvojo, ir pagrįstai, kad, prieš eidamas į savo kambarį, 
Biuva užsuks pas Batildą ir, gal būt, atidarys jos langą 
bent paskutiniems spinduliams, kuriuos žėrė besileidžianti 
saulė, nuo pat ryto bergždžiai mėginanti pažvelgti į mer- 
ginos kambarį. Bet ševalje lūkesčiai neišsipildė. Biuva 
tik kilstelėjo užuolaidą ir, priglaudęs savo didelę galvą 
prie lango rėmo, ėmė belsti abiejų rankų pirštais į du 
lango stiklus. Taip jis stovėjo neilgai; po valandėlės gyvai 
atsigręžė, tarsi pašauktas, ir, nuleidęs tiulio užuolaidą, din- 
go. D'Armantalis pamanė, jog Biuva skubiai nuėjo todėl, 
kad buvo pakviestas pietų. Dabar ševalje prisiminė, kad, 
būdamas visiškai pavergtas to nelemtojo lango, kuris taip 
atkakliai nenori atsidaryti, jis užmiršo net pusrytį paval- 
gyti; šitaip, d' Armantalio gėdai, buvo šiurkščiai pažeisti 
jo įpročiai. 

Kadangi buvo mažai įtikima, jog langas atsivers anks- 
čiau, negu kaimynai papietaus, ševalje nutarė pasinaudoti 
ta valandėle ir taip pat papietauti. Tuo tikslu jis pa- 
skambino durininkui ir paliepė nueiti į smuklę, išrinkti 
ten riebiausią keptą viščiuką, o paskui vaisių krautuvėlėje 
nupirkti geriausių vaisių. Vyno ševalje dar buvo likę 
keletas butelių iš tų, kuriuos atsiuntė abatas Brigo. 

Nors pietūs — visai natūralus ir nesmerktinas dalykas, 
tačiau d'Armantalis, prieš sėsdamas valgyti, užsidarė lan- 

gą, palikęs atitrauktą portjeros kraštelį, kad galėtų stebėti 
gretimo namo viršutinius aukštus. 

Kai Mirza išbėgo į terasą, ševalje jį pašaukė nepapras- 
tai meiliai ir įtaikiai. Nuo jo balso Mirza krūptelėjo. 
Paskui atsigręžė ir pamatė ševalje. Mirza tučtuojau pa- 
žino, kad čia tas žmogus, kuris jį dosniai vaišino cukrumi; 
šuniukas džiaugsmingai suinkštė ir žaibiškai puolė pro 
atvirą langą. D'Armantalis nulenkė galvą ir pamatė, kaip 
skersai gatvę lyg šešėlis šmėkštelėjo Mirza; ševalje net 
nespėjus uždaryti lango, šuo jau krebždino jo duris. D'Ar- 
mantalio laimei, Mirza taip pat puikiai prisiminė cukrų, 
kaip jis melodijas. 

Lengva suprasti, jog ševalje nevertė ilgai laukti tą pui- 
kų gyvulėlį, kuris įlėkė į jo kambarį, pasišokinėdamas ir 
labai aiškiai reikšdamas savo džiaugsmą, kad jis netikė- 
tai sugrįžo. D'Armantalis išbėrė Mirzai visą cukrų, atsi- 
sėdo prie sekretero ir, klausydamas savo širdies balso ir 
neatitraukdamas nuo popieriaus plunksnos, parašė tokį 
laišką: 


„Brangioji Batilda, jūs galvojate, kad aš labai jums pra- 
sikaltau, ar ne? Bet jūs nežinote tų keistų aplinkybių, ku- 
riose aš atsidūriau ir kurios mane pateisina. Jeigu turė-, 
čiau laimę jus matyti valandėlę, tik vieną valandėlę, jūs 
suprastumėte, kodėl rodausi dviejuose tokiuose skirtinguo- 
se asmenyse — čia jaunas studentas, gyvenąs mansardoje, 
čia puošnus karininkas, pramogaujantis So pilies šven- 
tėje. Atidarykite arba savo langą, kad galėčiau jus pama- 
tyti, arba duris, kad galėčiau su jumis pasikalbėti. Leis- 
kite man atsiklaupus maldauti atleidimo. Aš įsitikinęs, kad 
jūs manęs pasigailėsite, kai tik pamatysite, koks esu ne- 
laimingas ir, svarbiausia, kaip jus myliu. 

Sudie, arba, tiksliau, iki pasimatymo, brangioji Batilda. 
Aš atiduodu mūsų žaviajam kurjeriui visus bučinius, ku- 
riais geisčiau apiberti jūsų gražiąsias kojytes. 

Dar kartą sudie. Nemoku apsakyti, jūs nepatikėsite, 
jūs negalite įsivaizduoti, kaip labai aš jus myliu. 

Raulis.“ 


Šį laišką, kaip ir pirmąjį, d'Armantalis prisegė Mirzai 
prie antkaklio. Paskui padėjo į spintą cukrinę, nuo kurios 


239 


mažasis smaližius nenuleido akių, atidarė kambario duris 
ir gestu parodė Mirzai, ką jis turi daryti. | 

Mirzai nereikėjo šito paliepimo kartoti: kiek įkabinda- 
mas jis puolė iš kambario. Paskui nukūrė laiptais žemyn, 
nėrė per gatvę ir dingo Batildos namų tarpuvartėje. 

D'Armantalis bergždžiai laukė visą vakarą ir dalį nak- 
ties. Vienuoliktą valandą šviesa, vos prasiskverbianti pro 
dvigubas, sandariai užtrauktas užuolaidas, Batildos kam- 
baryje užgeso. Dar valandą stovėjo ševalje prie atdaro 
lango, vildamasis pastebėti nors menkiausią krustelėjimą, 
bet nieko nepamatė; už lango po senovei buvo tamsu 
bei tylu, ir ševalje teko atsižadėti vilties pamatyti Batildą 
iki kito ryto. 

Bet ir sekantį rytą niekas nepasikeitė. 

D'Armantalis visą rytą kūrė įvairiausius vieną už kitą 
absurdiškešnius planus. Vienintelis protingas buvo toks: 
reikia paprasčiausiai pereiti gatvę, užkopti į penktąjį aukš- 
tą, įžengti pas Batildą ir išsiaiškinti. Bet, kadangi šis pla- 
nas buvo iš tikrųjų protingas, d'Armantalis, žinoma, tuč- 
tuojau jį atmetė. Be to, būtų buvę pernelyg įžūlu, jeigu 
jis būtų nuėjęs pas Batildą, negavęs kad ir netiesioginio 
leidimo ir neturėdamas jokios dingsties. Šitaip pasielgęs, 
jis būtų įžeidęs merginą, kuri ir taip ant jo pyko. Geriau- 
sia buvo palaukti, ir d Armantalis kantriai laukė. 

Antrą valandą atėjo abatas Brigo ir rado d'Armantalį 
biauriai nusiteikusį. Abatas žvilgtelėjo į kaimynės langą, 
kuris tebebuvo hermetiškai uždarytas, ir viską suprato. 
Brigo prisitraukė kėdę, atsisėdo priešais d'Armantalį ir, 
kaip ir jis, ėmė sukti pirštus. 

— Brangusis auklėtini,— tarė jis, valandėlę patylėjęs.— 
gal būt, aš prastas fizionomistas, bet iš jūsų veido matau, 
kad jums atsitiko kažkas labai liūdna. 

"— Jūs neapsirikote, brangusis abate,— atsakė ševalje— 
Aš nuobodžiauju. 

— Nejaugi? 

— Taip, ir net labai, — toliau kalbėjo d'Armantalis, ku- 
riam knietėjo išlieti visą tulžį, susikaupusią jame per pra- 
ėjusias dienas, — aš tiesiog noriu pasiųsti po velnių jūsų 
sąmokslą. 

— Ševalje, negerai šitaip į viską numoti ranka. Kaip 
galima pasiųsti sąmokslą po velnių tokiu metu, kada vis- 
kas eina lyg iš pypkės! Tik pagalvokite, ką pasakys 
kiti! 

— Bepigu jums šnekėti! Tie visi kiti, mano brangusis, 
gyvena kaip įprasta aukštuomenei: eina į balius, į Operą, 
kaunasi dvikovose, turi meilužes ir šiaipjau linksminasi. 
Jie neuždaryti, kaip aš, išgverusioje mansardoje. 

— Bet jūs turite klavesiną, galite piešti pastele. .. 

—- Kokios čia pramogos — muzikuoti ir piešti! 

— Vienam gal ir nuobodu, bet drauge su kuo nors pieš- 
ti arba groti —tai jau visai kas kita. Štai kad ir jūsų 
kaimynė... 

— Ką — mano kaimynė? 

— O kodėl gi jums, pavyzdžiui, nepagroti ar nepadai- 
nuoti kartu? Jinai juk taip puikiai dainuoja. Tai jus pra- 
blaškytų. 

— Argi aš pažįstamas su savo kaimyne? Ji net lango 
neatsidaro. Juk jūs matote, nuo vakar ji tartum užsibari- 
kadavusi. Nieko neprikiši, labai meili ta mano kai- 
mynė! 

— O aš girdėjau, kad ji nepaprastai žavinga. 

— Pagaliau kaip jūs įsivaizduojate tą mūsų bendrą mu- 
zikavimą? Kad kiekvienas dainuotume savo kambaryje? 
Gana keistas duetas išeitų! 

— Betgi ne, pas ją. 

—- Pas ją?! Tačiau mes nepažįstami. 

— Aš pažadu jums atidaryti jūsų kaimynės namų duris. 

— Padoriu būdu? 

— Savaime suprantama! Argi aš darau ką nors kitaip? 

— Abate, aš jus pasmaugsiu, jeigu jūsų dingstis bus 
bloga. 

— O jei gera? 

— Jei gera, pasakysiu, kad jūs, abate, stačiai nuostabus. 

— Prisimenate, ką pasakojo grafas de Lavalis apie kra- 
tą, kurią padarė policija jo namuose prie Val-de-Graso, 
ir apie tai, kad reikia atleisti visus spaustuvės darbininkus, 
o stakles užkasti? 

— Žinoma. 

— Prisimenate, koks tada buvo priimtas nutarimas? 


16 Ševalje d'Armantalis 241 


— Taip, susirasti perrašinėtoją. 

— Pagaliau ar prisimenate, kad aš apsiėmiau suieškoti 
tinkamą žmogų? 

— Prisimenu. ; 

— Taigi tą perrašinėtoją, kurį turėjau galvoje, tą sąži- 
ningą žmogų, kurį pasišoviau surasti, jau turiu. Brangu- 
sis ševalje, tai Batildos globėjas. 

— Biuva? 

— Tas pats. Aš jums perduodu savo įgaliojimus. Jūs 
užlipate pas jį, jam pasiūlote uždirbti krūvą aukso. Jo 
namų durys plačiai atsidarys prieš jus, ir jūs galėsite dai- 
nuoti su Batilda kiek tik panorėsite. 

— Brangusis Brigo!— sušuko d'Armantalis, puldamas 
abatui ant kaklo.— Garbės žodis, jūs man išgelbėjote gy- 
vybę! į į 

Ir d'Armantalis, pasičiupęs skrybėlę, šoko prie durų. Da- 
bar, kai turėjo dingstį, jis nieko nebijojo. 

— Palaukite, palaukite,— tarė abatas Brigo— Jūs net 
nepaklausėte, iš ko jis turi paimti tekstą, kurį reikės per- 
rašyti. 

— Kaip tai — iš ko? Aišku — iš jūsų. 

— Tai jau ne, jaunikaiti, ne! 

— O iš ko? 

— Iš princo de Listne, Bako gatvė, namo numeris de- 
šimtas. 

— Princas de Listne? Iš kur tokį princą ištraukėte? 

— Tai d'Avranšas, hercogienės diu Men liokajus. 

— Ir jūs manote, kad jis gerai suvaidins savo rolę? 

— Jums, kuris lankotės pas tikrus princus, gal ir ne. 
Bet Biuva... 

— Jūsų teisybė. Iki pasimatymo, abate! 

— Na, ar gera dingstis? 

— Puikiausia! 

— Tuomet eikite, ir tesaugo jus dievas! 

D'Armantalis nulėkė laiptais, šokdamas per tris pakopas. 
Eidamas per gatvę, jis pamatė abatą Brigo, žiūrintį į jį 
pro langą. Ševalje jam pamosavo ranka ir bemat dingo po 
arka, nuo kurios buvo netoli Batildos namo durys. 

VII 
NANETĖ NEPRITARIA 


Suprantama, Batildai buvo sunku ištverti neatidarius 
lango — jos širdis plyšte plyšo. Vargšė mergaitė mylėjo 
d'Armantalį visomis savo sielos galiomis, kaip mylima, kai 
tau septyniolika, kaip mylima pirmą kartą. Pirmą mėnesį, 
jam išvykus, jinai skaičiavo dienas. Penktą savaitę ėmė 
skaičiuoti valandas. O paskutinę savaitę jau skaičiavo 
minutes. Vieną popietę Batildą aplankė abatas de Šolje; 
jis norėjo ją nuvežti pas panelę de Lone. Kadangi jis jau 
buvo papasakojęs ne tik apie Batildos talentus, bet ir 
apie jos kilmę, mergina buvo priimta su derama pagarba. 
Panelė de Lone jai buvo ypač dėmesinga, nes ji pati il- 
gai kentėjo, kad žmonės jai nerodė reikiamos pagarbos. 

Biuva apėmė pasididžiavimas, kad Batilda važiuoja į So 
pili, o pati Batilda į tą kelionę žiūrėjo kaip į pramogą, 
kuri nors truputėlį ją išblaškys paskutinėmis laukimo kan- 
čios valandomis. Bet, supratusi, kad panelė de Lone ketina 
ją sulaikyti rūmuose kaip tik tą dieną, kada, jos apskai- 
čiavimu, turi grįžti Raulis, mergina tiesiog ėmė pirštus 
graužtis, kam sutiko važiuoti su abatu de Šolje į So. Ba- 
tilda jokiu būdu nebūtų paklaūsiusi panelės de Lone, nors 
ir labai atkakliai ji būtų prašiusi, jeigu nebūtų įsikišusi 
hercogienė diu Men. Buvo neįmanoma neišpildyti jos 
aukštenybės prašymo, nes hercogienė dėl savo visuome- 
ninės padėties turėjo teisę įsakyti; taip buvo žiūrima 
į šiuos dalykus toje epochoje. Taigi Batilda, nematydama 
kitos išeities, buvo priversta sutikti. Tačiau ji niekada 
sau nebūtų atleidusi, jei Raulis, grįžęs jai nesant namie, 
būtų radęs kambario langą uždarytą. Todėl vargšė mer- 
gina pasiprašė hercogienės ją išleisti parai į Paryžių mo- 
kytis kantatos ir nuraminti Biuva. 

Jeigu Batilda teisingai apskaičiavo, rytoj jau turėjo grįž- 
ti Raulis. Raulis jai rašė nebūsiąs pusantro mėnesio. Lėtai 
slinko keturiasdešimt šešios ilgos dienos — jinai jas rū- 
pestingai skaičiavo ir dabar žinojo, kad Raulio minėtos 
šešios savaitės praėjo. Kadangi ji apie Raulį sprendė pa- 
gal save, todėl net nepagalvojo, kad jis gali nors akimir- 

ką užtrukti. Taigi, vos tik Biuva išėjo į biblioteką, Batil- 
da atidarė langą. Atsisėdusi prie klavesino, ji ėmė moky- 
tis kantatą, tuo pat metu nė valandėlei nenuleisdama akių 
nuo kaimyno lango. Karietos retai teužsukdavo į Prarasto 
laiko gatvę. Tačiau tą dieną dėl kažkokio nepaprasto atsi- 
tiktinumo nuo dešimtos ryto iki ketvirtos po pietų tris 
kartus pasigirdo ratų dardėjimas, ir kiekvieną sykį su stip- 
Tiai plakančia širdimi Batilda bėgdavo prie lango. Pama- 
čiusi, kad apsiriko ir kad Raulis neparvažiavo, vos atgau- 
dama kvapą, be jėgų ji susmukdavo kėdėje. Pagaliau iš- 
mušė keturias, ir po kelių minučių ant laiptų pasigirdo 
Biuva žingsniai. Tuomet ji atsidususi uždarė langą. Šį 
kartą, nors ir labai norėjo padaryti savo globėjui malo- 
numą, Batilda pietaudama negalėjo nė kąsnelio nuryti. 
Pagaliau atėjo metas važiuoti į So rūmus. Batilda pasku- 
tinį kartą kilstelėjo užuolaidą — Raulio langas po senovei 
buvo aklinai uždarytas. Dabar jai pirmąsyk atėjo į galvą 
mintis, kad Raulis gali ilgiau užtrukti, negu jis manė, ir ji 
išvažiavo su sunkia širdimi, prakeikdama šventę, jai su- 
kliudžiusią naktį laukti to, kurio jau taip seniai laukia. 

Tačiau, kada ji atvažiavo į So, iliuminacija, triukšmas, 
muzika ir ypač jaudinimasis, kad pirmą kartą jai teks 
dainuoti tokiai rinktinei publikai, truputį atitraukė jos 
mintis nuo Raulio. Tiesa, kartkartėmis jai užeidavo liūd- 
numas, suspausdavo širdį, kai ji pagalvodavo, kad šiuo 
metu jos kaimynas gal jau parvažiavęs ir kad, radęs lan- 
gą uždarytą, jis nesupras, kaip nekantriai jinai jo laukė. 

Ji guodėsi vien tuo, kad prieš akis viša rytojaus diena: 
juk panelė de Lone žadėjo ją nugabenti į Paryžių dar 
prieš aušrą. Vadinasi, tekančios saulės pirmieji spindu- 
liai Batildą jau ras prie lango, ir Raulis, atidaręs savąjį, 
pirmiausia ją pamatys. Tuomet ji paaiškins, kad vienam 
vakarui turėjusi išvykti, neslėps nuo jo, ką iškentėjo. Ba- 
tilda sprendė pagal save; ji manė, kad Raulis bus labai 
laimingas ir jai atleis. .. 

Batilda godojo visas tas godas, ežero pakrantėje lauk- 
dama hercogienės diu Men. Tuo metu, kai ji galvojo, ką 
pasakys Rauliui, staiga pamatė atplaukiantį laivelį. Batil- 
da taip smarkiai jaudinosi, kad iš pradžių jai atrodė, jog 
ji neteko žado. Bet ji buvo tikra artistė, užtat puikus 

orkestras iš geriausių karališkosios Operos muzikantų ją 
sužavėjo ir suteikė jai žvalumo. Kad nesuklystų, Batilda 
nusprendė į nieką nežiūrėti. Ji dainavo su nepaprastu 
įkvėpimu ir be galo tobulai; buvo galima ją lengvai pa- 
laikyti panele Biuri, kurią ji pakeitė, nors ta dainininkė 
buvo Operos primadona ir visi manė, kad niekas jai ne- 
prilygsta nei balso grožiu, nei dainavimo maniera. Apsi- 
rikti buvo labai paprasta, nes Batildos veidą dengė juodas 
vualis. 

Bet kaip baisiai Batilda nustebo, kai, baigusi savo 
partiją, nuleido akis ir atplaukiančiame laivelyje greta 
hercogienės pamatė jauną didiką, taip nuostabiai panašų 
į Raulį, kad tikriausiai ji būtų netekusi žado, jeigu būtų 
jį išvydusi dainuodama. Valandėlę ji dar dvejojo. Bet 
kuo arčiau laivelis plaukė prie kranto, tuo mažiau varg- 
šei Batildai liko abejonių. Tokie panašūs negalėtų būti 
net tikri broliai; užtat ji galutinai įsitikino, kad prašmat- 
nus aristokratas iš So ir vargšas studentas iš mansardos — 
vienas ir tas pats asmuo. Bet ne dėl to Batilda kentėjo. 
Atvirkščiai, ta aplinkybė, kad Raulis priklauso aukštuo- 
menei, jį ne tolino nuo Albero diu Roše dukters, bet ar- 
tino prie jos. Vos metusi žvilgsnį, ji suprato, jog Rau- 
lis — aristokratas, lygiai kaip ir jam iš pat pradžių buvo 
aišku, kad jos gyslomis teka kilmingas kraujas. Bet kad 
jis. paliko savo kambarį Prarasto laiko gatvėje, rem- 
damasis neatidėliojamais reikalais, ir tuo metu linksmi- 
nosi So pilyje, ją žeidė į pačią širdį — tai buvo meilės 
išdavystė ir pasitikėjimo išniekinimas. Vadinasi, Raulis 
tik trumpam ja susižavėjo, dėl to ir apsigyveno mansar- 
doje savaitei ar dviem. Bet toks neįprastas gyvenimas 
jam labai greitai įkyrėjo. Nenorėdamas įžeisti Batildos, 
jis pasakė turįs greitai išvykti į kelionę. Kad ji per daug 
nenuliūstų, apsimetė, jog ta kelionė — jam tikra nelaimė. 
Tačiau visa tai buvo melas. Matyt, Raulis iš Paryžiaus 
niekur nebuvo išvažiavęs; jeigu ir buvo, grįžęs nė akių 
nerodė toje gatvėje, kuri turėjo jam būti labai brangi, bet 
nuskubėjo visai kitur. Tai būtų skaudžiai sužeidę ir ne 
tokią jautrią širdį, kaip Batildos. Kada Raulis išlipo 
ant kranto ir vargšelė atsidūrė per keturis žingsnius nuo 
jo, tuomet neliko jokių abejonių, kad jaunas studentas 


245 


ir gražus aristokratas — vienas ir tas pats asmuo. Kai Ba- 
tilda pamatė, kad tas, kurį ji laikė naiviu jaunuoliu iš 
provincijos, grakščiai ir laisvai pasiūlė ranką išdidžiai her- 
cogienei diu Men, jėgos apleido merginą; pajutusi, kad 
linksta keliai, ji riktelėjo — tas riktelėjimas, jei prisime- 
name, pervėrė d'Armantaliui širdį — ir krito apalpusi. 

Kai Batilda vėl atsimerkė, ji pamatė susirūpinusią pa- 
nelę de Lone, kuri stengėsi ją atgaivinti. Bet kadangi bu- 
vo neįmanoma įspėti Batildos apalpimo, trukusio akimirką, 
tikrosios priežasties, jai pasisekė nuslėpti tiesą, pasakius, 
kad tai atsitiko dėl didelio jaudinimosi dainuojant. Tiesa, 
panelė de Lone labai nenorėjo jos išleisti į Paryžių ir 
spyrėsi, kad ji dar kiek pabūtų pilyje. Bet Batilda nekant- 
ravo kuo greičiau palikti tuos rūmus, kur ji tiek iškentėjo 
ir kur pamatė Raulį, nors tas jos ir nepastebėjo. Priešta- 
rauti neleidžiančiu tonu ji paprašė, kad viskas būtų taip, 
kaip susitarta. Karieta, kuri turėjo ją nuvežti į Paryžių 
tučtuojau, kai tik ji baigs dainuoti, buvo jau čia; ji sėdo 
ir išvažiavo. 

Biuva išėjus į tarnybą, Nanetė pritykino prie Batildos, 
kuri, likusi viena, susmuko krėsle. Ji sėdėjo lyg sustingu- 
si, viena ranka parėmusi galvą, o kitą nuleidusi žemyn. 
Mirza tyliai inkštė, gulėdamas Batildai prie kojų ir nesu- 
prasdamas, ko ji nuliūdusi. Geroji moteriškė valandėlę 
stovėjo tylėdama ir žiūrėjo į merginą švelniai, kaip tikra 
motina. Paskui, matydama, kad Batilda tebetyli, ji prabi- 
lo pirmoji: 

— Ar panelė vis dar nesveikuojate? 

— Nesveikuoju, mano geroji Nanete! 

— Jeigu leistumėte atidaryti langą, gal jums pagerėtų. 

— Oi, ne, ne, Nanete, ačiū! Tas langas tegu būna už- 
darytas. 

— Gal jūs dar nežinote. .. 

— Žinau, Nanete. 

— ...kad gražusis jaunikaitis iš anapus gatvės šį rytą 
grįžo. 

— Nanete,— tarė Batilda, pakėlusi galvą ir griežtai pa- 
žiūrėjusi į tarnaitę, — kas man darbo tas jaunikaitis? 

— Viešpatie, panele Batilda, nejaugi jūs norite, kad tas 
vargšas jaunikaitis numirtų iš sielvarto? Nuo pat ryto jis 

nė per žingsnį nesitraukia nuo lango, ir jo veidas labai 
labai liūdnas, tiesiog širdis plyšta, į jį bežiūrint. 

— O kas man tas jaunikaitis, kas man liūdnas jo vei- 
das? Juk aš jo visai nepažįstu. Net vardo nežinau. Jis 
man, Nanete, pašalinis žmogus, kuris apsigyveno čia ke- 
letui dienų ir, gal būt, rytoj vėl išvažiuos, kaip jau kartą 
buvo išvažiavęs. Būtų nedovanotina klaida, jeigu kreip- 
čiau į jį dėmesį. O tu, Nanete, užuot skatinusi meilę, kuri 
būtų beprotybė, verčiau, priešingai, turėtum kaip įmany- 
dama stengtis man parodyti, koks absurdiškas toks jaus- 
mas ir, svarbiausia, koks pavojingas. 

— Panele, bet kodėl aš turėčiau taip daryti? Juk anks- 
čiau ar vėliau vis tiek jums teks įsimylėti. Jokia moteris 
to neišvengia. O jeigu jau lemta įsimylėti, tai kodėl ne 
tą gražuolį jaunikaitį, kuris atrodo kilmingas lyg karalius 
ir kuris tikriausiai turtingas, kadangi nieko neveikia. 

— Klausyk, Nanete, ką tu pasakytum, jeigu sužinotum, 
kad tas jaunikaitis, kuris tau atrodo toks paprastas, toks 
doras ir toks geras, iš tikrųjų tėra šlykštus apgavikas ir 
melagis. 

— Dievaži, panele, aš pasakyčiau, kad tai negali būti! 

— Jeigu tau pasakyčiau, kad tą jaunikaitį, kuris gyve- 
na mansardoje ir stovi prie lango, taip kukliai apsirengęs, 
aš mačiau vakar So pilyje, kad jis buvo su pulkininko uni- 
forma ir vedė už parankės hercogienę diu Men? 

— Ką aš pasakyčiau, panele? Aš pasakyčiau, kad gera- 
sis dievulis teisingai daro, jums pasiųsdamas žmogų, ku- 
ris jūsų vertas. Šventoji mergele! Pulkininkas! Hercogie- 
nės diu Men bičiulis! Panele Batilda, jūs būsite grafienė, 
aš jums tai pranašauju! Jūs verta tokios laimės, jūs to 
nusipelnėte! Jeigu apvaizda kiekvienam atlygintų pagal 
nuopelnus, jūs turėtumėt tapti ne grafiene, o hercogiene, 
princese, karaliene! Taip, Prancūzijos karaliene! Juk po- 
nia de Mentenon tapo karaliene. 

— Mieloji Nanete, aš nenorėčiau tapti karaliene, kaip ji. 

— Juk aš nesakau — kaip ji. Be to, jūs, panele, ne ka- 
ralių mylite, ar ne? 

— Aš, Nanete, nieko nemyliu. 

— Ką čia man su jumis ginčytis, panele. Šiaip ar taip, 
jūs neatrodote sveika, o kai mergina ar vaikinas negaluo- 

ja, pirmutinis vaistas — grynas oras, saulė. Pati žinote: kai 
gėlės negauna šviesos, jos vysta. Panele, leiskite man ati- 
daryti langą. 

— Nanete, aš jums tai draudžiu. Eikite dirbti savo dar- 
bo ir palikite mane! 

— Einu, panele, einu, jeigu jau varote!— tarė Nanetė, 
prikyštės krašteliu šluostydamasi akis. 

Nanetė išėjo. 

Likusi viena, Batilda vėl ėmė verkti. Stiprybės jai teikė 
tik išdidumas. Bet mergina buvo sužeista į pačią širdį, už- 
tat langas taip ir liko uždarytas. 

Kaip mes jau sakėme, keletą minučių -po keturių grįžo 
Biuva. Batilda iš karto pastebėjo gerame jo veide susijau- 
dinimo žymių ir stengėsi jį nuraminti. Ji šypsojosi, juo- 
kavo, apie šį bei tą šnekėjosi su juo prie stalo. Bet visa 
tai nė trupučio nenūramino Biuva. Po pietų jis pasiūlė sa- 
vo globotinei kaip pramogą pasivaikštinėti terasoje. Batil- 
dai dingtelėjo, kad Biuva liks pas ją, jeigu ji atsisakys; 
užtat ji pasakė sutinkanti ir užlipo drauge su juo į jo 
kambarį. Bet ten Batilda neva prisiminė, kad užmiršo pa- 
rašyti abatui de Šolje laišką ir padėkoti už meilumą, kurį 
tas jai parodė, pristatydamas hercogienei diu Men, ir ji 
nulipo į savo kambarį, palikusi globėją vieną su Mirza. 

Po kokių dešimties minučių ji išgirdo, kad Mirza krebž- 
dina jos duris, ir įleido šuniuką. 

Vienu šuoliu Mirza atsirado kambaryje ir negaišdamas, 
labai energingai ėmė reikšti savo džiaugsmą. Iš šuniuko 
elgsenos Batilda kaip mat suprato, kad jam atsitiko kaž- 
kas nepaprasta. Tuomet ji atidžiai pažiūrėjo į šuniuką ir 
pastebėjo prie antkaklio pririštą laišką. Kadangi tai buvo 
antras Mirzos atneštas laiškas, Batilda tuojau suvokė, iš 
kur jis ir kas jį siunčia. 

Batilda išlankstė laišką ir du kartus permetė akimis, 
tačiau nesuprato nė vienos eilutės. Viskas plaukė jai prieš 
akis. 

Nors laiškas daug ką pasakė, bet to dar neužteko. D'Ar- 
mantalis teisinosi ir prašė dovanoti. Laiške jis užsiminė 
apie ypatingas aplinkybes, kurios turi likti paslaptyje. Bet, 
šiaip ar taip, vienas dalykas abejonių nekėlė: laiško au- 

torius buvo beprotiškai įsimylėjęs. Užtat Batildai gerokai 
palengvėjo, nors ji ir ne visai nusiramino. 

Tačiau Batilda grynai iš moteriško pagiežingumo nu- 
tarė iki rytojaus elgtis taip pat. Kadangi Raulis prisipaži- 
no esąs kaltas, tai jį reikėjo nubausti. Vargšė mergina 
nepagalvojo, kad, bausdama kaimyną, ji baudžia ir savę. 

Vis dėlto laiškas ją taip puikiai nuteikė, jog Biuva, grį- 
žęs iš terasos, tučtuojau pastebėjo, kad jo augintinė jau- 
čiasi kur kas geriau, negu prieš valandą: veidas atgavęs 
spalvą, linksmumas natūralesnis, kalba ramesnė. Biuva 
beveik patikėjo, ką Batilda buvo sakiusi rytą, norėdama 
jį paguosti, jog ji sunegalavo tik dėl to, kad per daug 
jaudinosi vakar per spektaklį. Nusiraminęs Biuva apie 
aštuntą valandą užlipo į savo kambarį, Kur jo laukė dar- 
bas; taigi jis leido Batildai gulti, kada ji panorės, nes ji 
jam skundėsi, kad vakar užmigusi tik trečią valandą 
nakties. 

Naktį Batilda sapnavo, kad Raulis klūpo prieš ją ir la- 
bai įtikinamai aiškina, kodėl jis taip elgėsi; tuomet ji pati 
pasijunta kalta ir prašo jį dovanoti. 

Todėl rytą pabudusi ji jau gailėjosi, kad buvo tokia 
žiauri, ir negalėjo suprasti, iš kur vakar. jai ėmėsi jėgų 
taip kankinti vargšą Raulį. 

Pirmiausia ji nuėjo prie lango ir norėjo jį atidaryti. Bet 
pro mažą plyšiuką pamatė, kad jaunuolis stovi prie sa- 
vojo. Šitai ją tučtuojau sustabdė. Jeigu dabar ji atvers 
langą, tai prisipažins, kad myli. Geriau palaukti Nanetės. 
Tuomet kaimynas negalės švęsti pergalės. 

Netrukus atėjo Nanetė. Bet vakar jai per daug kliuvo 
dėl to nelemto lango, ir ji neišdrįso pakartoti tos pačios 
scenos. Ji nesiartino prie lango ir tvarkė kambarį, visai 
neužsimindama, kad reikia išvėdinti. Maždaug po pusva- 
landžio ji išėjo, net ir nagų neprikišusi prie užuolaidų. 
Batilda vos neverkė. 

Praslinko dvi valandos, kurios jai atrodė amžinybė. Ba- 
tilda per tą laiką išbandė viską: mėgino siuvinėti, buvo 
atsisėdusi prie klavesino, piešė. Tačiau niekas nesisekė. 

Nanetė išėjo į Sen-Antuano priemiestį. Vadinasi, jos ne- 
bus mažiausiai porą valandų. Ką veikti per tas dvi valan- 
das? Būtų labai malonu jas praleisti prie lango. Ryškiai 

švietė saulė, tai buvo galima spręsti iš spindulių, besi- 
skverbiančių pro užuolaidas. Batilda atsisėdo, išsitraukė 
iš korsažo laišką ir, nors jau mokėjo jį atmintinai, dar 
kartą perskaitė. Ir kaip ji galėjo šiurkštauti, gavusi šitą 
laišką! Jis buvo toks švelnus, toks aistringas! Jautei, kad 
kiekvienas jo žodis -plaukia tiesiog iš širdies. O, jeigu ji 
gautų dar vieną laišką! 

Taip pagalvojusi, Batilda pažvelgė į šuniuką. Mielas 
pasiuntinys! Mergina paėmė Mirzą ant rankų ir švelniai 
pabučiavo dailią jo galvutę. Paskui, visa drebėdama, tar- 
si būtų dariusi nusikaltimą, Batilda atidarė duris į laiptų 
aikštelę. 

Prie durų, ranka siekdamas skambučio, stovėjo vai- 
kinas. 

Batilda sušuko iš džiaugsmo, o vaikinas iš meilės. 

Tas vaikinas buvo Raulis. 


VIII 
DEVINTAME DANGUJE 


Batilda atsitraukė keletą žingsnių, nes pajuto galinti 
pulti Rauliui į glėbį. 

Raulis skubiai uždarė duris ir, žengęs keletą žingsnių, 
atsiklaupė prieš Batildą. 

Su neapsakoma meile jie žiūrėjo vienas į kitą, paskui 
jų lūpos tuo pat metu sušnibždėjo kito vardą, rankos su- 
sijungė, karštai spausdamos vienos kitas, ir visas slogutis 
buvo užmirštas. 

Rodės, tiek daug jie turėjo vienas kitam pasakyti, bet 
dabar abu tylėjo, ir buvo girdėti tik jų širdžių plakimas. 
Sielos atsispindėjo jų akyse, ir jie kalbėjosi didžiąja tylos 
kalba, kuri tiek daug pasako, kai jos tema — meilė, ir turi 
tą pranašumą, kad niekuomet nemeluoja. 

Pagaliau Batilda pajuto, jog akys prisipildė ašarų. Ji at- 
siduso ir, truputį atsilošusi, lyg norėdama atgauti kvapą, 
prabilo: 

— O dieve, dieve, kaip aš kentėjau! 

— Ir aš!— tarė d'Armantalis.— Juk atrodo, kad aš la- 
bai kaltas, o iš tikrųjų visai nekaltas. 

— Visai nekaltas?— paklausė Batilda, kuriai grįžo pir- 
mykštės abejonės. 

— Taip, nekaltas, — patvirtino ševalje. 

Ir jis papasakojo Batildai, ką turėjo teisę papasakoti — 
apie savo dvikovą su Lafaru, apie tai, kaip po tos dviko- 
vos jis buvo priverstas slėptis Prarasto laiko gatvėje, 
kaip jis pamatė Batildą, kaip ją pamilo, kaip negalėjo 
atsistebėti, pamažu aptikdamas joje ne tik įgimtą aristo- 
kratiškumą, bet ir įvairiausių talentų; kaip jis įsitikino, kad 
ji puiki dailininkė ir nuostabi muzikė. Ševalje papasakojo 
ir apie džiaugsmą, kurį patyrė, pajutęs, kad jis nėra jai 
visiškai abejingas; paskui apie gautą įsakymą vykti į Bre- 
tanę ir pradėti vadovauti karabinierių pulkui; apie tai, 
kad, sutinkamai sų tuo pačiu įsakymu, grįžęs į Paryžių, 
jis turėjo negaišdamas aplankyti jos aukštenybę herco- 
gienę diu Men ir jai atsiskaityti apie užduoties įvykdymą. 
Pagaliau jis papasakojo, kaip atvyko į So rūmus, manyda- 
mas, kad turės tik įteikti hercogienei pranešimą, bet pa- 
teko į prašmatnią šventę ir buvo priverstas dėl savo pa- 
dėties saitų su hercogu dalyvauti toje pramogoje. Savo 
pasakojimą d'Armantalis užbaigė maldavimu dovanoti, 
meilės žodžiais ir ištikimybės priesaikomis, tokiomis karš- 
tomis, jog Batilda bematant užmiršo jo kalbos pradžią ir 
visam laikui įsiminė jos pabaigą. 

Paskui atėjo Batildos eilė. Ji taip pat turėjo daug ką 
papasakoti d'Armantaliui. Bet jos pasakojime nebuvo nei 
nutylėjimų, nei tamsių vietų. Tai buvo pasakojimas ne 
apie vieną jos gyvenimo laikotarpį, o apie visą gyvenimą. 

Dvi valandos prašvilpė kaip akimirka. D'Armantalis te- 
beklūpojo prieš Batildą, o Batilda vis dar buvo švelniai 
prie jo palinkusi, ir jie tebesilaikė už rankų, neįstengdami 
atplėšti vienas nuo kito akių, kai prie durų pasigirdo 
skambutis. Batilda žvilgtelėjo į nedidelį laikrodį, kabantį 
kertėje. Buvo šešios minutės penktos. Jokių abejonių — 
grįžo Biuva. 

Pirmiausia Batildą apėmė išgąstis. Bet Raulis šypsoda- 
masis ją nuramino: juk vizitui jis turėjo dingstį, kurią 
jam pakišo abatas Brigo. Įsimylėjėliai dar kartą spustelėjo 
vienas kitam rankas ir švelniai pažvelgė kits į kitą, o pas- 
kui Batilda nuėjo atidaryti savo globėjui durų; tas, kaip 

visada, pabučiavo jai į kaktą ir tik tuomet pastebėjo d'Ar- 
mantalį. į 

Biuva tiesiog apstulbo: nė vienas vyras dar nebuvo įkė- 
lęs kojos į jo augintinės kambarį, tik jis pats. Mosuo- 
damas lazda, jis nustebęs įrėmė akis į d'Armantalį. Biuva 
pasirodė, kad tą jaunuolį jis kažkur jau matęs. 

D'Armantalis žengė jam priešais taip laisvai, kaip nie- 
kada nepasielgs žemesniojo luomo Žmogus. 

— Tur būt, aš turiu garbę kalbėtis su ponu Biuva?— 
paklausė jis. 

— Taip, gerbiamasis,-- atsakė Biuva, krūptelėjęs nuo 
to balso, kuris jam pasirodė pažįstamas, kaip ir jaunuo- 
lio veidas.— Prašau patikėti, jūsų apsilankymas — man di- 
delė garbė. 

— Ar jūs pažįstate abatą Brigo?— toliau kalbėjo d'Ar- 
mantalis. 

— Taip, pone, puikiai pažįstu; tai... mei... tai... ponios 
Deni, ar ne tiesa? 

— Taip, tai ponios Deni dvasios tėvas, — tarė d'Arman- 
talis šypsodamasis. 

—- Aš jį pažįstu. Labai protingas žmogus, pone, labai 
protingas! 

— Taip, labai. Ar tik ne jūs, ponas Biuva, kažkada krei- 
pėtės į jį, ieškodamas darbo kaip perrašinėtojas? 

— Taip, gerbiamasis, nes aš ir esu perrašinėtojas. Jūsų 
paslaugoms, gerbiamasis, —apasakė Biuva ir nusilenkė. 

— Puiku, — tarė d'Armantalis, taip pat nusilenkdamas.— 
Abatas Brigo — tai mano globėjas, pone, kad jūs žinotu- 
mėte, su kuo kalbate, — jums turi puikų klientą. 

— Iš tikrųjų? Tai sėskite, gerbiamasis. 

— Dėkoju. Labai dėkoju. 

— O kas tas klientas? 

— Princas de Listne. Jis gyvena Bako gatvėje, nume- 
ris dešimtas. 

— Princas, gerbiamasis, princas? 

— Taip, jis, berods, ispanas, koresponduoja „Madrido 
Merkurijaus“ laikraščiui, pranešdamas visas Paryžiaus 
naujienas. 

— Bet juk čia tikras radinys, gerbiamasis. 

—- Taip, jūsų teisybė, tikras radinys, nors čia turėsite 
kai kurių sunkumų, kadangi visi jo pranešimai parašyti 
ispanų kalba. 

— Velniai rautų!— išsprūdo Biuva. 

— Ar jūs mokate ispaniškai? — paklausė d'Armantalis. 

— Ne, gerbiamasis. Bent nemanau. 

— Nesvarbu, —toliau kalbėjo ševalje, šypsodamasis, 
kad Biuva suabejojo dėl ispanų kalbos mokėjimo.— Jums 
nebūtina mokėti tą kalbą, kurios tekstą perrašinėjate. 

— Aš, gerbiamasis, galėčiau perrašinėti ir kinietišką 
raštą, jeigu visos linijos būtų nubrėžtos taip aiškiai, kad 
matytum raidės piešinį. Kaligrafija, gerbiamasis, tam tik- 
ra prasme yra kopijavimo menas, panašiai kaip ir pie- 
šimas. 

— Aš žinau, — toliau kalbėjo d'Armantalis, — kad šitoje 
srityje jūs, ponas Biuva, didelis menininkas. 

— Ką jūs čia, gerbiamasis, — tarė Biuva.— Leiskite pa- 
Klausti, kurią valandą galėčiau rasti jo aukštenybę. 

— Kokią aukštenybę? 

— Jo aukštenybę princą de... Jau neatsimenu pavar- 
dės... kurią jūs man pasakėte. .. kurią teikėtės man pasa- 
kyti,— susigriebęs pasitaisė Biuva. 

— A-a, princą de Listne! 

— Tą pati. 

— Jis nėra aukštenybė, brangus pone Biuva. 

— Atleiskite, bet man atrodo, kad visi princai. .. 

—- Esti visokių princų... Tas princas yra trečios eilės, 
ir jeigu jūs jį vadinsite monsinjoru, jis bus visai paten- 
kintas. 

— Jūs taip manote? 

— Esu įsitikinęs. 

— Prašau pasakyti, kada turėčiau pas jį nueiti? 

— Nagi po valandos, jeigu jums patogu. Sakysim, po 
pietų, tarp penkių ir pusės šešių. Atsimenate adresą? 

— Taip, Bako dešimt. Puiku, gerbiamasis, puiku! Būti- 
nai nueisiu! 

— Likite sveikas, pone. Tikiuosi, dar turėsiu garbę su 
jumis pasimatyti. Leiskite jums padėkoti, panele, — tarė 
d'Armantalis, atsigręždamas į Batildą — kad buvote tokia 

maloni — pasišnekučiavote su manimi, kol aš laukiau po- 
no Biuva. Už tai jums būsiu amžinai dėkingas. 

Taręs šiuos žodžius, d'Armantalis dar kartą nusilenkė 
ir atsisveikino su Biuva ir jo augintine. Batildą labai ap- 
stulbino jo sugebėjimas valdytis, toks būdingas aukštuo- 
menės Žmogui. 

— Tas jaunikaitis iš tikrųjų labai malonus, — tarė Biuva. 

— Taip, labai, — mašinaliai atsakė Batilda. 

— Tik štai kas keista, — toliau kalbėjo Biuva.— Man ait- 
rodo, kad jį jau esu kažkur matęs. 

— Galimas dalykas, — neprieštaravo Batilda. 

— Ir balsas. .. Esu tikras, kažkur jau girdėjau tą balsą. 

Batilda krūptelėjo, nes iškart prisiminė, kaip Biuva per- 
sigandęs grįžo namo po savo nuotykių Gerųjų vaikų gat- 
vėje, o juk d'Armantalis apie tai jai nė žodeliu neuž- 
siminė. Ė 

Tuo momentu įžengė Nanetė ir pranešė, kad pietūs ant 
stalo. Biuva pirmas nuėjo į mažą valgomąjį, nes jis sku- 
bėjo pas princą de Listne. 

— Vis dėlto, panele, tas gražusis jaunikaitis atėjo?— 
tyliai paklausė Nanetė. 

— Taip, Nanete, taip!— atsakė Batilda, keldama į dan- 
gų kupinas dėkingumo akis.— Taip, ir aš tokia laiminga! 

Ir ji nuėjo į valgomąjį, kur Biuva, pastatęs į kampą 
lazdą ir pakabinęs ant jos skrybėlę, jau laukė savo au- 
gintinės, plekšnollamas sau per šlaunis — džiaugsmo va- 
landėlėmis jis visada taip darydavo. 

D'Armantalis jautėsi ne mažiau laimingas, kaip Batil- 
da. Jis buvo mylimas, pati Batilda jam tai pasakė su to- 
kiu džiaugsmu, su kokiu išklausė jo meilės prisipažinimą. 
Jį mylėjo ne vargšė našlaitė, ne grizetė, o bajorų kilmės 
mergina, kurios tėvas ir motina karaliaus brolio ir jo sū- 
naus dvare turėjo tvirtą padėtį. Taigi niekas nekliudė 
Batildai ir d'Armantaliui priklausyti vienas kitam. Jeigu 
jų visuomeninė padėtis ir skyrėsi, tai labai mažai: Batildai 
tereikėjo palypėti vieną pakopėlę, o ševalje — nusileisti, 
ir jie būtų susitikę. 

Tiesa, d'Armantalis užmiršo vieną dalyką, tik vieną — 
tai .paslaptį; jis manė, kad negalima jos pasakyti Batildai, 
kadangi ta paslaptis priklausė ne jam, o sąmokslui, kuris 

it gili praraja galėjo jį praryti bet kuriuo momentu. Ta- 
čiau d'Armantalis į pasaulį toli gražu nežiūrėjo niūriai. 
Batilda jį mylėjo, tuo jis neabejojo, o meilės saulė nu- 
tvieskia rausva šviesa net labai liūdną ir vienišą gy- 
venimą. 

Batilda taip pat nejautė jokių negerų abejonių dėl jų 
ateities. Tiesa, žodis „vedybos“ nebuvo ištartas, bet jų 
širdys atsiskleidė, parodydamos visą savo skaistumą, ir 
nė viena santuokos sutartis pasaulyje nebuvo vertesnė už 
Raulio žvilgsnį arba jo rankos paspaudimą. 

Tučtuojau po pietų, džiaugdamasis, kad gaus darbo, Biu- 
va pasiėmė lazdą, skrybėlę ir išėjo pas princą de Listne. 
Vos tik Batilda liko viena savo kambaryje, ji tuojau puo- 
lė ant kelių padėkoti dievui. Pasimeldusi, kupina džiugaus 
pasitikėjimo, nejausdama nė menkiausių dvejonių arba 
nepatogumo, ji priėjo prie savo lango, kuris taip ilgai bu- 
vo uždarytas, ir jį atlapojo. O d'Armantalis, kai tik grįžo 
namo, visą laiką taip ir stovėjo prie lango. 

Po valandėlės įsimylėjėliai jau buvo dėl visko susitarę. 
Geroji Nanetė žinos jų paslaptis. Tuo metu, kai Biuva 
bus bibliotekoje, d'Armantalis ateis pas Batildą ir kasdien 
drauge su ja praleis porą valandų. Be to, jie kalbėsis per 
langą, o jeigu dėl kokios nors priežasties langus teks lai- 
kyti uždarytus, jiedu susirašinės. 

Apie septintą valandą vakaro ant Monmartro gatvės 
kampo pasirodė Biuva. Jis ėjo oriai ir išdidžiai, vienoje 
rankoje laikydamas ruloną popieriaus, o kitoje — lazdą. 
Iš jo veido išraiškos aiškiai buvo matyti, kad jam aitsiti- 
ko kažkas svarbaus. Biuva lankėsi pas princą ir su juo 
kalbėjosi. 

Mūsų įsimylėjėliai pamatė Biuva tik tą akimirką, kai 
jis jau buvo visai prie namų, ir d'Armantalis tučtuojau 
uždarė savo langą. | 

Batilda šiek tiek nerimavo. Kai d'Armantalis kalbėjo 
su Biuva apie princą de Listne, ji pamanė, kad Raulis, už- 
kluptas iš netyčių, greitai sukūrė visą tą istoriją, norėda- 
mas pasiteisinti jos globėjui, kodėl atėjo. Ji nespėjo pa- 
klausti Raulio, ar iš tikrųjų reikės perrašinėti princo ko- 
respondenciją, ir nedrįso atkalbinėti Biuva, kad neitų į Ba- 
ko gatvę; todėl dabar ją graužė sąžinė. Batilda mylėjo 

Biuva visa širdimi, kupina gilaus dėkingumo. Globėjas 
jai buvo šventas, jinai jį gerbė ir niekada nebūtų lei- 
dusi, kad jis atsidurtų juokingoje padėtyje. Užtai Batil- 
da laukė jo grįžtant su nerimu, vildamasi iš jo veido su- 
prasti, kas jam atsitiko Bako gatvėje. Biuva veidas švy- 
tėjo. 

— Na kaip, tėveli?— paklausė Batilda, jau truputį ap- 
siraminusi. 

— Nieko, mačiau jo aukštenybę,— atsakė Biuva. 

Batilda lengviau atsikvėpė. 

— Bet atleiskite — tarė ji šypsodamasi — juk ponas 
Raulis jums sakė, jog princas de Listne neturi teisės į šį 
titulą, kadangi jis trečios eilės princas. 

— Galvą guldau, kad jis pirmo rango princas,— tarė 
Biuva,—'ir aš jį vadinsiu tiktai jo aukštenybe. Dar ką su- 
galvojo, trečios eilės princas! Tai vyras penkių pėdų ir 
aštuonių colių ūgio, visas jis kupinas didybės. Be to, ma- 
tyt, labai turtingas, nes pinigų turi kaip šieno. Tik pa- 
manyk: jis moka už perrašytą lapą penkiolika livrų ir man 
davė dvidešimt penkis luidorus iš kalno! Va tau ir trečios 
eilės princas! .. 

Tada Batildai kilo įtarimas, jog tas naujas klientas, pas 
kurį Raulis nusiuntė Biuva,— statytinis, reikalingas tam, 
kadBiuva priimtų pinigus, manydamas, jog jisai pats juos 
uždirba. Šitai ją tarsi žemino, ir merginai suspaudė širdį. 
Batilda žvilgtelėjo pro langą ir pamatė d'Armantalį — 
pakėlęs užuolaidos kraštelį, jis žiūrėjo į ją su tokia mei- 
le, kad ji viską užmiršo ir jam atsakė švelniu žvilgsniu. 
Ji stovėjo prie lango, nepajėgdama atitraukti nuo ševalje 
akių, ir buvo be galo laiminga; net Biuva, anaiptol nepa- 
sižymįs pastabumu ir paprastai nekreipiąs dėmesio į dva- 
sinę aplinkinių būseną, staiga pastebėjo, kad Batilda susi- 
kaupusi žiūri pro langą. Tačiau d'Armantalis, pamatęs, 
kad Biuva eina prie lango, tučtuojau nuleido užuolaidą, 
ir raštininko smalsumas liko nepatenkintas. 

--- Vadinasi, tėveli, — skubiai kreipėsi Batilda, būkštau- 
dama, kad Biuva nepastebėtų ševalje, ir stengdamasi jį 
kalbinti, — jūs patenkintas savo vizitu? 

— Labai. Bet aš tau turiu pasakyti vieną dalyką. 

— Kokį? 

— Viešpatie, pasigailėk mūsų, nusidėjėlių! 

— Ar jums kas nors atsitiko? 

— Prisimeni, Batilda, aš tau minėjau, kad man atrodo 
pažįstamas to jaunikaičio veidas ir balsas, bet niekaip 
negaliu prisiminti, kur ir kada jį mačiau. 

— Taip, minėjote. . 

— Tai va, kai aš, žingsniuodamas link Naujojo tilto, 
perėjau Gerųjų vaikų gatvę ir atsidūriau prie namo nu- 
meris dvidešimt ketvirtas, man staiga dingtelėjo, kad tas 
jaunikaitis — tai karininkas, kurį mačiau tą nelemtą nak- 
tį; apie ją pagalvojęs, net sudrebu iš siaubo. 

— Nejaugi, tėveli?— sušuko Batilda krūptelėjusi — Ko- 
kia beprotiška mintis! 

— Taip, tai beprotiška mintis, bet dėl jos aš vos negrį- 
žau namo. Man toptelėjo, kad tas princas de Listne, gal 
būt, plėšikų gaujos vadeiva ir mane nori įvilioti į kokias 
nors pinkles, Bet, kadangi aš niekada nesinešioju pinigų, 
pagalvojau, kad mano baimės tik akys didelės, ir, laimei, 
man pasisekė ją įveikti. 

— Bet dabar, tėveli, manau, jūs įsitikinote,— tarė Ba- 
tilda,— jog ponas, kuris, abato Brigo pavestas, šiandien bu- 
vo pas mus užėjęs, tikrai neturi nieko bendra su tuo 
žmogumi, su kuriuo jūs kalbėjotės tą naktį Gerųjų vaikų 
gatvėje. 

— Na, žinoma. Vagių gaujos vadeiva — o aš tvirtinu, 
kad anas vyras ir buvo vagių gaujos vadeiva, — negali pa- 
laikyti jokių santykių su jo aukštenybe. 

— O, tat neįmanoma! 

— Taip, vaikeli, aišku, neįmanoma. Bet aš visai užmir- 
šau: juk žadėjau jo aukštenybei, kad jau šįvakar pradėsiu 
perrašinėti. Noriu ištesėti savo žodį. Tu man dovanok, vai- 
keli, bet aš negalėsiu šio vakaro praleisti kartu su tavimi. 
Labos nakties, brangioji. 

— Labos nakties, tėveli. 

Biuva užkopė į savo kambarį ir negaišdamas kibo į dar- 
bą, kurį taip dosniai apmokėjo princas de Listne. 

1X 
FENELONO ĮPĖDINIS 


FPasimatymai, dėl kurių įsimylėjėliai susitarė, atvėrė ko 
plačiausias galimybes išsilieti taip ilgai tvardytai jų mei- 
lei. Pirmos trys ar keturios dienos prabėgo kaip akimir- 
ka — Batilda ir Raulis buvo laimingiausi žmonės pasau- 
lyje. i 

Bet jeigu jiems akimirka sustojo, visiems kitiems gyve- 
nimas toliau plaukė įprasta vaga, ir tylumoje brendo įvy- 
kiai, kuriems buvo lemta grąžinti mūsų įsimylėjėlius į rūs- 
čią tikrovę. 

Hercogas de Rišelje savo pažadą ištesėjo. Maršalas 
de Vilrua, palikęs Tiuilri savaitei, ketvirtą dieną gavo 
žmonos laišką, kuriuo buvo kviečiamas grįžti. Ji rašė, kad 
Paryžiuje prasidėjo tymų epidemija, kuri Pale-Ruajalyje 
jau paguldė keletą žmonių, ir kad maršalui dabar, kaip 
niekada anksčiau, reikia būti šalia karaliaus. Ponas de Vil- 
rua negaišo parvažiuoti, nes, kaip žinoma, tik tymams 
priskiriamos tos kelios mirtys, dėl kurių prieš trejus ar 
ketverius metus visa karalystė nešiojo gedulą. Maršalas 
nenorėjo praleisti progos pademonstruoti savo budrumą, 
kurio reikšmę ir pasekmes jis gerokai .perdėjo. Kaip jau- 
nojo karaliaus guverneris, jis turėjo privilegiją praleisti 
su savo auklėtiniu tiek laiko, kiek jam atrodė reikalinga, 
ir dalyvauti karaliaus pokalbiuose su bet kokiu lankyto- 
ju, net ir pačiu regentu. Tiesą pasakius, prieš regentą ir 
buvo nukreipta ši atsargumo priemonė, o kadangi tai 
buvo paranku hercogienei diu Men ir jos šalininkams, 
jie visaip skatino poną de Vilrua ir skleidė paskalas, ne- 
va Liudviko XV menėse ant židinio jis radęs užnuodytų 
saldainių, nežinia kieno ten padėtų. Taip plito šmeižtai 
apie hercogą Orleanietį, o maršalas rūmuose vaidino vis 
svarbesnį vaidmenį. Pagaliau maršalui pavyko įtikinti ka- 
ralių, kad už savo gyvybę jo didenybė turįs būti dėkingas 
tik jam. Šitokiu būdu ponas de Vilrua sugebėjo užkariau- 
ti to karūnuotojo vaiko širdį; jaunasis karalius buvo įpra- 
tęs visų bijoti, pasitikėjo tiktai maršalu ir dar Frežiu 
vyskupu. 

Taigi ponas de Vilrua labai tiko tai užduočiai, kurią 
jam davė sąmokslininkai. Tačiau dėl įgimto neryžtingu- 
mo maršalas ilgai svyravo, prieš imdamas tą užduotį vyk- 
dyti. Pagaliau buvo nutarta, kad ateinantį pirmadienį — 
po įprastų sekmadienio lėbavimų pirmadieniais regentas 
karalių retai kada lankydavo — maršalas de Vilrua įteiks 
Liudvikui XV abu Pilypo V laiškus. Tą dieną ponas de 
Vilrua praleis vienas su savo auklėtiniu ir stengsis taip jį 
paveikti, kad jis pasirašytų įsaką dėl Generalinių luomų 
sušaukimo. Tas įsakas negaištant bus imtas vykdyti ir pa- 
skelbtas kitos dienos rytą, regentui nespėjus aplankyti 
jo didenybės. Aišku, kuo labiau netikėtas bus tas EP 
tuo sunkiau bus jį atšaukti. 

O regentas tuo metu gyveno kaip paprastai: buvo ap- 
sivertęs darbais, užsiėmęs moksliniais tyrinėjimais, malo- 
numais ir nemalonumais. 

Galimas daiktas, labiausiai iš visų regentui įgriso Diu- 
bua, kuris žūt būt norėjo tapti arkivyskupu. Kambre ar- 
kivyskupo vieta buvo laisva ryšium su kardinolo Latre- 
mualio mirtimi, užklupusia jį Romoje. Kambre buvo vie- 
na iš turtingiausių arkivyskupysčių, kurią gauti — reiškė 
užimti vieną svarbiausių bažnyčios postų Prancūzijoje. Tas 
postas duodavo šimtą penkiasdešimt tūkstančių livrų pa- 
jamų per metus, o kadangi Diubua labai brangino pini- 
gus ir visokiais būdais stengėsi jų turėti kuo daugiau, 
sunku buvo pasakyti, kas jį labiau viliojo — Fenelono 
įpėdinio titra ar didžiulės pajamos. Šiaip ar taip, pasitai- 
kius pirmai patogiai progai, Diubua vėl ėmė šnekėti re- 
gentui apie arkivyskupystę. Kaip ir aną kartą, hercogas 
Orleanietis bandė viską nuleisti juokais. Bet Diubua spy- 
rėsi. Regentas nepakęsdavo nuobodulio, o Diubua buvo 
jam gerokai nusibodęs savo atkaklumu. Užtat hercogas 
Orleanietis nutarė priremti Diubua prie sienos — jis pa- 
sakė, kad Diubua vis tiek neras prelato, kuris sutiktų jį 
įšventinti. 

— Tai tik šitokia bėda?!— nesitverdamas džiaugsmu, 
sušuko Diubua.— Puiku, aš jau turiu jį. 

— Negali būti! prieštaravo regentas, netikėdamas, kad 
padlaižiavimas gali taip toli nueiti. 


259 


— Tuojau jūs pats įsitikinsite,— pasakė Diubua ir iš- 
bėgo iš kabineto. 

Po kokių penkių minučių jis grįžo. 

— Na kaip?— paklausė regentas. 

— Radau reikalingą žmogų, — atsakė -Diubua. 

— Kas gi tas nenaudėlis, kuris sutinka įšventinti tokį 
niekšą, kaip tu?— stebėjosi regentas. 

— Jūsų pirmasis dvasios tėvas, monsinjore,— atsakė 
Diubua. 

— Nanto vyskupas? 

— Tikrų tikriausiai. 

— Tresanas? 

— Jis pats. 

— Negali būti! 

— Žiūtėkite, štai jis. 

Tą akimirką durys atsidarė, ir tarnas pranešė, kad atvy- 
ko Nanto vyskupas. 

— Įeikite, monsinjore, įeikite,— tarė Diubua, žengda- 
mas keletą žingsnių jo pasitikti. — Jo aukštenybė tik ką 
malonėjo mus abu pagerbti: mane paskyrė, kaip jums esu 
sakęs, Kambre arkivyskupu, o jums pavedė mane įšven- 
tinti. 

— Ponas de Tresanai,— kreipėsi regentas, — ar jūs iš 
tikrųjų sutinkate padaryti abatą arkivyskupu? 

— Jūsų aukštenybės noras man tolygus įsakymui, mon- 
sinjore. 

— Bet jūs žinote, kad jis paprastas abatas ir negavęs 
nei subdiakono, nei diakono, nei kunigo šventimų? 

— Nair kas, monsinjore?— pertraukė regentą Diubua.— 
Vyskupas jums pasakys, kad visus tuos formalumus gali- 
ma atlikti per vieną dieną. 

— Bet šitaip dar niekada-nebuvo. 

— Buvo: prisiminkite šventąjį Ambrozijų. 

— Na, brangusis abate,— juokdamasis tarė hercogas,—- 
jeigu jau bažnyčios tėvai tave palaiko, tai man daugiau 
nedera priešintis, ir aš tave atiduodu ponui de Tresanui. 

— Aš jums jį grąžinsiu su mitra ir su lazda, monsinjore. 

— Bet juk tau dar reikia gauti licenciato laipsnį, — tarė 
regentas, kurį tas pokalbis jau ėmė linksminti. 

— Jį man žadėjo Orleano universitetas. 

— Be to, reikia atestacijų ir kitų dokumentų. 

-— O kam tada Bezonsas? 

— Pažymėjimo apie dorą gyvenimą ir gerus įpročius. 

— Jį man pasirašys de Noajis. 

— Aš tuo abejoju, abate. 

— Ką gi, tuomet, jūsų aukštenybe, jūs pats man duo- 
site tokį pažymėjimą. Ir, velniai griebtų, aš manau, kad 
Prancūzijos regento parašas Romoje turės ne mažesnį svo- 
rį, kaip kokio nevykėlio kardinolo. 

— Diubua,— tarė regentas, — būk malonus, pagarbiau 
kalbėk apie aukštąją dvasininkiją. 

— Taip, jūsų teisybė, monsinjore: juk žmogus niekada 
nežinai, kuo gali pasidaryti vieną gražią dieną. 

— Tu nori pasakyti, kad tapsi kardinolu? Na jau, ži- 
nai, reikia turėti saiką, — sušuko regentas ir pratrūko kva- 
toti. 

— Kadangi jūsų aukštenybė nenori man duoti žydrojo 
kaspino, teks pasitenkinti raudona mantija, kol sulauksiu 
ko geriau. 

— Jam neužtenka kardinolo mantijos! 

— O kodėl man netapti kada nors popiežiumi? 

— Iš tikrųjų, juk Bordžija buvo popiežius. 

„— Dievas mudviem skyrė ilgą gyvenimą, monsinjore. 
Jūs dar pamatysite ir tai, ir daug ką kita. 

— Velniai rautų, juk tu žinai, kad aš niekinu mirtį. 

— Deja, per daug. 

— Vadinasi, tu nori, kad aš pasidaryčiau bailys smal- 
sumo dėlei. 

— Tat būtų visai ne pro šalį. O pradžiai, monsinjore, 
jums reikia atsižadėti naktinių pasivaikščiojimų. 

— O kodėl? 

— Pirmiausia todėl, kad jūs rizikuojate gyvybe! 

— Argi tai svarbu? 

— Ir dar dėl kitos priežasties. 

— Dėl kokios? 

— Jūsų naktiniams pasivaikščiojimams,— veidmainiš- 
kai tarė Diubua,— negali pritarti bažnyčia. 

— Eik po velnių! 

— Štai matote, monsinjore,— kreipėsi Diubua į de Tre- 
saną,— su kokiais plevėsomis ir užkietėjusiais nusidėjėliais 

ėsu priverstas gyventi. Tikiuosi, kad 1 jūsų eminencija 
nebus man perdaug griežtas. 

— Mes padarysime viską, monsinjore, ką tik galėsi- 
me,— atsakė Tresanas. 

— O kada įvyks ceremonija?— paklausė Diubua, kuris 
nenorėjo gaišti nė minutės. 

— Kai tik turėsite visus reikalingus dokumentus. 

— Turėsiu po trijų dienų. 

—— Gerai, po trijų dienų aš jūsų paslaugoms. 

— Šiandien šeštadienis. Vadinasi, iki ketvirtadienio. 

— Iki ketvirtadienio, — atsakė de Tresanas. 

— Bet, abate, aš noriu tave iš anksto perspėti, — tarė re- 
gentas,— kad tavo įšventinimo ceremonijoje nedalyvaus 
vienas gana įtakingas asmuo. 

— Kas drįs taip mane įžeisti? 

— AšI | ' 

— Jūs, monsinjore? Netiesa, jūs sėdėsite savo įprastoje 
vietoje. 

— O aš tau sakau — ne! 

— Kertu lažybų iš tūkstančio luidorų, kad būsite. 

— Duodu tau garbės žodį: nebūsiu! 

— Kertu lažybų iš dviejų tūkstančių luidorų: būsite! 

— Akiplėša!.. 

— Na, tai iki ketvirtadienio, ponas de. Tresanai. .. o su 
jumis, monsinjore, mes pasimatysime per įšventinimo ce- 
remoniją,— tarė Diubua ir, kuo puikiausiai nusiteikęs, iš- 
ėjo iš regento kabineto. Diubua norėjo kaip galima grei- 
čiau visiems apsigarsinti, kad jis paskirtas vyskupu. 

Bet vienu dalyku Diubua apsišovė: jis negavo kardino- 
lo de Noajo sutikimo. Nei grasinimai, nei pažadai kar- 
dinolo nepaveikė. Diubua niekaip negalėjo priversti kar- 
dinolo pasirašyti atestaciją apie dorą jo gyvenimą ir ge- 
rus įpročius, o tą atestaciją Diubua žūt būt tikėjosi gauti. 
Tiesa, tai buvo vienintelis prelatas, drįsęs parodyti šventą 
ir kilnų priešinimąsi pavojui, kuris grėsė bažnyčiai. Orlea- 
no universitetas pripažino Diubua mokslinį licenciato 
laipsnį. Ruano arkivyskupas Bezonsas pasirašė rekomen- 
daciją, ir numatytą dieną visi dokumentai buvo gauti. 
Penktą valandą ryto, apsivilkęs medžiotojo kostiumu, Diu- 
bua išvažiavo į Pontuazą. Čia jo laukė Nanto vyskupas, 

kuris, tęesėdamas savo pažadą, jam suteikė subdiakeno- ir 
kunigo šventimus. 

Vidurdienį visos ceremonijos buvo baigtos, o pie ket- 
virtą valandą, spėjęs dalyvauti regentystės taryboje, ku- 
ri posėdžiavo Senajame Luvre,— Tiuilri, kaip jau minėjo- 
me, siautė tymai, — Diubua grįžo namo jau su arkivys- 
kupo rūbais. Kabinete jo laukė Fijona. Tuo pat metu 
būdama slaptosios policijos agentas ir linksmos įstaigos 
šeimininkė, ši dama bet kuriuo laiku galėjo patekti pas 
Diubua. Net tokią iškilmingą dieną niekas neišdrįso Fijo- 
nos neleisti, — mat, ji pareiškė turinti pranešti nepaprastai 
svarbų dalyką. 

— O, velniai rautų, tai bent susitikimas!— sušuko Diu- 
bua, pamatęs savo seną pažįstamą. 

— Žinai, kūmai, — prašneko Fijona,— jeigu tu toks ne- 
dėkingas, kad užmiršti senus draugus, tai aš ne tokia kvai- 
la, jog užmirščiau savuosius, ypač kai jie kopia aukštyn. 

— Klausyk, — tarė Diubua, nusirengdamas dvasininko 
rūbus, — argi ir dabar, kai tapau arkivyskupu, tu ketini 
mane vadinti kūmu? 

— Žinoma! Dabar tiktai kūmu ir niekaip kitaip. Aš net 
žadu prašyti regentą, kai tik su juo pasimatysiu, jog jis 
mane padarytų kokio nors moterų vienuolyno viršininke, 
ir vien dėl to, kad neatsilikčiau nuo tavęs. 

— Ar tas plevėsa vis dar lankosi tavo įstaigoje? 

— Deja, kūmai, dabar jau ne dėl manęs. Prabėgo lai- 
mingos dienelės. Bet turiu viltį, kad tu jas sugrąžinsi ir 
kad mano įstaigai iš karto teigiamai atsilieps tavo paaukš- 
tinimas. 

— Vargše mano bičiule— tarė Diubua, lenkdamasis, 
kad Fijona atsegtų jo mantijos kabliuką— Tu juk pati 
supranti, padėtis dabar kitokia, aš jau negalėsiu pas tave 
ateiti, kaip anksčiau. 

— Kažkodėl tu baisiai pasipūtei. Juk Pilypas tebesilan- 
ko pas mane. 

— Pilypas — tik Prancūzijos regentas, o aš arkivysku- 
pas. Aišku? Aha, štai kas, — tarė Diubua vis dar tebesi- 
rengdamas, — ar tu žinai, kad tavo agentai pastaruosius 
tris keturis mėnesius nė velnio nedirba ir kad jei ir 
toliau taip bus, turėsiu tau nutraukti algą? 

— Ak, tu nenaudėli! Šit kaip tu elgiesi su savo senais 
bičiuliais! Gerai, aš atėjau pas tave su svarbiomis nau- 
jienomis, o dabar nieko nesakysiu. 

— Su naujienomis? Apie ką? 

— Aha, apie ką? Nagi nemokėk man algos! 

— Ar tik ne apie Ispaniją?— suraukęs antakius, pa- 
klausė naujai iškeptas arkivyskupas, nes instinktyviai jau- 
tė, jog pavojus gresia iš ten. 

— Apie tai, kūmai, kad aš ketinau tave supažindinti su 
viena mergina. Bet jeigu tu daraisi atsiskyrėlis, viso gero. 

Ir Fijona žengė link durų. 

— Na gerai, eikš, — tarė Diubua ir žengė prie savo sek- 
retero. 

Seni bičiuliai, visiškai verti vienas kito, sustojo, susi- 
žvalgė ir nusikvatojo. 

— Va šitaip kas kita,— nudžiugo Fijona.— Matau, kad 
dar ne viskas prarasta: su tavimi, kūmai, vis dėlto galima 
susitarti. Na, trauk savo stalčių ir pasidalink su manimi 
jo lobiais, o aš atversiu burną ir pasidalinsiu su tavimi 
kai kuriomis naujienomis. 

Diubua išėmė pundelį, kuriame buvo šimtas luidorų, ir 
parodė Fijonai. 

— Na gerai. Tai ką norėjai man pasakyti? Aš klausau. 

— Pirmiausia, kūmai, pažadėk man vieną dalyką. 

— Kokį? 

— Kadangi čia kalbama apie vieną seną mano draugą, 
pažadėk, kad jam neatsitiks nieko blogo. 

— Bet jeigu tavo senas draugas — niekšas, kurio vieta 
kartuvėse, tai kokio velnio nori jį gelbėti nuo bausmės? 

— Čia jau mano reikalas. Turiu savo principus. 

— Eik sau! Nieko negaliu tau pažadėti! 

— Ką gi, tuomet viso gero, kūmai, Atsiimk savo šimtą 
luidorų. 

— Matau, kad tu pasidarei karštakošė. 

— Visai ne, tik aš tam žmogui turiu savų įsipareigo- 
jimų. Jis mane išvedė į žmones. 

— Tokiu atveju jis turi kuo pasigirti — padarė visuo- 
menei neįkainojamą paslaugą. 

—Aširgi taip manau. Ir jam neteks šito gailėtis, nes aš 
nieko tau nesakysiu, jei nepažadėsi išsaugoti jam gyvybės. 

— Na gerai, jo gyvybė bus išsaugota. Duodu tau žodį. 
Dabar tu patenkinta? 

— Kokį žodį? 

— Doro žmogaus žodį. 

— Kūmai, nori mane apšauti? 

— Na, žinai, tu man įkyrėjai. 

— Ak, įkyrėjau? Tuomet viso gero. 

— Drauguže, aš liepsiu tave suimti. 

— Manai, išsigandau? 

— Aš liepsiu tave įmesti į kalėjimą. 

— Man nusispiaut į tavo kalėjimą! 

— Aš tave ten supūdysiu. 

— Nespėsi — pats pirma supūsi. 

— Pamatysim. Klausyk, tai ko tu pagaliau nori? 

— Noriu žinoti, kad kapitonui negresia mirtis. 

— Gerai. 

— Duodi žodį? 

— Arkivyskupo žodis. 

— Netinka. 

— Abato žodis. 

— Netinka. 

— Diubua žodis. 

— Gerai! Pirmiausia turiu tau pasakyti, kad mano ka- 
pitonas praūžė daugiau, negu bet kas kitas visoje ka- 
ralystėje. 

— Velniai griebtų! Konkurencija čia nemaža. 

— Ir vis dėlto jis nepralenkiamas. 

— Kalbėk toliau. 

— Taigi reikia pasakyti, kad pastaruoju metu mano ka- 
pitonas pasidarė turtingas kaip Krezas. 

— Tur būt, apvogė kokį intendantą. 

— To jis nesugeba. Užmušti — taip, bet apvogti... Kuo 
tu jį laikai? 

— O iš kur, tavo supratimu, pas jį tų pinigų atsirado? 

— Ar tu pažįsti monetas? 

— Žinoma. | 

— Kaip manai, kokios čia monetos? 

— Oho! Ispaniški dublonai! 

— Auksiniai... Su karaliaus Karolio II atvaizdu. Dublo- 

nai, kurių vieno vertė keturiasdešimt aštuoni livrai ir ku- 
rie birte byra iš jo kišenių. 

— O kaip seniai tas aukso lietus pasipylė ant tavo ka- 
pitono? 

— Kaip seniai? Porą dienų prieš bandymą pagrobti re- 
gentą Gerųjų vaikų gatvėje. Kažkas siejasi, kūmai? 

— Hm, taip! O kodėl tik šiandien atėjai pas mane su 
ta naujiena? 

— Todėl, kad kapitono atsargos ima sekti, ir dabar kaip 
tik palankus momentas sužinoti, kur jisai jas papildys. 

— Ar tu neprisidėjai prie to, kad greičiau ateitų laikas 
jas papildyti? 

— Gyventi visiems reikia. 

— Visi ir gyvens, drauguže, netgi tavo kapitonas. Bei 
aš turiu žinoti kiekvieną jo žingsnį, supranti? 

— Nuo ryto ligi vakaro. 

— Kurią tavo merginą jis įsimylėjęs? 

— Visas, kai turi pinigų. 

— O kai neturi? 

— Normandę. Ta jo širdies draugė. 

— Aš ją pažįstu, tokios neapmausi. 

— Taip, bet negalima ja pasikliauti. 

— Kodėl? 

— Ji, kvailutė, myli kapitoną. 

— Šit kaip! Na ir sekasi jam! 

— Ir jis to vertas, drįstu tau pasakyti. Jo širdis auksi- 
nė — viską atiduos. Tai ne tu, senas nage! 

--— Gerai, gerai. Tu juk pati žinai, kad tam tikromis 
aplinkybėmis aš didesnis švaistūnas, negu sūnus pakly- 
dėlis. Viskas tavo rankose. 

-— Tuomet padarysiu, ką galėsiu. 

— Vadinasi, aš kiekvieną dieną žinosiu, kaip leidžia 
laiką kapitonas? 

— Susitarėme, kiekvieną dieną. 

— Duodi žodį? 

— Doros moteriškės žodis. 

— Netinka! 

— Fijonos žodis! 

— Gerai! 

— Viso labo, monsinjore arkivyskupe. 


— Viso labo, bičiulė. 

Fijona pasuko link durų, bet tą akimirką, kai ji buvo 
beišeinanti, į kambarį įžengė tarnas. 

— Monsinjore,— tarė jis, — čia vienas žmogus prašo jū- 
sų eminenciją jį priimti. 

— O kas tas žmogus, kvaily? 

— Karališkosios bibliotekos tarnautojas, kuris atlieka- 
mu nuo darbo laiku verčiasi perrašinėjimu. 

— O ko jam reikia? 

— Jis sako turįs jūsų eminencijai pranešti kažką labai 
svarbaus. 

— Tur būt, koks skurdeiva, ieškąs pagalbos? 

— Ne, monsinjore, jis sakosi atėjęs politiniu reikalu. 

— Su kuo susijęs tas reikalas? 

— Su Ispanija. 

— Tuomet tegu įeina. O tu, bičiule, smuk į gretimą 
kambarį. 

— Kodėl? 

— O jeigu kartais tas perrašinėtojas ir tavo kapitonas 
tarpusavy susiję. 

— Tai būtų gražu, — tarė Fijona. 

— Na, greičiau eik. 

Ir Fijona dingo už durų, kurias jai parodė Diubua. 

Po valandėlės tarnas atidarė duris ir pranešė: ponas 
Žanas Biuva. 

O dabar papasakosime, kaip atsitiko, kad mūsų kuklus 
herojus turėjo garbę būti priimtas monsinjoro Kambre ar- 
kivyskupo. 


X 
PRINCO DE LISTNE BENDRIMINKAS 


Mes palikome Biuva tuo momentu, kai jis grįžo namo 
'su ryšulėliu popierių rankoje, skubėdamas ištesėti prin- 
cui de Listne duotąjį pažadą. Tas pažadas jam buvo šven- 
tas, ir, nors Biuva nelengva buvo perrašinėti iš svetimos 
kalbos, kitą dieną, septintą vakaro, užsakytąjį nuorašą jis 
nunešė į Bako gatvės dešimtą numerį. Biuva čia pat gavo 

iš aukštojo kliento rankų naują darba, kurį atliko lygiai 
taip pat punktualiai. Šį kartą princas de Listne, matyt, 
labiau pasitikėdamas žmogumi, kuris jau spėjo įrodyti 
esąs stropus, paėmė nuo stalo dar didesnį pluoštą popie- 
rių, negu pirmaisiais dviem kartais, ir, kad neapsunkintų 
kasdien Biuva, o taip pat tikriausiai ir savęs, liepė jam 
atnešti visus perrašytus tekstus iš karto. Taigi naujas jų 
susitikimas turėjo įvykti tik po trijų ar keturių dienų. 

Biuva grįžo namo kupinas išdidumo, nes jo savimeilę 
be galo glostė jam parodytas pasitikėjimas. Batilda buvo 
labai linksma bei laiminga, ir Biuva užlipo į savo kambarį, 
apimtas tylaus džiaugsmo ir palaimos. Jis negaišdamas 
kibo į darbą, kuris, šitaip nusiteikus, puikiai sekėsi. Nors 
Biuva ispaniškai nesuprato nė žodžio, vis dėlto jis įgudo 
gana greitai skaityti ispanišką, tekstą. Kadangi darbas bu- 
vo grynai mechaniškas, jam nereikėjo sekti frazės pras- 
mės, kuri taip ir likdavo nesuprantama, ir, perrašinėdamas 
ilgiausią pranešimą, jis galėdavo niūniuoti savo mėgs- 
tamą dainelę. Užtat Biuva beveik nusivylė, kada po pir- 
muoju popieriaus lakštu jis aptiko antrąjį, parašytą pran- 
cūziškai. Per pastarąsias penkias dienas Biuva priprato 
prie kastiliečių kalbos, o mažiausias iškrypimas iš įprastos 
vagos jį visad vargindavo. Bet, kadangi Biuva buvo pa- 
reigos vergas, jis negalėjo nuo jos išsisukti; todėl, nors 
ant to popieriaus nebuvo eilės numerio ir jis atrodė pa- 
tekęs į krūvelę atsitiktinai, mūsų herojus nutarė jį per- 
rašyti, remdamasis šia gyvenimo taisykle: „Ouod abundat, 
non viciat" !, Taigi, pasmailinęs peiliukų plunksną, greit- 
raščiu jis ėmė perrašinėti šitokias eilutes: 

„Konfidencialiai. 

Jo ekscelencijai monsinjorui Alberoniui. Asmeniškai. 

Svarbiausia užimti prie Pirėnų pasienio postus ir užsi- 
tikrinti tuose kantonuose gyvenančių bajorų paramą.“ 

— „Tuose kantonuose“, — pakartojo Biuva, baigęs tą 
frazę. Nuėmęs prie plunksnos prilipusį plaukelį, jis rašė 
toliau: 

„Patraukti į savo pusę Bajonos garnizoną arba ją už- 
imti." 


! „Perteklius nekenkia" (I0t.). 

— Ką tai reiškia: „„Patraukti į savo pusę Bajonos gar- 
nizoną“? Argi Bajona ne Prancūzijos miestas? Kažkaip 
nesusigaudau.— Ir jis ėmė rašyti toliau. 

„Markizas de P.— D. miesto gubernatorius. Šito bajoro 
ketinimai aiškūs. Kai jis pradės veikti, turės patrigubinti 
savo išlaidas, kad patrauktų į savo pusę kitus bajorus. 
Jis privalo dosnia ranka dalinti apdovanojimus. 

Šitaip veikti visose provincijose.“ 

— Jergutėliau!-- sušuko Biuva, skaitydamas, ką para- 
šė.— Ką visa tai reiškia? Man atrodo, būtų protingiausia 
prieš rašant perskaityti visą šitą popierių. 

Ir jis perskaitė: 

— „Toms išlaidoms pirmą mėnesį reikės ne mažiau kaip 
trijų šimtų tūkstančių livrų, o paskui kas mėnesį po šimtą 
tūkstančių, be. to, šie pinigai turi būti išmokami regulia- 
riai." Išmokami reguliariai — sumurmėjo Biuva, liovęsis 
skaitęs.— Savaime aišku, tuos pinigus mokės ne Prancū- 
zija, nes Prancūzijos finansų būklė tokia apverktina, kad 
štai jau penkeri metai man nepajėgia išmokėti algos po 
devynis šimtus livrų per metus. Nieko nesuprantu. 

Biuva skaitė toliau: 

— „Tos išlaidos, kurios atkris, kai bus sudaryta taika, 
Ispanijos karaliui duos galimybę drąsiai veikti karo metu. 
Ispanija bus tik pagalbinė jėga. Savo armiją Pilypas V 
ras Prancūzijoje.“ 

— Sakyk tu man!— sušuko Biuva.— O aš net nežinojau, 
kad ispanai perėjo sieną. „Savo armiją Pilypas V ras 
Prancūzijoje. Užtat pilnutinai pakaks avangardo, kuris su- 
darys dešimt tūkstančių ispanų, vadovaujamų karaliaus. 
Be to, būtina pritraukti ne mažiau kaip pusę hercogo Or- 
leaniečio kariuomenės. (Biuva krūptelėjo.) Tatai viską nu- 
lems. O be pinigų įgyvendinti šitokio sumanymo neįma- 
noma. Kiekvienam batalionui arba eskadronui reikės šim- 
to tūkstančių livrų, o dvidešimčiai batalionų — dviejų 
milijonų. Už tokią sumą galima įsigyti gerą armiją ir su- 
triuškinti priešo kariuomenę. Ž 

Beveik tikras dalykas, kad patikimiausi Ispanijos kara- 
liaus šalininkai nebus paimti į armiją, kuri kariaus prieš 
Ispaniją. Jie išvažinės po provincijas ir ten išvystys mums 
naudingą veiklą. Tiems, kurie neturi specialių įgaliojimų, 

būtinai reikia kuo greičiausiai juos duoti. Tuo tikslu jo 
katalikiškoji didenybė turi atsiųsti į Paryžių įsakymams 
tuščių blankų, kuriuos galėtų užpildyti Ispanijos pasiunti- 
nys Paryžiuje. Kadangi tokių įsakymų bus daug, reikia 
įgalioti pasiuntinį juos pasirašinėti karaliaus vardu. 

Taip pat pageidautina, kad, pasirašinėdamas įsakymus, 
jo katalikiškoji didenybė prie savo titulo pridurtų: ,„Pran- 
cūzijos sūnus ir prancūzų karaliaus sūnėnas". 

Be to, reikia įsteigti fondą išlaikyti kovingai, apmokytai 
ir drausmingai trisdešimties tūkstančių armijai, laukiančiai 
jo katalikiškosios didenybės įsakymų. 

Tas fondas turi būti atgabentas į Prancūziją gegužės 
pabaigoje arba birželio pradžioje ir negaištant išdalintas 
stambiausiems provincijos miestams, kaip Nantas, Bajo- 
na ir kt. : 

Reikia neišleisti iš Ispanijos Prancūzijos pasiuntinio: jei- 
gu jis bus Ispanijoje, tai garantuos saugumą Prancūzijoje 
tiems mūsų šalininkanis, kurie bus apkaltinti". ..! Prisie- 
kiu mediniu kardų — čia sąmokslas!— sušuko Biuva, trin- 
damasis akis.— Sąmokslas prieš regentą ir karalystės sau- 
gumą. Ak, ak, ak!.. 

Eiuva giliai susimąstė. 

Ir iš tikrųjų padėtis buvo kritiška: Biuva įveltas į są- 
mokslą! Biuva patikėta valstybinė paslaptis! Biuva, gal 
būt, laiko savo rankose nacijos likimą! Viso. to pilnai 
užteko, kad vargšas žmogelis pasijustų baisiai sumišęs. 

Bėgo sekundės, minutės, valandos, o Biuva vis tebesėdė- 
jo savo krėsle, atlošęs galvą ir įbedęs išplėstas akis į lubas. 
Tik kartkartėmis iš jo krūtinės išsiverždavo garsus neap- 
sakomos nuostabos atodūsis. 

Laikrodis išmušė dešimt, paskui vienuolika, paskui dvy- 
lika. Biuva pagalvojo, kad rytas už vakarą protingesnis, 
1 nutarė eiti miegoti. Savaime suprantama, jis liovėsi 
perrašinėjęs dokumentą toje vietoje, kur suvokė, kad jis 
smerktino pobūdžio. 

Tačiau Biuva negalėjo užmigti. Jis vartėsi nuo vieno 
šcno ant kito; vos tik užmerkdavo akis, jam imdavo 
rodytis, kad ant sienos ugninėmis raidėmis išrašytas są- 


! Tas tekstas pažodžiui nurašytas iš dokumento, saugomo užsienio 
reikalų ministerijos archyve (aut. past.), 

mokslo planas. Kartą ar du, nuovargio įveiktas, jis užsnū- 
do, bet tučtuojau jį pradėdavo kamuoti košmarai. Pirmą 
sykį sapnavo, kad jis areštuotas už dalyvavimą sąmoksle, 
antrą — kad sąmokslininkai jį bado durtuvais. Po pirmo 
sapno Biuva pabudo drebėdamas, po antro — apsipylęs 
prakaitu. Tie sapnai Biuva taip iškankino, kad jis užsi- 
degė žvakę ir nusprendė daugiau nė nebandyti užmigti. 

Išaušo diena, bet ir šviesa neišvaikė nakties vaiduoklių. 

„Biuva buvo labai susirūpinęs ir nenorėjo pusryčiauti 
kartu su Batilda. Jis būkštavo, kad mergina pastebės jo 
susijaudinimą ir ims klausinėti, kas jam yra. O kadangi 
Biuva nieko nemokėjo nuo jos slėpti, jam būtų tekę viską 
prisipažinti, ir Batilda taip pat būtų tapusi sąmokslo bend- 
rininke. Todėl jis liepė atnešti kavos į kambarį, pasakęs, 
kad turi skubaus darbo ir rašys pusryčiaudamas. 

Be kelių minučių dešimtą Biuva išėjo į biblioteką. Jei- 
gu namie jį kankino baimė, tai lengva suprasti, kad gai- 
vėje apėmė tiesiog siaubas. Kiekvienoje sankryžoje, kiek- 
viename akligatvyje, už kiekvienos kertės jam vaidenosi 
slapti agentai, taip ir laukią patogaus momento nutverti 
jį už apykaklės. Pagaliau jis atėjo į biblioteką, vos ne iki 
žemės nusilenkė durininkui, įnėrė į rūmų dešiniojo spar-. 
no galeriją, užkopė laipteliais, vedančiais į rankraščių sky- 
tių, įbėgo į savo darbo kambarį ir visai be jėgų susmuko 
odiniame krėsle. Net neatgavęs kvapo, jis tučtuojau užra- 
kino savo stalo stalčiuje visą ryšulį iš princo de Listne 
gautų popierių, kuriuos atsinešė čia, bijodamas, kad, jam 
nesant namie, policija gali ateiti ten daryti kratos. Pasiju- 
tęs bent kiek saugiau, Biuva giliai atsiduso, ir iš to atodū- 
sio jo kolegos būtų supratę, kad jis baisiai sunerimęs, jei, 
kaip visuomet, Biuva nebūtų atėjęs pirmas. 

Biuva tvirtai laikėsi principo, kad jokie asmeniški rei- 
kalai, malonūs ar liūdni, neturi atitraukti tarnautojo nuo 
pareigų. Užtat tučtuojau, lyg nieko nebūtų įvykę, jis kibo 
į darbą, nors iš tikrųjų buvo giliai sukrėstas. 

Jo darbas nebuvo sudėtingas: kaip paprastai, jis turėjo 
Klasifikuoti knygas ir joms rašyti etiketes. Kadangi prieš 
keletą dienų vienoje bibliotekos salėje buvo kilęs gaisras, 
gelbėdami nuo ugnies, jie sumetė ant kilimų kaip pakliu- 
vo tris ar keturis tūkstančius tomų. Dabar reikėjo vėl juos 

sustatyti į lentynas. Tai buvo labai ilgas, o svarbiausia, 
baisiai grasus darbas; todėl jis buvo pavestas Biuva, ir 
jis dirbo tą darbą iki šios dienos taip sumaniai bei uoliai, 
kad viršininkai jį gyrė, o kolegos šaipėsi. Jam buvo likę 
sutvarkyti dar du ar trys šimtai tomų, kurie turėjo užimti. 
vietą greta savo brolių pagal kalbas, turinį, moralę arba, 
tiksliau sakant, amoralumą. Mat, viena iš dviejų sudegu- 
sių salių buvo pilna labai nekuklių knygų, kurios tai pa- 
vadinimais; tai piešiniais jau ne kartą vertė rausti iki au- 
sų pernelyg drovų raštininką. 

Pastatęs į lentyną pirmas dvi knygas, kurias jau buvo 
įregistravęs ir joms užrašęs etiketes, Biuva paėmė trečią 
ir dirbo toliau. 

„Bibi, arba Neišleisti panelės Šanmele spanielio me- 
muarai“. Velniai rautų, va čia, tur būt, labai įdomi kny- 
ga! Panelė Šanmele — garsi aktorė!.. „Paryžius, leidėjas 
Barbenas, 1694..." Ak... „Pono de Sen-Maro sąmokslas". 
Po šimts velnių! Girdėjau apie tą istoriją. Tai buvo šaunus 
dvariškis, jis susirašinėjo su Ispanija... Prakeikta Ispa- 
nija, amžinai ji kišasi į mūsų reikalus! Tiesa, šį kartą 
pasakyta, kad Ispanija bus tik pagalbinė jėga, tačiau tat 
jai nekliudys užimti mūsų miestų ir papirkinėti mūsų ka- 
reivių. Tat jau labai panašu į priešo veiksmus... „Pono 
de Sen-Maro sąmokslas su priedu, kuriame teisingai apra- 
šoma mirties bausmė ponui de Tu, nuteistam už nusikal- 
timo slėpimą“. „Už slėpimą!“... Ak, ak... Betgi teisingai. 
Įstatyme aiškiai pasakyta: tas, kas slepia nusikaltėlį, yra 
bendrininkas. Vadinasi, aš, pavyzdžiui, esu princo de List- 
ne bendrininkas, ir jeigu jam nukirs galvą, tai ir man. 
Ne, mane, tur būt, pakars, kadangi aš ne bajoras... Pa- 
kars! Ne, tai neįmanoma. Juk jie negali man taikyti aukš- 
čiausios bausmės... Be to, aš jau pasiryžau — aš Ia 
prisipažinsiu. .. Bet jeigu prisipažinsiu, būsiu skundikas. . 
Skundikas! Kokia šlykštybė! Tačiau kaboti kartuvėse.. 
Ak, ak!.." 

— Kas jums šiandien, dėdule Biuva?— paklausė rašti- 
ninkas, baigęs smailinti savo plunksną.— Jūs atsirišate 
kaklaraištį? Ar jis kartais jūsų nesmaugia? Ką gi, nesi- 
varžykite! Nusivilkite dabar surdutą. Tvarkykitės kaip na- 
mie, dėdule Biuva, kaip namie! .. 

.— Dovanokite, ponai, — tarė Biuva.— Aš tai padariau... 
mašinaliai... Pats nepajutau, kaip... Nenorėjau jūsų 
įžeisti. 

Užsirišęs kaklaraištį, Biuva pastatė į lentyną „Pono de 
Sen-Maro sąmokslą...“ ir ištiesė drebančią ranką į nau- 
ją knygą. 

„Menas taip pešti vištas, kad tos nekarktų“. Čia tik- 
riausiai kulinarijos knyga. Jei turėčiau laiko rūpintis šei- 
mininkavimu, išrašyčiau iš čia gerų receptų ir paduočiau 
Nanetei, kad ji pridėtų kokį naują patiekalą prie mūsų 
sekmadienio meniu, nes dabar, kai atsirado pinigų. .. Taip, 
atsirado, deja, atsirado, tik, dieve, iš kokio šaltinio! O, aš 
jam grąžinsiu tuos pinigus ir visus popierius, visut viską 
grąžinsiu! Taip, aš jam tai atiduosiu, bet jis man neati- 
duos to, ką perrašiau savo ranka. Pas jį jau daugiau kaip 
keturiasdešimt lapų, perrašytų mano braižu... O kardino- 
las de Rišelje korė žmogų už penkias eilutes! Taigi jie 
gali mane pakarti bent šimtą kartų! Ir aš neturėsiu kaip 
išsiginti, nes tą braižą, tą puikų braižą daugelis pažįsta: 
tai mano braižas... Kad jie surūgtų! Nejaugi jie nemoka 
skaityti, kad jiems prireikė perrašyti visus popierius ka- 
ligrafo ranka? Baisu net pagalvoti, — perskaitęs mano eti- 
ketes, kas nors paklaus: „Kas tas knygas klasifikavo?" — 
Jam atsakys: „Taigi tas niekšas Biuva, kuris, kaip žinote, 
buvo įsivėlęs į princo de Lisine sąmokslą.“ Taip, tačiau aš 
dar nebaigiau rašyti etiketės. 

„Menas taip pešti vištas, kad tos nekarktų. Paryžius, 
1709. Leidėjas Komonas, Bako gatvė 10“. Betgi aš rašau 
princo adresą! Viešpatie! Garbės žodis, visai netekau gal- 
vos... Dievaži, kraustausi iš proto! O jeigu nueisiu ir 
viską pranešiu, bet nepasakysiu, kas man tuos popierius 
davė? Taip, tačiau jie mane privers pasakyti tą pavardę. 
Jie mokės iš manęs viską išgauti. Kas čia dabar, aš juk 
visai nedirbu! Nagi, bičiuli Biuva, raitykis rankoves! .. 
„Ševalje Lui de Roano sąmokslas“. Kokia čia velniava! 
Kodėl man išvien sąmokslai į rankas lenda? Ko norėjo tas 
ševalje? A, štai ko — jis norėjo sukurstyti maištą Nor- 
mandijoje. Prisimenu, prisimenu, tai tas vargšas vaikinas, 
kuris buvo nugalabytas 1674-aisiais, ketveri metai prieš 
mano gimimą. Mano motutė matė, kaip jį korė. Vargše- 

lis! Motina man dažnai pasakodavo apie tą bausmę. Ak 
viešpatie, jei kas nors būtų pasakęs mano vargšei mo- 
tutei.., Taip, drauge su juo buvo pakartas dar vienas 
žmogus... toks ištįsęs, juodais drabužiais. Kaipgi jis 
vadinosi? .. Koks aš neišmanėlis, juk štai knyga... Aha... 
Jis vadinosi Van den Endenas. Taip, taip. „Valdymo pla- 
no nuorašas, rastas tarp ševalje de Roano popierių ir per- 
rašytas Van den Endeno ranka“. Ak dievuli! Čia jau 
tiesiog mane liečia. Pakartas už tai, kad perrašė planą. 
Vaje, aš nei gyvas, nei miręs. 

„Fransua Afiniuso Van den Endeno kankinimų proto- 
kolas“, Mielaširdingiausias viešpatie, o jeigu kada nors 
prie knygos, skirtos princo de Listne sąmokslui, bus pri- 
dėtas dokumentas: „Žano Biuva kankinimų protokolas“. 
Uf! „1674 metai ir t. tt Mes, Klodas Bazenas, ševalje de 
Bezonsas ir Ogiustas-Roberas de Pomere, buvome nuga- 
benti į Bastilijos tvirtovę; mus lydėjo karaliaus patarėjas 
ir sekretorius Lui de Mazje ir t. t., ir t. t. Būdami anks- 
čiau minėtos tvirtovės viename bokšte, mes liepėme at- 
vesti Fransua Afiniusą Van den Endeną, nuteistą mirties 
bausme ir kvota kankinant, ir pareiškėme kaltinamajam, 
kad, nors jis davęs priesaiką kalbėti tik teisybę, jis pasa- 
kęs ne viską, ką žinojęs apie sąmokslą ir maištininkų še- 
valje de Roano bei Latreomono kėslus. Van den Endenas 
mums atsakė, kad jis pranešęs viską, ką žinojęs, ir, ka- 
dangi jis nebuvęs sąmokslo dalyvis, o tik kai .kurių do- 
kumentų perrašinėtojas, prie savo parodymų neturįs ką 
pridurti. Tada mes uždėjome jam ant kojų trinkas...“ 

— Gerbiamasis, jūs toks išsilavinęs žmogus, — tarė Biu- 
va, kreipdamasis į vyresnįjį raštininką.— Ar negalėčiau 
jūsų paprašyti, kad man paaiškintumėte, kokie kankinimo 
įrankiai vadinami trinkomis? 

— Brangusis Biuva,— atsakė šis, aiškiai patenkintas 
komplimentu,— aš galiu jums apie tai papasakoti labai 
tiksliai, kadangi pernai mačiau, kaip jos buvo dedamos 
Diušofurui. 

— Gerbiamasis, man būtų įdomu išgirsti... 

— Trinkos, brangusis Biuva,— oriai kalbėjo ponas Diu- 
kudre,— tai keturios lentos, panašios į statinės šulus. 

— Puiku. 

— Tai štai, jūsų (kai sakau „jūsų“, jūs pats, brangusis 
Biuva, suprantate, jog aš neturiu galvoje jūsų asmens), 
jūsų dešinė koja suspaudžiama tarp dviejų lentų; paskui 
tos lentos surišamos virve. Tas pat padaroma ir su kaire 
koja. Paskui abi kojos surišamos draugėn ir tarp vidinių 
lentų plaktuku įkalami kyliai. Penketas kylių, kai kvota 
paprasta, dešimt — kai kvota kankinant. 

— Bet, ponas Diukudre,— tarė Biuva pasikeitusiu bal- 
su,— kojos po to, tur būt, baisiai atrodo? 

—- Jos, turiu pasakyti, būna sutrupintos. Kai, pavyzdžiui, 
kalė šeštąjį kylį, Diušofuro kaulai suskilo, o kai aštuntą- 
jį — drauge su krauju ėmė tekėti smegenys. 

Biuva išbalo kaip drobė ir atsisėdo ant kopėtėlių, nes 
bijojo pargriūti. 

— Kas' jums, Biuva?— sušuko Diukudre, pamatęs, kad 
raštininkas išblyško ir susverdėjo.— Betgi jums bloga! 

— Ak, ponas Diukudre,— sušnibždėjo Biuva, išmesda- 
mas knygą, ir nukrypavo prie savo krėslo, tarsi jau būtų 
negalėjęs stovėti ant sutrupintų kojų. — Ak, ponas Diukud- 
re, jaučiu, kad jėgos mane apleidžia. 

— Štai ką reiškia skaityti, užuot dirbus,— tarė valdi- 
ninkas, kuris taip ilgai smailino plunksną.— Jeigu jūs bū- 
tumėte uoliai registravęs knygas ir klijavęs ant nugarėlių 
etiketes, nieko panašaus nebūtų atsitikę. Bet ponas Biuva 
teikiasi skaityti! Ponas Biuva trokšta papildyti savo žinias! 

-— Na, dėdule Biuva, dabar jums geriau?— paklausė 
Diukudre. 

— Taip, gerbiamasis, nes aš apsisprendžiau, galutinai 
apsisprendžiau. Dievaži, būtų neteisinga, jei man tektų at- 
sakyti už nusikaltimą, kurio nepadariau. Aš turiu prie- 
dermių visuomenei, savo augintinei, sau pačiam. Ponas 
Diukudre, jeizu mane kvies ponas bibliotekos saugotojas, 
prašau jam pasakyti, kad aš išėjau neatidėliotinų reikalu. 

Ir Biuva, išsitraukęs iš stalčiaus ryšulėlį popierių, užsi- 
maukšlino ant galvos skrybėlę, pasičiupo lazdą ir išėjo iš 
kambario, net neatsigręžęs ir kupinas didingumo, kurio 
jam teikė neviltis. 

— Ar žinote, kur jis eina? — paklausė valdininkas, ilgai 
smailinęs plunksną. 

— Ne,— atsakė Diukudre. 

— Žaisti kroketo į Eliziejaus laukus arba į Poršerono 
alėją. 

Tačiau valdininkas apsiriko: Biuva nė, nei į Elizie- 
jaus laukus, nei į Poršeroną. 

Jis ėjo pas Diubua. 


XI 
BERTRANAS IR RATONAS ! 


— Ponas Žanas Biuva!-— pranešė tarnas. 

Diubua ištiesė kaklą su gyvatės galvute ir už plačios 
tarno figūros, užstojančios visą durų angą, pamatė storą 
žmogeliuką blankiu veidu; jo keliai tirtėjo, jis krenkštė, 
norėdamas būti drąsesnis. Iš pirmo žvilgsnio Diubua su- 
prato, su kuo turi reikalą. 

— Tegu įeina, — tarė Diubua. 

Tarnas pasitraukė į šalį, ir Žanas Biuva pasirodė ant 
slenksčio. 

— Prašau, prašau,— tarė Diubua. 

— Jūs man suteikiate didelę garbę, pone, — sumurmėjo 
Biuva, nejudėdamas iš vietos. 

— Uždarykite duris ir palikite mus, — tarė Diubua 
tarnui. 

Tarnas pakluso. Durys netikėtai trinktelėjo Biuva per 
nugarą ir jį pastūmėjo pirmyn. Akimirką jis susverdėjo, 
paskui vėl sustojo kaip įbestas, išplėstomis akimis spok- 
sodamas į Diubua. 

Iš tikrųjų Diubua išvaizda buvo gana keista. Viršutinį 
arkivyskupo drabužį jis jau spėjo nusivilkti, dabar jis 
buvo tik su marškiniais, juodomis kelnėmis ir violetinė- 
mis kojinėmis. Tas reginys Biuva atėmė paskutinę drąsą, 
nes jis, priešingai savo lūkesčiams, išvydo ne ministrą ir 
ne arkivyskupą, o kažkokią keistą būtybę, labiau pana- 
šią į orangutangą, negu į žmogų. 

Diubua atsisėdo į krėslą, užmetė koją ant kojos ir ap- 
kabino rankomis kelį. 

! Bertranas ir Ratonas— žinomos Lafonteno pasakėčios 
„Beždžionė ir katinas“ personažai. Tuo tarpu kai katinas (Ratonas) 
traukia kaštonus iš ugnies, beždžionė (Bertranas) juos tik graužią, 

-— Na, ponie,-- tarė jis,— jūs horėjote su manimi pasi- 
kalbėti? Aš jūsų paslaugoms. 

— Atleiskite, gerbiamasis — tarė Biuva,—aš norėjau 
pasikalbėti su Jonu Kambre arkivyskupu. 

— Prašau, «s ir esu Kambre arkivyskupas. 

— Kaip, tai jūs, monsinjore!-- sušuko Biuva, abiem ran- 
komis čiupęs skrybėlę ir lenkdamasis iki žemės.— Dova- 
nokite man, bet aš jūsų eminencijos nepažinau. Tiesa, aš 
pirmą kartą turiu garbę jus matyti. Vis dėlto iš jūsų... 
hm... iš jūsų didingos išvaizdos... hm... hm!.. turėjau 
susivokti. .. 

— Kaip jūs vadinatės?— paklausė Diubua, pertraukda- 
mas Biuva sapaliojimą. 

— Žanas Biuva, nuolankus jūsų tarnas. 

— Kas jūs? 

— Karališkosios bibliotekos tarnautojas. 

— Ir jūs atėjote man pranešti svarbių žinių, susijusių 
su Ispanija? 

— Štai koks reikalas, monsinjore: kadangi nuo tarny- 
bos man lieka keturios valandos rytą ir šešios po pietų 
ir kadangi dievas mane apdovanojo labai gražiu braižu, 
aš namie perrašinėju visokiausius popierius. 

— Suprantu, — tarė Diubua.— Jūs gavote perrašyti įtar- 
tinų dokumentų ir dabar atnešėte tuos dokumentus man, 
ar ne tiesa? 

— Taip, jie šitame ryšulėlyje, monsinjore, šitame ry- 
šulėlyje,— patvirtino Biuva, duodamas Diubua ryšulį. 

Diubua vienu šuoliu atsidūrė šalia Biuva, paėmė ryšu- 
lėlį, atsisėdo prie rašomojo stalo ir, akies mirksniu 
nutraukęs virvelę bei nuplėšęs popierių, ėmė žiūrinėti do- 
kumentus. Pirmos eilutės, kurias jis perskaitė, buvo para- 
šytos ispanų kalba. Bet, kadangi Diubua su misija du kar- 
tus buvo Ispanijoje, jis truputį mokėjo Kalderono ir Lope 
de Vegos kalbą; todėl iškart suprato, kokie svarbūs tie 
popieriai. Ir iš tikrųjų čia buvo ne kas kita, kaip bajo- 
rijos protestas, karininkų, pasirengusių stoti Ispanijos ka- 
raliaus tarnybon sąrašas, manifestas, sukurtas kardinolo 
de Polinjako su markizu de Pompaduru ir šaukiąs visą 
karalystę sukilti. Visi šie dokumentai buvo tiesiogiai ad- 
resuoti Pilypui V ir prie jų pridėtas raštelis, kaip Diubua 

manė, parašytas paties de Selamaro ranka; tuo rašteliu 
karaliui skelbiama, kad sąmokslas artėja prie atomazgos, 
kad de Selamaras kasdien pranešinės jo karališkajai di- 
denybei apie visus bent kiek reikšmingesnius įvykius, ga- 
linčius kaip nors paveikti sukilimo rengimo eigą. Be visų 
kitų popierių, čia buvo ir tas nelemtas sukilimo planas, 
su kuriuo skaitytojus mes jau supažindinome ir kuris, per 
neapsižiūrėjimą atsidūręs tarp popierių, išverstų į ispanų 
kalbą, sukėlė Biuva tokią baimę. Drauge su planu buvo 
ir jo nuorašas, padarytas gražia Biuva rašysena ir nutrū- 
kęs sulig šiais žodžiais: 

„Šitaip veikti visose provincijose...“ 

Biuva su nerimu stebėjo Diubua veido išraišką. Jis ma- 
tė, kaip nustebimą pakeitė džiaugsmas, paskui arkivysku- 
po veidas pasidarė neįžvelgiamas. Skaitydamas dokumen- 
tus, Diubua nė minutei nenustygo: kramtė lūpas, gnaibė 
nosies galiuką. Vis dėlto iš tų žymių Biuva niekaip nega- 
lėjo suprasti, kokį įspūdį padarė arkivyskupui jo atneš- 
tieji popieriai, Kai Diubua baigė skaityti, jo veidas Biuva 
atrodė toks pat mįslingas, kaip ir ispaniški tekstai, ku- 
riuos jis perrašinėjo. O Diubua puikiai suvokė, kokia ne- 
paprastai svarbi paslaptis, kurios raktą jam davė tas raš- 
tininkas, ir dabar galvojo tik viena: kaip išgauti iš jo 
kuo daugiau žinių. Štai kodėl jis nenustygo nė minutei: 
kramtė lūpas ir gnaibė nosies galiuką. Pagaliau arkivys- 
kupas, matyt, kažką nusprendė, nes jo veide staiga nušvi- 
to maloni šypsena, ir, atsigręžęs į Biuva, pagarbiai tebe- 
stovintį greta, tarė: 

— Kodėl jūs nesėdate, brangusis Biuva? 

— Dėkoju, monsinjore,— visas drebėdamas, atsakė Biu- 
va, — aš nepavargau. 

— Atleiskite, — šnekėjo Diubua,— bet aš matau, kad jū- 
sų keliai tirta. 

Ir iš tikrųjų nuo to laiko, kai Biuva perskaitė Van den 
Endeno kankinimų protokolą, į jo kojas įsimetė smul- 
kus, nervinis virpulys — taip virpa šunys, persirgę sunkia 
liga. 

— Taigi, monsinjore, štai jau dvi valandos, kai aš vos 
laikausi ant kojų. Pats neišmanau, kas čia man pasidarė, 

— Užtat tuojau pat sėskite, ir pasikalbėkime kaip geri 
bičiuliai. 

Biuva pažvelgė į Diubua tokiomis išplėstomis akimis, 
kad kitu metu, sugavęs panašų žvilgsnį, arkivyskupas tik- 
rai būtų prapliupęs kvatotis. Bet dabar Diubua dėjosi ne- 
pastebįs savo pašnekovo nustebimo ir, pristūmęs netolie- 
se stovinčią kėdę, rankos mostu pakartojo kvietimą sėsti. 
Atsisakyti buvo negalima. Svirduliuodamas Biuva priėjo 
prie kėdės ir atsisėdo visai ant kraštelio. Padėjęs skrybėlę 
ant grindų, lazdą suspaudęs tarp kelių ir sunėręs rankas 
ant bumbulo, jis laukė. Matyt, nelengva jam buvo visa 
tai atlikti, nes mirtinai baltas jo veidas pasidarė raudo- 
nas kaip bijūnas. 

— Vadinasi, brangusis Biuva,— tarė arkivyskupas, — jūs 
verčiatės perrašinėjimu? 

— Taip, monsinjore. 

— Ir daug uždirbate? 

— Labai mažai, monsinjore, labai mažai. 

— Tačiau jūsų puiki rašysena, ponas Biuva. 

— Taip, bet ne visi vertina šį talentą, kaip jūs, jūsų 
eminencija. 

—- Tas tiesa. Be to, jūs dar tarnaujate karališkojoje bib- 
liotekoje? 

— Turiu tą garbę. 

-— O tarnyba jums duoda geras pajamas? 

— Monsinjore, čia visai kas kita. Mano tarnyba nieko 
man neduoda, kadangi štai jau penkeri metai, kai kasi- 
ninkas kiekvieno mėnesio gale mums sako, kad karaliui 
labai striuka su pinigais ir jis negali mums mokėti. 

— Ir vis dėlto jūs neatsisakote tarnauti jo didenybei? 
Labai pagirtina, ponas Biuva, labai pagirtina! 

Biuva atsistojo, nusilenkė arkivyskupui ir vėl atsisėdo. 

— Ir, be to, — toliau kalbėjo Diubua,— jūs tikriausiai tu- 
Tite šeimą — žmoną, vaikų? 

— Ne, monsinjore, aš viengungis. 

— O giminaičių turite? 

— Tiktai augintinę, monsinjore. Puiki mergina, dar ir 
labai talentinga. Ji dainuoja kaip panelė Biuri ir piešia 
kaip ponas Grezas. 

— Ak, ak! O kuo vardu jūsų augintinė, ponas Biuva? 

— Batilda... Batilda diu Roše, monsinjore. Bajoraitė, 
jos tėvas buvo pono regento adjutantas tais laikais, kai 
ponas regentas dar buvo hercogas Šartrietis. Nelaimei, jos 
tėvas žuvo kautynėse prie Almanso. 

— Matau, nelengva našta jums teko, brangusis Biuva. 

— Jūs turite galvoje Batildą, monsinjore? O ne, Batil- 
da—ne našta; priešingai, ta vargšė mergaitė atneša 
į namus daugiau pinigų, negu kaštuoja jos išlaikymas. 
Batilda — našta! Tik pamanykit! Pirmučiausia, kas mėnesį 
ponas Papijonas... ar jūs tokį pažįstate, monsinjore? Tai 
dažų pirklys iš Kleri gatvės... Tai va, ponas Papijonas 
jai moka po aštuoniasdešimt livrų už du paveikslus, ku- 
riuos ta jam nupiešia. Antra... 

— Aš noriu tik pasakyti, ponas Biuva, kad jūs ne- 
turtingas. ) 

— O taip, monsinjore, nesu turtingas. Nors labai norė- 
čiau būti turtingas... dėl Batildos. Jeigu jūs galėtumėte 
paprašyti poną regentą, kad iš pirmųjų pinigų, kurie 
įplauks į valstybės iždą, man jis išmokėtų viską, kiek 
priklauso už šešerius darbo metus bibliotekoje, arba nors 
dalį tų pinigų... 

*— O maždaug kiek tos skolos susidaro? 

— Keturi tūkstančiai septyni šimtai livrų dvylika sū ir 
aštuoni denje, monsinjore. 

— Kokie niekai!-— sušuko Diubua. 

— Kaip — niekai? Argi tat niekai, monsinjore? 

— Taip, čia ne pinigai. 

— Ne, monsinjore, čia pinigai, ir net dideli. Tai liudija 
tas faktas, jog karalius neįstengia man jų išmokėti. 

— Taip, bet ta suma nepadarys jūsų turtingo. 

— Jeigu ją gaučiau, pasijusčiau laisvesnis. Neslėpsiu 
nuo jūsų, monsinjore, kad jeigu iš pirmųjų pinigų, kurie 
įplauks į karaliaus iždą... 

— Brangusis Biuva,— nutraukė Diubua,— aš galiu jums 
pasiūlyti šį tą geresnio. 

— Siūlykite, monsinjore. 

— Jūsų gerovė jūsų pačių rankose. 

— Velionė mano motutė visuomet man tai sakydavo, 
monsinjore. 

— Vadinasi, brangusis Biuva, jūsų motutė buvo labai 
protinga moteris. 

— Monsinjore, aš visas jūsų paslaugoms. Ką man rei- 
kia daryti? 

— Dievulėliau, betgi pačius niekus. Jūs dabar va čia 
mano kabinete perrašysite visus tuos popierius. 

— Bet, monsinjore, .. 

— Tai dar ne viskas, brangusis Biuva. Paskui nunešite 
tam žmogui, kuris jums davė šitą darbą, ir originalą, ir 
nuorašus, tarsi nieko nebūtų atsitikę. Jūs paimsite iš jo 
naujus dokumentus perrašyti ir tučtuojau man atnešite 
juos perskaityti, o paskui padarysite su jais kaip ir su 
ankstesniaisiais; taip tęsis, kol aš jums pasakysiu, kad 
jau gana. 

— Bet, monsinjore,— tarė Biuva,— man atrodo, kad ap- 
vilsiu princo pasitikėjimą, jeigu taip darysiu. 

— Ak, tai jūs princui perrašinėjate, brangusis Biuva? 
O kaip vadinasi tas princas? 

— Bet, monsinjore, aš manau, kad jį išduosiu, jeigu 
pasakysiu jo pavardę. 

— Na, žinote! .. Tai ko jūs pas mane atėjote? 

— Aš atėjau, monsinjore, jūsų perspėti, kad jo aukšte- 
nybei ponui regentui gresia pavojus. Štai ir viskas. 

—- Ak, šit kaip!— tyčiojosi Diubua.— Ir jūs galvojate 
čia sustoti? 

— Taip, monsinjore, norėčiau. 

— Deja, ponas Biuva, tai neįmanoma. 

— Kaip „neįmanoma“? 

— Visiškai neįmanoma, patikėkite! 

— Ponas arkivyskupe, aš doras žmogus! 

— Ponas Biuva, jūs kvailys! 

— Vis dėlto, monsinjore, aš norėčiau tylėti. 

— Ne, mano brangusis, jūs kalbėsite. 

— Jeigu aš kalbėsiu, turėsiu išduoti princą. 

— O jei tylėsite, būsite jo bendrininkas. 

— Bendrininkas, monsinjore? O kokį nusikaltimą aš 
padariau? 

— Jūs esate bendrininkas tų, kurie rengiasi išduoti 
valstybę. .. Oho! Policija jau seniai jus seka, ponas Biuva. 

— Mane, monsinjore? 

— Taip, jus... Ta dingstimi, kad jums nemokama alga, 
jūs rezgate maištingus pokalbius, kenkiančius valstybės 
valdžios autoritetui. 

— O monsinjore! Nejaugi galima sakyti... 

— „Ta dingstimi, kad jums nemokama alga, jūs perra- 
šinėjate kurstomas proklamacijas ir dirbate tą darbą štai 
jau keturios dienos. 

—- Monsinjore, tai pastebėjau tik vakar. Juk aš nemo- 
ku ispaniškai, 

— Ne, gerbiamasis, jūs mokate ispaniškai. 

— Prisiekiu jums, monsinjore. .. 

— O aš sakau, kad mokate ispaniškai! Ir šitai įrodo tas 
faktas, kad jūsų nuorašuose nėra nė vienos klaidos. Bet 
čia dar ne viskas. 

— Kaip — ne viskas? ' 

— Taip, ne viskas. Argi šis dokumentas parašytas is- 
paniškai, gerbiamasis? Pažiūrėkite. .. 

„Užimti pasienio postus prie Pirėnų ir užsitikrinti tuose 
kantonuose gyvenančių bajorų paramą“. 

— Bet, monsinjore, kaip tik iš šito dokumento aš su- 
žinojau, kad rengiamas sąmokslas. 

— Ponas Biuva, į katorgą būdavo siunčiami žmonės ir 
už mažesnius nusikaltimus. 

— Monsinjore!.. 

— Ponas Biuva, į kartuves patekdavo ir ne tokie kal- 
ti, kaip jūs. 

— Monsinjore, monsinjore! .. 

— Ponas Biuva, juos ketvirčiuodavo! .. 

.— Pasigailėkite, monsinjore, pasigailėkite! 

— Pasigailėti? Pasigailėti tokio niekšo, kaip jūs, ponas 
Biuva? Aš jus pasodinsiu į Bastiliją, o panelę Batildą iš- 
siųsiu į Sen-Lazarą! 

— Į Sen-Lazarą? Batildą — į Sen-Lazarą! Kas turi teisę 
taip bausti, monsinjore? 

— Aš, ponas Biuva. 

— Ne, monsinjore, jūs neturite teisės taip bausti! su- 
šuko Biuva. Baikštus ir nuolankus, kol buvo kalbama apie 
jį patį, jis staiga įdūko kaip tigras, kai bėda ėmė grėsti 
Ratildai.— Batilda jums ne kokia žemos kilmės mergina! 

Batilda — panelė, bajoraitė, duktė karininko, kuris išgel- 
bėjo regentui gyvybę. Aš eisiu pas jo aukštenybę. ... 

— Ne, pirmiausia jūs eisite į Bastiliją, ponas Biuva! 
O paskui pažiūrėsime, ką mums daryti su panele Batil- 
da,— tarė Diubua ir paskambino varpeliu. 

— Monsinjore, ką jūs darote? 

— Tuojau pamatysite. 

Įėjo tarnas ir Diubua paliepė: 

—- Sargybinį ir karietą! 

— Monsinjore!— sušuko Biuva.— Monsinjore, su vis- 
kuo sutinku! 

— Vykdykite mano įsakymą, — tarė Diubua tarnui. 

Tarnas išėjo. 

— Monsinjore. ..— maldavo Biuva, tiesdamas į Diubua 
rankas.— Monsinjore, klausysiu neprieštaraudamas. 

— Ne, ponas Biuva. Jūs norite būti nuteistas? Prašau. 
Jūs norite išbandyti, ar stipri kartuvių virvė? Nesijaudin- 
kite, tai galėsite sužinoti. 

— Monsinjore!-— sušuko Biuva, puldamas ant kelių.— 
Ką aš turiu daryti? 

— Jūs būsite pakartas! Taip, pakartas! 

— Monsinjore,— pranešė tarnas, įėjęs į Kkambarį.— Ka- 
rieta prie vartų, o sargybinis laukiamajame. 

— Monsinjore!-— sušnibždėjo Biuva tebeklūpodamas. Jis 
laužė mažytes savo rankas ir iš nevilties rovė negausius 
plaukus, kurie dar buvo likę ant galvos.— Monsinjore, 
nejaugi jūs manęs nepasigailėsite? 

— Vadinasi, jūs nenorite pasakyti princo pavardės? 

— Princas de Listne, monsinjore. 

— Jūs nenorite man pasakyti jo adreso? 

— Jis gyvena Bako gatvėje, namo numeris dešimtas. 

— Jūs nenorite padaryti visų tų dokumentų nuorašų? 

— Aš tuojau sėdu prie darbo, monsinjore, tučtuojau!— 
tarė Biuva ir nuėjo prie rašomojo stalo. Jis paėmė plunks- 
ną, padažė į rašalą ir, atsivertęs švarų sąsiuvinį, pirmame 
puslapyje išraitė puikią didžiąją raidę.— Va matote, mon- 
sinjore, aš jau dirbu. Tik leiskite parašyti Batildai, kad 
negrįšiu pietų... Batildą — į Sen-Lazarą!— tyliai pro dan- 
tis iškošė Biuva.— Velniai rautų! Jis būtų įvykdęs savo 
grasinimą. 


283 


-— Taip, žerbiamašis, galite neabejoti, valstybės labui 
aš ir šitai, ir dar siaubingesnių dalykų padaryčiau. Ir tai 
jūs pajusite savo kailiu, jei negrąžinsite tų popierių prin- 
cui, jei neatnešite naujų dokumentų ir neateisite pas 
mane kasdien į kabinetą padaryti jų nuorašų. 

— Bet, monsinjore,— tarė Biuva, apimtas didžiausios ne- 
vilties,-- kaip aš galėsiu tuo pat metu dirbti bibliotekoje 
ir ateiti čia? 

— Ką gi, jūs neisite į biblioteką. Menka bėda! 

— Kaip tai — neisiu į biblioteką? Štai jau dvylika metų 
joje tarnauju ir per visą tą laiką nepraleidau nė vienos 
dienos. 

— Tuomet jums duosiu mėnesį atostogų. 

— Bet aš neteksiu tarnybos, monsinjore. 

— Argi tai svarbu, jeigu jums vis tiek nieko nemoka? 

— Tačiau garbė, monsinjore, garbė būti valstybės tar- 
nautoju! Be to, aš myliu savo knygas, savo stalą, savo 
odinį krėslą!-— sušuko Biuva ir, pagalvojęs, kad viso to 
gali netekti, vos nepravirko. 

— Jeigu jums gaila skirtis su knygomis, stalu ir krės- 
lu, jūs privalote manęs klausyti. 

— Juk aš jums jau sakiau, kad laukiu jūsų įsakymų, 
monsinjore. 

— Vadinasi, jūs vykdysite viską, ką aš liepsiu? 

— Viską. 

— Ir laikysite liežuvį už dantų? 

— Tylėsiu kaip žuvis. 

— Niekam nesakysite nė žodžio, net panelei Batildai? 

— Na, jai — tikrai ne. 

-- Gerai, šitomis sąlygomis aš tau atleidžiu. 

— O monsinjore! 

— Užmiršiu tavo kaltę. 

— Monsinjore, jūs perdaug geras. 

— Ir net... gal būt, aš tau atlyginsiu. 

— Ak, monsinjore, koks kilnumas! 

— Gerai, gerai. O dabar — prie darbo! 

— Aš jau dirbu, monsinjore. 

Ir, kad būtų sparčiau, Biuva ėmė rašyti greitraščiu, nie- 
kur nesižvalgydamas, akimis vedžiodamas tik nuo origi- 
nalo prie nuorašo ir nuo nuorašo prie originalo. Kartkar- 

tėmis jis stabtelėdavo nusišluostyti nuo kaktos stambių 
prakaito lašų. 

Kai mūsų herojus šitaip susikaupęs dirbo, Diubua nepa- 
stebimai išleido iš gretimo kambario Fijoną. Ženklu palie- 
pęs tylėti, jis ją nuvedė prie durų. 

— Na, kūmai, — sušnibždėjo Fijona, nes, nors ir buvo 
uždrausta kalbėti, ji nepajėgė įveikti smalsumo, — kur ta- 
vo raštininkas? 

— Va jis— tarė Diubua, rodydamas Biuva, kuris, pa- 
silenkęs prie popieriaus, uoliai krebždino plunksną. 

— Ką jis daro? 

— Tu klausi, ką jis daro? 

— Taip. 

—- Ką jis daro? Įspėk. 

— Velniai griebtų, kaip aš galiu įspėti? 

— Vadinasi, nori, kad pasakyčiau, ką jis daro? 

— Taip. 

— Na ką gi, jis daro nuorašą... 

— Kokį nuorašą? 

— Popiežiaus rašto, kuriuo aš skiriamas kardinolu. Da- 
bar tu patenkinta? 

Tuo tarpu Fijonai išsprūdo toks garsus nustebimo šūks- 
nis, kad Biuva krūptelėjo ir nejučiom atsigręžė. 

Bet Diubua jau buvo išstūmęs Fijoną iš kabineto, dar 
kartą paliepęs kasdien jam pranešinėti viską, ką ji su- 
žinos apie kapitoną. 

Gal būt, skaitytojas paklaus, ką veikė tuo metu Batilda 
ir d'Armantalis? 

Nieko. Jie tiesiog buvo laimingi. 


XII 
SKYRIUS, PAŠVĘSTAS SEN-SIMONUI 


Jau keturios dienos, kai Biuva neva dėl pašlijusios svei- 
katos nėjo į biblioteką ir kasdien darė po du slaptų do- 
kumentų nuorašus: vieną — princui de Listne, kitą — Diu- 
bua. Visas tas keturias dienas, be abejo, sunkiausias varg- 
šo raštininko gyvenime, jis buvo labai paniuręs bei tylus, 

ir Batilda, nors visos jos mintys sukosi apie d' Armantalį, 
ne sykį jį klausė, kas atsitiko. Tačiau Biuva, sukaupęs 
visas savo dvasios jėgas, kas kartą atsakydavo, kad nieko 
neatsitiko, ir, kadangi tuoj pat jis imdavo švilpauti savo 
pamėgtą dainelę, jam pavykdavo Batildą apgauti. Be to, 
kiekvieną dieną įprastu metu jis išeidavo iš namų tartum 
į biblioteką, ir merginai buvo neįmanoma pastebėti ko- 
kių nors jo dienotvarkės pakitimų. 

O pas d'Armantalį kas rytą ateidavo abatas Brigo ir 
pasakodavo, kad jų reikalai klostosi puikiai. Kadangi še- 
valje santykiai su Batilda taip pat buvo kuo geriausi, 
d'Armantalis padarė išvadą, jog dalyvauti sąmoksle — ma- 
loniausias dalykas pasaulyje. 

O hercogas Orleanietis, nieko neįtardamas, nenukryp- 
damas nuo savo įpročių, kaip' visuomet, sekmadienio va- 
karienei pasikvietė bičiulių ir favoričių. Bet staiga — tuo- 
met buvo antra valanda po pietų —į jo kabinetą įėjo 
Diubua. 

— A, čia tu, abate. Aš tik ką pasiunčiau pas tave tar- 
ną paklausti, ar šiandien vakarieniausi su mumis, — ta- 
rė regentas. 

— Vadinasi, jūs pasikvietėte vakarui svečių, monsinjo- 
1e?— paklausė Diubua. 

— Ar tu iš mėnulio nukritai? Ir ko tavo fizionomija to- 
kia ištįsusi? Ar tik neužmiršai, kad šiandien sekmadienis? 

— Ne, neužmiršau, monsinjore. 

— Tuomet.ateik šįvakar. Žiūrėk, va svečių sąrašėlis: 
Nose, Lafaras, Farži, Ravanas, Broilis. Nekviečiu Branka- 
so, pastaruoju metu jis neapsakomai nuobodus. Tur būt, 
sąmokslą rengia, garbės žodis! Pakviečiau ir Falari su 
d'Avern. Jos negali pakęsti viena kitos ir tikriausiai su- 
sikibs į plaukus, o tai mus pralinksmins. Be jų, ateis Pe- 
lytė ir, gal būt, ponia de Sabran, jeigu tik neturi pasi- 
matymo su Rišelje. 

— Čia jūsų sąrašas, monsinjore? 

— Taip. 

—— O dabar, jūsų aukštenybe, gal malonėsite pažvelgti 
į manąjį? 

— Vadinasi, ir tu sudarei sąrašą? 

— Ne, man jį atnešė, 

— Kas čia?— paklausė regentas, permesdamas akimis 
popierių, kurį jam padavė Diubua. 

„Vardinis sąrašas karininkų, kurie nori stoti Ispanijos 
karaliaus tarnybon: Klodas Fransua de Feretas, Šventojo 
Liudviko ordino kavalierius, kavalerijos pulkininkas; Bo- 
še, Šventojo Liudviko ordino kavalierius, pėstininkų pul- 
kininkas; de Sabranas, de Larošfuko-Gondralis, de Vilne- 
vis, de Leskiuras, de Lavalis.“ 

— Na, o kas čia? 

— Čia dar vienas sąrašas.— Ir Diubua padavė herco- 
gui kitą dokumentą — „Bajorijos protestą“.— Ką gi, mon- 
sinjore, sudarinėkite sąrašus, sudarinėkite, ne jūs vienas 
tai darote. Štai, pavyzdžiui, hercogas de Selamaras taip 
pat sudarinėja sąrašus. „Pasirašyta, nenurodant titulų, nė 
rangų: de Vje-Ponas, de La Pajetris, de Bofremonas, de 
Laturdiu-Penas, de Montobanas, Lui de Komonas, Klodas 
de Polinjakas, Šarlis de Lavalis, Antuanas de Kasteliu, 
Armanas de Rišelje.“ 

— Iš kur tu, kipše, visa tai ištraukei? | 

— Kantrybės, monsinjore, tai tik pradžia. Malonėkite 
čia žvilgtelėti. 

„Sąmokslo planas. Užimti pasienio postus prie Pirėnų. 
Patraukti į savo pusę Bajonos garnizoną.“ 

— Atiduoti mūsų miestus, įteikti Ispanijos karaliui 
Prancūzijos raktus! Kas nori tai padaryti, Diubua? 

— Kantrybės, monsinjore, aš jums turiu šį tą įdomes- 
nio. Štai, malonėkite: laiškas, parašytas jo didenybės Pi- 
lypo V ranka. 

— „Prancūzijos karaliui..." Bet juk čia tik nuorašai — 
tarė regentas. 

— Tuojau aš jums pasakysiu, pas ką originalai. 

— Na ką gi, brangusis abate, pažiūrėsime, kas šiame 
popieriuje: „Nuo to laiko, kai apvaizdos valia aš įžengiau 
į Ispanijos sostą ir t. t., ir t. t. Kaip priims jūsų valdiniai 
sutartį, nukreiptą prieš mane ir t. t., ir t. t. Prašau jūsų 
didenybę sušaukti karalystės Generalinius luomus.“ Kie- 
no vardu sušaukti Generalinius luomus? 

— Juk matote, monsinjore: Pilypo V vardu. 

—- Pilypas V — Ispanijos, o ne Prancūzijos karalius. Te- 
gu jis rūpinasi savo reikalais. Vieną kartą aš jau perėjau 

Pirėnus ir jam grąžinai sostą. Ką gi, galiu dar kartą šii- 
karti tą kelią, kad jį nuversčiau nuo sosto. 

— Apie tai mes dar spėsime pasikalbėti. Aš neatmetu 
tokio plano. O dabar prašau, monsinjore, paskaityti penk- 
tąjį dokumentą, kuris, jūs galėsite įsitikinti, ne mažiau 
svarbus, kaip kiti. — Ir Diubua padavė regentui dar vieną 
popierių, kurį hercogas Orleanietis išlankstė taip nekant- 
riai, kad net jį perplėšė. 

— Ak, po šimts velnių!— sumurmėjo regentas. 

— Niekis, monsinjore: sudėkite gabalus ir skaitykite. 

Regentas sudėjo perplėšto dokumento abi dalis ir per- 
skaitė: 

— „Brangieji ir mylimieji!.." Taip, viskas aišku! Są- 
mokslininkai nori nei daugiau, nei mažiau, kaip nuversti 
mane. Tuos dokumentus, matyt, jie ketino įteikti ka- 
raliui? 

— Taip, monsinjore, rytoj. 

— Kas turėjo tai padaryti? 

— Maršalas. 

— Vilrua? 

— Jis pats. 

— Kaip jis galėjo ryžtis tokiam žingsniui? 

— Ne jis ryžosi, monsinjore, o jo žmona. 

— Dar viena Rišelje išdaiga. 

— Įspėjote, jūsų aukštenybe. 

— Iš Kur gavai visus tuos popierius? 

— Iš vieno vargšo raštininko, kuriam buvo pavesta pa- 
daryti jų nuorašus, nes po kratos Lavaliui teko uždaryti 
savo pogrindinę spaustuvę. 

— Ir tas perrašinėtojas buvo tiesiogiai susijęs su de 
Selamaru? .. Kokie kvailiai! 

— Jokiu būdu ne kvailiai, monsinjore, jokiu būdu ne. 
Buvo imtasi visų atsargumo priemonių. Raštininkas turėjo 
ryšį tik su princu de Listne. 

— Princu de Listne? Koks čia negirdėtas paukštis? 

— Jis gyvena Bako gatvėje, numeris dešimtas. 

— Tokio nepažįstu. 

— Apsirinkate, monsinjore, pažįstate. 

— Kur aš galėjau jį matyti? 

— Savo vestibiulyje, monsinjore. 

— Vadinasi, apsišaukėlis princas de Listne. .. 

— .. ne kas kitas, kaip tas ištįsėlis sukčius d'Avranšas, 
hercogienės diu Men liokajus. 

— O, aš labai stebėčiausi, jeigu ta pikta vapsva nebūtų 
įsivėlusi į sąmokslą. 

— Ji sąmokslo siela! Tr jeigu jūs, monsinjore, šį kartą 
panorėsite susidoroti su ja ir jos gauja, turėkite galvoje, 
kad jie visi jūsų rankose. 

— Pirmiau imkimės skubesnio dalyko. 

— Taip. Mums reikia nuspręsti, ką darysime su Vilrua. 
Ar jūs pasirengęs, monsinjore, veikti ryžtingai? 

— Visiškai pasirengęs. Kol jis vaizdavo operos herojų 
ir tik skeryčiojo rankomis, mes jį pakentėme. Kol jis 
tenkinosi šmeižtais ir akiplėšiškais išpuoliais, mes jam at- 
leidome. Bet dabar, kai ant kortos karalystės likimas, ne, 
dovanokite, ponas maršale! Jūs ir šiaipjau Prancūzijai 
užtenkamai žalos padarėte kaip negabus karvedys, todėl 
negalime leisti, kad dar kenktumėte šaliai savo nevyku- 
sia politika! 

— Vadinasi, — tarė Diubua,— šį kartą mes jį areštuo- 
sime. 

— Taip, tik laikydamiesi kai kurio atsargumo: jį rei- 
kia užklupti nusikaltimo vietoje, 

— Na, šitai nesunku. Juk kasdien aštuntą valandą ryto 
jis ateina pas karalių. 

-— Taip. 

— Užtat jūs, monsinjore, turite rytoj pusę aštuntos nu- 
vykti į Versalį. 

— O paskui? 

— Jūs nueisite pas jo didenybę anksčiau už maršalą. 

— Ir ten karaliaus akivaizdoje jį apkaltinsiu. .. 

— Ne, ne, monsinjore. Reikia. .. 

Tą akimirką kabineto tarpduryje pasirodė tarnas. 

— Tylėk,— perspėjo regentas Diubua ir, atsigręžęs į tar- 
ną, paklausė:— Ko tau reikia? 

— Jus nori matyti hercogas de Sen-Simonas. 

— Paklausk, ar svarbiu reikalu? 

Tarnas atsigręžė į hercogą de Sen-Simoną, stovintį lau- 
kiamajame, persimetė su juo keletu žodžių ir tarė re- 
gentui: 

— Hercogas pas jus nepaprastai svarbiu reikalu. 

— Tuomet kviesk. 

Įėjo Sen-Simonas. 

— Atsiprašau, hercoge,— tarė regentas, — tuojau baigiu 
su Diubua ir po penkių minučių būsiu jūsų paslaugoms. 

Hercogas Orleanietis ir Diubua pasitraukė į kabineto 
kertę. Gal penketą minučių jie kažką šnibždėjosi, o pas- 
kui Diubua atsisveikino. 

— Vakarienė šiandien pas hercogą neįvyks,— pasakė 
jis tarnui, eidamas iš kabineto.— Perspėkite pakviestuo- 
sius. Ponas regentas serga. 

— Ar tikrai, monsinjore?— paklausė Sen-Simonas, nuo- 
širdžiai susijaudinęs, nes jis, šiaipjau nelinkęs į draugys- 
tes, gal iš išskaičiavimo, o gal ne, regentui rodė didelę 
simpatiją. į 

— Ne, brangusis hercoge,— atsakė Pilypas, — arba bent 
ne tiek, kad reikėtų jaudintis. Širakas tvirtina, kad mirsiu 
nuo apopleksijos, jeigu ir toliau taip gyvensiu. Užtat ir 
nutariau surimtėti. 

— Monsinjore, teišgirsta dievas jūsų žodžius!— palin- 
kėjo Sen-Simonas.— Tačiau, deja, jūs priėmėte šį spren- 
dimą gerokai pavėlavęs. 

— Kodėl gerokai pavėlavęs, brangusis hercoge? 

— Todėl, kad jūsų aukštenybės lengvabūdiškumas per- 
nelyg sočiai maitino šmeižtus. 

-— Jeigu bėda tik tokia, brangusis hercoge, tai neverta 
jaudintis. Šmeižtai mane taip seniai persekioja, kad jau 
metas būtų jiems pavargti. 

— Atvirkščiai, monsinjore,— atsakė Sen-Simonas.— Tur 
būt, prieš jus rezgama nauja intriga, nes šmeižtas vėl pa- 
kėlė savo nuodingą galvą ir šnypščia garsiau, negu ka- 
da nors. 

— Na, kas dar atsitiko? 

-— O štai kas: eidamas po vakarinių pamaldų iš Šven- 
to Roko bažnyčios, pamačiau ant laiptelių elgetą, kuris 
prašė išmaldos ir giedojo. Giedodamas jis dalino išeinan- 
tiems lapelius su dainų tekstu. Ir žinote, kokios ten dai- 
nos, monsinjore? 

— Ne. Bet tikriausiai koks pamiletas prieš Lou arba 
prieš vargšę hercogienę de Beri, o gal net prieš mane. 

Ak brangusis hercoge, tegu jie sau dainuoja, kad tik mo- 
kėtų mokesčius. 

— Štai, monsinjore, skaitykite, — tarė Sen-Simonas. 

Ir jis padavė hercogui Orleaniečiui lapelį storo pigaus 
popieriaus su eiliuotu tekstu, išspausdintu kaip ir visos 
gatvės dainos. 

Gūžtelėjęs pečiais, regentas paėmė lapelį, pažvelgė į jį 
su neapsakomu pasibiaurėjimu ir ėmė skaityti: 

Suprask, karaliau! Juk tave svaigina 

Ir gyrių smilkalai, ir prabangumo vynas, 
Bet argi tu žinai, kas ruošia keršto puotą, 
Kas skina tavo giminę iš pasalų? 


— Ar jūsų aukštenybė atpažįsta šitos odės autorių?— 
paklausė Sen-Simonas. 

-— Taip, — atsakė regentas.— Tai Lagranž-Šanselis. 

Ir jis skaitė toliau. 

— Prašau, hercoge,— tarė regentas, grąžindamas lapelį 
Sen-Simonui.— Taip niekinga, kad neturiu jėgų skaityti 
tų eilėpalaikių iki galo. 

— Skaitykite, monsinjore, skaitykite. Jūs turite Žinoti, 
ką geba jūsų priešai. Jie iššliaužia į dienos šviesą, ką gi, 
tuo geriau. Tai atviras karas. Jūsų priešai jus kviečia 
į mūšį. Stokite į jį ir jiems parodykite, kad jūs Nervin- 
deno, Šteinkerko ir Leridos kautynių laimėtojas. 

— Norite, kad skaityčiau, hercoge? 

— Reikia, monsinjore. 

Ir regentas, vos įveikdamas pasibiaurėjimą, vėl pažvel- 
gė į lapelį ir ėmė skaityti odę, praleidęs dalį strofos, kad 
greičiau baigtų: 

Jų pražūtis tave išgelbės. Nevilty 
Gėdingas galas teištiks jį, kaip kadais 
Ištiko Mitridatą priešų apsupty,— 
Tekrinta, nusinuodijęs savais nuodais! 


Regentas ją skaitė balsiai, stabtelėdamas po kiekvienos 
eilutės, ir juo arčiau buvo odės pabaiga, juo labiau kei- 
tėsi jo balsas. Po paskutinės eilutės jis jau nepajėgė su- 
tvardyti savo pykčio ir, suglamžęs lapelį, matyt, norėjo 

kažką pasakyti, bet neįstengė ištarti nė žodžio. Tik dvi 
ašaros nusirito jo skruostais. 

— Monsinjore,— tarė Sen-Simonas, žiūrėdamas į regen- 
tą su užuojauta ir didžiausia pagarba,— monsinjore, aš 
norėčiau, kad visas pasaulis matytų tas taurias ašaras. 
Tuomet man nereikėtų jums patarti atkeršyti priešams, 
nes visas pasaulis įsitikintų, kad jus nėra kuo kaltinti. 

— Taip, manęs nėra kuo kaltinti, — sušnibždėjo regen- 
tas.— Ir ilgas Liudviko XV gyvenimas tai įrodys. Niekin- 
gieji! Jie puikiausiai žino, kas tikrasis visų nelaimių kal- 
tininkas. Ponia de Mentenon! Hercogienė diu Men! Mar- 
šalas de Vilrua! O niekšas Lagranž-Šanselis — tiktai jų 
šunytis. Ir tik pagalvok, Sen-Simonai, dabar jie visi mano 
rankose, man tereikia pakelti koją, ir tuos biaurybes su- 
traiškyčiau! : 

— Traiškykite juos, pone, traiškykite, nes tokia proga 
pasitaiko ne kasdien, o jeigu jau pasitaikė, negalima jos 
praleisti! 

Regentas valandėlę mąstė, ir tada pykčio iškreiptas 
jo veidas vėl atgavo jam būdingą gerumo išraišką. 

— Bet,— tarė Sen-Simonas, kuris tuojau pastebėjo įvy- 
kusią permainą,— aš matau: šiandien jūs to nepadarysite. 

— Taip, hercoge, jūsų teisybė, — tarė Pilypas, — nes 
šiandien man reikia rūpintis svarbesniu dalyku, negu ker- 
šyti už hercogo Orleaniečio įžeidimą. Šiandien aš turiu 
gelbėti Prancūziją. 

Ir, paspaudęs Sen-Simonui ranką, regentas nuėjo į sa- 
vo kambarį. 

Devintą valandą vakaro regentas paliko Pale-Ruajalį ir, 
priešingai visiems savo įpročiams, nuvažiavo nakvoti 
į Versalį. 

KETVIRTOJI DALIS 


1 
SPĄSTAI 


Kitą dieną apie septintą valandą ryto, kada karalius 
kėlėsi, rūmų ministras atėjo pas jo didenybę ir pranešė, 
kad jo karališkoji aukštenybė hercogas Orleanietis prašo 
leidimo dalyvauti karaliaus rengimosi ceremonijoje. Liud- 
vikas XV, kuris dar nebuvo pratęs ką nors spręsti pats, 
atsigręžė į Frežiu vyskupą, sėdintį miegamojo kampe, ma- 
žiausiai pastebimoje vietoje, tarsi klausdamas, kaip jam 
pasielgti. Vyskupas atsakė į tą tylų klausimą ne tik link- 
telėdamas galvą, bet ir, tuojau atsistojęs, pats nuėjo ati- 
daryti regentui durų. Pilypas Orleanietis stabtelėjo ant 
slenksčio, padėkojo Fleri, paskui, apmetęs žvilgsniu mie- 
gamąjį ir įsitikinęs, kad maršalo de Vilrua dar nėra, nu- 
ėjo pas karalių. 

Liudvikas XV tuo metu buvo dailus devynerių ar de- 
šimties metų berniukas kaštaniniais plaukais, juodomis 
akimis, vyšnių spalvos lūpomis ir rausvu veiduku, kuris 
kartais netikėtai išblykšdavo — lygiai taip pat išbaldavo 
ir jo motina Marija Savojietė, Burgundijos hercogienė. 
Nors karaliaus charakteris dar toli gražu nebuvo nusisto- 
vėjęs dėl prieštaringų įtakų, kurių šaltinis — nesutarimas 
tarp dviejų jo auklėtojų — maršalo de Vilrua ir Frežiu 
vyskupo, tačiau visa jo išvaizda, net maniera užsidėti 
skrybėlę dvelkė kažkokiu staigumu ir atkaklumu: buvo 
matyti, kad čia Liudviko XIV proanūkis. Iš pradžių Liud- 
vikas XV nepalankiai žiūrėjo į hercogą Orleanietį, nės 


293 


nuolatos jam buvo kalbama, kad regentas — aršiausias jo 
priešas visoje Prancūzijoje; bet greitai karalius pajuto, 
kaip, jam susitikus su regentu, nepalankumas iš lengvo 
tirpsta, ir instinktu, kuris taip retai apgauna vaikus, jame 
pažino draugą. 

Reikia taip pat pasakyti, kad hercogas Orleanietis su 
karalium elgdavosi ne tik pagarbiai, kaip derėjo, bet ir 
labai jautriai bei paslaugiai. Regentas visada duodavo 
jaunajam. karaliui išnagrinėti tą nedaugelį reikalų, kurie 
buvo prieinami jo protui, juos nušviesdamas labai aiškiai 
bei išmintingai, ir politinis darbas karališkajam berniu- 
kui tapdavo savotiškai malonia pramoga, o su kuo kitu 
jį būtų varginęs. Ir dar turime pridurti, kad beveik vi- 
suomet kaip atpildą už tą darbą jis gaudavo gražiausių 
pasaulyje žaislų, kurių Diubua išrašydavo iš Vokietijos 
ir Anglijos. 

Taigi jo didenybė priėmė regentą su labai meilia šyp- 
sena ir, rodydamas jam ypatingą malonę, ištiesė pabu- 
čiuoti rankutę, o monsinjoras Frežiu vyskupas, ištikimas 
savo kuklumui, vėl atsisėdo tame kamputyje, kur jis tū- 
nojo, kai atvyko jo aukštenybė. 

— Aš nepaprastai džiaugiuosi jus matydamas, pone, — 
tarė Liudvikas XV savo švelniu balseliu su vaikiška šyp- 
sena, kurios žavingumo nepajėgė užgožti net jam skiepi- 
jamas etiketas.— Labai džiaugiuosi, juo labiau, kad jūs 
atėjote neiprastu laiku, o šitai, tur būt, reiškia, jog ke- 
tinate man pranešti džiugią naujieną. 

— Net dvi, jūsų didenybe. Pirmiausia, aš gavau iš Niu- 
renbergo didžiulę dėžę, kuri, kaip atrodo, pilna... 

— Žaislų! Daug žaislų! Tiesa, ponas regente? — sušuko 
karalius, pašoko iš džiaugsmo ir ėmė ploti delnais, ne- 
kreipdamas dėmesio į savo kamerdinerį, kuris stovėjo už 
jo, laikydamas rankose mažutę špagą su sidabrine ranke- 
na; tą špagą jis norėjo prisegti karaliui prie diržo. 

— Gražių žaislų! Gražių žaislų! O, koks jūs mielas! 
Kaip aš jus myliu, ponas regente! 

— Jūsų didenybe, aš tik atlieku savo pareigą, — atsakė 
hercogas Orleanietis, pagarbiai lenkdamasis,— ir jūs ne- 
privalote man už tai dėkoti. 

— O kur, pone, ta palaimintoji dėžė? 

— Pas mane. Ir jeigu jūs norite, jūsų didenybe, šian- 
dien arba rytoj rytą aš liepsiu ją atgabenti čia. 

— One, tučtuojau, ponas regėnte, labai prašau! 

— Betgi ji pas mane. 

— Na tai kas, eime pas jus!— sušuko berniukas ir puo- 
lė prie durų, užmiršęs, kad jo tualetui dar trūksta špagos, 
atlasinio palaidinuko ir žydro kaspino. 

— Valdove, — tarė prisiartinęs vyskupas, — aš leisiu sau 
pasakyti jūsų didenybei, kad jūs pernelyg karštai atsi- 
duodate malonumui, kurį teikia tokie daiktai, į kuriuos 
jau turėtumėte žiūrėti kaip į niekniekius. 

— Taip, pone, jūsų teisybė, — tarė Liudvikas XV, steng- 
damasis tvardytis,— bet jūs turite man dovanoti: juk aš 
dar neturiu nė dešimties metų, be to, vakar gerokai pa- 
dirbėjau. 

— Tas tiesa, — nusišypsojo Frežiu vyskupas.— Užtat jū- 
sų didenybė eis prie savo žaislų, tik paklausęs poną re- 
gentą, kokia ta antroji naujiena, kurią jis ketino pranešti. 

— Ak, taip, pone, kokia ta naujiena? 

— Vienas dalykas, kuris žada būti labai naudingas 
Prancūzijai, ir dar toks svarbus, kad aš noriu jį pateikti 
jūsų didenybei apsvarstyti. 

— Ar čia jūs turite tą dalyką?— paklausė jaunasis ka- 
ralius. 

— Ne, valdove, aš nežinojau, kad rasiu jūsų didenybę 
taip palankiai nusiteikusį šito dalyko imtis, ir jį palikau 
savo kabinete. 

— O ar mes negalime visa tai sutvarkyti?— tarė Liud- 
vikas XV, atsigręždamas pusiau į vyskupą, pusiau į re- 
gentą ir čia į vieną, čia į kitą žvelgdamas maldaujančio- 
mis akimis.— Vietoj rytinio pasivaikščiojimo aš nueičiau 
pas jus pažiūrėti Niurenbergo žaislų, o paskui jūsų kabi- 
nete mes padirbėtume. 

— Šitai prieštarauja etiketui, valdove, — pasakė regen- 
tas, — bet jeigu jūsų didenybė nori. .. 

— Taip, noriu, — atsakė Liudvikas XV.— Žinoma, jeigu 
leis mano gerasis auklėtojas, — pridūrė jis, įsmeigęs į Fre- 
žiu vyskupą tokį švelnų žvilgsnį, kad buvo neįmanoma 
prieš jį atsilaikyti. 

— Jūs neprieštaraujate, monsinjore?— paklausė herco- 
gas Orleanietis, pasisukdamas į Fleri ir tardamas šituos 
žodžius tokiu tonu, kuris rodė, jog regentas būtų labai 
įžeistas, jei auklėtojas atmestų savo karališkojo auklėti- 
nio prašymą. 

— Ne, jūsų aukštenybė, anaiptol, — tarė Fleri.— Jo 
didenybei naudinga pratintis dirbti ir leistina pažeisti eti- 
keto taisykles vien tada, kai tas pažeidimas gali duoti 
tautai naudingų rezultatų. Aš tik jūsų prašau leidimo ly- 
dėti jo didenybę. 

— Savaime suprantama, pone!— tarė regentas.— Labai 
prašome. 

— O, kokia laimė, kokia laimė!-— džiaugėsi Liudvi- 
kas XV.— Greičiau man duokite palaidinuką, špagą, žyd- 
rąjį kaspiną! .. Štai aš ir pasiruošęs, ponas regente, štai 
ir pasiruošęs! 

Ir jis žengė žingsnį pirmyn, norėdamas paimti regentą 
už rankos, bet šis, užuot leidęsis į tokį familiarumą, nusi- 
lenkė, pats atidarė karaliui duris ir, jam davęs ženklą 
eiti pirma, drauge su Frežiu vyskupu nusekė paskui per 
tris ar keturis žingsnius, laikydamas skrybėlę rankoje. 

Ir karaliaus, ir hercogo Orleaniečio apartamentai buvo 
pirmajame aukšte; juos skyrė tiktai vestibiulis su durimis 
į karaliaus kambarius ir mažutė galerija į kitą vestibiulį 
su durimis į regento kambarius. Taigi netoli buvo eiti, 
o kadangi karalius skubėjo, po valandėlės jie atsidūrė 
didžiuliame kabinete su keturiais langais, tiksliau, ketve- 
riomis stiklinėmis durimis, pro kurias dviem laipteliais 
buvo galima nusileisti į sodą. Tas didžiulis kabinetas su- 
sisiekė su kitu, mažesniu, kuriame regentas paprastai dirb- 
davo ir priiminėdavo artimus draugus bei favoritus. Di- 
džiajame hercogo kabinete laukė visi jo artimieji, ir tai 
natūralu, nes buvo kėlimosi metas. Užtat jaunasis kara- 
lius neatkreipė dėmesio nei į poną d'Artaganą, muškieti- 
ninkų kapitoną, nei į markizą de Lafarą, gvardijos kapi- 
toną, nei į gana didelį skaičių po langais vaikštinėjančių 
leibhusarų. Bet jis tuojau pamatė ant stalo, stovinčio vi- 
dury kabineto, tą puikiąją dėžę, kurios matmenys jam 
pasirodė labai solidūs, ir, užmiršęs Frežiu vyskupo visai 

nesenus pamokymus, iš džiaugsmo sušuko. Tačiau jam 
teko vėl susitvardyti ir oriai priimti karališkąją pagarbą, 
kurią atidavė d'Artaganas ir de Lafaras. Tuo tarpu re- 
gentas liepė pašaukti du tarnus su kaltais, ir tie akies 
mirksniu nuplėšė dėžės dangtį; dėžėje buvo rinkinys 
gražiausių žaislų, kokie kada nors žavėjo devynmečio 
karaliaus žvilgsnį. 

Išvydęs tą kerintį reginį, karalius užmiršo ir savo auk- 
lėtoją, ir etiketą, ir gvardijos bei muškietininkų kapito- 
nus; jis puolė prie atsiveriančio jo akyse rojaus ir iš 
dėžės, tartum iš neišsenkančio šulinio, tartum iš burtinin- 
ko pintinės, tartum iš „Tūkstančio ir vienos nakties“ 10- 
byno, ėmė traukti varpus, trijų denių laivus, kavalerijos 
eskadronus, pėstininkų batalionus, keliaujančius pirklius, 
apsikrovusius prekėmis, fokusininkus su stebuklingomis 
taurėmis — žodžiu, daugybę nuostabių žaislų, nuo kurių 
kūčių vakare sukasi galva visiems vaikams anapus Reino. 
Dėl kiekvieno žaislo jis taip nuoširdžiai ir gaivališkai 
džiūgavo, kad net Frežiu vyskupas nedrįso aptemdyti tos 
laimės akimirkos, nutvieskusios jo karališkojo auklėtinio 
gyvenimą. Visi stebėjo tą sceną, pagarbiai tylėdami, — 
taip tyli tik gilaus sielvarto ir didelio džiaugsmo liudi- 
ninkai. 

Bet staiga vestibiulyje pasigirdo smarkus triukšmas. Du- 
rys atsidarė. Tarnas pranešė, kad atvyko hercogas de VN- 
rua, ir ant slenksčio pasirodė maršalas su lazda rankoje, 
sutrikęs, purtydamas savo peruką ir šaukdamas, kad jam 
pasakytų, kur karalius. Kadangi visi jau buvo pripratę 
prie tokios jo elgsenos, regentas pasitenkino jam paro- 
dęs Liudviką XV, kuris traukė iš dėžės, lyg iš neišsenkan- 
čio šaltinio, puikius žaislus ir krovė ant baldų bei par- 
keto. Maršalas nieko negalėjo sakyti: jis pavėlavo beveik 
valandą, ir karalius buvo pas regentą drauge su Frežiu 
vyskupu, kuriuo de Vilrua galėjo pasikliauti kaip pačiu 
savimi. Vis dėlto jis priėjo prie Liudviko XV, bambėda- 
mas ir svaidydamas aplinkui įtarius žvilgsnius, kurie tar- 
tum sakė, kad jeigu jo didenybei gresia koks pavojus, jis, 
maršalas de Vilrua, pasirengęs karalių apginti. Regentas 
pasikeitė greitu žvilgsniu su Lafaru ir vos pastebima. šyp- 
'sena su d'Artaganu: viskas klostėsi puikiai! 

Kai dėžė buvo ištuštinta ir karalius iki soties atsigro- 
žėjo savo lobiais, regentas priėjo prie jo ir, vis be skry- 
bėlės, jam priminė, kad jis žadėjo skirti valandą valsty- 
bės reikalams. Liudvikas XV, dar kartą žvilgtelėjęs į žais- 
lus, paprašė leisti juos pasiimti į savo apartamentus ir, 
tučtuojau gavęs sutikimą, su jam būdingų punktualumu, 
vėliau paskatinusiu jį pasakyti, kad punktualumas — ka- 
ralių mandagumas, pasuko į mažąjį kabinetą, kurio duris 
jam atidarė regentas. Kiekvienas abiejų auklėtojų pasi- 
elgė pagal savo charakterį. Ponas de Fleri, kuris, remda- 
masis nenoru kištis į politinius reikalus, beveik niekada 
nedalyvaudavo karaliaus ir hercogo Orleaniečio darbuo- 
se, su jam būdingu taktu atsiliko per keletą žingsnių ir 
atsisėdo kampe; tuo tarpu maršalas, kaip paprastai, nesi- 
varžydamas puolė prie karaliaus ir, pamatęs, kad tas eina 
į kabinetą, norėjo sekti paskui jį. Tai buvo kaip tik tas 
momentas, kurį regentas buvo numatęs ir kurio nekantriai 
laukė. 

— Atleiskite, ponas maršale,— tarė jis, užstodamas her- 
cogui de Vilrua kelią, — bet reikalai, apie kuriuos aš turiu 
pasikalbėti su jo didenybe, yra labai didelė paslaptis, ir 
aš jus paprašysiu trumpam palikti mus su karaliumi vie- 
nudu. 

— Vienudu?!— sušuko Vilrua.— Vienudu! Jūs žinote, 
kad tai neįmanoma, jūsų aukštenybe. 

— Neįmanoma, ponas maršale?— atsakė regentas nepa- 
prastai ramiai — Neįmanoma! O kodėl, malonėkite pa- 
sakyti? 

— Todėl, kad aš, kaip jo didenybės auklėtojas, turiu 
teisę visur jį lydėti. 

— Pirmiausia, pone, ta teisė, mano požiūriu, absoliu- 
čiai niekuo nepagrįsta, ir jeigu iki šiol aš sutikau pakęsti 
ne tą teisę, o tą pretenziją, tai vien dėl to, kad, turint 
galvoje jauną jo didenybės amžių, ji nebuvo reikšminga. 
Bet dabar, kai karaliui netrukus sueis dešimt metų, kai 
datosi galima jam perteikti valdymo mokslą, jūs, žinoma, 
suprasite, ponas maršale, jog bus teisinga, jeigu ir aš, 
lygiai kaip Frežiu vyskupas arba jūs, praleisiu tam tikras 
valandas su jo didenybe vienas; juk Prancūzija, norėda- 
ma supažindinti karalių su šiuo mokslu, man suteikė jo 

didenybės mokytojo titulą. Jūs, ponas maršale, turėtumė- 
te su tuo sutikti — pridūrė regentas, klastingai šypsoda- 
masis, — nes pernelyg puikiai išmanote tokius klausi- 
mus, ir jums nebėra ko daugiau išmokti. 

— Bet, jūsų aukštenybe,— prieštaravo maršalas vis 
smarkiau tūždamas ir, kaip paprastai, dar labiau karščiuo- 
damasis ir užmiršdamas bet kokį mandagumą,— leiskite 
jums priminti, kad karalius — mano auklėtinis. 

— Aš tai žinau, gerbiamasis, — tarė regentas tokiu pat 
pašaipiu tonu, kokiu jis iš pradžių kalbėjosi su maršalu — 
ir aš jums nekliudysiu padaryti karalių didžiu karvedžiu. 
Jūsų Italijos ir Flandrijos kampanijos rodo, kad buvo ne- 
įmanoma jam parinkti geresnio mokytojo, bet šiuo mo- 
mentu kalbama visai ne apie karo reikalus, o tik apie 
valstybinę paslaptį, kuri gali būti patikėta vien jo dide- 
nybei. Užtat dar sykį jums pakartosiu, kad noriu pasi- 
kalbėti su karaliumi vienas. 

— Tat neįmanoma, jūsų aukštenybe, tat neįmanoma!-—-- 
šaukė maršalas, vis labiau netekdamas galvos. 

— Neįmanoma? O kodėl?— vėl paklausė regentas. 

— Kodėl?— toliau kalbėjo maršalas.— Kodėl? .. Todėl, 
kad mano pareiga nė valandėlei neišleisti karaliaus iš akių, 
ir aš nesutiksiu... 

— Pasisaugokite, ponas maršale!— nutraukė jį hercogas 
Orleanietis, ir jo balse suskambėjo išdidumo gaidelė.— 
Man atrodo, nedaug trūksta, kad jūs kalbėtumėte su ma- 
nimi be deramos pagarbos! 

— Ponas regente, — vėl pradėjo maršalas, vis labiau 
karščiuodamasis,— aš žinau, kad turiu rodyti pagarbą jū- 
sų karališkajai aukštenybei, bet lygiai taip pat gerai Ži- 
nau, kokią pareigą man uždeda mano postas ir atsidavi- 
mas karaliui. Jo didenybės nė akimirkai neišleisių iš akių, 
kadangi. ..-— Hercogas užsikirto. 

— Kadangi?— paklausė regentas.— Baikite, pone. 

— Kadangi aš atsakau už jo asmenį — tarė maršalas, 

Po šio pastarojo nesantūrumo tarp scenos liudininkų 
stojo tyla, kurią sudrumsdavo tik maršalo šnopavimas ir 
slopinami pono de Fleri atodūsiai. O hercogas Orleanietis 
tik pakėlė galvą su šypsena, reiškiančia kuo giliausią 

panieką, ir tarė su tuo orumu, kuris, jam panorėjus, pa- 
versdavo jį vienu didingiausių princų pasaulyje. 

— Ponas de Vilrua, man atrodo, kad jūs keistai klys- 
tate; jūs, matyt, galvojate, jog kalbate ne su manimi, o su 
kažkuo kitu. Bet jums priminsiu, kas aš, jeigu šitai pa- 
miršote... Markize de Lafarai,— toliau kalbėjo regentas, 
kreipdamasis į savo gvardijos kapitoną, — vykdykite sa- 
vo pareigą. 

Tik tada maršalas de Vilrua, pajutęs tokį jausmą, tarsi 
grindys būtų slydusios jam iš po kojų, suprato, į kokią 
bedugnę jis ritasi, ir išsižiojo, kad suvapėtų atsiprašymą. 
Tačiau regentas jam nedavė laiko net frazės pabaigti ir po 
pat nosimi uždarė kabineto duris. 

Tą akimirką, anksčiau, negu maršalas atsikvošėjo iš ne- 
tikėtumo, prie jo priėjo markizas de Lafaras ir pareikala- 
vo špagos. 

Maršalas valandėlę apstulbo. Jis taip ilgai guodėsi iliu- 
zija, kad visos jo įžūlybės liks nenubaustos,— tos iliuzijos 
iki šiol niekas nepasistengė išblaškyti — jog pagaliau įti- 
kėjo savo neliečiamybe. Jis norėjo prašnekti, bet žodžiai 
kažkur įstrigo, ir, paklusdamas pakartotam reikalavimui, 
dar įsakmesniam, negu pirmasis, nusisegė špagą ir atida- 
vė markizui de Lafarui. 

Tuo metu atsivėrė durys, tarnai įnešė specialų krėslą, 
du muškietininkai į jį pasodino maršalą, krėslą uždarė, 
d'Artaganas su Lafaru atsistojo iš abiejų pusių prie jo 
durelių, ir akies mirksniu pro vieną šoninių langų areš- 
tuotąjį išnešė į sodą. Leibhusarai, kuriems buvo duotas 
atitinkamas įsakymas, sudarė palydą; visi paspartino žings- 
nį, nulipo didžiaisiais laiptais, pasuko kairėn ir suėjo 
į oranžeriją. Palyda liko pirmame kambaryje, o nešikai 
su krėslu, lydimi tik Lafaro ir d'Artagano, įėjo į antrąjį. 

Visa tai įvyko taip greitai, kad maršalas, nepasižymįs 
šaltakraujiškumu, nespėjo net atsikvošėti. Jis pamatė sa- 
ve nuginkluotą, pajuto, kad jį kažkur neša; galų gale at- 
sidūrė užrakintas kambaryje su dviem vyrais, kurie, kaip 
jis žinojo, jam nejautė ypatingo draugiškumo, ir, vis dar 
teikdamas sau per didelę reikšmę, manė esąs žuvęs. 

— Ponai,— sušuko jis, išblyškęs ir apsipylęs prakaitu,-- 
tikiuosi, jūs neketinate mane užmušti! 


300 


— Ne, ponas maršale, nebijokite — atsakė jam Lafaras, 
tuo tarpu d'Artaganas, žvilgtelėjęs į maršalą, kurio susi- 
taršęs perukas jį darė nepaprastai juokingą, negalėjo iš- 
kęsti nenusikvatojęs.— Ne, pone, reikalas čia daug pa- 
prastesnis ir kur kas ne toks tragiškas. 

— Koks reikalas?— paklausė maršalas, kurį tas patiki- 
nimas šiek tiek apramino. 

— Mums rūpi, pone, du laiškai, kuriuos šįryt jūs keti- 
note įteikti karaliui ir kurie, tur būt, yra vienoje jūsų 
kišenėje. 

Maršalas, užsiėmęs savo paties reikalais, buvo užmir- 
šęs hercogienės diu Men prašymą, užtat dabar krūptelėjo 
ir nejučia čiupo už kišenės, kur buvo tie laiškai. 

— Dovanokite, ponas hercoge,— tarė d'Artaganas, su- 
laikydamas maršalo ranką, — bet mes įgalioti jus perspė- 
ti: jeigu jūs pabandytumėte elgtis taip, kad mums nepa- 
tektų tų laiškų originalai, ponas regentas turi jų nuorašus. 

— O aš pridursiu,— tarė de Lafaras,— kad mes įgalioti 
atimti laiškus iš jūsų jėga ir iš anksto atleisti nuo bet 
kokios aisakomybės už nelaimingą atsitikimą, kuris gali 
įvykti, kilus grumtynėms, jeigu netikėtai jūs, ponas mar- 
šale, maištaudamas su mumis susigrumtumėta. 

— Ar jūs, ponai, man laiduojate,— tarė maršalas, — kad 
jo aukštenybė regentas turi tų laiškų nuorašus? 

— Duodu jums žodį, kad turi!-— tarė d'Artaganas. 

— Bajoro žodis!— pridūrė de Lafaras. 

— Tuomet, ponai, nėra reikalo man mėginti sunaikinti 
tuos laiškus, kurie, ba to, manęs visai neliečia: aš tik iš 
mandagumo sutikau įteikti, kam jie skirti. 

— Šitai mes žinome, ponas maršale,— tarė de Lafaras. 

— Aš tik viliuosi, ponai, — pridūrė maršalas,— kad jūs 
pranešite jo karališkajai aukštenybei, kaip lengvai pa- 
klausiau jo įsakymų ir kaip labai gailiuosi, jog jį 
įžeidžiau. 

— Neabejokite, ponas maršale, viskas bus nušviesta, 
kaip buvo iš tikrųjų. O kur tie laiškai? 

— Štai jie, pone, — tarė maršalas, atiduodamas abu laiš- 
kus de Lafarui. 

De Lafaras perlaužė antspaudą su Ispanijos herbu, no- 
rėdamas įsitikinti, ar čia tikrai tie popieriai, kuriuos jam 
buvo pavesta paimti. Pamatęs, kad tie patys, jis tarė: 

— Brangusis d'Artaganai, dabar palydėkite poną mar- 
šalą į paskyrimo v.etą, ir prašau jus jo aukštenybės re- 
gento vardu pasakyti žmonėms, kurie drauge su jumis 
turės garbę lydėti maršalą, kad jie jam rodytų hercogo 
rangui deramą pagarbą. 

Vos tiktai krėslas užsidarė, nešikai jį išnešė, ir marša- 
las, netekęs laiškų ir pradėdamas suprasti, kad jis pateko 
į spąstus, kaip ir anksčiau, atsidūrė pirmajame kambaryje, 
kur jo laukė husarai. Kortežas vėl pajudėjo į kelią ir po 
valandėlės jau buvo prie rūmų tvoros; čia laukė karieta, 
pakinkyta šešetu arklių; į ją ir buvo pasodintas maršalas. 
D'Artaganas atsisėdo šalia, muškietininkų karininkas ir 
diu Libua, vienas iš karaliaus žmonių, — priešakyje, dvi- 
dešimt muškietininkų išsidėstė aplink karietą — keturi prie 
vienų durelių, keturi prie kitų ir dvylika užpakalyje. Pa- 
galiau vežėjui buvo duotas ženklas, ir karieta nurūko. 

O markizas de Lafaras trumpam stabtelėjo prie oranže- 
rijos durų išlydėti karietos ir, vos tik įsitikinęs, kad mar- 
šalas laimingai išgabentas, su dviem Pilypo V laiškais 
rankoje nuėjo pas regentą. 


||| 
GALO PRADŽIA 


Tą pačą dieną, apie antrą valandą po pietų D'Arman- 
talis, naudodamasis, kad Biuva, matyt, buvo išėjęs 
į biblioteką, tūkstantąjį sykį kartojo Batildai, jog myli tik- 
tai ją ir niekada kitos nepamils. Tuomet įžengė Nanetė ir 
jam pranešė, kad namie jo laukia kažkoks ponas, kuris 
sakėsi atėjęs svarbiu reikalu. D'Armantalis, norėdamas su- 
žinoti, koks įkyruolis jį persekioja net meilės dausose, pri- 
siartino prie lango ir pamatė abalą Brigo, vaikščiojantį jo 
kambaryje. Tuomet ševalje šypsniu nuramino susirūpinu- 
sią Batildą, užspaudė ant skaisčios jos kaktos nekaltą bu- 
činį ir nuėjo namo. 

— Taigi, —tarė abatas, jį pamatęs, — nieko sau dalykė- 
liai dedasi, brangusis auklėtini, kada jūs kuo ramiau- 
siai glamonėjatės su savo kaimyne. 

— O kas atsitiko? — paklausė d'Armantalis. 

— Vadinasi, jūs nieko nežinote? 

— Nieko, absoliučiai nieko, bet perspėju, kad jeigu ži- 
nia, kurią ketinate man pranešti, nebus ypatingai svarbi, 
aš jus pasmaugsiu, nes man sukliudėtę. Taigi saugokitės, 
ir, jeigu neturite svarbių žinių, jau geriau jų prasima- 
nykite. 

— Deja, brangusis auklėtini,— tarė abatas Brigo,— tik- 
rovė mažai palieka erdvės mano vaizduotei. 

— Iš tikrųjų, brangusis Brigo,— tarė d'Armantalis, ati- 
džiau pažiūrėjęs į abatą,— jūsų mina visai pakasynų. Kas 
atsitiko? Pasakokite! 

— Kas atsitiko? Dievulėliau, beveik nieko, nebent tik 
tai, kad mus kažkas išdavė, kad hercogas de Vilrua šįryt 
Versalyje suimtas ir kad du Pilypo V laiškai, kuriuos 
maršalas turėjo įteikti karaliui, dabar regento rankose. 

— Pakartokite, abate,— paprašė d'Armantalis, kuris iki 
šios akimirkos iš laimės jautėsi devintame danguje, užtat 
jam buvo be galo sunku nusileisti į žemę, — pakartokite, 
ką jūs sakėte, nenugirdau. 

Ir abatas žodis žodin, vos ne skiemenimis, pakartojo 
žinią, kurią jis atnešė ševalje. 

D'Armantalis išklausė liūdną Brigo pasakojimą ir su- 
prato, jog padėtis tikrai rimta. Kad ir kokias juodas min- 
tis ta žinia ševalje būtų sukėlusi, jo veide jausmai neat- 
sispindėjo, jis tik pasidarė ramus ir tvirtas, kaip ir visada 
pavojaus akivaizdoje. Abatui baigus, d'Armantalis, rodės, 
nė kiek nesijaudindamas, paklausė: 

— Viskas? 

— Taip, kol kas viskas, bet aš manau, kad ir to pilnu- 
tinai pakanka, o jeigu dar maža, tai jums sunku įtikti. 

— Brangusis abate, kai mums velnias pakuždėjo tą 5ą- 
mokslą, šansai buvo beveik vienodi, kad pasiseks ir kad 
sužlugs. Šansai, kad pasiseks, iš pradžių didėjo, dabar jie 
mažėja. Vakar mes turėjome devyniasdešimt šansų iš šim- 
to, šiandien — tiktai dvidešimt, štai ir viskas. 

— Ką gi,— tarė abatas Brigo— su malonumu matau, 
kad jus ne taip lengva išmušti iš vėžių. 

— Ko jūs norite, brangusis abate?— tarė d'Armanta- 
lis.— Dabar aš laimingas ir žiūriu į daiktus laimingo žmo- 
gaus akimis. Jeigu jūs būtumėte mane užklupę liūdną 
valandėlę, tie patys dalykai man būtų atrodę juodi, ir 
į jūsų „Da profundis“ ! aš būčiau atsakęs „Amen“. 

— Na, pagaliau, kokia jūsų nuomonė? 

— Mano nuomonė tokia, kad lošimas sunkėja, bet par- 
tija anaiptol neprakišta. Maršalas de Vilrua sąmoksle ne- 
dalyvauja; maršalas de Vilrua nežino sąmokslininkų pa- 
vardžių; Pilypo V laiškuose, kiek prisimenu, taip pat jų 
nėra, ir šitoje istorijoje tikrai susikompromitavęs vien 
princas de Selamaras. Tačiau jo diplomatinė neliečiamy- 
bė jį apsaugo nuo bet kokio realaus pavojaus. Be to, jei 
mūsų planą jau žino kardinolas Aiberonis, ponas de Sent- 
Enjanas turi tapti jam įkaitu. 

— Jūsų žodžiuose yra tiesos, — pripažino aprimdamas 
abatas Brigo. 

— O iš ko jūs sužinojote tas naujienas? — paklausė še- 
valje. 

— Iš de Valefo. Visa tai jam pranešė hercogienė diu 
Men, ir jis nuvyko išsiaiškinti pas patį princą de Sela- 
marą, kokia padėtis iš tikrųjų. 

— Ką gi, mums reikėtų pasimatyti su de Valefu. 

— Paskyriau jam pasimatymą čia. Prieš ateidamas pas 
jus, užsukau pas markizą de Pompadurą, ir tiesiog keista, 
kad jo dar nėra. 

— Rauli!-— pasigirdo balsas ant laiptų.— Rauli!l 

— A, štai ir jis! — sušuko d'Armantalis, prišokęs prie 
durų ir jas atidaręs. 

— Ačiū, brangusis, — tarė baronas de Valefas,— jūs pa- 
čiu laiku man atėjote į pagalbą, nes, prisiekiu garbe, aš 
jau buvau begrįžtąs — pamaniau, kad Brigo supainiojo ad- 
resus ir kad nė vienas krikščionis negali gyventi šitokio- 
je karvelidėje. Ak, mano brangusis, — toliau kalbėjo jis, 
sukdamasis aplinkui ant kulno ir apžiūrinėdamas d'Arman- 


! Atgailos himnas, giedamas per laidotuves. 

talio mansardą,— reikia atvesti pas jus hercogienę diu 
Men — tegu ji pamato, kaip jūs aukojatės dėl jos. 

— Duok dieve, barone,— tarė abatas Brigo,— kad po 
keleto dienų jūs, ševalje ir aš neatsidurtume dar bloges- 
nėse patalpose. 

— A, jūs norite pasakyti — Bastilijoje? Visai galimas 
daiktas, abate, tačiau ten mes bent jau bejėgiai. Be to, 
Bastilija — karaliaus nuosavybė, o tai vis dėlto šiek tiek 
ją taurina ir daro tokiu būstu, kuriame bajoras gali gy- 
venti, neprarasdamas garbės. Bet šitas butas... Fui, aba- 
te! Garbės žodis, nuo jo per visą mylią trenkia advokato 
klerku. 

— Bet jeigu žinotumėte, ką čia radau, Valefai— tarė 
d'Armantalis, nejučiom užgautas, kad baronas su panieka 
atsiliepė apie jo mansardą,— jūs, kaip ir aš, nenorėtumėte 
iš čia išsikelti. 

— Na? Iš tikrųjų? O ką? Gal miesčioniukę? Kokią ma- 
dam Mišlen? Atsargiau, d'Armantali, tokie dalykai leisti- 
ni tik Rišelje. Mudu, nors, tur būt, ir vertesni už jį, 
kol kas, deja, neturime tokio pasisekimo, kaip jis, ir mums 
tai net labai pakenktų. 

— Kad ir gana lengvabūdiški jūsų žodžiai, barone,— ta- 
rė abatas Brigo,— bet aš jų klausau su didžiausiu malo- 
numu, nes jie man liudija, jog mūsų reikalai visai ne 
tokie prasti, kaip mes manėme. 

— Atvirkščiai. Beje, sąmokslą nunešė šuo ant uodegos. 

— Ką jūs sakote, barone?— sušuko Brigo. 

— Aš net galvojau, kad neturėsiu galimybės jums pra- 
nešti šitos naujienos. 

— Argi jums grėsė areštas, brangusis Valefai?— pa- 
klausė d'Armantalis. 

— Tik per plaukelį jo išvengiau. 

— Kaip tai atsitiko, barone? 

— Kaip? O šitaip. Prisimenate, abate, aš jus palikau, 
norėdamas užsukti pas princą de Selamarą. 

— Taip. 

— Tai va: aš buvau pas jį, kai atėjo kratyti jo do- 
kumentų. 

— Nejaugi paėmė princo dokumentus? 

— Taip, kai kuriuos sudeginome, bet, deja, mažiau ne- 
gu pusę. 

— Tuomet mes visi prapuolę!— tarė abatas, 

— Brangusis Brigo! Argi jūs jau į viską numojote ran- 
ka? Po šimts velnių, argi mums nelieka galimybės su- 
rengti mažytę frondą, ir nejaugi jūs galvojate, kad her- 
cogienė diu Men nėra verta hercogienės de Longvil? 

— Bet vis dėlto kaipgi tai atsitiko, brangusis Valefai?— 
paklausė d'Armantalis. 

— Brangusis ševalje, įsivaizduokite juokingiausią sce- 
ną pasaulyje. Aš būčiau daug davęs, kad jūs ten būtu- 
mėte buvę. Mes būtume juokęsi lyg bepročiai. Kaip būtų 
įsiutęs vargšelis Diubua! 

— Kaip — pas ambasadorių atvyko pats Diubua?— pa- 
klausė Brigo. ; 

— Taip, taip, abate, pats. Įsivaizduokite, mudu su prin- 
cu de Selamaru, susėdę prie ugnelės, ramiai plepame apie 
mūsų reikaliukus, rausiamės dėžutėje, pilnoje svarbių ir 
nesvarbių laiškų, deginame visus tuos, kurie, mūsų nuo- 
mone, verti autodafe, ir staiga įeina princo tarnas ir pra- 
neša, kad namas muškietininkų apsuptas ir kad Diubua 
su Leblanu klausia ambasadoriaus. Nesunku buvo. įspėti 
jų vizito tikslą. Princas, nesivargindamas atskirti popie- 
rius, kuriuos reikia sudeginti, išverčia visą dėžę į ugnį, 
įstumia mane į tualeto kambarį ir paliepia tarnui vesti 
svečius. To liepimo ir nereikėjo: Diubua su Leblanu jau 
stovėjo tarpduryje. Laimė, nei vienas, nei kitas manęs ne- 
pastebėjo. 

— Kol kas toje istorijoje nematau nieko juokinga, — 
pasakė Brigo, linguodamas galvą. 

— Kaip tik dabar ir prasideda visas linksmumas,— ta- 
rė Valefas.— Pirmiausia įsivaizduokite mane tualeto kam- 
baryje, iš kur aš viską mačiau ir girdėjau. Tarpduryje 
pasirodė Diubua, jam už nugaros — Leblanas. Diubua at- 
kišo savo lapės snukutį, akimis ieškodamas princo de Se- 
kad užstotų savo popierius, nes jie dar nebuvo sudegę. 

„Gerbiamasis, ar galiu pasiteirauti, — tarė princas, kaip 
visada, iš lėto, — kam turiu būti dėkingas už malonumą 
jus matyti pas save?" 

„Dievulėli, monsinjore,— tarė Diubua,— ogi paprasčiau- 
siai tam, kad ponas de Leblanas ir aš panorome susipa- 
žinti su jūsų popieriais, kurių du pavyzdėliai, — pridūrė jis, 
rodydamas karaliaus Pilypo V laiškus,— privertė mus iš 
anksto gardžiuotis tuo malonumu.“ 

—— Kaip,— stebėjosi Brigo,— tie laiškai, tik dešimtą va- 
landą ryto Versalyje atimti iš maršalo de Vilrua, pirmą 
dienos jau buvo Paryžiuje, Diubua rankose? 

— Tikrai taip, abate. Kaip matote, jie padarė ilgesnį 
kelią, negu kad paprasčiausiai būtų buvę pasiųsti paštu. 

— Ir ką atsakė princas?— paklausė d'Armantalis. 

— O, princas buvo bekeliąs balsą, princas norėjo rem- 
tis tarptautine teise, tačiau Diubua, kuriam negalima ne- 
pripažinti logikos, pareiškė de Selamarui, kad tas šiek 
tiek pažeidęs tą teisę, pridengdamas sąmokslą ambasado- 
riaus vardu. Trumpai sakant, kadangi jėga buvo ne prin- 
co pusėje, jam teko pakęsti tai, ko negalėjo sukliudyti. 
Be to, Leblanas, nepaprašęs leidimo, jau atidarė sekreterą 
ir ėmė žiūrinėti, kas ten yra, tuo tarpu Diubua ištraukė 
rašomojo stalo stalčius ir taip pat pradėjo raustis popie- 
riuose. Staiga Selamaras priėjęs sustabdė Leblaną, kuris 
jau tiesė ranką į pundelį laiškų, perrištų raudonu kaspinu, 
ir jam tarė: 

„Atleiskite, pone, kiekvienam sava kompetencija. Čia 
moterų laiškai: tegul juos peržiūri hercogo draugas.“ 

„Ačiū už pasitikėjimą, — nesutrikęs padėkojo Diubua ir 
priėjo prie Leblano paimti to ryšulėlio,— aš esu pratęs 
prie tokių paslapčių, ir jūsiškė bus išsaugota.“ 

Tą akimirką jo žvilgsnis stabtelėjo ties židiniu, ir su- 
degintų laiškų pelenuose Diubua pamatė vieną popierių, 
ugnies dar nepaliestą; puolęs prie židinio, jis čiupo tą 
popierių kaip tik tuo momentu, kada jis jau buvo beužsi- 
plieskiąs. Tas šuolis buvo toks staigus, kad ambasadorius 
negalėjo jo sulaikyti, ir popierius atsidūrė ministro ran- 
kose anksčiau, negu princas atspėjo šį jo kėslą. 

„Po šimts velnių!-— tarė princas, žiūrėdamas į Diubua, 
mosuojantį ranka: mat, jis nusidegino pirštus.— Žinojau, 
kad pono regento šnipai vikrūs, tik nemaniau, kad jie 
tokie narsūs, jog puola net į ugnį.“ 

„Užtat, prince,— tarė Diubua, jau išlankstęs popierių — 
jų narsumas esti dosniai atlyginamas! Žvilgtelėkite. ..“ 

Selamaras metė akį į popierių. Nežinau, kas jame buvo 
parašyta, tik princas pasidarė baltas kaip drobė. Diubua 
nusikvatojo, o Selamaras, staiga įniršęs, sudaužė į smul- 
kiausius gabaliukus dailią statulėlę, kuri pakliuvo jam po 
ranka. 

„Džiaugiuosi, kad ją griebėte, o ne mane“, — šaltai tarė 
Diubua, žiūrėdamas į skeveldras, besiritančias jam po ko- 
jų, ir kišdamasis popierių į kišenę. 

„Viskam ateis eilė, gerbiamasis, dangus teisingas“, — 
atsakė pasiuntinys. 

„O kol kas, — tarė Diubua, kaip visada, pašaipiai, — ka- 
dangi radome kaip tik tai, ką norėjome rasti, ir šiandien 
mums negalima daugiau gaišti laiko, mes užantspauduo- 
sime jūsų butą.“ 

„Užantspauduosite butą?!" — nesitverdamas pykčiu, su- 
šuko pasiuntinys. 

„Taip, jums leidus, — tarė Diubua.— Ponas Leblanai, vei- 
kite,“ 

Leblanas išsitraukė iš krepšio kaspinėlius ir smalką. 

Pirmiausia jis užantspaudavo sekreterą ir rašomąjį sta- 
lą, o paskui nuėjo prie tualeto kambario, kur buvau aš. 

„Ponai,— sušuko princas, — aš nepakęsiu. ..“ 

„Ponai,— tarė Diubua, atidarydamas duris ir įleisdamas 
į kambarį du muškietininkų karininkus, — štai Ispanijos 
ambasadorius, kuris kaltinamas nusižengimu prieš vals- 
tybę. Malonėkite palydėti ambasadorių į jo laukiančią ka- 
rietą ir nuvežti, kur jums liepta. Jeigu jis priešinsis, pa- 
šaukite aštuonis vyrus ir liepkite jį išnešti.“ 

— Ir ką darė princas;— paklausė Brigo. 

— Tai, ką ir jūs, brangusis abate, manau, būtumėte 
daręs jo vietoje: jis nusekė paskui du karininkus. Ir po 
penkių minučių jūsų nuolankus tarnas atsidūrė užantspau- 
duotame tualeto kambaryje. 

— Vargšas baronas!— sušuko d'Armantalis.— Velniai 
rautų, kaip vis dėlto iš ten išsikrapštėte? 

— A, čia ir glūdi visas mano istorijos grožis. Vos tik 
princas išėjo ir aš atsidūriau po smalka — mano duris Le- 

blanas užantspaudavo paskiausiai, ir jo darbas buvo baig- 
tas, — Diubua pašaukė princo tarną. 

„Kaip jūs vadinatės?“— paklausė Diubua. 

„Lapjeras, monsinjore“,— atsakė tarnas, visas drebė- 
damas. 

„Brangusis Leblanai,— tarė Diubua,— prašau paaiškinti 
ponui Lapjerui, kokios -bausmės nusipelno tas, kuris nu- 
traukia jo didenybės policijos uždėtą antspaudą.“ 

„Išsiunčiamas į galeras“,— atsakė Leblanas, kaip pa- 
prastai, maloniai. 

„Brangusis Lapjerai,— toliau kalbėjo Diubua saldžiu bal- 
su,— girdėjote: jei norite pabūti keletą metų irkluotoju 
jo didenybės Prancūzijos karaliaus laivuose, tereikia jums 
prikišti nagus prie vieno kaspinėlio arba smalkos ant- 
spaudo, ir jūs būsite nubaustas. O jeigu, atvirkščiai, jums 
malonu gauti šimtinę luidorų, saugokite kaip akies vyzdį 
antspaudus, kuriuos mes uždėjome, ir po trijų dienų jums 
bus atskaičiuota šimtas luidorų.“ 

„Aš noriu šimto luidorų“,— tarė tas nenaudėlis Lapjeras. 

„Gerai, tuomet pasirašykite šitą protokolą; mes jus ski- 
riame princo kabineto sargu!" 

„Aš jūsų paslaugoms, monsinjore“,— atsakė Lapjeras ir 
pasirašė. 

„Dabar sakykite,— paklausė Diubua,—ar suprantate, 
kokia atsakomybė uždėta jums ant pečių?" 

„Taip, monsinjore.“ 

„Puiku, brangusis Leblanai, daugiau mums čia nėra ko 
veikti, — tarė Diubua.— Turiu viską, ko norėjau“, — pridū- 
rė jis, rodydamas popierių, ištrauktą iš ugnies. 

Ir, taręs šiuos žodžius, drauge su savo bendrininku jis 
išėjo. 

Lapjeras juos išlydėjo akimis, paskui, pro langą pama- 
tęs, kad jie sėda į karietą, atsigręžė į tualeto kambarį 
ir tarė: 

„Greičiau, greičiau, ponas barone, jums reikia dingti 
iš čia, kol mes vieni.“ 

„Vadinasi, tu, sukčiau, žinojai, kad aš čia?“ 

„Velniai griebtų, argi kitaip aš būčiau sutikęs būti sar- 
gu! Mačiau, kaip jūs įėjote į tualeto kambarį, ir pagalvo- 
jau, kad jums būtų ne itin malonu čia ištūnoti tris dienas.“ 


309 


„Tavo teisybė. Kaip aipildą už ią gerą mintį gausi iš 
manęs šimtą luidorų.“ 

„Dieve mano, ką jūs darote?“ — sušuko Lapjeras. 

„Argi nematai? Bandau išeiti." 

„Tik ne pro duris, ponas barone, tik ne pro duris. Juk 
jūs nenorite, jog vargšas šeimos tėvas iškeliautų į gale- 
ras. Be to, kad būtų tikriau, jie užrakino kambarį ir raktą 
išsinešė.“ 

„Tai kaipgi tuomet man išeiti, niekše?" 

„Pakelkite galvą.“ 

„Pakėliau.“ 

„Pažiūrėkite aukštyn.“ 

„Žiūriu,“ 

„Į dešinę.“ 

„Na?“ 

„Ar nieko nematote?“ L 

„Aha, apskritas langelis!“ 

„Gerai. Stokite ant kėdės, ant stalo, ant bet ko. Tas lan- 
gas į miegamąjį. Taip... Dabar šokite, jūs nukrisite ant 
lovos. Štai ir viskas. Ar nesusitrenkėte, ponas barone?" 

„Ne. Dievaži, princas labai minkštai miega. Linkiu, kad 
ten, kur jį išvežė, būtų tokia pat puiki lova!" 

„Turiu viltį, kad dabar ponas baronas neužmirš tos 
paslaugos, kurią jam padariau.“ 

„Tu kalbi apie šimtą luidorų, ar ne?“ 

„Ponas baronas pats juos pažadėjote.“ 

„Štai kas, nenaudėli, kadangi šiuo metu aš nelinkęs pa- 
silikti be pinigų, imk šitą žiedą; jis kaštuoja tris šimtus 
pistolių; vadinasi „iš biznio tu laimi šešis šimtus livrų.“ 

„Ponas baronas dosniausias iš visų ponų, kokius aš pa- 
žįstu.“ 

„Gerai. O dabar kaip man iš čia išeiti?“ 

„Šitais laipteliais. Nulipęs ponas baronas atsidurs bu- 
fete, paskui per virtuvę išeis į sodą, o ten — pro vartelius, 
nes didieji vartai gal saugomi.“ 

„Dėkoju už paaiškinimus.“ 

Aš paklausiau Lapjero nurodymų, perėjau per bufetą, 
virtuvę, sodą, radau vartelius, akies mirksniu iš Sen-Pero 
gatvės atsidūriau čia, ir štai aš pas jus. 

— O kur dabar princas de Selamaras?— paklausė še- 
valje. 

— Bala jį žino!-— atsakė de Valefas.— Tur būt, kalėjime. 

— Po velnių, po velnių, po velnių!— murmėjo Brigo. 

— Na, ką jūs pasakysite apie mano odisėją, abate? 

— Kad ji būtų labai linksma, jei ne tas nelemtas popie- 
rius, kurį prakeiktas Diubua ištraukė iš ugnies. 

— Taip, iš tikrųjų, — sutiko de Valefas.— Tas lapelis 
viską gadina. 

— Ir jūs visiškai nenumanote, koks ten popierius? 

— Visiškai. Bet būkite ramus, abate, jis nežuvo, vieną 
gražią dieną mes tat sužinosime. 

Tą valandėlę ant laiptų pasigirdo žingsniai. Atsidarė du- 
rys, ir pasirodė išpūstažandis Bonifaco veidas. 

— Atleiskite, ponas Rauli,— tarė ponios Deni paveldė- 
tojas, — bet ieškau ne jūsų, o tėtušio Brigo. 

— Tai nieko, ponas Bonifacai, labai prašom. Brangusis 
barone, leiskite jus supažindinti su abato Brigo krikšta- 
sūniu ir mano garbingosios šeimininkės ponios Deni sū- 
numi, kuris prieš mane gyveno šitame kambaryje. 

— Žiūrėk tu man, jūs draugaujate su baronais, ponas 
Rauli! Velniai griebtų, kokia garbė motušės Deni namams! 
Jūs tikrai baronas? 

— Gana, gana, padauža,— tarė abatas, kuris nelabai 
norėjo, kad čia sužinotų, su kokiais žmonėmis jis bend- 
rauja.— Sakei, manęs ieškai? 

— Taip, taip, jūsų. 

— Ko tau reikia? 

— Man —nieko. Tai motušė Deni jūsų pageidauja. 

— O ko jai prireikė? Tu žinai? 

— Kurgi nežinosi! Ji nori jūsų paklausti, kodėl rytoj 
renkasi parlamentas. 

— Rytoj renkasi parlamentas?! — sušuko de Valefas ir 
d'Armantalis. 

— Kokiu tikslu? — paklausė Brigo. 

— Kaip tik šitai ir domina vargšę moteriškę. 

— O iš kur tavo motina sužinojo, kad renkasi parla- 
mentas? 

— Ogi aš jai pasakiau. 

— O tu iš kur sužinojai? 

— Iš savo advokato, dievaži! Žuliu šiandien buvo pas 
poną pirmąjį pirmininką, ir kaip tik tuo metu atėjo įsa- 
kymas iš Tiuilri. Taigi, jeigu rytoj užsidegs kontora, tė- 
tuši Brigo, jūs galėsite būti visiškai ramus —ne aš ją 
padegsiu. Tik pamanykite, visi jie ateis su raudonomis 
mantijomis. Tai prišliauš vėžių! 

— Gerai, nenaudėli, pasakyk motinai, kad eidamas už- 
suksiu pas ją. 

— Sufficit!! Mes jūsų lauksime. Iki pasimatymo, ponas 
Rauli, iki pasimatymo, ponas barone. Na ir pigumėlis! Po 
du sū už vėžį! Po du sū! 

Ir ponas Bonifacas išėjo, visai nenutuokdamas, kokį 
įspūdį padarė ta žinia trim jo klausytojams. 

— Rengiamas kažkoks smūgis — pasakė d'Armantalis. 

— Aš nubėgsiu perspėti hercogienės diu Men,— tarė 
de Valefas. 

— O aš pas markizą de Pompadurą — naujienų sužino- 
ti, — pridūrė Brigo. 

— O aš liksiu, — tarė d'Armantalis.— Jeigu manęs pri- 
reiks, abate, jūs žinote, kur mane rasti. 

— Bet jeigu jūsų nebus namie, ševalje? 

— O, aš būsiu netoli. Jums tereikės atidaryti langą ir 
tris kartus pliaukštelėti delnais, aš kaip mat atbėgsiu. 

Abatas Brigo ir baronas de Valefas pasiėmė skrybėles, 
kartu nusileido laiptais, ir kiekvienas nuėjo ten, kur bu- 
vo sakęs. Po penkių minučių d'Armantalis taip pat nulipo 
žemyn ir užkopė pas Batildą, kurią rado labai susirūpinu- 
sią. Išmušė penkias valandas po pietų, o Biuva dar ne- 
buvo grįžęs. Šitaip atsitiko pirmą kartą nuo to laiko, kai 
„Batilda pažįsta savo globėją. į 


||] 
PARLAMENTO POSĖDIS 

Kitą dieną septintą valandą ryto abatas Brigo užėjo pa- 
siimti d'Armantalio, kuris jau buvo apsirengęs ir jo laukė. 

Abu jie apsivilko apsiaustus, užsimaukšlino ant akių 
skrybėles ir patraukė Kleri gatve, paskui Pergalės aikštę 
ir Pale-Ruajalio parku. 

! To pakanka (Iot.). 

Artindamiesi prie Ešelės gatvės, jie pastebėjo neįprastą 
sujudimą: visus įėjimus į Tiuilri saugojo skaitlingi būriai 
leibhusarų bei muškietininkų, ir smalsuoliai, kurių jie ne- 
leido į Tiuilri kiemą ir parką, spietėsi Karuselės aikštėje. 
D'Armantalis ir Brigo įsimaišė į minią. 

Kai jie pasiekė tą vietą, kur dabar Triumfo arka, prie 
jų priėjo muškietininkų karininkas, kaip ir jie, apsiren- 
gęs platų apsiaustą. Tai buvo de Valefas. 

— Na, kas naujo, barone?— paklausė jį Brigo. 

— A, tai jūs, abate?— tarė de Valefas.— Mes jūsų ieš- 
kome. Su manimi Lavalis ir Malezje. Aš tik kę juos pali- 
kau, jie turi būti kur nors netoli. Iš čia niekur neikime, 
ir jie netruks prisijungti prie mūsų. O jūs patys ką nors 
žinote? 

— Ne, nieko. Buvau užėjęs pas Malezje, bet jo jau 
neradau. 

— Verčiau sakykite, kad jo dar neradote. Mes visą 
naktį praleidome Arsenale. 

— Ir nieko blogo neatsitiko?— paklausė d'Armantalis. 

— Niekc. Hercogas diu Menas ir grafas Tuluzas buvo 
pakviesti į regento tarybą, kuri turėjo susirinkti šįryt prieš 
parlamento posėdį. Pusę septynių juodu buvo Tiuilri rū- 
muose, taip pat ir hercogienė diu Men, kuri, norėdama 
geriau sekti, kaip klostysis įvykiai, įsikūrė jai priklau- 
sančiuose Tiuilri apartamentuose. 

— Ar kas nors žinoma apie princą de Selamarą?— pa- 
klausė d'Armantalis. 

— Princą de Selamarą išvežė ketvertu pakinkytoje ka- 
1ietoje Orleano keliu; jį lydėjo vienas karaliaus dvariškis 
ir saugojo dvylika leibhusarų. 

— O dėl popieriaus, kurį Diubua ištraukė iš pelenų, ar 
nieko nepavyko sužinoti? — paklausė Brigo. 

— Nieko. 

— Ką galvoja hercogienė diu Men? 

— Jos manymu, kažkas ruošiama prieš pavainikius prin- 
cus. Panaudos visus dabartinius įvykius, kad atimtų iš jų 
dar kai kurias privilegijas. Todėl šįryt ji smarkiai išbarė 
savo vyrą, ir tas pažadėjo laikytis tvirtai. Bet ji nelabai 
tuo tiki. 

— O kokie grafo Tuluzo reikalai? 

— Vakar vakare mes jį matėme. Betgi jūs pažįstate gra- 
fą, brangusis abate, būdamas toks kuklus, arba, tiksliau, 
nuolankus, jis nieko nepadarys. Jo nuomone, tiek jį, tiek 
jo brolį ir taip labai popina, ir jis pasirengęs viskuo 
nusileisti regentui. 

— Beje, o karalius? 

— Na ką gi, karalius... 

— Kaip jis sutiko savo auklėtojo areštą? 

— Ak, jūs nežinote? Maršalas ir Frežiu vyskupas, ma- 
tyt, buvo susitarę, kad, jeigu vieną jų nušalins nuo jo 
didenybės, ekitas tučtuojau pats pasitraukia. Vakar rytą 
Frežiu vyskupas dingo. 

— O kur jis? 

— Bala jį žino! Bet karalius, kuris nesijaudino dėl to, 
kad buvo išvežtas maršalas; labai skaudžiai pergyvena, 
kad neteko vyskupo. 

— Oiš ko jūs visa tai sužinojote? 

— Iš hercogo de Rišelje. Vakar apie antrą valandą jis 
atvažiavo į Versalį, norėdamas padaryti vizitą jo dideny- 
bei, ir rado karalių baisiausiai nusiminusį tarp jo sudau- 
žytų stiklo ir porceliano šukių. Deja, juk jūs pažįstate 
hercogą, — užuot sukėlęs karaliui dar didesnį sielvartą, jis 
jį prajuokino, pritauškęs visokių niekų ir drauge su juo 
sukūlęs likusius porcelianą ir stiklą. 

Tuo metu pro grupę, kurią sudarė abatas Brigo, d'Ar- 
mantalis ir de Valefas, praėjo kažkoks vyriškis su advo- 
kato mantija ir keturkampe kepuraite, niūniuodamas dai- 
nelės refreną; tai buvo dainelė apie maršalą, sukurta po 
mūšio prie Ramilje. 

Brigo atsigręžė: jam pasirodė, kad praeivis — tai persi- 
rengęs markizas de Pompaduras. Advokatas sustojo ir pri- 
ėjo prie sąmokslininkų. Abatui Brigo neliko jokių abejo- 
nių: iš tikrųjų tai buvo markizas. 

— A, ponas Klemanas,— tarė jam.— Kas naujo rū- 
muose? 

— Didelė naujiena, jeigu tik ji pasitvirtins: girdėjau, 
parlamentas atsisakąs susirinkti Tiuilri, 

— Garbė dievui!-—- sušuko de Valefas.— Tatai mane su- 
taikytų su raudonomis mantijomis. Bet ne, jie neišdrįs. 

— Po velnių! Juk jūs žinote, kad ponas de Memas — 
mūsiškis. Jis buvo paskirtas pirmininku tik hercogo diu 
Meno dėka. 

— Taip, tas tiesa, bet nuo to laiko jau daug vandens 
nutekėjo, ir jeigu jūsų įsitikinimas, ponas Klemanai, re- 
miasi vien tuo, aš jums patariu nedėti į jį per daug vilčių. 

— Juo labiau, — tarė de Valefas,— kad, kaip jūs žino- 
te, jis tik ką išpešė iš regento įsakymą, pagal kurį jo 
būsimasis įpėdinis turės jam išmokėti penkis šimtus tūks- 
tančių livrų. 

— O, žiūrėkite!-— tarė d'Armantalis.— Man atrodo, ten 
kažkas neregėta vyksta. Nejaugi regento tarybos posėdis 
jau pasibaigė? 

Iš tikrųjų Tiuilri kieme kilo sambrūzdis, ir prie Orložo 
paviljono privažiavo tuščios hercogo diu Meno ir grafo Tu- 
luzo karietos. Tą akimirką pasirodė abu broliai. Jiedu 
persimetė keliais žodžiais, paskui kiekvienas sėdo į savo 
karietą, ir jų ekipažai išdardėjo pro vartus į krantinę. 

Abatas Brigo, markizas de Pompaduras, d'Armantalis ir 
de Valefas gerą valandėlę aptarinėjo tą įvykį, sukėlusį 
minioje didelį sujudimą, bet negalėjo suprasti, kodėl bro- 
liai išvažiavo. Pagaliau jie pastebėjo Malezje, kuris, ma- 
tyt, jų dairėsi. Jie priėjo, ir iš susirūpinusio jo veido su- 
prato, kad vargu ar išgirs džiugių žinių. 

— Na,— paklausė de Pompaduras,— ar turite bent šio- 
kį tokį supratimą, kas čia darosi? 

— Deja,— atsakė Malezje,— bijau, kad viskas žuvo. 

— Ar jūs žinote, kad hercogas diu Menas ir grafas 
Tuluzas išėjo iš regento tarybos? — paklausė de Valefas. 

— Aš buvau krantinėje, kai ja važiavo hercogas. Jis 
mane pažino, liepė vežėjui sustoti ir pasiuntė pas mane 
tarną su šituo štai rašteliu. 

— Pažiūrėsime,— tarė Brigo ir ėmė skaityti: 


„Nežinau, ar kėslaujama prieš mus, bet regento vardu 
mums, tai yra, grafui Tuluzui ir man, buvo pasiūlyta iš- 
eiti iš tarybos. Tą pasiūlymą aš palaikiau įsakymu, ir, 
kadangi bet koks priešinimasis būtų bergždžias, nes tary- 
boje mes turime vos keturis ar penkis balsus, kuriais pa- 
galiau nesu tikras, kad galime pasitikėti, buvau priverstas 


315 


paklusti. Pasistenkite aplankyti hercogienę, kuri turi būti 
Tiuilri, ir jai praneškite, kad aš važiuoju į Rambuje, kur 
lauksiu tolimesnių įvykių. 
Jums atsidavęs 
Lui Ogiustas.“ 


— Bailys!— tarė de Valefas. 

— Tai štai dėl kokių žmonių mes rizikuojame galvo- 
mis!— prakošė pro dantis markizas de Pompaduras. 

— Jūs klystate, brangusis markize,— prieštaravo abatas 
Brigo.— Mano supratimu, mes rizikuojame galvomis ne 
dėl kitų, o tik dėl savęs... Ar ne tiesa, ševalje? Po velnių, 
apie ką jūs galvojate? 

— Luktelėkite, abate,— atsakė d'Armantalis.— Atrodo, 
jis... Taip, velniai rautų, tikrai jis! Ponai, ar jūs neišei- 
site iš čia? į 

— Ne, bent aš neišeisiu— atsakė markizas de Pom- 
paduras. 

— Ir aš, — tarė de Valefas. 

— Ir aš, — pridūrė de Malezje. 

— Ir aš, — užbaigė abatas. 

— Tuomet po valandėlės pas jus grįšiu. 

— Kur jūs einate? — paklausė Brigo. 

— Nesirūpinkite, abate,— tarė d'Armantalis.— Turiu pa- 
sitraukti asmenišku reikalu. 

Ir, palikęs de Valefą, ševalje ėmė gyvai skverbtis pro 
minią link žmogaus, į kurį jau kelios minutės atidžiai 
žiūrėjo; šis tvirtas vyras, pasinaudojęs savo nepaprasta 
jėga, kurią minia visada kaip reikiant įvertina, prisiyrė 
prie rūmų grotų drauge su dviem girtomis merginomis, 
pakibusiomis jam ant rankų. 

— Kapitone,—- pliaukštelėjęs Rokfinetui per petį, tarė 
ševalje; jis tikėjosi, žmonėms sužiurus į besiartinančius 
parlamento narius ir nestebint smalsioms akims, galėsiąs 
persimesti vienu kitu žodžiu su mūsų senu pažįstamu, 
kurį čia atsitiktinai rado, — ar negalėčiau jums pasakyti 
poros žodžių be pašaliečių? 

— Nors ir keturis, ševalje, nors ir keturis, jūs man su- 
teiksite didžiausią malonumą... Pabūkite čia, mano katy- 
tės,— pridūrė jis, stumdamas merginas į pirmą eilę,-— 

ir, jeigu jus kas nuskriaustų, duokite man ženklą. Aš būsiu 
per porą žingsnių nuo čia. Štai ir aš, ševalje, štai ir aš!— 
toliau kalbėjo jis, vesdamasis d'Armantalį iš minios, kuri 
grūdosi prie parlamento durų.— Aš jus pamačiau prieš 
kokias penkias minutes, bet man nedera pirmutiniam už- 
kalbinti. 

— Su malonumu matau, kad kapitonas Rokfinetas tebė- 
ra atsargus, — tarė d'Armantalis. 

— Net labai atsargus, ševalje, užtat kalbėkite nesivar- 
žydamas, jeigu norite man vėl ką nors pasiūlyti. 

— Ne, kapitone, bent kol kas ne. Be to, ir vieta čia 
netinkama tokiems pasitarimams. Aš tik norėjau dėl viso 
pikto paklausti, ar dar gyvenate ten pat, kur jus aną 
kartą radau. 

— Ten pat, ševalje. Aš lyg gebenė — kur prikibau, ten 
ir numirsiu; bet, kaip ir gebenė, kopiu vis aukštyn: kitaip 
tariant, jeigu jūs padarysite man garbę ir apsilankysite, 
tai mane rasite jau ne antrame ar trečiame, o šeštame ar 
septintame aukšte; mat, dėl tam tikro priklausomumo, ku- 
rį jūs suprasite, net nebūdamas didelis ekonomistas, aš 
kylu aukštyn atitinkamai tiek, kiek mano fondai smunka; 
o kadangi dabar jie pasiekė žemiausią tašką, gyvenu, sa- 
vaime aišku, pačiame viršuje. 

— Kaip, kapitone, — nusijuokė d'Armantalis, kišdamas 
1anką į savo liemenės kišenę, kur buvo piniginė, — atsidū- 
rėte sunkioje padėtyje ir nesikreipiate į draugus? 

— Skolintis pinigų? — atsakė kapitonas, gestu sustabdęs 
dosnųjį ševalje.— Kuo jūs mane laikote? Kai žmogui pa- 
darau paslaugą i: jis atsidėkodamas man ką nors dova- 
noja — labai gerai! Kai sudarau sandėrį ir mano partne- 
ris vykdo jo sąlygas — nuostabu! Bet kaip aš prašysiu 
pinigų, neturėdamas teisės? Toks dalykas gal tiktų bažny- 
čios žiurkei, bet ne kilmingam žmogui. Nors aš tik pa- 
prastas bajoras, bet toks pat išdidus, kaip hercogas arba 
peras. Tačiau atleiskite, atleiskite, matau, mano gudruo- 
lės sprunka, o aš nenoriu, kad mane apšautų tokios paukš- 
tytės. Jeigu jums būsiu reikalingas, žinote, kur mane ras- 
ti? Iki pasimatymo, ševalje, iki pasimatymo. 

Ir, nelaukdamas, kad d'Armantalis dar ką nors jam pa- 
sakytų, Rokfinetas puolė vytis merginas, Onoriną ir Efe- 

mi;. jos, nutarusios, jog kapitono matymo laukas jų ne- 
siekia, įsigeidė pasinaudoti ta aplinkybe ir pasiieškoti 
matloto, kurio paragauti garbingasis kondotjeras būtų no- 
rėjęs ne mažiau už jas, jei tik jo piniginė būtų buvusi 
storesnė. 

Kadangi buvo dar tik vienuolikta valanda ryto, o iškil- 
mingas parlamento posėdis turėjo baigtis tikriausiai kokią 
ketvirtą po pietų, ir iki to laiko, be abejo, niekas negalėjo 
atsitikti, ševalje pagalvojo, kad bus geriau tas tris ar ke- 
turias valandas pašvęsti meilei, negu prastypsoti Karuselės 
aikštėje. Be to, kuo sparčiau jis artėjo į katastrofą, tuo 
labiau troško matyti Batildą. Batilda pasidarė jo gyvenimo 
dalis, vienas iš organų, būtinų jo egzistavimui, ir tuo me- 
tu, kai ševalje grėsė skirtis su ja, gal būt, visam laikui, 
jis neįsivaizdavo, kaip galėtų išgyventi nors vieną dieną 
be mylimosios. Todėl, akstinamas nuolatinio poreikio ma- 
tyti mylimąją, d'Armantalis, užuot ieškojęs savo draugų, 
patraukė į Prarasto laiko gatvę. 

D'Armantalis rado vargšę mergaitę apimtą baisaus ne- 
rimo. Biuva, išėjęs iš namų vakar pusę dešimtos ryto, iki 
šiol taip ir nepasirodė. Nanetė, nuėjusi pasiteirauti apie jį 
į biblioteką, baisiausiai nustebo, kai iš apstulbusių mūsų 
herojaus bendradarbių sužinojo, kad garbaus valdininko 
čia niekas nematė penkios ar šešios dienos. Toks Biuva 
įpročių pažeidimas, be jokios abejonės, rodė, kad artėja 
nepaprasti įvykiai. Antra vertus, Batilda vakar pastebėjo, 
kad Raulis kažkaip karštligiškai susijaudinęs; nors ševalje 
ir tvardėsi su jam būdinga valios jėga, vis dėlto buvo aiš- 
ku, jog jis giliai sukrėstas. Žodžiu, prie ankstesnių Batil- 
dos būkštavimų prisijungė naujas nerimas, ir ji instink- 
tyviai jautė, kad virš jos pakibo nematomas, bet neiš- 
vengiamas pavojus, kad kiekvieną valandą, kiekvieną aki- 
mirką ją gali užgriūti nelaimė. 

Bet kai Batilda išvysdavo d'Armantalį, visi jos seni ir 
nauji būkštavimai paskęsdavo dabarties laimėje. Tiek 
dėl jam būdingos savitvardos, tiek ir dėl to, kad pats 
patirdavo tokią pat jos įtaką, kokią jai darydavo, Raulis 
tomis valandėlėmis irgi galvodavo apie Batildą. Tačiau šį 
kartą jie abu buvo taip susirūpinę, kad Batilda negalėjo 
iškęsti nepasakiusi d'Armantaliui savo nerimo; jam dar 

sunkiau buvo ją išblaškyti, nes Biuva dingimas ševalje 
sąmonėje siejosi su jau begimstančiais įtarimais, kuriuos 
jis dar bandė vyti šalin. Vis dėlto laikas, kaip visuomet, 
prabėgo greitai, ir, kai išmušė keturias, įsimylėjėliams 
pasirodė, jog jie išbuvo drauge vos penketą minučių. Tuo 
metu paprastai jie skirdavosi. Jei Biuva turėjo grįžti, tai 
kaip tik apie tą laiką. Po tūkstančio abipusių priesaikų 
jaunuoliai atsisveikino, susitarę, kad jeigu vienam jų kas 
nors atsitiks, kitam bus pranešta tučtuojau bet kuriuo die- 
nos ar nakties metu. 

Prie ponios Deni namo durų d'Armantalis sutiko abatą 
Brigo. Parlamento posėdis baigėsi; nieko konkretaus dar 
nepaaiškėjo, bet sklido gandai, kad imtasi baisių priemo- 
nių. Beje, netrukus turėjo ateiti žinios: abatas Brigo su 
markizu de Pompaduru ir de Malezje susitarė pasimatyti 
pas d'Armantalį, kuris, kaip mažiausiai žinomas, tikriau- 
siai buvo ne taip smarkiai sekamas. 

Po valandos atėjo markizas de Pompaduras. Jis pranešė, 
kad parlamentas, iš pradžių bandęs priešintis regentui, 
visiškai pakluso jo valiai. Ispanijos karaliaus laiškai bu- 
vo perskaityti ir pasmerkti. Buvo nuspręsta, kad tuojau 
po kraujo princų susirinks pasitarti hercogai ir perai. Pa- 
vainikiai princai neteko savo garbės privilegijų ir buvo 
sulyginti su perais. Pagaliau iš hercogo diu Meno atimtas 
vyriausiojo intendanto karaliui auklėti titulas, kuris ati- 
teko hercogui de Burbonui. Tiktai graiui Tuluzui išim- 
ties būdu paliktos iki gyvos galvos jo privilegijos ir pre- 
rogatyvos. 

Paskui atėjo Malezje, tik ką palikęs hercogienę. Dar 
nebuvo pasibaigęs parlamento posėdis, o jai jau buvo pa- 
siūlyta išvykti iš savo apartamentų Tiuilri rūmuose; jie 
nuo dabar priklausė hercogui de Burbonui. Toks įžeidi- 
mas, kaip tat lengva suprasti, įsiutino išpuikusią didžiojo 
Konde anūkę. Apimta įniršio, ji savo rankomis sudaužė 
visus veidrodžius, o baldus liepė išmesti pro langus; pas- 
kui sėdo į karietą ir išbildėjo, pasiuntusi Lavalį į Rambu- 
je, kad tas paragintų hercogą padaryti kokį nors energin- 
gą demaršą, o Malezje pavedusi tą pačią naktį sukviesti 
visus jos draugus į Arsenalą. 

Pompaduras ir Brigo užprotestavo, nurodydami, kaip 
labai neatsargus toks žingsnis. Savaime aišku, hercogie- 
nė buvo sekama. Rinktis Arsenale tą pačią dieną, kada 
visi žinojo, kaip baisiai ji buvo įtūžusi, reiškė rimtai susi- 
kompromituoti. Pompaduras ir Brigo buvo tos nuomonės, 
jog reikia maldauti jos aukštenybę, kad ji parinktų susi- 
tikimui kitą vietą. Malezje su d'Armantaliu taip pat matė, 
koks neatsargus hercogienės diu Men žingsnis ir kiek pa- 
vojų su juo susiję. Tačiau jie abu — vienas iš atsidavimo 
hercogienei, kitas iš pareigos jausmo — galvojo, kad jei- 
gu įsakymas pavojingas, tai dar didesnis garbės reikalas 
jo klausyti. 

Pasikeitimas nuomonėmis, kaip kad visuomet esti pa- 
našiomis aplinkybėmis, virto karštu ginču, kai pasigir- 
do laiptais lipančių dviejų žmonių žingsniai. 

Kadangi trys sąmokslininkai, susitarę pasimatyti pas 
d'Armantalį, jau buvo čia, abatas: Brigo, visuomet budrus 
ir pirmas išgirdęs žingsnius, pridėjo pirštą prie lūpų, kvies- 
damas savo pašnekovus nutilti. Tuomet buvo aiškiai gir- 
dėti, kaip žingsniai artėja. Paskui — kuždesys, tartum du 
žmonės dėl kažko būtų taręsi. Pagaliau durys atsidarė, ir 
į kambarį įėjo gvardietis ir grizetė. 

Gvardietis buvo baronas de Valefas. 

Kai grizetė praskleidė juodą skraistę, dengiančią jos vei- 
dą, sąmokslininkai pažino hercogienę diu Men. 


IV 
ŽMOGUS šAUDO 


— Jūsų aukštenybė čia! Jūsų aukštenybė pas mane!-— 
sušuko d'Armantalis.— Kuo aš nusipelniau šitokią garbę? 

— Atėjo valanda, ševalje,— tarė hercogienė,— kai mes 
turime parodyti savo žmonėms, kad iš tikrųjų juos gerbia- 
me. Be to, niekas negalės pasakyti, kad hercogienės diu 
Men draugai dėl jos eina į pavojų, o ji pati lieka nuoša- 
lyje. Ačiū dievui, aš esu didžiojo Konde anūkė ir jaučiu, 
kad nepadarysiu gėdos savo seneliui. 

—- Jūs dvigubai laukiama viešnia, jūsų aukštenybe,— 
tarė markizas de Pompaduras,— nes mus gelbstite iš di- 

delio keblumo. Nors mes ir pasirengę klausyti jūsų įsaky- 
mų, vis dėlto svyravome, pagalvoję, su kokiu dideliu pa- 
vojumi susijęs mūsų susirinkimas Arsenale dabar, kai 
policija visą laiką jus seka. 

— Apie tai ir aš galvojau, markize. Dėl to, užuot jūsų 
laukusi, nutariau ateiti pas jus. Mane lydėjo baronas. Aš 
liepiau mane nuvežti pas grafienę de Šavinji, de Lone 
draugę, kuri gyvena Melio gatvėje. Ten mes pasiuntėme 
žmones šitų drabužių, persirengėme ir, kadangi buvome 
per porą žingsnių nuo jūsų, patraukėme pėsti, ir štai mes 
čia. Mesiras d'Aržansonas iš tikrųjų bus labai gudrus, 
jei mus pažins su šitais drabužiais. 

— Aš su malonumu matau, jūsų aukštenybe,— tarė Ma- 
lezje, — kad po šitos siaubingos dienos įvykių jūs anaiptol 
nenusiminėte. 

— Aš, Malezje? Tikiuosi, jūs mane gana gerai pažįsta- 
te, kad nė akimirką to nebijotumėte. Nusiminti! Atvirkš- 
čiai, aš niekada nejaučiau savyje tiek jėgų ir valios! Ak, 
kodėl aš ne vyras! 

— Įsakykite, jūsų aukštenybe,— tarė d'Armantalis,— ir 
visa, ką jūs darytumėte, jei galėtumėte veikti pati, mes 
už jus padarysime. 

— Ne, ne. Tat neįmanoma. 

— Nieko nėra neįmanoma, ponia, penkiems vyrams, 
šitaip jums atsidavusiems. Be to, mes patys suinteresuoti 
veikti greitai ir ryžtingai. Nereikia galvoti, kad regentas 
čia sustos. Poryt, rytoj, gal net šįvakar visi mes būsime 
suimti. Diubua sako, kad popierius, kurį jis ištraukė iš ug- 
nies pas princą de Selamarą, yra ne kas kita, kaip są- 
mokslininkų sąrašas. Jei tas tiesa, mūsų pavardės jam 
žinomos. Vadinasi, dabar virš kiekvieno mūsų galvos 
kabo Damoklo kardas. Nelauksime, kol nutruks jį laikąs 
siūlelis, o griebsime ir patys kirsime. 

— Kirsime, bet kur ir kaip? — paklausė abatas Brigo— 
Tas nelemtas parlamentas sujaukė visus mūsų projektus. 
Argi mes ėmėmės reikiamų priemonių, argi turime kon- 
kretų planą? 

— Ak, geriausias planas, žadėjęs daugiausia šansų, kad 
pasiseks, tai tas, kurį mes apmetėme iš pradžių — tarė 

Pompaduras.— Jis būtų buvęs įgyvendintas, jeigu jo ne- 
būtų sužlugdžiusios atsitiktinės aplinkybės. 

— Ką gi, jei anksčiau planas buvo geras, tai ir dabar 
jis toks, — tarė de Valefas.— Užtat grįžkime prie jo. 

— Taip, tačiau sužlugęs tas planas pasidarė žinomas re- 
gentui, ir jis dabar saugosi, — pasakė Malezje. 

— Atvirkščiai — nesutiko Pompaduras,— pirmykštis pla- 
nas turi tą pranašumą, jog regentas ir jo bendrininkai 
mano, kad mes jo atsisakėme, jeigu jau kartą jis sužlugo. 

— Ir štai įrodymas, — tarė de Valefas.— Dabar regen- 
tas mažiau saugosi galimo užpuolimo, negu bet kada. Taip, 
pavyzdžiui, nuo to laiko, kai panelė de Šartr apsigyveno 
Šelės vienuolyne, jis kartą per savaitę vyksta jos aplan- 
kyti ir per Venseno mišką važiuoja vienas, be apsaugos 
ir be tarnų, neskaitant vežėjo ir dviejų liokajų. Ir net aš- 
tuntą ar devintą valandą vakaro! 

— O kokiomis dienomis jis daro tą vizitą?— paklausė 
abatas Brigo. 

— Trečiadieniais,— atsakė Malezje. 

— Trečiadieniais? Rytoj kaip tik trečiadienis, — tarė 
hercogienė. ) 

— Abate Brigo,— paklausė de Valefas,— ar jūs tebetu- 
rite pasą su viza įvažiuoti į Ispaniją? 

— Tebeturiu. 

— Ir vis dar galite pašalinti visas kliūtis kelionėje? 

— Taip. Pašto viršininkas mūsiškis, o mums teks aiš- 
kintis tiktai su juo. O dėl kitų — viskas savaime susi- 
klostys. 

— Na ką gi!— tarė Valefas.— Jos karališkajai aukšte- 
nybei leidus, aš pasitelkiu rytoj septynis ar aštuonis drau- 
gus, patykau regento Venseno miške, jį pagrobiu ir — 
šuoliais, vežėjau!— po trijų dienų mes jau Pampelune. 

— Luktelėkite, brangusis barone,— tarė d Armantalis — 
aš jums priminsiu, kad jūs man stojate skersai kelio ir 
kad atlikti tą žygį teisėtai man priklauso. 

— Brangusis ševalje, jūs jau padarėte, ką turėjote pa- 
daryti. Dabar kitų eilė! 

— Nieko panašaus, Valefai. Čia mano garbės reikalas, 
turiu atsirevanšuoti. Todėl spirdamasis jūs mane baisiai 
įžeisite. 

— Viskas, ką galiu jums padaryti, brangusis d'Arman- 
tali, — tarė de Valefas,— tai sutikti, kad parinktų jos aukš- 
tenybė. Hercogienė žino, jog mudu vienodai jai atsidavę. 
Tegu ji sprendžia. 

— Ar sutinkate, kad aš būčiau arbitras, ševalje?— pa- 
klausė hercogienė. 

— Taip, ponia, nes tikiuosi, kad būsite teisinga, — at- 
sakė ševalje. 

— Ir jūs neklystate. Taip, garbė atlikti šitą žygį pri- 
klauso jums. Taip, aš atiduodu į jūsų rankas Liudviko XIV 
sūnaus ir didžiojo Konde anūkės likimą. Taip, aš absoliu- 
čiai pasitikiu jūsų atsidavimu, jūsų narsumu ir turiu viltį, 
kad šį kartą laimėsite, nes ir fortūna jums skolinga. Va- 
dinasi, brangusis d'Armantali, jūsų daliai tenka visas pa- 
vojus, bet ir visa garbė! 

— Ponia, su dėkingumu priimu viena ir antra,— tarė 
d'Armantalis, pagarbiai bučiuodamas ranką, kurią jam pa- 
davė hercogienė,— ir rytoj šituo laiku arba aš būsiu mi- 
ręs, arba regentas keliaus į Ispaniją. 

— Štai vyro verti žodžiai, — tarė markizas de Pompa- 
duras.—- Sėkmės, brangusis ševalje, ir jeigu jums prireiks 
pagalbos, pasikliaukite manimi. 

— Ir manimi, — tarė de Valefas. 

— O mes argi iš kelmo spirti?— pasipiktino de Malezje. 

— Brangusis kancleri,— kreipėsi hercogienė,— kiekvie- 
nam sava dalia; iš poetų, didikų ir dvasininkų reikalau- 
jama patarimo, iš kariškių — vykdymo. .. Ševalje, ar jūs 
įsitikinęs, kad vėl rasite tuos žmones, kurie buvo su ju- 
mis aną kartą? 

— Įsitikinęs, kad rasiu bent jų viršininką. 

—- Kada jį pamatysite? 

— Šįvakar. 

— Kelintą valandą? 

— Tučtuojau, jeigu jūsų aukštenybė pageidaus. 

— Kuo anksčiau, tuo geriau. 

— Po ketvirčio valandos aš būsiu pas jį. 

— Kaip mes galėsime sužinoti paskutinį jo žodį? 

— Kad ir kur jūs būtumėte, jūsų aukštenybe, aš jums 
tą žodį atvešiu. 

— Tik ne į Arsenalą,— perspėjo abatas Brigo,— ten per- 
nelyg pavojinga. 

— O ar negalėtume čia palaukti?— paklausė herco- 
gienė. 

— Turiu jūsų aukštenybei priminti, — atsakė Brigo,-- 
kad mano auklėtinis — labai rimtas jaunuolis, priimąs tik 
vieną kitą pažįstamą, ir bet koks ilgesnis vizitas galėtų 
sukelti įtarimų. 

— Ar nevertėtų mums sutarti pasimatymą tokioje vie- 
toje, kur negrėstų tokie būkštavimai?— paklausė Pompa- 
duras. 

— Visai teisingai, — pritarė hercogienė.— Pavyzdžiui, 
Eliziejaus laukų aikštėje. Mudu su Malezje atvažiuosime 
karieta be herbo ir be tarnų, Pompaduras, Valefas ir Bri- 
go kiekvienas skyrium prisijungs prie mūsų. Ten mes pa- 
lauksime d'Armantalio ir galutinai nuspręsime. 

— Puiku!-— apsidžiaugė d'Armantalis.— Žmogus, kurio 
man reikia, gyvena kaip tik Sent-Onore gatvėje. 

— Jūs žinote, ševalje,— pridūrė hercogienė,— kad gali- 
te žadėti savo žmonėms tiek pinigų, kiek jie norės, mes 
įsipareigojame sumokėti. 

— Aš pasistengsiu pripildyti jūsų sekreterą,— pažadėjo 
abatas Brigo. 

— Ir gerai padarysite, abate,— nusišypsojo d'Armanta- 
lis, — nes žinau tokį žmogų, kuris pasirūpins jį ištuštinti. 

— Vadinasi, dėl visko susitarėme, — pasakė hercogie- 
nė.— Po valandos Eliziejaus laukų aikštėje. 

— Po valandos, — tarė d'Armantalis. 

Paskui hercogienė pasitaisė savo skraistę, užsidengė ja 
veidą, paėmė po ranka de Valefą ir išėjo pirmoji. Malez- 
je sekė paskui tokiu atstumu, kad nepamestų jos iš akių; 
pagaliau Brigo, Pompaduras ir d'Armantalis nulipo laiptais 
Kartu. Pergalės aikštėje markizas ir abatas išsiskyrė: pas- 
tarasis nuėjo Vrijero gatve, markizas — Paževeno. O še- 
valje toliau traukė Nev-de-Ptišano gatve, kuri jį išvedė 
į Sent-Onore gatvę už kelių žingsnių nuo to įsidėmėtino 
namo, kur jis turėjo rasti garbųjį kapitoną. 

Ar atsitiktinai, ar dėl to, kad hercogienė diu Men ap- 
dairiai pasirinko, teisingai įvertinusi d'Armantalį ir supra- 
tusi, kad juo galima pasikliauti, ševalje pasijuto labiau, 

negu bet kada, įtrauktas į sąmokslą. Bet čia buvo jo gar- 
bės reikalas — jis laikė savo pareiga tai, ką dabar padarė. 
Nors ševalje numatė siaubingas to žygio pasekmes ir ži- 
nojo, jog atsakomybė už jį tenka jam, jis, kaip ir anks- 
čiau, ėjo pasitikti įvykių su aukštai pakelta galva ir drą- 
sumo kupina širdimi, nebijodamas paaukoti visko, net sa- 
vo gyvybės, net savo meilės, kad tik ištesėtų duotąjį žodį. 

Užtat jis atėjo pas Fijoną lygiai toks pat ramus ir ryž- 
tingas, kaip ir aną kartą, nors nuo to laiko jo gyvenime 
daug kas pasikeitė. Priimtas, kaip ir tąsyk įstaigos šeimi- 
ninkės, ševalje pasiteiravo, ar jis negalėtų pamatyti kapi- 
tono Rokfineto. 

Be abejo, Fijona tikėjosi, kad į ją kreipsis su ne tokiu 
dorovingu klausimu, nes, pažinusi d'Armantalį, ji neju- 
čiom išplėtė akis. Vis dėlto, neva dvejodama, ar tikrai 
pažįsta, kas su ja kalba, ji pasiteiravo, ar ne jis prieš 
porą mėnesių taip pat klausęs kapitono. Ševalje, tikėda- 
masis pašalinti visas galimas kliūtis, atsakė teigiamai. 

D'Armantalis neapsiriko, nes Fijona, vos tik išgirdusi tą 
atsakymą, pašaukė gana elegantišką merginą, kažkokią 
Martoną, ir jai liepė nuvesti ševalje į kambarį numeris 
septyniasdešimt antras, šeštame aukšte, viršum antresolės, 
Pasišviesdama žvake, tarnaitė ėmė lipti laiptais. D'Arman- 
talis sekė paskui. Name buvo labai tylu. Dėl nepaprastų 
dienos įvykių pas garbingąją kapitono šeimininkę jos nuo- 
latiniai lankytojai nesusirinko. 

Ševalje pabeldė į duris. 

— Prašau,— pasigirdo sodrus Rokfineto bosas. 

Ševalje. įspraudė savo palydovei į delną luidorą, norė- 
damas atsidėkoti už sutrukdymą, atidarė duris ir atsidūrė 
akis į akį su kapitonu. Šis, atsirėmęs į židinį, stovėjo vie- 
nas mažutėje tamsioje mansardoje, kurioje kraupiai mirk- 
čiojo žvakė, ir jos atšvaitai šaunaus kapitono fizionomijai 
teikė kažkokį paslaptingumą. 

— A-a, tai jūs, ševalje?— tarė Rokfinetas kiek ironiš- 
kai.— Aš jūsų laukiau. 

— Jūs manęs laukėte, kapitone? Kas jums pakišo min- 
tį, kad aš galiu jus aplankyti? 

— Įvykiai, ševalje, įvykiai... 

— Ką jūs norite pasakyti? 

— Noriu pasakyti, kad kai kurie asmenys nutarė galį 
pradėti atvirą karą, užtat atsuko nugarą vargšui kapitonui 
Rokfinetui kaip kondotjerui, kaip Žžudikui, kuris tetinka 
užpulti iš pasalų kur nors tamsiame skersgatvyje arba 
miške. Jie norėjo sudaryti mažutę Lygą, sukurti mažutę 
Frondą, bet štai mūsų draugas Diubua viską sužinojo; pe- 
rai, kuriais, rodės, buvo galima pasikliauti, išsigando, ir 
parlamentas pasakė „Ne“, užuot sakęs „Taip“. Tada vėl 
prisiminta kapitonas. „„Brangusis kapitone, padėkite, ge- 
rasis kapitone, gelbėkite!“ Argi ne šitokie reikalai, ševal- 
ję? Na ką gi, štai jis, jūsų kapitonas. Ko iš jo norima? 
Sakykite. 

— Iš tikrųjų, brangusis kapitone, — tarė d'Armantalis, 
nežinodamas, kaip jam reaguoti į Rokfineto žodžius, — tai, 
ką jūs sakote, nėra labai tolima tiesai. Tačiau klystate, 
manydamas, kad aš jus užmiršau. Jei mūsų planas būtų 
pasisekęs, jūs būtumėte įsitikinęs, kad aš ne iš tų, kurių 
atmintis trumpa, ir tuomet būčiau atėjęs jums pasiūlyti 
kredito, kaip šiandien atėjau jus prašyti paramos. 

— Hm...—suniurzgė kapitonas, — per tas tris dienas, 
kurias gyvenu šiame kambaryje, aš daug galvojau apie 
žmogiškojo gyvenimo tuštybę, ir mane apėmė noras pasi- 
traukti nuo visokių pinklių, o jeigu imtis dar vieno žygio, 
tai tokio pelningo, kad būtų man garantuota bent paken- 
čiama ateitis. 

— Na ką gi,— tarė ševalje— kaip tik tokį žygį noriu 
jums pasiūlyti. Turiu galvoje, brangusis kapitone, — aš 
būsiu atviras, nes po to, kas tarp mūsų buvo, man regis, 
kad mes galime apsieiti be įžangų,— turiu galvoje. ... 

— Ką?— paklausė kapitonas, kuris, matydamas, kad 
d'Armantalis nutilo ir neramiai dairosi į šalis, valandėlę 
bergždžiai laukė frazės pabaigos. 

— Atleiskite, kapitone, bet man pasirodė. .. 

— Kas jums pasirodė, ševalje? 

— Kad girdžiu žingsnius... Paskui kažkokį traškėjimą 
už lentų pertvaros... 

— Šioje įstaigoje nemaža žiurkių, aš jus perspėju. Pra- 
eitą naktį šitie padarai darbavosi prie mano drabužių, 
teikitės pasigrožėti. 

Ir kapitonas parodė ševalje žiurkių apkramtytą savo 
liemenės skverną. 

— Taip, matyt, čia jos, aš apsirikau. Taigi, brangusis 
Rokfinetai, turiu galvoje, kad reikia pasinaudoti regento 
neapdairumu — grįždamas iš Šelės vienuolyno, kur ieško 
išganymo jo duktė, jis be apsaugos važiuoja per Venseno 
mišką, — ir, jį pagrobus, išsiųsti galų gale į Ispaniją. 

— Atleiskite, ševalje, — tarė Rokfinetas,— bet, prieš kal- 
bantis toliau, aš jus perspėju, kad mums .reikia sudaryti 
sutarti, o bet kokia nauja sutartis numato naujas sąlygas. 

— Dėl šito, kapitone, mums negresia nesusipratimai. 
Jūs pats nurodysite sąlygas. Tik pasakykite, ar dar te- 
beturite savo žinioje tuos žmones? Štai kas iš tikrųjų 
svarbu. 

— Tebeturiu. 

— Ar jie bus pasirengę rytoj antrai valandai? 

— Bus. 

— Daugiau nieko nereikia. 

— Atleiskite, dar šio to reikia: reikia pinigų, kad ga- 
lėčiau nusipirkti arklį ir ginklus. 

— Imkite šią piniginę, joje šimtas luidorų. 

— Gerai, už juos su jumis atsiskaitysiu. 

— Vadinasi, susitinkame pas mane trečią valandą. 

— Sutarta. 

— Viso gero, kapitone. 

— Iki pasimatymo, ševalje. Taigi mes susitarėme, kad 
jūs per daug nesistebėsite, jei aš parodysiu kai kurį 
reiklumą. 

— Aš jums tat leidžiu. Juk prisimenate: aną kartą skun- 
džiausi tik tuo, kad jūs rodėte pernelyg didelį kuklumą. 

— Na, na,--tarė kapitonas, — jūs dailiai nuaugęs vai- 
kinas... Luktelėkite, pašviesiu: būtų apmaudu, jei toks 
šaunus vyrukas nusisuktų sprandą. 

Kapitonas paėmė žvakę, kuri, nudegusi iki popieriaus, 
prilaikančio ją žvakidėje, plykstelėjo ryškia liepsna, ir 
d'Armantalis laimingai nulipo žemyn. Žengdamas nuo pas- 
kutinės pakopos, jis dar kartą paprašė, kad kapitonas 
būtų punktualus, ir šis jam tvirtai pažadėjo. 

D'Armantalis anaiptol neužmiršo, kad ponia diu Men 
su nerimu laukia tik ką įvykusio pasimatymo rezultatų; 

todėl, pasidairęs ir neradęs Fijonos, ševalje nesuko sau 
galvos, kur ji dingo; jis išėjo iš namo, patraukė į Feijanų 
gatvę, po to nuskubėjo į Eliziejaus laukus, kuriuose dar 
buvo žmonių, bet jau mažai. Atėjęs prie aikštės, šalikelėje 
jis pamatė karietą ir porą vyrų, kurie vaikštinėjo netoli 
nuo jos šoninėje alėjoje. Jis prisiartino prie karietos. Pa- 
stebėjusi jį, pro dureles nekantraudama iškišo galvą mo- 
teris. Ševalje pažino hercogienę; ji buvo su Malezje ir 
Valefu. O tie du bevaikštinėją vyriškiai, vos tik pamatę 
d'Armantalį, žengiantį prie karietos, tuojau nuskubėjo pas 
jį. Savaime suprantama, tai buvo Pompaduras ir Brigo. 

Ševalje, neminėdamas Rokfineto pavardės ir smulkiai 
nepasakodamas apie šaunaus kapitono charakterį, šykš- 
čiais žodžiais jiems išdėstė, kas ir kaip. Tas pasakojimas 
buvo sutiktas džiugiais šūksniais. Hercogienė atkišo d'Ar- 
mantaliui pabučiuoti savo grakščią rankutę, vyrai paspau- 
dė jam dešinę. 

Buvo sutarta, kad rytojaus dieną antrą valandą herco- 
gienė, Pompaduras, Lavalis, Valefas, Malezje ir Brigo su- 
sirinks pas d'Avranšo motiną, kuri gyveno Sent-Antuano 
priemiestyje, ir ten lauks, kaip viskas klostysis. Apie įvy- 
kius jiems pranešinės pats d'Avranšas, kuris nuo trečios 
valandos su dviem žirgais — sau ir ševalįe — bus prie 
Sosto užtvaros. Jis iš tolo stebės d'Armantalį ir grįš pa- 
sakyti. kas įvyko. Dar penketas pabalnotų ir pakamanotų 
arklių stovės d'Avranšo namų arklidėje Sent-Antuano prie- 
miestyje, kad sąmokslininkai galėtų negaišdami pasprukti, 
jeigu d'Armantaliui nepasisektų. 

Kai jie viską aptarė, hercogienė privertė d'Armantalį 
sėsti pas ją į karietą. Ji norėjo nuvežti ševalje namo, bet 
šis pasakė, kad karietos pasirodymas prie ponios Deni 
durų būtų tikra sensacija visame kvartale, ir, nors jam 
labai maloni tokia sensacija, esamomis aplinkybėmis tai 
jiems pavojinga. Užtat, daug kartų karštai padėkojusi 
d'Armantaliui už atsidavimą, hercogienė jį išleido Per- 
galės aikštėje. 

Buvo dešimta valanda vakaro. Dieną d'Armantalis su 
Batilda beveik nesimatė, Jis troško dar sykį ją pamatyti; 
jis buvo įsitikinęs, kad ras Batildą prie lango, bet to jam 
buvo maža: ševalje norėjo jai pasakyti kai ką labai rimto 

ir intymaus, o šitai padaryti, būdamas savo kambaryje, 
jis negalėjo. Nors buvo vėlyvas metas, jis galvojo, kaip 
jam įsmukti pas Batildą; tuo tarpu jis pastebėjo, kad po 
arka, prie mylimosios namo, stovi moteriškė. Ševalje pri- 
siartino ir pažino Nanetę. 

Tarnaitė čia stovėjo Batildos paliepta. Vargšė mergina 
buvo baisiai susirūpinusi: Biuva taip ir neparėjo. Visą 
dieną ji prastovėjo prie lango, laukdama grįžtant d'Ar- 
mantalio, o jis vis negrįžo. Ją kamavo neaiškūs būkštavi- 
mai, atsiradę tą naktį, kai ševalje bandė pirmą kartą pa- 
grobti regentą; jai atrodė, kad kažkuo tarp savęs susiję 
keistas Biuva dingimas ir ta rūškana d'Armantalio veido 
išraiška, kuri jai krito į akis vakar vakare. Taigi Nanetė 
lūkuriavo ir Biuva, ir d'Armantalio. Ševalje grįžo ir nuėjo 
pas Batildą, o Nanetė liko laukti Biuva. 

Batilda išgirdo ir pažino žingsnius, todėl, kai jis atėjo, 
ji jau stovėjo prie durų. Vos metusi akį, mergina paste- 
bėjo, kad jis susimąstęs; toks jis buvo ir prieš aną siau- 
bingą naktį. 

— O dieve mano, dieve mano!-— sušuko ji, traukdama 
jaunuolį į kambarį ir darydama duris— O dieve mano, 
Rauli, ar jums kas atsitiko? 

— Batilda,— tarė d'Armantalis, žvelgdamas į merginą 
su liūdna šypsena ir tuo pat metu su pasitikėjimu.— Ba- 
tilda, jūs dažnai sakydavote, kad manyje glūdi kažkas 
nepažįstama ir paslaptinga ir kad tai jus gąsdina. 

— O, taip, taip!— sušuko Batilda.— Ir tai vienintelis 
dalykas, kuris mane kankina, verčia baimintis dėl ateities. 

— Ir jūsų teisybė, nes, dar nesusipažinęs su jumis, dar 
nė karto jūsų nematęs, aš jau buvau visiškai atsižadėjęs 
valios laisvės. Aš nebeturiu vienos savo esybės dalely- 
tės — ji palenkta aukštesnėms galioms ir priklauso nuo 
nenumatytų įvykių. Tai juodas debesėlis giedroje padan- 
gėje. Žiūrint iš kur papūs vėjas, jis gali dingti kaip dū- 
mas arba išaugti į audros debesį. Ranka, kuri laiko ir 
kreipia mano ranką, gali mane atvesti į šlovės viršūnę 
arba nugramzdinti į vargo gelmes. Sakykite, Batilda, ar 
sutinkate dalintis su manimi ir laime, ir negandomis, ir 
ramybe, ir audromis? 

-— Viskuo, Rauli, viskuo, viskuo! 

— Pagalvokite, kam jūs ryžtatės, Batilda. Gal mums 
lemtas laimingas ir šviesus gyvenimas, gal mūsų laukia 
ištremtis ar kalėjimas, gal... gal jums lemta tapti našle, 
dar nebuvus žmona. " . 

Batilda taip išbalo ir susverdėjo, kad Raulis, pamanęs, 
jog ji griūna, buvo benorįs ją sulaikyti. Tačiau Batilda 
turėjo stiprią valią, ji susitvardė ir, padavusi d'Armanta- 
liui ranką, tarė: 

— Rauli, argi aš jums nesakiau, kad jus myliu, kad 
kito niekada nemylėjau ir niekada nepamilsiu? Man ro- 
dos, kad visi pažadai, kurių iš manęs reikalaujate, glūdi 
tuose žodžiuose. Jūs norite naujų, juos aš jums duodu, 
bet jie nereikalingi. Jūsų gyvenimas bus mano gyveni- 
mas, Rauli; jūsų mirtis bus mano mirtis. Ir tebūnie dievo 
valia kaip danguje, taip ir ant žemės! 

— O aš, Batilda, prisiekiu prieš Kristų, — tarė d'Arman- 
talis, ją vesdamas prie nukryžiuotojo, kabančio lovos gal- 
vūgalyje,— kad nuo šios akimirkos jūs mano žmona dievo 
ir žmonių akyse, ir jeigu įvykiai, nuo kurių, gal būt, pri- 
klauso mano gyvybė, man sukliudys jums pasiūlyti dau- 
giau, negu meilę, didelę, pastovią ir amžiną, dėl tos mei- 
lės galite neabejoti. Batilda, pirmą kartą pabučiuok savo 
vyrą. -, 

Prieš Kristų jaunuoliai puolė vienas kitam į glėbį ir pa- 
sikeitė pirmu bučinių drauge su paskutine priesaika. 

Kai d'Armantalis išėjo iš Batildos kambario, Biuva dar 
nebuvo grįžęs. 


v 
DOVYDAS IR GALIJOTAS 


Apie aštuntą valandą ryto pas d'Armantalį atėjo abatas 
Brigo. Jis jam atnešė dvidešimt tūkstančių livrų, dalį 
auksu, dalį vekseliais, kurie bus apmokėti Ispanijoje. Her- 
cogienė praleido naktį pas grafienę de Šavinji Melio gat- 
vėje. Galiojo viskas, ką jie vakar vakare susitarė; herco- 
gienė diu Men pasikliovė ševalje ir jį tebelaikė savo iš- 
gelbėtoju. O regentas iš tikrųjų tą dieną, kaip paprastai, 
turėjo važiuoti į Šelę. 

Dešimtą valandą Brigo ir d'Armantalis išėjo iš namų; 
Brigo patraukė į Tamplės bulvarą, kur buvo pažadėjęs 
susitikti su Pompaduru ir Valefu, o d'Armantalis nusku- 
bėjo pas Batildą. 

Šią nedidelę šeimą buvo apėmęs begalinis nerimas. Biu- 
va dar nebuvo grįžęs, iš Batildos akių nesunku buvo at- 
spėti, kad ji mažai miegojo ir daug verkė. Be to, vos tik 
pažvelgusi į d'Armantalį, Batilda suprato, jog ruošiama 
nauja ekspedicija, panaši į tą, kuri ją taip išgąsdino. D'Ar- 
mantalis dėvėjo tą patį tamsų kostiumą, su kuriuo jis bu- 
vo aną vakarą, kai, įėjęs į savo kambarį, numetė ant kė- 
dės apsiaustą ir ji pamatė jam už diržo pistoletus; bet šį 
kartą jis avėjo dar ir aukštus su pentinais batus, o tat 
rodė, kad jis ketina joti. Visi tie ženklai paprastu metu 
nebūtų reiškę nieko ypatinga, tačiau po vakarykštės sce- 
nos, po nakties sužadėtuvių be liudininkų — apie jas mes 
jau pasakojome skaitytojui — jie įgijo didžiulę reikšmę, 
pasidarė be galo svarbūs. 

Iš pradžių Batilda bandė ševalje išklausinėti, bet ka- 
dangi d' Armantalis jai pasakė, jog paslaptis, kurią ji no- 
ri sužinoti, jam nepriklauso, ir paprašė kalbėti apie ką 
kita, vargšė mergaitė nedrįso spirtis. Maždaug po valan- 
dos, kai atėjo d'Armantalis, atsidarė durys, ir įžengė su- 
sikrimtusi Nanetė. Ji buvo nuėjusi į biblioteką. Biuva ten 
nebuvo pasirodęs, ir niekas negalėjo ką nors apie jį pa- 
sakyti. Nepajėgdama daugiau tvardytis, Batilda puolė prie 
Raulio ir apsipylė ašaromis. 

Tuomet Raulis jai pasakė savo būkštavimus: popieriai, 
kuriuos tariamasis princas de Listne davė perrašyti Biuva, 
turėjo gana didelę politinę reikšmę. Biuva galėjo būti su- 
kompromituotas ir suimtas. Tačiau Batildos globėjui ne- 
buvo ko bijoti: dėl to grynai pasyvaus vaidmens, kurį jam 
čia teko suvaidinti, Biuva negrėsė joks pavojus. Kadangi 
Batilda, nežinojusi, ką ir begalvoti, manė, jog atsitiko dar 
didesnė bėda, ji kibo į tą mintį, kuri jai davė bent šiokią 
tokią viltį. Ne, ji neprisipažino pati sau, kad užvis labiau- 
siai nerimavo, tur būt, ne dėl Biuva ir kad ašaros, kurias 
ji tik ką liejo, tekėjo toli gražu ne vien todėl, kad negrį- 
žo globėjas. 

Visada, kai d'Armantalis būdavo šalia Batildos, laikas 
tarsi skriete skriedavo. Užtat jis galvojo, kad pas ją už- 
lipo vos prieš keletą minučių, o štai jau išmušė pusę ant- 
ros. Raulis prisiminė, jog antrą valandą pas jį turi ateiti 
Rokfinetas aptarti naujo susitarimo sąlygų. Jis. atsistojo. 
Batilda išblyško. D'Armantalis suprato, kas dedasi jos šir- 
dyje, ir pažadėjo grįžti, kai tik išeis žmogus, kurio jis lau- 
kė. Tas pažadas vargšelę šiek tiek nuramino, ir Batilda, 
matydama, kaip jos liūdesys jaudina Raulį, mėgino nusi- 
šypsoti. Paskui jie daugybę kartų pakartojo vakarykštes 
priesaikas, kad priklauso vienas kitam, ir galų gale išsi- 
skyrė liūdni, bet tikėdami kits kitu ir savo meile. Be to, 
kaip jau sakėme, jie manė, kad skiriasi tik vienai valandai. 

D'Armantalis buvo praleidęs prie savo lango tik keletą 
minučių, kai prie Monmartro gatvės kampo pasirodė ka- 
pitonas Rokfinetas ant širmo obuolmušio žirgo, risto ir iš- 
tvermingo; buvo matyti, kad jį pasirinko žinovas. Jis jojo 
žingine, kaip žmogus, kuriam absoliučiai vis tiek, ar kas 
į jį žiūri, ar ne. Tik jo skrybėlė, matyt, dėl siūbavimo, ku- 
ris jojant neišvengiamas, užėmė vidurinę padėtį, ir todėl 
net artimiausi bičiuliai nebūtų galėję įspėti jo finansų 
būklės. | 

Prijojęs prie ponios Deni namo durų, Rokfinetas nusėdo 
nuo žirgo trim veiksmais, ir tokiais tiksliais, tarsi tat bū- 
tų daręs manieže. Jis pririšo žirgą prie langinės, patikri- 
no, ar iš balno dėklų neiškris pistoletai, ir dingo tarpdu- 
ryje. Po valandėlės d'Armantalis išgirdo jo ritmingus žings- 
nius. Pagaliau atsidarė durys, ir kapitonas įėjo. 

Kaip ir vakar, jo veidas atrodė rimtas ir susimąstęs. 
Įsmeigtos į vieną tašką akys ir suspaustos lūpos liudijo, 
kad jis tvirtai kažką nusprendęs, ir į d'Armantalio šypse- 
ną, su kuria tas jį sutiko, jis neatsakė šypsniu. 

— Na, brangusis kapitone, — tarė ševalje, greitai paste- 
bėjęs jo veide visus tuos požymius, ir, kadangi čia buvo 
toks žmogus, kaip Rokfinetas, tai d'Armantaliui negalėjo 
nesukelti tam tikro nerimo,— matau, jūs visada labai 
punktualus. 

— Tai kariškio įprotis, ševalje; juk aš senas kareivis, 
vadinasi, nėra ko stebėtis. 

— Dėl jūsų aš neabejojau, bet galėjote nesutikti savo 
žmonių. 

— Aš jums minėjau, kad žinau, kur juos rasti. 

— Ir jie savo poste? 

— Taip. 

— O kur? 

— Port-Sen-Marteno arklių rinkoje. 

— Ir nebijote, kad juos pastebės? 

— Kaipgi galima, anot jūsų, pastebėti tarp trijų šimtų 
valstiečių, kurie parduoda ir perka arklius, dvylika ar pen- 
kiolika žmonių, apsirengusių taip pat valstietiškai? Tai, 
kaip sakoma, adata vežime šieno, ir tik aš vienas galiu 
tą adatą rasti. 

— O kaip tie žmonės galės jus lydėti, kapitone? 

— Labai paprastas dalykas. Kiekvienas išsirenka arklį, 
kuris jam patinka; kiekvienas susidera sų pardavėju dėl 
to arklio kainos. Aš atvykstu, duodu savo žmonėms po 
dvidešimt penkis ar trisdešimt luidorų; kiekvienas užsi- 
moka už savo arklį, liepia jį pabalnoti, sėda ant jo, įkiša 
į balno dėklus pistoletus, kurie buvo už diržo, ir joja 
savo keliu, o penktą valandą visi susirenka į sutartą vie- 
tą Venseno miške. Tik ten aš paaiškinuų, kokiam reikalui 
juos sukviečiau, vėl išdalinu pinigus, stoju būrio prieš- 
akyje ir dirbu savo darbą, žinoma, jei mes susitarsime dėl 
sąlygų. 

— Na ką gi, kapitone, — tarė d'Armantalis— mes jas 
apsvarstysime kaip geri bičiuliai. Man atrodo, aš jau iš 
anksto viską padariau, kad jūs būtumėte patenkintas to“ 
mis sąlygomis, kurias galiu jums pasiūlyti. 

— Pažiūrėsime,— tarė kapitonas, atsisėdo prie stalo ir, 
padėjęs galvą ant sugniaužtų kumščių, įrėmė akis į d'Ar- 
mantalį, kuris stovėjo prieš jį, atsukęs nugarą į židinį. 

— Pirmiausia aš padvigubinu sumą, kurią jūs gavote 
aną kartą, — pažadėjo ševalje. 

— O, pinigai man buvę nebuvę!— tarė Rokfinetas. 

— Kaip, jums nereikia pinigų, kapitone? 

— Nė kiek. 

— Tai ko jums tuomet reikia? 

— Padėties. 

— Ką jūs norite pasakyti? 

— Aš noriu pasakyti, ševalje, kad kiekviena diena. ma- 
ne pasendina dvidešimt keturiomis valandomis ir kad su 
amžiumi ateina filosofija. 

— Tai paaiškinkite, kapitone, — tarė d'Armantalis, ku- 
riam nejuokais ėmė kelti nerimą visos tos Rokfineto užuo- 
minos, — kokius troškimus jums žadina jūsų filosofija? 

— Aš jau sakiau, ševalje: žmoniškos padėties, laipsnio, 
kuris atitiktų mano ilgą tarnybą. Ne Prancūzijoje, supran- 
tate? Prancūzijoje turiu pernelyg daug priešų, pradedant 
ponu policijos viršininku. Bet įsigyti tokią padėtį, sakysim, 
Ispanijoje, šitai man būtų prie širdies! Ispanija — puikus 
kraštas, ten dailios moterys, dublonai ten kastuvais žeria- 
mi! Aš labai noriu gauti laipsnį Ispanijoje. 

— Ką gi, tat įmanoma, tik žiūrint kokį laipsnį jūs no- 
rite gauti. 

— Velniai griebtų, juk jūs, ševalje, suprantate, kad 
menkniekių neverta norėti! 

— Jūs mane gąsdinate, pone, — tarė d'Armantalis, — nes 
aš neturiu karaliaus Pilypo V antspaudų, kad jo vaidu ga- 
lėčiau dalinti patentus. Bet nesvarbu, vis dėlto sakykite, 
ko norite. 

— Tai va,— tarė Rokfinetas,— matydamas tokią daugy- 
bę pienburnių, kurie vadovauja pulkams, aš taip pat pa- 
nūdau tapti pulkininku. 

— Pulkininku? Šitai neįmanoma!— sušuko d'Armantalis. 

— O kodėl? — paklausė Rokfinetas. 

— Todėl, kad jeigu padarys pulkininku jus, vaidinantį 
šiame reikale tik antraeilį vaidmenį, tai ko, jūsų manymu, 
turėčiau pareikalauti aš, vadovaująs visam žygiui? 

— Va čia ir yra šuo pakastas. Aš norėčiau, kad valan- 
dėlę jūs pabūtumėte mano vietoje. Ar prisimenate, ką 
vieną kartą jums sakiau Valua gatvėje? 

— Priminkite, kapitone, aš, deja, užmiršau. 

— Aš jums sakiau, kad jeigu toks reikalas būtų mano 
rankose, viskas tikriausiai geriau eitųsi. Dar pridūriau, jog 
kada nors pakalbėsiu su jumis ta tema, ir štai aš kalbu. 

— Po velnių, kapitone, ką jūs turite galvoje? 

— Labai paprastą dalyką, ševalje. Mes atlikome su ju- 
mis kaip pusininkai pirmą mėginimą, kuris nepasisekė. 
Paskui jūs ėmėtės to reikalo kitaip, nutarę, kad galite iš- 

siversti be manęs, ir vėl nepasisekė. Pirmą kartą tat įvy- 
ko naktį ir be triukšmo; kiekvienas mūsų nuėjo savo 
keliu, tuo ir pasibaigė viskas. Antrą kartą, priešingai, jūs 
prisivirėte košės vidury dienos ir su skandalu, kuris jus 
visus sukompromitavo; jeigu jūs nesmogsite priešui ryž- 
tingai ir netikėtai, neišnešite kudašiaus, nes mūsų drau- 
gas Diubua žino jūsų pavardes, ir rytoj, o gal net šįvakar, 
atsidursite už grotų visi — ševalje, baronai, hercogai ir 
princai. Bet yra pasaulyje vienas žmogus, vienas vieninte- 
lis žmogus, kuris gali jus išgelbėti iš keblios padėties; tas 
Žmogus — tai gerasis kapitonas Rokfinetas. Ir štai jūs jam 
siūlote tą pačią vietą, kurią jis turėjo aną kartą. Kaipgi 
taip! Jūs pradedate su juo derėtis? Fi, ševalje! Velniai 
griebtų, juk jūs suprantate, kad kuo didesnę paslaugą ga- 
li padaryti žmogus, tuo didesnės ir jo pretenzijos. Tai va, 
aš jums tapau labai svarbiu asmeniu. Užtat elkitės su 
manimi kaip dera, kitaip aš nusiplaunu rankas, ir tegu 
veikia Diubua. 

D'Armantalis iki kraujo sukando lūpas, bet, suprasda- 
mas, kad prieš jį senas kondotjeras, pratęs pardavinėti sa- 
vo paslaugas kiek galima brangiau, ir kad šventa teisybė, 
jog kapitonas jiems pasiutusiai reikalingas, jis liovėsi spir- 
gėjęs ir sutramdė savo išdidumą. 

— Vadinasi, — tarė d'Armantalis, — jūs norite būti pul- 
kininku? 

— Taip, noriu, — atsakė Rokfinetas. 

— Bet, sakysime, aš jums duodu atitinkamą pažadą. Kas 
laiduos, kad mano įtakos pakaks, jog tas pažadas būtų ra- 
tifikuotas? 

— Užtat, ševalje, aš ketinu pats susitvarkyti savo rei- 
kaliukus. 

— Kur2 

— Nagi Madride. 

— Kas jums sakė, kad aš jus imsiu su savim? 

— Nežinau, ar jūs mane imsite, ar ne, bet aš ten vyksiu, 

— Į Madridą? O ko? 

— Gabensiu ten regentą. 

— Jūs iš proto išsikraustėte. 

— Na, na, ševalje, kam tie šiurkštūs žodžiai! Jūs klau- 
siate, kokios mano sąlygos, aš jas ir dėstau. Nepriimtinos? 
Viso labo! Tai nesukliudys mums likti gerais draugais. 

Ir Rokfinetas atsistojo, pasiėmė savo skrybėlę, kurią bu- 
vo pasidėjęs ant komodos, ir žengė durų link. 

— Kaip, jūs išeinate?— tarė d'Armantalis. 

— Žinoma, išeinu. 

— Bet jūs užmirštate, kapitone. . 

— A, jūsų teisybė, — atsakė Rokfinetas, dėdamasis klai- 
dingai supratęs d'Armantalį. — Jūs man davėte šimtą lui- 
dorų, ir aš turiu su jumis atsiskaityti!— Jis išsitraukė iš 
kišenės piniginę ir kalbėjo toliau: — Širmas obuolmušis žir- 
gas, ketverių ar penkerių metų, — trisdešimt luidorų; pora 
dviejų šūvių pistoletų — dešimt luidorų; balnas, kamanos 
ir t. t., ir t. t — du luidorai, viso — keturiasdešimt du lui- 
dorai. Šioje piniginėje penkiasdešimt aštuoni luidorai. 
Arklys, balnas, pistoletai, kamanos lieka pas jus. Pats su- 
skaičiuokite: mes atsiteisę. 

Ir jis sviedė piniginę ant stalo. 

—- Bet aš ne apie tai kalbu, kapitone, 

— O apie ką jūs kalbate? 

— Aš kalbu, kad jums negali būti patikėta tokia svar- 
bi misija. 

— Vis dėlto bus taip, kaip sakiau, arba ničnieko nebus. 
Aš gabensiu regentą į Madridą. Gabensiu jį vienas, arba 
jis liks Pale-Ruajalyje. 

— Ir jūs manote esąs pakankamai kilmingas bajoras, — 
tarė d'Armantalis,— kad drįstumėte išplėšti iš Pilypo Or- 
leaniečio špagą, kuri ardė Leridos la Puseljės sienas ir gu- 
lėjo šalia Liudviko XIV skeptro ant aksomo pagalvėlio 
su auksiniais spurgais? 

— Italijoje girdėjau, — atsakė Rokfinetas, — kad mūšyje 
prie Pavijos Pranciškus I atidavė savo špagą kažkokiam 
mėsininkui. 

Ir, užsimaukšlinęs ant akių skrybėlę, kapitonas vėl žen- 
gė durų link. 

— Klausykite, kapitone,— tarė d'Armantalis taikinges- 
niu balsu, — gana tų gudrybių ir ginčų. Nusileiskime abu- 
du: aš gabensiu regentą į Ispaniją, o jūs vyksite su 
manimi. 

— Ačiū už malonę! Kad vargšas kapitonas springtų dul- 
kėmis, kurias sukėlė šaunusis ševalje? Kad tviskantis pul- 
kininkas užtemdytų seną banditą? Ne, ševalje, taip nege- 
rai. Paimsiu tą reikalą į savo rankas arba visai į jį ne- 
sikišiu, 

— Bet juk tat išdavystė!— sušuko d'Armantalis. 

— Išdavystė, ševalje? O kame, teikitės pasakyti, jūs 
įžiūrėjote kapitono Rokfineto išdavystę? Kokius susitari- 
mus aš sulaužiau? Kokias paslaptis išplepėjau? Aš išda- 
vikas, ševalje? Tūkstantis velnių! Dar užvakar man siūlė 
aukso kalnus, kad tapčiau išdaviku, ir aš nesutikau. Ne, 
ne, jūs atėjote pas mane vakar ir prašėte padėti antrą 
kartą. Aš jums pasakiau, kad mielai padėsiu, bet naujomis 
sąlygomis. Tai va tas sąlygas jums tik ką išdėsčiau; jūsų 
valia jas priimti ar atmesti. Tai kur jūs čia matote iš- 
davystę? 

— Jeigų net būčiau toks niekingas, jog priimčiau tas 
sąlygas, nejaugi, jūsų, gerbiamasis, nuomone, jos karališ- 
koji aukštenybė hercogienė diu Men galėtų taip pat pa-. 
sitikėti kapitonu Rokfinetu, kaip ir ševalje d Armantaliu? 

— Ko jūs, po velnių, pinate į visa tai hercogienę diu 
Men! Jūs apsiėmėte tam tikrą darbą; yra aplinkybių, ku- 
rios kliudo jums pačiam jį atlikti, tuomet įgaliojate mane, 
ir baigtas kriukis. 

— Kitaip sakant, — tarė d'Armantalis — jūs norite turė- 
ti galimybę regentą paleisti, jeigu jis jums pasiūlys dvi- 
gubai didesnį užmokestį, kad jį paliktumėte Prancūzijoje, 
negu aš duodu, kad jį išvežtumėte į Ispaniją? 

— Gal ir taip, — pašaipiai atsakė Rokfinetas. 

— Klausykite, kapitone, — tarė d'Armantalis, sukaupda- 
mas visas jėgas, kad išliktų šaltakraujiškas, ir mėginda- 
mas vėl užmegzti derybas, — klausykite, aš jums duosiu 
dvidešimt tūkstančių livrų grynais. 

— Niekis!-— pasipiktino Rokfinetas. 

— Aš jus pasiimsiu į Ispaniją. 

— Nesąmonė!-— atkirto kapitonas. 

— Ir, prisiekiu garbe, jums iškovosiu pulką. 

Rokfinetas ėmė švilpauti kažkokią dainelę. 

— Saugokitės!— tarė d'Armantalis.— Dabar, kai nueita 
taip toli, kai jūs žinote visas mūsų baisias paslaptis, jums 
pavojingiau atsisakyti, negu sutikti! 

— O kas man atsitiks, jei atsisakysiu? — paklausė Rok- 
finetas. 

— Atsitiks tai, kapitone, kad jūs neišeisite iš šito kam- 
bario. 

— O kas man sukliudys išeiti?— paklausė kapitonas. 

— Aš!-— sušuko d'Armantalis, puldamas pirmyn ir už- 
stodamas duris su pistoletais abiejose rankose. 

— Jūs!-— tarė Rokfinetas, žengė žingsnį link ševalje ir, 
sukryžiavęs ant krūtinės rankas, įsmeigė į jį akis. 

— Dar vienas žingsnis, kapitone,— tarė ševalje,— ir, 
duodu garbės žodį, aš jus nušausiu! 

— Kaip jūs mane nušausite, jeigu drebate lyg senė! 
Žinote, kas bus? Jūs nepataikysite, išgirdę šūvį, subėgs 
kaimynai, jie pašauks sargybą, kuri mane paklaus, kodėl 
jūs šovėte, ir aš turėsiu pasakyti tiesą. 

— Taip, jūsų teisybė, — tarė d Armantalis, nuleisdamas 
pistoletus ir kišdamasis už diržo, — aš jus nukausiu garbin- 
gesniu būdu, negu jūs to nusipelnėte. Traukite špagą, po- 
ne, traukite špagą! 

Atsispyręs kaire koja į duris, d'Armantalis išsitraukė 
špagą ir atsistojo parengties padėtin. 

Tai buvo daili mažutė špaga, kokios nešiojamos rūmuo- 

— ploni plieniniai ašmenys su auksine rankena. Rokti- 
netas nusijuokė. 

— O kuo man liepsite gintis?— paklausė jis, dairyda- 
masis aplink.— Ar kartais čia neturite savo mylimosios 
mezgimo virbalų, ševalje? 

— Ginkitės špaga, kuri prie jūsų šono!-— atsakė d'Ar- 
mantalis.—- Juk jūs matote: nors ji ir labai ilga, aš taip 
atsistojau, kad nė per žingsnį nesitrauksiu. 

— Ką tu apie tai galvoji, kolišemarda?— paklausė ka- 
pitonas pašaipiai, kreipdamasis į garsiąją špagą, kuriai 
taip ir prilipo Ravano duotasis vardas. 

— Ji galvoja, kad jūs bailys, kapitone, — sušuko d'Ar- 
mantalis.— Juk jums turiu perkirsti veidą, kad privers- 
čiau kautis. 

Ir savo špaga d'Armantalis žaibiškai perdrėskė kapitonui 
veidą, palikdamas skruoste žymę, tarsi nuo smūgio rimbu. 

Rokfinetas suriko, it liūtas suriaumojo, paskui atšoko ir, 
išsitraukęs špagą, pasiruošė kautis. 

Ir štai tarp tų dviejų vyrų, kurių kiekvienas buvo ma- 
tęs antrąjį kaunantis ir žinojo, koks jo priešas, prasidėjo 
baisi, įnirtinga, tyli dvikova. Dabar, kaip nesunku su- 
prasti, d'Armantalis atgavo jam būdingą šaltakraujiškumą, 
o Rokfinetas įtūžo. Jis be paliovos grasino d'Armantaliui 
savo ilga špaga, bet menkutė jo priešininko špagelė ją 
sekiojo lyg geležis magnetą, švilpdama ir rangydamasi 
aplinkui tarsi gyvatė. Prabėgo kokios penkios minutės, ir, 
nors ševalje nekirto nė vieno smūgio, bet atrėmė visus. 
Pagaliau per vieną itin greitą degaže jis sudelsė atsitrauk- 
ti į paradą! ir pajuto, kad Rokfineto špagos ašmenys 
kliudė jam krūtinę. Tą pat akimirką pro žabo nėrinius 
prasisunkė kraujas. Tai pamatęs, d'Armantalis šoktelėjo 
pirmyn ir taip arti priėjo prie Rokfineto, kad špagų ran- 
kenos susilietė. Kai jie šitaip suartėjo, kapitonas iš karto 
suvokė, kokia neparanki jo ilgoji špaga. Vienas dūris, 
ir jis žuvęs. Rokfinetas tučtuojau atšoko, bet jo kairysis. 
kulnas slystelėjo neseniai išvaškuotu parketu, ir, norėda- 
mas išlaikyti pusiausvyrą, kapitonas nejučiom kilstelėjo 
ranką, kuria laikė špagą; d'Armantalis, aišku, tuo pasinau- 
dojo, padarė įtupstą ir suvarė jam į krūtinę špagą iki pat 
rankenos. Po to ševalje bemat atšoko, kad atremtų kapito- 
no dūrį, bet tas atsargumas buvo nereikalingas: kapitonas 
valandėlę stovėjo lyg įbestas, paskui išplėtė akis, išmetė 
špagą, čiupo abiem rankomis už žaizdos ir griuvo visu 
ūgiu ant grindų. 

— Prakeikta špagpalaikė,— sušnibždėjo jis ir tą pat aki- 
mirką numirė. 

Ploni ašmenys buvo pervėrę gigantui širdį. 

Tuo tarpu d'Armantalis tebestovėjo angardo pozicijoje, 
įsmeigęs akis į kapitoną, o jo špaga pamažu sviro žemyn, 
nes priešininkas skyrėsi su gyvybe. Pagaliau jis atsidūrė 
prieš lavoną, bet to lavono akys buvo atmerktos, ir re- 
gėjos, kad jos vis dar žiūri į ševalje. Pamatęs tokį reginį, 


! Degaže, paradas ir ki. --- fechtavimosi veiksmai. 

d'Armantalis nustėro iš siaubo; jis prisišliejo prie durų. 
Jo plaukai atsistojo, kaktą išmušė šaltas prakaitas; jis 
nedrįso net pajudėti, ir jo pergalė jam atrodė kaip sap- 
nas. Staiga paskutinė konvulsija išviepė mirštančiojo lū- 
pas ironišku šypsniu; kondotjeras numirė, kartu nusineš- 
damas ir savo paslaptį. 

Kaip atpažinti tarp trijų šimtų valstiečių arklių rinkoje 
dvylika ar penkiolika tariamų pirklių, kurie turi pagrobti 
regentą? 

D'Armantalis dusliai suriko: jam nebuvo gaila dešim- 
ties savo gyvenimo metų, kad tik galėtų prailginti de- 
šimčia minučių kapitono gyvenimą. Jis apglėbė lavoną, 
pakėlė, pašaukė vardu, krūptelėjo, pamatęs kruvinas savo 
rankas, ir jį paleido į kraujo klaną, nutekėjusį prie durų 
truputį nuolaidžiomis grindimis ir jau besisunkiantį per 
slenkstį. 

Tuo momentu sužvingo nusistovėjęs arklys, pririštas 
prie langinės. D'Armantalis buvo beeinąs prie durų, bet 
staiga jam šovė į galvą mintis, kad pas Rokfinetą gal yra 
koks popierėlis, raštelis, sąrašiukas, kuriuo būtų galima 
vadovautis. Nors ševalje biaurėjosi lavonu, tačiau jis pri- 
ėjo, išnaršė vieną po kitos visas kapitono kišenes, bet jo- 
se rado tiktai tris ar keturias senas restorano sąskaitas ir 
Normandės meilės laišką. 

Tuomet, kadangi d'Armantaliui tame kambaryje jau ne- 
buvo kas veikti, jis priėjo prie sekretero, - prisigrūdo ki- 
šenes aukso ir vekselių, uždarė duris, nulėkė laiptais, 
šoko ant nusistovėjusio žirgo, nurūko zovada Gro-Šene 
gatvės link ir dingo už artimiausio posūkio į bulvarą. 


vi 
PRANCŪZIJOS IŠGELBĖTOJAS 


Tuo metu, kai ponios Deni mansardoje vyko ta baisi 
katastrofa, Batilda, labai susirūpinusi, kad d'Armantalio 
langas vis dar uždarytas, atvėrė savąjį, ir pirmiausia pa- 
stebėjo širmą arklį, pririštą prie langinės. Kadangi mergi- 
na nematė, jog kapitonas įėjo pas d'Armantalį, ji pagal- 

vojo, kad arklys skirtas Rauliui, ir šita mintis beregint 
pažadino jos širdyje ankstesnę ir naują baimę. 

Batilda tebestovėjo prie lango, dairydamasi į visas pu- 
ses ir kiekvieno praeivio veide stengdamasi išskaityti, ar 
jis taip pat dalyvauja paslaptingoje dramoje, kurioje, kaip 
jai kuždėjo instinktas, d'Armantaliui priklausė svarbiau- 
sias vaidmuo. Taigi su virpančia širdimi ir išplėstomis aki- 
mis ji žvalgėsi, ištiesusi kaklą, aplinkui, kol staiga jos 
ramus žvilgsnis įsmigo į vieną tašką. Tą pat valandėlę 
mergina džiaugsmingai suriko: ant Monmartro gatvės 
kampo ji pamatė Biuva. Iš tikrųjų tai buvo garbusis kali- 
grafas. Be paliovos dairydamasis į šalis, tarsi jį kas būtų 
persekiojęs, ir laikydamas horizontaliai lazdą, jis ėjo taip 
greitai, kaip tik begalėjo savo trumpomis kojomis. 

Kol jis žengia pro vartų arką ir kopia tamsiais laiptais, 
kurių viduryje sutinka savo augintinę, žvilgtelėkime at- 
gal ir paaiškinkime, kodėl jis taip ilgai buvo dingęs; tas 
dingimas, mes esame įsitikinę, ne mažiau rūpesčių pridarė 
mūsų skaitytojams, kaip ir vargšei Batildai bei gerajai 
Nanetei. 

Mes prisimename, kaip Diubua, pagąsdinęs kankinimais, 
privertė Biuva atskleisti sąmokslą ir kiekvieną dieną atei- 
ti pas jį daryti tariamo princo de Listne dokumentų nuo- 
Irašų. Šitaip regento ministras sužinojo vieną po kito visus 
sąmokslininkų planus, kuriuos jis sugriovė, areštuodamas 
maršalą de Vilrua ir sušaukdamas parlamentą. 

Pirmadienio rytą, kaip paprastai, Biuva atėjo pas Diu- 
bua su nauja krūva popierių, kuriuos iš vakaro jam pa- 
davė d'Avranšas. Tai buvo Malezje ir Pompaduro sureda- 
guotasis manifestas ir laiškai, parašyti žymesnių Bretanės 
bajorų, kurie, mūsų žiniomis, prisidėjo prie sąmokslo. 

Biuva, kaip visuomet, ėmėsi darbo; bet apie ketvirtą va- 
landą, kai jis susiruošė namo ir jau laikė vienoje rankoje 
skrybėlę, o kitoje lazdą, atėjęs Diubua jį nuvedė į ne- 
didelį kambarėlį, esantį viršum to, kur jis dirbo, ir ten 
paklausė, ką jis manąs apie tą patalpą. Tai, kad pirmasis 
ministras skaitosi su jo nuomone, Biuva paglostė savimei- 
lę, ir jis pasiskubino atsakyti, kad kambarys jam atrodąs 
labai jaukus. 

— Tuo geriau — atsakė Diubua,— man labai malonu, 
kad jis jums patinka, nes tai jūsų kambarys. 

— Mano?— išsigandęs paklausė Biuva. 

— Taip, jūsų. Nėra ko stebėtis, kad aš noriu turėti po 
ranka ir, svarbiausia, neišleisti iš akių tokį reikalingą žmo- 
gų, kaip jūs! 

— Vadinasi, aš gyvensiu Pale-Ruajalyje?— paklausė 
Biuva. 

— Keletą dienų, — atsakė Diubua. 

— Bet, monsinjore, leiskite nors perspėti Batildą. 

— Tai neįmanoma, nes panelė Batilda neturi nieko ži- 
noti. 

— Bent leiskite pirmą kartą, kai išeisiu. .. 

— Visą tą laiką, kol čia būsite, jūs iš to kambario ne- 
išeisite. S 

— Betgi tuomet aš kalinys?!— apimtas siaubo, sušuko 
Biuva. 

— Jūsų teisybė, brangusis Biuva,— jūs valstybės kali- 
nys. Bet nusiraminkite, jūsų kalinimas bus neilgas, o kol 
jis truks, jūs būsite apgaubtas tokiu dėmesiu, į kokį turi 
teisę Prancūzijos išgelbėtojas. Brangusis Biuva, jūs išgel- 
bėjote Prancūziją, dabar jau netenka tuo abejoti. 

— Aš išgelbėjau Prancūziją?!— sušuko Biuva.— Ir štai 
aš kalinamas, užrakinamas, laikomas už grotų! 

— Kur, po velnių, jūs matote užraktus ir grotas, bran- 
gusis Biuva?— nusijuokė Diubua.— Tos durys tik sklendė 
užstumiamos, jose nėra net skylės raktui; o langas, kaip 
matote, išeina į Pale-Ruajalio parką, ir be jokių grotų; 
jūs kuo laisviausiai galite grožėtis puikiu reginiu. Jums čia 
bus ne blogiau, kaip pačiam regentui. 

— O mano kambarėlis! O mano terasa!-— pravebleno 
Biuva ir lyg pakirstas susmuko krėsle. 

Diubua, kuriam nebuvo kada guosti Prancūzijos išgel- 
bėtojo, išėjo ir pastatė prie durų sargybinį. 

Kodėl mūsų herojų uždarė, nesunku suprasti: Diubua 
bijojo, kad, sužinoję apie de Vilrua suėmimą, sąmoksli- 
ninkai neįtartų, jog juos padeda demaskuoti Biuva ir ne- 
imtų jo kamantinėti, nes tas viskuo prisipažintų. Tada 
sąmokslininkai būtų priversti sustabdyti savo planų vyk- 
dymą, o Diubua, dabar smulkiai žinąs visus jų kėslus, no- 

rėjo jiems duoti galimybę galutinai susikompromituoti, 
kad vieną kartą visiems laikams baigtųsi sąmokslai. 

Apie aštuntą valandą po pietų, jau pradėjus temti, Biu- 
va išgirdo už durų didelį triukšmą ir lyg metalo žvangė- 
jimą; tai jį nepaprastai išgąsdino. Kaligrafas, prisiminęs 
daugybę istorijų apie valstybinius nusikaltėlius, nužudy- 
tus kalėjime, atsistojo ir drebėdamas pribėgo prie lango. 
Pale-Ruajalio kiemas ir parkas buvo pilnas žmonių, gale- 
rijose žiebėsi žiburiai, ir visas vaizdas, atsiskleidęs prieš 
Biuva akis, buvo kupinas judesio, linksmybės bei švie- 
sos. Jis sudejavo, pagalvojęs, kad jam, gal būt, teks atsi- 
sveikinti su šiuo pasauliu, kur džiaugsmas trykšte trykšta. 
Tuo momentu atsidarė durys. Biuva krūptelėjęs atsigręžė 
ir pamatė du augalotus tarnus su raudonomis livrėjomis, 
įnešančius serviruotą stalą. Metalo žvangėjimas, kuris taip 
išgąsdino Biuva, pasirodo, buvo ne kas kita, kaip sidabri- 
nių dubenų ir kitų indų skambčiojimas. 

Pirmiausia Biuva kilo noras padėkoti viešpačiui die- 
vui, kad, jo manymu, jam grėsęs neišvengiamas vavo- 
jus pasikeitė, matyt, visiškai pakenčiamomis aplinkybė- 
mis. Tačiau beveik tą pat akimirką jam dingtelėjo mintis, 
kad pražūtingi kėslai, nukreipti prieš jį, tebėra likę, tik 
juos nutarta įgyvendinti kitu keliu; ir jis bus ne užmuš- 
tas, kaip Žanas Bebaimis arba hercogas de Gizas, o nu- 
nuodytas, kaip didysis dofinas arba hercogas Burgundie- 
tis. Jis skubiai žvilgtelėjo į du tarnus, ir jam pasirodė, kad 
jų fizionomijos kažkokios grėsmingos — ar tik jie nebus 
susimokę jam keršyti? Tą pat valandėlę Biuva galutinai 
apsisprendė ir, nors garuojantys patiekalai atrodė labai 
patraukliai, jis atsisakė bet kokio maisto, didingai pareiš- 
kęs, kad nejaučia nei alkio, nei troškulio. 

Tarnai patyliukais susižvalgė. Tai buvo du sukti žaliū- 
kai, kurie, vos metę akį, Biuva įvertino prideramai; užtat, 
neįsivaizduodami, kaip galima nejausti alkio, matant kimš- 
tą fazaną, ir nenorėti gerti, matant butelį šamberteno, jie 
atspėjo kalinio būkštavimus. Jie pakuždom pasikeitė ke- 
letu žodžių; tas, kuris buvo didesnis akiplėša, suprasda- 
mas, jog yra galimybė pasinaudoti susidariusia padėtimi, 
žengė prie Biuva; šis ėmė trauktis atatupstas, kol atsirėmė 
nugara į židini. 

— Pone,-— kreipėsi tarnas jaudinančių balsu, — mes su- 
prantame jūsų baiminimąsi. Bet, kadangi esame dori tar- 
nai, norime jus įtikinti, kad nesugebame kišti nagų prie 
piktadarystės, kuria jūs mus įtariate. Užtat, kol būsite ši- 
tame kambaryje, mudu su draugu paeiliui ragausime vi- 
sus valgius ir vynus, kurie jums bus paduodami. Mes 
jausimės laimingi, jei per savo pasiaukojimą galėsime 
jums suteikti šiokį tokį nusiraminimą. 

— Pone, — atsakė Biuva, degdamas iš gėdos, kad jo slap- 
tos mintys buvo atspėtos, — jūs labai malonus, bet, dievas 
liudininkas, nejaučiu jokio noro nei valgyti, nei gerti, 
kaip jau turėjau garbę jums sakyti. 

— Nesvarbu, pone, — atsakė tarnas.— Kadangi mudu su 
draugu norime, jog jums neliktų nė mažiausios abejonės, 
mes padarysime bandymą, kurį jums siūlėme... Kontua, 
bičiuli mano, — toliau kalbėjo tarnas, sėsdamas į vietą, 
kurią turėjo užimti Biuva,— būkite malonus, duokite man 
keletą šaukštų šitos sriubos, vištos sparnelį su ryžiais 1r 
lašeliuką burgundiškojo... Taip, gerai. Į jūsų sveikatą, 
pone! 

— Gerbiamasis,— atsakė Biuva, įrėmęs išplėstas akis 
į tarną, taip begėdiškai kertantį jo pietus, — gerbiamasis, 
tai aš jūsų tarnas. Norėčiau sužinoti jūsų vardą, kad ga- 
lėčiau jį išsaugoti atmintyje drauge su vardu to nuosta- 
baus tvirtovės sargo, kuris lygiai taip pat, kaip dabar jūs, 
aukojosi šventojo Kosmos labui. Apie tai, gerbiamasis, 
rašoma „Praktinėje moralėje“,— toliau kalbėjo Biuva.— 
Ir aš sau leisiu jums pasakyti, kad jūs visais EMS 
nusipelnote būti aprašomas toje knygoje. 

— Pone, — kukliai atsakė tarnas, — aš vadinuosi Šūroin: 
jonas, o čia mano draugas Kontua. Jo eilė įrodyti savo 
pasiaukojimą ateis rytoj, ir jis neatsiliks nuo manęs... 
Nagi, drauguži Kontua, įdėkite man gabaliuką fazano ir 
pripilkite bokalą šampano. Juk jūs suprantate, kad, norė- 
damas poną visiškai nuraminti, turiu paragauti visų valgių, 
ir išmėginti visus vynus. Žinau, tai nelengva, bet kaip 
kitaip nusipelnysi doro žmogaus vardą, jeigu kartkartėmis 
neužsikrausi sau ant pečių šitokių įsipareigojimų? Į jūsų 
sveikatą, ponas Biuva! 

— Teatlygina jums dievas, ponas Burginjonai! 

— Dabar, Kontua, duokite man desertą, kad ponui Biu- 
va neliktų jokių abejonių. 

— Ponas Burginjonai, prašau patikėti, jei ir turėjau 
kai kurių abejonių, tai dabar jų nė žymės nebėra. 

— Ne, pone, ne, prašau atleisti, bet jūs dar ne visiškai 
iš jų išsivadavote... Kontua, bičiuli mano, pakaitinkite 
kavą. Noriu, kad ji būtų lygiai tokia, kokią gertų ponas 
Biuva, o aš manau, kad ponas Biuva mėgsta labai karštą 
kavą. 

— Taip, gerbiamasis, — nusilenkė Biuva,— garbės žodis, 
ją geriu verdančią. 

— A-a,— tarė Burginjonas, siurbčiodamas kavą iš puo- 
duko ir palaimingai žiūrėdamas į lubas,— jūsų teisybė, 
pone: tik tokia kava ir gera. Šalta ji gana vidutiniškas 
gėrimas. O šita kava, turiu pasakyti, tikrai skani... Kon- 
tua, bičiuli mano, jums pasakysiu komplimentą, jūs pui- 
kiai patarnaujate. O dabar padėkite man išgabenti stalą. 
Jūs turite žinoti, kad tiems, kurie nenori nei valgyti, nei 
gerti, nėra nieko nemaloniau, kaip valgių ir vynų kvapas. 
Pone,— toliau kalbėjo Burginjonas, atbulas slinkdamas 
prie durų, kurias, prieš sėsdamas valgyti, jis buvo kruopš- 
čiai uždaręs, ir jas atverdamas tuo metu, kai jo draugas 
stūmė stalą, — pone, jeigu jums ko prireiktų, turite tris 
skambučius: vieną prie savo lovos ir du prie židinio; tie, 
kur prie židinio — mums, o tas, kur prie lovos, — kamer- 
dineriui. 

— Ačiū, gerbiamasis, — tarė Biuva,— jūs labai malonus. 
Aš nieko nenoriu trukdyti. 

— Nesivaržykite, pone, nesivaržykite; monsinjoras no- 
ri, kad jūs čia jaustumėtės kaip namie. 

— Monsinjoras labai malonus. 

— Ar daugiau nieko nepageidaujate, pone? 

— Nieko, mano bičiuli, nieko, — tarė Biuva, nepaprastai 
sujaudintas tokio atsidavimo, — nebent tik jums pareikšti 
dėkingumą. 

— Pone, aš tik atlieku savo pareigą, — kukliai atsakė 
Burginjonas, lenkdamasis paskutinį kartą ir darydamas 
duris. 

— Garbės žodis, — tarė Biuva susigraudinęs, lydėdamas 
Burginjoną akimis, — reikia pripažinti, kad yra labai mela- 

gingų priežodžių. Pavyzdžiui, sakoma: „Įžūlus kaip tar- 
nas“, o štai žmogus, kuris tuo verčiasi ir vis dėlto be galo 
mandagus. Garbės žodis, daugiau netikėsiu priežodžiais 
arba bent ne visais. 

Niekas taip nežadina apetito, kaip prieš akis padėtų 
gerų pietų kvapai. Pietūs, kuriuos, Biuva matant, tik ką 
tarnai išvežė, savo prabangumu pranoko viską, apie ką 
gerasis kaligrafas tegalėjo svajoti, ir, kamuojamas skran- 
džio traukulių, jis ėmė gailėtis taip labai nepasitikėjęs sa- 
vo persekiotojais, bet jau buvo vėlu. Tiesa, Biuva galėjo 
paskambinti ponui Burginjonui ar ponui Kontua ir papra- 
šyti, kad jam dar kartą paduotų valgyti, tačiau jis buvo 
pernelyg bailus, jog šitaip drįstų pareikšti savo valią. To- 
dėl paieškojęs labiausiai paguodžiančių priežodžių, kuriais, 
kaip visada, derėjo tikėti, ir posakyje „saldus miegas val- 
gį atstoja“ įžiūrėjęs tiesioginę analogiją savo padėčiai, jis 
nutarė ta išmintimi vadovautis, ir, kadangi nebuvo gali- 
mybės užkąsti, reikėjo pabandyti nors numigti. 

Biuva jau norėjo įgyvendinti šį nutarimą, bet jį užgriu- 
vo nauja baimė: o jeigu, pasinaudodami jo miegu, jį su- 
naikinsė Naktis — žabangų metas; motušė įam dažnai pa- 
sakodavo visokiausių istorijų apie baldakimus, kurie 
nusileidę uždusina vargšą miegantijį, apie lovas, kurios 
grindyse prasmenga, ir dar taip tyliai, kad jose miegantys 
net nenubunda; pagaliau apie slaptas duris sienose ir net 
balduose, tos durys tyliai atsidaro ir įleidžia žudikus. Ar 
tik ne dėl to, kad jis palaimingai užmigtų saldžiu miegu, 
jam buvo atnešti tokie gausūs pietūs ir tokie puikūs vy- 
nai? Blogiausiu atveju šitai juk įmanoma. Užtat Biuva, 
turįs tobulą savisaugos jausmą, su žvake rankoje nepa- 
prastai uoliai pradėjo tikrinti kambarį. Kai, pavarstęs vi- 
sas spintų duris, ištraukęs visus komodos stalčius, apčiupi- 
nėjęs visas panelio lenteles, Biuva priėjo prie lovos ir, 
atsiklaupęs ant keturių, vos. nepaliesdamas veidu kilimo; 
baikščiai pažvelgė po ja, staiga jis išgirdo už nugaros 
žingsnius. Kadangi, būdamas tokioje padėtyje, Biuva ne- 
galėjo nė galvoti apie savigyną, jis taip ir nustėro, išpil- 
tas šalto prakaito, ir nei gyvas, nei miręs ėmė laukti, kas 
čia bus. Praėjo valandėlė, ir pagaliau grėsmingą tylą su- 
drumstė balsas, nuo kurio Biuva sudrebėjo: 

— Dovanokite, pone, ar tik ne naktinės kepuraitės ieš- 
kote? 

Biuva buvo užkluptas. Nebuvo įmanoma išvengti pavo- 
jaus, jeigu tik jis grėsė. Užtat Biuva ištraukė iš palovio 
galvą, paėmė į ranką žvakę ir tebeklūpodamas, tarsi nu- 
sižeminęs ir bejėgis, pasisuko į tą pusę, iš kur išgirdo 
klausimą; jis pamatė priešais juodai apsirengusį žmogų, 
kuris ant sulenktos rankos laikė kažkokius daiktus, — kaip 
Biuva pasirodė, drabužius. 

— Taip, pone, — tarė Biuva drąsiai ir mintyse save pa- 
gyrė; jis griebėsi jam pakišto pasiteisinimo,— taip, pone, 
tikra tiesa, ieškau naktinės kepuraitės. Argi tai drau- 
"džiama? 

— Kodėl, pone, nepaskambinote, užuot pats varginęsis? 
Aš turiu garbę būti paskirtas jūsų kamerdineriu ir jums 
atnešiau naktinę kepuraitę bei chalatą. 

Tai pasakęs, tarnas padėjo ant lovos prabangiai išsiu- 
vinėtą chalatą, plono batisto kepuraitę ir gana koketišką 
rausvą kaspiną. Biuva, vis dar klūpodamas, žiūrėjo į tuos 
daiktus baisiausiai nustebęs. 

— Ar dabar nenorėtumėte, pone,— tarė kamerdineris — 
kad jums padėčiau nusirengti? 

— Ne, gerbiamasis, ne!— sušuko Biuva, baisiai susidro- 
vėjęs, tačiau taip mandagiai šypsodamasis, kaip tik be- 
galėjo.— Ne, aš pratęs nusirengti pats. Ačiū, pone, ačiū! 

Kamerdineris išėjo, ir Biuva liko vienas. 

Kadangi Biuva jau buvo apžiūrėjęs kambarį ir vis la- 
biau juto alkį, jis panoro kaip galima greičiau užmigti; 
jis atsiduso ir negaišdamas kibo į savo naktinį tualetą; 
kad neliktų be šviesos, vieną žvakę pastatė ant židinio 
kampo ir, gailiai suvaitojęs, atsigulė į tokį minkštą ir jau- 
kų patalą, kokiame niekada nebuvo ilsėjęsis. 

Bet minkšta lova — dar ne saldus miegas; tą aksiomą 
iš savo patyrimo Biuva galėjo pridurti prie, anot jo, tei- 
singų priežodžių. Ar dėl baimės, ar dėl tuščio pilvo Biuva 
praleido labai neramią naktį ir tik paryčiui užsnūdo, bet 
ir per sapną jį kankino baisiausi ir absurdiškiausi košma- 
rai. Prieš atsibusdamas Biuva sapnavo, kad jį įkišo į kep- 
tą avino kulšį su pupelėmis. Kaip tik tuo momentu įėjo 

tarnas ir paklausė, kelintą valandą jis pageidaus pusry- 
čiauti. 

Tas klausimas buvo taip glaudžiai susijęs su paskuti- 
niuoju Biuva sapnu, kad jį visą nupurtė šiurpas, vien jam 
pagalvojus apie valgį, ir, užuot atsakęs, jis tik kažką su- 
murmėjo; matyt, tai tarnui pasirodė prasminga, nes jis 
tučtuojau išėjo, pasakęs, kad pusryčiai netrukus bus pa- 
duoti. 

Biuva nebuvo pratęs lovoje valgyti, todėl vikriai iššo- 
ko iš patalo ir skubiai apsirengė. Vos tik jis spėjo baigti 
savo tualetą, įėjo ponai Burginjonas ir Kontua, gabendami 
pusrytį, kaip vakar vakare pietus. 

Ir čia pasikartojo scena, kurią mes jau esame aprašę, 
tik šį kartą valgė ponas Kontua, o patarnavo ponas Bur- 
ginjonas. Bet, kai atėjo eilė kavai ir Biuva, visą parą 
nieko burnoje neturėjęs, pamatė, kad jo mėgstamiausias 
gėrimas, perpiltas iš sidabrinio kavinuko į porceliano puo- 
delį, tuojau pateks į pono Kontua stemplę, jis neištvėrė 
ir pareiškė, kad jo skrandis reikalauja, jog. jį kuo nors 
palinksmintų; todėl jis, Biuva, prašo jam palikti kavą ir 
bulkutę. Tas pareiškimas, matyt, nelabai nudžiugino atsi“ 
davusį poną Kontua, nes jam teko pasitenkinti vos dviem 
šaukšteliais aromatingo gėrimo, kuris paskui buvo padėtas 
drauge su bulkute ir cukrine ant mažo apskrito staliuko; 
tuo tarpu abu dykaduoniai, juokdamiesi į barzdą, išnešė 
sočių pusryčių likučius. 

Vos tik jie išėję uždarė duris, Biuva puolė prie staliuko 
ir paskubomis, net nepavilgęs bulkutės į kavą, prarijo ir 
vieną, ir kitą. Kai jis truputį pasistiprino, nors to valgio 
tik ant vieno danties užteko, pasaulis jam pasirodė ne toks 
beviltiškai juodas. 

Ir iš tikrųjų Biuva nebuvo praradęs sveiko proto; ka- 
dangi jis laimingai praleido vakar dienos vakarą ir šią 
naktį, o rytas taip pat prasidėjo visai pakenčiamai, jis 
ėmė suprasti, kad, nors jam ir atimta laisvė kažkokiais 
politiniais sumetimais, vis dėlto ne tik nesikėsinama į jo 
gyvybę, o, atvirkščiai, jis apgaubtas tokiu dėmesiu, kokio 
iki šiol nepatyrė. Paskui Biuva nenoromis pajuto, kaip 
teigiamai jį veikia prabanga, kaip ji skverbiasi į kiekvie- 
ną ląstelę ir linksmina širdį. Jis nutarė, kad vakar paduoti 

pietūs buvo geresni už jo įprastinius pietus; pripažino, 
kad lova, kurioje jis miegojo, buvo gana minkšta; pama- 
nė, kad jo ką tik išgerta kava turėjo aromatą, kurio stigo 
jo namų kavai su cikorijos priemaiša. Pagaliau jis nega- 
lėjo nutylėti, kad patogūs krėslai ir kėdės su minkštomis 
sėdynėmis, kuriomis jis naudojasi per pastarąsias dvide- 
šimt keturias valandas, buvo neginčijamai pranašesni už 
jo odinį krėslą ir pintą kėdę. Ir tik vienintelis dalykas, ku- 
ris iš tikrųjų jį kankino, buvo mintis, kad nerimauja Ba- 
tilda, nesulaukdama jo grįžtant. Nedrįsdamas atnaujinti 
prašymo, su kuriuo vakar kreipėsi į Diubua, jis ėmė gal- 
voti, kaip duoti apie save žinią augintinei; jam dingtelėjo 
mintis pasekti Geležine kauke, kuris išsviedė pro kalėji- 
mo langą ant jūros kranto sidabrinį dubėnį,— numesti 
nuo savo balkono į Pale-Ruajalio kiemą laiškutį, tačiau 
Biuva žinojo, kokias pražūtingas pasekmes turėjo helai- 
mingajam kaliniui nepaisymas pono de Sen-Maro valios, 
ir bijojo, kad jeigu jis griebsis panašaus bandymo, gali 
pasunkėti kalinimas, kuris iki šiol jam atrodė gana pa- 
kenčiamas. 

Visų tų svarstymų rezultatas buvo tas, kad Biuva rytą 
praleido kur kas ramiau, negu vakarą ir naktį; be to, 
skrandis, užliūliuotas puodeliu kavos ir bulkute, jo nebe- 
kamavo, ir jis jautė tik nedidelį apetitą, kuris net malo- 
nus, kai žinai, kad tavęs laukia geri pietūs. Be to, pro 
langą buvo matyti puikus reginys, kuris išblaškė juodas 
kalinio mintis, ir iki pirmos valandos dienos jis nė kiek 
neliūdėjo ir nenuobodžiavo. 

Lygiai pirmą valandą atsidarė durys, ir vėl pasirodė ser- 
viruotas stalas, kurį, kaip vakar vakare ir šįryt, įstūmė 
du tarnai. Šį kartą prie jo nesėdo nei ponas Burginjonas, 
nei ponas Kontua: Biuva pareiškė, kad jis galutinai įsiti- 
kino savo aukštojo šeimininko gerais ketinimais, kad dė- 
koja ponams Kontua ir Burginjonui už pasiaukojimą, kurį 
tiedu iš eilės parodę, ir prašo abu dabar jam patarnauti. 
Tarnai neiškentė neišsiviepę, bet pakluso. 

Nesunku suprasti, kad palaiminga Biuva nuotaika, jam 
skaniai papietavus, dar pagerėjo. 

Biuva paragavo visų valgių ir išmėgino visus vynus. 
Biuva pasimėgavo kava, ją siurbčiodamas mažais gurkš- 

niukais,— tai buvo prabanga, kurios jis paprastai neišsi- 
žadėdavo tik sekmadieniais. Biuva, be to arabiško nekta- 
ro, išgėrė stiklelį madam Anfu likerio. Reikia pasakyti, 
nuo to visko jį beveik apėmė ekstazė. 

Vakarienė turėjo tokį pat pasisekimą, bet, kadangi Biu- 
va dabar skyrė šiek tiek daugiau dėmesio šamberteno ir 
silerio degustacijai, apie aštuntą valandą jis jau buvo 
tokioje palaimingoje būsenoje, kokios neįmanoma net 
aprašyti. Užtat, kai įėjo tarnas jam pakloti lovos, Biuva 
jau neklūpėjo ant keturių, pakišęs galvą po lova, o sė- 
dėjo, išsigožęs minkštame krėsle, padėjęs kojas ant židi- 
nio grotų, ir, mirksėdamas bei neapsakomai švelniai mo- 
duliuodamas balsą, niūniavo; tai, žinoma, rodė, kad gar- 
biojo raštininko savijauta, palyginus, kokia ji buvo prieš 
dvidešimt keturias valandas, žymiai pagerėjo. Negana to, 
kai tarnas, kaip ir vakar, paklausė, ar jam nepadėti nusi- 
rengti, Biuva, kuriam buvo šiek tiek sunku reikšti savo 
mintis, tik nusišypsojo ir ištiesė pirmiausia rankas, kad 
tas nuvilktų jam švarką, o paskui kojas, kad jį nuautų. 
Bet, nors Biuva nuotaika buvo nepaprastai gera, iš įgimto 
drovumo jis neleido visko nuvilkti ir, tik likęs vienui vie- 
nas, pats nusirengė kitus rūbus. 

Šį kartą, priešingai, negu vakar, Biuva pasimėgaudamas 
išsitiesė lovoje, po penkių minučių užsnūdo ir sapnavo 
esąs turkų sultonas, turįs, kaip karalius Saliamonas, tris 
šimtus žmonų ir penkis šimtus meilužių. 

Skubame pasakyti, kad tai buvo vienintelis linksmas 
sapnas, aplankęs drovųjį Biuva per visą jo nekaltą gy- 
venimą. 

Biuva nubudo skaistus kaip rožė, susirūpinęs vien tuo, 
kad Batilda, tur būt, nerimauja dėl jo, bet šiaipjau be ga- 
lo laimingas. 

Pusryčiai, savaime suprantama, anaiptol nesugadino jam 
geros nuotaikos, bet atvirkščiai. .. Jis pasiteiravo, ar gali 
parašyti monsinjorui Kambre arkivyskupui, ir, sužinojęs, 
kad tai nėra uždrausta jokiais potvarkiais, paprašė popie- 
riaus ir rašalo; visa tai jam buvo tuoj pat atnešta. Tuomet 
jis išsitraukė iš kišenės plunksnoms drožti peiliuką, su 
kuriuo niekuomet nesiskirdavo, nepaprastai kruopščiai nu- 
sismailino plunksną ir savo puikia rašysena pradėjo rai- 

tyti labai jaudinantį prašymą: jis maldavo, kad jam būtų 
duotas leidimas pasimatyti su Batilda, jeigu jo kalinimas 
užsitęstų, arba bent jai pranešti, jog monsinjoras pirma- 
sis ministras jį apgaubė dideliu dėmesiu ir jam nieko dau- 
giau netrūksta, tik laisvės. 

Šis prašymas, kurį Biuva rašė pagal visas kaligrafijos 
meno taisykles, labai stengdamasis, ir kuriame didžiosios 
raidės turėjo įvairiausių augalų, medžių ar gyvūnų kon- 
tūrus, užėmė garbiajam raštininkui visą laiką nuo pusry- 
čių iki pietų. Sėsdamas prie stalo, jis padavė prašymą Bur- 
ginjonui, kuris apsiėmė pats jį nunešti ponui pirmajam 
ministrui, pareiškęs, kad tuo metu Biuva patarnauti gali 
ir vienas Kontua. Po ketvirčio valandos Burginjonas grįžo 
ir kaligrafui pranešė, kad monsinjoro šiuo metu rūmuose 
nėra, tačiau prašymas įteiktas asmeniui, kuris dalinasi su 
monsinjoru rūpesčiais dėl valstybės reikalų; tas asmuo 
liepė atvesti Biuva pas jį, kai tik pastarasis baigs pietau- 
ti, be to, buvo sakyta Biuva jokiu būdu neskubėti, nes tas, 
kuris jį turi priimti, šiuo metu taip pat pietauja. Pasinau- 
dojęs tuo leidimu, Biuva pamažu šveitė skaniausius patie- 
kalus, ragavo geriausių vynų, plempė kavą; po to pasi- 
gardžiuodamas išlenkė taurelę likerio ir, atlikęs šią pas- 
kutinę operaciją, ryžtingai pareiškė esąs pasiruošęs stoti 
prieš pirmojo ministro pavaduotoją. 

Sargybiniui buvo įsakyta Biuva praleisti, ir šis, lydimas 
Burginjono, išdidžiai praėjo pro jį. Valandėlę Biuva sekė 
paskui tarną ilgu Koridoriumi, paskui lipo žemyn ilgais 
laiptais, pagaliau Burginjonas atidarė kažkokias duris ir 
pranešė, kad atėjo ponas Biuva. 

Biuva atsidūrė lyg kokioje laboratorijoje, esančioje pir- 
mame aukšte, prieš maždaug keturiasdešimt dvejų metų 
vyrą, labai paprastai apsirengusį, kurio veidas jam pasi- 
rodė matytas. Jis buvo pasilenkęs prie tiglio, pastatyto 
ant ugnies, ir atidžiai stebėjo kažkokią cheminę reakciją, 
tur būt, jai teikdamas didelę reikšmę. Pamatęs Biuva, tas 
žmogus pakėlė galvą, įdėmiai pažiūrėjo į jį ir tarė: 

— Tai jūs, pone, Žanas Biuva? 

— Aš, pone, — nusilenkdamas atsakė Biuva. 

— Prašymas, kurį jūs adresuojate arkivyskupui, jūsų 
ranka rašytas? 

— Mano paties, pone. 

Biuva nusilenkė su šypsena, kupina kuklaus išdidumo. 

— Arkivyskupas man sakė, kokią paslaugą jūs mums 
padarėte. 

— Monsinjoras labai geras, — sumurmėjo Biuva,— visa 
tai grynas menkniekis. 

— Kaip tai grynas menkniekis! Atvirkščiai, ponas Biu- 
va, visai ne menkniekis, po velnių, ir, tai patvirtindamas, 
aš imuosi regentui perduoti jūsų prašymą, jeigu norite ko 
nors jį paprašyti. 

— Pone, jeigu jūs teikiatės pasisiūlyti mane užtarti 
prieš jo karališkąją aukštenybę, malonėkite jam pasakyti, 
jog aš prašau, kad jis palieptų išmokėti man skolą, kai 
jam nebus taip striuka su pinigais. 

— Kokią skolą, ponas Biuva? Ką jūs norite pasakyti? 

— Aš noriu pasakyti, pone, kad turiu garbę tarnauti 
karališkojoje bibliotekoje, bet štai jau beveik šešeri me- 
tai kiekvieno mėnesio pabaigoje mums pranešama, kad 
kasoje nėra pinigų. 

— Ar didelė ta skola? 

— Pone, man reikėtų rašalo ir plunksnos, kad galėčiau 
jums pasakyti tikslią sumą. 

— Na, maždaug. Paskaičiuokite atmintinai. 

— Tai sudarys daugiau kaip penkis tūkstančius tris šim- 
tus livrų, neskaitant sū ir denje. 

— Ir jūs norite, kad tie pinigai jums būtų išmokėti? 

— Neslėpsiu, pone, šitai man patiktų. 

— Ir tai viskas, ko jūs prašote? 

— Absoliučiai viskas. 

— Na, o už paslaugą, kurią padarėte Prancūzijai, jokio 
atpildo neprašote? 

— Taip, pone, prašau leisti pranešti mano augintinei 
Batildai, kuri, tur būt, labai nerimauja, kad aš dingau, jog 
ji gali nesirūpinti manimi ir jog aš esu kalinamas Palę- 
Ruajalyje. Aš net paprašyčiau, jei nebijočiau piktnau- 
džiauti jūsų gerumu, pone, kad jai būtų leista mane ap- 
lankyti. Bet jeigu jums atrodo, kad tas antras prašymas 
pernelyg nekuklus, man užteks pirmo. 

— Mes padarysime geriau, ponas Biuva. Kadangi prie- 
žastys, dėl kurių jus čia sulaikėme, jau neegzistuoja, mes 

jums grąžiname laisvę, ir jūs pats galite eiti pas savo au- 
gintinę. 

— Kaip, pone,— nustebo Biuva,— aš jau ne kalinys? 

— Jūs galite išeiti iš čia, kada panorėsite. 

— Pone, aš jūsų nuolankiausias tarnas. Turiu garbę 
jums pareikšti savo pagarbą. 

— Dovanokite, ponas Biuva, dar vienas žodis. 

— Labai prašau, pone. £ 

— Aš kartoju, kad Prancūzija jums daug skolinga ir 
turi atlyginti pagal nuopelnus. Taigi parašykite regentui, 
kiek jums priklauso, nušvieskite savo padėtį ir, jeigu tu- 
rite kokį nors ypatingą norą, drąsiai jį išdėstykite. Lai- 
duoju, kad jūsų prašymas bus patenkintas. 

— Jūs labai geras, pone, ir aš būtinai pasinaudosiu jū- 
sų patarimu. Vadinasi, galiu tikėtis, kad kai įplauks į vals- 
tvbės iždą pirmieji... 

-— ...jums bus išmokėta skola... 

— Pone, dar šiandien pasiųsiu regentui prašymą. 

-— O rytoj gausite pinigus. 

— Ak pone, koks jūs geras! 

— Eikite, ponas Biuva, eikite, jūsų laukia augintinė. 

— Jūsų teisybė, pone, bet ji nieko nepralošė, kad jai 
teko manęs laukti, nes aš parnešiu nepaprastai malonią 
naujieną. Turiu garbę atsisveikinti, pone... Ak, prašau 
dovanoti, nepalaikykite nekuklumu — leiskite paklausti, 
kaip jūs vadinatės? | 

— Ponas Pilypas. 

— Turiu garbę atsisveikinti, ponas Pilypai. 

— Iki pasimatymo, ponas Biuva. Luktelėkite, reikia pa- 
sakyti, kad jus išleistų. 

Taręs šiuos žodžius, jis paskambino, ir į kambarį įėjo 
tarnas. ž 

— Pašaukite Ravaną. 

Tarnas pasišalino. Po valandėlės į kambarį įžengė jau- 
nas gvardijos karininkas. 

— Ravanai,— kreipėsi ponas Pilypas,— palydėkite šį 
puikų žmogų iki Pale-Ruajalio vartų. Jam valia eiti, kur 
tik panorės. 

— Klausau, jūsų aukštenybe,— atsakė jaunas kari- 
ninkas. 

Biuva apstulbo. Jis išsižiojo, norėdamas paklausti, kas 
tas žmogus, kurį pavadino aukštenybe, bet Ravanas jam 
nedavė laiko. 

— Eime, pone,— tarė jis — eime, aš jūsų laukiu. 

Biuva apkvaišęs pažiūrėjo į poną Pilypą ir į karininką, 
bet Ravanas, nesuprasdamas, ko tas sumišo, dar kartą 
pakvietė jį sekti paskui. Išsitraukęs iš kišenės nosinę ir 
šluostydamasis prakaitą, stambiais lašais išmušusį jo kak- 
tą, Biuva pakluso. 

Prie vartų sargybinis norėjo sustabdyti Biuva. 

— Jo karališkosios aukštenybės pono regento įsakymu 
tas žmogus laisvas, — paaiškino Ravanas. 

Sargybinis atidavė. pagarbą ir juos praleido. 

Biuva pagalvojo, kad jį dabar ištiks apopleksija: jam 
pakirto kojas, ir, kad nepargriūtų, vargšelis prisišliejo 
prie sienos. 

— Kas jums, pone?— paklausė palydovas. 

— Atleiskite, gerbiamasis, — suvebleno Biuva,— bet tas 
ponas, su kuriuo aš ką tik turėjau garbę kalbėtis, ar kar- 
tais ne... 

— Pats jo aukštenybė regentas. 

— Negalimas daiktas!— sušuko Biuva. 

— Vis dėlto taip, — atsakė Ravanas. 

— Kaip, vadinasi, pats ponas regentas man pažadėjo, 
kad bus išmokėta visa skola?! — sušuko Biuva. 

— Aš nežinau, ką jis jums pažadėjo, bet tik žinau, kad 
žmogus, man liepęs jus palydėti, yra ponas regentas — 
atsakė Ravanas. 

— Bet jis man sakė, kad jo vardas Pilypas. 

— Na taip, Pilypas Orleanietis. 

— Ak, iš tikrųjų, pone, Pilypas — jo giminės vardas, 
tat visiems žinoma. Bet regentas labai puikus žmogus. Tik 
pamanykit, atsirado biaurių niekšų, kurie rengė prieš jį 
sąmokslą, — prieš žmogų, davusį man žodį, kad lieps išmo- 
kėti skolą! Taip, tie žmonės, pone, nusipelno, kad juos 
kartų, rate kaulus trupintų, ketvirčiuotų, gyvus degintų! 
Juk jūs, pone, irgi tokios. pat nuomonės, ar ne tiesa? 

— Pone, aš neturiu nuomonės apie tokius svarbius da- 
lykus,— juokdamasis atsakė Ravanas.— Mudu jau prie 
vartų į gatvę. Labai norėčiau ilgiau pabūti jūsų draugi- 

joje, bet jo aukštenybė po pusvalandžio išvažiuoja į Še- 
lės vienuolyną, o kadangi prieš išvažiuodamas jis ketina 
man duoti kai kurių nurodymų, aš, didžiai apgailestau- 
damas, esu priverstas jus palikti, 

— Tai aš, ir tik aš, pone, turiu apgailestauti, — pagar- 
biai tarė Biuva, žemai lenkdamasis jaunuoliui, kuris jam 
linktelėjo, o kai Biuva pakėlė galvą, jaunuolis jau buvo 
dingęs. 

Dabar Biuva turėjo valią eiti, kur nori, ir, tuo pasinau- 
dodamas, patraukė į Pergalės aikštę, o iš Pergalės aikš- 
tės —į Prarasto laiko gatvę, kur jis įsuko kaip tik tą 
akimirką, kai d'Armantalis persmeigė savo špaga kapi- 
toną Rokfinetą. Tuo pat metu vargšė Batilda, visai ne- 
įtardama, kas dedasi pas jos kaimyną, pamatė savo glo- 
bėją ir puolė laiptais žemyn, kur jie ir susitiko tarp tre- 
čio ir ketvirto aukšto. 

— O tėtuši, brangusis tėtuši!— sušuko Batilda, lipdama 
laiptais už parankės su Biuva ir ant kiekvienos pakopos 
jį stabdydama, kad galėtų pabučiuoti. — Kur jūs buvote? 
Kas jums atsitiko? Kodėl mes jūsų nematėme nuo pirma- 
dienio? Dievuli mano, kaip mudvi su Nanete rūpinomės! 
Tikriausiai įvyko kažkas neįtikėtina? 

— O taip, visai neįtikėtina, — tarė Biuva. 

— Ak dieve mano, nagi papasakokite, tėtuši! Pirmiau- 
sia iš kur jūs pareinate? 

— Iš Pale-Ruajalio. 

— Kaip — iš Pale-Ruajalio? O pas ką buvote Pale-Rua- 
jalyje? 

— Pas regentą. 

— Jūs — pas regentą? Ir ką veikėtė pas regentą? 

— Aš buvau kalinys. 

— Kalinys? Jūs? 

— Valstybės kalinys. 

— O kodėl? Jūs — kalinys! 

— Todėl, kad aš išgelbėjau Prancūziją. 

— Oi dieve mano, tėtuši, ar tik jūs nepamišote?— per- 
sigandusi sušuko Batilda. 

— Ne, bet buvo dėl ko, koks minkštagalvis tikrai būtų 
pamišęs. 

— Bet prašau paaiškinti. 

— Tik pamanyk, prieš regentą buvo rengiamas są- 
mokslas. 

— O dieve mano! 

— Ir aš buvau į jį įveltas. 

— Jūs? 

— Ir taip, ir ne... Tu juk žinai tą princą de Listne? 

— Na? 

— Jis apsišaukėlis, mano vaikuti, jis visai ne princas! 

— Bet tie popieriai, kuriuos jam perrašinėjote. .. 

— Manifestai, proklamacijos, kurstomieji lapeliai, vi- 
suotinis maištas. .. Bretanė... Normandija. .. Generaliniai 
luomai. .. Ispanijos karalius... Ir visa tai aš atskleidžiau. 

— Jūs?!-— apimta siaubo, suriko Batilda. , 

— Taip, aš. Monsinjoras regentas ką tik mane pavadi- 
no Prancūzijos išgelbėtoju ir pažadėjo man išmokėti skolą! 

— Tėte, tėte, jūs kalbėjote apie sąmokslininkus? — pa- 
klausė Batilda.— Ar žinote tų. sąmokslininkų pavardes? 

— Pirmučiausia hercogas diu Menas. Įsivaizduok, tas 
pasigailėtinas išgama rezga pinkles prieš tokį žmogų, kaip 
monsinjoras regentas! Paskui kažkoks grafas Lavalis, kaž- 
koks markizas de Pompaduras, kažkoks baronas de Vale- 
fas, princas de Selamaras, dar tas nelaimingas abatas Bri 
go. Įsivaizduok, aš dariau jų sąrašo nuorašą. 

— Tėte, tėte,— paklausė Batilda, dusdama iš susijaudi- 
nimo, — ar jums nepasitaikė tarp visų tų pavardžių... še- 
valje. .. Raulio d'Armantalio pavardė? 

— O kaipgi!-—- sušuko Biuva.— Ševalje Raulis d'Arman- 
talis — sąmokslo vadeiva. Bet regentas žino juos visus. 
Šįvakar visi bus suimti, o rytoj pakarti, nuketvirčiuoti, gy- 
vi sudeginti. 

— O nelaimingasai!- sušuko Batilda, laužydama ran- 
kas.— Jūs pražudėte žmogų, kurį aš myliu! Bet jums pri- 
siekiu savo motinos atminimu, kad jeigu jis mirs, ir aš 
mirsiu. 

Pagalvojusi, kad, gal būt, dar nevėlu perspėti Raulį apie 
jam gresiantį pavojų, Batilda paliko apstulbusį Biuva, 
puolė prie durų, rūkte nurūko laiptais, dviem šuoliais per- 
bėgo gatvę, beveik nesiekdama pakopų, užlėkė į penktą 
aukštą ir nuilsusi, be kvapo, vos gyva pastūmė d'Arman- 
talio prastai uždarytas duris, kurios atsivėrė, kai tik ji 

stuktelėjo, ir pamatė kapitono lavoną ant grindų kraujo 
klane. 

Tas reginys Batildai buvo toks netikėtas, kad, nepagal- 
vojusi, jog gali visiškai sukompromituoti savo mylimąjį, 
ji puolė prie durų, šaukdama pagalbos; bet — ar dėl to, 
kad ją jėgos apleido, ar kad ji paslydo, įstojusi į krau- 
ją, — iššokusi į aikštelę, ji šiurpiai suriko ir griuvo aukš- 
tielninka. 

Išgirdę riksmą, subėgo kaimynai ir rado Batildą apalpu- 
sią; krisdama ji atsitrenkė į durų staktą ir smarkiai susi- 
mušė galvą. 

Batilda buvo nunešta pas ponią Deni, kuri negaišdama 
jai ėmė rodyti svetingumą. 

Kadangi kapitono Rokfineto niekas nepažino, buvo iš- 
naršytos visos jo kišenės, bet nebuvo rasta jokių doku- 
mentų su jo pavarde bei namų adresu, tik laiškas, kurio 
voką jis buvo sudraskęs pypkei užsidegti. 


VII 
DIEVAS KULKAS GAUDO 


Tuo tarpu d'Armantalis, kaip mes matėme, nurūko z0- 
vada; jis puikiai suprato, kad brangi kiekviena minutė, 
jei nori išvengti pražūtingų rizikingam jo žygiui pasekmių, 
kurias galėjo sukelti kapitono Rokfineto mirtis. Užtat, ti- 
kėdamasis pažinti iš kokios nors žymės žmones, kurie tu- 
rėjo suvaidinti statistų vaidmenį beužsimezgančioje gran- 
diozinėje dramoje, bulvarais jis nujojo iki Port-Sen-Mar- 
teno ir, pasukęs į kairę, atsidūrė arklių rinkoje, kur, kaip 
prisimename, dvylika ar penkiolika kontrabandininkų, ku- 
riuos buvo užverbavęs Rokfinetas, laukė kapitono įsa- 
kymų. 

Bet, anot velionio, tų paslaptingų žmonių, apsirengusių 
lygiai taip pat, kaip ir kiti, prašalaičio akis negalėjo at- 
skirti nuo valstiečių ir pirklių. Bergždžiai d'Armantalis 
slankiojo po višą rinką. Nė vieno veido nebuvo pažįsta- 
mo; pardavėjai ir pirkėjai atrodė abejingi viskam pasau- 
lyje, domėjosi tik savo bizniu, ir, porą ar trejetą kartų 


357 


prijojęs prie tų, kuriuos jis palaikė tariamais valstiečiais, 
ševalje nudūlino šalin, į juos net nesikreipęs: jis bijojo, 
kad, bandydamas rasti jam reikalingus žmones tarp pen- 
kių ar šešių šimtų rinkoje esančių valstiečių, nepadarytų 
kokios nors klaidos, kuri tą bandymą paverstų ne tik ne- 
naudingu, bet ir pavojingu. D'Armantalis atsidūrė apverk- 
tinoje padėtyje: dar prieš valandą jis neginčijamai turėjo 
rankose visas priemones, kad galėtų sėkmingai įvykdyti 
sąmokslą, bet, nužudęs kapitoną, pats perkirto tarpinę 
grandį, ir grandinė nutrūko. D'Armantalis iki kraujo 
kandžiojo sau lūpas, nagais draskėsi krūtinę, jodinėjo po 
rinką iš vieno galo į kitą, vildamasis, kad kokia nors ne- 
numatyta aplinkybė jam padės išbristi iš keblios padėties. 
Bet laikas ėjo, rinkoje viskas buvo po senovei, ševalje 
niekas neužkalbino, o du valstiečiai, į kuriuos, nerasdamas 
geresnės išeities, jis kreipėsi su dviprasmiškais klausimais, 
pasižiūrėjo į jį, taip geraširdiškai nustebę, išplėtę akis ir 
išsižioję, kad d'Armantalis tą pat akimirką baigė pradėtą 
pokalbį, nutaręs, jog apsijuokė. 

Tuo metu išmušė penkias. 

Regentas turėjo grįžti iš Šelės apie aštuntą ar devintą 
vakaro. Taigi nebuvo galima gaišti, nes sumanytoji pasala 
buvo paskutinė sąmokslininkų viltis — juk kiekvienu mo- 
mentu jie laukė arešto. D'Armantalis puikiai suprato, ko- 
kia sunki jo padėtis: jis siekė garbės vadovauti žygiui, 
vadinasi, ant jo pečių gulėjo visa atsakomybė, o tai buvo 
baisi atsakomybė; antra vertus, jis atsidūrė tokiose ap- 
linkybėse, kada narsumas nieko neduoda, kada žmogaus 
valia sudūžta į tai, kas neįmanoma, kada pasisekti gali tik 
tokiu atveju, jeigu prisipažinsi, jog esi bejėgis, ir papra- 
šysi pagalbos tų, kuriems pats ją buvai žadėjęs. 

D'Armantalis buvo ryžtingas žmogus — jis tučtuojau ap- 
sisprendė. Paskutinį kartą apjojo rinką, kurioje jau pus- 
antros valandos sukinėjosi, kad dar sykį pažiūrėtų, ar pa- 
galiau neišsiduos koks sąmokslininkas, ėmęs nekantrauti, 
kaip ir jis pats. Bet, matydamas, kad visi veidai aplinkui 
tokie pat abejingi, jis pasileido zovada, prajojo bulvarus, 
pasiekė Sent-Antuano priemiestį, nulipo nuo arklio prie 
namo numeris penkioliktas, užkopė laiptais į šeštąjį aukš- 
tą, atidarė nedidelio kambario duris ir atsidūrė hercogie- 

nės diu Men, de Lavalio, Pompaduro, Valefo, Malezje ir 
Brigo akivaizdoje. 

Pamatę jį, visi suriko iš netikėtumo. 

D'Armantalis papasakojo apie viską: apie Rokfineto 
pretenzijas, apie ginčą, kuris dėl jų kilo, apie dvikovą, 
kuria baigėsi tas ginčas; jis praskleidė savo surdutą ir 
parodė kruvinus marškinius; paskui papasakojo, kaip jis 
tikėjosi rasti kontrabandininkus ir stoti jų priešakyje vie- 
toj kapitono; pasakė, kad jo viltys nepasiteisino, kad visi 
bandymai atpažinti arklių rinkoje kapitono sėbrus ne- 
davė jokių rezultatų, ir pagaliau kreipėsi, prašydamas pa- 
galbos, į Lavalį, Pompadurą ir Valefą, kurie tučtuojau at- 
sakė į tą kvietimą, pareikšdami esą pasirengę eiti paskui 
ševalje nors į pasaulio kraštą ir visuomet jo klausyti. 

Taigi dar niekas nebuvo prarasta: keturi drąsūs vyrai, 
nebiją rizikuoti, puikiai galėjo atstoti dvylika ar penkio- 
lika valkatų, kurių vienintelis troškimas — uždirbti po dvi- 
dešimt luidofų. Žirgai stovėjo pabalnoti arklidėje, visi vy- 
rai ginkluoti. D'Avranšas dar nebuvo išjojęs, vadinasi, 
mažasis būrys padaugėjo vienu ištikimu žmogumi. Są- 
mokslininkai pasiuntė atnešti juodų aksominių kaukių, 
kad regentas kaip galima ilgiau nepažintų savo pagrobė- 
jų. Su hercogiene pasiliko Malezje ir Brigo, kurie, aišku, 
negalėjo dalyvauti tokiame žygyje: pirmas — dėl savo am- 
žiaus, antras — dėl profesijos. Susitarę susitikti Sen-Man- 
de, visi išjojo skyrium, kad nesukeltų įtarimo. Po valan- 
dos penki sąmokslininkai susirinko ir išsidėstė pasaloje 
prie kelio į Šelę tarp Venseno miško ir Nožan-siur-Marno. 
Pilies bokšto laikrodis išmušė pusę septynių. 

D'Avranšas spėjo sužinoti, kad regentas išvyko pusę 
keturių ir kad su juo nebuvo nei svitos, nei apsaugos: 
iis važiavo vienas ketvertu pakinkytoje karietoje su dviem 
žokėjais ir tik vienu kurjeriu priešakyje. Taigi rimtesnio 
pasipriešinimo būkštauti neteko. Buvo nutarta, kad są- 
mokslininkai sustabdys princo karietą, pasuks į Šaranto- 
ną, kurio pašto viršininkas labai atsidavęs hercogienei diu 
Men, įveš regentą į pašto stoties kiemą ir, uždarę vartus, 
privers persėsti į laukiantį pakinkytą ekipažą su raitu 
foreitoriumi. D'Armantalis ir Valefas atsisės prie hercogo, 
ir ekipažas išdums. Jie persikels per Marną Alfore, per 


359 


Seną — Vilnev-Sen-Žorže, aplenks Gran-Vo ir per Monleri 
pasieks kelią, vedantį į Ispaniją. Jeigu vienoje ar kitoje 
pašto stotyje regentas sumanys šauktis pagalbos, d'Arman- 
talis ir Valefas grasinimais pabandys jį priversti nutilti, 
o jei grasinimai nepadės, jie turėjo tą nelemtą popierių; 
jame sakoma, kad kalinys, šaukiąsis pagalbos, ne princas, 
o pamišėlis, kuris vaizduojasi esąs regentas ir kurį jie veža 
pas šeimą į Saragosą. Reikia pripažinti, visa tai buvo šiek 
tiek rizikinga, bet, kaip žinoma, tik rizikingi žygiai pa- 
prastai apvainikuojami sėkme, ypač kai tie, prieš kuriuos 
tokie žygiai nukreipti, jų niekada nesitiki. 

Išmušė septynias, paskui aštuonias. D'Armantalio ir jo 
draugų džiaugsmui, sutemos vis tirštėjo, vis arčiau slinko 
naktis. Pravažiavo dvi trys pašto ir privačios karietos, 
kiekvieną kartą sukeldamos apgaulingą pavojų, bet tuo 
pat metu ruošdamos sąmokslininkus tikram užpuolimui. 
Pusę devynių visai sutemo, ir šiokia tokia baimė, kurią 
jie, žinoma, iš pradžių juto, dabar ėmė virsti nekantra- 
vimu. 

Devintą valandą kažkas pradėjo dundėti. D'Avranšas 
pridėjo ausį prie žemės ir aiškiai išgirdo besiartinančios 
karietos ratų dardesį. Tą pat akimirką maždaug už tūks- 
tančio žingsnių prie kelio vingio nelyginant žvaigždės 
šviesa subliksėjo žiburiukas. Sąmokslininkai krūptelėjo — 
matyt, tai buvo kurjerio deglas. Netrukus abejonės dingo. 
Pasirodė karieta su dviem žibintais. D'Armantalis, Pompa- 
duras, Valefas ir Lavalis paskutinį kartą paspaudė kits 
kitam ranką, užsidėjo kaukes, ir kiekvienas užėmė savo 
vietą. 

Tuo tarpu karieta sparčiai artėjo. Tai buvo iš tikrųjų 
hercogo Orleaniečio karieta. Kurjeris, šuoliuodamas maž- 
daug per dvidešimt penkis žingsnius priešais kinkinį, ran- 
koje laikė deglą, kurio šviesoje buvo matyti raudona jo 
liemenė. Kelias buvo tuščias, aplinkui viešpatavo gili tyla. 
Žodžiu, viskas, atrodė, sąmokslininkams klostėsi puikiai. 
D'Armantalis paskutinį kartą žvilgtelėjo į savo draugus; 
jis pamatė viduryje kelio d'Avranšą, apsimetusį girtu, ša- 
likelėje abipus nuo savęs — Lavalį ir Pompadurą, o prie- 
šais — Valefą, kuris tikrino, ar lengvai išsitraukia jo pis- 
toletai iš balno dėklų. Na, o kurjeris, du žokėjai ir prin- 

cas, matyt, jautėsi visai saugūs ir net nenumanė, kad pa- 
klius stačiai į nagus tiems, kurie jų tyko. 

Karieta vis artėjo; kurjeris jau lenkė d'Armantalį ir Va- 
lefą. Jis vos neužjojo ant d'Avranšo, bet tas staiga pašoko, 
nutvėrė jo arklį už kamanų, ištraukė jam iš rankų deglą 
ir užgesino. Pamatę, kas darosi, žokėjai buvo besuką atgal, 
bet nespėjo: Pompaduras ir Lavalis puolė artyn su pisto- 
letais rankose, privertė juos paklusti, o d'Armantalis ir 
Valefas tuo tarpu prijojo prie karietos durelių, užgesino 
žibintus ir pareiškė princui nesikėsinsią į jo gyvybę, jei- 
gu jis nesipriešins, ir, atvirkščiai, jeigu jis grumsis ir šauk- 
sis pagalbos, jiems teksią griebtis kraštutinių priemonių. 

D'Armantalis ir Valefas žinojo, koks drąsus regentas, 
o šis, priešingai jų lūkesčiams, tiek tepasakė: 

— Gerai, ponai, nedarykite man nieko blogo, važiuosiu, 
kur jūs norite. 

Žvilgtelėję į kelią, d'Armantalis ir Valefas pamatė, kad 
Lavalis, Pompaduras ir d'Avranšas veda į miško tankmę 
kurjerį, abudu žokėjus, o taip pat tris arklius: kurjerio ir 
du priešakinius, kuriuos jie iškinkė. Ševalje tučtuojau nu- 
sėdo nuo savo arklio ir užšoko ant to, kuriuo jojo pirmasis 
žokėjas. Lavalis ir Valefas užėmė vietas prie durelių; ka- 
rieta vėl nurūko, pirmuoju pasitaikiusiu keliu pasuko į kai- 
rę ir, atsidūrusi šoninėje alėjoje, tyliai, su užgesintais Ži- 
bintais, ėmė riedėti Šarantono link. Viskas buvo. taip ge- 
rai sumanyta, kad pagrobimas truko ne ilgiau kaip pen- 
kias minutes, niekas nesipriešino, niekas net neriktelėjo. 
Šį kartą sąmokslininkams pašėlusiai sekėsi. 

Tačiau, prijojęs alėjos galą, d'Armantalis pamatė pirmą 
kliūtį: atsitiktinai ar tyčia, šlagbaumas buvo nuleistas. 
Reikėjo grįžti, kad patektum į kitą kelią. Ševalje apgręžė 
arklius, pasuko į gretimą alėją, ir karieta, valandėlę važia- 
vusi pamažu, vėl nudūmė pirmykščių greičiu, 

Naujoji alėja, kuria važiavo ševalje, vedė į kryžkelę; 
vienas iš jos atsišakojantis kelias vedė tiesiog į Šaran- 
toną; gaišti nebuvo ko, nes važiuoti per kryžkelę būtinai 
reikėjo. Akimirką d'Armantaliui pasirodė, kad tamsoje 
priešais bruzda žmonės, bet vizijos tuojau dingo, išsisklai- 
dė it rūkas, ir karieta be kliūčių važiavo toliau. Kai d'Ar- 
mantalis jau buvo visai prie kryžkelės, pasigirdo arklio 

žvengimas ir metalo skambesys — taip žvanga traukiami 
iš makštų kardai. Bet, nutaręs, kad vėjas ūžauja lapijoje, 
o gal pagalvojęs, kad neverta stoti dėl kiekvieno triukš- 
mo, jis važiavo toliau tokiu pat greičiu, tokioje pat tyloje 
ir tokioje pat tamsoje. 

Tačiau jau beveik kryžkelėje d'Armantalis išvydo keis- 
tą dalyką: visi keliai buvo užtverti kažkokia siena. Ten 
aiškių aiškiausiai kažkas darėsi. D'Armantalis tuojau su- 
stabdė karietą ir norėjo apsigręžti, bet pamatė, kad ir už- 
pakalyje išaugo tokia pat siena. Tą akimirką Valefas ir 
Lavalis sušuko: „Mes apsupti, kas galite, gelbėkitės!“ 
Ir abudu pasuko į šoną nuo karietos, raiti peršoko per 
griovį ir dingo miške. Bet d'Armantalis negalėjo pasekti 
savo draugų pavyzdžiu, nes jis jojo ant arklio, pakinkyto 
į karietą. Taigi, negalėdamas aplenkti gyvosios sienos, ku- 
rioje jis pradėjo pažinti karaliaus muškietininkų kordoną, 
ševalje nutarė ją išardyti; jis spūstelėjo žirgą pentinais ir, 
nulenkęs galvą, su pistoletais abiejose rankose pasileido 
į artimiausią kelią, nesirūpindamas, ar pataikys į tą, ku- 
riuo jam reikia važiuoti. Bet jis nespėjo sukarti nė dešim- 
ties žingsnių — muškietos kulka pervėrė jo arkliui gal- 
vą; tas nugriuvo, parvertė ševalje ir prispaudė jam koją. 

Tuo pat momentu aštuoni ar dešimt raitelių nušoko 
nuo arklių ir puolė prie d'Armantalio, kuris, akių plotu 
iššovęs iš vieno pistoleto, antrą prikišo prie galvos, norė- 
damas nusižudyti. Bet nespėjo: du muškietininkai čiupo jį 
už rankų, o ketvertas kitų ištraukė iš po arklio. Tariamam 
princui, kuris buvo tik persirengęs tarnas, liepė išlipti iš 
karietos, į jo vietą pasodino d'Armantalį, šalia atsisėdo 
karininkai, vietoj nušauto arklio pakinkė kitą; ir karieta, 
lydima eskadrono muškietininkų, pajudėjo nauja krypti- 
mi. Po ketvirčio valandos ji važiavo pakeliamu tiltų, o dar 
po valandėlės sugirgždėjo sunkių vartų vyriai, ir d'Arman- 
talis atsidūrė po tamsiais skliautais, kur toliau jo laukė 
karininkas su pulkininko uniforma. 

Tai buvo ponas de Lone, Bastilijos viršininkas. 

Dabar, jeigu mūsų skaitytojai pageidauja žinoti, kaip 
buvo atskleistas sąmokslas, tegu jie prisimena Diubua ir 
Fijonos pokalbį. Pirmojo ministro bičiulė —tai mes jau 
žinome — įtarė, kad kapitonas Rokfinetas įsivėlęs į kaž- 

kokias neteisėtas pinkles, ir jį išdavė su ta sąlyga, jog 
jis bus paliktas gyvas. Po kelių dienų, kai pas ją atėjo 
d'Armantalis, ji, pažinusi, kad čia tas pats ponas didikas, 
kuris vieną kartą jau tarėsi su kapitonu, užlipo paskui jį 
laiptais ir, būdama kambaryje greta Rokfineto būsto, pro 
skylę sienoje viską girdėjo. 

Tokiu būdu ji sužinojo, kaip tikimasi pagrobti regentą, 
grįžtantį iš Šelės. Tą patį vakarą apie šį planą buvo pra- 
nešta Diubua. Ir, norėdamas nutverti sąmokslininkus su 
nusikaltimo įrodymais, jis liepė Burginjonui persirengti 
regentų, o Venseno mišką apsupti karaliaus muškietinin- 
kų, leibhusarų ir dragūnų kordonui. Mes tik ką matėme, 
kuo pasibaigė ta gudrybė. Sąmokslo vadovas buvo su- 
čiuptas nusikaltimo vietoje, ir, kadangi pirmasis ministras 
žinojo visų kitų sąmokslininkų pavardes, jiems tikriausiai 
liko nedaug šansų ištrūkti iš jo užmesto tinklo. 


Vili 
PIRMOJO MINISTRO ATMINTIS 


Batilda atsipeikėjo panelės Emilijos kambaryje. Pramer- 
kusi akis, ji pamatė, kad jai prie kojų guli Mirza, galvū- 
galyje, abipus lovos, stovi Deni merginos, o kampe, nu- 
narinęs galvą ir pasidėjęs ant kelių rankas, sėdi sielvarto 
priblokštas Biuva. 

Iš pradžių jos mintys buvo neaiškios, ir pirmiausia ji 
pajuto fizinį skausmą. Ji pridėjo ranką prie galvos: žaizda 
buvo už smilkinio; gydytojas, kuris tuoj pat buvo pašauk- 
tas, ją aptvarstė ir pasakė, kad jį vėl pakviestų, jei ligonei 
pakils karštis. 

Batilda nustebo, pabudusi iš slogaus, skausmingo miego 
svetimame name, ir klausiančiu žvilgsniu apmetė visus, 
kas tik buvo kambaryje, bet Atenaidė ir Emilija nukrei- 
pė akis į šalį, Biuva dusliai suvaitojo, vien tik Mirza at- 
kišo snukutį, kad jį paglostytų. Meilaus šuniuko laimei, 
Batildos atmintis pradėjo šviesėti, užmaršties ūkanos po 
truputį sklaidėsi. Greitai ji sumezgė nutrūkusias gijas, 
kurios jai padėjo mintyse atkurti įvykius. Ji prisiminė, 
kaip grįžo Biuva; prisiminė, kad jis pasakojo apie są- 

mokslą; prisiminė, koks pavojus grėsė d'Armantaliui, kai 
Biuva atskleidė sąmokslą; prisiminė, kaip ji vylėsi išgel- 
bėti Raulį, laiku jį perspėdama; kaip skriste perskrido gat- 
vę ir užbėgo laiptais; pagaliau kaip įėjo į Raulio kambarį. 
Ir, vėl šiurpiai suklikusi, tarsi antrą kartą būtų atsidū- 
rusi prieš negyvą kapitoną, Batilda ėmė šaukti: 

— Ojis, o jis? Kas jam atsitiko? 

Visi tylėjo: niekas iš čia esančiųjų nežinojo, ką atsakyti 
į tą klausimą. Biuva, rydamas ašaras, atsistojo ir nukiūti- 
no prie durų. Batilda pajuto, kaip jos globėjas atgailauja 
ir koks didelis sielvartas jį slegia, kai jis eina, netardamas 
nė žodžio. Žvilgsniu ji sustabdė Biuva, paskui, ištiesusi į jį 
rankas, paklausė: 

— Tėtuši, argi jūs nebemylite savo vargšės Batildos? 

— Aš nemyliu tavęs?! Mano brangus vaikeli!— sušuko 
Biuva, puldamas ant kelių prieš lovą.— Aš nemyliu ta- 
vęsl Dievuli mano, taigi greičiau tu nustosi dabar mane 
mylėjusi, ir gerai padarysi, nes aš pasigailėtinas bėdžius, 
Juk aš turėjau suprasti, kad tu myli tą jauną ševalje, ir 
verčiau su viskuo sutikti, viską iškęsti, negu... Bet tu 
man nė puse lūpų neprasitarei, nepasitikėjai manimi, o ką 
padarysi, kad, tegul ir turėdamas geriausių norų, aš da- 
rau vien kvailystes. Ak, nelaimingas aš žmogus!-— raudo- 
damas sušuko Biuva.— Ar tu man kada nors atleisi, o jei- 
gu neatleisi, tai kaip aš gyvensiu? 

— Tėveli — sušuko Batilda,— tėveli, aš jus madauju, 
pasistenkite bent sužinoti, kas jam atsitiko! 

— Gerai, mano vaikuti, gerai! Einu, paklausinėsiu. Juk 
tu man atleisi, jeigu tau atnešiu gerų žinių? Bet... bet 
jeigu žinios bus blogos... tu imsi manęs dar labiau ne- 
kęsti ir darysi visai teisingai. Bet juk tu nemirsi? 

— Eikite, eikite,— tarė Batilda, apsivydama rankomis 
globėjui aplink kaklą ir jį bučiuodama su dėkingumu, 
kurį jam jautė penkiolika metų, ir sielvartu, kurio tas jai 
pridarė per vieną dieną. 

Iš viso to Biuva suprato tik tai, kad jį pabučiavo. Jis 
pagalvojo, jog Batilda nebūtų jo pabučiavusi, jeigu labai 
pyktų; užtat, šiek tiek paguostas, pasiėmė lazdą ir skrybė- 
lę, ponios Deni pasiteiravo, kaip ševalje apsirengęs, ir iš- 
ėjo rinkti žinių. 

Eiti Raulio pėdsakais buvo. nelengva, ypač tokiam nai- 
viam sekliui, kaip Biuva, Tiesa, iš vienos kaimynės jis 
sužinojo, kad ševalje užšoko ant širmo arklio, kuris visą 
pusvalandį stovėjo pririštas prie langinės, ir kad pa- 
suko į Gro-Šene gatvę. Biuva pažįstamas krautuvininkas, 
gyvenąs Ženerų gatvės kampe, prisiminė, kad pro jo 
namą kiek įkabindamas pralėkė raitelis, kurio žymės visiš- 
kai sutapo su Biuva nurodytomis. Pagaliau vaisių parda- 
vėja, kurios krautuvėlė buvo bulvaro kampe, mušėsi į krū- 
tinę ir dievažijosi, kad matė tą jaunuolį, apie kurį teirau- 
jamasi, ir kad jis nudūmęs į pakalnę link Port-Sen-Deni. 
Tik tie trys parodymai buvo aiškūs, o visi kiti duomenys 
migloti, nekonkretūs, ir, porą valandų prasiplūkęs, Biuva 
grįžo į ponios Deni namus, žinodamas tik viena: kad ir 
kur būtų jojęs d'Armantalis, vis tiek jis pasuko per Bon- 
Nuvel bulvarą. 

Kai Biuva grįžo, jo auklėtinė blaškėsi lovoje. Per tą 
laiką, kol jo nebuvo, Batildai pasidarė blogiau: artėjo 
krizė, kurią ir numatė gydytojas. Ligonės akys karštligiš- 
kai blizgėjo, veidas degė, kalba buvo trūksminga. Ponia 
Deni vėl pasiuntė gydytojo. 

Vargšė moteriškė ir pati buvo kaip ant adatų. Ji jau 
seniai įtarė, kad abatas Brigo įsivėlęs į kažkokią politinę 
intrigą, 0 žinios apie d'Armantalį, kuris, mat, buvo ne 
paprastas studentas, o prašmatnus pulkininkas, patvirtino 
jos nuojautą, nes abatas Brigo atvedė pas ją d'Armantalį. 
Ta jų vienoda padėtis nemaža prisidėjo, kad ponia Deni, 
šiaipjau labai širdinga ir jautri, nusiteiktų Batildos at- 
žvilgiu palankiai. Todėl ji godžiai išklausė šykščias žinias, 
kurias Biuva atnešė ligonei, ir, kadangi jų buvo, aišku, 
per maža Batildai nuraminti, pažadėjo, jog tuojau jai pra- 
neš, jeigu ji savo ruožtu ką nors sužinos. 

Tuo tarpu atėjo gydytojas. Nors ir labai jis tvardėsi, 
nesunku buvo pastebėti, kad, jo manymu, Batildos būklė 
smarkiai pablogėjusi. Gydytojas nuleido ligonei nemaža 
kraujo, prirašė gaivinančių gėrimų ir patarė kam nors 
budėti naktį prie jos lovos. Emilija ir Atenaidė, tegu jų 
manieros gal kiek ir juokingos, iš esmės, buvo puikios 
merginos, ir jiedvi pareiškė, kad tai jų rūpestis ir kad 
jos pasikeisdamos naktį budės prie Batildos. Būdama vy- 

resnė, Emilija norėjo budėti pirmoji, ir Atenaidė seseriai 
neprieštaravo. 

Nuleidus kraują, Batildai šiek tiek palengvėjo. Ji, ma- 
tyt, pasijuto geriau; ponia Deni buvo išėjusi, panelė Ate- 
naidė kažką veikė savo kambaryje, Emilija sėdėjo prie 
židinio ir, išsitraukusi iš kišenės, skaitė knygelę, kai stai- 
ga kažkas pabeldė porą „kartų į laukujes duris, bet taip 
skubotai ir smarkiai, kad išsyk pasidarė aiškų, jog tas 
žmogus labai susijaudinęs. Batilda krūptelėjo ir pasirėmė 
ant alkūnės. Emilija įsigrūdo knygą į kišenę ir, pastebė- 
jusi ligonę judant, pribėgo prie jos lovos. Valandėlę jie- 
dvi tylėdamos klausėsi atidaromų ir uždaromų durų girgž- 
dėjimo, paskui jas pasiekė kažkieno balsas, ir, Emilijai 
dar nespėjus pasakyti „Čia ne pono- Raulio, o abato Bri- 
go balsas“, Batilda vėl padėjo galvą ant pagalvio. 

Netrukus ponia Deni pravėrė duris ir pasikeitusių bal- 
su pašaukė Emiliją; ta išėjo, palikusi Batildą vieną. 

Staiga Batilda sudrebėjo. Gretimame kambaryje kalbėjo 
abatas, ir jai pasigirdo, kad jis ištarė Raulio vardą. Tada 
ji prisiminė, kad ne sykį matė abatą pas d'Armantalį. Ji 
žinojo, kad abatas — vienas iš artimiausių hercogienės 
diu Men bičiulių, ir pamanė, kad jis galėjo atnešti kokią 
žinią apie Raulį. Pirmiausia jai dingtelėjo mintis atsikelti 
iš lovos, apsivilkti suknelę ir nuėjus jį išklausinėti. Bet 
paskui ji pagalvojo, kad jeigu abatas ir atnešė blogų 
žinių, vis tiek jai nepasakys jų ir kad geriau šitaip klau- 
sytis pašnekesio, kuris, matyt, nepaprastai gyvas. Užtat ji 
priglaudė ausį prie lentų sienos ir įtemptai gaudė kiek- 
vieną žodį. į 

Abatas Brigo pasakojo poniai Deni, kas buvo įvykę. 
Valefas atidūmė į Sent-Antuano priemiestį numeris pen- 
kioliktas perspėti hercogienės, jog viskas žlugo. Hercogie- 
nė nedelsdama atleido sąmokslininkus nuo jai duoto žo- 
džio ir pasiūlė Malezje ir Brigo bėgti, kur katras išmano. 
O ji pati pasislėpė Arsenale. Todėl Brigo atėjo atsisvei- 
kinti su ponia Deni: persirengęs keliaujančiu pirkliu, jis 
tikėjosi išvažiuoti iš Paryžiaus ir nusigauti į Ispaniją. 

Kai vidury pasakojimo, pertraukiamo ponios Deni ir 
Emilijos bei Atenaidės šūksnių, abatas priėjo iki katastro- 
fos, ištikusios d'Armantalį, jam pasirodė, kad gretimame 

kambaryje kažkas riktelėjo. Bet, kadangi į tai daugiau 
niekas dėmesio neatkreipė, o Brigo nežinojo, jog Batilda 
čia, jis palaikė tą garsą nereikšmingų ir pagalvojo, kad 
jam tik pasigirdo. 

Tačiau iigai atsisveikinėti nebuvo kada. Brigo norėjo, 
kad rytas išauštų, kai jis bus kaip galima toliau nuo Pa- 
ryžiaus. 

Atidarę duris į laiptus, jie išgirdo durininko balsą — 
jis, matyt, nenorėjo kažko išleisti; jie tuojau nulipo žemyn 
pažiūrėti, kas ten dedasi. Ant laiptų stovėjo Batilda pa- 
laidais plaukais, basa, su naktiniais marškiniais, ir veržėsi 
išeiti, nepaisydama, kad durininkas ją stengiasi sulaikyti. 
Jos skruostai degė, ji visa buvo kaip ugnyje, drebėjo. ir 
kaleno dantimis. Vargšė mergina viską girdėjo, jos karšt- 
ligiškas susijaudinimas virto kliedėjimu, ji troško vykti 
pas Raulį, jį pamatyti, numirti drauge su juo. Trys mote- 
rys ją apkabino ir bandė išvesti. Valandėlę ji priešinosi, 
tardama kažkokius žodžius, bet netrukus jos jėgos išseko; 
ji atmetė galvą, dar kartą sušnibždėjo Raulio vardą ir vėl 
neteko sąmonės. 

Vėl buvo pasiųsta gydytojo. Atsitiko tai, ko jis baimi- 
nosi: Batildai prasidėjo smegenų uždegimas. Tuo metu kaž- 
kas pabeldė į duris — tai buvo Biuva, kurį Brigo ir Boni- 
facas rado klaidžiojantį kaip dvasia be vietos aplink 
namus ir kuris, nepajėgdamas įveikti nerimo, atėjo papra- 
šyti, kad jam leistų tūnoti kokiame kamputyje, nesvarbu 
kur, kad tik jis kiekvieną valandą galėtų žinoti, kaip jau- 
čiasi Batilda. Vargšės ponios Deni šeima pati buvo per 
daug prislėgta nelaimės, kad neatjaustų kitų sielvarto. 
Ponia Deni davė ženklą Biuva sėsti kampe ir pasišalino 
į savo Kambarį drauge su Atenaide, palikusi Emiliją 
budėti prie ligonės lovos. 

Batilda tebekliedėjo; visą naktį ji kalbėjo apie Rauiį. 
Keletą sykių minėjo Biuva, jį kaltindama tuo, kad jis 
nužudęs jos mylimąjį; ir kas kartą nelaimingasis raštinin- 
kas, nedrįsdamas teisintis, nedrįsdamas atsakyti, nedrįs- 
damas dejuoti, tyliai paplūsdavo ašaromis ir galvodavo 
vien apie tai, kaip atitaisyti bėdą. Pagaliau, atėjus rytui, 
matyt, Biuva kažką tvirtai nusprendė: jis prisiartino prie 

lovos, pabučiavo karštą Batildos ranką — mergina į jį pa- 
žiūrėjo, bet jo nepažino — ir išėjo. 

Biuva iš tikrųjų nutarė griebtis paskutinės priemonės: 
eiti pas Diubua, jam papasakoti viską ir paprašyti kaip 
vienintelio atpildo — tegu neišmoka algos, tegu jo ne- 
paaukština tarnyboje — pasigailėti d'Armantalio. Ką besa- 
kyti, šitai juk gali padaryti žmogui, kurį pats regentas 
pavadino Prancūzijos išgelbėtoju. Biuva nė kiek neabejo- 
jo, kad jis netrukus grįš su gera žinia ir kad ta gera žinia 
grąžins Batildai sveikatą. 

Todėl Biuva užlipo į savo kambarį apsitvarkyti tualeto, 
kuris labai nukentėjo nuo vakar dienos įvykių ir nakties 
jaudinimosi. Be to, jis nenorėjo pernelyg anksti eiti pas 
pirmąjį ministrą — bijojo jį trukdyti. Kadangi buvo dar 
tik devinta valanda, kai Biuva baigė rengtis, valandėlei 
jis užėjo į Batildos kambarį. Jame viskas buvo kaip ir 
vakar vakare, kada Batilda jį paliko. Biuva atsisėdo ant 
kėdės, ant kurios ji sėdėdavo, palytėjo daiktus, kuriuos 
ji dažniausiai liesdavo. 

Židinio laikrodis išmušė dešimt valandų. Tuo laiku Biu- 
va keletą dienų iš eilės ėjo į Pale-Ruajalį. Užtat jo baimė 
būti įkyriu užleido vietą vilčiai, kad Diubua jį priims kaip 
ir visuomet. Biuva pasiėmė lazdą ir skrybėlę, užlipo pas 
ponią Deni pasiteirauti, kaip jaučiasi Batilda, ir sužinojo, 
kad ji be paliovos šaukė Raulį ir kad gydytojas trečią 
kartą jai nuleido kraujo. Biuva giliai atsiduso, pakėlė akis 
į dangų, tarsi jį kviesdamas už liudytoją, jog jis padarys 
viską, kas įmanoma, kad tik greičiau palengvintų savo 
augintinės kančias, ir išėjo į Pale-Ruajalį. 

Jis pataikė ateiti labai negeru laiku. Diubua, pastarą- 
sias penkias ar šešias dienas neturėjęs nė valandėlės po- 
ilsio, baisiai kentėjo nuo ligos, kuri po kelių mėnesių jį 
nuvarė į kapus; be to, jis labai niršo, kad nutvertas tik 
d'Armantalis. Kai jis paliepė Leblanui ir d'Aržansonui su 
dviguba energija vesti tardymą, tuo momentu jo kamer- 
dineris, pripratęs prie kasdieninių garbaus perrašinėtojo 
apsilankymų, pranešė, kad laukia ponas Biuva. 

— Kas toks tas ponas Biuva?— paklausė Diubua. 


— Tai aš, monsinjore,— tarė vargšas raštininkas, išdrį- 

sęs prasmukti į tarpdurį ir lenkdamasis pirmajam mi- 
nistrui. 

— Kas jūs toks?— paklausė Diubua, tartum niekada jo 
nebūtų matęs. 

— Nejaugi, monsinjore,— nustebo Biuva,— jūs manęs 
nepažįstate? Aš atėjau jūsų pasveikinti, kad sąmokslas 
susektas. 

— Gana man tokių sveikinimų, pasilikite juos sau, po- 
nas Biuva!— šaltai tarė Diubua. 

— Bet aš atėjau, monsinjore, taip pat jus paprašyti vie- 
nos Malonės. 

— Malonės? O kokia teise? 

— Prisimenate, monsinjore,— suvebleno  Biuva,— jūs 
man pažadėjote atpildą. 

— Tau atpildą, sukčiau! 

— Nejaugi, monsinjore,— tarė Biuva, vis labiau baisė- 
damasis,— užmiršote, kad čia, šitame kabinete, jūs pats 
man sakėte, jog mano laimė — mano rankose? 

— O šiandien, — tarė Diubua,— tavo gyvybė — tavo ko- 
jose, nes jeigu tučtuojau neišsinešdinsi iš čia. .. 

— Bet, monsinjore. .. 

— Ak, tu dar šnekėsi, niekše!-— sušuko Diubua ir atsi- 
stojo, viena ranka remdamasis į krėslo atramą, o kita 
siekdamas arkivyskupo lazdos.— Palauk, palauk, tuojau 
pamatysi... 

Biuva užteko ir to, ką jis jau pamatė: grėsmingas pir- 
mojo ministro gestas aiškiai bylojo, kas atsitiks, jeigu 
jis nepasisaugos, ir vargšelis spruko kiek įkabindamas. 
Nors ir negaišo nešdintis Biuva, vis dėlto jis spėjo išgirsti, 
kaip Diubua, baisiai keikdamasis, liepė tarnui mirtinai jį 
išperti lazda, jeigu jis dar sykį pasirodys Pale-Ruajalyje. 

Biuva suprato, kad čia jam viskas baigta ir kad jis turi 
ne tik atsižadėti vilties, jog galės kuo nors padėti d'Ar- 
mantaliui, bet ir apsiprasti su mintimi, jog jokiu būdu ne- 
gaus skolos, kurią jau manė bemaž turįs savo kišenėje. 
Tos liūdnos godos, savaime aišku, jam priminė, jog jau 
ištisą savaitę nebuvo bibliotekoje, ir, kadangi jis ėjo be- 
veik pro šalį, nutarė užsukti į savo darbo kambarį beni 
atsiprašyti bibliotekos saugotojo, jam paaiškinti, kodėl bu- 
vo dingęs. Bet čia Biuva laukė dar baisesnis smūgis: ati- 

daręs duris, jis pamatė, kad jo krėsle sėdi nepažįstamas 
žmogus. 

Kadangi per penkiolika metų Biuva niekuomet nėra pa- 
vėlavęs nė vienos valandos, vedėjas pamanė, jog jis mirė 
ir jį pakeitė kitu. 

Biuva neteko bibliotekoje vietos dėl to, kad išgelbėjo 
Prancūziją. 

Siaubingi išbandymai užgriuvo vargšą Biuva. Jis grįžo 
namo beveik toks pat ligonis, kaip ir Batilda. 


1X 
BONIFACAS 


Tuo tarpu, kaip mes jau sakėme, Diubua stengėsi pa- 
spartinti tardymą d'Armantalio byloje, vildamasis, kad še- 
valje parodymai jam duos ginklą kovoti prieš tuos, kam 
jis norėjo smogti. Bet d'Armantalis atkakliai neigė, kad 
sąmoksle daugiau kas nors dalyvavo. Jis pats viskuo pri- 
sipažino: jis kėsinęsis prieš regentą vien iš asmeninio 
keršto, dėl to, kad neteisingai buvo atimtas iš jo pulkas. 
Jis pareiškė, kad jį lydėjo ir jam pagelbėjo šitame žygyje 
du pasigailėtini kontrabandininkai, kurie net nežinojo, ką 
jie eskortuoja. Visa tai buvo nelabai įtikima, tačiau į kvo- 
tos protokolus juk neįrašysi ką nors kita, negu kaltinamo- 
jo atsakymus. Taigi, didžiam Diubua nusivylimui, tikrieji 
kaltininkai išvengė bausmės dėl to, kad ševalje atkakliai 
tvirtino, jog hercogą bei hercogienę diu Menus matęs vos 
kartą ar porą ir nei hercogas, nei hercogienė niekuomet 
jam nepavedę jokios politinės misijos. 

Vienas po kito buvo suimti ir atgabenti į Bastiliją La- 
valis, Pompaduras ir Valefas, tačiau jie pasikliovė ševalje 
ir numatė, kad gali būti suimti; užtat iš anksto susitarė, 
ką kiekvienas turi sakyti, ir visi atkakliai neigė dalyvavę 
sąmoksle; jie prisipažino palaikę santykius su hercogu ir 
hercogiene diu Menais, bet tvirtino, kad tai buvo tik pa- 
garbi draugystė. Kalbėdami apie d'Armantalį, jie sakė, kad 
jį pažista kaip dorą žmogų, kuris turėjo pagrindo skųstis 
jam padaryta didele skriauda. Vienam po kito jiems su- 


370 


rengė akistatas su ševalje, bet tai tik sustiprino kiekvieno 
pasiryžimą vadovautis pasirinkta gynimosi sistema, kiek- 
vienam parodė, kad visi jo draugai laikosi tos pačios 
sistemos. 

Diubua siuste siuto; jis turėjo daugiau nei gana įkalčių 
dėl Generalinių luomų bylos, bet šią bylą sužlugdė nepa- 
prastas parlamento posėdis, kuris pasmerkė Pilypo V laiš- 
kus ir degradavo teisėtus kraujo princus; visi manė, kad 
jie ir taip jau pakankamai nubausti ir kad už tą patįinu- 
sikaltimą antrą kartą bausti nereikia. Todėl Diubua daug 
tikėjosi iš d'Armantalio parodymų; jis norėjo iškelti her- 
cogui ir hercogienei diu Menams naują bylą, rimtesnę, 
negu pirmoji, nes šį kartą kalbama apie tiesioginį pasikė- 
sinimą jeigu ne į gyvybę, tai į regento laisvę. Tačiau še- 
valje atkaklumas pavėrtė niekais tas viltis; užtat Diubua 
pyktis atsigręžė prieš patį d'Armantalį. Kaip mes jau 
minėjome, jis davė įsakymą Leblanui ir d'Aržansonui ves- 
ti tardymą labai energingai, ir šie pareigūnai gautąjį nu- 
rodymą vykdė su jiems būdingu tikslumu. 

Tuo metu Batildos liga progresavo, ir vargšė mergina 
buvo per plauką nuo mirties. Tik jaunystė ir galia įveikė 
ligą, bet po susierzinimo bei kliedėjimo visiškai išseko jė- 
gos. Atrodė, tik karštis ją palaikydavo, ir, kai jis krisdavo, 
gyvybė nuo jos traukdavosi. Tačiau kiekviena dieną at- 
nešdavo pagerėjimą, tiesa, menką, bet vis dėlto jį paste- 
bėdavo žmonės, kurie slaugė ligonę. Pamažu ji ėmė juos 
pažinti, šnekinti. Bet, jų nustebimui, daugiau ji netarė 
d'Armantalio vardo. Beje, dėl to visiems buvo daug leng- 
viau, nes apie ševalje jie galėjo pranešti Batildai tik labai 
„liūdnas žinias ir, suprantama, norėjo, kad ji nekalbėtų šita 
tema. Taigi visi, pradedant gydytoju, manė, jog Batilda 
užmiršo, kas buvo atsitikę, o jei ir prisiminė, maišė tik- 
rovę su ją kamavusiais košmarais. 

Tačiau visi, net gydytojas, buvo suklaidinti. Štai kas 
įvyko vėliau. . 

Vieną rytą, kai Batilda, atrodė, užmigo, ir jos slaugy- 
tojai ją neilgam paliko vieną, Bonifacas pradarė duris ir, 
kaip paprastai, įėjo į kambarį pasiteirauti apie jos svei- 
„katą. Išgirdusi urzgiant Mirzą, Batilda atsigręžė ir pamatė 
Bonifacą; ji tuojau pagalvojo, kad, gal būt, sužinos iš jo 

tai, apie ką bergždžiai klausinėjo kitus, ir, tildydama M. 
zą, jam padavė išbalusią, sudžiūvusią ranką. 

— Bonifacai, jūs man pasakysite viską, ar ne? 

— O, taip, viską, viską. 

— Pirmiausia norėčiau sužinoti. ..— Batilda nutilo. 

— Ką? 

— Nenutuokiate, Bonifacai? 

— O, suprantama! Aš taip ir galvojau. Jums rūpi, kas 
atsitiko ponui Rauliui, ar ne? 

— Taip, taip!— sušuko Batilda.— Dėl dievo, sakykite, 
kas jam atsitiko? 

— Vargšelis!-— sušnibždėjo Bonifacas. 

— Dieve mano, jis mirė?— paklausė Batilda, pašokusi 
lovoje. 

— Ne, laimei, ne, bet jis. kalėjime. 

— Kokiame? 

— Bastilijoje. 

— Aš taip ir maniau, — atsakė Batilda, krisdama ant pa- 
gzalvio.— Dieve mano, dieve mano, Bastilijoje! .. 

— Na va, dabar jūs verkiate. Panele Batilda, panele Ba- 
tilda!.. 

— O aš čia, vos gyva, prirakinta prie patalo! 

— Oi, neverkite taip, panele Batilda, pasigailėkite varg- 
šo jūsų Bonifaco! 

— Ne, ne, aš susitvardysiu, būsiu stipri. Matai, Boni- 
facai, jau neverkiu. Bet tu supranti, — toliau kalbėjo Batil- 
da, vis labiau jaudindamasi, nes jai vėl pakilo karštis, — 
tu supranti, gerasis drauge, man reikia žinoti viską, kas 
darosi, smulkiai ir tiksliai, kad tą dieną, kai jis mirs, ga- 
lėčiau numirti ir aš. 

— Jūs... numirti, panele Batilda?! Niekada, niekada! 

— Aš jam pažadėjau, aš jam prisiekiau— tarė Batil- 
da.— Bonifacai, tu man viską pasakysi, ar ne? 

— O dieve mano, dieve mano! Vargas man, kad jums 
tai pažadėjau! 

— Ir paskui, jeigu prireiks tą baisią... tą baisią valan- 
dą... tu man padėsi... mane nuveši, gerai, Bonifacai? Aš 
turiu jį pamatyti... dar kartą... dar vieną kartą... nors 
ant ešafoto... 

*— Padarysiu viską, ko tik jūs norėsite, viską, viską!— 
sušuko Bonifacas, puldamas ant kelių ir raudodamas. 

— Pažadi man? 

— Prisiekiu... 

— Tyliau, ateina... Nė žodžio, tai mudviejų paslaptis. 

— Taip, taip... mudviejų paslaptis. 

— Gerai, stokite, nusišluostykite akis, imkite iš manęs 
pavyzdį, šypsokitės. 

Ir Batilda nusijuokė, karštligiškai susijaudinusi, baisi 
pažiūrėti. Laimei, įėjo Biuva. Bonifacas, tuo pasinaudoda- 
mas, dingo. 

— Na, kaip jautiesi?— paklausė žmogelis. 

— Geriau, tėtuši... geriau, — atsakė Batilda.— Jaučiu, 
kad man grįžta jėgos ir po kelių dienų galėsiu keltis. Bet 
kodėl, tėtuši, jūs neinate į tarnybą? (Biuva suvaitojo.) 
Džiaugiuosi, kad manęs nepalikote, kai sirgau. O dabar 
man geriau, ir jūs turite eiti į biblioteką. Girdite, tėtuši? 

— Taip, mano vaikeli...— tarė Biuva, rydamas aša- 
ras.— Taip, aš ten eisiu. 

— Na va, jūs verkiate... juk jūs matote, jog man ge- 
riau. Nejaugi norite, kad mirčiau iš sielvarto? 

— Aš verkiu, — tarė Biuva, šluostydamasis nosine akis, — 
aš verkiu, bet iš džiaugsmo. Taip, aš eisiu į tarnybą, ma- 
no vaikuti, eisiu. 

Pabučiavęs Batildą, Biuva užlipo į savo kambarį, nes jai 
nenorėjo sakyti, kad neteko vietos. Vargšė mergina vėl 
liko viena. 

Ji lengviau atsiduso: dabar ji buvo rami. Bonifacas, 
kaip Šatle dirbančio advokato klerkas, iš pirmųjų šaltinių 
sužinodavo viską, kas dedasi, ir Batilda buvo tikra, jog 
jis nieko nenuslėps. Iš tiesų kitą dieną ji sužinojo, kad 
Raulį tardė ir kad jis prisiėmė visą kaltę. Dar kitą dieną 
jai pranešė, kad jis turėjo akistatą su Valefu, Lavaliu 
ir Pompaduru, bet iš to nebuvo naudos. Žodžiu, tesėdamas 
savo pažadą, Bonifacas kasdien jai atnešdavo paskutines 
žinias. Ir kas vakarą Batilda, klausydamasi jo pasakojimo, 
tegu ir labai skaudaus, jausdavo įgaunanti naujų jėgų. 
Taip praėjo keturiolika dienų. Penkioliktąją Batilda atsi- 
kėlė, truputį pavaikščiojo po kambarį, ir Biuva, Nanetė 
bei visa Deni šeima nepaprastai džiaugėsi. 

Vieną dieną Bonifacas, kaip niekada, iš pono Žuliu grį- 
žo trečią valandą ir įėjo pas ligonę į kambarį. Vargšas 
vaikinas buvo toks išblyškęs ir nesavas, kad Batilda tuo- 
jau suprato, jog jis atnešė kažkokią baisią žinią, ir suri- 
kusi atsistojo, nenuleisdama nuo jo akių. 

— Vadinasi, viskas baigta? — paklausė ji. 

— Deja!-— atsakė Bonifacas.— Ir tas užsispyrėlis pats 
kaltas. Žadėjo pasigailėti, suprantate, panele Batilda, ža- 
dėjo pasigailėti, jeigu jis viską papasakos, o jis nenorėjo. 

— Vadinasi, daugiau vilties nėra, — sušuko Batilda— 
jis nuteistas? 

— Šįryt, panele Batilda, šįryt. 

— Mirti? 

Bonifacas linktelėjo galvą. 

— O kada jo egzekucija? ' 

— Rytoj aštuntą valandą ryto. 

— Gerai, — tarė Batilda. 

— Bet gal dar jis galėtų išsigelbėti, — tarė Bonifacas. 

— Kaip?— paklausė Batilda. 

— Jeigu išduotų savo bendrininkus. .. 

Mergina nusijuokė, bet taip keistai, kad Bonifacui kū- 
nas pagaugais nuėjo. 

— Pagaliau kas žino!-— tarė Bonifacas.— Aš, pavyzdžiui, 
jo vietoje taip ir padaryčiau. Pasakyčiau: viską sugal- 
vojau ne aš, garbės žodis, ne aš, o tas, tas ir dar šitas. 

— Bonifacai,— tarė mergina, — man reikia išeiti iš namų. 

— Jums, panelę Batilda?— išsigandęs sušuko Bonifa- 
cas.— Jums išeiti? Bet juk tai savižudybė. 

— O aš jums sakau, kad man reikia išeiti. 

— Betgi jūs nepastovite. 

— Jūs apsirinkate, Bonifacai, aš jau stipri. Žiūrėkite! 

Ir Batilda ėmė vaikščioti po kambarį tvirtu ir drąsiu 
žingsniu. 

— Be to,— toliau kalbėjo Batilda,— jūs suraskite man 
samdomą karietą. 

— Bet, panele Batilda... 

— Bonifacai, jūs žadėjote manęs klausyti. Iki šiol tesė- 
jote žodį. O gal jau pavargote nuo savo atsidavimo? | 

— Pavargau nuo atsidavimo jums, panele Batilda?! Te- 
nubaudžia mane dievas, jeigu yra bent aguonos grūdas 

teisybės, ką jūs sakote? Jūs prašote, kad jums surasčiau 
„karietą, surasiu nors dvi. 

— Eikite, mano drauge,— tarė mergina, — eikite, mano 
broli! 

— O panele Batilda, šitokiais žodžiais jūs galite mane 
priversti padaryti viską, ką tik panorėsite. Po penkių mi- 
nučių karieta bus čia. 

Ir Bonifacas išdūmė iš kambario. į 

Batilda buvo apsivilkusi plačia, balta, klostėmis krintan- 
čia suknele; ji susijuosė diržu, užsimetė ant pečių man- 
tiliją ir buvo beeinanti. Kai ji pasuko prie durų, įžengė 
ponia Deni. 

— O dieve mano!-— sušuko geroji moteriškė.— Brangus 
vaikeli, ką jūs ketinate daryti? 

-— Ponia, — tarė Batilda,— man reikia išeiti. 

— Išeiti? Betgi jūs proto netekote! 

— Jūs klystate, ponia, aš tebeturiu pilną protą, — tarė 
Batilda, liūdnai šypsodamasi, — bet, jeigu bandysite mane 
sulaikyti, aš iš tikrųjų išsikraustysiu iš proto. 

— O kur jūs einate, mano brangus vaikeli? 

— Argi nežinote, ponia, kad jį nuteisė mirti? 

— Dieve mano, dieve mano, kas jums tai pasakė? Aš 
taip prašiau slėpti nuo jūsų tą baisią žinią. 

— Taip, o rytoj jūs man būtumėte pasakiusi, kad jis 
mirė, ar ne? Ir aš jums būčiau atsakiusi: „Tai jūs jį 
nužudėte, nes, gal būt, aš turiu priemonę jam išgelbėti.“ 

— Jūs, mano vaikeli, jūs turite priemonę jam išgelbėti? 

— Aš sakiau „gal būt“, ponia. Taigi leiskite išmėginti 
tą priemonę — vienintelę, kuri man belieka. 

— Eikite, mano vaikeli — tarė ponia Deni, sujaudinta 
kupino įkvėpimo Batildos balso.— Eikite, ir tegu jus ly- 
di dievas. 

Ir ponia Deni praleido Batildą. 

Batilda išėjo, lėtu, bet tvirtu žingsniu nulipo laiptais, 
perėjo gatvę, net nestabtelėjusi užlipo į penktąjį aukštą ir 
įžengė į savo kambarį, kur ji nebuvo užsukusi nuo tos 
dienos, kada įvyko katastrofa. Išgirdusi jos žingsnius, iš 
sandėliuko išėjo Nanetė. Pamačiusi Batildą, senutė suriko: 
jai pasirodė, kad priešais išniro jaunos jos šeimininkės 
šmėklą. 

— Kas tau, mieloji Nanete?— rimtai paklausė Batilda. 

— Ak, dieve mano,— visa drebėdama, sušuko vargšė 
moteriškė, — ar čia iš tikrųjų jūs, mūsų panelė, ar tik jū- 
sų šešėlis? 

— Čia aš, Nanete, aš, paliesk mane, o dar geriau pabu- 
čiuok. Ačiū dievui, aš dar nenumiriau! 

— O kodėl jūs išėjote iš Deni namų? Ar jus ten kas 
nors užgavo? 

— Ne, mieloji Nanete, ne, bet man reikia kai kur nu- 
važiuoti, būtinai, būtiniausiai reikia. 

— Nejaugi mes jums leisime išeiti iš namų, kai jūs to- 
kia silpna? Jokiu būdu! Tai būtų tolygu jus nužudyti. Po- 
nas Biuva, ponas Biuva, štai jūsų panelė, ji nori išeiti, 
pasakykite jai, kad negalima. 

Batilda atsigręžė į Biuva, ketindama panaudoti visą sa- 
vo įtaką, jeigu tas mėgintų ją sulaikyti, bet iš jo prislėgto 
veido tuojau suprato, kad jis žino lemtingąją naujieną. 
Ją pamatęs, Biuva savo ruožtu apsipylė ašaromis. 

— Tai aš jį nužudžiau— šaukė Biuva, susmukdamas 
krėsle,— tai aš jį nužudžiau!.. 

Batilda išdidžiai priėjo prie jo ir pabučiavo į kaktą. 

— Bet ką tu žadi daryti mano vaikeli?— paklausė 
Biuva. 

— Tai, ką man liepia pareiga. 

Ir ji atidarė stalčiuką, esantį klaupyklėlėje, išėmė juo- 
dą piniginę, o iš jos — laišką. 

— Ak, teisingai darai, vaikeli mano, teisingai darai!— 
sušuko Biuva.— Buvau užmiršęs tą laišką. 

— O aš jį atsiminiau, — tarė Batilda, bučiuodama laišką 
ir slėpdama ant krūtinės, — nes tai viskas, ką man paliko 
motina. 

Tą akimirką pasigirdo karietos dardėjimas, ji sustojo 
prie namo durų. | 

— Sudie, tėveli, sudie, Nanete!-— tarė Batilda.— Mels- 
kite dievą, kad man pasisektų! 

Ir Batilda išėjo taip iškilmingai bei oriai, kad Biuva 
ir Nanetei ji atrodė panaši į šventąją. 

Prie namo durų ji rado Bonifacą, kuris laukė jos su 
karieta. 

— Ar man važiuoti su jumis, panele Batilda?— paklau- 
sė Bonifacas. 

— Ne, mano drauge, — tarė Batilda, jam duodama ran- 
ką.— Šiandien nereikia. Nebent rytoj... 

Ir ji atsisėdo į karietą. 

— Kur jus vežti, gražioji panele?— paklausė vežėjas. 

— Į Arsenalą,— atsakė Batilda. 


X 
TRYS VIZITAI 


Atvažiavusi į Arsenalą, Batilda kreipėsi į panelę de 
Lone, kuri, jos prašoma, tučtuojau ją nuvedė pas ponią 
diu Men. 

— A, tai jūs, mano vaikeli, — išsiblaškiusi tarė rūpesčių 
prislėgta hercogienė.— Malonu, kad neužmirštate draugų, 
kai jie patenka į bėdą. 

— Deja, ponia,— atsakė Batilda,— aš atėjau pas jūsų 
karališkąją aukštenybę pasikalbėti apie tą, kuris dar ne- 
laimingesnis už jus. Žinoma, jūs, jūsų aukštenybe, nete- 
kote kai kurių savo titulų, aukštų rangų, bet čia ir visas 
kerštas, nes niekas nedrįs kėsintis į Liudviko XIV sūnaus 
arba didžiojo Konde anūkės gyvybę, pagaliau net į laisvę. 

— Į gyvybę ne,— atsakė hercogienė diu Men,— bet 
į laisvę —tai negaliu garantuoti. Suprantate, prieš tris 
dienas policija Orleane suėmė tą kvailį abatą Brigo, per- 
sirengusį keliaujančiu pirkliu, ir, kai jam pateikė sufabri- 
kuotus parodymus, kuriuos neva aš davusi, jis viskuo 
prisipažino ir baisiai mus sukompromitavo; užtat nenu- 
stebsiu, jeigu net šią naktį mes būsime areštuoti. 

— Tas, dėl kurio aš atėjau maldauti jūsų gailesčio, po- 
nia,— tarė Batilda,— nieko neišdavė, o priešingai, pa- 
smerktas mirti dėl to, kad nepravėrė burnos. 

— Ak brangus vaikeli, jūs kalbate apie vargšą d'Ar- 
mantalį! Taip, žinau, tai ištikimas bajoras! Vadinasi, jūs 
jį pažįstate? 

— Deja, — tarė panelė de Lone, — Batilda ne tik jį pa- 
žįsta, bet ir myli! 

— Vargšė mergaitė! Dievė mano, bet ką galima padary- 
ti? Jūs juk žinote — aš bejėgė, aš neturiu jokios įtakos, 
Dabar mano bandymas padėti d'Armantaliui būtų tolygus 
atimti jam paskutinę viltį, jeigu dar yra kokia viltis. 

— Aš tai suprantu, ponia, — tarė Batilda,— todėl atėjau 
prašyti jūsų aukštenybę tik vieno dalyko: per ką nors iš 
savo draugų, pažįstamų arba, pasinaudodama savo senais 
ryšiais, padėkite man patekti pas jo aukštenybę poną re- 
gentą. Visa kita — mano reikalas. 

— Bet, vaikuti mano, ar jūs žinote, ko manęs prašo- 
te?— paklausė hercogienė.— Ar jūs žinote, kad regentui 
nieko nėra šventa?.. 

— Ponia, — tarė Batilda nepaprastai oriai — aš žinau, 
kad mano tėvas išgelbėjo jam gyvybę ir dėl jo žuvo. 

— A, tuomet kas kita, — sutiko hercogienė.— Luktelė- 
kite, aš pagalvosiu, ką galima padaryti... Taip, tikrai... 
De Lone, pašauk Malezje. 

Panelė de Lone paklaūsė, ir po valandėlės įėjo ištiki- 
masis kancleris. 

— Malezje,— kreipėsi į jį hercogienė diu Men,— nu- 
vežkite šitą mergaitę pas hercogienę de Beri ir jai pa- 
veskite mano vardu ja rūpintis. Ji turi pasimatyti su 
regentu, ir tučtuojau, suprantate? Dėl žmogaus gyvybės, 
ir, įsidėmėkite, tokio žmogaus, kaip mūsų brangusis d'Ar- 
mantalis, už kurio išgelbėjimą aš pati daug duočiau. 

— Aš pasiruošęs, ponia, — atsakė Malezje. 

— Jūs matote, vaikuti, darau viską, ką galiu — tarė 
hercogienė.— Jei dar galėčiau kuo nors jums būti naudin- 
ga, pavyzdžiui, papirkti prižiūrėtoją ir suruošti pabėgimą; 
jums reikia pinigų, nors nedaug turiu, jums padėsiu: man 
dar liko keletas briliantų, ir geriau jų niekur nepanaudo- 
siu, kaip gelbėdama tokio narsaus bajoro gyvybę. Taigi 
negaiškite, apkabinkite mane ir važiuokite pas mano duk- 
terėčią. Jūs juk žinote, ji tėvo numylėtinė. 

— O ponia, — sušuko Batilda— Jūs angelas. Ir jeigu aš 
laimėsiu, jums būsiu skolinga daugiau, negu gyvybę! 

— Vargšė mažytė!-— tarė hercogienė, žiūrėdama įkan- 
din Batildos. Paskui, kai ta išėjo, ponia diu Men, kuri iš 
tikrųjų kiekvienu momentu laukė arešto, kreipėsi į sa- 
vo draugę:— Na ką gi, de Lone, kraukimės lagaminus. 


378 


Tuo tarpu Batilda kartu su Malezje vėl sėdo į savo eki- 
pažą ir po dvidešimt minučių atvažiavo į Liuksemburgo 
rūmus. Malezje globos dėka ji buvo įleista į apartamen- 
tus, nuvesta į mažą buduarą ir čia jai buvo liepta palauk- 
ti, kol kancleris, nulydėtas pas jos karališkąją aukštenybę, 
hercogienei paaiškins, kokios malonės norima ją prašyti. 

Malezje atliko šią savo misiją taip pat uoliai, kaip ir 
viską, ko jį paprašydavo hercogienė diu Men. Nepraslin- 
ko nė dešimt minučių, ir jis atėjo pas Batildą drauge su 
hercogiene de Beri. 

Batilda priėjo prie hercogienės, sudėjusi rankas kaip 
maldai. Ji norėjo pulti hercogienei į kojas, bet ta ją su- 
laikė ir, pabučiavusi į kaktą, tarė: 

— Vargšas vaikeli, ak, kodėl jūs neatėjote pas mane 
prieš savaitę! 

— O kodėl būtų buvę geriau man ateiti prieš savaitę, 
o ne dabar?— susijaudinusi paklausė Batilda. 

— Prieš savaitę aš niekam nebūčiau užleidusi malonu- 
mo jus nuvesti pas savo tėvą, o šiandien šitai neįmanoma. 

— Neįmanoma? O dieve mano! Kodėl?— sušuko Ba- 
tilda. 

— Vadinasi, jūs dar nežinote, vargšas vaikeli, kad nuo 
užvakar aš patekau į didelę nemalonę. Deja, nors aš ir 
princesė, bet, kaip ir jūs, moteris ir, kaip ir jūs, turėjau 
nelaimę pamilti. Bet mums, karališkojo kraujo prince- 
sėms, mūsų širdis nepriklauso. Ji tarsi tie brangakmeniai, 
kurie yra karūnos nuosavybė, ir juos dalinti be karaliaus 
arba pirmojo ministro sutikimo — nusikaltimas. Aš atida- 
viau savo širdį ir dėl to negaliu skųstis, nes man atleido; 
bet atidaviau savo ranką, ir mane nubaudė. Prieš tris 
dienas mano meilužis tapo mano vyru, ir, keistas dalykas, 
dėl to poelgio, už kurį kitomis aplinkybėmis mane būtų 
pagyrę, dabar mane kaltina. Net mano tėvą pagavo vi- 
suotinio pykčio banga, ir štai jau trys dienos, kai man 
uždrausta rodytis jam į akis. Šįryt nuvažiavau į Pale-Rua- 
jalį, bet pas tėvą nebuvau įleista. 

— Ak, kokia aš nelaiminga!— sušuko Batilda.— Visa 
mano viltis buvote jūs, ponia, nes aš nieko nepažįstu, kas 
galėtų mane įvesti pas jo aukštenybę regentą, o rytoj 

aštuntą valandą ryto nužudys tą, kurį aš myliu, o dieve 
mano, dieve mano, viskas baigta, aš žuvusi! .. 

— Dieve mano, padėkite mums!-— kreipėsi hercogienė 
į vyrą, kuris tą akimirką įėjo.—-Šitai vargšei merginai 
reikia pasimatyti su mano tėvu, ir, be to, tuoj pat, negaiš- 
tant: nuo to pasimatymo priklauso jos gyvybė, netgi dau- 
giau — gyvybė žmogaus, kurį ji myli! Ką daryti? Pagal- 
vokite. De Lozeno sūnėnas, man atrodo, gali rasti išeitį 
iš bet kokios padėties. Taigi, raskite mums būdą, kaip 
pasimatyti su regentu, ir, jeigu tai įmanoma, jus mylėsiu 
dar labiau! 

— Žinau tokį būdą, — nusišypsojo Riomas. 

— O pone,— sušuko Batilda,— pasakykite jį man, ir aš 
amžinai jums būsiu dėkinga! 

— Na, sakykite, — paragino hercogienė de Beri beveik 
taip pat susijaudinusi, kaip ir Batilda. 

— Bet šis būdas gali labai sukompromituoti jūsų seserį. 

— Kurią? 

— Panelę de Valua. 

— Aglają? O kaip? 

— Argi jūs nežinote, kad yra pasaulyje burtininkas, 
kuris apdovanotas privilegija patekti pas ją bet kuriuo 
dienos ir nakties metu nežinia nei kaip, nei kokiu keliu? 

— Rišelje? Iš tikrųjų!-— sušuko hercogienė de Beri.— 
Rišelje gali mus išgelbėti iš keblios padėties. Bet. .. 

— Bet? .. Sakykite iki galo, ponia, maldauju! Gal būt, 
jis nesutiks? 

— Bijau, kad taip, — atsakė hercogienė. 

— O, aš jį labai maldausiu, ir jis manęs pasigailės!-— 
sušuko Batilda.— Be to, jūs juk parašysite jam porą žo- 
džių apie mane, tiesa? Jūsų aukštenybė man padarys tą 
malonę, o jis nedrįs atsakyti, ko jį paprašys jūsų aukš- 
tenybė. ' 

— Mes geriau padarysime, — tarė hercogienė.— Riomai, 
liepkite pašaukti ponią de Muši. Ta ponia — mano pir- 
moji freilina, ir mes paprašysime, kad ji jus palydėtų 
pas hercogą. Girdėjau, kad ponas de Rišelje už kažką jai 
dėkingas. Jūs matote, mano vaikeli, jog aš negalėjau jums 
parinkti geresnio vadovo. 

— Ačiū, ponia, — sušuko Batilda,— dar sykį ačiū! Jūsų 
teisybė, ir dar ne visos viltys prarastos. Jūs sakote, kad 
hercogas de Rišelje turi būdą patekti į Pale-Ruajalį? 

— Ne, ne, teisingai mane supraskite: aš to nesakau, 
bet taip kalbama. 

— O dieve mano, — tarė Batilda,— kad tik mes jį ras- 
tume namie! 

— Taip, tai būtų didelis laimėjimas. Kelinta valanda? .. 
Dar tik aštuonios! Tikriausiai jis pietauja mieste ir par- 
važiuos namo persirengti. Aš pasakysiu poniai de Muši, 
kad jinai jo palauktų kartu su jumis... Ar ne tiesa, mei- 
lute,— toliau kalbėjo hercogienė, pamačiusi įėjusią frei- 
liną ir, kaip paprastai, bičiuliškai į ją kreipdamasi, — tu 
palauksi hercogo? 

— Padarysiu viską, ką jūsų aukštenybė įsakys,— tarė 
ponia de Muši. 

— Na ką gi, aš tau įsakau, girdi, paveikti hercogą de 
Rišelje, kad jis nuvestų panelę pas regentą!.. Eikite, ma- 
no vaikeli, eikite. Jeigu jūs prasilenksite su hercogu de 
Rišelje, tikriausiai nesužinosite, kur jį rasti, ir bergždžiai 
lauksite jo grįžtant. 

— Jeigu jos aukštenybė leidžia, paskubėkime, ponia!— 
tarė Batilda, tempdama už rankos ponią de Muši.— Dabar 
kiekviena minutė man tolygi metams! 

Po ketvirčio valandos Batilda ir ponia de Muši įėjo į Ri- 
šelje vilą. Jų didelei nuostabai, hercogas buvo namie. Po- 
nia de Muši liepė pranešti, kad ji atvyko. Ji tučtuojau 
buvo paprašyta į kabinetą, kur nuėjo kartu su Batilda. 
Moterys rado poną de Rišelje ir jo sekretorių Rafe per- 
žiūrinėjant laiškus, kurių daugumą jie degino, atidėję 
vieną kitą į šalį. 

— Dieve mano, ponia!— tarė hercogas, pamatęs ponią 
de Muši, ir šypsodamasis nuėjo jos pasitikti. — Kokie vėjai 
jus atpūtė? Kam turiu būti dėkingas už laimę jus matyti 
savo namuose pusę devintos vakaro? 

— Noriu jus, hercoge, priversti padaryti gerą darbą. 

— Ak, šit kaip? Tokiu atveju skubėkite, ponia. 

— Ar tik šįvakar neišvykstate iš Paryžiaus? 

— Ne, bet rytoj rytą keliauju į Bastiliją. 

-— Kokie čia juokai? 

— Prašau patikėti, ponia, aš niekada nejuokauju, kai 
prispiria reikalas persikelti iš nuosavos vilos, kur man 
labai gera, į pastatą, priklausantį karaliui, kur man labai 
bloga. Žinau tą pastatą, štai jau trečią kartą į jį grįžtu. 

— Bet iš kur toks įsitikinimas, kad rytoj būsite areš- 
tuotas? 

— Mane perspėjo. 

— Patikimas žmogus? 

— Spręskite pati. 

Ir hercogas padavė poniai de Muši laišką, kurį ji per- 
skaitė: 

„Kaltas ar nekaltas, vis tiek jums reikia negaištant bėgti. 
Rytoj būsite areštuotas. Regentas tik ką mano akivaiz- 
doje viešai pasakė, kad hercogas de Rišelje pagaliau 
įkliuvo." : 

— Kaip jums atrodo, ar gerai informuotas asmuo, kuris 
parašė šį laišką? 

— Taip, nes, manau, pažįstu šį braižą. 

— Taigi jūs matote, kad aš sakiau teisybę, jog reikia 
skubėti. Dabar, jeigu tai, ko jūs ketinate mane prašyti, 
galima atlikti per naktį, sakykite, aš jūsų paslaugoms. 

— Užtenka ir vienos valandos. 

— Tuomet dėstykite. Juk žinote, ponia, jog jums ne- 
galiu atsakyti, kad ir ką prašytumėte. 

— Puiku, — tarė ponia de Muši,— trumpai šit koks mū- 
sų reikalas. Ar šįvakar ketinate važiuoti padėkoti žmo- 
gui, kuris jus perspėjo? 

— Galimas dalykas, — nusijuokė Rišelje. 

— Tai va, reikia, kad jūs supažindintumėte su juo 
panelę. 

— Panelę?— nusistebėjo hercogas, atsigręždamas į Ba- 
tildą, kuri, apgaubta prieblandos, iki šiolei stovėjo prie 
durų.— O kas ta panelė? 

— Tai vargšė mergina, mylinti ševalje d'Armantalį, ku- 
riam, kaip žinote, rytoj turi įvykdyti mirties bausmę. Ji 
nori prašyti regentą, kad jo pasigailėtų. 

— Jūs mylite ševalje d'Armantalį, panele?— paklausė 
hercogas, kreipdamasis į Batildą. 

— O ponas hercoge! ..— rausdama sušnibždėjo Batilda. 

— Neslėpkite to, panele. Ševalje d'Armantalis — kilnuš 
jaunuolis, ir aš pats atiduočiau dešimt gyvenimo metų 
už tai, kad jis būtų išgelbėtas. Tačiau ar bent manote, 
jog turite priemonių palenkti regentą jo naudai? 

— Taip, ponas hercoge. 

— Na gerai, tebūnie taip. Šitai man atneš laimę. 

— O ponas hercoge!--— sušuko Batilda. 

— Imu tvirtai tikėti, brangusis Rišelje,— tarė ponia de 
Muši,— jog, kaip šnekama, jūs sudarėte sutartį su velniu, 
kad galėtumėte išlįsti pro rakto skylutę, ir, prisipažinsiu, 
dabar dėl jūsų mažiau baiminuosi, nors žinau, jog vyks- 
tate į Bastiliją. 

— Šiaip ar taip, ponia, — tarė hercogas, — kaip jums ži- 
noma, gailestingumas reikalauja lankyti kalinius. 

— Tylėkite, hercoge, būkite diskretiškas, ir mes pažiū- 
rėsime, ką galima padaryti jūsų labui. O kol kas jūs man 
pažadate, kad panelė pasimatys su regentu, tiesa? 

— Tikrų tikriausiai. 

-- Tuomet sudie, hercoge, ir tebūnie jums lengva ka- 
lėti Bastilijoje. 

— Jūs man sakote „sudie“? 

— Iki pasimatymo! 

— Laimingai! 

Ir hercogas, pabučiavęs poniai de Muši ranką, ją pa- 
lydėjo iki durų. Paskui, grįžęs pas Batildą, tarė: 

— Panele, tai, ką padarysiu jums, nedaryčiau niekam 
kitam. Aš jums atskleisiu paslaptį, kurios niekas nežino, — 
jums patikėsiu kraujo princesės reputaciją ir garbę. 
Bet padėtis rimta, ir dėl to verta paaukoti šitokiam atvejui 
kai kurias padorumo normas. Jūs man prisiekite, jog nie- 
kada ir niekam, nebent tik vienam žmogui, — žinau, 
esama žmonių, kuriems neturime paslapčių, — prisiekite, 
jog niekada ir niekam nepasakosite, ką dabar pamatysitę, 
ir kad niekas nesužinos, kaip jūs patekote pas regentą. 

— Ponas hercoge, aš jums prisiekiu tuo, kas man visų 
švenčiausia, — savo motinos atminimu! 

— To užtenka,—-tarė hercogas, patraukęs skambu- 
čio virvelę. 

Įėjo tarnas. 

—- Lafosai,— kreipėsi Rišelje,— pasakyk, kad bėrius pa- 
kinkytų į karietą be herbo. 

— Ponas hercoge,— tarė Batilda,— jeigu norite laimėti 
laiko, aš turiu samdomą karietą, kuri manęs laukia apa- 
čioje. 

— Na ką gi, juo geriau. Panele, aš jūsų paslaugoms. 

— Ar man važiuoti su ponu hercogu?— paklausė tarnas. 

— Ne, neverta, lik namie ir padėk Rafe sutvarkyti visus 
šiuos popierius. Tarp jų daug tokių, kuriems nėra jokio 
reikalo patekti Diubua į akis. 

Hercogas, padavęs Batildai ranką, nulipo kartu laiptais, 
ją pasodino į ekipažą ir, įsakęs vežėjui sustoti Sent-Onore 
ir Rišelje gatvių kampe, atsisėdo šalia taip nerūpestingai, 
tarsi nebūtų žinojęs, kad dalia, nuo kurios norėjo išgel- 
bėti ševalje d'Armantalį, po dviejų savaičių, gal būt, 
lauks jo paties. 


XI 
UOGIENIŲ SPINTA 


Karieta sustojo, kur buvo liepta; vežėjas atidarė dure- 
les, hercogas išlipo ir padėjo išlipti Batildai, paskui, išsi- 
traukęs iš kišenės raktą, tyliai atrakino Rišelje ir Sent- 
Onore gatvių kampinio namo duris; tas namas dabar pa- 
žymėtas 218 numeriu. 

— Prašau atleisti, panele,— tarė hercogas, duodamas 
merginai ranką, — kad aš jus vedu taip prastai apšviestais 
laiptais. Bet labai nenorėčiau būti pažintas, jeigu nety- 
čiomis ką nors sutikčiau. Be to, mums reikės lipti į antrą 
aukštą. 

Iš tikrųjų, kai jie užlipo gal dvidešimt pakopų, hercogas 
išsiėmė iš kišenės kitą raktą, atsargiai atrakino duris, ve- 
dančias į laiptų aikštelę, įėjo į prieškambarį ir, pasiėmęs 
žvakę, užsidegė ją nuo žibinto, kuris švietė ant laiptų. 

— Dar kartą prašau atleisti, panele, — tarė hercogas, — 
bet čia aš esu pratęs pats apsitarnauti, ir jūs tuojau su- 
prasite, kodėl nutariau apsieiti šituose apartamentuose be 
liokajaus. i 

Batildai visai nerūpėjo, ar hercogas turi, ar neturi tarnų; 
ji įžengė į prieškambarį, nieko jam neatsakiusi, ir her- 
cogas užrakino duris, du kartus pasukęs raktą. 

— Dabar sekite paskui mane, — paprašė hercogas ir pir- 
mas nuėjo su žvake rankoje. 

Jie perėjo per valgomąjį, svetainę; pagaliau įžengė 
į miegamąjį, ir hercogas sustojo. 

— Panele, — tarė Rišelje, statydamas žvakę ant židi- 
nio, — atminkite, man davėte žodį, kad niekam nepasaky- 
site ką pamatysite. 

— Taip, aš jums daviau žodį, ponas hercoge, ir dar kar- 
tą duodu. Ak, aš būčiau baisiai nedėkinga, jeigu jį su- 
laužyčiau. 

— Taigi aš jums atskleisiu paslaptį, kurią iki šiol ži- 
nojo tik du. Tai meilės paslaptis, ir mes ją atiduodame sau- 
goti meilei. 

Ir hercogas de Rišelje, atstūmęs užsklandą lentelėmis 
apkaltoje sienoje, padarė angą, kurią iš priešingos pusės 
dengė užpakalinė spintos sienelė, ir tyliai tris kartus pa- 
beldė. Po valandėlės pasigirdo spynoje sukamo rakto traš- 
kėjimas, paskui pro plyšį tarp lentų prasiskverbė šviesa, 
ir švelnus balsas paklausė: „Čia jūs?“ Pagaliau, hercogui 
atsakius teigiamai, iš spintos sienelės tyliai dingo trys len- 
tos, ir tokiu būdu buvo galima įeiti iš vieno kambario 
į kitą, hercogas de Rišelje su Batilda atsidūrė prieš pa- 
nelę de Valua, kuri aiktelėjo, pamačiusi savo meilužį kar- 
tu su moterimi. 

— Nebijokite, brangioji Aglaja,— tarė hercogas, eida- 
mas į gretimą kambarį ir imdamas panelę de Valua už 
rankos; tuo tarpu Batilda net nekrustelėjusi stovėjo vie- 
toje, nedrįsdama žengti nė žingsnio, kol bus paaiškinta, 
kodėl ji čia pateko.— Jūs pati tuojau man padėkosite, kad 
aš išdaviau mūsų palaimintos spintos paslaptį. 

— Bet, hercoge, ar jūs nepaaiškintumėte? ..— tarė pa- 
nelė de Valua, darydama pauzę po to nebaigto klausi- 
mo ir su nerimu tebežiūrėdama į Batildą. 

— Tučtuojau, mieloji princese. Jūs ne kartą girdėjote 
mane kalbant apie ševalje d'Armantalį, tiesa? 

— Dar užvakar, hercoge, jūs man sakėte, jog tereikia 
jam ištarti vieną žodį, ir jis išgelbėtų savo gyvybę, jus 
visus pražudydamas, bet to žodžio jis neištars. 

— Tai va: to žodžio jis neištarė, jis nuteistas mirti, ry- 
toj bus nužudytas, ši mergina jį myli, o jo pasigailėti gali 
tik regentas. Dabar jūs suprantate? 

— O taip, taip!— sušuko panelė de Valua. 

— Eikite čia, panele, — tarė hercogas de Rišelje Batil- 
dai, paėmęs ją už rankos. Paskui, atsigręžęs į princesę, 
kalbėjo toliau:— Ji nežinojo, kaip patekti pas jūsų tėvą, 
brangioji Aglaja, ir kreipėsi į mane, kai aš tik ką buvau 
gavęs jūsų laišką. Man reikėjo jums padėkoti už puikų 
patarimą, o kadangi aš žinau, kokia jūs gera, pagalvojau, 
kad neįmanoma pareikšti dėkingumo mielesniu jūsų šir- 
džiai būdu, kaip jums suteikiant galimumą išgelbėti gy- 
vybę žmogui, kurio tylėjimas tikriausiai išgelbėjo mano 
gyvybę. 

— Ir jūs neapsirinkate, brangusis hercoge. .. Būkite pa- 
sveikinta, panele. Dabar sakykite, ko jūs norite? Kuo aš 
galiu jums padėti? 

— Aš noriu patekti pas jo aukštenybę regentą,— tarė 
Batilda.— Ir tik jūsų aukštenybė gali mane nuvesti pas jį. 

— Jūs manęs palauksite, ponas hercoge?— sunerimusi 
paklausė panelė de Valua. 

— Nejaugi jūs abejojate? 

— Tuomet eikite į uogienių spintą, kad kas nors čia 
jūsų neužtiktų. Nuvesiu panelę pas savo tėvą ir grįšiu. 

— Aš jūsų lauksiu, — tarė hercogas, eidamas į spintą. 

Panelė de Valua pusbalsiu pasikeitė keletu žodžių su 
savo mylimuoju, užrakino spintą, raktą įsidėjo į kišenę ir, 
tiesdama Batildai ranką, tarė: 

— Panele, visos mylinčios moterys — seserys. Armanas 
ir jūs teisingai padarėte, kad pasikliovėte manimi. Eime. 

Batilda pabučiavo ranką, kurią padavė panelė de Valua, 
ir nusekė paskui ją. 

Moterys perėjo visus apartamentus su langais į Pale- 
Ruajalio aikštę, ir, pasukusios kairėn, atsidūrė menėse, 
esančiose Valua gatvės pusėje. Toje rūmų dalyje buvo 
regento miegamasis. 

— Atėjome,— tarė panelė de Valua, sustojusi prie durų 
ir žiūrėdama į Batildą, kuri, išgirdusi šiuos žodžius, su- 
sverdėjo ir išblyško, nes dvasinės jėgos, ją palaikiusios 
pastarąsias tris ar keturias valandas, buvo beišsenkan- 
čios kaip tik tą akimirką, kada jų labiausiai reikėjo. 

— O dieve mano, dieve, jokiu būdu neišdrįsiu!— sušu- 
ko Batilda. 

— Na ką jūs, panele, nenusiminkite. Mano tėvas ge- 
ras. Įeikite, pulkite jam į kojas. Visa kita padarys jo šir- 
dis ir dievas. 

Sulig šiais žodžiais, matydama, kad Batilda vis dar ne- 
siryžta, princesė ją įstūmė į kambarį, vėl uždarė duris ir, 
palikusi merginą vieną su regentu, tyliai nubėgo pas her- 
cogą de Rišelje. 

Iš netikėtumo Batilda negarsiai aiktelėjo, ir regentas, 
kuris vaikščiojo kambaryje, žiūrėdamas sau po kojomis, 
pakėlė galvą ir atsigręžė. 

Batilda, nepajėgdama žengti daugiau nė žingsnio, puolė 
ant kelių, išsitraukė iš už korsažo laišką ir jį atkišo re- 
gentui. 

Regentas turėjo silpnas akis — jis ne tuojau suprato, kas 
čia dedasi, ir nuėjo prie Batildos, kuri prietemoje jam at- 
rodė kažkokia balta dėmė. Greitai jis suvokė, kad ta dė- 
mė — moteris, ir ta moteris — graži mergina, be žodžių 
maldaujanti. Tuo tarpu vargšė Batilda veltui bandė pa- 
sakyti savo prašymą: ji neteko žado, be to, ir jėgos ją 
apleido; ji atsilošė ir būtų nugriuvusi ant kilimo, jei re- 
gentas nebūtų jos nutvėręs už rankų. 

— Dieve mano, panele,— tarė regentas, kurį gilus siel- 
vartas visada jaudindavo,— kas jums yra ir kuo aš galiu 
padėti? Sėskite, sėskite į tą krėslą, prašau jus! 

— Ne, jūsų aukštenybe, ne, — sušnibždėjo Batilda,— ma- 
no vieta prie jūsų kojų, nes atėjau jus prašyti malonės. 

— Malonės? O kokios? 

— Pirmiausia, jūsų aukštenybe, pažiūrėkite, kas aš 
esu, — tarė Batilda,—o paskui gal išdrįsiu prašnekti. 

Ir ji atkišo hercogui Orleaniečiui laišką, kuris buvo vi- 
sa jos viltis. 

Regentas paėmė laišką, žiūrėdamas čia į jį, čia į mergi- 
ną, priėjo prie žvakės, degančios ant židinio, pažino savo 

rašyseną, vėl nukreipė akis į merginą ir pagaliau perskai- 
tė šit ką: 

„Ponia, jūsų vyras žuvo už Prancūziją ir už mane. Nei 
Prancūzija, nei aš negalime jums jo grąžinti. Bet jeigu 
kada nors jums ko prireiks, žinokite, kad mes jums sko- 
lingi. 

Su gilia pagarba 

Pilypas Orleanietis.“ 


— Nedvejodamas pripažįstu, panele, kad tą laišką aš 
parašiau, — tarė regentas, — bet, prašau atleisti, kad, savo 
didelei gėdai, neprisimenu, kam parašiau. 

— Žvilgtelėkite į adresą, jūsų aukštenybe,— tarė Batil- 
da, kurią truputį padrąsino palankumas, matomas herco- 
go veide. Ę 

— Klarisa diu Roše! ..— sušuko regentas.— Taip, iš tik- 
rųjų dabar prisiminiau: parašiau tą laišką iš Ispanijos 
po Albero mirties; jis žuvo mūšyje prie Almanso. Parašiau 
tą laišką jo našlei. Kaip jis pas jus pateko, panele? 

— Deja, jūsų aukštenybe, aš esu Albero ir Klarisos 
duktė. 

— Jūs, panele!-- sušuko regentas.— Jūs! O kas ištiko 
jūsų motiną? 

— Ji mirė, jūsų aukštenybe. 

— Seniai? 

— Maždaug prieš keturiolika metų. 

— Bet, manau, ji mirė laiminga ir nieko nestokodama? 

— Priešingai, jūsų aukštenybe, sielvarto pakirsta ir vis- 
ko stokodama. 

— O kodėl ji nesikreipė į mane? 

— Jūs, jūsų aukštenybe, dar buvote Ispanijoje. 

— Dieve mano, ką jūs sakote! Kalbėkite, panele. Jūs 
negalite įsivaizduoti, kaip man įdomu. Vargšė Klarisa, 
vargšas Alberas. Prisimenu, jie taip mylėjo vienas kitą! 
Ji, matyt, nepajėgė be jo gyventi!.. O ar jūs žinote, 
panele, kad jūsų tėvas prie Nervindeno išgelbėjo man 
gyvybę? 

— Taip, jūsų aukštenybe, žinau, ir šitai man davė drą- 
sos ateiti pas jus. 

— O paskui kaip jums klostėsi, mano vaikeli, paskui 
kaip klostėsi, vargše našlaitėle? 

— Mane priglaudė, jūsų aukštenybe, mūsų šeimos drau- 
gas, kuklus raštininkas, pavarde Žanas Biuva. 

— Žanas Biuva?!-— sušuko regentas.— Palaukite, man 
girdėta ta pavardė. Žanas Biuva?.. Bet juk tai vargšas 
perrašinėtojas, kuris atskleidė visą sąmokslą ir kuris prieš 
keletą dienų pats man išdėstė savo pretenzijas. Jis tar- 
nauja bibliotekoje, keli metai negauna algos, ar ne? 

— Taip, jūsų aukštenybe. 

— Panele, — toliau kalbėjo regentas, — atrodo, visi jūsų 
artimieji likimo skirti mane gelbėti. Aš dvigubai jums 
skolingas. Jūs sakėte, kad atėjote prašyti malonės, drąsiai 
sakykite, aš jūsų klausau. 

— O viešpatie, duok man jėgų!— tarė Batilda. 

— Vadinasi, tai, ko norite prašyti, labai svarbu ir sun- 
kiai įvykdoma? 

— Jūsų aukštenybe,— kreipėsi Batilda,— aš prašau do- 
vanoti gyvybę žmogui, kuris nuteistas mirti! 

— Ar tik ne ševalje d'Armantalį turite galvoje?— pa- 
klausė regentas. 

— Deja, jūsų aukštenybe, įspėjote. 

Regentas susimąstęs suraukė antakius. Batilda, pama- 
čiusi, kokį įspūdį padarė jos prašymas, pajuto, kaip jai 
suspaudė širdį ir ėmė drebėti pakinkliai. 

— O kas jis jums? Giminaitis, svainis, draugas? 

— Jis — mano gyvenimas, jis — mano širdis! Aš jį my- 
liu, jūsų aukštenybe! 

— Bet ar jūs žinote, kad, pasigailėjęs jo, aš turėsiu pa- 
sigailėti visų jo sėbrų, o jų tarpe yra dar kaltesnių už jį? 

-— Tiktai dovanokite jam gyvybę, jūsų aukštenybe! Kad 
tik jis nemirtų. Tai viskas, ko aš prašau. 

— Bet jeigu pakeisiu jam mirties bausmę kalėjimu iki 
gyvos galvos, jūs jo daugiau nematysite. 

Batilda pajuto, kad gali apalpti, ir, ištiesusi ranką, įsi- 
kibo į krėslo atlošą. 

— Ką jūs tuomet darysite?— toliau kalbėjo regentas. 

— Eisiu į vienuolyną, — atsakė Batilda,— ir iki savo die- 
nų pabaigos melsiuosi už jus, jūsų aukštenybe, ir už jį. 

— Tat neimanoma!-- tarė regentas. 

— Kodėl, jūsų aukštenybe? 

— Todėl, kad kaip tik šiandien, prieš valandą, mane 
paprašė jūsų rankos, ir aš ją pažadėjau. 

— Mano ranką, jūsų aukštenybe?! Jūs pažadėjote mano 
ranką? Kam, dieve mano? 

— Skaitykite, — tarė regentas, paėmęs nuo savo rašo- 
mojo stalo atplėštą laišką ir duodamas merginai. 

— Raulis!— sušuko Batilda.— Čia Raulio rašysena. Die- 
ve mano! Ką tai reiškia? 

— Skaitykite,— pakartojo regentas. 

Ir Batilda drebančiu balsu perskaitė šitokį laišką: 

— „Jūsų aukštenybe, aš nusipelniau mirties, tai žinau ir 
neprašau man dovanoti gyvybės. Esu pasiruošęs mirti pa- 
skirtą dieną ir valandą, bet tik jūsų aukštenybės valioje 
praskaidrinti paskutines mano 'gyvenimo akimirkas, ir aš 
ant kelių jus maldauju suteikti man tą malonę. Aš myliu 
vieną merginą, kurią vesčiau, jeigu likčiau gyvas. Leis- 
kite jai tapti mano žmona dabar, kai man lemta mirti. 
Skirdamasis su ja amžinai ir palikdamas ją vienui vieną, 
aš galėsiu guostis bent tuo, kad jai duodu kaip apsaugą 
savo vardą bei turtą. Išėjęs iš bažnyčios, jūsų aukštenybe, 
aš užlipsiu ant ešafoto. Tai mano paskutinis prašymas, 
mano vienintelis troškimas. Neatmeskite mirštančiojo mal- 
davimo. Raulis d'Armantalis".. — O jūsų aukštenybe, 
jūsų aukštenybe! — raudodama sušuko Batilda.— Jūs ma- 
tote, kad tuo metu, kai aš galvojau apie jį, jis galvojo 
apie mane! Ar aš ne teisi, kad jį myliu, kai ir jis mane 
taip myli? 

— Taip, — tarė regentas, — ir aš išpildysiu jo prašymą, 
jis teisingas. Tegu ta malonė, kaip jis sako, praskaidrins 
paskutiniąsias jo minutes! 

— Jūsų aukštenybe, jūsų aukštenybe,— sukliko mergi- 
na,— ir tai viskas, ką jam dovanojate?! 

— Kaip matote,— tarė regentas — jis pats skiria sau 
atpildą pagal nuopelnus ir daugiau nieko neprašo. 

— O, kaip tai žiauru, kaip tai baisu! Jį išvysti ir tą 
pat valandėlę netekti! .. Jūsų aukštenybe, jūsų aukšteny- 
be, maldauju, dovanokite jam gyvybę, ir tegu net aš dau- 
giau jo niekada nematysiu! 

—- Panele,— tarė regentas įsakmiu, prieštarauti nelei- 
džiančiu balsu, parašęs keletą eilučių ant lakšto popie- 
riaus ir jį užantspaudavęs,— štai laiškas ponui de Lone, 
Bastilijos viršininkui, jame mano nurodymai dėl pasmerk- 
tojo. Mano gvardijos kapitonas važiuos kartu su jumis 
ir žiūrės, kad tie nurodymai būtų įvykdyti. 

— O, dovanokite jam gyvybę, jūsų aukštenybe, vardan 
dangaus, dovanokite jam gyvybę, ant kelių jus maldauju. 

Regentas paskambino, tarnas atidarė duris. 

— Pašaukite markizą de Lafarą,— tarė regentas. 

— O jūsų. aukštenybe, jūs labai žiaurus!-— tarė Batilda 
stodamasi.—- Leiskite man numirti drauge su juo, tuomet 
mes bent neišsiskirtume ant ešafoto, bent kape būtume 
kartu! 

— Ponas de Lafarai,— tarė regentas, — palydėkite pane- 
lę į Bastiliją. Štai laiškas ponui de Lone. Jūs drauge su 
Bastilijos viršininku perskaitykite tą laišką ir žiūrėkite, 
kad jame esą nurodymai būtų tiksliai įvykdyti. 

Paskui, nekreipdamas dėmesio į paskutinį nevilties riks- 
mą, išsiveržusį Batildai iš krūtinės, hercogas Orleanietis 
atidarė savo kabineto duris ir išėjo. 


XII 
JUNGTUVĖS IN EXTREMIS! 


Lafaras nusitempė leisgyvę merginą ir pasodino į vie- 
ną iš karietų, kurios visada stovėdavo pakinkytos Pale- 
Ruajalyje. Karieta tuojau išdardėjo visu greičiu į Basti- 
liją Kleri gatve ir bulvarais. 

Visą kelią Batilda nepratarė nė žodžio. Ji buvo nebyli, 
šalta ir bejausmė it statula. Jos akys, įsmeigtos į vieną 
tašką, buvo sausos. Tik netoli tvirtovės vargšelė krūpte- 
lėjo: jai pasirodė, kad toje pat vietoje, kur buvo nukirs- 
dintas ševalje de Roanas, tamsoje dunkso ešafotas. Kiek 
toliau sargybinis suriko: „Kas važiuoja?“ Paskui ekipažas 
pervažiavo pakeliamąjį tiltą, pakilo grotos, atsidarė var- 


! Ant mirties slenksčio (Iot.). 

tai, ir karieta sustojo prie laiptų, kurie vedė pas vir- 
šininką. 

Tarnas be livrėjos atidarė dureles. Lafaras padėjo Ba- 
tildai išlipti. Ji vos stovėjo; dvasinės jėgos ją apleido, kai 
dingo viltis. Lafarui ir tarnui teko beveik nešte ją užnešti 
į antrąjį aukštą. Ponas de Lone vakarieniavo. Batilda bu- 
vo palikta svetainėje, o Lafaras tuojau pat nuvestas pas 
viršininką. 

Gal dešimt minučių Batilda suglebusi tūnojo krėsle, kur 
ji susmuko, vos tik įėjusi į svetainę. Vargšelė visą laiką 
galvojo apie jos laukiantį amžiną išsiskyrimą su Rauliu, 
mintyse matė, kaip jos mylimasis lipa ant ešafoto. 

Po dešimties minučių atėjo Lafaras drauge su viršinin- 
ku, Batilda mašinaliai kilstelėjo galvą ir pažvelgė į juos 
neregės akimis. . 

Tuomet Lafaras priėjo prie jos ir, atkišęs jai ranką, 
tarė: 

— Panele, bažnyčioje viskas paruošta, kunigas jūsų 
laukia. 

Batilda nieko neatsakė ir atsistojo, perbalusi ir nesava. 
Pajutusi, kad linksta keliai, ji atsirėmė į Lafaro ranką. 
Ponas de Lone ėjo pirmas, du tarnai su deglais švietė 
jiems kelią. 

Įžengusi į bažnyčią pro vienas šonines duris, Batilda 
pamatė įeinant pro kitas duris d'Armantalį, lydimą Vale- 
fo su Pompaduru. Tai buvo jaunojo liudininkai, o ponas 
de Lone ir Lafaras — nuotakos. Prie kiekvienų durų lyg 
suakmenėję stovėjo du gvardiečiai su ištrauktomis špa- 
gomis. 

Įsimylėjėliai žengė vienas prie kito: Batilda išblyškusi 
ir leisgyvė, Raulis ramus, besišypsąs. Netoli altoriaus še- 
valje paėmė merginą už rankos ir nuvedė į jiems skirtą 
vietą. Ten abu jie atsiklaupė, netarę viens kitam nė žodžio. 

Prie altoriaus degė tik keturios vaškinės žvakės. Nuo 
blausios jų šviesos ir šiaipjau tamsi, liūdnų prisiminimų 
apgaubta koplyčia atrodė dar niūresnė, ir jungtuvių ce- 
remonija panėšėjo į gedulingas pamaldas. Kunigas pra- 
dėjo mišias. Tai buvo gražus žilaplaukis senukas melan- 
cholišku veidu, iš kurio buvo matyti, jog kasdieninės pa- 
reigos paliko gilų pėdsaką jo sieloje. Juk jis Bastilijos 

kapelionas jau dvidešimt penkeri metai ir per tuos dvi- 
dešimt penkerius metus nemažai išklausė karčių išpažin- 
čių, prisižiūrėjo graudžių reginių. 

Prieš laimindamas besituokiančius, jis, kaip paprastai, 
kreipėsi į juos su trumpu pamokslu. Bet, užuot šnekėjęs 
vyrui apie šeimos galvos, o Žmonai — motinos pareigas, 
užuot praskleidęs jų būsimo gyvenimo skraistę, kunigas 
jiems kalbėjo apie dangiškąją ramybę, apie dievo mie- 
laširdingumą, apie amžinąjį prisikėlimą. Batilda pasijuto 
bedūstanti. Raulis, matydamas, kad ji vos laikosi nerau- 
dojusi, paėmė jai už rankos ir pažiūrėjo į akis su tokia 
liūdna ir gilia rezignacija, kad vargšė mergina iš pasku- 
tiniųjų sutramdė ašaras, kurias ji jautė krintant lašas po 
lašo jam tiesiai į širdį. Per palaiminimą ji nulenkė galvą 
Rauliui ant peties. Kunigas pagalvojo, kad jai bloga, ir 
nutilo. “ 

— Kalbėkite, kalbėkite, mano tėve,— sušnibždėjo Ba- 
tilda. 

Ir kunigas ištarė sakramentinį klausimą, į kurį abudu 
atsakė „taip“, atrodė, sudėdami į tą žodį visas savo dva- 
sios jėgas. 

Pasibaigus ceremonijai, d'Armantalis paklausė poną de 
Lone, ar bus galima praleisti su žmona tą nedaugelį jam 
likusių gyvenimo valandų. Ponas de Lone atsakė, kad jis 
neprieštarauja ir kad jie bus nuvesti į d'Armantalio ka- 
merą. Tuomet Raulis apkabino Valefą ir Pompadurą, pa- 
dėkojo, kad jie sutiko būti liudininkais tose gedulingose 
jungtuvėse, paspaudė ranką Lafarui, padėkojo ponui de 
Lone už gerą elgesį su juo Bastilijoje ir, apkabinęs per 
juosmenį Batildą, kuri, atrodė, kiekvieną akimirką gali 
susmukti ant akmeninių bažnyčios grindų, ją nuvedė prie 
durų, pro kurias jis buvo įėjęs. Ten laukė du vyrai su 
deglais, kurie, žengdami priekyje, juos nuvedė prie d'Ar- 
mantalio kameros. Sargas atvėrė duris. Raulis su Batilda 
įėjo, durys užsidarė, ir jaunavedžiai liko vieni. 

Dabar Batilda, iki šiol tramdžiusi ašaras, jau nepajėgė 
kovoti su savo sielvartu. Jai iš krūtinės išsiveržė širdį 
draskantis riksmas, ir, laužydama rankas bei raudodama, 
ji krito į krėslą, kuriame tris kalinimo savaites sėdėjo 
d'Armantalis ir, be abejo, dažnai galvojo apie ją. Raulis 


393 


puolė prie jos kojų, apkabino kelius ir norėjo ją paguosti. 
Bet jis pats skausmo buvo taip pakirstas, kad galėjo tik 
verkti kartu su Batilda. Ta geležinė širdis taip pat ištirpo, 
ir Batilda pajuto ant savo lūpų tuo pati metu mylimojo 
ašaras ir bučinius. 

Jie dviese buvo praleidę ne daugiau kaip pusvalandį, 
kai išgirdo artėjančius žingsnius, o paskui rakto trakšie- 
lėjimą spynoje. Batilda krūptelėjo ir mėšlungiškai pri- 
spaudė prie širdies d'Armantalį. Raulis suprato, koks bai- 
sus būkštavimas šmėkštelėjo žmonos galvoje, ir ją nu- 
ramino. Čia dar negalėjo būti tas, ką ji bijojo išvysti — 
bausmės įvykdymas buvo paskirtas aštuntą valandą ryto, 
o dabar neseniai išmušė vienuoliktą vakaro. Iš tikrųjų 
atėjo ponas de Lone. 

— Ponas ševalje,— tarė komendantas, — malonėkite ei- 
ti paskui mane. 

— Vienas?— paklausė d'Armantalis, stipriai spausda- 
mas prie savęs Batildą. 

— Ne, kartu su ponia, — atsakė komendantas. 

— Kartu, kartu! Girdi, Rauli?— sušuko Batilda.— Ne- 
svarbu kur, kad tik kartu! Mes pasiruošę, pone, mes pa- 
siruošę! 

Raulis paskutinį kartą apkabino Batildą, paskutinį kar- 
tą pabučiavo jai į kaktą ir nuėjo paskui poną de Lone, 
pasitelkęs į pagalbą visą savo išdidumą, nutrynusį jam 
nuo veido tik ką pergyvento baisaus susijaudinimo pėd- 
sakus. 

Visi trys valandėlę ėjo koridoriais, menkai apšviestais 
1etų žibintų, paskui nulipo įvijais laiptais ir atsidūrė prie 
bokšto durų. Tos durys atsidarė į vidaus kiemą, apjuostą 
aukštomis sienomis; jame kaliniai galėdavo pasivaikščioti, 
tik laikomi vienutėse nebūdavo išleidžiami. Kieme stovė- 
jo karieta, pakinkyta dviem arkliais, ant vieno sėdėjo 
vežėjas, tamsoje blykčiojo kokių dvylikos muškietininkų 
šarvai. : 

„Tą pačią akimirką abiem įsimylėjėliams nušvito viltis, 
Batilda buvo prašiusi regentą pakeisti Rauliui mirties 
bausmę kalėjimu iki gyvos galvos. Gal būt, regentas 
jam suteikė tą malonę. Šia pakinkyta karieta, matyt, 
pasmerktasis bus vežamas į kokį nors kalėjimą, o būrys 

muškietininkų tikriausiai turės jį lydėt,— visa tai tarsi 
patvirtino tokį spėjimą. 

Tuo tarpu ponas de Lone davė ženklą karietai priva- 
žiuoti artyn. Vežėjas paklaūsė, durelės buvo atidarytos, ir 
komendantas, nusiėmęs kepurę, padavė ranką Batildai, 
kad padėtų įlipti į karietą. Batilda sudvejojo ir atsigręžė 
pažiūrėti, ar Raulis nenuvedamas, bet, pamačiusi, kad jis 
taip pat ruošiasi sekti jos pavyzdžiu, atsisėdo į ekipažą. 
Tučtuojau Raulis atsidūrė šalia jos. Po valandėlės durelės 
užsidarė, ir karieta, lydima abipus jojančio eskorto, ėmė 
dardėti po skliautais, paskui — per pakeliamą tiltą ir pa- 
galiau išvažiavo už Bastilijos ribų. 

Jaunavedžiai puolė vienas kitam į glėbį. Abejonės ne- 
liko — regentas pasigailėjo d'Armantalio. Negana to, ma- 
tyt, sutiko neišskirti jo su Batilda. Apie tai Batilda su 
d'Armantaliu nedrįso nė svajoti. Gyvenimas kalėjime, į ku- 
rį kiekvienas kitas būtų žiūrėjęs kaip į kančią, jiems at- 
10dė kupinas džiaugsmo ir meilės rojus. Jie visą laiką 
matysis, niekada nesiskirs! Ko dar jie galėjo trokšti net 
tada, kai buvo savo likimo šeimininkai ir svajojo apie 
bendrą ateitį? Tik viena liūdna mintis atėjo abiem į gal- 
vą, ir, paklusdami spontaniškam širdžių impulsui, kaip esti 
žmonėms, kurie myli kits kitą, abu tuo pat metu ištarė 
Biuva vardą. 

Tuo momentu karieta sustojo. Tokiomis aplinkybėmis 
vargšams įsimylėjėliams viskas kėlė baimę. Abudu išsi- 
gando guodęsi per didele viltimi ir net pašiurpo iš siaubo. 
Beveik tą pat akimirką atsidarė durelės, ir pasirodė ve- 
žėjas. 

— Ko tau reikia?— paklausė d'Armantalis. 

— Taigi, pone,— tarė vežėjas, — aš norėčiau sužinoti, 
kur jus nuvežti. 

— Kaip tai — kur mane nuvežti?— sušuko d'Armanta- 
lis.— Argi tu negavai įsakymo? 

— Man buvo įsakyta jus nuvežti į Venseno mišką ant 
kelio tarp pilies ir Nožan-siur-Marno. Štai mes ir atva- 
žiavome. 

—- O kur dingo mūsų eskortas?— paklausė ševalje. 

— Jūsų eskortas? Jis lydėjo tik ligi užkardos. 

— O dieve mano, dieve mano!-— sušuko d'Armantalis, 

tuo tarpu Batilda, virpėdama nuo vilties, tik maldin- 
gai sudėjo rankas.— O dieve mano, nejaugi šitaip gali 
būti? 

Ševalje iššoko iš karietos, godžiai apsidairė, ištiesė ran- 
kas į Batildą, kuri puolė prie jo, ir iš abiejų krūtinių iš- 
siveržė džiaugsmo bei dėkingumo šūksnis. 

Jie buvo laisvi kaip oras, kuriuo kvėpavo. 

Regentas įsakė tik nuvežti d'Armantalį į tą vietą, kur 
pastarasis pagrobė Burginjoną, manydamas nutvėręs patį 
regentą. 

Tai buvo vienintelis kerštas, kurio nepasibodėjo Pilypas 
Geraširdis. 


* * * 


Praslinkus ketveriems metams po šito įvykio, Biuva, at- 
gavęs pirmykštę vietą bibliotekoje ir trokštamą skolą, tu- 
rėjo malonuma įsprausti plunksną į gražaus trejų metų 
berniuko rankytę. Tai buvo Raulio ir Batildos sūnus. 

Pirmiausia vaikas savo rankute išvedžiojo Albero diu 
Roše ir Klarisos Grei vardus. 

Trečiąjį parašė Pilypo Orleaniečio, Prancūzijos regento. 


POST SCRIPTUM 


Gal būt, kai kurie skaitytojai labai susidomėjo perso- 
nažais, vaidinančiais mūsų pasakojime antraeilį vaidme- 
nį, ir nori žinoti, kaip susiklostė jų gyvenimas po katastro- 
fos, pražudžiusios sąmokslininkus ir išgelbėjusios regentą. 

Keletu žodžių mes patenkinsime jų smalsumą. 

Hercogas ir hercogienė diu Menai, kurių sąmokslus 
regentas norėjo baigti visiems laikams, buvo areštuoti: 
hercogas — So pilyje, o hercogienė — mažame jos name- 
lyje Sent-Onore gatvėje. Hercogas buvo nugabentas į Dur- 
lano pilį, o hercogienė — į Dižono; paskui jie buvo nu- 
vežti į Šalono tvirtovę. Po kelių mėnesių regentas abu 
juos paleido; jis buvo nuginkluotas tuo, kad hercogienė 
absoliučiai neprisipažino kalta, o hercogas — viskuo pri- 
sipažino. 

Panelė de Lone buvo nuvežta į Bastiliją. 

Rišelje buvo suimtas, kaip kad jį perspėjo panelė de 
Valua, kitą dieną po Batildos vizito pas regentą, bet jo 
kalinimas jam virto nauju triumfu. Vos tik pasklido gan- 
das, kad gražusis kalinys gavo leidimą pasivaikščioti Bas- 
tilijos terasoje, Sent-Antuano gatvę užplūdo elegantiš- 
kiausi Paryžiaus ekipažai, ir po dvidešimt keturių valan- 
dų ji pasidarė madingiausia pasivaikščiojimų vieta. Užtat 
regentas, tvirtinęs turįs tiek įkalčių prieš poną de Rišelje, 
kad galėtų įsakyti nukirsti jam keturias galvas, jeigu šis 
jas turėtų, nerizikavo visam laikui netekti populiarumo 
dailiosios lyties tarpe, ilgiau laikydamas hercogą kalėjime. 
Po trijų mėnesių Rišelje išėjo į laisvę, dar labiau išgar- 
sėjęs ir turįs dar didesnį pasisekimą tarp damų, negu bet 

kada. Tik uogienių spintą jis rado užmūrytą, o vaigšė pa- 
nelė de Valua buvo pasidariusi Modenos hercogiena. 

Abatas Brigo, suimtas, kaip jau sakėme, Orleane, dide- 
liam gerosios ponios Deni, panelių Emilijos ir Atenaidės, 
o taip pat pono Bonifaco sielvartui, kurį laiką buvo laiko- 
mas to miesto kalėjimuose. Bet vieną gražų rytą, kai Deni 
šeima sėdo už pusryčių stalo, įėjo abatas Brigo, kaip vi- 
suomet, ramus ir tvarkingas. Visi jį sutiko entuziastingai 
ir apibėrė klausimais, bet jis su jam būdingu atsargumu 
nukreipė smalsuolius prie savo teisminių parodymų, pa- 
reikšdamas, kad ta byla pridariusi jam tiek nemalonumų, 
jog jis būsiąs labai dėkingas, jeigu niekuomet apie ją ne- 
kalbėsią. O kadangi abatas Brigo, kaip mes matėme, po- 
nios Deni namuose turėjo autokrato valdžią, jo noras buvo 
tiksliai įvykdytas, ir nuo tos dienos daugiau niekas nepra- 
sitardavo apie Prarasto laiko gatvės Nr. 5 bylą, tarsi jos 
niekada ir nebuvo. 

Po keleto dienų Pompaduras, Valefas, Lavalis ir Malez- 
je taip pat išėjo iš kalėjimo. O kardinolas de Polinjakas 
net nebuvo pasodintas: jis tik buvo išsiųstas į savo aba- 
tiją d'Anšen. 

Lagranž-Šanselis, „Filipikų“ autorius, buvo iškviestas 
į Pale-Ruajalį, kur jo laukė regentas. 

— Pone, — tarė jam hercogas, — ar apie mane jūs taip 
ir galvojate, kaip parašėte? 

— Taip, jūsų aukštenybe,— atsakė Lagranž-Šanselis. 

— Jūsų laimė!-— tarė regentas.— Jeigu būtumėte para- 
šęs tokias šlykštybes prieš savo sąžinę, aš būčiau liepęs 
jus pakarti. 

Ir regentas pasitenkino, išsiuntęs Lagranž-Šanselį į Šven- 
tosios Margaritos salą, kur tas išbuvo viso labo tris ar 
keturis mėnesius. Regento priešai paskleidė gandą, neva 
jo įsakymu Lagranž-Šanselis nunuodytas, ir hercogas ne- 
rado geresnio būdo tam naujam šmeižtui atremti, kaip 
atidarydamas tariamam negyvėliui kalėjimo duris; tas iš- 
ėjo pro jas dar labiau degdamas neapykanta. 

Šis pastarasis hercogo Orleaniečio gailestingumo pasi- 
reiškimas Diubua pasirodė toks bereikalingas, kad jis at- 
bėgo pas regentą surengti scenos. Bet, užuot atsakęs į visus 

jo priekaištus, regentas tik padainavo refreną dainelės, 
kurią apie jį sukūrė Sen-Simonas: 

Geraširdis aš esu, 

Geraširdis — iš tiesų! 


Šitai Diubua taip įsiutino, kad regentas, norėdamas 54 
juo susitaikyti, buvo priverstas jį padaryti kardinolu. 

Diubua paaukštinimas labai nudžiugino Fijoną, ir ji pa- 
reiškė nuo šiol ketinanti priimti savo įstaigoje tik tuos 
lankytojus, kurių giminės pradžia 1399 metai. 

Beje, per šią katastrofą ji neteko vienos geriausių savo 
pensiono merginų: trečią dieną po kapitono Rokfineto 
mirties Normandė išėjo į Atgailaujančių nusidėjėlių vie- 
nuolyną. 


TURINYS 


PIRMOJI DALIS 


„Kapitonas Rokfinetas „e... Pk kaka kak 
4 DVIKOVA: iii iar a ik A ni i ai ės A 
Ševaljė Gusto siustebi ese ikj Lak gei 
. Tų laikų kaukių balius. „Šikšnosparnis“ ...... 
+ „Arsefialas: Ge snušeuuak eku aaa aa 


„ Alberonis. Mūsų pažįstamas kapitonas ........ 
+ Mansarda:' akimi esa iii es ia Asi 
„Miestelėnas iš Prarasto laiko gatvės .......... 
„Susitarimas ||. 20L 4 piko kk akanai 

